
LIVRE   SEPTIESME. 


.Le  huictiesme  janvier  1  556,  le  Roy  donna  advis  au 
mareschal  que  l'assemblée,  n'agueres  faicte  de  ses  dé- 
putez avec  ceux  de  l'Empereur,  n'estoit  à  autre  inten- 
tion que  de  traicter  des  prisonniers  prins  d'un  costé  et 
d'autre,  quoy  que  le  comte  de  Palain  (0  eust  dict  et 
escrit  au  contraire  ;  et  que  si  le  bruit  qu'ils  en  desgui- 
seroient  passoit  ceste  borne,  qu'il  n'y  falloit  adjouster 
foy  ;  et  que  s'il  advenoit  que  la  conférence  s'estendist, 
comme  elle  pourroit  faire,  plus  avant,  qu'il  en  seroit 
soudain  adverty,  et  que  cependant  Sa  Majesté  ne  lais- 
soit  de  se  préparer  à  toute  sorte  d'événement  et  de 
fortune,  comme  aussi  devoit  il  faire  de  son  costé. 

Le  Roy  de  mesme  suitte  se  plaint  que  le  mareschal 
est  trop  indulgent  à  l'endroit  des  François  et  des 
Suisses  pour  le  faict  des  monstres  ;  que  cela  sera  cause 
que  les  uns  et  les  autres  deviendront  insolens  et  mal- 
traitables  ;  qu'il  doit  user  en  leur  endroict  de  l'autho- 
rité  souveraine  qu'il  luy  a  donnée  :  ne  considérant  pas 
toulesfois,  comme  il  devoit  faire,  que  ceste  sévérité  peut 
estre  pratiquée  quand  on  a  en  main  dequoy  contenter 
au  mesme  instant  les  uns  et  les  autres  de  ce  qui  leur  est 
deu,  et  non  pas  quand  tout  deffaut  pour  ce  faire,  et 
que  l'ennemy  est  le  plus  fort  en  campagne.  Pendant 
que  le  mareschal  se  rompoit  la  teste  à  remonstrer  à 

(')  Charles,  comte  de  Lalain,  baron  des  Cornets,  chevalier  de  la 
Toison  d'Or,  lieutenant,  capitaine  général  et  grand  bailli  de  Hainaut, 
Il  étoit  un  des  plénipotentiaires  de  l'Empereur  et  de  Philippe  II  aux 
conférences  de  Vaucelles. 

I. 

Sa  Majesté  les  deffauts  et  les  hazards  où  l'Estat  estoit 
reduict,  on  luy  fit  entendre  que  les  intelligences  et  les 
praticques  d'entre  le  Pape  et  le  Roy  commençoient  à 
se  descouvrir,  avec  intention  d'en  faire  bien-tost  sortir 
les  esclats  ;  et  que  c  estoit  à  luy  à  penser  de  bonne 
heure  comment  il  s'en  demesleroit,  pour  autant  que 
les  plus  clairs  et  les  plus  chers  moyens  de  la  France 
seroient  destinez,  non  à  maintenir  l'Estat  du  Roy,  ains 
à  soustenir  sa  Saincteté  en  l'usurpation  qu'il  avoit  faicte 
des  biens  des  Colonnois,  comme  pour  entreprendre 
aussi  sur  le  royaume  de  Naples  ;  et  que  M.  de  Guise 
et  madame  de  Valentinois  estoient  tousjours  les  insti- 
gateurs et  les  médiateurs  de  ces  nouveaux  remuemens. 
Pendant  qu'il  discouroit  sur  ce  qui  en  pouvoit  adve- 
nir, il  sceut  asseure'ment  : 

Que  le  Roy  avoit  desjà  contracte'  ligue  offensive  et 
deffensive  avec  le  Pape  (0,  et  que  desjà  on  avoit  com- 
mencé à  faire  levées  de  gens  de  guerre  à  frais  communs, 
en  intention  d'attaquer  le  duc  de  Florence,  qui  avoit 
assiégé  l'une  des  places  de  Sienne  nommée  Sartiane  ; 
et  que  Sa  Majesté  vouloit  que  doresnavant  ledict  sieur 
mareschal  eust  bonne  intelligence  avec  le  Pape  et  ses 
ministres  qui  estoient  en  la  Romagne. 

Que  le  duc  de  Ferrare  s'estoit  mis  çn  la  protection 
et  service  de  Sa  Majesté,  et  que  par  ce  moyen  les  Im- 
périaux auroient   plus  d'affaires  en  Italie  qu'ils  n'a- 

(*)  Le  traité  avoit  été  signé  vers  la  fin  de  1 555.  La  France  s'enga- 
geoit  à  fournir  au  Pape  douze  mille  hommes  de  pied  et  cinq  cents  che- 
vaux ;  le  Pape  devoit  y  joindre  dix  mille  hommes  d'infanterie  et  mille 
chevaux.  Ces  forces  combinées  dévoient  se  porter  sur  la  Toscane  ou 
sur  Naples,  dont  on  assuroit  l'investiture  au  deuxième  fils  du  Roi,  sauf 
quelques  parties  réservées  pour  le  Saint-Siège  et  pour  les  Carafïe.  «  Mais 
qu'est-ce  que  tout  cela,  dit  Mathieu,  sinon  disputer  la  peau  de  l'ours 
et  boire  sur  la  prise  avant  qu'il  soit  pris  ?  » 

voient  estime,  mesmes  Sa  Majesté'  estant  résolue  de 
tourner  tous  ses  efforts  de  ce  costé-là. 

Que  le  Pape  faict  diligemment  toutes  sortes  de  pré- 
paratifs pour  la  guerre,  à  cause  de  la  consignation 
qu'a  faicte  M.  le  cardinal  de  Lorraine,  au  nom  de  Sa 
Majesté,  des  deniers  qu'elle  doit  fournir  pour  sa  con- 
tingente portion  de  la  guerre. 

Que  Sa  Majesté  faict  visiter  aux  mesmes  fins  la  gen- 
darmerie, cavallerie  et  fanterie,  tant  François,  Suisses 
qu'Ail  emans. 

Que  l'artillerie  et  les  munitions  convenables  seront 
fournies  par  Sa  Saincteté. 

Que  l'armée  que  Sa  Majesté  faict  dresser  pour  aller 
à  Rome  se  joindre  au  Pape  passera  par  le  Piedmont , 
et  qu'en  ce  faisant  elle  pourra  favoriser  l'exécution  et 
dessein  de  La  Trinité  (0. 

Que  les  intelligences  que  le  Pape  et  Sa  Majesté  ont 
dans  la  Toscane  et  au  royaume  de  Naples,  sont  si 
grandes  et  si  asseurées,  qu'elle  s'en  promet  de  grandes 
prosperitez. 

Qu'il  y  a  grande  espérance  que  la  seigneurie  de 
Venise  et  tous  les  autres  potentats  entreront  en  ceste 
ligue,  contre  la  tyrannie  de  l'Empereur  et  de  son  fils. 

Que  l'Empereur,  n'ignorant  pas  ces  menées,  ores  qu'il 
n'en  fit  semblant,  avoit  envoyé  le  duc  d'Alve  à  Gennes 
pour  entendre  avec  eux  à  l'entreprinse  de  la  Corse. 
Cependant  Sa  Majesté  ,  pour  ne  courir  perte  ou  incon- 
vénient de  ce  costé ,  faict  diligemment  fortifier  Sainct- 
Florent,  Lajasse  (2),  Portevechio  et  Boniface,  et  munir 
aussi  de  tout  ce  qu'il  leur  faut  pour  attendre  un  siège, 

(')  On  trouvera  plus  loin  des  détails  sur  eette  négociation.  — 
(*)  A^accio. 

pendant  que  l'armée  turquesque  se  viendra  joindre  à 
la  sienne,  ainsi  que  le  Grand-Seigneur  a  promis. 

Apres  ceste  conférence  du  duc  d'Alve  avec  les  Ge- 
nevois, ledict  duc  se  doit  embarquer  sur  les  galaires 
pour  aller  à  Livorne  et  de  là  à  Florence,  où  se  trou- 
vera le  cardinal  de  Burgue  (0,qui  est  à  Sienne,  pour 
adviser  par  ensemble  sur  les  moyens  qu'il  faudra  tenir 
pour  chasser  le  Roy  hors  du  Siennois  et  de  la  Toscane. 
Cela  faict,  il  doit  passer  à  Napies  pour  commencer 
le  premier  la  guerre  au  Pape,  laissant  au  cardinal  de 
Trente  toute  la  charge  du  duché  de  Milan  et  de  la 
Lombardie  et  Piedmont  :  de  manière  qu'il  est  à  espérer 
que  si  ledict  sieur  mareschal  a  sceu  matter  domp  Fer- 
rand,  Le  Figuerol  et  le  mesme  duc  d'Alve,  il  sçaura 
encor  mieux  rembarrer  cestuy-cy,  à  l'advantage  du 
service  de  Sa  Majesté,  qui  a  plus  d'espérance  en  la 
prudence  et  valeur  dudict  mareschal  qu'en  sa  propre 
force  ;  tant  grande  est  la  crainte  que  l'ennemy  a  de  son 
expérience  et  jugement,  et  que,  par  lettres  interceptées, 
Sa  Majesté  a  recogneu  que  les  ennemis  fondoient  leur 
future  prospérité  sur  ce  que  Sa  Majesté  retiroit  le  ma- 
reschal du  Piedmont. 

Que  toutes  ces  raisons  estoient  celles  qui  Tavoient 
fait  résoudre  à  révoquer  le  congé  qu'elle  luy  avoit  pré- 
cédemment donné  pour  la  venir  trouver,  ores  qu'elle 
n'eust  en  son  royaume  prince  ny  seigneur  qu'elle  de- 
sirast  plus  d'embrasser  et  chérir  que  luy,  pour  la  gran- 
deur de  ses  mérites.  Voicy  les  mesmes  mots  que  Sa 
Majesté  escrivitde  sa  main  au  mareschal  :  «  L'occasion 
pourquoy  va  ce  porteur  vers  vous  importe  tant  à  mon 
service,  que  je  ne  fais  doute,  qu'encores  que  vous  ayez 

0  Mendoze,  eacdinal  de  Burgos. 

bonne  envie  de  me  voir,  que  vous  remettrez  vostre  ve- 
nue jusqu'à  une  autre  saison  qui  sera  plus  à  propos 
que  ceste  cy,  vous  asseurant  qu'en  quelque  temps  que 
ce  soit,  que  vous  serez  tousjours  bien  venu  et  mieux 
traicté.  » 

Du  quatriesme  février,  que  l'Empereur  avoit  différé 
sa  retraicte  en  Espagne,  (0,  tant  à  cause  du  mauvais 
temps  qui  avoit  couru  et  couroit  encores  sur  la  mer, 
comme  pour  sonder  de  près ,  auparavant  que  partir, 
quel  vent  prendroient  tous  ces  couverts  remuements. 

Que  le  comte  de  Fiesque  avoit  combattu  et  prins 
une  hourque  dans  laquelle  il  y  avoit  environ  huict  ou 
neuf  cens  Espagnols ,  qui  avoient  servy  à  remplir  les 
chiormes  de  l'arme'e  maritime  de  Sa  Majesté. 

Sur  ces  desseins  et  sur  la  facilité  de  ces  espérances, 
mal-basties  pour  lors,  comme  il  se  vérifia  depuis,  le 
Roy,  cheminant  parla  mesme  erreur  de  ses  majeurs  (2), 
qui  embrassoient  tousjours  les  nouveaux  partis  qui 
leur  estoient  mis  en  avant,  sans  considérer  qu'en  la 
force  du  Pape,  dépendante  du  crédit  spirituel,  il  n'y 
a  aucune  asseurance  ny  utilité  à  contracter  alliance 
avecluy,  et  sans  vouloir  aussi ,  par  un  jugement  et  un 
discours  fort  meurs,  profonder  les  matières  et  les  con- 
séquences du  futur,  se  laissa  ,  comme  vous  voyez,  em- 
barquer en  une  ligue  bastie,  non  pas  selon  son  humeur 
et  utilité,  mais  selon  celle  du  cardinal  CarafFe,  neveu 
du  Pape,  qui  esperoit  (et  non  sans  fondement)  que 
tout  aussi-tost  que  ce  remuement  d'armes  seroit  porté 

(')  Charles-Quint,  après  son  abdication,  resta  à  Bruxelles  jusqu'au 
mois  d'août  i557-  ^  contribua  beaucoup  à  la  signature  de  la  trêve  de 
Vaucelles. 

(2)  On  croit  que  du  Villars  veut  désigner  ceux  qui  dominoient  l'es- 
prit du  Roi,  et  qui  étoient  véritablement  les  maîtres  du  royaume. 

en  Italie  sous  l'adveu  du  Pape ,  aussi  tost  l'Empereur 
ou  le  roy  d'Angleterre,  pour  s'en  redimer,  luy  ofFri- 
roient  pour  luy  et  les  siens  quelque  grand  Estât  ou 
principauté  à  Naples  ou  en  Sicille,  qui  luy  donne- 
roient,  renonceant  au  chappeau,  toute  commodité 
pour  embrasser  et  pour  jouir  tout  à  son  aise  des  vo- 
luptez  que  le  beau  Ascagne,  qu'il  aimoit  plus  que  ses" 
yeux,  luy  prepareroit. 

Ascagne  qui  passoit  en  beauté  de  visage 

Le  beau  coupier  troyen  qui  verse  à  boire  aux  Dieux. 

Et  que  s'en  trouvant  asseuré,  qu'il  se  defferoit  lors 
fort  dextrement  des  François,  à  telle  heure  peut  estre 
qu'il  faudroit  qu'ils  s'en  retournassent  avec  le  baston 
blanc  au  poing,  aussi  bien  que  firent  jadis  ceux  que 
Charles  huictiesme  laissa  engagez  à  l'entreprinse   de 
Naples.  Et  de  faict  je  diray  par  incident  que  lorsque 
M.  de  Guise  arriva  à  Rome ,  où  il  ne  trouva  rien  de 
prest,  et  que  l'ambassadeur  qu'il  avoit  mené  avec  luy 
en  voulut  faire  plainte,  ce  vénérable  cardinal  s'oublia 
jusques  là  de  le  menacer  et  injurier,  ne  voulant  estre 
picqué  en  ses  couvertes  intentions;  dont  le  Pape  se 
courrouça  fort.  Revenant  à  nostre  discours,  CarafFe, 
cault  et  rusé  au  possible,  se  doutoist  bien  qu'il  seroit 
malaisé  de  tirer  du  premier  couple  Roy  à  sa  cordelle  : 
il  fut  conseillé  par  le  feu  cardinal  de  Lorraine,  qui  ne 
luy  devoit  rien  de  reste  en  finesse ,  de  gaigner  la  Royne 
et  madame  de  Valentinoi  s  par  les  promesses  et  par 
les  allechements  cidevant  discourus  au  cinquiesme  li- 
vre. Tant  y  a  que  la  commedie  fut  depuis  si  bien  jouée 
et  démenée,  que  ces  dames  rendirent  le  Roy  plus  dé- 
sireux qu'elles  mesmes  de  ceste   entreprinse,  qui  fut 
la  ruine  de  la  France;  car  le  Roy  n'eut  autre  gaig,e 

ou  asseurance  en  main  pour  embrasser  ce  voyage,  que 
les  belles  parolles  du  Pape,  du  cardinal  de  Lorraine 
et  de  M.  de  Guyse  son  frère,  avec  la  volage  foy  d'un 
Napolitain  affine'  en  cour  de  Rome,  où  les  plusmattois 
sont  souvent  attrappez. 

Quant  au  duc  de  Ferrare,  tout  fin  qu'il  estoit,  si  se 
laissa-il  emporter  de  son  costé,  aussi  bien  que  le  Roy, 
aux  persuasions  qui  luy  furent  faictes  de  la  part  du 
Pape  et  de  tous  ceux  cy,  en  la  maison  desquels  sa  fille 
estoit  mariée,  espérant,  par  le  chatouillement  d'une 
ambition  mal  conceue  qui  troubla  son  repos ,  de  faire 
comme  les  autres  ses  affaires  aux  despens  d'autruy,  et 
dont  depuis  il  se  trouva  autant  reculé  qu'il  pensoit 
estre  avancé,  avec  perte  et  honte  tout  ensemble  ;  mais, 
comme  Italien  qu'il  estoit,  qui  se  sçait  precautionner 
avant  le  coup ,  il  fit  bien  tost  sa  paix  avec  l'Empereur, 
se  retirant  et  renfermant  dans  sa  coquille,  pour  rem- 
placer, par  un  severe  mesnage,  tant  de  beaux  escus 
qu'il  avoit  tirez  de  son  trésor,  et  qui  furent  aussi  inu- 
tilement despendus  que  ceux  du  Roy,  et  ses  forces 
aussi  :  ayans  oublié  les  uns  et  les  antres  que  la  fin  des 
entreprinses  desquelles  la  justice  est  séparée  est  tous- 
v  jours  plus  malaisée  à  desmeslerque  n'en  est  le  commen- 
cement, n'y  ayant  dessein,  pour  bien  basty  qu'il  soit, 
qui  se  puisse  parachever  qu'avec  peines,  fâcheries,  la- 
beurs et  hazards  ;  car  tant  plus  on  s'en  approche  et 
tant  plus  s'avoisine  l'on  du  péril.  Et  de  faict,  nous 
voyons  ordinairement  que  ceux  lesquels  se  hastent  le 
plus  indiscrettement  à  commencer  la  guerre  ,  sont 
tousjours  les  plus  mal  pourveus,  et  consequemment 
les  plus  infortunez,  comme  nous  fusmes  ;  la  guerre  et 
la  paix  ne  consistans  moins  en  l'abondance  des  deniers, 

dont  le  Roy  estoit  fort  court,  qu'à  la  propre  valeur 
des  soldats  et  du  gênerai.  Mais  il  faut  que  nous  cou- 
rions aux  nouveautez,  et  que  nous  nous  monstrions 
tousjours  inconsiderez  à  les  entreprendre,  et  fort  las- 
ches  à  prudemment  poursuivre  le  ressentiment  des  in- 
jures générales  ;  car,  quant  aux  particulières,  nous  n'y 
courons  que  trop  viste,  et  à  ce  faire  les  amis,  le  corps 
ny  l'ame  n'y  sont  espargnez;  et  si  encores  nous  pou- 
vions imaginer  quelque  nouveau  moyen  pour  la  ven- 
geance d'icelles ,  nous  ne  lairrions  pierre  à  remuer 
pour  y  parvenir.  Les  magies  exercées  pour  ce  sujet 
n'en  font  que  trop  de  foy.  Ce  pendant  le  Roy  manda 
peu  après  au  mareschal  : 

Que  finallement  tant  avoit  esté  traiclé  et  disputé 
entre  les  ministres  de  l'Empereur  et  d'elle,  que,  par 
l'inspiration  de  Dieu ,  n'ayans  peu  parvenir  à  la  paix 
generalle  qui  s'estoit  traictée  durant  l'an  1 555 ,  on 
avoit  conclu  et  arresté  une  trefve  qui  commenceroit 
en  février  i556,  à  durer  pour  cinq  années  ensui- 
vantes. Mais  pour  autant  que  fort  peu  sont  ceux  qui 
ayent  sceu  en  quelle  disposition  estoient  les  affaires 
au  temps  de  ce  traicté,  ny  mesmes  les  causes  qui 
av oient  invité  ces  princes  à  y  entrer,  ny  le  but  où  les 
uns  et  les  autres  tendoient,  car,  comme  telles  choses 
demeurent  cachées  au  cœur  des  hommes,  Dieu  seul 
en  estant  le  scrutateur,  il  est  mal-aisé  qu'on  en  puisse 
cognoistre  ny  juger,  si  ce  n'est  autant  que  les  propres 
effects  qui  s'en  ensuivent  descouvrent  à  quelle  fin  ten- 
doient leurs  intentions,  et  toutes-fois,  à  ce  qui  en  fut 
recogneu  de  main  en  main  ,  et  qui  sera  cy-apres  des- 
duict,  les  uns  et  les  autres  tendoient  à  tout  autre  but 
que  celuy  qui  estoit  représenté  sur  le  théâtre.  L'Empe- 

reur  de  sa  part  y  consentit,  pour  doucement  et  seure- 
ment  quitter  les  affaires  et  se  retirer  en  Espagne  pour 
y  achever  ses  vieux  jours,  pour  aussi  plus  assurément 
installer  son  fils  en  la  possession  du  royaume  d'Es- 
pagne, et  dans  les  Païs-Bas,  et  en  ceux  d'Italie,  et  de 
donner  quelque  respit  aux  armes ,  et  faire  toutes  sortes 
de  provisions  nécessaires  pour  recommencer  à  faire  la 
guerre  par  la  prinse  de  Mets,  dedans  lequel  ils  avoient 
de  grandes  intelligences  (0. 

Quant  au  Roy,  encores  qu'il  eust  par  ceste  tant  ho- 
norable trefve  de  tous  costez  l'advantage  du  jeu  ,  si 
traictoit-elle  fort  couvertement  la  ligue  avec  le  Pape, 
et  à  laquelle  Sa  Majesté  ne  pouvoit  entendre  sans  au 
preallable  donner  quelque  relasche  aux  peuples  de 
leurs  afflictions,  et  assembler  nouveaux  moyens  pour 
puis  recommencer  la  guerre. 

Je  remettray  le  discours  de  ce  qui  en  succéda  à  l'un 
et  l'autre  prince,  et  cependant  je  traicteray  de  ce  qui 
se  demesla  sur  les  exécutions  de  la  trefve  :  mais  pre- 
mièrement je  veux  vous  dire  que,  lors  de  la  première 
édition  de  mes  Mémoires,  je  n'en  peus  pas  faire  men- 
tion, pour  autant  que  durant  le  siège  de  Paris  plu- 
sieurs de  mes  escrits  m'avoient  esté  desrobez ,  et  que 
j'ay  recouverts  depuis,  et  entr'autres  ce  qui  regardoit 
ceste  trefve. 

Désirant  donc  le  Roy  que  le  Pape,  les  princes  d'Ita- 
lie et  le  mareschal  aussi,  sceussent  les  conditions  de  la 
trefve  accordée  entre  l'Empereur  et  luy,  et  que  l'exé- 
cution s'en  ensuivist  aussi  ,  le  2  mars  i556  il  depes- 

C1)  Du  Villars  veut  parler  de  la  conspiration  des  Cordeliers  de  Metx. 
On  a  pu  voir  les  détails  de  cette  conspiration  dans  les  Mémoires  de 
Vieilleville. 

cha  le  protonolaire  de  Noailles  avec  charge  d'en  con- 
férer bien  au  long  avec  le  mareschal,  pour  de  là  tirer 
à  Rome.  De  mesme  suitte  il  depesclia  aussi  le  jeune 
Tilladet  pour  donner  jusqu'à  Milan,  pour  sommer 
les  Impériaux  à  la  cessation  des  armes  ;  commandoit 
au  mareschal  d'envoyer  vers  le  marquis  de  Pescaire 
pour  obtenir  passe-port  pour  la  seureté  du  voyage  et 
de  l'un  et  de  l'autre  :  surquoy  il  depescha  un  trompette 
ex  prés. 

Au  mesme  temps  arriva  aussi  en  Piedmont,  de  la 
part  du  Roy,  le  sieur  de  Rambouillet  pour  tirer  à 
Venise  et  à  Fei  rare ,  pour  donner  communication  de 
ceste  avantageuse  trefve;  pour  lequel  il  falloit  aussi 
envoyer  quérir  un  passe-port  dudit  marquis,  le  priant 
par  mesme  moyen  de  donner  ordre  que  les  gens  de 
guerre  impériaux  s'abstinssent  de  courir,  de  piller  et 
de  ravager,  comme  ils  faisoient,  le  païs  au  préjudice 
de  la  trefve,  et  plus  insolemment  qu'ils  ne  faisoient 
auparavant,  de  laquelle  il  devoit  estre  adverty  aussi 
bien  comme  luy  ;  qu'il  ne  devoit  en  rien  ignorer,  non 
plus  que  luy,  quand  et  à  quelles  conditions  elle  avoit 
este'  faicte,  et  que  ne  le  faisant  ainsi,  qu'il  s'en  ressen- 
tiroit  incontinent,  avec  protestation  d'y  avoir  esté  pro- 
voqué par  les  siens. 

Au  bout  de  douze  jours,  le  marquis  renvoya  les 
trompettes  avec  les  passe-ports ,  excusant  leur  retar- 
dement sur  ce  qu'il  avoit  esté  contrainct  d'envoyer 
vers  le  cardinal  de  Trente,  son  supérieur,  pour  la 
concession  desdicts  passe-ports. 

Que ,  quant  à  la  notification  de  la  trefve  et  à  la 
plaincte  des  excès  commis  au  préjudice  d'icelle,  qu'il 
le  supplioit  de  croire,  et  sur  son  honneur,  qu'il  n'en 

avoit  autres  nouvelles  que  celles  mesmes  qu'il  luy 
avoit  envoye'es,  et  que  si  son  plaisir  estoit  luy  en  don- 
ner plus  ample  et  plus  ouverte  communication,  qu'il 
le  supplioit  que  ce  fust  par  gentil'homme  expre's ,  le- 
quel pourroit  venir  seurement  sur  sa  parolle. 

Le  mareschal ,  désirant  sortir  de  ces  dissimulations 
et  connivences ,  desquelles  il  ne  pourra  advenir  que 
mal,  luy  manda  que  le  mesme  protonotaire  deNoailles, 
qui  avoit  copie  du  traicté,  et  Tilladet  aussi,  passe- 
roient  vers  luy  pour  luy  en  donner  la  mesme  com- 
munication, qu'il  ne  pouvoit  croire  qu'il  n'eust  des-ja, 
ayant  accepte'  l'offre.  Ces  seigneurs  le  furent  trouver, 
ausquels,  pour  couvrir  les  invasions  des  siens,  il  dict 
qu'il  estoit  bien  vray  qu'il  avoit  entendu  qu'on  traie- 
toit  une  trefve,  mais  non  pas  qu'elle  fust  accorde'e,  ce 
qu'il  ne  pouvoit  encores  croire  ,  tant  il  la  trouvoit  desa- 
vantageuse et  pour  l'Empereur  et  pour  tous  ses  alliez, 
et  que  s'il  estoit  ainsi  qu'elle  fust  faicte,  qu'il  ne  pouvoit 
croire  qu'elle  fust  pour  longuement  durer.  Le  sieur 
de  Noailles  luy  ayant  offert  de  luy  donner  coppie  du 
traicté ,  il  leur  dict  en  riant  qu'il  ne  s'en  souviendroit 
que  trop:  lors  les  seigneurs  domp  Manuel  de  Luna  et 
Alvaro  de  Saucle  tirèrent  a  part  ledict  Noailles ,  au- 
quel ils  advoùerent  qu'ils  ne  sçavoient  que  trop  que  la 
trefve  estoit  faicte,  mais  que  pour  tout  cela  ils  ne  quic- 
leroient  jamais  les  armes  qu'ils  n'eussent  nouveau  com- 
mandement, et  que  rien  n'estoit  si  facile  qui  ne  fust 
difficile  à  celuy  qui  le  faisoit  enuis  (0.  Cependant  ils 
retindrent  soubs  belles  paroles  lesdicts  de  Noailles  et 
Tilladet,  sans  les  vouloir  laisser  passer  plus  outre,  à 
fin  de  donner  loisir  au  cardinal  d'en  délibérer,  comme 

(*)  Malgré  lui. 

il  fist,  ordonnant  qu'on  les  laissast  poursuivre  leur 
voyage. 

Par  la  suitte  de  leurs  affaires ,  il  estoit  aisé  à  1  ecosr- 
noistre  que  la  fortification  de  Vigual  (0,  qu'ils  avoient 
précédemment  entreprinse,  ne  tendoit  qu'à  brider  Ca- 
sai, Montcalier  et  Verrue:  et  de  faict  le  marquis  de 
Pescaire,  ne  pouvant  digérer  ceste  trefve,  soudain  que 
les  sieurs  de  Noailles,  de  Rambouillet  et  Tilladet  fu- 
rent deslogez,  il  assembla  soudain  des  forces   pour 
s'aller  saisir  de  Gatinare,  pour  en  faire  un  propugna- 
cle  (2)  contre  Santia,  Yvrée  et  Saglany,  ayant  conceu 
cette  opinion,  par  le  retour  que  M.  le  mareschal  avoit 
soudain  faict  en  Piedmont  contre  la  voilée  qu'il  avoit 
prinse  vers  la  France,  que  la  trefve  ne  passeroit  pas 
plus  avant,  et  que  par  ainsi  ils  ne  pouvoient  mieux 
faire  que  d'empiéter  de  tous  costez  sur  nous.  Luy  de 
sa  part  fist  saisir  trois  chasteaux  du  marquis  de  Masse- 
ran,  et  La  Trinité  de  celuy  de  Cervieres.  Et  pourau- 
tant  que  le  mareschal  avoit  tousjours  l'œil  et  le  juge- 
ment tendus  pour  se  couvrir  des  surprinses,  il  avoit 
faict  si  fort  approcher  ses  forces  des  ennemis ,  qu'il  es- 
toit  à  croire  que  la  partie  ne  se  demesleroit  jamais 
sans  combat-,  il  en  donna  soudain  advis  au  Roy,  sup- 
pliant Sa  Majesté  ne  faire  ce  tort  à  sa  réputation  de 
rien  céder  ou  rabati  e  de  ce  qui  luy  appartenoit  par  la 
trefve,  de  luy  en  donner  nouveaux  commandemens  et 
asseurance,  estant  résolu,  quant  à  luy,  à  ne  jamais 
quitter  les  armes  que  les  Impériaux  n'ayent  faict  ré- 
paration et  restitution  de  tout  ce  qu'ils  ont  entreprins 
au  préjudice  des  conditions  de  la  trefve. 

Du  douziesme  mars ,  le  Roy,  satis-faisant  à  l'esclair- 

C1)  Vignale,  dans  le  haut  Montferrat. — (a)  Forteresse. 

cissement  que  le  mareschal  desiroit,  luy  manda  que 
le  marquis  ne  pouvoit  ignorer  la  conclusion  de  la 
trefve,  en  tant  qu'il  en  avoit  esté  adverty  par  courrier 
exprés,  qui  luy  avoit  deslors  esté  depesché. 

Que ,  là  où  depuis  le  sixiesme  du  mois  de  mars  ils 
auroient  entreprins  aucune  chose  au  préjudice  de  la 
trefve  ,  qu'il  en  tirast  sa  raison  par  amour  ou  par 
force  ;  que  l'admirai  de  Chastillon  et  le  conte  de  Pa- 
lain  (0  ont  accordé  que  tous  prisonniers  seront  in- 
différemment relaschez  par  eschange  ou  par  rançon. 

Par  ceste  depesché  M.  le  connestable  pria  le  ma- 
reschal de  faire  entendre  au  cardinal  de  Trente  qu'à 
la  faveur  et  considération  de  luy,  il  avoit  fort  courtoi- 
sement relasché  un  sien  neveu ,  sur  sa  parole ,  de  la- 
quelle il  mesprisoit  maintenant  l'observation  ;  qu'il  ne 
pouvoit  croire  que  un  tel  seigneur  qu'il  le  tenoit,  versé 
parmy  toutes  sortes  d'affaires ,  voulust  permettre  qu'il 
y  eut  jamais  aucune  tasche  de  perfidie  qui  maculast 
l'honneur  d'une  si  illustre  race  qu'il  tenoit  la  sienne. 
Le  mareschal  ayant  depesché  un  trompette  vers  le  re- 
verendissime ,  la  responce  fut  que  là  où  son  neveu< 
n'accompliroit  fort  courtoisement  sa  parole,  qu'il  l'en- 
voyeroit  pieds  et  mains  liez  à  M.  le  connestable. 

Du  quinziesme  mars,  les  armes  que  le  mareschal 
avoit  faict  approcher  du  marquis  de  Pescaire  le  tin- 
drent  en  telle  crainte ,  qu'il  pria  le  premier  le  mares- 
chal que ,  sans  rien  entreprendre  au  préjudice  de  la 
trefve,  chacun  des  partis  se  retireroit  aux  garnisons, 
avec  mutuel  serment  et  promesse  d'inviolablement  ob- 
server, l'un  et  l'autre,  ce  qui  en  seroit  déterminé. 

Sera  noté  que  ceste  suspension  et  retraicte  fut  ainsi 

(0  Lilain. 

accordée  par  le  mareschal  pour  deux  raisons  :  la  pre- 
mière, par  ce  que  le  marquis  avoit  faict  joug  à  la  re- 
chercher ;  la  deuxiesme,  pour  autant  que  nos  forces 
estoient  lors  de  beaucoup  inférieures  aux  siennes,  et 
que  par  ainsi  il  y  avoit  du  danger  à  vouloir  cruement 
ernpescher  les  ravages  de  l'Impérial,  lequel  peut  estre 
eust  tout  hazardé  pour  sortir  du  desavantage  de  la 
trefve,  -qui  ne  faisoit  lors  que  d'esclorre. 

A  ce  propos  sera  aussi  noté  que  dés  le  huictiesme 
du  mois  le  mareschal  avoit  donné  advis  au  Roy  que 
Hierosme  Sac,  le  conte  de  Mazin  et  le  conte  Pasles  Tou- 
rinel  avoient  assemblé  de  quatre  à  cinq  mille  hommes 
de  pied  et  cinq  cens  chevaux  es  environs  de  Verceil,  et 
qu'ayant  crainte  qu'ils  se  vinssent  jetter  dans  le  Biel- 
lois  et  jusques  aux  portes  d'Yvrée,  et  que  là  où  ils  en- 
treprendroient,  qu'il  estoit  résolu  de  ne  pas  l'endurer. 
Or  le  mareschal,  pour  se  couvrir  de  cest  inconvénient, 
avoit  faict  partir  de  Ghivas  Carie  Birague,  auquel  il 
donna  quatre  enseignes  d'Allemans,  six  cens  Italiens 
et  deux  cens  chevaux,  avec  commandement  d'aller 
trouver  Ludovic  son  frère  à  Santia,  auquel  aussi  au 
mesme  instant  il  avoit  ordonné  d'assembler,  de  sa  gar- 
nison et  de  celles  d'Yvrée  et  de  Gaglani  autres  douze 
cens  hommes  et  trois  cens  chevaux,  avec  les  deux  com- 
pagnies d'hommes  d'armes  des  sieurs  du  Ludde  et  de 
Burge  qu'il  luy  envoyoit,  et  qu'avec  ce  petit  camp 
voilant  et  deux  pièces  d'artillerie  ils  s'allassent  loger 
le  plus  près  de  l'ennemi  qu'ils  pourroient,  et  en  lieu 
toutesfois  si  asseuré ,  que  le  combattre  et  la  retraicte 
feussent  en  leur  liberté  ;  et  qu'ils  s'efforçassent  de  re- 
prendre (aide  seur  )  tout  ce  dont  l'ennemi  se  seroit  em- 
paré, et  sur  tout  les  chasteaux  du  marquis  de  Masse- 

ran;  et  que  pour  le  regard  de  celuy  de  Serraval ,  qui 
estoit  au  delà  de  la  rivière  de  Sezia,  qu'ils  prinssent 
garde  de  près  à  ne  s'engager  que  bien  à  poinct.  Eux, 
qui  cognoissoient  de  longue  main  les  avantages  du 
pays,  s'allèrent  loger  à  Salussola,  lieu  avantageux  au 
pied  de  la  montagne  de  la  Serre,  qui  divise  les  Suisses 
et  la  Val-d'Aouste  d'Italie.  Les  sieurs  de  Birague 
n'eurent  guieres  séjourne  en  ce  Heu,  qu'ils  aprindrent 
que  les  Impériaux  tournoient  leurs  forces  à  la  reprinse 
de  Gatinare  avec  artillerie  :  là  dessus  ils  Latent  aux 
champs,  résolus  de  secourir  la  place  et  de  donner  une 
petite  attaque  si  l'ennemi  s'obstinoitde  son  entreprinse. 
Ludovic  s'avança  le  premier  avec  quatre  cens  chevaux , 
quatre  cens  harquebuziers  et  six  cens  Alternants  qu'il 
avoit  choisis,  commandant  à  Carie  son  frère  de  le  sui- 
vre avec  tout  le  gros  de  la  fanterie  et  cavallerie,  tous- 
jours  prest  à  combattre ,  selon  qu'il  auroit  recognu  de 
le  pouvoir  faire,  ou  de  se  retirer  sans  desordre. 

Ludovic  avec  sa  trouppe  arriva  sur  le  midy  vers  Gati- 
nare, dans  lequel  il  trouva  que  douze  compagnies  ita- 
liennes, quatre  espagnoles  et  autant  de  lansquenets,  es- 
taient desja  entrez  dansle  bourg  avec  un  canon  et  deux 
coulevrines  pour  battre  le  chasteau,  et  lequel  il  avoit 
faict  advertirde  sa  venue  au  secours.  Aumesme  instant 
il  manda  à  Carie  son  frère  de  faire  haster  la  fanterie ,  et 
luy  envoyer  cependant  autres  deux  cens  chevaux,  es- 
tant résolu ,  comme  il  estoit,  de  combattre  les  ennemis, 
lesquels,  au  mespris  de  luy,  qu'ils  sçavoient  n'estre 
loing  d'eux,  commençoient  leur  batterie.  Et  pource 
qu'il  eut  advis  qu'ils  se  renforçoient  d'heure  à  autre 
de  nouvelles  forces  venants  de  tous  costez,  il  hasta  de 
nouveau  Carie  son  frère ,  qui  arriva  aussi  tost.  Lors  il 
3o.  '2 

fit  un  gros  de  tous  les  Allemants,  qu'il  trouva  fort  ani- 
mez au  combat,  et  avancer  trois  cens  François,  joints 
avec  sept  cens  Italiens  soustenus  de  deux  cens  che- 
vaux :  tout  cela  donna  si  furieusement  dans  les  enne- 
mis, qu'ils  les  firent  reculer  jusques  dans  la  place  de 
Boucy,  où  ils  firent  teste.  Les  Biragues,  ayans  recognu 
qu'il  y  avoit  de  l'estonnement  parmi  eux,  firent  avan- 
cer le  bataillon  des  lansquenets,  garni  d'un  corps  des 
plus  braves  corcelets,  tous  lesquels  donnèrent  si  cou- 
rageusement ,  qu'ils  ouvrirent  les  ennemis  et  les  chas- 
sèrent à  vau  de  route,  tuans  îndifferamment  tout.  Il  en 
demeura  de  morts  de  vingt-quatre  à  vingt-cinq  cens, 
Altemps,  eoronnel  des  lansquenets,  prins  prisonnier, 
Hierome  Sac  mort,  avec  plusieurs  capitaines  que  morts 
que  prisonniers,  et  l'artillerie  ga ignée.  Ce  fut  une  de- 
mie bataille,  autant  prudemment  que  courageusement 
exécutée,  qui  aprint  aux  ennemis  à  mieux  garder  la 
foy  de  la  trefve,  et  que  Dieu  cliastie  tousjours  ceux  qui 
mesprisent  trop  superbement  autruy. 

Lors  que  la  suspension  dont  il  a  cy  devant  esté  parlé 
fut  accordée,  le  marquis  de  Pescaire  n'avoit  encor  re- 
ceu  les  nouvelles  de  ceste  rude  secousse  que  les  siens 
avoient  receuë  par  la  trop  grossière  finesse  et  de  luy  et 
d'eux  aussi;  et  de  fait,  lors  qu'il  en  fut  adverti,  il  ne 
se  sceut  couvrir  d'autre  manteau,  sinon  qu'il  n'avoit 
rien  sceu  de  l'entreprinse  que  les  siens  avoient  faicte 
sur  Gatinare  :  et  là  dessus,  craignant  de  pis ,  il  envoya 
lors  les  saufconduicts  si  longuement  attendus  pour 
les  sieurs  de  Rambouillet  et  de  Noailles. 

Pendant  que  ces  choses  se  demesloient,  le  sieur 
Pierre  Strozzi  fit  encor  faire  plusieurs  remonstrances 
au  mareschal  pour  l'inviter  à  entreprendre  le  secours 

de  Sienne  (0  :  à  quoy  il  respondit  que  toutes  ses  pro- 
positions estoient  fort  prudemment  digérées,  mais  que 
tout  devoit  dépendre  de  la  volonté  et  de  la  disposition 
du  maistre  commun  ;  que  quant  à  luy,  en  son  particu- 
lier, il  ne  luy  falloit  point  d'esperon  pour  l'inviter  à 
chose  si  louable  et  si  glorieuse  que  ceste  là. 

Et  pour  autant  que  sur  la  finale  exécution  de  la 
trefve  plusieurs  difficultez  se  presentoient,  le  mares- 
chal  depescha  le  a3  mars  le  secrétaire  Ruzé,  fort  dextre 
négociateur,  vers  le  cardinal  de  Trente  et  marquis  de 
Pescaire,  pour  les  inviter  a  une  commune  et  paisible 
concordance  sur  le  faict  de  la  trefve.  Tout  ce  qu'il  en 
peust  rapporter,  ce  fut  que  dans  trois  jours  le  marquis 
de  Pescaire  se  trouveroit  à  Valence  ou  à  Verceil,  tant 
pour  convenir  de  la  publication  de  la  trefve  que  des 
exécutions  qui  en  dependoient  de  part  et  d'autre, 
priant  cependant  le  mareschal  de  différer  toutes  cho- 
ses jusques  à  tant  qu'ils  eussent  convenu  d'un  jour 
prefix  ;  ce  qui  luy  fut  accordé,  ores  que  le  cardinal 
de  Trente  eust  par  ledict  Ruzé  donné  asseurance  au 
mareschal  qu'il  la  feroit  deslors  publier  à  Milan,  no- 
nobstant toutes  lesquelles  choses  ilestoit  toutesfois  ré- 
solu de  ne  rien  consentir  ou  accorder,  que  précédem- 
ment le  marquis  n'eust  faict  réparation  et  restitution 
de  tout  ce  qui  avoit  esté  par  luy  et  les  siens  entreprins 
au  préjudice  de  la  trefve,  et  surquoy  il  estimoit  qu'il 
y  auroit  nouvelles  difficultez  et  longueurs,  pour  au- 
tant que  durant  ces  connivences  ceux  de  Casai  et  de 

(*)  La  ville  de  Sienne  avoit  capitulé  •  niais  Strozzi  pressoit  le  maré- 
chal de  secourir  les  Siennois  retirés  à  Montalcin,  où  ils  avoient  formé 
une  petite  république.  Ils  étoient  hors  d'état  de  résister  long-temps  au 
duc  de  Florence  qui  les  attaquoit. 

2. 

Montcalier  avoient  donné  une  autre  estrillade  à  ses 
trouppes.  Le  faict  en  est  tel  :  Depuis  ladite  suspension 
d'armes ,  cent  chevaux  légers  et  trois  compagnies  de 
fanterie  espagnole  se  vindrent  loger  dans  aucuns  vil- 
lages es  environs  de  Casai ,  et  lesquels,  par  ceste  indé- 
cente invasion  au  préjudice  de  la  trefve,  ils  s'en  vou- 
loient  prétendre  justes  possesseurs  ,  et  ne  faisoient 
contenance  d'en  vouloir  desloger,  combien  que  le 
marquis  et  leurs  capitaines  en  eussent  esté  priez  et  se- 
mons par  quatre  ou  cinq  fois.  Le  gouverneur  de  Ca- 
sai avoit  esté  contraint  recourir  à  la  force,  qui  fut 
telle,  que  peu  furent  ceux  qui  en  allèrent  dire  les 
nouvelles  à  leurs  compagnons,  tant  les  nostres  estoient 
acharnez  contre  eux. 

Le  Roy  loua  infiniment  toutes  ces  exécutions,  et 
neantmoins  commanda  au  mareschal  de  luy  en  en- 
voyer les  justifications,  pour  mettre  les  ennemis  en 
leurs  torts  s'ils  en  faisoient  plainte,  et  de  se  tenir  de  son 
costé  fort  sur  ses  gardes,  et  à  ces  mesmes  fins  ne  licen- 
tier  pour  encores  les  Italiens,  qu'elle  luy  eust  peu  au- 
paravant ordonné,  et  qu'elle  luy  feroit  payer,  mesme 
à  fin  que,  là  où  les  Impériaux  ne  voudroient  par 
l'amiable  se  ranger  à  cela  mesme  à  quoy  ils  estoient 
tenus,  que  la  propre  force  le  leur  fist  faire,  ne  vou- 
lant, quant  à  elle,  leur  céder  en  quoy  que  ce  soit, 
et  pour  petit  qu'il  soit.  Ce  fut,  à  la  vérité,  une  re- 
solution autant  digne  de  la  grandeur  de  Sa  Majesté 
qu'on  pouvoit  désirer ,  la  saison  et  la  conséquence  des 
affaires  considéré. 

Estant,  à  cause  de  ceste  dernière  bourasque,  surve- 
nues nouvelles  plaintes  et  difficultez  entre  l'ennemy  et 
nous,  le   mareschal  me  depescha  vers  le  marquis  de 

Pescaire,  d'avec  lequel  m'estant  depestré  assez  à 
poinct,  le  maistre  de  camp  domp  Alvaro  de  Saude 
me  dit  tout  haut  :  «  Nous  vous  prions  tous  de  dire 
à  M.  le  mareschal,  la  vertu  duquel  nous  admirons, 
que  nous  nous  congratulons  tous  et  de  bon  cœur  avec 
luy  de  la  gloire  qu'il  a  acquise  en  Italie  et  aux  des- 
pens  de  nous ,  sur  lesquels  autre  prince  ny  seigneur 
qui  ait  depuis  cinquante  ans  faict  guerre  en  Italie 
n'emporta  jamais  l'honneur  ny  la  réputation  qu'il  a 
acquise  et  par  prudence  et  par  une  généreuse  valeur. 
Par  là  nous  recognoissons  que  la  vraye  vertu  et  géné- 
rosité sont  tousjours  aime'es  et  révérées ,  et  par  amis 
et  par  ennemis.  » 

Il  sera  maintenant  temps  que  nous  traictions  des 
occasions  qui  embarquèrent  depuis  le  Roy  à  la  rout- 
ture  de  ceste  si  saincte  et  si  avantageuse  trefve,  à  la 
ruine  et  de  luy  et  de  la  France,  comme  on  pourra  re- 
cognoistre  de  main  en  main. 

Et  pour  autant  que  je  n'ay  cy-devant  donné  aucun 
esclaircissement  soivable  sur  les  traitez  d'entre  le  Pape 
et  le  Roy  ,  et  pour  raison  desquels  la  trefve  fut  depuis 
rompue,  je  representeray  naïfvement  icy  ce  que  j'en 
ay  aprins,  avec  protestation  que  j'entens  de  n'ofFencer 
personne  ;  je  le  dis  ainsi  pour  autant  qu'il  y  a  assez  de 
gens  qui  ont  le  nez  si  tendre,  qu'ils  s'ofFencent  du  seul 
vol  d'une  mouche. 

Par  la  suite  des  précédents  livres,  chacun  aura  peu 
recognoistre  que  la  bénédiction  de  Dieu,  plustost  que 
la  prudence  des  hommes,  la  force  ny  la  grandeur  des 
moyens,  estoit  celle  qui  avoit  comblé  le  diadesme 
françois  de  toutes  les  victoires  et  de  toutes  les  autres 
prosperitez  cy-devant  représentées  au  naturel  ;  et  toutes- 

fois,  au  lieu  de  sainctement  mesnager,|comme  on  devoit, 
toutes  ces  grâces,  à  la  seurefe'  et  à  l'utilité  del'advenir, 
le  Roy  fut  sollicité  par  les  prières  et  remonstrances  du 
pape  Caraffe  (couvei  tement  favorisées  par  la  maison  de 
Guise,  grande  en  crédit  et  en  valeur),  de  ne  se  laisser 
emporter  à  faire  paix  ny  trefve  avec  l'Espagnol,  au 
moins  si  ce  n'estoit  pour  reprendre  nouvelle  haleine 
et  se  préparer  à  plus  grands  efforts  qu'auparavant  au 
secours  du  Sainct  Siège,  menacé  par  les  armes  de 
l'Empereur  du  costé  de  Naples,  à  cause  de  l'usurpa- 
tion n'agueres  faite  de  l'Estat  des  Colonnois  rebelles  de 
l'Eglise,  recognoissantses  forces  trop  débiles  pour  con- 
trecarrer celles  de  l'Empereur  (  qui  entreprenoit  leur 
deffence);  que  par  ces  foibies  commencements  s'enfile- 
roient  de  main  en  main  les  conquestes  des  royaumes  de 
Naples  et  de  Sicile ,  dont  Sa  Saincteté  investiroit  le  Roy 
avec  quelque  médiocre  avantage  pour  ses  neveux. 

Le  cardinal  Caraffe(l'un  d'eux,  et  plus  rusé  que  l'on- 
cle) jugea  assez  que  ce  n'estoit  pas  chose  facile  de  retirer 
le  Roy  des  espérances  qui  avoient  esté  avancées  sur  la 
resolution  de  paix  ou  dune  si  advantageuse  trefve  qu'es- 
toit  celle  qui  avoit  n'agueres  esté  faite,  au  moins  s'ils 
n'avoient  autres  armes  en  main  que  les  promesses  et 
les  persuasions  italiques  (  tousjours  couvertes  et  dissi- 
mulées à  leur  propre  utilité  particulière  seulement); 
que  si  la  propre  voix  et  présence  de  luy  ne  donnoient 
jusques  en  France,  qu'il  seroit  mal-aisé  que  ses  pro- 
messes ny  ses  propositions  peussent  prendre  racine  en 
l'âme  du  Roy  ny  de  ses  principaux  ministres  (  ores 
qu'il  eust  desja  barre  sur  la  maison  de  Guyse),  à  cause 
de  je  ne  sçay  quelles  prétentions  qu'ils  disent  avoir  sur 
ces  royaumes. 

Toutes  choses  bien  digérées  parce  desguise'  prélat,  il 
print  resolution  de  donner  jusqu'à  la  Cour,  sous  cou- 
leur d'apporter,  de  la  part  de  Sa  Saincteté,  au  Roy  cer- 
taine roze  et  espée  dont  les  papes  à  leur  nouveau  adve- 
nement  ont  accoustumé  d'accaparrer  la  benevolence  de 
nos  princes.  Le  vénérable  cardinal  fut,  par  l'entremise 
de  ces  sieurs  de  Guise,  fort  gracieusement  receu  par 
Sa  Majesté;  mais  luy  ayant  donné  sonde  sur  l'achemi- 
nement de  ses  intentions,  et  recognu  qu'il  auroit  les 
connestable,  chancelier  et  les  mareschaux  de  France 
pour  contraires,  il  se  resserra  du  tout  avec  la  maison  de 
Guise,  qui  avoit  le  cardinal  de  Lorraine  pour  conduc- 
teur de  leur  fortune  et  de  leurs  affaires,  prélat  certes 
subtil  et  bien  emparlé.  Ayants  donc  fort  souvent  et  se- 
crètement conféré  par  ensemble,  ils  recognurent  que 
la  partie  seroit  mal  aisée  à  demesler  s'ils  ne  tiroient 
à  leur  cordelle  la  Roy  ne  et  la  duchesse  de  Valentinois, 
par  des  hameçons  fort  puissants  envers  les  dames ,  à 
sçavoir,  la  gloire  (conjoint  à  l'utilité  de  nouveaux  et 
puissants  Estais),  comme  seroit  pour  la  Royne  toute 
la  Toscane  ,  dont  elle  estoit  sortie ,  et  par  le  recouvre- 
ment de  laquelle  la  guerre  commenceroit  ;  et  pour  la 
duchesse  et  pour  M.  d'Aumale,  son  gendre  et  frère 
d'eux,  quelques  principautez  à  Naples,  et  de  main  en 
main  pour  toute  la  maison  guisienne,  laquelle,  ainsi 
agrandie  et  aliée  des  papes  et  des  François  ,  servii  oit 
à  jamais  d'invincible  propugnacle  à  la  manutention  de 
la  grandeur  et  authorité  de  la  Royne  et  des  autres 
contre  toute  sorte  d'événement  futur. 

Ces  promesses,  quoy  que  mal  basties ,  chatouillè- 
rent toutes- fois  si  fort  les  oreilles  de  ce  sexe  naturelle- 
ment ambitieux  et  avare,  qu'ils  embrassèrent  le  parti, 

avec  promesse  de  ne  rien  espargner  pour  y  embarquer 
le  Roy  ,  et  que  ,  pour  plus  aisément  y  parvenir  ,  elles 
persuaderoient  de  ne  retrancher  pour  cela  les  inten- 
tions qui  estoient  mises  en  avant  pour  faire  paix  ou 
trefve  avec  les  ennemis ,  entant  que  l'un  ou  autre  ser- 
viroit  d'instrument  pour  respirer  sur  les  présents  tra- 
vaux et  despences  de  la  guerre,  et  pour  mieux  et  plus 
soigneusement  amasser  aussi  les  forces  et  les  moyens 
pour  puis  entendre  au  recouvrement  de  Naples  :  que 
cependant  Sa  Majesté  pourroit,  par  dessous  main, 
contribuer  forces  et  moyens  au  Pape  pour  maintenir 
la  conqueste  de  l'Estat  colonnois.  Or,  quoy  que  sceus- 
sent  dire  ou  faire  lesdits  sieurs  connestable,  chance- 
lier et  mareschaux ,  les  choses  furent ,  au  mafheur  du 
Roy  et  de  la  France,  reduictes  et  arrestées  à  ce  mesme 
poinct,  sans  neantmoins  considérer,  comme  il  estoit 
nécessaire  de  faire  en  ces  grands  affaires,  autant  les 
motifs  que  la  propre  conséquence  des  commence- 
mens  :  car  lors  que  les  mal  digere'es  délibérations 
nous  ont  conduict  aux  exécutions ,  on  ne  s'en  peut  des- 
partir qu'avec  offence  et  deshonneur ,  et  aussi  que 
d'ailleurs  jamais  Dieu  n'apporte  que  mal  et  ruine  à 
ceux  lesquels,  abusants  de  la  vérité  et  de  la  saincteté  de 
la  trefve  ,  n'y  apportent  que  du  desguisement,  comme 
nous  fismes  depuis. 

Avant  que  passer  plus  outre,  il  me  semble  raison- 
nable de  donner  aussi  quelque  esclaircissement  des 
fondements  sur  lesquels  la  paix  ou  la  trefve  se  traie- 
toient  lors.  Vous  sçaurez  donc  que  le  pape  Jules  de 
Monté,  peu  auparavant  sa  mort,  avoit  destiné  le  car- 
dinal Polo ,  anglois ,  pour  s'aller  conjouïr  de  sa  part 
avec  l'Empereur  et  le  roy  domp  Philippes  son  fils,  du 

mariage  accordé  entre  luy  et  la  royne  d'Angleterre, 
mais  principalement  aussi  pour  conjointement  traic- 
ter  avec  eux,  et  avec  la  France,  des  moyens  propres  à 
mettre  fin,  par  paix  ou  trefve,  à  leurs  querelles  et  à 
leurs  divisions ,  toutes  lesquelles,  ne  servoient  que  de 
planche  au  Turc  pour  s'agrandir  aux  despens  et  au 
déshonneur  des  Chrestiens,  afin  de  les  liguer  tous  par 
ceste  reunion  à  poursuivre  par  armes  les  Infidelles,  à 
la  ruine  desquels  l'un  et  l'autre  prince  s'avantageroit 
beaucoup,  au  parsus  la  gloire  de  Dieu,  qui  esten- 
droit  ses  bénédictions  sur  eux  et  sur  le  valeureux  ex- 
ploict  de  leurs  armes  généreuses.  A  quoy  ce  bon  et 
ce  docte  prélat  travailla  de  tous  costez  avec  tant  de 
zèle  et  d'affection  ,  que  tous  ces  princes  envoyèrent 
leurs  députez  à  Vauselles,  parmy  lesquels  le  Sainct 
Esprit  s'y  estant  meslé,  trefves  furent  accordées  pour 
cinq  ans,  à  commencer  en  janvier  1 558  (0,  à  condi- 
tion que  de  part  et  d'autre  chacun  retiendroit  ce  qu'il 
possedoit,  tant  deçà  que  delà  les  Monts,  nonobstant 
les  plaintes  et  les  justes  querelles  des  ducs  de  Savoye, 
de  Mantoue  et  des  Genevois  au  contraire  ,  la  plus  part 
des  Estats  desquels  demeuroient  par  ce  moyen  es 
mains  et  disposition  de  la  France ,  laquelle  ,  à  dire  ce 
qui  en  est ,  Dieu  favorisa  si  avant ,  qu'elle  se  pouvoit 
vanter  d'avoir  elle  seule  remporté  toute  la  gloire  et 
toute  la  grandeur  qu'elle  pouvoit  désirer  pour  désor- 
mais tenir  en  bride  l'Italie,  les  Suisses,  l'Alemagne, 
l'Espagne  et  la  Flandre  :  et  neantmoinsles  conseils  pas- 
sionnez du  Pape,  de  la  Roine,  de  madame  de  Valen- 
tinois,  de  la  maison  de  Guise  et  de  tous  leurs  adhe- 

(0  La  trêve  ne  commença  pas  en  janvier  i558,  mais  en  février  i556, 
comme  du  Villars  l'a  dit  lui-même  plus  haut. 

rants,  eurent  tant  de  puissance  à  l'endroict  de  ce  bon 
prince  Henry ,  que  il  ne  sceut  gracieusement  jouir  du 
repos  ny  du  contentement  que  ces  cinq  années ,  sage- 
ment mesnagées,  pouvoient  apporter  et  à  luy  et  à  la 
France ,  et  de  main  .en  main  à  toute  la  republique 
chrestienne.  Sa  Majesté  se  laissa  aussi  emporter  à  une 
autre  faute  non  moins  préjudiciable  que  ceste-cy,  c'est 
qu'elle  donna  le  souverain  commandement  des  forces 
qui  dévoient  estre  conduites  en  Italie  au  duc  de  Guise, 
grand  et  valeureux  capitaine  à  la  vérité,  mais  par 
trop  intéressé  en  la  cause  qui  devoit  estre  demeslée 
par  les  armes.  Durant  que  toutes  ces  pratiques  et  tous 
ces  préparatifs  se  demesloient,  le  Roy  permit  au  ma- 
reschal  de  Brissac  de  venir  vers  elle ,  pour  diverses 
grandes   considérations  ,    mais  principalement   pour 
avoir  son  advis  sur  ce  qui  estoit  toutesfois  desja  quasi 
comme  résolu. 

Ce  seigneur,  qui  n'avoit  autre  but  que  la  gloire  du 
Roy  et  l'avancement  de  la  Fiance,  estant  appelle  au 
conseil ,  où  les  choses  furent  de  nouveau  proposées ,  et 
qui  sçavoit  neantmoins  qu'elles  estoient  desjà  si  avan- 
cées, qu'en  les  voulant  maintenant  contredire  c'estoit 
travailler  en  vain  et  acquérir  hors  de  propos  des  en- 
nemis, se  rengea  seulement  à  faire  doucement  ceste 
remonstrance,  à  sçavoir,  qu'il  croyoit  fermement  qu'il 
n'y  avoit  prince  en  la  terre  qui  surmontast  plus  que 
Sa  Majesté  faisoit,  tous  ses  serviteurs  et  subjects ,  en 
prudence  et  valleur,  ny  qui  fust  grand  observateur 
plus  qu'elle  des  traitez  et  des  promesses  qu'elle  auroit 
desja  jurées  ;  qu'estant  abondamment  douée  de  toutes 
ces  divines  parties ,  elle  sçavoit  mieux  que  nul  autre 
qu'il  n'y  avoit  rien  de  plus  juste  que  de  bravement 

repousser  les  attentats  et  les  injures  des  ennemis,  ny 
rien  aussi  de  plus  honneste  que  de  secourir  ses  amis  et 
tous  les  princes  indignement  affligez  ;  mais  que  par  sus 
tout  cela  il  n'y  avoit  aussi  rien  de  plus  religieux  ny 
plus  digne  d'un  grand  roy,  tel  qu'estoit  Sa  Majesté, 
que  de  mesurer  tousjours  ses  paroles  et  ses  promesses 
avec  telle  bride  et  circonspection,  que  sa  grandeur  et 
la  seureté  y  fussent  tousjours  premièrement  conjoinc- 
tes:  que,  cela  estant,  Sa  Majesté  devoit  inviolablement 
observer  ce  qu'elle  avoit  promis,  et  le  reigler  toutes- 
fois  au  précepte  d'Agesilaûs,  lequel  respondit  à  un 
quidam  qui  le  pressoit  d'accomplir  ce  qu'il  avoit  pro- 
mis :  «  Si  ce  que  tu  dis  est  juste ,  je  le  t'ay  promis  ;  s'il 
ne  l'est  pas,  je  ne  le  t'ay  pas  promis;  »  voulant  par  là 
inférer  qu'il  ne  failloit  jamais  quitter  les  choses  pré- 
sentes qui  estoient  bonnes  et  seures,  comme  estoit  ceste 
trefve  qu'on  vouloit  violer,  pour  embrasser  les  incer- 
taines et  pleines  d'une  infinité  de  grands  et  de  fort 
considérables  dangers;  qu'il  avoit  aussi  souvent  recognu 
que  la  prudence  et  la  valleur  que  chacun  estimoit 
avoir  en  soi,  nous  faisoit  vainement  entreprendre  beau- 
coup de  choses  pour  parvenir  à  une  certaine  fin  par 
nous  ardemment  désirée,  et  de  laquelle  toutesfois  il 
n'estoitpas  possible  de  prévoir  l'événement,  qui  estoit 
en  la  seule  main  de  Dieu. 

Finalement,  qu'il  avoit  tousjours  et  leu  et  ouy  dire 
aussi  que  le  naturel  des  papes  et  des  Italiens  les  in- 
vitoit  tousjours  à  changer  aussi  souvent  de  foy  que  de 
fortune ,  ne  tehans  rien  pour  des  -  honneste  quand  il 
tournoit  à  leur  profit  particulier  ;  et  de  faict  qu'ils 
avoient  de  tous  temps  plus  favorisé  la  France  de  sou- 
haits desguisez  que  des  propres  effects,  plus  de  désir 

et  d'affections  simulées  que  de  forces  et  d'argent,  ne 
demandans  pas  mieux  tous  que  d'estre  spectateurs  du 
jeu  qu'ils  ont  eux-mesmes  dresse',  pour  puis  se  tourner 
où  il  fera  meilleur  :  que  si  Sa  Majesté'  s'estoit  oblige'e 
par  serment  à  rompre  la  trefve  et  à  secourir  Sa  Sainc- 
tete',  qu'il  y  avoit,  sous  correction,  delà  faute  et  de 
leur  considération,  et  que  pour  s'en  tirer  avec  hon- 
neur et  seureté  falloit  au  moins  tellement  disposer 
l'un  et  l'autre,  que  Sa  Majesté'  participast*  et  à  la 
gloire  et  au  profit  ;  qu'il  n'y  avoit  autre  moyen  pour 
y  parvenir  avec  seurete',  que  de  commander  que  M.  de 
Guise  et  luy  assaillissent  avec  forces  communes  la 
duché  de  Milan,  où  il  avoit  de  grandes  intelligences, 
et  que  l'Empereur  et  le  fils,  qui  estimoient  que  ceste 
seule  Saincteté  leur  faisoit  tenir  en  bride  toute  l'Ita- 
lie, quitteroient  et  Pape  et  Colonois  pour  courir  au 
secours  ;  que,  le  rendant  inutile  ,  comme  il  esperoit 
qu'on  feroit,  ce  seroit  bastir  la  future  ruine  de  Naples 
et  de  Sicile,  sans  courir  les  hazards  des  rois  Charles  VIII 
et  François  I.  Toutes  ces  remonstrances,  ores  que  belles 
et  véritables,  n'eurent  toutefois  puissance  d'enfoncer 
les  barricades  ny  la  surdité  des  oreilles  passionnées 
et  intéressées,  ou,  pour  mieux  dire,  fatallement  desti- 
nées à  nous  rejetter  dans  de  plus  grands  malheurs  que 
n'estoient  ceux  dont  Dieu  nous  avoit  recentement  et 
glorieusement  sauvez.  Tandis  que  nous  pensions  tenir 
le  loup  par  les  oreilles,  l'Empereur,  comme  sage  et 
diligent,  ne  fit  semblant  d'avoir  descouvert  nos  inten- 
tions ny  nos  menées  ;  mais  cependant  il  donna  couver- 
tement  ordre  aux  provisions  de  la  guerre,  et  principal ~ 
lement  en  Italie,  où  il  envoya  le  duc  d'Alve,  sous 
prétexte  d'aller  assister  les  Colonnois,  ses  autres  ser- 

viteurs,  spoliez  de  leurs  Estats.  La  France,  par  le  con- 
traire, s'amusa  sur  les  discours  et  sur  les  partages  de 
la  peau  de  Tours  non  encor  eslancé  ny  prins,  et  qui 
se  trouva  depuis  de  si  dure  digestion,  que  la  France 
en  cuida  estre  renversée  de  tous  poincts,  comme  la 
suitte  de  ces  Mémoires  vous  fera  recognoistre  pied  à 
pied.  En  affaires  d'Estat  mal  mesnagez,  comme  furent 
ceux  cy ,  la  nécessité  nous  presse  quelquefois  de  si  près, 
qu'elle  nous  contrainct  de  poursuivre  ce  que  nous 
avons  inconsidérément  commencé,  puisqu'il  n'y  a  au- 
cun moyen  ny  entredeux  entre  la  gloire  et  l'infamie, 
ou  estre  le  plus  prisé  ou  le  plus  desprisé.  Et  pour  au- 
tant que  l'exécution  de  tous  ces  desseins  estoit  remise 
en  l'année  1 556,  nous  ne  lairrons  ,  en  poursuivant 
ce  qui  advint  en  l'année  1 555  (0,  de  vous  représenter 
les  choses  que  j'ai  jugées  les  plus  mémorables,  soit  pour 
en  faire  vostre  profit,  ou  les  apparier  à  la  suitte  des  au- 
tres subséquentes  années,  ne  voulans  faillir,  aupara- 
vant que  passer  plus  outre,  de  toucher  un  traict  de  la 
finesse  de  l'Empereur  sur  le  traicté  de  la  trefve,  qu'il 
desiroit  infiniement.  Il  envoya,  sous  colorez  prétextes, 
M.  de  Savoye  en  Italie,  à  fin  que  la  présence  et  les  ins- 
tances de  luy ,  le  plus  intéressé  de  tous ,  ne  peussent 
apporter  empeschement  à  la  conclusion  d'icelle.  Et 
puis  vous,  princes  et  seigneurs,  qui  vous  embarquez  sans 
biscuit,  mettez  en  vos  thresors  ce  que  vous  y  avez  gaigné, 
ou,  pour  mieux  dire,  marquez  bien  ces  chasses  pour 
vous  garder  de  faillir  une  autrefois  ,  et  bien  vous  sera. 
Par  la  suite  de  ce  qui  succéda  depuis,  il  sera  aisé  à 

Cl)  Du  Villars,  qui  suit  ordinairement  le  nouveau  calendrier,  cal- 
cule ici  d'après  V  ancien;  ce  qui  jette  un  peu  de  confusion  dans  son 
récit . 

recognoistre  que  ce  fut  une  trefve  sans  trefve,  et  que, 
quoy  qu'accordée  et  exécutée,  chacun  demeura  sur 
les  armes  et  sur  nouvelles  practiques  ,  et  qu'en  racon- 
tant les  choses  je  suis  quelquefois  contraint,  pour  leur 
donner  plus  de  lumière,  d'en  faire  répétition  ;  c'est  un 
sucre  qui  ne  gastera  point  le  goust  des  viandes  que  je 
présente. 

En  ces  entrefaictes,  le  Roy  depescha  vers  le  ma- 
reschal  Derdoy,  secrétaire  du  conneslahle,  pour  luy 
donner  communication  des  nouveaux  desseins  et  intel- 
ligences pour  rentrer  en  guerre.  Surquoy  furent  faictes 
diverses  remonstrances  par  le  mareschal  audict  secré- 
taire Derdoy,  avec  charge  de  tres-humblement  sup- 
plier Sa  Majesté  de  sonder  plus  d'une  fois  autant  les 
intentions  que  les  affaires,  pour  n'en  rapporter  les  mal- 
heurs qu'il  prevoyoit  en  devoir  advenir  en  s'arrestant 
sur  les  forces  spirituelles,  foibles  et  fort  douteuses  ; 
et  mesmes  les  moyens  et  les  finances  de  Sa  Majesté  es- 
tans  si  fort  affoiblies,  qu'elles  ne  pouvoient  aujourd'huy 
fournir  au  soustenement  de  l'Estat  :  dont  il  tirait  ceste 
conséquence  ,  que  tant  plus  auroit  elle  de  difficulté  et 
d'impossibilité  à  y  satisfaire  ,  et  à  tant  d'armées   qu'il 
faudroit  qu'elle  eust  en  France,  Piedmont  et  en  Ro- 
magne. 

Peu  auparavant  l'arrivée  du  dit  Derdoy,  le  Roy  avoit 
depesché  M.  de  Rambouillet  en  Piedmont  pour  luy 
rapporter  Testât  des  affaires,  et  l'asseurer  qu'aussi  tost 
qu'il  seroit  retourné  vers  Sa  Majesté,  qu'elle  pourvoi- 
roit  si  avant  aux  nécessitez,  que  le  mareschal  auroit 
dequoy  fournir  à  toutes  choses,  à  la  gloire  de  Sadicte 
Majesté  et  à  l'honneur  de  luy.  Mais,  ayant  assez  souvent 
remarqué  que,  quoy  il  eust  mandé  au  Roy  sur  la  dimi- 

nution  et  affaiblissement  de  l'armée,  et  les  moyens  d'y 
remédier,  que  Sa  Majesté  n'en  avoit  toutesfois  tenu 
compte,  ains  qu'au  contraire  elle  ne  faisoit  que  conti- 
nuer àprescherlacasserie  et  le  mesnagement,  et  qu'il 
estoit  par  dessous  main  tacitement  accusé  d'avoir  esté 
indulgent  aux  capitaines,  et  aussi  que  l'ennemy  estoit 
sur  le  poinct  de  se  remettre  en  campagne,  il  manda  à 
Sa  Majesté  qu'il  la  supplioit  croire  qu'il  n'avoit  pas  les 
yeux  si  troubles,  qu'il  ne  recognust  assez  qu'on  avoit 
envie  de  luy  donner  tant  et  tant  d'attaintes ,  qu'il  fust 
de  luy  mesme  contrainct  de  quitter  son  gouvernement; 
qu'il  n'auroit  jamais,  quant  à  luy,  regret  aie  faire  que 
pour  deux  considérations  seules  :  la  première  ,  pour  le 
mal  qu'il  prevoyoit  qui  en  adviendroitau  préjudice  du 
service  de  Sa  Majesté;  la  deuxiesme,  parce  que,  se  trou- 
vant engagé  et  pour  la  prinse  de  Verceil  et  pour  celle 
de  Casai,  et  pour  le  secours  de  l'armée,  à  plus  de  cent 
cinquante  mil  livres ,  il  faudroit  qu'il  s'en  retournast 
avec  une  demy  douzaine  de  chevaux  pour  aller  vendre 
son  bien  et  payer  ceux  à  qui  il  s'estoit  obligé;  ne  vou- 
lant, parmy  les  maladies  du  corps  et  de  l'esprit,  ad- 
jouster  une  charge  de  conscience  et  un  des-honneur 
si  infâme  que  de  manquer  à  ceux  qui  l'avoient  accom- 
modé de  leurs  facultez,  l'estimans  homme  de  parole, 
comme  il  seroit  tousjours  au  pris  de  son  sang  :  et 
toutesfois  qu'il  nelairroit,  en  attendant  response  de  Sa 
Majesté  telle  qu'il  luy  plairoit  de  faire,  de  se  prépa- 
rer pour  partir  au  premier  commandement ,  et  s'en 
aller,  non  pas  pour  se  justifier,  car  il  n'avoit  jamais 
failly ,  mais  bien  pour  faire  recognoistre  à  Sa  Majesté 
et  à  toute  la  France  que  ses  actions  avoient  mérité  tout 
autre  honneur  et  traictement  que  celuy  qu'il  avoit  près- 


32  [l556]    MÉMOIRES 

que  tousjours  receu,  et  duquel  il  ne  s'estoit  toutesfois 
jamais  voulu  plaindre ,  pour  l'espérance  qu'il  avoit 
d'une  meilleure  moisson  que  celle  que  on  luy  présen- 
tait aujourd  huy,  laquelle  servirent  de  peu  honnorable 
exemple  à  tous  ceux  de  sa  portée  :  cependant  il  ne 
craindroit  jamais  de  dire  fort  franchement,  souz  la  cor- 
rection toutesfois  de  Sa  Majesté,  qu'en  tout  temps  et 
en  toutes  sortes  d'affaires ,  on  l'avoit  tousjours  repeu 
d'espérances  fort  foibles  et  d'un  secours  si  malade, 
qu'il  ne  s'estoit  jamais  sceu  lever  du  lict  ;  et  toutesfois 
que,  s'il  ne  eust  bien  sceu  tempérer  et  mesnager  avec 
dévotion  et  jugement  les  forces  et  les  propres  com- 
mandemens  qu'elle  luy  avoit  diversement  faicts,  ses 
affaires  seroient  pieça  reculiez  à  cent  pas  plus  loin  qu'ils 
n'estoient  pas  ;  que  ce  luy  estoit  plustost  grandement 
louable  que  condamnable,  lequel,  prévoyant  les  mal- 
heurs qui  pouvoient  accabler  le  prince ,  l'Estat  et  la 
patrie,  y  sçavoit  opportunément  remédier,  ores  que 
ce  fust  contre  l'ordonnance  du  maistre;  que  les  choses 
bonnes  d'elles-mesmes,  comme  estaient  toutes  ses  ac- 
tions, n'avoient  que  faire  de  langage  ny  de  paroles  far- 
dées, sçachant  pieça  qu'il  n'y  avoit  rien  de  si  incertain 
que  l'amitié  et  la  félicité;  et  que  de  là  il  avoit  aprins  à 
estre  tousjours  constamment  préparé  à  toutes  sortes 
de  disgrâces  telles  qu'estoient  les  siennes,  malgré  les- 
quelles il  auroittousjours  pour  sépulture  ceste  glorieuse 
mémoire  qui  couronne  la  vie  et  qui  honore  la  posté- 
rité; que  ceux  qui  comme  luy  aimoient  l'honneur  et 
la  gloire  combatoient  tousjours  plus  courageusement 
les  choses  difficilles  que  les  aisées ,  leur  ame  estant 
tousjours  et  à  toute  heure  plus  disposée  a  mourir  ho- 
norablement parmy  la  gloire  et  la  louange,  que  de 

vivre  parmy  les  ruines  et  les  infelicitez  serviles  de  la 
commune  patrie,  pour  toutes  lesquelles  raisons  il  s' es- 
toit  résolu  à  n'entendre  des-ormais  qu'à  purger  et  po- 
lir son  ame  pour  la  rendre  agréable  à  Dieu  ;  ainsi  qu'il 
avoit  prié  M.  de  Rambouillet,  s'en  retournant  vers 
Sa  Majesté',  luy  remonstrer,  le  chargeant  à  ces  fins  d'un 
mémoire  de  ceste  substance  : 

«  Fera  le  sieur  Rambouillet  recognoistre  à  Sa  Majesté' 
que  le  mareschal  ne  peut,  quoy  qu'elle  ait  commandé, 
casser  les  douzes  bandes  françoises  ny  les  Italiens , 
l'ennemy  estant  sur  le  poinct  de  se  rejecter  en  cam- 
pagne ,  et  la  ville  de  Moncalve,  qu'elle  a  voulu  qu'on 
fortifîast,  n'estant  encores  aussi  en  estât  de  defFence;  et 
que  moins  encores  pourroit-il,  en  ce  faisant,  apporter 
le  contrepoix  et  la  faveur  que  Sa  Majesté  enlendoit 
donner  aux  affaires  du  Pape  :  que  toutes  ces  contra- 
rietez,  si  importantes  chacune  à  part  soy,  ne  pouvoient 
subsister  en  un  mesme  subject,  comme  le  Roy  vouloit 
qu'elles  fissent;  qu'il  n'y  a  que  Dieu  seul  qui  tienne  en 
sa  main  l'advancement  et  le  final  démeslement  des  af- 
faires; que  le  jugement  humain  les  pouvoit  bien  con- 
sidérer et  manier  comme  faisoit  le  mareschal ,  mais 
non  pas  y  apporter  des  advantages  et  des  dispositions 
qui  n'appartiennent  qu'à  la  toute- puissance  divine;  et 
que  quand  tout  cela  cesseroit,  ceste  gloire  et  ceste  ré- 
putation, pour  laquelle  les  princes  généreux,  tels  que 
Sa  Majesté,  mettent  bien  souvent  tout  sur  le  tablier,  re~ 
queroit  le  contraire  de  cela  mesme  qu'elle  commande  ; 
et  en  fin  que  les  conséquences  de  l'Estat  ne  se  manioient 
pas  tousjours  par  mesmes  mouvemens  et  ressorts,  ains 
le  plus  souvent  par  des  voyes  à  demy  incertaines,  ou 
3o.  3 

qui  semblent  fort  extraordinaires  et  impertinentes  à 
ceux  qui  jouissent  de  l'aise  et  qui  veulent  neantmoins 
censurer  et  absoluëment  juger  d'autruy ,  ores  qu'il 
soit  certain  et  nécessaire  aussi  que  ceux  qui  délibèrent 
des  plus  importans  affaires  de  l'Estat  voyent  plus  loïng 
et  plus  profondement  que  les  autres,  puisque  c'est  à 
eux  à  rendre  raison  de  ce  qui  en  succède ,  et  que  la 
propre  expérience  nous  aprenoit  que  les  plus  lourds 
jugements  et  les  plus  couards  sont  ceux  qui  se  dis- 
pensent plus  avant  à  juger  et  à  mal  parler  d'autry ,  et, 
à  la  vérité ,  il  n'y  a  vertu  ny  perfection  sur  laquelle 
l'audace  de  telles  gens  ne  trouve  à  redire  ;  et  de  faict 
nous  voyons  ordinairement  qu'on  n'a  pas  tant  de  peine 
à  se  maintenir  homme  de  bien  comme  à  se  deffendre 
des  envieux ,  par  lesquels  sa  vertu  et  ses  fidèles  ser- 
vices estoyent  continuellement  assiégez. 

«  R.emonstrera  ledict  sieur  de  Rambouillet  que  ces 
raison  ets  ces  fondements  seront  ceux ,  et  non  aucun  in- 
terest  particulier,  qui  tiendront  en  surceance  les  com- 
mandemens  de  Sa  Majesté,  avec  resolution  toutesfois, 
lorsqu'elle  les  aura  bien  digérez,  d'en  passer  par  après 
par  où  elle  jugera  convenable  ;  ce  qui  ne  sçauroit  estresi 
tost  ne  si  heureusement  démeslé  qu'il  est  nécessaire  ,  si 
premièrement  Sa  Majesté  ne  considère  combien  de  for- 
teresses elle  a  à  garder  deçà  les  Monts ,  combien  de 
gens  elle  y  doit  entretenir,  et  de  main  en  main  les  con- 
trecarrer à  ce  qu'il  faut  avoir  à  la  campagne  pour  entre- 
prendre ou  se  deffendre  ;  que  pour  relever  Sa  Majesté 
de  ceste  peine ,  le  mareschal  en  a  baillé  un  estât  au 
vray  audict  sieur  de  Rambouillet.  Sa  Majesté,  l'ayant 
pesé  et  considéré,  adjoustera  ou  diminuera  ce  qu'il  luy 
plaira ,  et  le  renvoyera  signé  de  sa  main,  afin  qu'il  serve 

d'instruction  d'une  part  à  ce  qui  sera  à  faire,  et  d'autre 
de  descharge  sur  ce  qui  en  pourroit  cy-apres  advenir. 
«  Sera  Sa  Majesté'  tres-humblement  suppliée  avoir  sou- 
venance ,  à  ce  propos ,  que  depuis  le  commencement  de 
ces  guerres  elle  a  donné  plusieurs  commandemens  au- 
dict  mareschal ,  à  l'exécution  desquels  s'il  n'eust  pra- 
tiqué le  mesme  jugement  et  discrétion  qu'il  apporte  en 
cecy  mesme,  il  s'en  fust  ensuivy  beaucoup  de  choses 
contraires  à  l'intention  de  Sa  Majesté  et  à  celle  de  luy- 
mesme,  lequel  ne  faict  rien  en  cest  endroict  par  opi- 
niastreté,  ny  par  mescognoissance  qui  soit  en  luy  de 
l'honneur,  de  l'obéissance  et  delà  révérence  qui  est 
deuë  à  son  bienfaicteur  et  souverain  seigneur,  et  sur- 
quoy  il  prent  tousjours  le  consentement  et  l'advis  des 
principaux  seigneurs  de  l'armée,  tous  lesquels,  aussi 
bien  que  luy,  seroient  indignes  de  tenir  les  charges 
militaires  dont  Sa  Majesté  les  honnore,  s'ils  ne  les  sça- 
voient  mesnager  à  la  gloire  et  à  Futilité  de  son  service. 
Et,  à  la  vérité,  le  mareschal  a  tousjours  jugé  plus  prof- 
fitable  de  craindre  les  dangers  que  de  les  mespriser  : 
le  premier  nous  tient  tousjours   sur  nos   gardes,   et 
nous  invite  à  soigneusement  cultiver  la  prévention  ;  et , 
l'autre  par  le  contraire  nous  enveloppe  en  des  incon- 
veniens  qui  ne  sont  pas  aisez  à  digérer. 

«  Et  pour-autant  qu'il  y  a  des  princes  qui  veulent 
estre  obéis,  à  quelque  prix  que  ce  soit,  en  ce  qu'ils 
commandent,  ledict  sieur  mareschal  desireroit  qu'il 
pleut  à  Sa  Majesté,  en  semblables  affaires,  escrire  par 
paroles  expresses  qu'elle  le  veut  ainsi,  quoy  qu'il  en 
puisse  advenir,  soit  bien  ,  soit  mal  ;  et  si  lors  elle  n'est 
obeïe,  ce  sera  à  elle  à  corriger  ceux  qui  auront  mes- 
prisé  l'obéissance. 

3. 

«  Quant  à  l'opinion  que  Sa  Majesté  a  conceuë  que 
eeste  casserie  de  douze  enseignes  ne  s'estendoit  qu'aux 
capitaines,  lieutenans  et  enseignes  seulement,  et  les 
soldats  demeureroient  pour  remplir  les  autres,  c'est, 
soubz  correction,  se  tromper  à  escient;  car  il  n'y  a 
capitaine  si  misérable  ou  chetif  qui  en  ce  cas  n'estime 
trouver  meilleure  fortune  ailleurs,  et  lequel  en  ceste 
opinion  n'emmeine  avec  luy  tous  les  officiers  et  tous 
les  meilleurs  soldats  de  sa  trouppe,  et  lesquels  aujour- 
d'huy  ne  demandent  pas  mieux  que  sortir  de  Pied- 
mont,  tant  ils  ont  esté  mal  payez,  mal  nourris,  mal 
vestus ,  et  incessamment  travaillez. 

«  Quand  on  admettroit  que  les  soldats  ne  s'en 
iroient  pas,  c'est  tousjours  un  bruict  de  la  diminu- 
tion de  douze  enseignes  françoises,  qui  souslevera  le 
courage  de  l'ennemy ,  et  qui  amoindrira  le  nostre. 
Cela  courra  aussi  jusqu'à  Borne  et  desgoutera  le  Pape 
des  espérances  et  des  dessains  qu'il  bastit  au  préjudice 
de  l'Espagnol. 

«  S'il  plaist  donc  au  Roy  s'en  remettre,  comme  il  a 
de  sa  grâce  souvent  faict,  au  jugement  du  mareschal, 
il  le  supplie  tres-humblement  superceder  ceste  casse- 
rie jusqu'à  tant  que  les  douze  compagnies  qu'il  doit 
envoyer  au  lieu  de  celles-cy  soyent  arrivées  ;  protes- 
tant, neantmoins,  desmaintenant  que  si  entre-cy  et  là 
l'ennemy  ne  jette  point  d'armée  en  campagne ,  de  faire 
soudain  ceste  casserie,  sans  autre  commandement  de 
Sa  Majesté ,  et  de  réduire  toutes  les  forces  à  cela  seu- 
lement qui  sera  nécessaire  pour  la  garde  des  places, 
et  mesmes  d'en  faire  desmanteler  aucunes ,  desquelles? 
aujourd'huy  que  la  frontière  est  estendnë,  on  se  peut 
passer. 

«  Fera  aussi  entendre  à  Sa  Majesté  que  la  nécessité 
où  les  gens  de  guerre  sont  reduicts  conduisit  der- 
nièrement Valerio  d'Aterny ,  soldat  italien,  à  machi- 
ner avec  domp  Francisque  de  Mendozze  la  reddition 
de  Thurin,  dont  il  auroit  esté  chastié  par  le  dernier' 
supplice  :  il  est  à  craindre  que  le  semblable  n'ad- 
vienne en  beaucoup  d'autres  lieux,  la  nécessité  ren- 
dant toutes  choses  formidables  et  suspectes  ;  c'est  en 
fin  une  langueur  quasi  plus  misérable  que  la  mort 
mes  me. 

«  Suppliera  aussi  Sa  Majesté  de  faire  si  exprès 
commandement  au  grand  maistre  de  l'artillerie,  que 
les  poudres  et  boulets  despendus  (0  aux  sièges  et  bat- 
teries soyent  remplacez  pour  en  regarnir  les  places , 
mesmes  maintenant  que  l'ennemy  se  prépare  pour 
sortir  en  campagne.  » 

Peu  après  le  parlement  dudict  sieur  de  Rambouil- 
let ,  le  mareschal  donna  advis  au  Roy  que  Valfe- 
nieres  estoit  réduite  à  telle  nécessité,  que  le  marquis 
de  Pescaire  avoit  esté  contrainct  de  partir  d'Ast  avec 
deux  cens  chevaux  portans  chacun  un  sac  de  farine 
devant  eux,  et  que,  cela  deschargé,  il  estoit  retourné 
tout  court,  veu  que  ce  peu  qu'il  avoit  porté  ne  pou- 
voit  servir  pour  un  mois. 

Que  Cairas  estoit  aussi  réduit  à  telle  nécessité, 
qu'on  pourroit  en  deux  mois  emporter  l'un  et  l'autre 
en  faisant  deux  forts  ,  assavoir  un  à  Villefranche, 
qui  couppe  le  chemin  d'Ast  à  Valfenieres  ,  dans  lequel 
il  faudroit  au  moins  douze  cens  hommes  ,  et  en  outre 
tenir  grosses  garnisons  à  Villeneufve  et  à  Sainct-Da-. 

(0  Employés. 

mian,  au  milieu  desquels  Valfenieres  estoit  situé;  et 
un  autre  à  Bra  pour  le  regard  de  Cairas ,  avec  six  cens 
hommes,  et  en  départir  autres  cinq  cens  à  Polens, 
Sainct-Alban  et  Saincte-Victoire. 

Que  là  où  le  duc  d'Alve  seroit  pour  s'en  aller  à 
Naples,  comme  on  tenoit  asseuré,  les  casseries  pour- 
roient  lors  estre  faictes ,  et  toutes  autres  despences 
aussi  reduictes  au  petit  pied,  conformément  à  l'inten- 
tion de  Sa  Majesté;  et  toutesfois  le  mareschal  ne  vou- 
loit  laisser  de  luy  ramentevoir  (Oque  c1  estoit,  en  ce  fai- 
sant, lui  coupperles  aislessi  courtes,  qu'il  demeureroit 
sans  forces  et  sans  moyens  pour  exécuter  plusieurs 
notables  entreprises  qu'il  avoit  en  main,  et  lesquelles 
succedans  à  bien  recompenseroient  à  large-main  la 
despence  d'un  petit  camp  volant  de  trois  à  quatre  mil 
hommes:  qu'à  son  advis,  Sa  Majesté  se  devoit  préparer 
à  toute  sorte  de  fortune ,  laquelle  parmy  de  petites 
forces  mesnagées  avec  jugement  produit  souvent  de 
grands  eiïects. 

Qu'il  ne  se  pouvoit  garder,  à  ce  propos,  de  ramen- 
tevoir que  Sa  Majesté  tenoit  en  Piedmont  trente  places 
fortes  et  environ  quarante  chasteaux,  en  toutes  les- 
quelles places  il  ne  falloit  pas  moins  de  vingt  mil 
hommes  pour  les  garder,  et  que  ceux  qui  disoient 
qu'aux  nécessitez  on  pouvoit  tousjours  tirer  d'une  place 
pour  advantager  l'autre,  avoient  oublié  que  c'est  pré- 
parer à  l'ennemy  le  jeu  qu'il  désire,  et  sur  lequel,  s'il 
est  sage,  il  veille  tousjours  pour  se  jecter  tout  à  coup 
sur  la  place  despourveué,  et  réduire  par  ce  moyen  son 
adversaire  ou  à  la  laisser  perdre  ou  à  bazarder  un 
combat  pour  la  secourir;  et  duquel  hazard  dépend  la 

totale  masse  de  l'Estat,  qui  pourra  valoir  un  jour  de 
trois  à  quatre  cens  mil  escus  de  rente,  lesquels,  au 
parsus  la  réputation ,  valent  bien  la  peine  d'estre  ché- 
ris et  soigneusement  conservez.  Lors  qu'on  descou- 
vrira de  quel  costé  tourneront  les  orages  dont  l'ennemy 
nous  menace,  l'on  aura  l'œil  et  la  délibération  prompts, 
soit  pour  secourir  ce  qu'il  assiégera,  ou  entreprendre 
l'une  de  ses  places  pour  faire  diversion,  ou  finallement 
pour  luy  donner  la  bataille  si  la  nécessité  venoit  à 
surmonter  la  raison. 

Le  mareschal ,  se  trouvant  merveilleusement  af- 
fligé de  la  persévérance  des  commandemens  du  Roy, 
encor  venus  puis  (0  le  parlement  du  sieur  de  Ram- 
bouillet sur  le  faict  des  casseries  des  douze  bandes 
françoises  et  autant  d'italiennes  ,  et  que  Sa  Ma- 
jesté avoit  resoluëment  commandé  que  cela  fust  ainsi 
exécuté,  quelque  apparent  prétexte  qu'il  peut  appor- 
ter au  contraire,  je  le  vis  sur  le  poinct  de  joiier  à  quicte 
et  au  double;  toutesfois,  l'affection  et  la  prudence  sur- 
montant son  juste  despit,  il  mit  à  la  balance  la  qualité 
du  temps  et  des  affaires;  et  ayant  trouvé  qu'ils  surmon- 
toient  de  toutes  parts  l'effect  des  commandemens  du 
maistre,  il  print  resolution  de  n'y  obeïr  jusques  à  tant 
qu'il  eust  receu  ses  remonstrances  au  contraire ,  ne 
qu'elle  n'eust  sceu  qu'aux  précédentes  remonstrances 
qui  avoient  esté  des-ja  mises  sur  le  bureau  il  avoit 
oublié  de  tirer  en  ligne  de  compte  les  principaux 
poincts,  lesquels,  à  la  faveur  de  luy,  doivent  combattre 
et  renverser  tout  à  faict  ceux  de  Sa  Majesté;  à  sçavoir 
le  propre  honneur  et  la  réputation  d'elle,  et  pour  l'ob- 
tention et  conservation  desquels  on  ne  pouvoit  nier 

qu'elle  ne  fist  et  endurast  tout  cela  mesme  que  elle 
faisoit  aujourd'huy  ;  que  par  ainsi  toutes  ces  nécessaires 
et  généreuses  parties  dévoient  estre  en  plus  estroicte 
recommandation  à  Sa  Majesté  que  tout  ce  qu'il  y 
avoit  de  rare ,  de  précieux  et  d'excellent  au  monde  ; 
que  quant  à  luy,  soubs  l'authorité d'elle,  il  n'avoit  ja- 
mais visé  à  autre  poinct  que  cestuy-là,  estimant  qu'en 
faisant  autrement  qu'elle  seroit  demeurée  fort  mal  con- 
tente de  luy,  et  mesmes  s'il  eust  ainsi  à  la  haste  pro- 
cédé à  ces  casseries ,  lesquelles  ne  sçauroient  jamais 
apporter  tel  avantage  ou  faveur  à  ses  affaires  que  les 
dilayements  qu'il  y  a  apportez,  et  sur  des  fondements 
toutesfois  qui  ne  peuvent  estre  renversez,  au  moins  se- 
lon les  règles  de  l'Estat ,  et  parmy  lesquels  il  n'y  avoit 
opiniastreté  ny  mescognoissance  de  ce  que  il  doit  à 
son  souverain  seigneur  et  maistre  ;  que  par  le  contraire 
il  estimoit  estre  digne  de  louange  en  dilayant  prudem- 
ment les  choses  mal  recognuës  en  France,  et  qui  pou- 
voient  apporter  de  deçà  une  tres-dangereuse  consé- 
quence d'Estat,  comme  faisoit  ceste-cy,  sur  laquelle  il 
esperoit  que  Sa  Majesté,  mieux  informée  qu'elle  n'es- 
toit  pas,  changeroit  de  volonté  et  de  jugement  aussi. 
Qu'il  la  supplioit  tres-humblement  apporter  en  con- 
sidération que  par  la  despesche  du  capitaine  Pasquier 
elle  luy  commandoit  de  faire  tous  ses  efforts  pour  fa- 
voriser le  Pape  et  les  affaires  d'Italie  ;  que  ceste  faveur 
ne  se  pouvoit  entendre  que  par  le  remuement  des 
armes,  et  qu'en  retranchant  les  armes  c'estoit  plustost 
prendre  la  voye  pour  perdre  que  pour  favoriser  les 
affaires  d'Italie  \  et  de  faict  que  si  Sa  Majesté  avoit  elle 
mesme  estimé  qu'en  s'absentant  le  mareschal  du  Pied- 
mont   ce  seroit  desfavoriser   les    affaires ,  que   de  ce 

mesme  argument,  foible  toutesfois  en  ce  qui  regar- 
doit  sa  personne,  que  par  plus  forte  raison  il  en  devoit 
résulter  que  ceste  casserie,  au  fort  des  affaires,  feroit 
bien  encor  pis,  mesmes  à  l'endroict  de  gens  si  craintifs 
et  si  soupçonneux  que  sont  les  gens  d'église:  pour  re- 
médier donc  à  toutes  choses    selon  le  vouloir  de  Sa 
Majesté  et  le  désir  du  Pape  ,  il  jugeoit  raisonnable  que 
tout  aussi-tost  que  l'avictuaillement  de  Mariembourg 
seroit  achevé ,  qu'il  pleust  à  Sa  Majesté  luy  envoyer 
en  Piedmont  autant  d'autres  enseignes  de^  delà ,  au 
lieu  de  celles  qu'elle  vouloit  qu'on  cassast  de  deçà. 
Quant  à  ce  que  Sa  Majesté  trouvoit  raisonnable  le 
congé  qu'il  avoit  demandé,  il  manda  qu'il  n'avoit  ja- 
mais eu  telle  intention,  veu  mesmes  ce  qu'elle  s'estoit 
cy  devant  daigné  luy  escrire  de  sa  main  sur  la  néces- 
sité de  sa  présence;  ores  que  ce  fust,  à  la  vérité,  l'un 
des  plus  grands  biens  et  des  plus  grands  contentemens 
qu'il  sçauroit  recevoir  en  ce  monde,  que  de  faire  la 
révérence  à  son  prince,  qui  l'avoit  tant  et  tant  honoré, 
bien  avoit-il  seulement  désiré  de  changer  d'air  pour 
une  quinzaine  de  jours  pour  aider  sa  convalescence, 
laquelle,  grâces  à  Dieu,  se  faisoit  meilleure  de  jour  à 
autre,  tousjours  avec  intention  toutesfois  de  ne  quitter 
la  disposition  ny  la  conduicte  des  affaires,  qui  luy  dé- 
voient estre  plus  chers  que  sa  propre  vie. 

Le  Pioy,  en  fin  recognoissant  le  véritable  fondement 
des  plaintes  et  des  remonstrances  du  mareschal,  redé- 
pescha  vers  luy  Derdoy,  secrétaire  de  M.  le  connes- 
table,  pour  laver  et  effacer  toute  l'opinion  qu'il  avoit 
conceuë  que  Sa  Majesté  fust  mal  contente  de  luy,  et 
luy  faire  recognoistre  que  tant  s'en  falloit  que  cela 
fust,  qu'au  contraire  elle  l'aimoit  et  estimoit  infinie- 

ment  pour  tant  et  tant  de  services  qu'il  luy  avoit  rendus 
parmy  les  mesmes  nécessitez  et  foiblesse  ;  et  qu'elle 
desiroit  les  dignement  recognoistre  soudain  qu'il  se- 
roit  arrivé  vers  elle,  et  dont  elle  luy  donneroit  congé, 
louant  et  approuvant,  à  ces  fins,  que  M.  de  Termes, 
gentil-homme  de  fort  grande  expérience  et  fort  sage, 
commandast  en  son  absence,  et  auquel  elle  envoyeroit 
les  pouvoirs  à  ce  nécessaires.  Mais  pour-autant  que  le 
sieur  de  La  Trinité,  qui  commandoit  pour  l'Empereur  à 
Cairas,  Fossan  et  Cony,  avoit  précédemment  faict  por- 
ter parole  au  mareschal  de  vouloir  prendre  le  party 
du  Roy,  et  luy  remettre  ces  trois  importantes  places 
entre  ses  mains,  sous  certaines  conditions  qu'il  declare- 
roit  selon  la  responce  qui  luy  seroitfaicte,  le  mareschal, 
recognoissant  la  très-grande  importance  de  ceste  ou- 
verture ,  print  résolution  de  renvoyer  diligemment 
vers  le  Roy  ledict  secrétaire  Derdoy  pour  luy  donner 
communication  de  cest  affaire,  et  faire  aussi  recog- 
noistre à  Sa  Majesté  que  ceste  considération  estoit 
Tune  de  celles  qui  Tavoient  fait  obstiner  à  he  faire 
toutes  les  casseries ,  afin  que,  l'affaire  succédant  bien, 
il  eust  en  main  les  instrumens  propres  pour  l'entre- 
prendre, et  de  pousser  plus  avant  la  fortune;  suppliant 
Sa  Majesté  et  M.  le  connestable  qu'ayans  bien  balancé 
la  conséquence  de  la  chose,  ils  luy  renvoyassent  dili- 
gemment ledict  Derdoy,  avec  pouvoir  pour  traicter 
avec  ledit  sieur  de  La  Trinité,  l'un  des  plus  rusez  ser- 
viteurs de  l'Empereur. 

Le  Roy,  qui  avoit  précédemment  esté  adverty  de 
ceste  ouverture,  loua  plus  que  jamais  le  jugement  et 
la  dextérité  du  mareschal,  luy  commandant  de  pour- 
suivre  vivement    l'affaire  ,    tenant  tousjours    néant- 

moins  bride  en  main.  Et  à  la  vérité,  si  la  chose  fust 
succédée,  toutes  les  guerres  de  Picardie,  de  Cham- 
pagne, de  Sienne  et  de  Corsegue,  se  transportoient 
en  Italie,  à  la  descharge  de  l'Kstat  de  France.  Cepen- 
dant le  mareschal  fit  faire  l'avictuaillement  de  Mont- 
calve,  et  puis  soudain,  pour  satisfaire  à  la  volonté, 
et  non  au  service  du  Roy,  cassa  le  régiment  des  quatre 
mille  Suisses  du  capitaine  Fiolic. 

Peu  de  jours  après  l'avictuaillement  de  Montcalve, 
M.  d'Aumale  print  résolution  de  s'en  retourner  en 
France,  n'espérant  pas,  veu  ces  casseries  forcées, 
qu'on  peust  rien  exécuter  de  beau  dans  le  Piedmont. 
Au  mesme  temps  aussi  M.  de  Dampville  s'en  re- 
tourna trouver  le  Roy,  duquel  il  fut  fort  aimable- 
ment recueilly,  tant  à  la  faveur  du  père  que  des 
exploicts  courageux  qu'il  avoit  demeslez  en  ceste 
guerre. 

Cela  faict,  le  mareschal  se  voulant  acheminer  en 
France,  il  remit  tous  les  affaires  entre  les  mains  du 
sieur  de  Termes.  Mais  au  mesme  instant  qu'il  passoit 
le  Montcenis,  il  fut  rencontré  du  secrétaire  Derdoy, 
depesché  vers  luy  de  la  part  de  Sa  Majesté  pour  le 
prier  de  s'en  retourner  en  Piedmont ,  ayant  aprins 
diverses  nouvelles  du  costé  de  l'Italie  qui  requeroient 
sa  présence,  et  sans  laquelle  il  adviendroit  quelque 
dangereux  desordre  en  ses  affaires  ;  le  priant,  à  ces 
fins,  remettre  la  partie  à  une  autre  fois.  Ce  sei- 
gneur, qui  ne  desiroit  rien  plus  que  de  se  rendre 
agréable  à  son  prince  par  quelque  bon  et  mémorable 
service,  manda  à  Sa  Majesté,  parle  mesme  secrétaire 
Derdoy  qu'il  luy  renvoyoit,  que  l'intention  sur  la- 
'  quelle  il  avoit  demandé  congé  pour  aller  baiser  les 

mains  à  Sa  Majesté,  n'avoit  eu  autre  fondement  que 
le  propre  zelle  de  son  service,  qui  requeroit  ce  voyage 
pour  diverses  considérations  ;  toutesfois,  puis  qu'elle 
vouloit  qu'il  retournast  en  Piedmont,  que  tout  de  ce 
pas  il  en  reprent  le  chemin  ;  mais  bien  la  vouloit  il 
suplier  de  croire  que  son  retour  seroit  inutile,  puis 
qu'il  n'estoit  accompagné  des  moyens  qu'il  falloit  pour 
bien  et  utilement  servir,  et  le  deffaut  desquels  avoit 
esté  en  partie  cause  du  congé  qu'il  avoit  demandé. 

Si  tost  qu'il  fust  arrivé  à  Thurin,  il  eut  nouvelles 
que  le  marquis  dePescaire  avoit  jecté  douze  enseignes 
napolitaines ,  desquelles  il  estoit  le  chef,  et  qu'on  ap- 
pelloit  les  Braves  dans  Vignal  où]  ils  se  fortifioient 
en  toute  diligence,  pour  tenir  Casai,  Verrue  et  Mont- 
calve  bouclez  (0.  Soudain  il  fit  commandement  que 
l'armée  s'assemblast  jusques  au  nombre  de  huict mille, 
que  François,  que  Suisses  et  Italiens,  et  mille  chevaux, 
et  qu'ils  se  rendissent  tous  à  Buligliere,  où  il  feroit 
marcher  dix  canons  pour  aller  la  part  qu'il  ordon- 
neroit  (2).  Tout  aussi  tost  mandé,  aussi  tost  exécuté, 
ce  seigneur  ayant  l'action  aussi  prompte  que  le  com- 
mandement. Estant  arrivé  sur  le  lieu  ,  il  manda  à  ceux 
de  Casai  de  se  tenir  prests  pour  le  venir  trouver  à 
Vignal  au  mesme  instant  qu'il  y  arriveroit,  et  dont  il 
leur  donneroit  advis. 

Vignal  est  une  bourgade  sur  une  haute  colline  du 
Montferrat,  d'accez  assez  difficile,  mesmes  pour  l'ar- 
tillerie: toutes-fois  la  force  des  bras  des  gens  de  guerre 
surmonta  les  difficultez.  Ceux  de  dedans  estans  fort 
bravement  venus  à  l'escarmouche,  elle  fust  soutenue' 
et  rembarrée  de  mesmes.  La  place  recogneuë  par  le 

mareschal ,  elle  fut  trouvée  plus  forte  qu'on  n'avoit 
précédemment  estime',  et  selon  cela  les  aproches  se 
firent  par  grandes  tranchées.  L'artillerie  plantée  au 
nombre  de  douze  pièces,  elle  commença  dés  le  matin 
à  tirer  dans  ceste  terre  nouvellement  remuée,  où  elle 
ne  faisoit  pas  grand  progrès;  mais  sur  le  midy,  on 
commença  à  voir  au  travers  des  courtines ,  où  l'en- 
nemy  travailloit  sans  faire  contenance  autre  que  de 
braves  et  résolus.  Pendant  cela,  le  mareschal  ordonna 
six  cens  François,  cinq  cens  Suisses  et  huict  cens  Ita- 
liens, pour  aller  à  l'assaut,  faisant  tenir  autres  troup- 
pes  prestes  pour  le  rafraischir  et  renforcer  selon  ce 
qui  seroit  de  besoing.  Mais  par  ce  que  le  mareschal  se 
doutoit  que  le  marquis  de  Pescaire  feroit  tous  ses 
efforts  pour  venir  secourir  la  place,  ou  au  moins  era- 
pescher  l'assaut,  il  fit  mettre  en  bataille,  sur  les  adve- 
nues de  l'ennemy,  tout  le  reste  de  l'armée  et  la  cava- 
lerie, et  traverser  le  bas  de  la  colline  de  force  barri- 
cades. Cela  ainsi  ordonné,  il  commanda  qu'au  premier 
coup  de  la  trompette  on  marchast  à  l'assaut. 

Tandis  qu'il  differoit  le  signal ,  un  bastard  de  bas- 
tard  de  la  maison  de  Boissy,  qui  estoit  dans  les  bandes 
françoises,  partit  delà  première  trouppe,  et,  l'arque- 
buze  au  poing ,  marcha  d'une  contenance  fort  asseu- 
rée  droict  à  la  bresche,  où  arrivant  il  tira  son  coup, 
et  mettant  puis  l'espée  au  poing,  combatit  sur  la  bres- 
che, si  bien  armé  de  la  garde  de  Dieu  qu'il  ne  fust 
point  blessé.  Ses  compagnons,  voyans  le  jeu,  partent 
aussi  tous  de  furie  droict  à  la  bresche,  sans  attendre 
le  signal.  Quoy  voyant  le  mareschal ,  criant  et  tem- 
pestant,  il  fit  donner  le  signal,  afin  que  tout  à  coup 
l'assaut  se  donnast,  comme  il  fit,  par  deux  endroicts 


46  [ I 556]    MÉMOIRES 

par  les  autres.  S'il  fust  bien  soustenu  par  ceux  de  de- 
dans l'espace  d'une  bonne  heure ,  les  nostres  n'assail- 
lirent pas  de  moindre  courage-,  de  manière  que,  voyans 
approcher  leurs  compagnons  qui  venoient  à  leur 
aide  ,  ils  firent  tout  à  coup  une  grande  huée,  et  don- 
nèrent si  furieusement  dedans  comme  à  corps  perdu  , 
qu'ils  forcèrent  la  bresche  par  une  rage,  tuans  tout 
ce  qui  s'y  trouva,  jusques  au  nombre  de  douze  cens 
hommes,  sans  en  prendre  un  seul  à  mercy,  non  pas 
les  garces  ni  les  mesmes  goujats,  la  pluspart  desquels 
avoient  les  armes  dorées  et  les  habillemens  fort 
braves.  Leur  gouverneur,  pensant  fuir  la  mort,  se 
jecta,  blessé  de  vingt  quatre  ou  vingt  cinq  coups, 
dans  un  puits,  tous  lesquels,  en  ce  païs  montueux, 
ont  de  vingt  à  trente  toises  de  corde.  Le  marquis  de 
Pescaire ,  durant  que  la  batterie  se  faisoit,  comparut 
avec  douze  cens  chevaux  et  environ  trois  mille  har- 
quebuziers  ;  mais  il  n'osa  jamais  entreprendre  de  don- 
ner dans  la  barricade,  voyant  à  vingt  pas  de  là  toute 
l'armée  en  bataille  serrée,  et  les  enfans  perdus  mis 
à  la  barricade  ,  qui  le  saluoient  de  force  harque- 
buzades. 

De  façon  que  le  bruict  et  l'assaut  estant  passé,  il  se 
retira  en  Alexandrie ,  dont  il  estoit  party.  Ainsi  que  le 
combat  de  Vignal  fut  achevé,  le  mareschal  entra  de- 
dans, et,  passant  au  long  du  puits  où  le  capitaine  Gas- 
pard Pagan,  chef  du  lieu,  s'estoit  jecté,  il  ouyt  la  voix 
et  le  bruict  de  ce  pauvre  seigneur ,  et  demandant  que 
c'estoit  on  luy  dict  son  infortune.  Il  s'arresta  tout  court, 
et  commanda  lois  qu'on  luy  devalast  des  cordes  pour  le 
tirer  et  sauver;  mais,  comme  le  malheur  ne  nous  pour- 
suit jamais  pour  une  seule  fois,  il  advint  que  ce  pau- 

vre  seigneur  estant  desja  retiré  à  quatre  pieds  près  le 
bord  du  puits,  que  la  corde  se  rompit,  et  retomba  à 
bas  plein  de  vie.  Et  toutes- fois  le  maresclial  repassa 
encor  par-là  pour  le  voir  et  consoler  :  on  luy  dict 
l'infortune,  et  lors,  ayant  plus  que  jamais  commiséra- 
tion de  ce  desastre  ,  il  fit  apporter  des  cordes  du  canon 
avec  un  grand  panier  au  bout,  qu'il  fit  dévaler  à  ce 
pauvre  seigneur,  qui  à  ce  coup  fut  tiré  hors  si  deffaict, 
qu'il  n'avoit  presque  plus  de  sentiment.  Le  mareschal 
en  eut  tant  de  pitié,  qu'il  le  fit  porter  en  son  logis, 
penser,  medeciner  et  traicter  comme  s'il  eust  esté 
son  parent  :  delà  à  huict  jours  ayant  un  peu  reprins 
ses  esprits,  il  le  renvoya  sur  une  lictiere  à  bras  audit 
marquis,  lequel  en  rendit  grâces  infinies  au  mares- 
chal ,  louant  la  debonnaireté  françoise.  La  place  fut 
razée  de  fonds  en  comble ,  pour  éviter  la  recheute  que 
l'assiette  de  la  place  presentoit. 

Tout  achevé,  le  mareschal  fit  assembler  l'armée  en 
pleine  campagne,  à  laquelle  il  fist  ceste  courte  repre- 
hension  :  «  Mes  compagnons  et  mes  amis,  j'estime 
ceste  journée  malheureuse  ,  en  laquelle  je  vous  ay  veu 
violer  les  commandemens  de  vostre  chef,  et  la  mesme 
discipline  militaire  que  vous  aviez  jusqu'à  ce  jour- 
d'huy  religieusement  observée  ;  le  combat  que  vous 
avez  rendu  à  la  prinse  de  ceste  place ,  ores  que  brave 
et  généreux,  ne  vous  sçauroit  excuser  ny  exempter 
delà  peine  capitalle  que  vous  avez  encourue,  et  delà- 
quelle  je  vous  ferois  sentir  la  peine,  sans  la  prière  que 
tous  ces  princes  et  seigneurs  m'en  ont  faict,  m'asseu- 
rant  que  vous  laverez  cy-après  ceste  si  orde  tache  par 
quelque  généreuse  action  à  la  gloire  du  Roy  et  à 
l'expiation  de  vostre  désobéissance ,  que  j'en  demeu- 

reray  content.  »  Et  là- dessus,  faisant  semblant  d'ad- 
mirer la  valeur  de  celuy  qui  estoit  allé  à  la  bresche 
sans  commandement,  promit  de  luy  faire  du  bien  s'il 
le  recognoissoit. 

Ceste  amorce  print  si  bien  feu,  que  le  pauvre  Boissy 
se  vint  présenter  par  la  main  de  son  capitaine.  Sou- 
dain le  mareschal,  au  lieu  de  le  récompenser,  le  fit 
mettre  es-  mains  du  prevost,  luy  en  recommandant  la 
garde  au  pris  de  sa  vie ,  et  de  le  mener  tousjours  à  la 
suitte  de  l'armée  si  bien  garrotté ,  qu'il  n'eschappast. 
Cela  estant  faict,  il  fit  prendre  par  roolle  le  nom 
de  tous  ceux  qui  avoient  conquis  les  treize  drappeaux 
de  ces  pauvres  Napolitains,  à  tous  lesquels,  estant  ar- 
rivé à  Thurin ,  il  donna  une  chaisne  d'or  de  cent 
escus,  ayant  un  escusson  en  ovalle  au  bout,  avec  ceste 
inscription  :  Donum  Caroli  Cossei >  ob  signum  mili- 
tare  incruenta  Vignalis  expugnatione  captum  (l)  ;  par 
ceste  libéralité  et  faveur  invitant  un  chacun  à  coura- 
geusement entreprendre  toutes  les  plus  hazardeuses 
entreprises ,  telle  qu'avoit  esté  ceste-cy ,  à  laquelle 
nous  ne  perdismes  que  soixante  hommes  et  trois 
canonniers. 

Quinze  jours  après  son  retour  à  Thurin ,  plusieurs 
seigneurs  le  pressèrent  de  délivrer  Boissy  ;  mais,  au 
lieu  de  ce  faire ,  il  fit  appeller  au  conseil  tous  les  sei- 
gneurs de  l'armée ,  ausquels  il  proposa  le  commande- 
ment qu'il  avoit  faict  de  n'aller  à  l'assaut  auparavant 
le  coup  de  trompette  ,  l'audace  et  la  témérité  de 
Boissy  à  violer  les  loix  militaires  en  un  affaire  si  dan- 
gereux qu'estoit  l'ordonnance  d'un  assaut;  que  ceste 

(0  Donné  par  Charles  de  Cossé,  pour  le  drapeau  pris  à  l'assaut 
meurtrier  de  Viqnale. 

faute  estoit  si  grande,  qu'elle  ne  pouvoitestre  expiée  que 
par  la  mort  de  celuy  qui  Favoït  commise,  par  laquelle 
chacun  aprendroit  à  se  rendre  observateur  de  ses  com- 
mandemens  :  toutes-fois  ,  que  cestuy-cy  estant  sorty, 
ores  que  de  travers,  de  la  maison  de  feu  madame  sa 
mère,  il  leur  en  remettoit  le  jugement,  auquel  il  les 
prioit  tous  de  procéder  hors  toute  passion.  Les  choses 
débattues  par  commune  voix,  il  fut  juge'  coulpable 
de  mort.  Lors  le  mareschal ,  lequel  peu  auparavant 
m'avoit  baillé  unechaisne  de  deux  cens  escus  en  garde, 
me  commanda  de  faire  appeller  le  prevost  et  Boissy 
ensemble. 

Estans  tous  deux  entrez  en  la  chambre  où  le  conseil 
se  tenoit ,  il  luy  tint  ce  propos  :  «  Boissy,  ta  vertu 
et  ton  courage,  témérairement  monstrez  à  l'assaut  de 
Vignal,  sont  susceptibles  de  quelque  faveur  et  recom- 
mandation ;  mais  la  loy  militaire,  qui  doit  servir  de 
guide  et  à  toy  et  à  moy,  et  que  tu  as  si  inconsidéré- 
ment violée,  a  faict  que  par  les  voix  de  tous  ces  sei- 
gneurs tu  as  esté  jugé  digne  du  dernier  supplice;  mais 
moy,  prenant  et  mesnageantl'entre-deux  de  la  faute  ou 
de  la  grâce,  je  t'ay  faict  porter  la  dureté  d'une  igno- 
minieuse prison  pour  expier  ton  péché  et  ta  faute  ;  et 
d'autre  costé  embrassant  la  miséricorde,  et  considé- 
rant que  la  valeur,  plustost  que  la  malice,  t'avoit  faict 
tomber  en  ceste  désobéissance  ,  je  te  la  veux  aujour- 
d'huy  pardonner,  à  la  persuasion  et  prière  de  ces  sei- 
gneurs ,  et  recognoistre  aussi  tout  d'un  train  cest 
intrépide  courage  que  tu  as  monstre,  te  jectant  à  corps 
perdu  dans  la  bresche,  dont  Dieu  t'a  miraculeusement 
sauvé  pour  tirer  de  toy  quelque  autre  signalé  service 
à  la  gloire  de  sa  divine  majesté,  et,  de  main  en  main, 
3o.  4 

de  celle  du  Roy  nostre  maistre;  voila  pourquoy  je  te 
donne  ceste  chaisne  d'or  (que  je  luy  mis  moy-mesme 
au  col).  Vas  à  mon  escuyer,  auquel  j'ay  commandé  de 
te  donner  un  cheval  d'Espagne,  un  courtaut  et  des 
armes,  pour  doresnavant  te  tenir  auprès  de  moy  et  ser- 
vir en  ce  que  je  te  commenderay.  »  Tous  ces  seigneurs 
trouvèrent  l'acte  de  la  correction  et  celuy  de  la  recom- 
pense si  admirables,  qu'il  n'y  eust  celuy  d'eux  ny  de 
toute  l'armée  qui  n'en  louast  infiniement  le  mares- 
chal,  et  auquel  cela  ne  servist  d'esperon  à  tousjours 
mieux  faire  et  mieux  obeyr. 

L'ennemi  envoya  loger  vingt-cinq  compagnies  ita- 
liennes au  Canavois  (0,  proches  de  Chivas  et  Caselles; 
dont  estant  le  mareschal  adverti,  il  print  resolution 
de  partir  de  Carmagnoles,  où  il  estoit,  pour  les  aller 
desloger  sans  fourrier;  mais  ayant  au  mesme  instant 
nouvelles  que  vingt-cinq  enseignes  de  lansquenets  et 
six  d'Espagnols  marchoient  vers  Foussan  ,  il  tint  bride 
en  main,  ayant  opinion  que  c'estoit  une  amorce  dres- 
sée! par  l'ennemi  pour  aller  surprendre  Carmagnoles 
pendant  qu'il  prendroit  la  routte  du  Canavois. 

En  ce  mesme  temps,  l'un  de  nos  capitaines  italiens  , 
nommé  Michel,  de  Savonne,  surprint  dans  les  Lan- 
gues une  bourgade  assez  forte,  située  à  deux  lieues  de 
la  mer,  à  deux  d'Albengne  et  autant  de  Savonne  ;  mais 
pourautant  que  le  mareschal  ne  luy  peust  envoyer  se- 
cours, l'ennemi  tenant  la  campagne,  elle  fut  reprinse 
un  mois  après. 

Vous  avez  cy  devant  veu  que,  environ  le  vingt-cin- 
quiesme  janvier,  le  secrétaire  Derdoy  estoit  revenu 
en  Piedmont  pour  l'advancement  de  la  pratique  du- 

(0  Canaveze. 

(h%ct  sieur  de  La  Trinité,  qui  monstroit  beaucoup  de 
•disposition  à  la  parfaire;  mais  au  mesme  instant  qu'il 
avoit  prins  jour  de  traicter  avec  le  viconte  de  Gour- 
don ,  qui  en  estoit  l'entremeteur,  il  advint  que  domp 
Joiïan  de  Guevàre  et  le  grand  trésorier  de  l'armée  es- 
pagnole, vindrent  à  Caiias,  Fossan  et  Cony,  porter 
deux  payes  aux  garnisons,  et  que  pour  ce  faire  il  fal- 
loit  que  le  sieur  de  La  Trinité  les  accompagnast  tant 
au  venir  qu'au  retour;  de  manière  qu'il  ne  peut  con- 
férer avec  ledict  viconte  de  Gourdon  comme  ils  avoient 
résolu.  Le  dixiesme  jour  d'après  il  retourna,  et  luy 
manda  qu'il  ne  falloit  plus  différer  l'affaire ,  et  qu'il  se 
trouveroit  avec  luy  la  nuict  ensuivante.  Or  esta  noter 
que  ledict  secrétaire  Derdoy  avoit  apporté  un  pouvoir 
particulier  au  mareschal  pour  luy  promettre,  au  nom 
du  Roy,  cinquante  hommes  d'armes,  avec  la  mesme 
place  et  seigneurie  de  Fossan ,  demeurans  au  Roy 
Cony  et  Cairas  avec  leurs  mandemens,  et  encores 
quelques  autres  places  que  je  n'ay  mis  icy  pour  n'estre 
de  trop  grande  importance.  Il  luy  donnoit  encor  cin- 
quante mil  escus,  payables  en  deux  termes,  et  quatre 
mil  escus  de  pension  ordinaire. 

Davantage,  Sa  Majesté  mesme  escrivit  une  lettre  au- 
dict  sieur  de  La  Trinité,  luy  confirmant  tout  ce  que 
le  mareschal  luy  promettait,  contenant  ce  qui  s'ensuit  : 
«  Monsieur  de  La  Trinité,  mon  cousin  le  mareschal 
de  Brissac  m'a  adverti  de  la  bonne  volonté  que  vous 
avez  d'entrer  en  mon  service,  et  de  ce  qu'en  ce  faisant 
vous  prometez  faire  pour  moy  ;  chose  que  j'ay  grande- 
ment agréable ,  et  dont  je  vous  remercie  bien  fort,  vous 
priant  vouloir  persévérer  en  ladicte  affection  et  mettre 
vostre  promesse  à  exécution,  comme  j'espère  que  vous 

4- 

ferez;  et  je  vous  promets  et  asseure  par  la  présente, 
signée  de  ma  main,  que  je  ne  faudray  de  vous  tenir  et 
accomplir  tout  ce  que  mondit  cousin  vous  a  pour  ce 
faire  promis  et  accordé,  et  d'avantage  de  vous  faire 
tout  le  meilleur  et  le  plus  favorable  traiclement  que 
je  pourray  ;  de  façon  que  vous  n'aurez  jamais  regret 
de  ce  que  vous  aurez  fait,  mais  plustost  juste  occasion 
de  vous  en  louer  et  contenter,  ainsi  que  les  effects  vous 
le  feront  cognoistre,  comme  mondit  cousin  le  vous 
fera  entendre  de  ma  part,  et  dont  je  vous  prie  comme 
vous  feriez  à  ma  propre  personne.  Et  à  Dieu,  mon- 
sieur de  La  Trinité ,  qu'il  vous  aye  en  sa  saincte  garde. 
De  Vernon,  le  16  novembre  i556.  » 

Ceste  lettre  et  la  coppie  dudit  pouvoir  furent  en- 
voyez audit  viconte  de  Gourdon ,  pour  les  monstrer 
audict  sieur  de  La  Trinité  et  le  mieux  disposer.  Le 
marescbal,  qui  de  longue  main  avoit  mauvaise  opi- 
nion de  La  Trinité,  marcboit  fort  retenuëment  en  cest 
affaire,  craignant  que  ce  ne  fust,  comme  on  vit  depuis, 
une  amorce  pour  nous  enfoncer  en  quelque  malheur; 
et  en  ce  doute  il  tenoit  toutes  les  places  sur  leurs  gar- 
des, de  peur  de  tomber  en  inconvénient,  comme  il 
advient  souvent  parmi  tels  traictez  à  ceux  qui  les  em- 
brassent trop  inconsidérément  ;  qu'il  a  bien  noté  que 
le  Roy  et  le  connestable  luy  escrivirent  n'agueres  de 
ne  plus  si  souvent  presser  ny  requérir  Sa  Majesté  pour 
tant  de  personnes  qui  l'en  pressoient  à  toutes  heures  ; 
qu'il  ne  desiroit  pas  moins  qu'eux  de  s'en  abstenir, 
ores  que  la  loy  ne  luy  sembloit  que  trop  severe , 
mesmes  en  telle  saison  que  ceste  cy;  car  qu'est  ce 
qu'il  ne  doit  pas  faire  en  cest  endroit  quand  il  est 
question  de  quelque  seigneur,  de  quelque  capitaine  , 

ou  autre  qui  abien  et  généreusement  servi  Sa  Majesté? 
s'il  les  en  refuse  il  les  perdra  ,  et  Sa  Majesté'  les  grands 
services  qu'il  en  pourroit  tirer  ;  que  la  heneficence  et 
l'honneur  estans  les  propres  et  uniques  salaires  de  la 
vertu  que  les  princes  concèdent  à  leurs  bons  serviteurs, 
que  c'estoit  le  moins  qu'il  pouvoit  faire,  les  moyens 
de  la  recompense  luy  défaillants,  que  de  les  recom- 
mander au  prince,  duquel  les  gens  de  bien  la  doivent 
attendre,  et  non  du  serviteur,  tel  qu'il  est. 

Le  Roy  s'estoit  tellement  persuadé  que  le  duc  d' Alve 
s'en  iroit  à  Naples  avec  tout  le  corps  de  l'armée,  que 
par  toutes  ses  depesches  il  ne  chantoit  autre  leçon  au 
mareschal  que  de  casser  et  retrancher  toutes  les  forces 
qui  estoient  en  Piedmont  ;  et  toutesfois  de  tous  les  paye- 
mens  qu'il  estimoit  estre  arrivez  pour  ce  faire  dés  le 
vingtiesme  décembre  1 555  ,  il  n'estoit  encores  com- 
paru que  vingt-cinq  mil  escuz  au  lieu  de  deux  cens 
mille;  de  manière  qu'il  fut  contrainct  de  mander  au 
Roy  qu'il  ne  pouvoit  obeïr  à  Sa  Majesté  si  les  moyens 
sur  lesquels  ceste  obéissance  devoit  prendre  pied  n'ar- 
rivoient  au  temps  convenable  et  promis  -,  qu'il  venoit 
de  recevoir  lettres  de  Gennes  d'un  serviteur  de  Sa  Ma- 
jesté ,  qui  luy  mandoit  qu'il  estoit  arrivé  à  Gennes  un 
navire  chargé  d'Espagnols,  et  qui  avoit  laissé  autres 
onze  navires  sur  la  mer  qui  estoient  au  combat  avec 
les  galères  de  Sa  Majesté;  qu'à  ces  nouvelles,  quinze 
galères  des  ennemis  estoient  parties  de  Gennes  pour 
aller  au  secours  des  autres,  en  toutes  lesquelles  il  y 
avoit  six  mil  hommes  qui  dévoient  aller  hiverner  dans 
les  Langues  ;  et  que  ce  renfort  devoit  faire  croire  à  Sa 
Majesté  qu'il  estoit  plustost  convenable  de  s'armer  que 
de  se  desarmer,  comme  elle  vouloit  toutesfois  qu'on 

fist,  ne  remarquant  pas  qu'autant  de  temps  que  par  ce 
moyen  elle  donnoit  à  son  ennemi,  autant  en  perdoit- 
elle  pour  elle-mesme ,  et  que  le  traicte'  dudict  sieur 
de  La  Trinité  estoit  matière  propre  au  remuement, 
non  de  la  paix,  mais  des  armes,  et  duquel  traicté  il  ne 
se  pouvoit  promettre  rien  de  bon  ,  veu  les  dilayemens. 
incertains  par  où  ledict  de  La  Trinité  conduisoit  les 
affaires.  En  ce  temps  Grosset  et  Montallin  (*)  cuide- 
rent  estre  perdus  par  la  praticque  d'un  médecin  sien- 
nois  ,  nommé  André  Barata  ,  qui  fut  descouvert  et 
pendu. 

Le  dernier  janvier,  le  mareschal  eust  nouvelles  du 
vicomte  de  Gourdon  que  le  sieur  de  La  Trinité  estoit 
si  irrésolu  et  inconstant  en  ses  demandes,  qu'il  ne  sça- 
voit  qu'en  juger.  Cela  est  fort  commun  aux  hommes 
sansfoy  ny  repos,  comme  estoit  cestuy  cy  ;  là  mesmes 
estant  entré  en  cest  humeur  qu'il  vouloit  avoir  la  comté 
de  Beines,qui  appartientà  son  frère,  remettant  neant- 
moins  à  s'en  résoudre  le  lendemain ,  qu'il  s'abou- 
cheroit  avec  le  mareschal,  lequel,  au  mesme  instant 
qu'il  se  preparoit  pour  partir,  receut  un  bulletin 
dudit  vicomte  de  Gourdon,  par  lequel  il  lu  y  man- 
doit  que  la  partie  estoit  remise  à  huit  jours  de  là. 
Toutes  lesquelles  choses  ledit  mareschal  fit  soudain 
sçavoir  au  Roy,  suppliant  Sa  Majesté  ne  se  pro- 
mettre, comme  elle  faisoit,  que  la  chose  fust  reiïs- 
sible  ;  mesmes  s'oubliant  jusqu'à  là  que  de  deman- 
der que  le  Roy  despouïllast  son  propre  frère,  qui 
a  bien  et  fidellement  servi  Sa  Majesté,  pour  s'en  ac- 
commoder, luy  qui  a  tousjours  fait  le  contraire.  Ceux 
qui  jouent  ces  tours  parmi  chose  si  sacrée  qu'est  un 

(0  Montalcin. 

propre  frère,  feroient  bien  pis  à  d'autres  s'ils  en  trou- 
voient  la  commodité'. 

Apres  plusieurs  assemblées  et  traictez  faits  avec  le- 
dict  sieur  de  La  Trinité  par  le  viconte  de  Gourdon , 
il  ne  trouva  bon  de  conférer  avec  le  mareschal,  pour 
le  danger  et  les  soupçons,  disoit-il,  qui  en  courroient 
de  tous  costez,  pour  secrettement  que  la  chose  se  fîst  ; 
mais  bien  le  prioit-il  de  luy  envoyer  deux  personnages 
fort  confidens,  avec  lesquels  il  peust  traicter  et  fina- 
lement résoudre.  Le  mareschal  députa  le  colonnelBon- 
nivet  et  le  président  Birague,  tous  deux  fort  advisez 
seigneurs.  En  traictant  depuis  avec  ledict  de  La  Tri- 
nité, et  le  sondant  de  fort  près  de  tous  costez,  ils 
s'apperceurent  qu'il  n'y  avoit  en  son  faict  que  pipe- 
rie  et  trahison,  et  que  c'estoit  une 'menée  expressé- 
ment et  malicieusement  dressée  pour  s'en  advanta- 
ger,  comme  il  fit,  envers  l'Espagnol;  de  manière  que 
tout  s'en  alla  en  fumée  comme  le  mareschal  avoit  tous- 
jours  preveu  par  l'expérience  qu'il  avoit  souvent 
faicte  du  cruel  et  cavilleuxt1)  naturel  dudict  de  La 
Trinité.  La  tromperie  est  laide,  deshonneste  et  mal- 
séante à  tout  homme,  mais  principalement  à  celuy  qui 
est  constitué  en  dignité  telle  qu'estoit  la  sienne  ;  elle 
n'est  pas  si  vituperable  quand  la  violence,  qui  se  fait 
par  l'authorité  que  la  force  donne  aux  uns  sur  les 
autres,  l'accompagne,  la  tromperie  procédant,  comme 
elle  faict,  d'une  vraye  malice  et  meschanceté  pour- 
pensée. 

Au  partir  de  là  les  affaires  ayant,  dès  le  cinquiesme 
février  i556,  prins,  non  pas  le  pli  de  la  paix,  ains 
celuy  d'une  trefve  sans  trefve,  ainsi  que  j'ay  cy  devant 

(•)  Fourbe. 

cotté,  l'intention  du  Pape  et  du  Roy  estoit  seulement 
d'une  surceance  d'armes  pour  quelques  mois,  pendant 
lesquels  on  prepareroit  les  moyens,  les  foi  ces  et  les  intel- 
ligences pour  recommancer  la  guerre,  dont  il  ne  nous 
succéda  que  maTheur.  Et  à  la  vérité'  le  Roy,  en  faisant 
ceste  trefve,  avoit  de  toutes  parts  emporté  l'advantage 
du  jeu,  et  si  grand,  qu'en  conservant  ce  qu'il  avoit  il 
luy  demeuroit  dequoy  gourmander  les  Pais  Ras,  l'I- 
talie et  l'Espagne,  comme  le  mareschalluy  fitsouven- 
tefois  remonstrer  -,  mais,  n'y  profitant  rien,  il  se  résolut 
d'aller  baiser  les  mains  à  Sa  Majesté,  conformément 
au  congé  qu'il  en  avoit  obtenu  ,  ayant  toutesfois  aupa- 
ravant donné  ordre  aux  retranchemens  et  aux  paye- 
mens  des  garnisons  et  à  la  conservation  des  places , 
remettant  le  gouvernement  de  toutes  choses  à  M.  de 
Termes,  qu'il  avoit  par  plusieurs  conférences  instruit 
et  informé  de  tout  ce  qui  retardoit  la  seureté  et  l'ad- 
vancement  des  affaires  du  Roy,  et  d'aucunes  practi- 
ques  qu'il  avoit  en  main ,  et  pour  laquelle  intention  il 
fut  résolu,  à  mon  grand  regret,  que  je  demeurerois 
prés  ledict  sieur  de  Termes  pour  le  maniement  des 
affaires  d'Estat,  comme  je  fis  pendant  l'absence  du 
mareschal. 

De  là  à  quelques  jours,  le  mareschal,  s'acheminant 
en  France,  suivy  de  plusieurs  seigneurs,  gentilshom- 
mes et  capitaines  ,  fut  receu  et  du  Roy,  et  de  toute  la 
CÔur,  avec  beaucoup  de  faveur  et  d'honneur,  mais 
avec  peu  ou  point  de  récompense  (0  :  l'excuse  de  la- 
quelle fat  fondée  sur  l'extrême  nécessité  où  une  guerre 

(0  Le  maréchal  de  Brissac,  ne  s'étant  attaché  à  aucun  des  partis 
qui  dominoieut  à  la  Cour,  n'y  étoit  soutenu  par  personne,  pas  même 
par  la  duchesse  de  Valentinois ,  à  laquelle  il  avoit  dû  autrefois  son 
élévation,  et  qu'il  avoit  négligée  depuis  long-temps. 

de  cinq  ans  continuels  avoit  réduit  le  royaume.  Et 
cependant,  ceux  qui  avoient  perdu  souvent  et  des 
villes  et  des  batailles,  plustost  par  inconsideration  que 
par  infortune  ,  estoient  traictez  et  récompensez  des 
plus  clairs  deniers  de  la  France,  de  laquelle  toute- 
fois il  ne  sceut  jamais  rapporter  autre  grâce,  que  le 
don  de  la  gabelle  de  Piedmont,  valant  quinze  mille 
livres  par  an,  et  dont  toutes-fois  il  ne  jouît  que  deux 
anne'es. 

Le  mareschal ,  qui  estoit  ennemy  de  fausseté  et  de 
parade,  et  qui  avoit  le  cœur  autant  noble  que  géné- 
reux, supporta  si  patiemment  cesîe  ingratitude,  que 
jamais  on  ne  descouviït  le  regret  ny  la  douleur  qu'il 
en  avoit,  non  tant  pour  l'envie  des  biens  comme 
pour  le  tesmoignage  que  la  beneficence  eut  rendu  de 
sa  valeur  et  de  tant  de  mémorables  services  :  dont  à 
son  retour  en  Piedmont  il  me  fil  ses  plaintes ,  par  les- 
quelles je  recogneuz  assez  qu'il  estoit  vrayement  de 
ces  grands  et  renommez  capitaines  au  corps  des- 
quels toute  terre  sert  de  sépulture,  et  l'univers  d'un 
glorieux  trophée  et  epilaplie  à  leur  vertu  et  debon- 
naireté. 

Ceste  patience  et  modestie  du  mareschal  est  d'au- 
tant plus  recommandable  qu'on  a  veu  assez  souvent 
que  ,  tout  ainsi  que  plusieurs  grands  capitaines,  pour 
la  grande  opinion  qu'ils  avoient  de  leur  mérite,  n'ont 
sceu  modestement  mesnager  la  bonne  fortune  que 
Dieu  leur  avoit  communi  jiie'e  ,  ains  se  sont  perdus 
et  ruinez ,  tout  de  mesme  aussi  le  mespris  et  l'ingra- 
titude du  prince  envers  ceux  qui  estoient  de  si  haut 
mérite,  a  bien  souvent  renversé  eux  et  leurs  estats. 
Ce  n'est  pas  suivre  les  commandemens  de  Dieu,  qui 

commande  que  rétribution  soit  rendue  par  proportions 
convenables  aux  bons  serviteurs  qui  ont  veillé  à  la 
multiplication  du  talent. 

Les  machiavelistes  tiennent  qu'il  ne  faut  jamais 
taire  de  si  grands  ny  de  si  signalez  services  aux  prin- 
ces, qu'ils  soyent  pour  entrer  en  opinion  que  leur 
gloire  et  leur  grandeur  en  demeurent  ou  ravallées 
ou  appariées,  ou  qu'ils  se  recognoissent  plus  foibles 
qu'ils  ne  voudroient  à  une  condigne  recompense;  car 
si  tost  que  l'un  ou  l'autre  de  ces  soupçons  prent  racine 
en  leur  esprit,  ils  espient  lors  toutes  sortes  de  cou- 
leurs ou  de  prétextes  pour  perdre  ou  pour  ravaller 
tout  à  fait  ceste  trop  esclatante  vertu.  Dont  faict  foy 
le  grand  Consalve,  lequel,  après  la  glorieuse  conqueste 
qu'il  avoit  faict  du  royaume  de  Naples,  fut  renvoyé, 
comme  personne  privée,  en  sa  maison.  S'il  m'estoit 
permis  de  parler  des  princes,  je  dirois  volontiers  que 
ceux  qui  mesnagent  si  mal  la  benelicence,  bastissent 
plustost  des  argumens  à  leur  ruine  qu'à  leur  salut  et 
conservation  :  c'est  pourquoy  l'empereur  Charles  cin- 
quiesme  disoit  qu'il  n'y  avoit  nation  au  monde  qui 
fist  plus  de  choses  à  sa  ruine  que  faisoit  la  françoise  , 
et  neantmoins  que  tout  leur  tournoit  à  salut,  Dieu 
ayant  en  protection  particulière  et  le  Roy  et  le 
royaume.  Vous  aurez  cy- devant  peu  assez  remar- 
quer que  le  mareschal  de  Brissac,  estant  allé  baiser 
les  mains  au  Px.oy,  avoit  laissé  feu  M.  de  Termes  ,  qui 
fut  depuis  mareschal  de  France,  lieutenant  de  Sa 
Majesté  en  son  absence;  durant  les  sept  ou  huict 
mois  de  laquelle  absence  les  choses  furent  par  luy 
fort  justement  et  heureusement  maniées,  au  contente- 
ment de  Sa  Majesté  et  des  peuples  aussi. 

Revenons  maintenant  à  l'arrivée  du  mareschal  en 
Cour,  et  à  l'ingratitude  qui  fut  praticquée  par  aucuns 
envers  si  hauts  mérites  qu'estoient  les  siens.  La  resolu- 
tion sur  la  ruptifre  de  la  trefve  fut  encor  remise  à  en 
délibérer  avec  luy  ,  pour  l'exacte  cognoissance  qu'il 
avoit  des  affaires  d'Italie  ;  mais  luy,  qui  sçavoit  que 
tout  estoit  desja  conclu  et  arresté,  et  que  tout  ce  qu'on 
en  faisoit  aujourd'hui  n'estoit  qu'une  couverte  parade 
(  avancée  pour  dextrement  tirer  de  luy  son  consente- 
ment et  son  aprobation)  qui  serviroit  de  tacite  ga- 
rand  à  l'interest  et  à  la  mesme  passion  qui  avoit  basti 
tout  cecy  ,  quoy  considère',  il  se  restraignit  à  cela  seu- 
lement que  j'ay  ci -devant  fort  amplement  discouru  ; 
et  neantmoins,  les  affaires  ayants,  à  la  mesme  inten- 
tion que  dessus,  esté  remises  sur  le  bureau,  il  consi- 
déra que  n'en  dire  la  vérité  estoit  dangereux  à  l'Estat, 
et  ne  le  taire  tout  de  mesme  aussi,  à  cause  de  ceux 
qui  tenoient  la  personne  et  l'Estat  du  prince  en  leurs 
mains. 

Pour  donc  fuyr  et  l'un  et  l'autre  inconvénient ,  il 
supplie  le  Roy  de  vouloir  recevoir  de  bonne  part  tout 
ce  qu'il  en  diroit,  et  qu'il  vouloit  bien,  quanta  luy, 
honorer  et  révérer  tous  les  amis  et  alliez  de  Sa  Ma- 
jesté, mais  non  jamais  toutes -fois  despendre  d'eux; 
qu'en  une  si  dangereuse  resolution,  il  jugeoit  premiè- 
rement tres-necessaire  que  chacun ,  par  un  jugement 
rassis  et  par  une  bonne  affection,  surmontast  ses  pas- 
sions et  ses  appétits,  parmy  lesquels  l'obscurité  trouvoit 
tousjours  quelque  place  ;  que  la  prudence  et  la 
prévoyance  estoient  celles  qui  dévoient  conduire  les 
affaires,  à  fin  de  ne  s'en  repentir  après  le  coup;  car 
ne  le  faire  pas  estoit  une  vraye  sottise  privée  de  cou- 

rage,  d'honneur  et  de  ressource  aussi  :  qu'il  trouvoit, 
quant  à  luy ,  que  les  choses  glorieusement  obtenues 
par  conclusion  de  la  trefve  volloient  si  haut ,  que 
la  France  tiiomj^hoit  seule  aujourcWiuy,  autant  heu- 
reusement qu'utilement,  de  toutes  les  guerres,  périls 
et  labeurs,  qui  avoient  couru  jusqu'à  ce  jour-là  ;  que 
ce  n'estoit  pas  chose  convenable  à  la  grandeur  du  Roy 
ny  à  la  seureté  de  l'Estat,  de  vouloir  aujourd'huy , 
pour  le  soustencment  des  fautes,  des  erreurs  et  des 
passions  d'autruy,  bouleverser,  avec  un  évident  et  in- 
faillible hazard ,  tant  et  tant  de  glorieuses  et  très- 
utiles  conqueste>  que  Dieu  avoit  benignement  conce- 
de'es  à  Sa  Majesté  :  que  nul  ne  pouvoit  nier,  sans 
s'esgarer,  que  le  Pape  et  ses  neveux  avoient  assez  in- 
considérément prins  à  ourdir  une  toille  qui  surpassoit 
leur  portée,  mais  non  pas  leur  des-reglée  ambition  ; 
que  ces  vieilles  souches  papales  estoient  attachées  à 
un  filet  bien  deslié,  n'ayant  ny  force  ny  suitte,  pour 
tenir  coup  luy  m  es  mes,  lors  qu'elles  venoient  à  def- 
faillir;  et  que,  par  ainsi,  il  en  resultoit  que  ceux  qui 
s'embarquoient  avec  eux  sans  biscuit,  mettoient  fort 
vaguement  à  l'enchère  leur  vie, leur  gloire,  leurs  for- 
tunes et  tout  leur  e  lai,  au  maniement  duquel  toute 
faute,  pour  petite  qu'elle  soit,  t  roit  le  sang  etalteroit 
les  affections  les  plus  pures  :  qu'il  falloit  en  cest  en- 
droit rejetter  la  maxime  d'aucuns,  qui  tiennent  que 
c'est  une  vraye  pusillanimité  que  de  rejetter  les  glo- 
rieuses entreprises  qui  se  présentent,  ores  que  de 
prime  face  elles  ne  soient  accon.p  u  nées  que  d'appa- 
rences un  peu  douteuses;  que  c'estoit  mal  remarquer 
que  les  guerres  commencent  bien  quand  on  veut, 
mais  qu'elles  ne  s'achèvent  jamais  comme  nous  desi* 

rons,  Dieu  s'estant  réservé  ceste  disposition  à  luy  seul; 
que  les  histoires  mesmes  ne  nous  apprenoient  que 
trop  que  tous  les  papes  qui  avoient  cy-devant  plus- 
tost  voulu  manier  l'espée  de  sainct  Paul  que  les 
clefs  de  sainct  Pierre  (  propres  à  fermer  les  portes  de 
la  guerre),  avoient  faict  tousjours  mauvaise  fin  ;  et 
finalement  que  c'est  tout  à  trac  sortir  hors  des  gonds 
que  de  lever  les  armes,  à  la  semonce  de  l'Italie,  sous 
les  promesses  et  sermens  des  papes,  sous  lesquels  les 
dangers  estoient  toujours  cachez;  et,  en  affaires  de 
telle  conséquence,  il  falloit  considérer,  avant  toute 
œuvre ,  si  ce  que  nous  voulons  entreprendre  estoit  se- 
lon Dieu,  honorable  et  utile  à  l'E.lat,  si  la  partie  peut 
estre  demeslée  avec  peu  de  difficulté  et  avec  moindre 
despence  ;  mais  remarquer  sur  tout  si,  parmy  le  con- 
seil qui  en  est  donné,  la  passion  et  l'interest  particu- 
lier ne  jouent  point  le  premier  roolle  de  la  comédie. 

Toutes  les  reinonstrances  du  mareschal,  ores  que 
tres-justes  et  tres-sainctes,  furent  par  aucuns  plustost 
attribuées  à  une  certaine  crainte  ou  timiditr  ,  qu'il  ne 
cogneut  toutes  fois  jamais,  qu'à  une  généreuse  affection 
à  l'avancement  de  l'EUat.  Mais  Dieu,  qui  cognoit  nos 
intentions,  et  selon  lesquelles  il  nous  juge,  permit  de- 
puis que  ceux  qui  contre  son  opinion  firent  reprendre 
les  armes,  s'en  repentirent  les  premiers;  car  ce  fut  un 
si  grand  reculement  et  une  si  grande  ruine  à  l'Estat, 
que  nous  nous  en  sentons  encore  aujourd'huy  plus 
avant  qu'il  ne  seroit  nécessaire  ny  honorable. 

Je  veux ,  auparavant  que  reprendre  le  fil  de  mes 
Mémoires,  représenter  icy  un  petit  abrégé  que  j'eus 
lors  en  main  sur  les  plaintes  du  Pape  contre  le  roy 
d'Espagne. 

«  Je  ne  sçaurois  croire,  disoit  le  Pape,  que  ce  roy 
d'Espagne  soit  fils  de  Charles  cinquiesme,  sorty  de  la 
race  des  princes  catholiques  de  ce  pays,  puis  que  sans 
estre  offencé  il  leva  les  armes  contre  le  souverain  pas- 
teur de  l'Eglise. 

«  Il  ne  peut  estre  tenu  pour  catholique,  puis  qu'il 
est  déserteur,  et  non  pas  conservateur  de  l'Eglise,  qui 
l'a  honore'  de  ce  tiltre.  Il  tasche  m'attraper  pour  tirer 
de  moy  la  mesme  rançon  que  son  père  extorqua  mali- 
gnement de  Clément  septiesme,  après  avoir  durant 
neuf  mois  saccagé  Rome. 

«  Comme  successeur  de  l'ingratitude  et  de  la  per- 
fidie de  son  père,  qui  a  moissonne'  l'Italie  par  l'aide 
de  mes  prédécesseurs ,  cestuy  voudroit  prendre  ce 
mesme  chemin  ,  s'il  me  pouvoit  priver  de  la  vie  comme 
il  désire. 

«  Il  veut  empescher  que  je  ne  chastie  les  seigneurs 
colonnois,  feudataires  de  l'Eglise,  et  desquels  son  père 
et  luy  se  sont  tousjours  servis  pour  tenir  l'Eglise  ro- 
maine en  sujection  et  désordre. 

«  Las  1  s'il  faut  que  l'injure  surmonte  le  droict ,  et  la 
force  la  raison,  et  que  ma  vie  soit  reduicte  à  la  mercy 
de  ce  patricide,  encores  vaut-il  mieux  prendre  party 
de  la  perdre  ou  de  la  sauver  sous  les  armes  et  sous  la 
protection  du  tres-chrestien  prince  françois,  premier 
fils  et  unique  conservateur  de  l'Eglise  ;  ce  que  ne  fît 
jamais  Charles  cinquiesme,  qui  a  tousjours  baillé  la 
main  aux  conjurateurs  et  aux  remueurs  de  mesnage, 
au  préjudice  du  repos  de  la  chrestienté  et  du  chrestien 
royaume  françois. 

«  Il  voudroit,  s'il  pouvoit,  faire  comme  son  père  ,  le- 
quel, enyvré  des  grâces  de  sa  première  fortune,  avoit 

entreprins  de  gourmander  tout  le  monde,  coimn'il 
eust  faict  sans  la  saincte  et  courageuse  résistance  de 
la  France,  qui  a  tousjours  servy  d'armes  salutaires  à 
l'Eglise  et  aux  princes  affligez  aussi.  » 

Sera  noté  que  pendant  que  ces  pratiques  balan- 
çaient entre  espérance  et  crainte,  il  advint  assez  de 
choses  qui  en  aidèrent  beaucoup  la  resolution ,  et  les- 
quelles j'ay  jugé  nécessaire  d'estre  raportées  icy  à  la 
descharge  du  R.oy,  et  à  la  coulpe  d'Espagne,  laquelle, 
à  l'exemple  de  Lysander,  ne  tient  jamais  foy  ny  ser- 
ment s'il  ne  tourne  à  son  advantage. 

En  premier  lieu  le  roy  d'Angleterre  et  le  duc  de 
Savoye  avoient  dressé,  par  le  moyen  de  Corville  Ma- 
rie, maistre  d'hostel  du  conte  de  Megue,  et  ce  non- 
obstant la  foy  de  la  trefve,  une  entreprinse  sur  Mets, 
par  le  moyen  de  quelques  soldats  qu'ils  avoient  cor- 
rompus, tous  lesquels,  Dieu  ayant  permis  qu'elle  fust 
descouverte  ,  furent  punis  du  dernier  supplice.  Qui 
considérera  maintenant  non  passionné  ces  galanteries 
marranesques  (0,  excusera  les  ressentiments  frances- 
ques  :  de  mesmesuitte  n'avoient-ils  pasaccaparré  le  mai  - 
quisde  Masseran,  qui,  estant  n'aguieres,  comme  vous 
avez  cy-devant  veu,  entré  au  service  du  Roy,  et  avoit 
faict  fortifier  sa  maison  de  Gaillany,  assize  du  costé  de 
Biellois,  commença  à  tenir  pratique  avec  les  ennemis 
pour  mettre  sa  place  entre  leurs  mains,  sous  certaines 
grandes  et  advantageuses  conditions,  qui  ne  sceurent 
estre  si  secrettement  maniées  qu'elles  ne  fussent  des- 
couvertes à  Sa  Majesté  par  le  mareschal  de  Brissac , 
auquel  elle  commanda  d'escrire  à  M.  de  Termes,  qui 

0)    Marranesques   :  mahométans  ;    qualification  injurieuse    que  les 
Français  donnoient  aux  Espagnols. 

estoit  demeure  au  gouvernement  de  Piedmont,  de 
trouver  moyen  de  se  saisir  de  la  maison  du  marquis, 
et  de  l'en  despouïller  avant  le  coup. 

Termes,  autant  sage  et  advisé  qu'autre  que  j'aye 
guieres  jamais  cogneu,  délibéra  d'accomplir  ce  com- 
mandement; et  pour  ce  faire  il  alla,  avec  son  seul  train 
et  sa  garde,  voir  le  marquis  à  Gaillany,  ayant  aupara- 
vant commandé  à  une  vingtaine  de  gentils-hommes 
fort  déterminez  de  porter  sous  la  cazaque  d'homme 
d'armes  un  corps  de  cuirasse,  et  d'entrer  dans  la  place 
pendant  qu'il  disneroit,  sous  prétexte  de  venir  parler 
à  luy,  et  qu'aussi  tost  qu'il  leur  diroit  qu'ils  fussent  les 
bienvenus,  les  six  demeurassent  au  dehors  de  la  porte 
de  la  salle,  et  les  autres  tout  le  long  de  la  montée; 
que  le  capitaine  de  sa  garde,  accompagné  de  trente 
bons  soldats  portans  la  mandille  et  le  corps  de  cui- 
rasse, entrassent  dedans  la  cour,  faisans  semblant  d'at- 
tendre ledict  sieur  de  Termes ,  lequel  devoit  monter 
à  cheval  si  tost  qu'il  auroit  disné  ;  et  que  les  seigneurs 
Ieronime  de  Birague  et  Montbazin  amenassent  trois 
cens  harquebuziers  à  deux  cens  pas  de  la  place  pour 
y  courir  au  trot,  au  moindre  bruict  qu'ils  ouïroient; 
et,  cela  faict,  qu'ils  s'advançassent,  faisans  semblans  de 
venir  saluer  ledict  sieur  de  Termes,  qui  leur  avoit 
commandé  que  tout  aussi-tost  qu'ils  auroient  repré- 
senté ce  personnage  ils  s'en  allassent  droict  au  corps 
de  garde  de  la  porte,  suivis  de  ce  qui  seroit  entré,  et 
que  sans  bruict  ils  le  desarmassent  et  se  saisissent  de 
main  en  main  de  toute  la  place. 

Ainsi  commandé,  ainsi  fut-il  dextrement  exécuté 
au  mesme  instant  que  le  disner  s'achevoit,  ceux  de  la 
garde  n'attendans  rien  moins  que  cela.  Le  marquis, 

ayant  ouy  le  bruit,  voulut  mettre  la  teste  à  la  fenestre, 
mais  luy  et  son  fils  se  trouvèrent  soudain  enveloppez 
de  ces  vingt  gentils-hommes  qui  estoient  à  la  porte  de 
la  salle  et  dans  la  montée;  et  ledit  sieur  de  Termes 
luy  déclara  que  pour  aucunes  grandes  considérations 
Sa  Majesté'  avoit  voulu  qu'il  se  saisist  de  sa  place  sans 
neantmoins  toucher  à  sa  personne  ny  à  ses  biens,  ren- 
tes et  revenus,  et  que  tout  aussi  tost  qu'il  auroit  faict 
remettre  en  ses  mains  le  chasteau  de  Jumaglia  il  luy 
seroit  permis  de  se  retirer  à  Masseran  ou  ailleurs  où 
il  voudroit.  Luy,  qui  se  sentoit  coulpable,  ne  sceust  ja- 
mais rien  alléguer  à  sa  defFense,  sinon  qu'il  ne  sçavoit 
avoir  mespris  au  service  de  Sa  Majesté,  et  qu'il  estoit 
content  de  consigner  ledict  Jumaglia  es  mains  de  qui 
il  ordonneroit.  Le  sieur  de  La  Mante,  lieutenant  de 
M.  de  Montbazin,  gouverneur  d'Yvrée,  et  moy,  fusmes 
députez  pour  en  aller  prendre  la  possession  par  la 
main  du  sieur  de  Gande,  fils  dudict  marquis  de  Mas- 
seran.  En  visitant   et  ordonnant  de  la  seureté  de  la 
place,   nous  ouysmes  une  voix  fort  lamentable  qui 
crioit  :  «  Ayez  pitié  de  moy!  »  Je  demanday  lors  au- 
dict  sieur   de  Cande  que  c'estoit;  il  me  respondit  : 
«  C'est  un  pauvre  prisonnier  qui  deust  estre  mort  il  y 
a  dix  ans.  »  Lors  ledict  sieur  de  La  Mante  luy  ordonna 
de  faire  ouvrir  la  prison  et  de  nous  y  laisser  entrer 
seuls;  cela  le  fît  blesmir,  et  puis  il  se  retira  en  la  salle 
du  chasteau,  sous  la  garde  de  six  harquebuziers. 

Nous  trouvasmes ,  chose  tres-horrible ,  que  c'estoit 
un  pauvre  gentil-homme  vercellois  que  le  marquis  avoit 
faict  prendre  prisonnier,  il  y  avoit  dix-huict  ans,  par 
ce  qu'il  avoit  voulu  exécuter  un  arrest  contre  luy  de 
la  part  du  duc  Charles  de  Savoye,  sans  que  jamais 
3o.  5 

ame  vivante  sceust  qu'il  estoit  devenu  ;  et  de  faict,  les 
parens  de  cestuy-cyjne  le  trouvans,  et  estimans  qu'un 
sien  ennemy  l'avoit  tué,  ils  le  poursuivirent  si  rude- 
ment en  justice,  que  par  les  tourmens  il  confessa  le 
mal  qu'il  n'avoit  pas  fait,  pour  réparation  duquel  il  fut 
condamné  et  exécuté  à  mort,  ledict  marquis  estant  en 
la  mesme  ville  et  qui  sçavoit  ce  qui  en  estoit.  Nous 
menasmes  ce  pauvre  gentilhomme,  qui  estoit  tout 
nud  et  n'ayant  que  la  peau,  devant  M.  de  Termes,  au- 
quel il  racompta  toute  ceste  cruelle  histoire.  Il  le  fit 
habiller  et  luy  donna  quelque  escu  pour  se  retirer  vers 
ses  parens  :  de  manière  que  chacun  jugea  que  ceste 
maudite  cruauté  avoit  conduict  et  le  père  et  le  fils  au 
malheur  où  ils  esloient  reduicts.  Voilà  des  vengeances 
et  des  cruautez  italiques,  qui  doivent  aprendre  à  cha- 
cun à  ne  se  fier  que  bien  à  poinct  à  leur  conscience  ! 
Le  capitaine  Masses,  gascon,  avec  quatre  cens  hommes, 
fut  laissé  gouverneur  dudit  Gaillany  et  de  Jumaglia 
aussi. 

Du  huictiesme  novembre,  Termes  donna  advis  au 
mareschal  que  luy  et  tous  les  serviteurs  du  Roy  trou- 
voient  fort  estrangequeSa  Majesté  voulut  aujourdhuy 
entreprendre  un  nouveau  remuement  d'armes,  puis 
qu'elle  n'avoit  pas  seulement  le  moyen  de  payer  les  gar- 
nisons de  Piedmont,  qui  crioyentà  la  faim,  n'a  y  ans  esté 
payées  il  y  avoit  quatre  mois;  qu'il  avoit  tousjours  es- 
timé que  celle  guerre  estoit  juste  qui  estoit  nécessaire; 
qu'en  faisant  la  considération  et  conséquence  des  choses 
futures  par  expérience  de  celles  qui  estoient  passées, 
il  ne  trouvoit  aujourd'huy  rien  de  plus  nécessaire  au 
service  de  Sa  Majesté,  ny  qui  peut  plus  apporter  aussi 
de  commodité  et  advancement  aux  affaires  du  Pied- 

mont,  qui  estoient  véritablement  pour  lors  assez  mal  en 
ordre  pour  la  continuelle  nécessité  où  l'on  estoit  ordi- 
nairement ,  que  de  penser  à  bien  garder  et  deff'endre 
ce  qu'elle  avoit  acquis  avec  tant  de  labeurs,  de  gloire 
et  travaux  diversement  soufferts,  au  lieu  de  commettre 
le  tout  auhazard,  comme  elle  vouloit  faire,  sur  la  pa- 
role de  gens  qui  n'en  avoient  sinon  autant  qu'elle  estoit 
conjoincte  à  leur  utilité';  que  pour  le  moins  devoit 
elle  différer  jusques  à  tant  que   ses   moyens  fussent 
mieux   redressez  qu'ils   n'estoient  pas   encores ,  puis 
qu'ayant  faict  faire  monstre  aux  gens  de  guerre  sur 
l'asseurance  que  Sa  Majesté  luy  avoit  donné  de  tou- 
cher deniers  il  n'en  avoit  nouvelles  aucunes;  ce  qui,  à 
son  regret,  leur  donnoit  occasion  de  se  desbander  et  de 
se  mutiner,  à  quoy  il  n'avoit  moyen  de  remédier  sans 
le  secours  essentiel  de  Sa  Majesté  ;  que  les  ennemis 
avoient  fait   embarquer  à  Livorne ,  le  dixiesme  du- 
dict  mois,  six  mille  Allemans  pour  aller  à  Naples  ; 
qu'ils  faisoient  aussi  lever  quatre  nouveaux  regimens 
de  fanterie  italienne  de  trois  mille  chacun,  et  autres 
deux  d' Allemans  au  lieu  de  ceux  qui  estoient  partis  ; 
qu'ils  avoient  délibéré  de  venir  fortifier  Caluze  ou  Can- 
dye  ,  pour  faire  escalle  à  Vulpian,  et  réduire  Yvrée, 
Gaillany,  Masin  et  Santia  à  telle  nécessité,  qu'avec 
le  temps  ils  se  pourroient  perdre ,  et  dans  lesquels,  en 
ce  cas,  il  faudroit  aussi  redoubler  les  garnisons  ;  qu'il 
estoit  désormais  nécessaire  que  Sa  Majesté  prévint  le 
coup  par  la  force  au  moins  esgalle  à  celle  des  enne- 
mis, autrement  qu'il  protestent  que  le  mal  qui  en  ad- 
viendroit  ne  seroit  à  sa  coulpe. 

Du  vingt- cinquiesme  dudict  mois,  le  mareschal,  à 
la  prière  de  Termes,  fit  entendre  au  Roy  que  ledict 

5. 

sieur  de  Termes  n'estoit  pas  délibère  d'aller  en  Italie 
avec  M.  de  Guise,  comme  Sa  Majesté  avoit  ordonné 
qu'il  fist,  tant  pour  estre  vieux,  goutteux,  fort  pauvre 
et  cassé,  comme  aussi  pour  le  peu  honnorable  traicte- 
ment  qu'il  avoit  receu  après  tant  et  tant  de  mémorables 
services;  sur  laquelle  plainte  le  mareschal  de  Brissac 
supplia  le  Roy  de  l'honnorer  d'une  mareschaussée  de 
France  qui  estoit  lors  vacante  :  ce  qu'il  promit  de  faire 
dans  quelque  temps. 

Le  Roy,  voulant  haster  les  affaires  de  la  guerre,  pour- 
veut  les  seigneurs  de  Gordes  et  conte  de  Beines  chacun 
d'une  compagnie  de  gendarmerie,  et  donna  celles  qu'ils 
avoient  de  gens  de  pied  aux  capitaines  Laval  et  Bar- 
rac,  fort  braves  gentils-hommes. 

Le  mareschal,  partant  de  la  Cour  sur  la  fin  de  no- 
vembre, persuada  fort  le  Roy  de  faire  tous  ses  efforts 
pour  faire  passer  en  ses  mers  l'armée  turquesque  pour 
le  pouvoir  favoriser  et  seconder  en  l'entreprinse  de 
Savonne,  qu'il  avoit  délibéré  d'assaillir.  Au  mesme 
temps  que  cecy  se  demesloit,  douze  nouvelles  com- 
pagnies de  fanterie  françoise  s'acheminèrent  en  Pied- 
mont,  où  les  ennemis  s'estoient  desja  fort  renforcez 
par  la  descouverture  de  nos  nouveaux  desseins,  les- 
quels nous  bastissons  presque  tousjours  à  descouvert. 

Pendant  que  le  mareschal  s'arresta  à  Lyon  pour 
faire  advancer  les  payemens,  tant  des  garnisons  que  de 
la  nouvelle  armée  qu'il  falloit  dresser,  il  depescha  le 
sieur  Francisque  Bernardin  en  Pieclmont',  avec  com- 
mandement de  soliciter  M.  de  Termes  pour  la  retraicte 
des  vivres  de  la  campagne,  faire  visiter  et  remonter 
l'artillerie,  faire  rafraischir  les  poudres,  pourvoir  à 
l'assemblée  des  bœufs  et  charrois  pour  la  conduicte, 

ordonner  le  rabillage  des  ponts  à  bateaux ,  préparer 
grande  quantité  de  farines  et  autres  choses  nécessaires 
au  futur  demeslement  des  armes. 

Il  luy  bailla  aussi  l'instruction  de  tout  ce  que  Sa 
Majesté  luy  avoit  commandé  à  son  départ  de  faire  et 
exécuter  pour  son  service  en  ceste  future  guerre,  afin 
qu'à  son  arrivée  il  trouvast  les  choses  en  tel  estât  et 
disposition,  qu'il  n'y  eust  rien  plus  à  faire  qu'à  vive- 
ment battre  l'ennemy,  qui  commençoit  desja  à  se  re- 
muer, ayant  eu  le  vent  de  son  retour  en  Piedmont. 

Le  premier  janvier  i557,  le  mareschal  fit  advancer 
les  compagnies  de  gendarmerie  de  messieurs  de  Guise, 
de  Nemours  et  d'Aumale,  et  eut  aussi  nouvelles  de  la 
mort  de  M.  de  Bonnivet,  colonnel  gênerai,  son  cousin 
germain,  le  plus  gentil,  débonnaire,  vaillant  et  gra- 
cieux seigneur  que  je  cogneus  onc,  et  le  plus  favorizé 
des  dames  de  la  Cour,  aucunes  desquelles  le  menèrent 
si  rudement  parmy  les  champs,  qu'il  en  perdit  et 
l'amble  et  la  vie  tout  ensemble.  Geste  perte  l'affligea  in- 
fmiement,  mais  bien  plus  encor  quand  il  sceut  que 
sa  charge  estoit  tombée  es  mains  de  M.  le  vidame  de 
Chartres,  et  non  de  M.  de  Dampville ,  comme  il  esti- 
moit;  et  lequel  vidame  luy  donna  depuis  beaucoup  de 
fascheries  par  la  turbulence  de  son  naturel.  Il  donna  ad- 
vis  au  Roy  qu'il  avoit  sceu  que  le  duc  de  Parme  ne  don- 
neroit  aucune  traverse  au  passage  de  M.  de  Guise;  et  à 
quoy,  toutes-fois,  il  ne  se  falloit  fier  que  bien  à  poinct, 
veu  le  tour  qu'il  avoit  joué  au  Roy  contre  sa  promesse 
volontaire,  et  qu'il  trouvoitqu'il  demeureroit  trop  foible 
de  cavallerie  pour  pouvoir  tout  en  un  temps  favoriser 
ce  passage  et  conserver  le  Piedmont  ;  que  les  six  cens 
pionniers  et  deux  cens  chevaux  d'artillerie  qui  estoient 
arrivez  à  Lyon  s'en  vouloient  retourner,  n'y  ayans 
trouvé  leur  payement  comme  il  avoit  esté  promis  ;  et 
que  par  la  mort  de  Bonnivet,  les  capitaines  Achaux 
et  Rambure  avoient  quitté  leurs  compagnies,  comme 

aussi  feroient  assez  d'autres  ;  qu'il  a  veu  et  aprins  à  Lyon 
qu'on  avoit  este'  fort  soigneux  de  bien  establir  et  as- 
seurer  le  payement  de  M.  de  Guise,  sans  se  soucier 
toutesfois  de  celuy  du  Piedmont,  pour  l'entretene- 
ment  duquel  il  n'avoit  trouvé  rien  de  prest;  et  qu'il 
protestoit,  quant  à  lny,  de  ne  rien  commencer,  s'il 
ne  se  voyoit  aussi  bien  asseuré  que  l'autre  de  ses  assi- 
gnations, pour  ne  hazarder  hors  de  propos  l'Estat  , 
l'honneur  et  la  réputation  tout  ensemble  ;  car,  à  la 
vérité,  la  diligence,  la  valeur  ny  la  fidélité  ne  pour- 
roient  produire  aucun  notable  effect  parmy  tant  de 
nécessitez  qu'il  prevoyoit  pour  l'advenir,  puis  qu'elles 
commençoient  desja  à  le  fatiguer,  et  lors  que  les  af- 
faires requeroient  le  contraire;  qu'il  n'y  avoit  un  seul 
des  capitaines  qui  se  voulust  advancer  à  faire  ses  crues , 
ne  leur  estant  fourny  que  cinquante  escus  pour  cha- 
cun ,  lors  mesme  qu'il  leur  estoit  deu  de  huict  à  neuf 
mois;  et  que  Testât  de  l'extraordinaire  qui  luy  avoit 
esté  envoyé,  estoit  aussi  tout  au  rebours  de  celuy  qui 
avoit  esté  dressé  luy  présent;  et  que  mesmes  on  avoit 
obmis  plusieurs  choses  si  nécessaires,  que  sans  elles 
les  armes  ne  pouvoient  estre  heureusement  exploi- 
tées :  suppliant  Sa  Majesté  ou  y  vouloir  faire  donner 
provision  convenable  ,  ou  donner  sa  charge  à  M.  de 
Termes,  ou  à  tel  autre  qu'elle  adviseroit,  aimant  trop 
mieux  la  quiter  avec  honneur  que  la  manier  avec  la 
perte  de  l'Estat  et  de  ce  peu  de  réputation  qu'il  s'estoit 
efforcé  d'acquérir. 

Ces  remonstrances  pleines  de  vérité  estonnerent  si  fort 
ceux  qui  manioient  les  affaires,  que  tout  soudain  on 
pourveut  au  faict  des  assignations  et  à  l'envoy  des  de- 
niers pour  faire  monstre  aux  vieilles  bandes.  C'est  mal 

entendre,  et  encor  pirement  mesnager  les  a  fia  ires,  que 
de  réduire  un  gênerai  d'arme'e  à  ceste  nécessité  qu'il  soit 
contrainct  de  perdre  le  temps  et  les  occasions  à  solliciter 
ce  qui  luy  est  nécessaire,  et  lors  mesme  que  la  guerre 
le  presse  de  tous  costez;  et,  à  la  vérité,  la  prudence  vou- 
loit  ou  qu'on  ne  la  commençast  pas,  ou  qu'auparavant 
qu'y  entrer  on  eust  faict  provision  des  choses  nécessaires 
pour  la  démesler  avec  utilité  et  honneur  :  ce  sont  des 
inconsiderations  et  des  boutades  fort  familières  aux 
François;  aussi  en  recueillent-ils  les  fruicts  de  mesme. 
Du  vingt-sixiesme  janvier,  le  mareschal  donna  advis 
au  Roy  de  l'arrivée  de  M.  de  Guise  à  Thurin  (0,  et 

(0  Nous  croyons  devoir  rapporter  ici  les  détails  que  donne  Mathieu 
sur  le  départ  du  duc  de  Guise ,  et  sur  la  force  de  son  armée.  «  Le 
Roy,  dit-il,  commanda  au  duc  de  Guise  de  passer  les  Monls,  et,  pre- 
nant congé ,  lui  dit  qu'il  fioit  en  ses  mains  la  réputation  et  les  princi- 
pales forces  de  son  royaume.  Il  partit  de  Saint- Germain  en  Laye 
le  17  novembre  i556,  avec  ordre  de  joindre  l'armée  du  Roy  en  Pie- 
mont,  passer  à  Ferrare,  et  îa  consigner  entre  les  mains  d'Hercule,  duc 
de  Ferrare,  capitaine  générai  de  la  sainte  ligue  :  elle  estoit  des  plus 
belles,  non  tant  pour  le  nombre  que  pour  la  qualité  des  personnes  et 
la  générosité  des  courages.  Il  y  avoit  quatre  cent  quarante  lances,  cent 
de  la  compagnie  du  duc  de  Guise,  cent  de  celle  du  prince  de  Ferrare, 
cent  du  duc  d'Aumale,  cinquante  du  duc  de  Nemours,  cinquante  du 
connestable  et  quarante  de  Termes  ;  de  quatre  cent  quatre-vingt  che- 
vaux-légers et  soixante  arquebusiers  à  cheval ,  commandés  par  le  mar- 
quis d'Elbeuf ,  Sipierre,  La  Roche-Posay,  Biron.  Il  y  avoit  outre  cela 
vingt  enseignes  de  Suisses  à  trois  cents  hommes  chacune,  dix-neuf 
enseignes  de  gens  de  pied  françois ,  de  deux  cent  soixante-dix  hommes 
chacune,  deux  canons,  deux  moyennes,  six  bastardes,  et  tout  cela 
payé  pour  les  mois  de  décembre ,  janvier  et  février.  Le  payement  d'une 
compagnie  décent  lances  montoit,  par  mois,  à  vingt-quatre  mille  cent 
soixante-douze  livres,  celui  des  chevaux-légers  à  treize  mille  six  cent 
dix  livres  5  l'arquebusier  à  cheval  avoit  quatorze  livres  ;  l'enseigne  des 
Suisses  revenoit  à  quatorze  cents  escus.  La  solde  de  l'infanterie  fran- 
çoise  étoit  de  cinquante-trois  mille  sept  cent  soixante-trois  livres  par 
mois.  » 

qu'ils  confereroient  bien  au  long  sur  ce  qui  estoit  à 
faire  de  costé  et  d'autre  pour  le  service  de  Sa  Majesté, 
ainsi  qu'elle  leur  avoit  commandé  par  la  venue  de 
M.  de  Boully ,  maistre  d'hostel  du  Roy. 

Et  pour-autant  que  les  conférences  qui  furent  de- 
puis entr'eux,  avec  l'assistance  des  sieurs  de  Termes, 
président  (0,  Ludovic  et  Carie  deBirague,  Gordes, 
Francisque  Bernardin  et  autres,  portèrent  plusieurs 
divers  advis  et  disputes,  dont  ils  ne  pouvoient  bonne- 
ment convenir  sans  l'authorité  du  Roy,  il  fut  advisé 
que  par  commune  concordance  ils  depescheroient  vers 
Sa  Majesté  l'un  de  leurs  confidens  serviteurs,  l'ins- 
truction et  mémoires  duquel  seroient  signez  et  de 
l'un  et  de  l'autre.  J'eus  cest  honneur  d'estre  esleu  pour 
tel.  Or,  ayant  à  negotier  au  nom  de  deux  seigneurs 
qui  avoient  intentions  et  desseins  tous  differens,  j'ay 
jugé  raisonnable  de  rapporter  sur  ce  théâtre,  non  seu- 
lement ce  qui  se  passa  entr'eux,  mais  la  mesme  re- 
monstrance  aussi  que  j'avois  à  faire  au  Roy,  afin  que 
chacun  recognoisse  par  là  combien  il  faut  de  soin  et 
d'artifice  à  bien  manier  tous  les  ressors  et  toutes  les 
conséquences  de  l'Estat ,  et  combien  la  passion  et  l'in- 
terest  ont  de  puissance  sur  le  jugement  des  hommes  , 
ores  que  bien  entendus. 

Le  mareschal  donc  et  tous  ces  seigneurs  remons- 
trerent  à  M.  de  Guise  que  tant  plus  ils  avoient  voulu 
sonder  les  fondemens  de  son  voyage,  tant  plus  les 
avoient-ils  trouvez  hazardeux ,  et  sans  apparence  d'en 
pouvoir  rapporter  ny  la  gloire  ny  l'honneur  qu'il  espe- 
roit,  quelque  valeur  ou  jugement  qui  fust  en  luy. 

(*)  Le  mot  président  ne  se  rapporte  pas  à  de  Termes,  mais  à  Bi- 
rague. 

Que  puisqu'il  n'estoit  question  que  de  mettre  le 
Pape  à  couvert  des  armes  du  roy  d'Espagne ,  il  estoit 
à  espérer  qu'en  assaillant  la  duché  de  Milan  avec 
forces  et  intentions  communes,  il  s'en  feroit  une  si 
grande  et  si  soudaine  diversion,  que  le  Pape  n'auroit 
plus  que  craindre  de  ce  coste'-là.  Mais  il  n'y  eut  ordre 
de  vaincre  les  resolutions  intéressées  dudict  sieur  de 
Guise,  et  par  ainsi  il  me  fut  commandé  de  partir, 
avec  ceste  instruction  ou  soit  remonstrance  que  je 
dressay. 

«  Le  secrétaire  Boivin,  depesché  vers  le  Roy  de  la 
part  de  MM.  de  Guise  et  mareschal  de  Brissac,  est 
chargé  de  faire  en  leur  nom  les  tres-humbles  remons- 
trances  contenues  au  mémoire  qu'ils  en  ont  fait  dresser, 
et  qu'ils  ont  voulu  signer  par  mutuelle  délibération. 

«  Ayant  M.  le  mareschal  de  Brissac  par  plusieurs 
reprinses  longuement  ruminé  et  le  bien  et  le  mal  qui 
pouvoit  advenir  du  voyage  que  M.  de  Guise  a  entre- 
prinsavec  une  armée  à  la  faveur  du  Pape,  et  meure- 
ment  considéré  aussi  Testât  auquel  les  affaires  sont 
aujourd'huy  reduicts,  tant  du  costé  de  Naples  que 
de  celuy  de  Milan  et  Piedmont ,  il  ne  se  peut  tenir  de 
déplorer  la  rupture  d'une  si  honnorable  et  avanta- 
geuse trefve  que  estoit  celle  que  le  Roy  avoit  fait  avec 
le  roy  d'Espagne  et  d'Angleterre  :  et  toutes-fois,  que 
puisque  Sa  Majesté  avoit  voulu  préférer  la  guerre  à 
la  paix,  il  luy  sembloit  qu'en  chose  si  dangereuse  Sa 
Majesté,  M.  de  Guise,  luy  et  tous  ses  autres  bons 
serviteurs,  dévoient  avoir  l'œil  ouvert  à  si  bien  mesna- 
ger  ceste  guerre ,  qu'elle  peust  apporter  au  Pape  la 
seureté  qu'il  desiroit,  et  conjoinctement  à  Sa  Majesté 

l'honneur  et  l'advancement,  et  non  la  ruine  de  ses 
affaires,  qui  estoient  préférables  à  ceux  d'autruy. 

«  Que  puis  qu'ainsi  est  qu'il  n'est  principalement 
question  que  de  secourir  le  Pape  et  de  porter  les 
armes  à  la  conqueste  du  royaume  de  Naples  ,  infelice 
toutes-fois  aux  François,  que  tout  cela  se  pouvoit  plus 
commodément  et  plus  utilement  faire,  tournans  par 
commune  concordance  toutes  les  forces  contre  la  du- 
ché de  Milan,  Piedmont  et  Gennes,  qu'on  ne  feroit 
jamais  du  coste'  de  la  Romagne,  mesmes  sans  avoir 
autre  gaige  ou  asseurance  en  main  que  la  foy  et  les 
promesses  d'un  Pape  qui  a  le  pied  dans  la  fosse,  et 
qui  n'a  autre  force  ou  puissance  que  les  armes  spiri- 
tuelles, de  fort  peu  d'efficace  pour  le  maniement  et 
advancement  des  armes  temporelles,  lesquelles  doi- 
vent estre  remuées  de  proche  en  proche ,  et  non  si  au 
loing  que  l'armée  ne  puisse  recevoir  aucun  secours  ou 
assistance  des  forces  de  son  prince ,  comme  ceste  ne 
pourra  jamais  faire  du  Roy ,  ayant  le  duché  de  Milan, 
la  Lombardie,  la  Toscane  et  la  Romagne  entre-deux, 
et  sans  aucun  port  de  mer  en  Italie,  tous  les  princes 
de  laquelle,  et  sur  tout  les  papes,  n'avoient  jamais  faict 
confédération  avec  les  François  que  pour  les  trom- 
per et  ruiner  après  qu'ils  avoient,  par  leurs  mains ,  ac- 
compli leurs  vengeances  et  leurs  ambitions.  Le  mesme 
Jovio  (0  ,  italien  ,  dict  qu'ils  sont  naturellement  enne- 
mis des  roys  de  France  :  et  toutes-fois  cecy  ne  nous 
peut  maintenant  arrester. 

«  Que  c'estoit  aussi  se  tromper  tout  à  escient  que 
d'estimer,  comme  faisoient  aucuns,  que  le  voyage  de 
M.  de  Guise  et   la  demeure  du  mareschai  en  Pied- 

(0  L'historien  Paul  Jove. 

mont  peussent  séparément  faire  de  coste'  et  d'autre 
de  si  advantageux  progrés,  que  toute  la  guerre  d'entre 
ces  deux  grands  Rois  se  transportèrent  de  France  en 
Italie,  et  que  cependant  la  France  demeureroit  en  re- 
pos, pour  commodément  fournir  à  l'une  et  à  l'autre 
armée  les  moyens  nécessaires  pour  advancer  leur  for- 
tune; qu'il  falloit,  à  position  contraire,  premièrement 
considérer  que,  tout  aussi-tost  que  le  roy  d'Angleterre 
se  sentiroit  tant  soit  peu  picqué  de  l'un  ou  de  l'autre 
endroict,  il  ne  faudroit  (0  soudain  de  faire  aussi  diver- 
sion par  quelque  grand  effort,  soit  vers  la  Picardie  ou 
Champagne,  lesquelles  il  sçait  estre  destituées  de  ses 
plus  vigoureuses  forces,  et  à  quoy  M.  de  Savoye, qu'il 
a  faict  son  lieutenant  gênerai,  et  qui  n'a  autre  espé- 
rance qu'en  celle  des  armes,  ne  faudra  pas  de  l'embar- 
quer, afin  de  l'obliger  par  quelque  beaucoup  à  sa  réin- 
tégration ,  qui  fut  mesprisée  en  la  conclusion  de  la 
trefve  de  55,  et  par  la  preuve  duquel  mespris,  et  pour 
n'y  plus  retomber,  il  est  évidemment  croyable  qu'il  ba- 
zardera le  pacquet  à  la  première  occasion  qu'il  en  aura, 
comme  il  fist  depuis  d'une  resolution  fort  généreuse. 
«  Chacun  sçait  aussi  assez  que  toutes  les  places  du 
royaume  de  Naples  sont  de  toute  ancienneté  bien  for- 
tifiées, et  que  maintenant  elles  léseront  encores  mieux 
par  la  diligence  du  duc  d'Alve,  soldat  vétéran,  qui  a 
de  longue- main  preveu  l'orage  :  de  manière  qu'il  faut 
aujourd'huy,  au  moins  pour  l'entamer  à  bon  escient, 
d'autres  forces  et  d'autres  moyens  que  ceux  du  Pape 
ni  de  M.  de  Guise.  Il  y  faut  aussi  une  grand  bande 
d'artillerie,  de  poudres,  boulets,  charroy  ,  vivres, 
et  autres  équipages  qu'il  n'a  pas  et  qu'il  espère  tirer 

(0  Manquèrent. 

du  Pape  :  c'est  un  fondement  fort  douteux  et  incertain, 
qui  considérera  qu'il  a  affaire  à  gens  d'Eglise,  avares 
et  pesans  de  nature,  et  plustost  riches  de  parade  que 
des  solides  moyens  qu'il  faut  à  la  guerre,  qui  ne  se 
mesure  à  un  certain  prix  arresté,  et  à  laquelle  la  pas- 
sion, plustost  que  la  raison,  les  embarque  tousjours  , 
n'ayans  pour  but  qu'une  ambition  mal  mesurée  , 
qu'ils  quictent,  et  leurs  alliez  aussi,  à  la  première  dé- 
faveur ou  difficulté  qu'ils  trouvent  à  ce  jeu,  à  eux  in- 
cogneu  quant  à  la  diversité  des  efïècts  et  à  l'exces- 
sive despense. 

«  Qu'il  est  à  considérer  qu'au  cas  que  M.  de 
Guise  ne  trouvast  rien  de  préparé  de  la  part  du  Pape , 
comme  il  pourroit  aisément  advenir,  qu'il  faudra  né- 
cessairement que  son  armée  face  un  long  et  inutile 
séjour  pour  les  attendre  ,  dont  il  pourroit  succéder  ou 
la  perte  de  l'armée,  ou  des  desbandemens  et  des  ma- 
ladies fort  dangereuses  à  nations  non  apprinses  aux 
excessives  chaleurs  d'Italie;  ou  qu'il  faudra,  par  tous 
ces  deffauts,  qu'elle  tourne  teste  pour  revenir  en 
France,  ayant  tout  le  monde  pour  ennemy  sur  les 
bras,  comme  eust  Charles  huictiesme  à  son  retour  de 
Naples.  Ce  sont,  à  la  vérité,  inconveniens  qui  sont 
toujours  pendus  à  la  ceinture  de  la  fortune,  laquelle 
les  mesnage  le  plus  souvent  tout  au  rebours  de  nostre 
prévoyance  et  de  nos  délibérations,  pour  bien  ordon- 
nées et  digérées  qu'elles  soyent,  et  qui  n'adviennent 
jamais  sans  tirer  après  eux  de  fort  dangereuses  consé- 
quences, et  ausquelles  la  seule  prudence  et  un  exact 
jugement  et  ratiocination  des  affaires  de  l'ennemy 
peut  apporter  quelque  remède  à  ceux  qui  se  rendent 
susceptibles  de  le  recevoir  d'heure. 


DE  DDVILLAIIS.    [l55-}]  8l 

«  Or    il  semble  au  mareschal    que   Dieu  ait   des 
maintenant  mis  en  nos  mains  la  qualité'  du  remède, 
qui    consiste   à   premièrement   recognoistre    que    la 
duché  de  Milan,  celle  de  Gennes,  le  Mont-Ferrat,  et 
le  reste  du  Piedmont  que  nous   ne  possédons  pas, 
sont  séparément  aujourd'hui  si  mal  pourveuz  contre 
la  conjonction  de  ces  deux  puissances,  qu'ils  pour- 
roient   estre  fort  aisément  et  utilement  esbranlez  ,  et 
d'autant  plus  si  les  entreprises  que  le  mareschal  a  en 
deux  de  leurs  places  pouvoient  réussir;  et  quand  bien 
le  contraire  succederoit,  il  y  a ,  dans  ces  provinces  , 
plusieurs  fort  importantes  places ,  aisées  à  forcer  ,  et 
d'autres  à  fortifier,  toutes  lesquelles  ne  donneroient 
que  trop  d'occasions  au  duc  d'Alve  de  tourner  l'ef- 
fort de  ses  armes  du  costé  de  deçà ,  et  de  laisser  le 
Pape  en  paix,  et  s'accorder  avec  luy  avec  conditions 
advantageuses  pour  luy  et  les  siens,  et  hors  le  préju- 
dice des  Golonnois  (0,  qu'il   a  spoliez   de  gayeté  de 
cœur ,  à  l'advancement  de  ses  neveux.   Le  prospère 
succès  de   toutes  lesquelles  entreprises  dépend  de 
ceste   conjonction  d'armes,  et  par  la  séparation  des- 
quelles le  mareschal  demeure  impuissant  pour  les 
unes  et  pour  les  autres,  comme  le  connestable  a  pre- 
dict,   et  le  Roy,  neantmoins,  chargé  d'une  excessive 
despence  pour  une  armée  foible  aujourd'huy  à  l'aug- 
mentation del'Estat,  mais  assez  forte  pour  la  con- 
servation d'iceluy.  Car  de   vouloir,  avec  des  forces 
qui  ne  peuvent  suffire  que  pour  se   deffendre  et  con- 
server ce  que  l'on  a ,  attaquer  ceux  qui  sont  double- 
ment renforcez ,  tant  pour  la  campagne  que  pour  la 
conservation  de  leurs  places,  il  n'y  a  personne  qui  ne 

(»)  Des  Colonnes. 

jugeast  cest  acte  indigne  d'un  homme  qui  a  le  faix 
et  le  gouvernement  d'un  grand  royaume  sur  ses  es- 
paules. 

«  Il  faut  amener  en  jeu  la  grandeur  des  forces  que 
le  duc  d'Alve  a  assemble'es,  et  celles  qu'il  peut  en- 
cores  assembler  dans  le  royaume  de  Naples,  toutes 
lesquelles  sont  des-jà ,  et  seront  tousjours  ,  quand  il 
voudra ,  plus  grandes  que  celles  ny  du  Pape  ny  de 
M.  de  Guise.  Quoy  estant,  voulons  nous  croire  qu'un 
si  brave  capitaine  qu'est  le  duc  d'Alve  n'ait  sceu,  ny 
ne  sache  si  bien  pourvoir  à  ses  affaires,  que,  de  pre- 
mière aborde'e,  ou  il  arrestera  M.  de  Guise,  ou  luy 
jectera  au  devant  quelque  place  si  bien  pourveuë , 
qu'il  y  consommera  inutilement  le  temps  et  les  forces? 
et  puis  il  se  faudra  retirer,  et  où?  dans  les  terres  de 
l'Eglise  ?  c'est  traicter  de  l'impossible,  elle  ne  le  per- 
mettra jamais.  D'espérer  que  les  anciens  partisans  que 
les  François  av  oient  à  Naples  soyent  pour  s'esmou- 
voir  en  nostre  faveur,  ce  sont  abus;  ils  ont  de  longue- 
main  apprins  ,  au  prix  de  leur  sang,  de  leurs  biens, 
quelle  est  nostre  légèreté  :  il  faut  demander  combien 
vaut  ceste  marchandise  aux  princes  de  Salerne,  de 
Melphe,  duc  de  Somme  et  d'Atrie,  et  plusieurs  autres 
seigneurs  que  nous  avons  veu  mendier  leur  pain  parmy 
nous  pour  avoir  servi  la  France,  tous  lesquels  leur 
serviront  aujourd'huy  d'exemple. 

«Par  toutes  ces  raisons,  il  semble  que  Sa  Majesté  ne 
sçauroit,  pour  le  présent,  mieux  faire,  selon  l'opinion 
du  connestable  et  de  luy,  pour  le  soulagement  du 
Pape  et  pour  l'honneur  et  advancement  des  affaires 
particulières  d'elle ,  que  de  commander  à  M.  de 
Guise  de  s'arrester  en  Piedmont,  afin  qu'avec  com- 

munes  forces  et  conseil,  luy  et  le  mareschal  puissent 
conquérir  de  proche  en  proche  ce  qui  peut  apporter 
la  conqueste  finale  de  la  Lombardie,  de  Gennes,  de 
Piedmont  et  Mont- Ferrât ,  sans  aller  au  loing  pour 
courir  les  mesmes  fortunes  et  desastres  que  fit  le  roy 
Charles  septiesme,  le  roy  Louis  douziesme,  et  conse- 
quemment  le  roy  François  premier,  pour  avoir,  par 
conseils  inconsiderez,  séparé  leurs  forces,  embrassans 
trop  avidement  avec  l'esprit  et  le  courage  ce  à  quoy 
les  bras  ny  la  force  séparée  et  mal  mesnagée  ne  pou- 
voient  attaindre.  C'est  une  action  de  singulière  pru- 
dence de  sçavoir  faire  son  profit  des  fautes  d'autruy  , 
et  une  espèce  de  manie  de  vouloir  les  imiter,  comme 
nous  voulons  faire.  Et  combien  qu'il  n'y  ait  rien  plus 
digne  du  premier  fils  de  l'Eglise ,  tel  qu'est  le  Roy,  que 
de  secourir  et  soulager  le  chef  d'icelle  en  ses  afflic- 
tions, cela  se  doit  toutesfois  tousjours  entendre,  ser- 
vatis  servandis ,  entant  que  charité  bien  ordonnée  doit 
tousjours  commencer  par  nous-mesmes,  et  jamais  ne 
quicter  pour  autruy  la  tramontane  de  nostre  honneur 
et  de  nostre  asseurance  aussi. 

«  Et  pourautant  que  M.  de  Guise,  tenant  le  rang 
qu'il  tient,  pourroit  faire  difficulté  de  s'arrester  de  deçà, 
le  commandement  souverain  en  appartenant  au  mares- 
chal, par  l'opinion  qu'il  auroit  que  tous  les  glorieux 
succès  que  les  armes  pourroient  apporter  seroient  rap- 
portez à  la  seule  gloire  du  mareschal,  et  non  de  luy 
qui  y  auroit  toutes- fois  a  vaille,  Sa  Majesté  notera, 
s'il  luy  plaist,  que,  combien  que  ledict  sieur  de  Guise 
ait  fort  souvent  esté  à  la  guerre  soubs  le  commande- 
ment du  mareschal  lors  qu'il  n  estoit  que  gênerai  de 
la  cavalerie  légère ,  et  que  ce  commandement  soit 

6. 

chose  si  précieuse  et  chatouilleuse,  que  le  père,  où  il 
se  traicte  del'Estat,  ne  le  quitte  jamais  à  l'enfant,  si 
est-ce  qu'ayant  en  luy  plus  de  puissance  la  prospérité 
des  affaires  du  maistre  que  sa  gloire  ny  son  honneur 
particulier,  il  proteste  de  céder  des- maintenant  de 
fort  bon  cœur  à  M.  de  Guise  toute  la  souveraineté 
du  commandement,  pour  ne  servir  au  demeslement 
de  la  guerre  que  de  conseiller  et  de  coadjuteur  seule- 
ment ;  et  par  ainsi  demeurants  les  plus  forts  par  ceste 
conjonction,  la  cause  du  Pape  et  celle  du  Roy  seront 
mieux  plaidées  et  avec  plus  d'avantage  et  de  seureté 
qu'il  n'y  aura  à  courir  au  loing  sans  autre  gage  que 
l'espérance. 

«  Au  contraire  de  ces  remonstrances,  M.  de  Guise 
ameine  en  jeu  la  ligue  offensive  et  défensive  jurée  entre 
le  Pape  et  le  Roy,  et  de  l'observation  de  laquelle  il  est 
aujourd'huy  question  ;  que  ceste  liaison  et  le  tiltre  de 
roy  tres-chrestien  obligent  de  toutes  parts  Sa  Majesté 
à  le  secourir,  non  par  les  favorables  exploicts  qu'elle 
pourvoit  rendre  ailleurs,  mais  par  ceux  mesmes  qui 
luy  sont  proches,  et  qu'il  désire,  et  qui  le  peuvent  de 
tous  poincts  mettre  à  couvert  de  l'injure  d'Espagne  et 
des  Colonnois,  qui  sont  appuyez  d'elle;  que  l'inob- 
servation des  traictez  promis  et  jurez  n'est  pas  si  aisée 
à  supporter  qu'en  est  le  refus  auparavant  qu'y  entrer  ; 
que  les  choses  sont  des-ja  passées  si  avant,  qu'elles  ne 
peuvent  plus  estre  reculées  ou  différées  qu'avec  l'injure 
et  l'ofFence  du  Sainct Siège;  que  la  prudence  et  la  va- 
leur du  mareschal  sont  de  longue-main  si  cogneuè's, 
qu'il  sçaura  autant  prospérer  les  affaires  du  Roy  avec 
ce  peu  de  forces  qu'il  a  aujourd'huy,  qu'il  a  cy  devant 
heureusement  faict  avec  des  moindres  ;  quelaconse- 

quence  du  royaume  de  Naples  vole  si  haut,  ayant  un 
pape  pour  confédéré,  qu'elle  ne  doit  estre  post-posée  à 
celle  de  Piedmont  et  Milan,  et  d'autant  moins  que  ce 
sont  les  plus  seuresplanchesqueSa  Majesté  puisse  avoir 
en  main  pour  renger  peu  à  peu  toute  l'Italie  à  sa  domi- 
nation :  qu'il  se  sentoit  grandement  obligé  au  mares- 
chal  de  l'honneur  du  commandement  qu'il  luy  vouloit 
déférer,  mais  qu'il  avoit  toutes-fois  en  telle  révérence 
et  en  telle  admiration  sa  vertu  et  sa  valeur,  qu'il  rece- 
vroit  tousjours  à  singulière  faveur  d'estre  commandé 
de  luy  et  d'estre  assisté  de  ses  forces  et  de  sa  prudence, 
comme  Sa  Majesté  luy  avoit  commandé,  pour  traver- 
ser sans  empeschement  jusques  au  dessus  de  Parme  ; 
remettant  toutes-fois  le  tout  au  vouloir  de  Sa  Majesté, 
attendant  lequel  par  le  retour  du  secrétaire  Boyvin , 
ils  iroient  assaillir  Valence,  laquelle,  en  toute  sorte 
d'événement,  il  falloit  tousjours  emporter  pour  facili- 
ter le  passage  à  luy,  et  au  mareschal  l'entrée  au  Mi- 
lannois ,  dont  ceste  place  dépendoit  » 

Le  secrétaire  Boivin  fust  aussi  chargé  de  faire  tres- 
humbles  supplications  et  remonstrances  au  P\.oy,  à  ce 
qu'il  pleust  à  Sa  Majesté  non  seulement  faire  si  bien 
ordonner  le  cours  des  assignations  et  des  payemens  des 
armées,  qu'elles  peussent  dorénavant  avec  plus  de  dili- 
gence et  de  courage  exploicter  les  armes,  lesquelles 
s'anéantissent  tousjours  parmi  la  nécessité ,  pourvoir 
aussi  au  fait  de  l'artillerie  et  à  plusieurs  autres  choses 
obmises  en  Testât  de  l'extraordinaire  des  guerres  dressé 
devant  le  mareschal,  et  sans  lesquelles  les  affaires  ne 
pouvoient  estre  mesnagez  ny  conduicts  à  la  perfection 
qu'il  desiroit. 

Je  trouvay  le  Roy  à  Sainct  Liger ,  où  se  tenoient  ja- 

dis  les  harats ,  auquel ,  présent  M.  le  connestable  et  plu- 
sieurs autres  seigneurs  des  affaires,  qui  n'approuvoient 
non  plus  que  luy  le  voyage  de  M.  de  Guise,  je  fis  toutes 
ces  remonstrances ,  et  assez  d'autres  propres  à  le  de- 
gouster  de  ce  voyage  romain  ;  mais  le  cardinal  de  Lor- 
raine, qui  y  estoit  aussi ,  me  traversa  par  plusieurs  re- 
monstrances que  je  rabatois  tousjours  :  toutesfois,  quoy 
qu'il  sceust  faire  ou  dire,  si  esbranslai-je  si  avant  et 
Sa  Majesté  et  tous  les  autres,  que  je  les  veis  disposez 
à  rompre  le  coup  ;  et  de  faict  il  me  fut  commandé  de 
me  tenir  prest  pour  partir  le  lendemain. 

Or  faict  à  noter  en  cest  endroict  que  M.  de  Guise 
avoit,  la  mesme  matinée  de  mon  partement,  depesché 
un  courrier  audit  sieur  cardinal,  l'advertissant  de  tout 
ce  qui  s'estoit  passé  entre  luy  et  le  mareschal,  et  de 
ce  que  j'alois  faire,  afin  qu'il  remuast  tant  de  pratiques 
par  la  main  de  la  Roy  ne  et  de  madame  de  Valentinois, 
et  de  leurs  autres  amis,  que  mes  instances  fussent  ren- 
versées et  le  voyage  romain  continué.  Ce  prélat,  autant 
subtil,  cault  et  rusé,  et  qui  avoit  la  persuasion  plus 
prompte  et  plus  belle  qu'autre  seigneur  françois  qui 
fust  en  cour,  sceut  si  bien  ourdir  sa  toile,  qu'il  gaigna 
la  partie,  et  mit  ordre  que  tout  me  demeurast  caché 
jusques  à  tant  que  son  courrier  fust  renvoyé,  comme 
il  fut  sur  l'annuictement  du  jour  mesme  de  mon  ar- 
rivée. Fut  aussi,  à  mesme  fin,  résolu  que  le  Roy  parti- 
roit  dés  le  point  du  jour  pour  aller  à  l'assemblée,  afin 
de  rompre  coup  à  la  diligence  de  mes  poursuites  en- 
vers Sa  Majesté;  mais  sur  les  neuf  heures  du  soir  le 
mareschal  de  Sainct  André  m'envoya  quérir  et  me 
descouvrit  toute  la  menée,  me  conseillant  de  me  trou- 
ver devant  jour  tout  botté  à  la  porte  du  Roy,  afin  qu'il 

ne  peust  sortir  sans  me  voir,  et  que,  selon  ce  que  Sa 
Majesté  me  diroit,  je  me  plaignisse  du  partement  du 
courrier,  qui  mettroit  le  mareschal  de  Brissac  en  soup- 
çon, jusqu'à  dire  aussi  qu'il  avoit  prins  une  resolution 
si  dangereuse,  que  Sa  Majesté  seroit  celle,  et  non  luy, 
qui  perdroit  le  procez,  et  qui  seroit  condamnée  à  la 
honte  et  aux  despens.  Je  m'avançay  encor  jusques  là 
de  la  supplier  de  croire  que  le  mareschal  pouvoit  bien 
courageusement  suporter  les  désastres  qui  ne  regar- 
doient  que  luy ,  mais  non  jamais  ceux  de  l'Estat  de  Sa 
Majesté  ;  que  les  siens  estoient  des  appanages  de  l'huma- 
nité, et  les  autres  de  la  passion  et  de  l'inconsideration. 
Tant  y  a  que  je  jouay  si  bien  mon  roolle,  que  le  Roy,  me 
trouvant  à  ses  pieds  en  sortant,  fut  toutestonné,  mais 
plus  encor  quand  il  cognut  par  ces  paroles  etremons- 
trances  que  j'avois  tout  descouvert ,  me  promettant  à  son 
retour  de  me  faire  depescher  à  mon  contentement.  En 
fin  tout  le  fruit  que  je  rapportay  de  ce  voyage,  ce  fu- 
rent vingt  mil  escus  qui  me  furent  délivrez  pour  la 
fortification  de  Valence,  qui  avoit  cependant  esté  prinse, 
et  une  favorable  expédition  sur  plusieurs  particulari- 
tez  dont  j'estois  chargé.  Pour  conclusion ,  l'interest  et 
la  passion  des  particuliers,  fondée  sur  les  fallaces  et 
incertaines  espérances ,  eurent  puissance  de  renverser 
celles  qui  estoient  solides,  utiles  et  honnorables,  à  la 
future  ruine  de  l'Estat,  ainsi  qu'il  perra  cy  après  par  la 
suitte  de  ces  Mémoires. 

A  ces  nouvelles  de  nouveaux  remuements  de  guerre, 
Dampville ,  qui  avoit  le  cœur  fort  eslevé ,  demanda 
congé  au  connestable  pour  estre  de  la  partie.  Ce  bon 
seigneur  en  le  luy  concédant  luy  dit  :  «  Souviens  toy, 
trouvant  M.  de  Guise  parles  chemins,  de  le  saluer  de 

ma  part,  et  de  luy  dire  que  je  suis  son  serviteur  et  son 
ami  ;  que  comme  tel  je  désire  et  sa  gloire  et  son  avance- 
ment, et  qu'en  ceste  volonté  je  le  favoriseray,  et  luy  et 
la  charge  qu'il  aprinse,  le  plus  que  je  pourray;  mais 
que  je  le  supplie  de  ne  bastir  aucune  foy  ny  asseu- 
rance  sur  les  promesses  des  papes  et  des  cardinaux , 
lesquels,  par  une  bravade  de  paroles  courageuses,  luy 
feront  une  grande  parade  de  montagnes  toutes  ruisse- 
lantes d'or  et  d'argent  qui  s'esvanouïront  en  fumée  ;. 
d'un  grand  amas  de  forces  et  moyens  qui  se  résou- 
dront, non  en  l'essence  nécessaire,  mais  en  nuages  ; 
d'une  afFection  toute  bouillante  d'amour  et  d'honneur 
qui  n'auront  au  dedans  que  tout  desguisement  et  mes- 
pris  ;  d'une  résolue  et  fort  fardée  disposition  à  pour- 
suivre la  gloire  des  armes,  mais  neantmoins  couverte- 
ment  arrestée  à  quitter  le  parti ,  selon  le  ply  et  l'adresse, 
bonne  ou  mauvaise,  que  les  affaires  pourront  prendre 
par  après:  si  c'est  en  mal  (que  Dieu  ne  vueille),  ils 
seront  les  premiers  à  luy  courir  sus  ;  si  c'est  en  bien 
(comme  j'espère),  tout  le  secours  et  toute  l'assistance 
qu'il  en  recevra  ,  ce  seront  force  belles  paroles  et  bé- 
nédictions toutes  descharnées  d'amour  et  de  substance 
pour  le  secours  et  soulagement  de  l'armée,  laquelle  par 
ce  moyen  aura  beaucoup  à  souffrir,  quelque  prudence 
qu'il  y  sçache  apporter:  et  enfin  qu'il  se  souvienne, 
s'il  luy  plaist,  de  ne  commettre  jamais  le  total  des 
affaires  au  hazard  de  la  fortune,  laquelle  renverse  or- 
dinairement les  choses  qui  ont  esté  prudemment  et 
meui  ement  délibérées,  et  de  n'appeller  aussi  en  ses  con- 
seils et  délibérations  que  les  François,  qui  ne  peuvent 
avoir  autre  passion  que  la  gloire  de  leur  maistre.  » 
Dampville,  ayant  bien  retenu  tous  ces  discours,  alla 

prendre  congé  du  Roy  (  duquel  il  estoit  uniquement 
aimé).  Sa  Majesté,  le  voyant  sur  l'ardeur  de  ce  parle- 
ment, luy  dict  :  «  Je  lis  en  ta  face,  Dampville,  que  tu 
te  lairras  emporter  à  quitter  le  Piedmont  pour  suivre 
M.  de  Guise  ;  je  te  le  defïens ,  et  t'asseure  que  si  tu  es  si 
hardi  de  l'entreprendre,  que  tu  n'auras  jamais  part  en 
ma  grâce  :  l'apprentissage  que  tu  as  honorablement 
faict  avec  le  mareschal  te  doit  inviter  à  l'aimer  et  à 
l'honorer.  » 

Dampville,  s'estant  mis  sur  le  retour  en  Piedmont, 
arriva  le  jour  de  Noël  à  Suze,  où  il  trouva  desja  M.  de 
Guise,  auquel  ayant  faict  tout  le  discours  que  son  père 
luy  avoit  commandé,  il  trouva  les  portes  fermées  à 
tout  cela ,  remerciant  neantmoins  et  le  père  et  luy  de 
tous  ces  bons  offices.  Cela  faict,  luy  ayant  donné  quel- 
ques atteintes  pour  l'esmouvoir  à  s'embarquer  avec  luy, 
il  le  pria  de  s'avancer  pour  aller  recognoistre  la  conte- 
nance de  l'ennemi  et  redresser  ses  trouppes,  et  que  cela 
faict  il  allast  luy  mesme  commencer  la  guerre  du  costé 
de  Casai.  Dampville,  recognoissant  quec'estoit  (en  cest 
endroict)  enjamber  sur  l'authorité  du  mareschal,  ne 
voulut  rien  entreprendre  que  par  le  commandement 
de  luy,  qui  fut  qu'il  s'en  allast  à  Casai ,  et  qu'ayant 
bien  recognu  les  affaires,  et  mesmes  quelque  cavalerie 
et  fanterie  qui  estoit  respanduë  es  environs  de  Sarti- 
rane ,  il  advisast  à  prudemment  entreprendre  ce  que 
le  temps  et  l'occasion  luy  pourroient  offrir. 

Par  tous  les  precedens  discours,  vous  aurez  veu  ce 
qui  se  démesla  de  plus  notable  durant  la  trefve,  et  les 
resolutions  à  la  rompre  en  faveur  du  Pape,  par  la 
prinse  de  Valence,  et  de  favoriser  le  passage  de  M.  de 
Guise  pour  tirer  à  Rome,  et  s'opposer  au  marquis  de 

Pescaire,  qui  s'éstoit  jecté  en  campagne  avec  de  gran- 
des forces  pour  empescher  ce  passage.  Mais  le  mares- 
chal,  qui  avoit  prévu  ce  qui  en  adviendroit,  avoit  di- 
ligemment passé  le  Pau  à  Valence  avec  ses  forces, 
qui  estoient  de  sept  à  huict  mil  hommes  et  deux  mil 
chevaux,   et   prins  le   chemin  de   Milan,   espérant, 
comme  il  advint,  que  tout  aussi-tost  que  le  marquis 
en  auroit  la  nouvelle ,  que,  quictant  M.  de  Guise  ,  il 
tourneroit  vistement  teste  vers  luy  pour  empescher  la 
prinse  de  la  ville,  laquelle,  sans  cela,  eut  peut-estre 
couru  un  grand  hazard    en  un  si  repentin  (0  acci- 
dent. Et  de  faict,  l'espou vante   fut  telle  dans  Milan, 
que  chacun  commençoit  à  trousser  bagaige  et  à   des- 
loger.  Or ,    pendant   que   les   affaires  prenoient  cest 
acheminement,  Dampville  ne  s'éstoit  pas  endormi  sur 
la  recognoissance  de  ce  qui  estoit  vers  Sartirane  ;  il 
fut  adverti  qu'ils  estoient  environ  deux  cents  chevaux 
logez  àSettimo,  au  delà  du  Tanare,  et  qu'ils  faisoient 
leur  compte  de  venir  courir  les  terres  du  Roy  pour 
enlever  des  contributions  :  là  dessus,  ayant  assemble' 
deux  cents  bons  cavalliers,  il  print  resolution  de  les 
aller  investir  pendant  qu'ils  ne  se  doutoient  de  rien- 
Ainsi  qu'il  vouloit  monter  à  cheval,  Salveson,  gou- 
verneur de  Casai,  l'estant  venu  voir,  lui  demanda  où 
il  vouloit  aller  :  Dampville  luy  respondit  qu'il  alloit 
resveiller  quelques  trouppes  ennemies  qui  doi  moient 
trop  à  leur  aise;  surquoy  l'autre  lui  répliqua  soudain  : 
«  Vous  vous  allez  perdre,  monsieur,  si  vous  n'estes 
suivi  et  soustenu  par  trois  ou  quatre  cens  bons  har- 
quebuziers;  »  ayant  eu  nouvelles  que  les  ennemis  ba- 

(»)  Subit. 

toient  la  campagne  avec  plus  grandes  forces  que  n'es- 
toient  les  siennes. 

Luy,  acquiesçant  à  ceste  remonstrance,  pria  Sal- 
veson  de  faire  diligemment  assembler  et  marcher 
après  luy  ceste  troupe  d'harquebuziers ,  et  qu'il  les 
iroit  attendant  au  pas.  S'estant  Dampville  un  peu 
avancé,  il  eut  nouvelles  qu'environ  deux  cens  cava- 
liers ennemis  s'estoient  jetez  sur  les  champs  à  la  mesme 
intention  que  lui  avoit  faict,  et  qu'il  y  avoit  un  gros 
d'environ  trois  cens  chevaux  qui  suivoient  ceux  cy 
pour  les  soustenir ,  ayants  opinion  qu'aussi  tost  que 
les  nostres  de  Casai  auroient  l'alarme  de  ceste  cava- 
lerie, qu'ils  sortiroient  tous  à  l'estourdi,  à  qui  mieux 
mieux,  sans  les  recognoistre,et  qu'ils  en  defFeroient  la 
plus  grand  part.  Dampville,  ores  que  jeune  et  plein 
d'une  valeureuse  ardeur,  ayant  un  peu  pensé  à  luy, 
se  monstra  plus  ruzé  que  les  ennemis,  car  tout  sou- 
dain il  divisa  ses  forces  en  deux  trouppes,  l'une  com- 
mandée par  luy,  et  l'autre  par  Noailles,  son  lieute- 
nant, sage  et  advisé  cappitaine,  auquel  il  commanda 
de  donner  furieusement  dans  une  trouppe  des  enne- 
mis qu'il  avoit  descouverte  vers  le  haut  d'un  village, 
et  que  luy  donneroit  de  mesme  par  le  bas,  où  estoient 
les  autres,  pour  ne  laisser  rien  eschappei  hors  de  pro- 
pos; et  que  la  trouppe  de  luy  estant  la  moindre,  il  ne 
falloit  pas  donner  le  loisir  aux  ennemis  de  la  recog- 
noistre  ,  ni  la  fanterie  aussi  qui  s'alloit  a  prochant. 
Aussi  tost  dict,  aussi  tost  ainsi  exécuté,  et  avec  telle 
valeur,  que  ces  deux  trouppes  furent  renversées  à  vau 
de  route.  Mais  ainsi  qu'ils  poursuivoient  sanguinaire- 
ment  la  victoire,  ils  virent  ce  gros  des  ennemis  qui 
avoit  suivi  leurs  compagnons  :  là  dessus,  craignant 

que  les  fuiards  ne  se  ralliassent  avec  ceux  cy  qui  es- 
toient  frais,  et  que  tout  lui  tombast  sur  les  bras,  il 
envoya  faire  haster  l'harquebuzerie ,  commandant 
que  cent  ou  six  vingts  d'entre  eux  gaignassent  les 
hayes  de  costé  et  d'autre  du  chemin,  et  que  le  gros 
se  resserrast  pour  soustenir  et  pour  combattre  aussi. 

Tout  cela  ainsi  hastivement  préparé,  ils  donnèrent 
tout  à  coup  dans  les  ennemis,  à  la  faveur  des  harque- 
buziers,  et  d'une  telle  fureur,  qu'ils  furent  renversez 
quelque  résistance  qu'ils  fissent,  en  demeurants  morts 
sur  la  place  plus  de  deux  cens ,  avec  quarante  ou  cin- 
quante prisonniers.  Sans  la  crainte  du  marquis  de  Pes- 
caire,  qui  estoit  sur  les  champs,  la  victoire   eust  esté 
si   chaudement  poursuivie,  qu'un   seul  ne   s'en  fust 
sauvé.  Qui  considérera  maintenant  la  soudaineté  de 
l'entreprinse,  le   peu  de   forces  de  nous  au  prix  de 
celles  de  l'ennemy,  la  prévention   et  la  hardiesse  de 
M.  Dampville  et  des  siens,  il  trouvera  qu'il  y  a  de- 
quoy  beaucoup  le  louer  ,  et  à  reprendre  aussi  en  luy 
le  jugement  et  la   vaillance,  et  en  l'autre  l'audace  et 
la   confiance  qu'il  avoit  prinse  en  si  petite  trouppe 
qu'estoit  la  sienne.  C'est  pourquoy  lemareschal,  ayant 
eu  advis  comme  les  choses  estoient  passées,  luy  manda 
que  puis  que  Dieu  luy  avoit  donné  la  victoire,  que 
tout  alloit  bien  ;  mais  que  c'estoit  un  coup  d'une  trop 
ardante  et  inconsidérée  jeunesse ,  auquel  il  ne  falloit 
plus  retourner,   pour  ne  hazarder  le  service  du  Roy, 
la  personne  de  luy  mesme,  et  la  réputation  qu'il  avoit 
desja  acquise.  Il  en  donna  advis  au  connestable,  le 
suppliant  n'en  faire  semblant  à  l'endroit  du  fils,  puis 
qu'aussi  bien  estoient  ce  des  traits  de  valleur  tirez  de 
la  généreuse  plante  d'où  il  estoit  sorti  -,  et  pour  l'ani- 

mer  à  tousjours  mieux  faire  ,  il  luy  avoit  donné  le 
commandement  sur  Casai,  Valence  et  sur  Moncalier, 
à  fin  de  luy  apprendre  de  bonne  heure  à  se  rendre  soi- 
gneux et  vigilant  au  maniement  de  l'Estat. 

Ces  secousses  furent  de  grande  conséquence  en  ce 
nouveau    remuement    d'armes  ,    par    Festonneraient 
qu'elles  donnèrent  aux  ennemis   sur   ce  passage  de 
M.  de  Guise,  lequel  malaisément  fust  passé    à  seu- 
reté,  sans  ce  que  le  mareschal  s'avança  depuis  vers  le 
Milanois  avec  son  armée.  Par  ceste  diversion,  l'armée 
françoise  passa  seurement  et  sans  empeschement  jus- 
ques  en  la  Romagne,  ainsi  que  Sa  Majesté  futadvertie 
par  le  sieur  de  Mendosse,  qui  fut  chargé  de  remonstrer 
au  Roy  qu'il   s'estoit  desbandé  de  l'armée  de  Pied- 
mont  plus  de  quinze  cents  François,  pour  se  jecter 
en  celle  de  la  Romagne ,  parce  qu'ils  l'avoient  veu 
payera  leur  mot,  sans  toutesfois  qu'il  y  eust  rien  pour 
eux  ;  que  ce  qui  estoit  demeuré  se  mutinoit ,  et  que  les 
mesmes  douze  enseignes  nouvelles  de  François,  et  les 
italiennes  aussi,  se  desbandoient  à  veuë  d'œil  par  faute 
de  payement,  dont  il  succederoit  quelque  grand  et 
irrémédiable  mal-heur;  que  ce  mal-heur  sera  encor 
bien  plus  grand  ,  s'il  faut  que  par  ces  inconveniens  pre- 
veus  et  tant  de  fois  remonstrez,  l'armée  demeure  inu- 
tile ,  et  qu'il  est  plus  nécessaire  d'avoir  l'œil  sur  l'ad- 
venir  que  sur  ce  qui  est  desja  passé ,  'qui  est  plus  aisé 
à  reprendre  qu'à  amender. 

Que  les  places  de  Valence  et  de  Bassignave  (0,  qui 
commandent  aux  rivières  du  Pau  et  du  Tanare,  et  à 
une  des  plus  fertilles  contrées  du  Milannois ,  sont  de 
telle  importance,  qu'elles  méritent  d'estre  fortifiées  en 

toute  diligence  auparavant  que  Fennemy  se  renforce 
davantage,  les  reduisans  à  tel  estât  que  elles  le  pourront 
amuser  et  arrester  sept  ou  huict  mois,  et  au  partir  de 
là  courir  le  hazard  d'un  combat  gênerai,  duquel  dé- 
pendra finalement  l'entière  conqueste  du  Milannois. 

Que  les  seigneurs  Francisque  Bernardin  et  de  Sal- 
veson  ont  esté  laissez  dans  Valence  pour  la  deffendre 
et  en  diligenter  la  fortification,  pendant  que  Sa  Ma- 
jesté' prendra  resolution  sur  celle  de  Bassignave,  la- 
quelle on  ne  sçauroit  entreprendre  sans  plus  grandes 
forces  et  sans  argent  aussi  pour  ce  faire ,  et  pour  faire 
porter  vivres  du  Piedmont  en  l'une  et  en  l'autre,  d'au- 
tant qu'elles  ont  esté  pillées,  ruinées  et  les  vivres  con- 
sommez par  les  deux  armées  royales  et  par  celles  des 
ennemis  aussi. 

Dampville ,  se  ressouvenant  que  le  marquis  de  Pes- 
caire ,  estant  au  siège  de  Santia ,  avoit  désiré  de  rompre 
une  lance  contre  luy,  luy  manda  par  un  trompette 
qu'estans  aujourd'huy  si  proches  qu'ils  estoient  l'un 
de  l'autre,  qu'il  luy  en  donneroit  l'asseurance  et  le 
plaisir.  Le  mareschal,  en  ayant  eu  le  vent,  luy  com- 
manda, sur  peine  de  désobéissance,  de  n'entreprendre 
ce  combat  pour  les  conséquences  que  cela  apportoit 
quelquefois  à  toutl'Estat,  et  que  celuy  de  M.  de  Ne- 
mours le  devoit  rendre  plus  sage.  En  ce  temps  domp 
Hernando  de  Sylva  dressa  couvertement  en  Ast  une 
grande  conduite  de  vivres  pour  advictuailler  Cairas  et 
Foussan;  mais  la  partie  ayant  esté  descouverte  par  le 
mareschal ,  il  luy  dressa  un  banquet  pour  le  defFaire 
de  tous  poincts.  Sylva  descouvert,  il  remit  la  conduitte 
à  une  autre  fois;  mais  ce  fut  tousjours  avec  la  perte  de 
cinquante  chevaux  qui  s'estoient  trop  advancez ,  qui 

furent  deifaicts  parles  sieurs  d'Oraison,  deChavigny  et 
Briquemaut,  qui  estoient  par  pays. 

Du  premier  février  1 557  ?  *e  mareschal  fit  entendre 
au   Roy   que  par  faute  de   payement  les  nouvelles 
bandes  françaises  et  italiennes  qu'il  vouloit  tirer  des 
garnisons  pour  faire  un  corps  d'armée  plus  solide  que 
n'estoit  le  sien,  les  unes  ny  les  autres  n'avoient  voulu 
sortir  sans  estre  payées  :  de  manière  que  ,  se  trouvant 
destitué  et  de  forces  convenables  et  de  moyens  pour  les 
payer  du  passé  et  du  piesent,  il  seroit  contrainct  de 
se  retirer  aux  garnisons ,  au  lieu  de  faire  quelque  chose 
de  bon  à  l'advantage  des  affaires  de  Sa  Majesté  :  que 
si  ceux  qui  avoient  la  disposition  souveraine  de  ses 
finances  pouvoient,  par  un  jugement  bien  affectionné, 
remarquer  en  combien  de  dangers  ils  enveloppoient 
l'Estat,  ils  n'auroient  rien  plus  pressé  que  d'y  pourvoir  ; 
que  de  sa  part  il  couchera  du  reste  et  de  luy  et  de  ses 
amis;  mais  si  cela  n'y  peut  suffire,  et  que  le  mal  pre- 
veu  et  tant  de  fois  remonstré  succède,  il  proteste  dés 
maintenant,  comme  pour  lors ,  que  la  coulpe  en  sera  à 
eux  et  non  à  luy,  qui  a  tousjours  détesté  la  confusion, 
et  embrassé  l'ordre  nécessaire  à  toutes  sortes  d'affaires 
pour  en  tirer  soulagement,  utilité  et  plaisir  aussi. 

Du  4  février,  le  mareschal  manda  au  Roy  que  par 
trois  ou  quatre  divers  endroicts,  et  par  personnes 
notables,  il  avoit  estéadverty,  mesmes  par  Dampville, 
qui  ne  cessoit  de  voltiger  le  Milannois  et  le  Montferrat, 
que  les  Milannois ,  craignans  les  maux  que  Valence  leur 
pourroit  apporter,  avoient  résolu  de  contribuer  le  paye- 
ment de  dix  mil'  Italiens  et  Allemans,  outre  les  an- 
ciennes forces,  pour  l'assaillir  auparavant  qu'elle  fust 
fortifiée  ;  qu'en  exécutant  par  l'ennemy  ce  dessein,  il 

estoit  impossible  de  la  sauver  qu'avec  un  grand  corps 
de  gens  choisis  et  déterminez  ;  que  d'en  entreprendre 
la  deffense  il  ne  le  pouvoit  faire  avec  son  honneur,  la 
place  estant  battable  et  mal  pourveuë  de  vivres ,  ayans 
este  consommez  parmy  le  sac  et  séjour  faicten  la  ville 
par  les  armées,  au  moins  sans  l'asseurance  certaine  de 
la  part  de  Sa  Majesté,  qu'elle  luy  donneroit  forces 
pour  la  secourir  en  toute  sorte  d'événement,  elle  estant 
le  seul  salutaire  pivot  sur  lequel  les  affaires  doivent 
estre  mesurez  et  appuyez. 

Tandis  que  le  mareschal  faisoit  ces  depesches  à  Sar- 
tirane,  où  l'armée  estoit  logée,  j'arrivay  de  retour  de 
mon  voyage  de  la  Cour;  duquel  luy  ayant  rendu  rai- 
son ,  et  luy  l'ayant  communiqué  aux  seigneurs  de  l'ar- 
mée, moy  présent,  ils  conclurent  tous  que  l'urgente 
nécessité  des  affaires  requeroit  que  je  fusse  soudain 
renvoyé  vers  le  Roy  :  et  de  faict,  tout  le  loisir  qui  me 
fut  donné,  ce  fut  du  midy  jusques  à  la  nuict,  que  je 
partis  chargé  des  mesmes  sollicitations  pour  le  faict  des 
payemens ,  que  j'avois  cy-devant  esté,  et  qui  sont  cy- 
dessus  discouruës. 

Je  fus  aussi  chargé  de  faire  tres-importune  instance 
sur  le  faict  de  Valence ,  mesmes  estans  en  ce  mesme 
instant  venu  nouvelles  que  le  marquis  de  Pescaire 
avoit  assemblé  toutes  ses  forces  pour  venir  combattre 
ou  faire  desloger  le  mareschal  de  Lomelline ,  et  en  ceste 
suitte  entreprendre  le  siège  de  Valence,  pour  secourir 
laquelle  il  falloit  que  Sa  Majesté  hastast  le  secours 
qu'elle  avoit  promis. 

Que ,  pour  ne  rien  hazarder  hors  de  propos  en  atten- 
dant les  provisions  de  Sa  Majesté,  il  avoit  quitté  le 
logis  de  Gatinare  et  repassé  le  Pau  pour  se  retirer  à 

celuy  de  Bassignave ,  ores  qu'à  demy  affamé  par  les 
années,  entant  que  le  logis  estoit  advantageux  en  deux 
sortes,  l'une  pour  secourir  et  seconder  Valence  et  Ca- 
sai, et  l'autre  pour  tenir  les  deux  rivières  en  sa  main 
et  se  retirer  sans  Lazard,  ores  d'un  costé  et  ores  de 
l'autre;  et  qu'en  jouant  ainsi  aux  barres,  il  veilleroit 
pour  donner  quelque  secousse  à  l'ennemy,  mais  sur 
tout  pour  tellement  incommoder  Bassignave,  que  le 
marquis  ne  s'en  peust  servir  au  siège  de  Valence  ;  que 
pendant  que  Sa  Majeslé  diligenteroit  son  secours,  elle 
commandast  au  capitaine  Beauvais,  qui  avoit  fait  une 
description  de  quatre  mil   hommes  foûagers  (0   sur 
les  bourgades  du  Daulphiné,  qu'il  eust  à  les  diligem- 
ment amener,  armez  ou  desarmez ,  pour  les  jetter  dans 
les  places,  et  en  tirer  les  vieilles  garnisons  pour  luy 
aider  à  dresser  une  armée  volante  qui  ne  reposeroit 
ny  ne  lairroit  reposer  les  autres. 

Que  Sa  Majesté,  au  lieu  de  se  servir  de  l'arriere-ban 
de  Daulphiné,  comme  elle  voulut  faire  lors  qu'il  estoit 
question  de  secourir  Santia,  en  fist  lever  les  deniers 
seulement,  pour  les  convertir  à  l'entretenement  de  ces 
quatre  mil  hommes  daulphinois. 

Le  Boy,  ayant  trouvé  toutes  les  instances  et  remons- 
trances  que  je  luy  fis  et  justes  et  raisonnables,  fit  com- 
mandement de  tous  costez  tant  pour  le  faict  des  forces 
que  pour  celuy  des  payemens  et  pour  celuy  de  l'artil- 
lerie aussi,  et  me  renvoya  en  Piedmont  le  dix-huic- 
tiesme  jour  de  février,  sans  toutesfois  avoir  pour  en- 
cores  ordonné  les  recompenses  promises  à  ceux  qui 
avoient  dressé  les  entreprinses  d'Albe,  Verceil  et  Casai. 
Le  mareschal,  ayant  veu  que  le  Boy  desiroit  fort  que 

(0  Etat  des  hommes  à  lever  à  raison  de  tant  par  feux. 

Bassignave  fust  fortifié  comme  Valence,  manda  à  Sa 
Majesté  que  les  affaires  estoient  reduicts  à  tel  poinct, 
que  tout  ce  qu'il  pouvoit  en  attendant  son  secours, 
c'estoit  de  haster  celle  de  Valence,  et  de  la  si  bien 
munir  que  fennemy  ne  la  peust  emporter,  ayant  desja 
mis  dedans  deux  mil  François  et  mil,  que  Suisses, 
qu'Italiens ,  tous  bien  délibérez,  mais  moins  pourveuz 
de  vivres  qu'il  ne  voudroit ,  n'en  pouvant  recouvrer  si 
promptement  ;  et  qu'il  esperoit  neantmoins  d'en  em- 
pescher  la  perte,  si  Sa  Majesté  hastoit  le  renfort  pro- 
mis, se  jettant  tantost  de  l'un  des  costez  du  Pau,  et 
tantost  de  l'autre  du  Tanare,  avec  tout  ce  qu'il  pour- 
roit  assembler  de  forces  ;  et  qu'il  essayeroit  sur  tout 
de  rompre  ou  brusler  le  pont  qu'il  falloit  que  les  en- 
nemis dressassent  sur  le  Pau  pour  estre  secourus  de 
vivres  ;  qu'en  sortant  de  ce  faict  avec  honneur,  on  en- 
treprendra   celuy  de  Bassignave,  selon  les   moyens 
toutesfois  que  le  Roy  donnera.  Cependant  il  supplia 
Sa  Majesté  commander  aux  capitaines  de  gendarmerie, 
qui  estoient  tous  absens,  hormis  M.  d'Aussun,  de  s'en 
venir  gouverner  leurs  compagnies,  qui  se  desban- 
doient  par  faute  de  chefs. 

Du  vingt- uniesme  février,  donna  advis  au  Roy  que 
le  marquis  de  Pescaire  avec  l'armée  s'estoit  allé  loger 
à  Bassignave,  où  le  débat  des  vivres,  qui  se  trouvèrent 
courts ,  avoit  mis  les  armes  au  poing  aux  Espagnols  et 
aux  Allemans ,  qui  s'estoient  si  bien  entre-fi  ottez  qu'il 
y  en  avoit  plus  de  quatre  cens,  que  morts,  que  blessez , 
et  que  s'il  en  eust  eu  des  nouvelles,  la  charité  l'eust 
invité  à  les  aller  despartir.  Cest  inconvénient  fit  sou- 
dain desloger  le  marquis ,  qui  s'en  alla  à  Sainct-Salva- 
dor,  entre  Alexandrie  et  Casai ,  où  il  s'est  mis  après  à 

assembler  pionniers  et  redresser  l'équipage  de  l'artil- 
lerie, ayant  commandement  de  son  maistre  de  faire 
tous  ses  efforts  au  recouvrement  de  Valence ,  avec  le 
renfort  de  huict  à  neuf  mil  hommes ,  qu  Allemans , 
qu'Italiens,  qui  luy  seroient  fournis. 

Du  vingt-deuxiesme  dudit  mois,  qu'il  a  esté  adverty 
que  le  marquis,  estant  en  doute  de  ne  pouvoir  forcer  ce 
grand  nombre  d'hommes  qu'il  y  a  dans  Valence,  a 
prins  resolution  d'aller  fortifier  Vignal,  qui  luy  ser- 
vira d'escalle  pour  aller  du  Milannois  en  Ast  et  au 
Piedmont  ;  et  qu'en  l'un  et  en  l'autre  événement  il 
est  tousjours  nécessaire  qu'il  plaise  au  Roy  de  dili- 
genter  le  renfort  promis,  et  le  vouloir  estendre  plus 
avant  qu'à  deux  mil  Suisses,  et  des  compagnies  des 
sieurs  d'Annebault,  vidasme  de  Chartres  et  de  Gon- 
nort. 

Du  premier  mars,  le  Roy  manda  au  mareschal  qu'il 
ne  falloit  pas  tant  corner  ce  renfort,  duquel  toutes  ses 
dépesches  estoient  pleines,  d'autant  qu'il  estoit  adverty 
du  costé  d'Italie  que  les  ennemis  n'estoient  à  beau- 
coup près  si  forts,  ny  luy  si  foible  qu'il  crioit;  car  le 
nombre  des  payes  destiné  pour  le  Piedmont  estoit  si 
grand,  qu'il  pouvoit  commodément  tirer  à  la  campagne 
de  neuf  à  dix  mil  hommes  et  de  quatorze  à  quinze 
cens  chevaux. 

Qu'il  trouvoit  fort  mauvais  qu'il  ne  se  fust  arreslé 
à  Rassignave  pour  la  fortifier,  comme  il  pouvoit,  sous 
la  faveur  des  forces  qu'il  avoit,  excedans  de  beaucoup 
celles  des  ennemis  ;  et  que  là  où  il  allegueroit  que  les 
enseignes  ne  sont  pas  complettes,  que  c'est  la  propre 
faute  de  luy,  lequel ,  ayant  puissance  souverain^^la,, 
part  de  Sa  Majesté,  doit  chastier  les  lai  " 

nerer  les  gens  de  bien  ;  et  qu'on  ne  laisse  souvent  de 
bien  disner,  encores  que  les  viandes  ne  soient  friande- 
ment  préparées. 

Ceste  reprimende ,  mal  fondée  et  pirement  digérée, 
ofTença  si  fort  le  maresclial,  qu'il  fust  fort  volontiers 
monté  à  cheval  pour  desmentir  ceux  qui  donnoient 
ces  sinistres  impressions  de  sa  fidélité  ;  et  toutes-fois , 
faisant  joug  sous  la  révérence  et  obeyssance  du  mais- 
tre ,  il  supplia  le  Roy  de  croire  que  ceux  qui  luy  fai- 
soient  ces  rapports  de  l'impuissance  de  l'ennemy  et  de 
la  puissance  de  luy,  avoient  le  jugement  tout  de  tra- 
vers ;car,  sans  aller  plus  loing,  dés-bier  encores,  sixiesme 
mars  1 55^,  il  entra  dans  Pavie  quatre  mil  nouveaux 
Allemans  bien  armez,  et  fort  advantageusemént  mon- 
tez pour  la  pluspart,  sans  les  cinq  mil  Italiens  qui  se 
lèvent,  et  sans  aussi  neuf  mil  Italiens  et  Espagnols  des 
anciennes  garnisons;  qu'il  ne  s'amusoit  pas  aux  rap- 
ports qui  luy  estoient  indifféremment  faicts,  mais  aux 
propres  choses  qu'il  faisoit  voir  et  toucher  par  per- 
sonnes expresses  qu'il  tenoit  de  tous  costez. 

Qu'à  faute  d'argent  il  ne  s'estoit  peu  ny  ne  pouvoit 
prévaloir  des  trois  mil  Italiens  qu'il  avoit  faict  nouvel- 
lement lever,  comme  il  avoit  desja  mandé. 

Que  des  douze  nouvelles  bandes  françoises,  assez 
mal  armées ,  il  en  restoit  encor  à  arriver  trois  des 
meilleures. 

Que,  combien  qu'il  fust  tout  ouvertement  combatu 
de  la  nécessité  des  payemens,  qui  enjamboient  tous- 
jours  trois  ou  quatre  mois  les  uns  sur  les  autres,  quoy 
que  Sa  Majesté  estimast  le  contraire ,  il  n'avoit  toutes- 
fois  laissé  de  tenir  la  campagne  avec  trois  mil  neuf  cens 
Suisses    et  treize   enseignes  françoises,   tant   vieilles 

que  nouvelles  ,  et  navoit  laisse'  avec  cela  de  tenir  four- 
nis Valence,  Casai,  Santia,  Yvrée,  et  tout  le  Pied- 
mont,  et  de  favoriser  si  à  propos  le  passage  de  M,  de 
Guise,  qu'il  n'auroit  eu  empeschement  quelconque, 
comme  sans  cela  il  eust  eu,  et  peut-estre  si  rude,  qu'il 
n'eust  pas  passe'  plus  oulre,  pour  grand  capitaine  qu'il 
fust  ;  qu'il  avoit  aussi  fortifie  Valence ,  et  en  fin  telle- 
ment contre-pesé  jusques  à  ce  jourd'huy  les  forces  de 
l'énnemy,  qu'il  n'avoit  sceu  rien  entreprendre,  ains 
inutilement  consommer  tous  ses  efforts  et  despences, 
dont  les  Milannois  estoient  aux  alarmes. 

Que  s'il  avoit  plus  advantageusement  fourny  qu'il 
ne  devoit  vingt-cinq  ou  trente  places  qu'il  y  a  deçà 
les  Monts,  et  que  Sa  Majesté  n'a  cy-devant  ordonné, 
on  pourroit  lors  dire  que  ce  seroit  un  tour  de  capi- 
taine inconsidéré  ou  peu  affectionné  à  l'advancement 
des  affaires  de  Sa  Majesté  \  mais  qui  faict  ce  que  le 
maistre  commande  ,  après  que  la  remonstrance  au 
contraire  a  précédé,  comme  a  souvent  et  souvent  faict 
la  sienne,  il  demeure  tousjours  hors  de  coulpe. 

Quant  à  Bassignave,  comment  vouloit  Sa  Majesté 
qu'il  la  fortifiast,  puis  qu'il  ne  donnoit  pas  seulement 
le  moyen,  ny  de  fortifier  Valence,  ny  de  la  pourvoir 
aussi  des  vivres  nécessaires  :  d'entreprendre  deux  ma- 
riages à  la  fois,  et  n'avoir  qu'un  seul  gendre  ny  autre 
moyen  pour  y  fournir  que  des  vaines  espérances  de 
cour  ,  c'estoit  chose  qui  ne  se  pouvoit  faire  :  encores 
esperoit-il  que  ce  ne  seroit  pas  peu  faict  à  luy  s'il  sau- 
voit  Valence,  parmy  tant  et  tant  d'incommoditez  et  de 
nécessitez  inexorables. 

Que  s'il  plaisoit  à  Sa  Majesté  d'accarrer  0  )  ses  actions, 

(J)  Comparer. 

depuis  le  commencement  de  la  guerre  jusqu'à  ce  jour- 
d'huy,  aux  forces  et  aux  moyens  qui  luy  avoient  esté 
contribuez^),  et  à  la  longueur  et  à  la  contrariété  qu'il 
avoit  apportée,  par  patience  et  par  artifice  et  valleur, 
à  ceste  guerre ,  elle  trouveroit  que  l'affection  et  de  luy 
et  de  tous  les  autres  capitaines  et  serviteurs  de  Sa  Ma- 
jesté, avoit  de  loing  surmonté  les  mesmes  espérances 
qu'elle  en  avoit,  sans  toutes-fois  que  jamais  aucun 
d'eux  s'en  fust  eslevé,  ny  l'eust  pressée  d'honneurs  ny 
de  recompenses,  recevans  en  payement  leur  propre 
vertu  et  valeur,  dont  les  âmes  généreuses  font  plus 
d'estat  que  des  biens  du  monde  ;  et  que,  quanta  luy ,  il 
ne  les  avoit  jamais  mesurez  qu'à  l'aulne  de  la  réputa- 
tion et  de  l'honneur  qu'on  acquiert  en  fidèlement  ser- 
vant son  prince  et  sa  patrie  ;  et  hors  cela  tout  luy 
estoit  indiffèrent ,  estimant  peu  tout  ce  qui  pouvoit 
advenir  entre  la  victoire  et  la  main  mesme. 

Quel'ennemy  tournoyant,  comme  il  faisoit,  le  Pied- 
mont,  il  s'estoit  résolu  d'y  faire  une  course;  mais  qu'il 
avoit  auparavant  bien  fourny  Valence,  Casai,  Mont- 
calve,  Santia,  Masin  etYvrée,  et  qu'il  avoit  donné 
charge  particulière  à  M.  de  Dampville  de  combattre 
etdeffendre  Casai,  où  il  estoit  fort  aimé,  avec  sa  com- 
pagnie, quatre  de  Suisses  et  deux  enseignes  françoises 
au  parsus  la  garnison  ordinaire ,  afin  qu'il  peust  favo- 
riser les  places  qui  estoient  autour  de  luy,  selon  ce 
que  les  affaires  le  pourroient  requérir,  luy  semblant 
qu'il  n'eust  sceu  choisir  seigneur  de  marque  qui  eust 
plus  de  jugement  et  de  valeur  que  lui. 

Que  les  compagnies  de  gendarmerie  destinées  pour 
le  Piedmont  avoient  bien  faict  monstre  à  Lyon  ;  mais 

(')  Fournis. 

aussi-tost  qu'elles  avoient  touché  argent,  les  capitaines 
et  lieutenans  s'en  estoient  retournez  en  leurs  maisons, 
ne  faisans  marcher  que  vingt -cinq  ou  trente  chevaux 
pour  compagnie;  et  de  faict  que  l'enseigne  de  M.  de  La 
Guische  qui  estoit  arrivé  n'avoit  amené  que  vingt  cella- 
des  :  de  manière  qu'au  lieu  d'estre  renforcé  de  quatre 
à  cinq  cens  chevaux,  il  y  en  auroit  cent  ou  six  vingts  qui 
tourneroient  bien  tost  teste  si  les  capitaines  n'y  venoient 
en  propre  personne  les  commander,  comme  il  estoit. 
raisonnable  qu'ils  fissent  :  qu'il  s'estoit  desbandé  de 
la  cavallerie  légère  du   Piedmont  plus  de  trois  cens 
chevaux,  qui  avoient  suivy  M.  de  Guise,  esperans  estre 
mieux traictez  avec  luy  qu'en  Piedmont;  en  sorte  que, 
les  assignations  enjambans  deux  ou  trois  mois  les  unes 
sur  les  autres,  chacun  perdoit  courage,  ne  pouvant 
avoir  tant  en  main  qu'il  se  peust  fournir  de  chaussure  ; 
et  que  de  ces  nécessitez  s'engendroient  les  maladies , 
les  mal-heurs  et  les  mutineries  qu'il  avoit  tousjours 
prévenues  par  l'engagement  du  sien  propre  et  de  ses 
amis ,  ce  que  ne  faisoient  pas  messieurs  les  intendans 
des  finances  ny  les  autres,  qui  mesur oient  assez  incon- 
sidérément les  actions  d'un  homme  d'honneur,  et  fi- 
delle  serviteur  de  son  Roy,  à  celles  d'eux  mesmes,  qui 
ne  volloient  qu'à  pas  mesurez  parmy  le  repos  et  l'a- 
bondance, et  hors  la  peine  et  le  hazard. 

Pourautant  que  Montcalve  n'estoit  pas  en  si  bon 
estât  qu'il  peut  attendre  une  grande  force,  les  enne- 
mis s'en  estans  approchez,  il  avoit  envoyé  dedans  les 
capitaines  Masencome  et  Jeronime  de  Thurin ,  et  or- 
donné au  gouverneur  de  Verrue  de  se  jecter  dedans 
si  l'ennemy  l'attaquoit. 

Du  premier  mars,  donna  advis  au  Roy  que  la  for- 

tification  faicte  dcPondesture  par  l'ennemy ,  luy  avoit 
couppé  le  chemin  pour  aller  du  Piedmont  à  Casai, 
Valence  et  Montcalve,  et  que,  pour  remédier  à  ce  dé- 
faut il  avoit  mis  dans  une  bourgade  de  Montferrat,  ap- 
pelée Mon  techarO),  une  enseigne  de  gens  de  pied  pour 
luy  servir  d'escalleO2)  ;  que  l'ennemy,  l'ayant  recogneu, 
y  avoit  envoyé  quatre  mil  hommes  et  deuxcoulevrines 
pour  les  forcer  ;  mais  nos  gens  avoient  eu  si  bon  cou- 
rage qu'ils  avoient  tenu  quatre  jours,  et  au  cinquiesme 
ils  s'estoient  retirez  sur  la  minuict    bien  serrez   en- 
semble ,  et,  ayans  forcé  les  corps  de  garde ,  s'estoient 
sauvez  sans  perte   que  d'un  seul  homme,  marchans 
tousjours  ainsi  résolus  jusqu'à  Villeneufve  d'Ast  :  l'en- 
nemy s'y  est  arresté  quatre  jours  pour  le  ruiner  de 
tous  poincts ,  et  cependant  luy  avoit  envoyé  une  bonne 
trouppe   de   cavallerie  et  de   fanterie  ,  conduite  par 
le  sieur  de    La   Motte  Gondrin ,  pour  essayer  de  les 
bouchonner   à    contre    poil    s'il   les   y   eust   encores 
trouvez ,  comme  il  ne  fit  pas ,  ayans  eu  le  vent  de  sa 
venue. 

Qu'aussi-tost  que  le  marquis  a  eu  faict  ce  grand,  ou , 
pour  mieux  dire,  ridicule  exploict,  il  a  départy  l'armée 
par  les  garnisons,  et  est  après  à  faire  payer  le  dernier 
legiment  de  lansquenets  et  quatre  cens  Italiens,  pour 
Jes  envoyer  à  INaples  par  la  mer,  si  tost  qu'un  nouveau 
régiment  du  comte  Àlberic  de  Lodon(5),qui  marche, 
sera  arrivé  au  lieu  de  ceux-c}^ 

Que  M.  de  Chavigny,  ayant  eu  du  costé  d'Ast  trois 
cens  chevaux  sur  les  bras,  s'estoit  tousjours  retiré  com- 
batant  si  vertueusement  qu'il  s'estoit  sauvé  dans  Sainct 

(')   Monlcchar  :  Montechiaro.  —  (2)  Escalle  :    point  d'appui.   — 
C3)  Lodrone. 

Damian  avec  trois  légères  blesseui  es  et  perte  de  quinze 
cellades,  et  autres  dix  de  blessez. 

Rend  grâces  très- humbles  à  Sa  Majesté'  du  nouveau 
renfort  qu'elle  luy  promet,  lequel  il  employeroit  vo- 
lontiers, si  Sa  Majesté  l'avoit  agréable,  à  la  fortifica- 
tion desdicts  Bassignave  et  Montechar;  mais  que,  pour 
vaincre  la  difficulté  des  vivres  dndict  Bassignave,   il 
faudroit  aller  assaillir  Tortoue  (0,  qui  n'a  rien  de  fort 
que  le  chasteau,  qui  fourniroit  après  de  vivres  toutes 
ces  places,  par  la  rétention  desquelles  Sa  Majesté  pos- 
sederoit  la  meilleure  partie  de  la  plaine  milannoise,  et 
coupperoit  aussi  broche  (2)  à  eux  et  aux  Genevois  de 
plus  trafiquer  les  uns  avec  les  autres  ;  reduiroit  aussi 
Alexandrie  à  telle  extrémité   que  bient-tost  elle  re- 
tourneroit  à  son  premier  maistre;  qu'il  remercioit  très 
humblement  Sa  Majesté  de  l'asseurance  qu'elle  luy 
donnoit  de  luy  envoyer  le  sieur  de  Gonnort  son  frère 
pour  coadjuteur. 

Que  s'estant  de  longue-main  apperceu  que  Sa  Ma- 
jesté n'adjouste  aucune  foy  aux  advertissemens  qu'il 
donne  des  nécessitez  de  l'armée ,  et  du  peu  d'hommes 
où  elle  est  réduite,  aussi  bien  que  les  garnisons,  par 
faute  de  payement,  il  la  supplie  très  -  humblement 
vouloir  choisir  quelque  seigneur  de  marque  auquel 
elle  donne  charge  du  faict  des  monstres,  des  payemens, 
du  faict  des  vivres  et  de  l'artillerie,  avec  charge  de 
controller  de  près  toutes  choses,  et  les  propres  actions 
du  mareschal,  et  avec  puissance  de  pourvoir  à  tout  se- 
lon l'exigence  des  cas,  et  d'en  rendre  compte  de  sep- 
maine  en  sepmaine  à  Sa  Majesté;  se  contentant,  quant 
à  luy,  que  le  seul  soing  des  armes  et  de  leur  exploict 

(»')  Torlonc.  —  {*)  Interceptèrent  le  commerce. 

luy  demeure  :  et  lors  Sa  Majesté  et  messieurs  ses  mi- 
nistres recognoistront,  plus  à  clair  qu'ils  ne  veulent 
faire,  que  ce  n'est  pas  tout  que  de  donner  les  assi- 
gnations, ains  que  le  principal  consiste  en  ce  qu'elles 
soient  bien  mesnagées  et  apportées  à  terme;  et  si  lors 
tout  ne  va   bien,  il  est    content  que  la   coulpe  en 
tombe  toute  sur  luy,  comme  elle  faict  aujourd'huy  et 
fera  tousjours  tandis  que  les  choses  demeureront  à  la 
discrétion  des  trésoriers,  et  qu'on  ne  tiendra  foy  à 
ceux  lesquels,  plus  par  dévotion  (Oque  par  gain,  ont 
preste  le  leur  à  sa  caution,  qui  ne  sçait  avoir  rien  ob- 
mis  de  tout  ce  qui  appartient  à  un  très  fidelle,  vigilant 
et  affectionné  capitaine  ;  et  que  si  quelqu'un  en  veut 
autrement  juger,  il  a  assez  de  justice,  d'armes  et  de 
courage  pour  luy  faire  recognoistre  sa  faute,  sous  le 
congé  de  Sa  Majesté,  la  suppliant  luy  pardonner  si 
une  juste  douleur,  si  souvent  irritée,  l'a  fait  entrer 
plus  avant  en  campagne  qu'il  ne  devoit. 

Que  l'Estal  que  Sa  Majesté  luy  a  envoyé  pour  l'ex- 
traordinaire de  la  guerre  et  pour  les  assignations ,  est 
deffectueux  en  plusieurs  parties  et  articles  qui  luy  fu- 
rent accordez  devant  que  partir,  et  mesmesles  appoin- 
temens  de  plusieurs  seigneurs  de  marque  et  de  mérite, 
et  desquels  on  ne  se  peut  aucunement  passer.  Que  de 
faire  tout  luy  tout  seul,  il  ne  peut,  et  qu'en  pensant 
espargner  trois  mille  francs  par  mois  on  acquerra 
pour  cent  mille  livres  de  deshonneur,  et  de  la  perte 
pour  un  million  ;  que  s'il  ne  plaist  à  Sa  Majesté  d'y 
soudainement  pourvoir,  il  se  trouvera  bien  tost  tout 
seul  :  de  faict,  depuis  le  partement  de  M.  de  Guise,  il 
n'a  plus  trouvé,  en  la  pluspart  des  personnes,  ny  des 

(*)  Dévouement. 

capitaines,  ceste  gaillarde  disposition  qu'ils  souloient 
tou  ■  avoir  à  bien  combattre  et  à  mieux  obéir.  Procé- 
dant ce  desordre  de  trois  causes  :  la  première,  de  la 
faute  des  payemens;  la  deuxiesme,  du  retranchement 
des  appointemens  ;  et  la  troisiesme ,  de  ce  que ,  com- 
bien que  tous  ceux  qui  militent  en  Piedmont  sous  son 
commandement  servent  aussi  fidellement  et  coura- 
geusement Sa  Majesté'  que  font  ceux  de  France,  ils 
ne  peuvent  neantmoins  rapporter  les  grades ,  les  biens 
ny  les  honneurs,  dont  ils  voyent  à  toutes  heures 
triompher  les  autres  :  et  que,  puis  qu'il  est  ainsi  que 
son  crédit  voile  si  bas  qu'il  ne  peut  moyenner  leur 
advancement,  il  ne  doit  pas  trouver  mauvais  qu'ils 
taschent  de  s'approcher  du  soleil ,  pour  en  estre  es- 
chauffez  comme  les  autres.  Or,  puisque  l'honneur 
et  les  bienfaicts  sont  les  aiguillons  de  la  vertu ,  le 
mareschal  lairra  considérer  à  Sa  Majesté  si  c'est 
chose  propre  et  convenable  à  son  service  que  les 
choses  passent  de  cette  sorte ,  et  si  les  inconveniens 
qui  en  pourront  succéder  seront  à  la  coulpe  d'iceluy 
ou  non. 

Du  dix-neufviesme  mars  ,  que  le  sieur  Damanzay, 
qui  va  trouver  Sa  Majesté'  de  la  part  de  M.  Dandelot , 
luy  fera  entendre  que  le  nouveau  régiment  des  Alle- 
mans  estoit  desja  arrivé  à  Casai  Major  ;  que  le  cardi- 
nal de  Trente  pressoit  fort  les  Milannois  de  trouver 
deux  cens  mil  escus  pour  le  payement  de  l'armée,  et 
qu'ils  avoient  accordé  de  les  fournir  pourveu  qu'ils 
fussent  employez  au  recouvrement  de  Valence,  et  non 
autrement;  et  que  par  là  Sa  Majesté  devoit  estre  in- 
vitée à  faire  diligemment  marcher  le  renfort  qu'elle 
avoit  promis:  que  les  trois  mille  Daulphinois  levez  par 

foiïages  (0  estaient  arrivez  à  Briançon;  mais  ils  ne 
vouloient  passer  plus  outre  si  Sa  Majesté'  ne  coraman- 
doit  qu'ils  fussent  payez,  suivant  ce  qu'elle  en  avoit 
précédemment  ordonne'. 

Que,  désirant  que  Sa  Majesté'  recognoisse  au  doigt 
et  à  i'œii  tous  ces  desordres  dont  Le  sieur  de  Gonnort, 
son  frère,  luy  a  parle' -arrivant  vers  elle,  il  a  bien 
voulu  charger  le  capitaine  Martin,  y  retournant ,  de 
luy  en  descouvrir  les  causes,  et  la  supplier  d'y  pour- 
voir, et  pareillement  sur  toutes  les  particularitez  qu'il 
luy  représentera. 

Que  l'eutreprinse  d'Àst,  qu'il  a  en  main,  ne  se 
peut  exécuter  que  Sa  Majesté'  ne  soit  la  plus  forte  à  la 
campagne,  pour  les  considérations  que  ledit  Martin 
pouria  diie. 

Qu'il  tient  l'entreprinse  de  Savonne  pour  plus  reiïs- 
sible  que  nulle  des  autres  qu'il  ait  en  main  ,  pourveu 
que  Sa  Majesté  donne  ordre  pour  estre  la  plus  forte 
par  mer. 

Quant  à  celle  de  Tortoùe,  que  Sa  Majesté  se  sou- 
vienne, s'il  luy  plaist,  de  ce  qu'il  luy  a  précédem- 
ment escrit,  se  tenant  à  luy  comme  asseuré  de  l'em- 
porter,  si  elle  luy  donne  la  force  et  les  moyens  pour 
l'exécuter,  et  sans  lesquels  sa  vigilance  et  son  affection 
ne  peuvent  produire  les  glorieux  effects  qu'il  désire  : 
suppliant  Sa  Majesté  de  considérer  quels  seront  les  ef- 
foi  ts  que  feront  les  ennemis  lors  qu'ils  se  verront 
pincez  de  si  pies,  puis  que  pour  Vulpian  seul  ils  des- 
pendirent de  trois  à  quatre  cens  mille  escus,  et  que 
pour  Valence  seul  ils  en  ont  maintenant  accordé 
deux  cens  mille. 

(*)  Bussac  en  avoit  espéré  quatre  mille.  (Voy.  page  97.) 

Que  Sa  Majesté  n'ayant  seconde'  de  ses  moyens  la 
diligence  que  le  mareschal  avoit  apportée  aux  sièges 
de  Valfenieres  et  de  Vulpian,  qui  estoient  réduites  à 
l'extrémité ,  l'un  et  l'autre  avoit  esté  perdu  avec  le 
temps,  l'argent  et  la  réputation;  en  fin  ,  qu'elle  pou- 
voit  avoir  recogneu  qu'il  n'estoit  pas  de  ceux  qui  fai- 
soient  de  grandes  parades  pour  embarquer  Sa  Majesté 
en  despence,  et  dont  on  ne  recueilloit  souvent  autre 
fruict  que  la  prinse  de  quelque  bourgade. 

Présentera  à  Sa  Majesté  Testât  de  la  recepte  et  des- 
pence, par  lequel  elle  recognoistra  la  faute  des  assi- 
gnations, et  le  mal  qui  en  est  advenu  :  et  conjointe- 
ment fera  voir  qu'il  n'y  a  soldat  qui  ait  chausseure 
ny  habillemens,  ne  vivans  que  de  prests  qui  sont  deus 
avant  qu'estre  receus,  et  que  si ,  des  quatre  mois  qui 
leur  sont  deus,  ils  n'en  touchent  au  moins  deux  à  la 
fois,  il  n'y  aura  ordre  qu'ils  se  puissent  accommoder, 
nyconsequemment  aussi  les  tirer  en  campagne,  comme 
il  seroit  nécessaire,  soit  pour  fortifier  Bassignave  ou 
entreprendre  ailleurs. 

Que  les  officiers  de  l'artillerie  sont  aussi  de  leur  part 
réduits  à  telle  extrémité,  qu'il  n'est  possible  d'en  tirer 
service  sans  payement,  leur  estant  deu  à  la  fin  de  ce 
mois  sept  mois  entiers. 

Suppliera  finalement  Sa  Majesté  de  croire  que  le 
mareschal ,  ny  tous  ses  autres  serviteurs  qui  sont  deçà 
les  Monts  ,  n'ont  faute  d'affection,  de  courage  ny  de 
valeur,  pour  radvancement  des  affaires;  mais  que  tout 
cela  ne  peut  produire  les  fruicts  qu'ils  désirent  sans 
avoir  en  main  de  quoy  y  fournir;  et  que  quand  en- 
cores  ils  ne  l'aui oient  que  médiocrement,  ils  fe- 
roient  neantmoins  cognoistre  qu'ils  sçavent  utilement 

mesnager  le  talent  parmy  toutes  sortes  de  fortunes. 

Dira,  ledict  Martin,  que  le  secrétaire  Boy  vin ,  ne 
faisant  que  d'arriver  de  devers  Sa  Majesté,  le  mares- 
chai  n'a  eu  loisir  de  satisfaire  ny  de  respondre  aux 
commandemens  qu'elle  luy  a  faicts  par  luy,  à  quoy  il 
satisfera  par  le  secrétaire  Boudet,  vray  baudet,  qui 
partira  dans  deux  jours. 

Du  cinquiesme avril,  le  mareschal,  respondant  à  ce 
que  Sa  Majesté  luy  avoit  mandé  par  moy,  luy  donne 
asseurance  de  se  mettre  en  devoir  de  fortifier  Bassi- 
gnave  et  Montechiar,  toutes  les  fois  que  elle  prendra 
resolution  d'estre  le  plus  fort  à  la  campagne ,  et  d'or- 
donner aussi  quelque  argent  pour  y  fournir,  avec  ce 
que  le  pais  pourra  contribuer  ;  et  qu'à  la  vérité  ces  for- 
tifications sont  nécessaires  pour  maintenir  Valence,  Ca- 
sai et  Montcalve,  et  jetter  la  guerre  dans  le  Milannois. 

Que  si  les  trésoriers  eussent  este  aussi  diligens  à 
rembourser,  qu'ils  ont  esté  à  desgouster  les  marchands 
qui  ont  cy-devant  preste,  on  trouveroit  encores  quel- 
que secours  parmy  eux  ,  pour  entreprendre  ce  que  Sa 
Majesté  désire  ;  mais  que  s'il  avoit  aujourd'huy  affaire 
de  cent  escus  il  ne  les  pourroit  trouver,  tant  chacun 
estoit  rebutté ,  et  non  sans  cause ,  le  bon  payeur  fai- 
sant tousjours  le  bon  presteur. 

Que  le  règlement  des  bandes  et  des  payemens  se 
fera  selon  le  vouloir  de  Sa  Majesté,  laquelle  est  fort 
mal  servie  au  fait  du  renfort  des  Suisses;  joinct  que 
les  sept  premières  enseignes  sont  arrivées  à  Suze  sans 
qu'il  .y  ait  la  moindre  nouvelle  de  leur  payement, 
qui  y  devoit  estre  au  mesme  temps ,  et  pour  eux  et 
pour  les  autres  aussi,  qui  les  suy voient  à  deux  jour- 
nées près. 

Pareillement  que,  quoy  que  Sa  Majesté'  luy  ayt 
mandé  que  les  payemens  seroient  envoyez  pour  les 
François  et  Italiens,  afin  de  les  tirer  en  campagne,  il 
n'en  estoit  toutesfois  nouvelles  ;  de  manière  qu'il  a  esté 
contrainct  faire  fournir  aux  Suisses  ce  qu'il  y  avoitde 
fonds  pour  faire  un  prest  aux  uns  et  aux  autres,  afin 
de  les  retenir ,  sur  l'espérance  qu'il  avoit  d'y  sup- 
pléer par  la  venue  du  payement  des  Suisses  :  sup- 
pliant très  -  humblement  Sa  Majesté  le  faire  liaster 
avec  toutes  les  autres  provisions  promises,  et  sans 
lesquelles  toutes  choses  demeureront  inutillement  sus- 
pendues. 

Que  le  sieur  de  Sanfré,  auquel  il  a  donné  l'une  des 
compagnies  decavallerie  que  le  pais  a  accordées,  s'est 
mis  dans  Bra ,  avec  quelque  fanterie  qu'il  luy  a  ordon- 
née, et  dont  il  tient  ceux  de  Cairas  si  à  l'estroit  qu'ils 
sont  comme  assiégez. 

Que  les  sieurs  Ludovic  de  Birague  et  de  Sainct- 
Chaumont  estans  sortis  de  Santia  pour  aller  à  la 
guerre,  rencontrèrent,  il  y  a  six  jours,  cinquante 
chevaux,  et  environ  trois  cens  hommes  de  pied,  qui 
alloient  saccager  quelques  villages,  qu'ils  chargèrent 
sans  marchander,  et  estrillerent  si  bien,  qu'il  en  de- 
meura plus  de  six-vingts  de  morts  et  autant  de  pri- 
sonniers; et  que  le  lendemain,  ils  donnèrent  aussi  un 
pareil  banquet  à  environ  douze  chevaux  et  cent  har- 
quebuziers  qui  alloient  brigandans  le  pays. 

Qu'il  avoit  aussi  donné  une  compagnie  de  cavalle- 
rie  au  sieur  de  Bellegarde,  neveu  de  M.  de  Termes, 
gentil-homme  de  grande  espérance,  et  iceluy  mis  en 
garnison  à  Cental ,  dont  estant  sorti  pour  aller  cercher 
adventure,  luy  douziesme  à  cheval  seulement ,  il  ren- 

contra  le  capitaine  Pierre  Pelazza,  lieutenant  du  sieur 
de  La  Trinité', avec  nombre,  et  montez  à  l'advantage. 
Tout  aussi-tost  qu'ils  s'entrevirent,  les  trompettes 
commencèrent  à  s'entresaluèr,  et  luy  soudain  gagna 
un  pré  où  il  faisoit  beau  jouer  aux  barres,  se  tint 
ferme  et  serré  attendant  l'autre,  commandant  cepen- 
dant aux  siens  de  donner  dans  les  chevaux  de  l'en- 
nemy,  laissans  à  luy  le  combat  du  capitaine,  qui  estoit 
lors  aussi  entré  au  pré  avec  mesme  ordonnance.  Sou- 
dain ils  partent  l'un  contre  l'autre  :  Bellegarde  ,  mons- 
trant  le  chemin  aux  siens  ,  enferra  si  bien  le  cheval  de 
Pelazza,  qu'il  tomba  par  terre  et  luy  dessous,  telle- 
ment engagé  qu'il  ne  s'en  sceut  relever;  trois  autres 
des  siens  eurent  aussi  leurs  chevaux  si  blessez  qu'ils  ne 
sceurent  combatre  ;  de  manière  que  tous  leurs  compa- 
gnons estans  passez  au  fd  de  l'espée,  ces  trois  et  leur 
capitaine  furent  emmenez  prisonniers  à  Cental.  Le- 
dict  sieur  de  Bellegarde  donna  à  ceste  première  ren- 
contre une  fort  grande  expectation  du  jugement  et 
de  la  valeur  qu'il  monstra  depuis  en  plusieurs  autres 
factions. 

Du  2  avril,  qu'estoient  arrivez  quelques  deniers  de 
Lyon,  avec  lesquels,  et  ce  qu'il  pourroit  emprunter  sur 
gages,  il  esperoit  de  faire  donner  quelque  monstre  à 
la  fanterie  françoise  et  italienne,  afin  de  mesnager  le 
nouveau  renfort  des  Suisses,  soit  contre  Valfenieres  ou 
Pondesture,  qu'il  avoit  envoyé  recognoistre  au  dedans 
et  au  dehors  par  gens  de  jugement  et  fidelles  qui  ne 
sont  encores  retournez,  au  rapport  desquels  il  tour- 
nera teste  ;  voulant  bien  ,  auparavant  que  passer  plus 
outre,  avertir  Sa  Majesté  que  si  dans  quinze  jours 
après  il  n'a  dequoy  faire  faire  monstre  ausdicts  Fran- 

çois  et  Italiens,  force  luy  sera,  maigre' qu'il  en  ait,  de 
quicter  la  partie  et  reconduire  l'armée  aux  garnisons, 
avec  des-honneur  infiny  et  perte  plus  grande. 

Le  Roy  donna  advis  au  mareschal  qu'il  avoit  depes- 
ché  le  sieur  de  Mendozze  pour  aller  faire  une  levée 
de  cinq  mille  Suisses,  et  celuy  de  Montoison  pour  as- 
sembler l'arriei  eban  de  Dauphiné  ;  que  il  a  aussi  or- 
donné que  les  régiments  de  Roymendorffet  de  Rifflem- 
berg  marchent  en  Piedmont  avec  la  compagnie  du  sieur 
de  La  Fayette:  que  Sa  Majesté  avoit  enfin  résolu  d'estre 
si  forte  delà  les  Monts,  que  toute  la  guerre  de  France 
s'y  transferast  ;  que  Port- Hercules  s'estoit  recente- 
ment  perdu  par  faute  de  jugement  et  de  courage; 
qu'elle  estoit  résolue  d'envoyer  M.  de  Termes  en  Tos- 
cane au  lieu  du  seigneur  Strozzy,  et  d'y  envoyer  aussi 
force  trouppes  françoises  pour  y  redresser  la  réputation 
et  les  affaires. 

Que,  quant  au  conseil  que  le  mareschal  luy  deman- 
doit  sur  le  futur  demeslement  des  affaires,  et  mesmes 
sur  le  donner  ou  non  la  bataille  aux  ennemis  ,  Sa  Ma- 
jesté ,  relevant  ceste  importante  proposition ,  luy  manda 
que  luy,  qui  avoit  tousjours  si  bien  et  si  heureusement 
exécuté  tout  ce  qu'il  avoit  entreprins,  n'avoit  besoin 
d'autre  conseil  que  de  celuy  qu'il  sçauroit  assez  prendre 
luy  mesme ,  et  que  par  ainsi  elle  remettoit  le  tout  an 
jugement  et  discrestion  de  luy,  mais  plus  encor  à  sa 
valeur  et  a  sa  fidélité,  et  à  celle  aussi  de  tant  de  gens 
de  bien  qui  estoient  avec  luy. 

Du  sixiesme  avril,  que,  combien  que  tontlerenfort 

ne  soit  encores  arrivé,  non  plus  que  l'argent,  et  que 

les  pluyes  luy  ayent  faict  perdre  trois  ou  quatre  jours, 

il  a  résolu,  par  le  conseil  universel  des  seigneurs  de 

3o.  B 

l'armée,  d'aller  attaquer  Valfenieres,  qui  est  la  plus 
proche  et  la  plus  ennuyeuse. 

Et  de  faict,  environ  le  huict  ou  dixiesme  dudit  mois, 
après  avoir  assemblé,  au  mieux  qu'il  peut,  un  petit 
corps  d'armée,  il  s'alla  camper  devant  ledict  Valfe- 
nieres,  à  la  conqueste  duquel  chacun  s'obstina  de 
telle  façon ,  que,  combien  que  les  pluyes  et  les  fanges 
incommodassent  fort  et  les  hommes  et  les  batteries,  si 
est-ce  neantmoins  que  le  vingt-deuxiesme  du  raesme 
mois  nos  gens  se  preparoient  avec  un  tel  courage  pour 
donner  l'assaut,  que  ceux  de  dedans,  estonnez  d'une 
telle  resolution,  donnèrent  la  chamade;  mais  ils  firent 
si  mauvais  guet  pendant  qu'on  disputoit  des  capitula- 
tions, que  nos  gens,  demy  par  force  et  à  demy  par 
belles  paroles,  entrèrent  dedans,  saccagèrent  et  tuèrent 
presque  tout.  Il  y  avoit  dedans  six  cens  Espagnols, 
trois  cens  Italiens  et  cinq  cens  Allemans,  soubs  le  ca- 
pitaine Retverto,  qui  apprindrent,  à  leurs  despens,  que 
durant  les  parlements  sur  la  reddition  des  places,  qu'il 
faut  faire  plus  soigneuses  gardes  que  jamais,  et  ne  se 
laisser  endormir  de  parolles. 

Or,  pourautant  que  plusieurs  se  présentèrent  au 
mareschal  pour  porter  les  nouvelles  au  Roy  de  ceste 
prinse,  il  fut  advisé  au  conseil  qu'il  y  falloit  envoyer 
quelqu'un  cogneu  et  versé  aux  affaires,  pour  vivement 
soliciter  le  Roy  à  envoyer  le  payement  de  l'armée,  la- 
quelle, à  ce  deffaut,  demeurera  inutile,  à  la  ruine  de 
l'Estat.  Je  fus  choisi  pour  faire  ce  voyage  ,  rendre 
compte  del'expugnation,  porteries  drapeaux  et  discou- 
rir au  long  de  ce  qui  s'estoit  passé,  mais  sur  tout  repré- 
senter au  Roy  que  si  en  toute  extrême  diligence  Sa 
Majesté  n'envoyoit  dequoy  payer  l'armée,  que  la  plus- 

part  se  desbanderoit,  et  que  le  reste  seroit  ramené  aux 
garnisons  ;  que  pour  donner  quelque  loisir  à  Sa  Ma- 
jesté de  pourvoir  à  ces  nécessitez  inexorables,  il  condui- 
roit  l'armée  es  environs  de  Cairas  ou  Cony  pour  man- 
ger le  païs  ennemy,  en  intention,  selon  ce  que  les 
deniers  s'advanceroient,  d'assaillir  l'un  ou  l'autre. 

De  faire  instance  sur  le  faict  des  poudres  et  renfort 
de  la  gendarmerie,  qui  n'estoit  encores  toute  arrivée, 
mais  venoit  à  la  file  seulement. 

De  remonstrer  au  Roy  le  devoir  qu'avoient  fait  en 
ceste  expugnation  et  aux  combats  de  dehors,  les  sieurs 
Ludovic  de  Birague ,  d'Aussun ,  La  Motte  Gondrin  , 
viconte  Gourdon,  de  Chavigny,  Sainct-Chaumont , 
Caillac,  de  La  Curée,  de  Sanfré  et  autres. 

Qu'ainsi  qu'on  faisoit  la  dépesche  dudict  Boyvin  il 
estoit  venu  nouvelles  que  le  marquis  de  Pescaire  s'ad- 
vançoit,  nonobstant  la  prinse  de  Valfenieres,  pour  ve- 
nir au  combat;  que  là  dessus  ledict  sieur  mareschal  et 
tous  les  seigneurs  ,  quoy  que  fatiguez  et  lassez,  comme 
aussi  estoit  l'armée,  avoient  résolu  de  prendre  le  logis 
de  Sainct  Paul ,  si  fort  et  si  advantageux ,  qu'il  n'y  avoit 
à  douter  que  la  victoire  ne  demeurast,  Dieu  aidant,  de 
nostre  costé. 

Voilà  la  principale  substance  de  mon  voyage  ;  le 
reste  ce  ne  furent  que  particularitez  à  la  recommanda- 
tion de  plusieurs  bons  serviteurs  de  Sa  Majesté.  Or  est 
à  noter  qu'ainsi  que  ces  commandemens  m'estoient 
donnez,  on  vint  advertir  le  mareschal  que  Boudet , 
secrétaire  de  M.  le  connestable,  estoit  monté  à  cheval 
au  mesme  instant  que  la  chamade  se  donna  par  ceux 
de  Valfenieres,  et  qu'il  s'estoit  vanté  d'en  porter  les 
nouvelles  devant  tout  autre.  Le  mareschal ,  s^  tournant 

3. 

vers  moy,  me  dict:  «C'est  à  vous  que  ce  paquet  s'a- 
dresse; je  te  prie,  force  ta  nature  pour  gaignerle  de- 
vant, autrement  toute  l'armée,  et  moy  en  particulier, 
et  toy-mesme  aussi ,  en  souffriront.  » 

Je  montay  à  cheval  dix-neuf  heures  après  ledit  Bou- 
det,  menant  avec  moy  un  des  chevaucheurs  destinez 
prés  du  mareschal  pour  m'accompagner  en  ce  voyage  • 
et  fis,  à  la  vérité  au  danger  de  ma  vie,  si  grande  dili- 
gence, que,  sans  dormir  ny  manger  autrement  qu'à  che- 
val,  je  gaignay  Lyon  tout  d'une  traicte ,  d'où  l'autre 
ne  faisoit  que  partir;  je  m'y  amusay  si  peu,  qu'arri- 
vant à  Bessay,  à  une  poste  de  Moulins,  le  maistre  d'i- 
celle  me  dit  :  «  Boudet  sçait  bien  que  vous  venez,  et 
se  haste  fort  :  mais  il  a  une  malle  qui  l'amuse  (0  beau- 
coup, et  vous,  qui  n'avez  que  vostre  corps,  le  passerez 
tout  maintenant  si  vous  voulez ,  car  il  veut  soupper  et 
reposer  un  peu  à  Moulins,  au  logis  qui  est  devant  la 
poste  ;  je  vous  conseille  de  passer  outre  sans  desbrider; 
sinon,  prenez  un  escu  au  poing,  et  laissez  aller  mon 
postillon  devant  à  la  poste  avec  son  huchet  (2),  et  vous 
et  vostre  homme  irez  à  pied  :  on  luy  demandefa  Qui 
valà  ;  il  dira:  C'est  le  paquet.  Jectez-vous  lors  soudain 
dans  la  porte  du  logis,  prenez  les  clefs  et  donnez  un 
escu  aux  garçons  ;  ils  vous  bailleront  sans  bruit  les 
chevaux  qui  seront  tous  prests  pour  l'autre  :  et  ainsi 
sauvez-vous.  »  Ainsi  dict,  ainsi  fut-il  faict  ;  mais  lors 
que  nous  fusmes  à  cheval ,  je  commençay   à  crier   à 
Boudet,  qui  souppoit  en  une  salle  basse  toute  de  ver- 
rières :  «  Ne  vous  hastez  plus ,  monsieur,  je  vous  rele- 
veray  delà  peine  que  vous  preniez.  »  Et  de  faict,  ce 

(0  Le  retarde.  — (»)  Espèce  de  cor  ;  les  postillons  s'en  servoient  pour 
annoncer  leur  arrivée,  et  pour  avertir  qu'on  leur  préparât  des  chevaux. 

baudet  se  voyant  cysellé  (0,  il  s'arresta  et  se  reposa. 
Si  je  l'eusse  rencontre  parmy  les  champs,  j'estois  dé- 
libère' de  luy  tuer  le  cheval  entre  les  jambes  et  le  payer. 
Le  poinct  de  la  haste  ne  consistoit  pas  à  aller  ou  ar- 
river premier  ou  second ,  mais  bien  à  prévenir  beau- 
coup de  mauvais  offices  que  Boudet  a  voit  faicts  et  prac- 
tiquez  en  Piedmont  contre  le  mareschai,  qui  n'estoit 
lors  gueres  bien  aimé  de  M.  le  connestable,  pour  quel- 
ques raisons  que  je  veux  taire.  Tant  y  a  que  j'arrivay 
trois  jours  devant  Boudet  à  Villiers-Costrets,  où  estoit 
le  Roy,  qui  me  fit  cest  honneur  de  m'embrasser  deux 
ou  trois  fois,  et  de  m'escouter,  et  gratuler  fort  favora- 
blement sur  tout  ce  que  je  luy  discourus  sur  le  fait  des 
combats  et  prinse  de  Valfenieres,  nonobstant  les  inter- 
ruptions dudit  sieur  connestable;  avec  promesse,  par 
Sa  Majesté,  de  me  renvoyer  content  pour  le  regard 
des  deniers.  De  là  M.  le  connestable   me  mena  à  la 
Roy  ne  et  au  roy  Dauphin,  et  puis  après  à  Madame, 
sœur  du  Roy,  parlant  à  laquelle  il  me  print  telle  foi- 
blesse,  qu'il  me  fallut  porter  en  la  garderobbe  de  ma- 
dame de  Brissac,  sa  gouvernante.  Durant  vingt-quatre 
heures  je  fus  si  mai,  que  sans  les  secours  des  propres 
médecins  du  Roy,  que  Sa  Majesté  m'envoya,  j'estois 
mort:  tant  cesle  diligence,  qui  fut  de  quatre  jours  seu- 
lement de  Thurin  à  Villiers-Costrets,  m'avoît  matté  ! 
Estant  guery,  et  songeant  à  ce  que  je  pourrois  faire 
pour  remettre  en  grâce  le  mareschai  avec  le  connes- 
table,  qui  m'avoit  fort  rudement  traicté  quand  je  me 
mis  à  parler  des  nécessitez  de  l'armée,  le  quatriesme 
jour,   m'estant  trouve  en   la   chambre   du  Roy    ainsi 
que  M.  le  connestable  partoit  pour  aller  clisner ,  je  dis 

à  Sa  Majesté  que  j'avois  trouvé  l'ouverture  à  ceste  re- 
conciliation sans  qu'elle  s'en  meslast  guère  avant,  et 
que  j'allois  donner  feu  à  la  mine  devant  qu'il  fust  à 
table. 

Je  courus  soudain  chez  M.  le  connestable  ;  je  le 
trouvay  qu'il  vouloit  sortir,  et  me  dict  :  «  Mon  ami , 
ostez-vous  de  là.  »  Je  luy  respondis  :  «  Je  vous  sup- 
plie ,  monsieur,  me  permettre  que  je  vous  die  quelque 
chose  qui  ne  vous  desplaira  pas.  »  Il  se  retira  en  un 
coing,  et  lors  je  luy  dis  :  «  Monsieur,  quand  je  vins  vers 
le  Roy  et  que  je  luy  rendois  compte  de  ma  charge,  je 
m'apperceus  fort  bien  que  toutes  les  interruptions  et 
rabrouëmens  que  vous  me  listes  ne  procedoient  pas 
de  mauvaise  volonté  envers  M.  le  mareschal  ,  ains 
pourautant  que,  ayant  cest  honneur  d'estre  vostre 
humble  parent  et  serviteur,  vous  ne  vouliez  pas  que 
Sa  Majesté  ny  tous  ces  seigneurs  creussent  que  vous 
le  favorisez  plus  avant  qu'un  autre.  Et  de  fait,  quand 
je  suis  venu,  il  m'a  commandé  de  ne  m'advancer  ou 
reculer,  sinon  autant  que  vous  me  commanderez,  ne 
voulant,  quant  à  luy,  suivre  autre  fortune  ou  tra- 
montane que  la  vostre,  comme  il  s'efforce  de  faire 
cognoistre  à  M.  de  Dampville  vostre  filz ,  qu'il  ho- 
nore presque  au  pair  de  vous  mesmes.  » 

Lors  ce  bon  seigneur  me  mit  la  main  sur  l'espaule, 
et  me  dict  :  «  Vous  estes  gentil  garçon,  vous  avez  aussi 
avant  pénétré  que  moy-mesme  dans  mon  cœur  ; 
j'ayme  les  miens,  mais  il  faut  que  ce  soit  avec  réten- 
tion, comme  j'ay  faict.  Allez  vous  en  m'attendre  en  la 
chambre  du  Roy,  et  je  vous  feray  si  bien  dépescher, 
que  vostre  maistre  se  louera  infiniement  et  de  moy  et 
de  vous.  Je  sçay  que  le  Roy  a  envie  de  vous  advancer, 

et  j'y  tiendray  la  main.  »  Vous  pouvez  penser  si  je 
deslogeay  soudain  pour  aller  rendre  raison  au  Roy 
de  mon  combat,  qui  en  fut  si  aise,  qu'il  n'est  possible 
de  plus ,  aimant  le  mareschal  en  particulier  sur  tous 
autres;  il  l'appelloit  aussi  sa  créature.  Je  gaignay  la 
chambre  du  Roy,  où  peu  après  Sa  Majesté  entra, 
accompagné  de  M.  le  connestable,  qui,  soudain  me- 
nant le  Roy  à  la  fenestre,  m'appella,  et  dict  en  ma 
présence  au  Roy  :  «  Sire,  il  le  faut  dépescher  dés  de- 
main, et,  afin  que  l'armée  ne  se  defïace,  luy  faire  four- 
nir comptant  soixante  mil  escus,  qu'il  faut  que  nous 
tous  qui  sommes  ici  pi  estions  à  Yostre  Majesté,  et  que 
luy  mesme  les  porte  sans  passer  par  la  main  des  tré- 
soriers ,  qui  y  feroient  quelque  bresche.  Je  vay  faire 
assembler  tout  vostre  conseil ,  où  il  est  nécessaire  que 
Vostre  Majesté  se  trouve  pour  disposer  chacun  à  ce 
que  je  dis.  »  Ainsi  dit,  ainsi  fut-il  fait;  dés  le  lende- 
main je  fus  depesché  du  tout,  et  avec  les  plus  gra- 
cieuses promesses  et  paroles  que  j'eusse  sceu  désirer. 
Et  en  prenant  mon  congé,  ledict  sieur  connestable 
me  fit  donner  un  présent  de  huict  cens  escus  comp- 
tans,  que  le  Roy  m'avoit  donnez  en  faveur  des  bonnes 
nouvelles  et  de  la  reconciliation. 

Au  regard  de  toutes  les  dépesches  particulières  qui 
m'avoient  esté  commises,  j'en  raportay  dequoy  con- 
tenter un  chacun  ,  et  sur  tous  le  mareschal,  qui  ne  sça- 
voit  quelle  chère  me  faire,  mesmes  venant  les  mains 
pleines  d'un  si  beau  et  d'un  si  soudain  secours  qu'es- 
toit  celuy  desdicls  soixante  mil  escus  en  or,  tous  tre- 
buchans  ,  comme  puisez  es  cabinets  des  plus  riches 
seigneurs  et  dames  de  la  Cour. 

Or ,  faict  à  noter  que  tandis  que  j'allois  et  que  je 

poursuivois  mes  despesches  à  la  Cour,  le  mareschal 
trouva  moyen,  avec  quelques  deniers  qui  furent  em- 
pruntez,   de    consoler  les  soldats  du  travail  prins  à 
Valtenieres,  et  les  animer  à  aller  assaillir  Cairas  avec 
l'artillerie  :  et  encores  que  la  cavallerie  et    fanterie 
fussent  tous  debiffez  (*)  et  descouragezpar  la  pauvreté, 
qui  ravit  tousjours  le  cœur  des  plus  courageux,  si  est- 
ce  que  la  grande  croyance  que  les  uns    et   les  autres 
avoient    au   mareschal,  leur  fit   oublier  les  misères 
passées,  pour  embrasser  nouvelles  espérances  de  gloire, 
de  victoire  et  de  secours,  s'offrans  à  le  suivie  par  tout. 
En  ceste  disposition ,  il  fit  marcher  l'armée  et  l'artille- 
rie contre   Cairas,  qui  fut  battu  en  deux  batteries, 
avec  vingt  pièces,  les  douze  sur  le  haut  de  la  campa- 
gne qui  tire  contre  Beynes,  et  le  reste  par  le  bas  de  la 
rivière  de  Sture,  duquel  costé  il  a  mesme  assiette  que 
Laon  en  Lanois.  L'artillerie  fit  telle  diligence  ,  qu'en 
trois  jours  il  y  eust  bresche  suffisante  pour  donner  l'as- 
saut des  deux  costez. 

Par  incident ,  je  dirai  icy  que,  durant  ce  démesle- 
ment,  le  vidame  de  Chartres,  destiné  colonnel  au  lieu 
de  feu  M.  de  Bonnivet,  arriva  ,  et  en  ceste  arrivée, 
ayant  promis  monts  et  merveilles  au  mareschal,  il  traie- 
toit  avec  luy  avec  telle  familiarité  que  le  père  faict 
avec  l'enfant.  Retournant  à  nos  bresches,le  mareschal 
ordonna,  de  costé  et  d'autre  ,  ce  qui  luy  sembla  né- 
cessaire pour  aller  à  l'assaut  et  en  avoir  la  victoire; 
sur  tout  il  ordonna  que  les  bataillons  donnassent  à 
mesme  temps  l'un  que  l'autre,  pour  plus  estonner  et 
occuper  tout  en  un  coup  l'ennemi ,  ayant  à  respondre 
en  deux  divers  endroicts.  Et    de  faict,   ayant    com- 

(')  En  mauvais  étal. 

mandé  au  vidame  d'aller  faire,  avec  son   authorité, 
marcher  l'assaut  d'embas  soudain  qu'il  ouiroitun  coup 
de  canon  du  Jiaut,   où  il    se  tiendroit  pour  le  faire 
donner  à  propos  ;  ayant  donc  peu  après  faict  tirer  ce 
coup,  et  regardant  ce  que  feroient  les  trouppes  d'em- 
bas, il  veid  qu'elles  se  remuoient  sans  donner  dedans, 
comme  avoient  fait  celles  d'en-haut  :  il  y  courut  luy 
mesme,  et  trouva  que  le  vidame  avoit  voulu  chausser 
les  chausses  de  son  père,  et,s'estimantplus  habile  que  le 
mareschal ,  il  01  donnoit  de  l'assaut  tout  autrement  qu'il 
n'avoit  faict.  Je  laisse  à  penser  à  un  chacun  quelle  devoit 
lors   estre  la  Tolère  et  la  douleur  que  cecy  lui  devoit 
apporter.  Lors,  sans  faire  compte  du  vidame,  il  com- 
manda de  donner  dedans  :  les  soldats ,  par  la  révérence 
de  leur  chef  souverain  ,  et  pour  amender  la  faute, 
donnèrent  à   la  troisiesme  alaine  de  ceste  montée  si 
furieusement  à  la  bresche,  qu'à  la  deuxiesme  boutade 
ils  l'emportèrent.   Pendant  le  combat,    le  vidame   se 
vint  présenter  au   mareschal ,  lequel  luy  lit  une  si  ri- 
goureuse reprimende,  qu'il  ne  l'en  aima  jamais  depuis. 
Tant  y  a  que  de  costé  et  d'autre  nos  gens  combatti- 
rent si  vertueusement  qu'ils  surmontèrent  la   valeur 
de  ceux    de  dedans,  au  nombre  de  mille  fantacins, 
qu'Espagnols,  qu'Allemans,  qui  furent  tous  tuez,  et  la 
ville  saccagée  de  fonds  en  comble  ,  comme  fort  mau- 
vais François  que  naturellement  ils  estoient. 

Le  mareschal,  parlant  depuis  de  ceste prinse,  disoit 
avoir  veu,  sur  le  bord  de  la  bresche,  un  Allemand, 
ayant  la  barbe  blanche  jusques  à  la  ceinture,  qui  ren- 
versa fort  courageusement  huict  ou  dix  des  nostres  ; 
que ,  admirant  son  courage ,  il  l'eust  volontiers  sau- 
vé, mais  il  fut  tué   comme  les  autres.  Nous  y  per- 

dismes  de  cent  à  six-vingts  hommes,  que  morts,  que 
blessez. 

Ceste  faction,  si  heureusement  achevée,  fit  recog- 
noistre  au  Roy  et  à  chacun  que  l'homme  vrayeinent 
magnanime  et  généreux ,  comme  esloit  le  mareschal , 
sesçavoit  roidir  contre  les  nécessitez,  ainsi  que  faict 
la  palme  contre  la  pesanteur  de  la  charge. 

N'est  en  cest  endroict  à  obmettre  qu'entre  Cairas 
et  Carmagnoles  il  y  a  le  gros  bourg  de  Sommerive , 
ayant  un  assez  bon  chasteau ,  dans  lequel  comman- 
doit  le  capitaine  La  Combe  lyonnois,  modéré  au  pos- 
sible: cestuy  cy,  qui  avoit  cinquante  soldats  avec  luy  , 
ayant  recognu  que  ses  forces  n'estoient  bastantes  pour 
tenir  en  bride  la  grosse  garnison  de  Cairas,  qui  tous- 
jours  couroit  et  ravageoitde  touscostez,  il  eut  recours 
à  la  peau  du  renard  ;  et  de  faict,  il  dressa  un  filé  de 
cordes  assez  fortes,  et  tellement  ordonnées,  que  les 
tendants  de  nuict  au  travers  du  grand  chemin  venant 
de  Cairas  à  Sommerive,  qu'il  n'y  avoit  cavallier  ny 
fantacin  qui  n'y  demeurast  atrappé  :  d'ailleurs ,  pour 
plus  seurement  joiïer  son  personnage,  il  cachoit ,  de 
costé  et  d'autre  du  filé,  une  vingtaine  de  compagnons 
qui  couroient  au  filé  soudain  que  la  sonette,  quiestoit 
attachée  au  bout,  donnoit  indice  que  le  poisson  estoit 
dans  la  nasse.  Par  trois  diverses  fois,  et  par  divers  en- 
droits, il  y  attrappa  une  vingtaine  de  chevaux,  et  plus 
de  cinquante  hommes  de  pied;  mais  la  ratoire  estant 
despuis  descouverte,  les  rats  n'y  vindrent  plus. 

Le  mareschal  en  donna  advis  au  Roy  par  le  com- 
missaire Plancy,  qui  arriva  à  Sainct- Germain  au 
mesme  instant  que  je  retournois  en  Piedmont. 

Il  fut  chargé,  de  la  part  du  mareschal ,  de  renions- 

trer  librement  au  Roy  que  si,  à  son  arrivée  vers  Sa 
Majesté,  elle  ne  luy  envoyoit  quelque  bonne  somme 
par  les  postes,  il  falloit  faire  estât  que  Sa  Majesté  n'a u- 
roit  plus  d'autre  armée  que  ce  qui  estoit  départy  par 
les  garnisons  ,  entant  que  tout  se  desbanderoit,  comme 
il  eust  des-jà  faict  sans  ceste fraische  curée  de  Cairas, 
le  butin  duquel  avoit  un  peu  adoucy  la  colère  :  que 
tandis  qu'ils  estoient  en  quelque  bonne  humeur,  il  les 
alloit  mener  vers  Cony,  abondant  en  vivres,  pour  les 
y  faire  vivre  aux  despens  de  l'enhemy ,  avec  reso- 
lution de  le  forcer  si  Sa  Majesté  luy  en  envoyoit  les 
moyens,  sans  lesquels  tout  estoit  réduit  au  dernier 
desespoir. 

J'arrivay  à  Cony  huict  jours  après  l'armée,  et  s'es- 
tant  divulgué  que  j'avois  apporté  deniers  ,  chacun  se 
commença  à  resjouir  et  à  mieux  espérer  de  l'effort 
de  Cony.  Et  encores  que  ceste  somme)  fust  fort  petite 
à  si  grande  debte  qu'estoit  celle  de  l'armée,  si  est-ce 
que  le  conseil,  sur  ce  assemblé,  fut  d'advis  qu'on  don- 
nast  à  la  banque  cinquante  escus  pour  capitaine ,  et 
deux  ou  trois  escus  aux  soldats,  à  la  proportion  de 
leurs  appoinctemens.  Or  le  vidame,  qui  avoit  envie 
de  mettre  un  maistre  de  camp  à  sa  dévotion  autre 
que  le  baron  de  Chepy,  qui  dépendoit  du  tout  du  raa- 
reschal,  commença  à  mutiner  luy-mesmes  les  capi- 
taines et  les  soldats,  disans  qu'ils  ne  vouloient  rien  re- 
cevoir, fust  peu,  fust  beaucoup,  que  de  la  propre 
main  de  leurs  capitaines,  qui  les  avoient  tousjours 
secourus ,  ce  qu'ils  ne  feroient  plus  si  ceste  loy  estoit 
introduite  à  leur  préjudice". 

La  mutinerie  et  le  désordre  passèrent  si  avant  par 
rinconsideration  du  vidame,  que  huict  cens  soldats 

se  desbanderent  en  une  seule  trouppe  pour  prendre 
le  chemin  de  Tende,  pour  de  là  se  rendre  en  Provence. 
Le  mareschal,  ayant  sceu  ce  malheur,  monta  soudain 
à  cheval,  accompagne'  d'une  vingtaine  de  notables  sei- 
gneurs, qui  attrapperent  ceste  trouppe,  à  laquelle  le 
mareschal  fît  tant  de  plaintes  et  de  remonsti  ances , 
meslangées  tantost  de  menaces  et  tantost  de  promesses, 
qu'ils  luy  jurèrent  ne  partir  de  l'armée,  et  n'obéir 
qu'à  luy,  rapportant  ceste  faute  aux  impressions  qui 
leur  av oient  esté  données  au  contraire  de  la  part  du 
vidame. 

Les  affaires  ainsi  adoucis  par  la  prudence  du  ma- 
reschal, et  la  ville  de  Cony  bien  recognuë,  il  fut  ré- 
solu de  l'assaillir  avec  la  mine  et  l'artillerie,  à  quoy 
faire  chacun  travailla  courageusement  de  son  costé. 
Mais,  auparavant  que  passer  plus  outre,  il  faut  dire 
quelle  en  est  l'assiette ,  afin  de  mieux  comprendre  avec 
quel  artifice  et  diligence  elle  fut  assaillie  :  elle  est 
presque  de  forme  ovalle ,  sur  un  tertre  fort  relevé, 
circondé  des  quatre  costez,  les  deux  de  la  rivière  de 
Piets  ,  fort  impétueuse  ;  ayant  ce  tertre  les  rives  si 
inaccessibles  et  droites,  qu'il  n'y  a  point  de  murailles 
de  ce  costé-là  :  de  monter  et  descendre  par  là  c'est 
chose  impossible,  estant  composé  de  cailloux  ronds, 
qui  n'ont  ny  prinse  ny  tenue.  Les  deux  autres  costez 
sont  armez  d'une  forte  muraille,  de  bons  fossez,  et  de 
quatre  grands  boullevards,  et  d'un  petit,  qu'on  appel- 
loit  le  Bastion  verd,  parce  qu'il  estoit  tout  faict  de 
gazons,  ayant  un  ruisseau  au  pied,  qui  faict  moudre 
quatre  moulins  pour  la  commodité  de  la  ville,  la- 
quelle est  assez  doucement  relevée  en  haut  par  ces 
costez-là. 

Il  fut  donc  résolu  que  l'artillerie  seroit  plantée  en 
la  façade  qui  regarde  le  costé  du  monastère  des  An- 
ges, et,  qu'à  cause  de  la  grande  contrescarpe  et  terre- 
plain  qui  est  au  dehors  et  au  dedans,  on  dresseroit 
une  plate- forme  au  dehors,  pour  battre  à  cavalier  le 
dedans  de  la  ville  ;  et  que  du  costé  de  ce  bastion  verd 
on  y  dresseroit  une  mine,  avec  l'aide  de  quelques  An- 
glois  que  le  mareschal  entretenoit  à  la  suite  de  l'ar- 
mée ,  laquelle  ne  sceut  faire  si  bon  guet  que  le  capi- 
taine Menegon,  qui  estoit  parti  de  Fossan,  n'entrast 
dedans  avec  trois  cens  hommes,  qui  donnèrent  un 
grand  renfort  aux  habitans  fort  obstinez  à  la  defîènce, 
et  lesquels,  à  coups  de  frondes,  tiroient  incessamment 
de  grosses  pierres  qui  blessèrent  beaucoup  de  nos  gens 
qui  s'approchoient  un  peu  trop.  Pendant  que  ceux  de 
la  plate-forme,  sur  laquelle  furent  assis  et  braquez 
huict  canons,  faisoient  leur  office,  on  travailloit  dili- 
gemment à  la  mine,  qui  s'advançoit  fort,  sous  la  con- 
duite du  sieur  de  Rossane,  qui  se  rengea  au  service  du 
Roy  peu  après  la  prinse  de  Busqué. 

Or ,  le  mareschal  ayant  nouvelle  que  l'armée  des 
ennemis  s'assembloit  pour  venir  au  secours,  il  envoya 
prendre  les  chasteaux  de  Roquesparviere,  Demont  et 
Rocavion,  qui  sont  sur  l'advenue  de  Tende  à  Cony , 
qui  furent  aisément  rendus.  Ceux  de  Cony,  se  voyans 
si  estroictement  bridez  et  battus  qu'ils  n'auroient  nou- 
velle de  secours,  ny  aucune  relasche  pour  respirer 
tant  soit  peu,  entrèrent  en  quelqu'opinion  de  se  ren- 
dre, comme  je  croy  qu'ils  eussent  fait  sans  un  mal- 
heur qui  advint  de  la  part  des  nostres  ;  c'est  que  quatre 
ou  cinq  soldats,  parmi  lesquels  estoit  le  fils  du  procu- 
reur du  Roy   à   Saluées  ,  s'advanturerent  une   nuict 

d'entrer  dans  le  fossé  de  la  ville  pour  recognoistre,  de 
la  part  du  capitaine  La  Baume  ,  leur  capitaine,  certain 
flanc  de  ce  bastion  verd  qui  repondoit  au  fosse'  :  ils 
furent  descouverts  et  si  bien  chargez,  que  les  trois  n'en 
parlèrent  plus. Ce  fils  du  procureur  du  Roy,  blessé  en 
une  jambe  toute  fracassée,  fut  porté  dans  la  ville, 
sous  la  promesse  que ,  luy  sauvant  la  vie ,  il  leur  diroit 
un  grand  secret.  Le  Menegon  l'apasta  de  belles  pa- 
roles :  lors  il  leur  dict  :  «  Messieurs,  ne  soyez  pas  si 
mal  advisez  de  vous  rendre  aux  François  ,  car  ils 
ont  délibéré  de  tuer  hommes,  femmes  et  enfans,  et 
de  brusler  la  ville,  quelque  chose  qu'ils  soient  pour 
vous  promettre  au  contraire.  »  Ce  rapport  les  mit  en 
tel  desespoir,  qu'ils  jurèrent  de  s'ensevelir  tous  dans 
les  ruines  de  leur  patrie,  et  deslors  se  monstrerent 
plus  rudes  et  plus  obstinez  que  jamais  au  combat:  et, 
toutesfois,  c'estoit  chose  à  laquelle  jamais  le  mareschal 
ny  autre  n'avoit  pensé,  ces  cruautez  estant  abhorrées 
par  une  ame  si  débonnaire  qu'estoit  la  sienne.  Il  y 
avoit  dans  la  ville  un  soldat  sur  ce  bastion  verd,  le- 
quel, à  chaque  voilée  que  nous  tirions,  nous  mons- 
troit  le  cul  par  dérision  :  or,  pour  l'attraper,  le  sieur 
de  Caillac  commanda  que  des  huict  pièces  qui  tiroient 
de  ce  costé-là  les  deux  fussent  remplies  de  cailloux, 
et  qu'elles  ne  tirassent  qu'un  peu  après  les  autres, 
pour  attraper  le  compagnon  ;  comme  il  fut,  et  vismes 
voiler  les  pièces  de  ce  pauvre  corps ,  qui  receut  le  sa- 
laire de  sa  témérité  et  moquerie. 

Or,  la  mine  se  trouvant  preste  à  recevoir  le  feu  ,  le 
mareschal  ordonna  que  toute  l'armée  se  mettroit  en 
bataille  es  environs  de  la  ville  ;  ordonna  la  forme  de 
l'assaut,  la  première  pointe  duquel  devoit  eslre  con- 


DE  DUVILLARS.     [  I  55y]  lin 

duite  et  commandée  par  le  baron  de  Chepy,  maistre 
de  camp,  avec  douze  enseignes  et  cinquante  gentils- 
hommes volontaires;  et  la  deuxiesme  pareillement  par 
le  vidame  ,  colonnel ,  avec  environ  autre  cent  gentils- 
hommes volontaires  et  douze  enseignes.  Luy,  qui  s'es- 
toit  persuadé  d'estre  le  principal  et  le  plus  suffisant 
chef  de  l'armée,  et  non  pas  membre  d'icelle,  ne  pou- 
voit  endurer  que  le  mareschal  disposast  de  l'assaut, 
ny  que  le  baron  de  Chepy  fust  en  telle  estime  de  con- 
duite et  de  vaillance  qu'il  estoit;  en  haine  dequoy  au- 
cuns machinèrent  deux  grandes  meschancetez :  l'une, 
qu'il  falloit  faire  tuer  ledict  Chepy,  comme  il  fut,  par 
derrière,  marchant  à  l'assaut;  l'autre,  qn'il  ne  falloit 
seconder  ceste  première  trouppe  au  combat,  ains  mar- 
cher lentement,  à  fin  qu'elle  fust  la  pluspart  deffaicte, 
à  la  perte  et  deshonneur  du  Roy  et  à  celle  dudict  ma- 
reschal; et  qu'après  ceste  eschec  le  vidame  marchast 
pour  avoir  l'honneur  de  la  conqueste. 

Or  voyons  maintenant  ce  qui  en  advint  :  le  feu  fut 
donné  à  la  mine;  elle  fit  un  si  grand  effort,  que  on 
pouvoit  monter  à  cheval  dans  la  propre  tranchée  et 
retraitte  des  ennemis.  Soudain  que  la  poudre  se  fust 
eslevée  et  que  l'advantage  fut  recogneu ,  le  signal  de 
l'assaut  fut  donné  ;  le  baron  de  Chepy,  en  donnant 
courageusement,  fut  tué  par  derrière.  Les  trouppes 
ne  laissèrent  de  s'advancer ,  et  mesmes  la  noblesse ,  qui 
donna  et  entra  jusques  dans  la  tranchée  ennemie, 
d'où  elle  fut  lourdement  repoussée ,  n'estant  suyvie 
comme  elle  devoit.  Quoy  voyant  le  mareschal ,  il  cou- 
rut du  costé  où  estoit  le  vidame,  qui  s'advançoit  lente- 
ment, contre  lequel  se  courrouçant  fort  aigrement, 
et  contre  ses  trouppes  aussi  qui  ne  s'advançoient  ny 

reeulloient,  et  ne  faisans  ny  l'un  ny  l'autre  estoient 
tue'es,  il  fut  contrainct  de  mettre  la  main  aux  armes 
pour  les  faire  retirer;  et  en  ceste  mal-heureuse  faction 
il  n'y  eut  homme  de  marque  perdu  qu'un  gentil- 
homme et  environ  cent  ou  six  vingts  soldats,  que  morts, 
que  blessez.  Le  mareschal,  infmiement  desplaisant  de 
ces  des-ordres,  fit  ceste  reprehension  et  remonstrance 
à  l'armée  :  «  Je  ne  vous  estimeray  plus  dignes ,  comme 
je  faisois  cy-devant,  mes  amis  et  mes  compagnons,  de 
porter  le  tiltre  d'hommes  bien  constants,  fidelles  et  af- 
fectionnez au  service  de  Dieu,  du  Roy  et  de  la  patrie,  ny 
de  la  gloire  de  leur  gênerai  aussi ,  puis  qu'à  ses  yeux 
vostre  ame  s'est  monstrée  si  couarde,  que  le  seul  es- 
clat  des  armes  ennemies  vous  ont  faict  tourner  le  doz 
sur  une  bresche  où  l'on  pouvoit  mesmes  monter  à  che- 
val, et  tout  cela  au  perpétuel  vitupère,  non  de  nostre 
nation,  mais  de  vous  seuls,  soldats  vétérans  du  Pied- 
mont,  qui  soûliez  cy-devant  faire  trembler  l'Italien  et 
l'Espagnol.  La  playe  et  la  honte  est  telle,  que  le  dé- 
cimât seul  est  celuy  qui  la  peut  purger;  toutesfois, 
quand  je  regarde  vos  visages,  je  les  vois  tellement  en- 
flammez pour  le  regret  de  la  faute,  que  je  pardonne- 
ray  à  tous  si  au  lieu  où  je  vous  conduits  je  vois  vos 
courages  si  acharnez  à  battre  vos  ennemis,  que  la 
mort  ny  mesmes  les  dangers  n'en  ayent  sceu  effrayer 
ou  retenir  la  force  de  vos  bras.  » 

Voylà  que  c'est  que  de  donner  les  charges  à  des  gens 
qui  n'ont  autre  valeur  ou  prudence  que  l'audace  et 
la  témérité,  presumans  de  ce  qu'ils  ont  le  moins;  aussi 
les  despens  en  tombèrent  sur  le  Roy,  qui  l'avoit  choisi. 
Je  vis  l'heure  que  le  mareschal  luy  cuida  donner  de 
l'espée  au  travers  du  corps;  s'il  l'eust  faict  il  se  fust 

délivré  de  beaucoup  de  peines  qu'il  luy  donna  encores 
depuis,  tant  ce  seigneur  estoit  confit  en  haine  :  aussi  di- 
soit-on  qu'il  necroyoit,  comme  porte  le  dire  commun, 
en  Dieu  que  sur  bon  gage;  je  m'en  rapporte  à  ce  qui 
en  est  ;  et  de  faict ,  depuis  il  fina  ses  jours  fort  mal- 
heureusement dans  la  prison  de  la  Bastille,  pour  expia- 
tion de  ses  péchez. 

Au  mesme  instant  que  ce  desordre  survint,  on  eut 
nouvelles  que  le  marquis  de  Pescaire  marchoit  avec 
l'armée  au  secours  de  Cony  :  surquoy,  les  seigneurs  du 
conseil  assemblez  ,  il  fut  disputé  de  ce  qui  estoit  à  faire: 
chacun  eust  conclud  au  combat,  estans  les  plus  forts, 
comme  nous  estions  ,  sans  la  corruption  et  désobéis- 
sance que  le  vidasme  avoit  introduite  dans  l'armée,  de 
laquelle  il  se  retira  et  s'en  alla  passer  son  temps  à  Pi- 
gnerol  et  à  Thurin ,  faisant  semblant  d'estre  malade. 
Or  le  mareschal  s'advisa  d'un  expédient  par  la  pra- 
tique duquel  il  mettoit  le  marquis  au  hazard  de  perdre 
et  son  armée  et  tout  d'un  train  Foussan  et  Cony. 

Il  leur  remonstra  donc  qu'en  quictant,  comme  il 
vouloit  faire,  le  siège  de  Cony,  il  marcheroit  vers  la 
plaine  d'entre  Saluées  et  Fossan ,  où  il  se  parqueroit 
avec  l'armée;  que  cela  seroit  cause  que  le  marquis 
s'advanceroit  vers  Cony  avec  la  fleur  de  la  fanterie  et 
cavallerie  seulement ,  laissant  le  gros  de  l'armée  à  Fous- 
san pour  l'attendre  ,  en  intention,  après  avoir  visité  et 
faict  redresser  les  ruines  et  les  bresches,  de  tourner 
teste  vers  ledict  Foussan;  qu'il  estoit  résolu,  pendant 
qu'il  feroit  ce  voyage,  de  faire  venir  en  toute  diligence 
dix  enseignes  fraisches  des  garnisons  et  quatre  cens 
chevaux;  et  que  tout  aussitost  qu'il  auroit  cela,  il 
feroit  marcher  toute  la  fanterie  et  cavallerie  es  en- 
ôo.  o 

virons  de  Foussan ,  et  icelle  bien  barricader  dans 
les  villages  et  métairies,  qui  sont  fort  fréquentes  à  Fen- 
tour,  le  tout  commandé  par  M.  de  Termes,  pour 
serrer  les  vivres  à  l'armée  qui  estoit  là  dedans  engagée , 
et  la  réduire  ou  à  se  desbander  ou  à  se  diminuer,  et 
par  la  faim  et  par  la  fréquence  des  combats  qui  luy  se- 
roient  particulièrement  rendus  et  de  jour  et  de  nuict  : 
et  que  luy,  avec  douze  cens  chevaux  et  trois  cens  har- 
quebusiers  à  cheval,  yroitvers  Cony  -,  dont  succederoit 
que  le  marquis  seroit  forcé  de  s'enfermer,  luy  et  ses 
trouppes,  en  ce  lieu  où  il  n'y  avoit  que  vivre,  ou  qu'il 
seroit  contraint  à  venir  au  combat,  ou  à  se  sauver  et 
retirer  par  cinq  ou  six  journées  qu'il  y  a  de  montagnes 
fort  aspres  et  stériles  depuis  ledict  Cony  jusques  à 
Savonne;  dont  sa  trouppe  demeureroit  à  demy  def- 
faite,  et  Cony  si  despourveu  de  vivres  et  mal  fortifié, 
qu'il  y  retourneroit  tout  soudain  pour  l'emporter,  au 
moins  s'il  n'avoit  meilleure  occasion  en  main. 

Que  cependant  ceste  armée  engaigéedans  Foussan, 
ainsi  destituée  de  son  chef,  seroit  deffaite  peu  à  peu  à 
mesure  que  la  faim  les  presseï  oit  de  prendre  le  hazard 
de  la  sortie,  et  que  ces  jeuz  ainsi  jouez,  sans  doute 
Cony  et  Foussan  seroient  emportez  sans  hazard,  et 
peut-estre  aussi  quelque  autre  chose  de  meilleur.  «  Il 
se  faut  haster,  leur  dict-il,  car  tant  plus  on  consulte 
sur  les  choses  hazardeuses,  et  tant  moins  les  entre- 
prent-on ,  et  de  là  elles  sont  tousjours  descouvertes. 
I/esperance  que  j'ay  d'un  heureux  succès  est  beaucoup 
plus  forte  que  n'est  la  crainte  de  perdre  davantage  : 
vous  sçavez  qu'il  n'y  a  point  d'entreprinse  plus  reiïssi- 
ble  à  la  guerre  que  celle  raesrae  que  l'ennemy  ne  peut 
croire  qu'on  puisse  entreprendre.  »  Ceste  résolution 

fut  grandement  loue'e,  approuvée  et  embrassée  d'un 
chacun ,  de  laquelle  les  effècts  s'ensuy  virent  depuis  à 
peu-pres  de  ce  qui  avoit  este  prudemment  projecté. 
Car  le    mareschal   ayant  levé    le  siège  de  devant 
Cony  ,  le  marquis  de  Pescaire  y  entra  à  cheval  par  la 
mesme  bresche  que  la  mine  avoit  faicte  (  ce  que  vous 
noterez  à  la  confusion  du  vidasme),  où  ayant  demeuré 
fort  peu  de  temps,  il  fust  tout  esbay  que  il  vit  revenir 
le  mareschal  :  dont  il  jugea  que  le  jeu  ne  se  desmele- 
roit  pas  sans  un  hazardeux  combat,  et  qu'il  valloit 
mieux  mander,  comme  il  fit,  à  ceux  de  Foussan  qu'ils 
se  retirassent  en  Ast,  et  que  lu  y  prendroit  le  chemin 
de  Savonne  pour  se  retirer  par  les  montagnes,  où,  par 
les  mes-aises  et  aspretez  du  chemin  et  des  chaleurs,  il 
perdit  la  pluspart  de  ses  trouppes,  avec  une  grande 
bresche  parmy  l'honneur   et  la  prudence  dont  il  se 
chatoûilloit. 

Quoy  entendu  par  le  mareschal,  il  retourna  bride, 
et  s'en  vint  à  Servieres,  où  estoit  logé  le  gros  de  l'ar- 
mée ,   tenant  toute   l'advenue    d'Ast  à   Foussan.   Au 
mesme  instant  il  eut  aussi  nouvelles  que  le  cardinal 
de  Trente  et  le  sieur  Nicolas  Madruce  son  frère  s'en 
venoient  en  Ast  avec  le  nouveau  régiment  d'Allemans, 
six  cens  chevaux  pistolliers,  deux  cens  hommes  d'ar- 
mes, et  cinq  cens  chevaux  legiers,  et  trois  cens  gentils- 
hommes volontaires  du  Milannois,  avec  intention  de 
venir  desengager  l'armée  qui  estoit  à  Foussan,  ayant 
sceu  que  plusieurs  trouppes  qui  s'estoient  hazardées 
d'en  sortir  avoient  esté  defFaites,  comme  il  fut,  à  plus 
de  trois  cens  chevaux. 

A  ces  nouvelles  le  mareschal  print  resolution   de 
faire  tout  ce  qu'il  pourroit  pour  empescher  que  ces 

9- 

deux  armées  ne  se  peussent  rejoindre,  pour  les  pou- 
voir ainsi  separemment  combattre  ,  ne  se  recognoissant 
assez  fort  pour  ce  faire  tout  à  la  fois  si  elles  s'assem- 
bloient  une  fois,  mesmes  estans  supérieurs  de  caval- 
lerie  à  nostre  armée. 

Pendant  qu'il  se  preparoit  à  ce  combat,  il  donna 
advis  au  Roy  de  ce  qui  avoit  esté  faict  à  Cony  et  de- 
puis, et  la  resolution  qu'il  avoit  maintenant  prinse  ; 
suppliant  Sa  Majesté  de  croire  que  les  soixante  mil' 
escus  que  je  lu  y  avois  apportez  n'avoient  peu  sup- 
pléer qu'à  despartir  cinq  ou  six  cens  livres  pour  com- 
pagnie ;  que  leur  estant  deus  de  quatre  à  cinq  mois  , 
il  les  voyoit  réduites  à  un  si  extrême  et  dangereux  de- 
sespoir, qu'il  falloit  qu'il  en  succedast  de  trois  incon- 
veniens  l'un,  et  paraventure  tous  :  le  premier,  le  dan- 
ger d'une  mutinerie  lors  qu'il  est  sur  le  poinct  de 
combattre;  le  deuxiesme,  la  contrainte  que  ce  défaut 
luy  apportera  de  se  retirer  aux  garnisons  sans  rien 
faire  ;  et  le  troisiesme,  la  perte  du  temps  et  des  occa- 
sions qui  auroient  peu  estre  exécutées  à  l'advance- 
ment  des  affaires  de  Sa  Majesté,  et  qu'il  faudroit  tous- 
jours  neantmoins,  à  la  parfin,  venir  à  ces  payemens  ; 
que  le  dommage  et  la  perte  qui  en  sortiroit  estoit  à 
mil  pour  cent  plus  dommageable  que  le  propre  inte- 
rest  de  l'emprunt  qu'on  eust  peu  faire  pour  fournir  à 
ces  nécessitez  inexorables,  comme  il  avoit  prié  M.  de 
La  Chapelle  Byron,  porteur  de  ceste  dépescbe,  remons- 
trer  à  Sa  Majesté,  luy,  dis-je,  qui  estoit  visible  tesmoin 
de  ces  misères,  n'ayant  depuis  la  prinse  de  Valfenieres 
bougé  d'avec  le  mareschal ,  servant  avec  dévotion  fort 
louable. 

Supplia  de  mesme  suite  Sa  Majesté  de  donner  l'es- 

tat  de  maistre  de  camp,  que  tenoit  le  baron  de  Chepy , 
au  sieur  de  Salveson,  sans  neantmoins  quitter  le  gou- 
vernement de  Casai;  que  M.  le  vidasme,  avec  lequel  il 
s'estoit  reconcilié,  en  escrivoitluy-mesme  à  Sa  Majesté. 

De  pourvoir  diligemment  au  remplacement  des  pou- 
dres despenduès  à  Valfenieres ,  Cairas  et  Cony. 

Du  vingt-troisiesme  juillet,  que  M.  le  duc  de  Fer- 
rare  avoit  failly  de  prendre  la  Guastalla  par  la  trop 
grande  vivacité  et  courage  de  son  fils  ;  qu'il  voyoit  que 
les  affaires  de  la  part  de  M.  de  Guise,  ny  les  siens 
aussi ,  ne  pouvoient  prospérer,   si-non  autant  qu'avec 
l'armée   de  Piedmont    ils  endommageroient    les    af- 
faires de  la  duché  de  Milan.  Sur  ceste  semonce,  le- 
dit La  Chapelle  fut  encores  chargé  de  remonstrer  au 
Roy  qu'il  ne  failloit  pas  que  Sa  Majesté  attendist  au- 
cun secours  ny  service  de  l'armée,  au  moins  si  des 
cinq  mois  qui  estoientdeuz  elle  n'en  envoyoit  tout  pré- 
sentement les  deux,  et  les  autres  deux  dans  quinze 
jours  après;  et  qu'en  le   faisant  ainsi,  il  s'efforceroit 
de  faire  quitter  à  Sa   Majesté  le  cinquiesme  mois,  et 
qu'aussi-tost  que  cela  seroit  accomply,  et  le  renfort 
qu'elle  luy  avoit  promis  arrivé,  il  s'advanceroit  si  fort 
en  la  duché  de  Milan,  que  le  duc  d'Alve  seroit  con- 
traint de  tourner  ses  principales  forces  de  ce  costé,  ou 
y  laisser  faire  une  lourde  bresche. 

Sera  par  incident  noté  qu'au  mesme  temps  que  le 
duc  de  Ferrare  escrivoit,  M.  de  Guise  manda  aussi  au 
mareschal  que  n'ayant  trouvé,  comme  il  avoit  pré- 
dit, aucunes  provisions  de  la  part  du  Pape  sur  les 
choses  promises,  qu'il  avoit  clépesché  le  sieur  de 
Noailles  vers  le  Roy  pour  sçavoir  s'il  tourneroit  teste 
vers  la  duché  de  Milan,  ou  s'il  patienteroit  en  l'attente 

des  provisions  frivoles  de  la  part  du  Pape.  Cela  s'appelle 
vouloir  fermer  l'estable  après  que  le  cheval  est  perdu. 

Le  mareschal,  en  tenant  l'armée  du  marquis  enga- 
gée dans  Foussan ,  qui  estoit  composée  de  dix  compa- 
gnies de  gendarmerie  commandées  par  Manfre  Tornier, 
novarrois,  et  de  quinze  compagnies  de  cavallerie  par 
Jean  Baptiste,  roman,  et  quatre  mille  fantacins,  Espa- 
gnols et  Italiens,  et  quinze  cens  Allemands  faisoit 
faire  tout  en  mesme  temps  le  gast  de  la  récolte ,  tant 
es  environs  d'iceluy  que  de  Cony  aussi. 

Le  vingt-septième  juillet,  ceux  dudict  Foussan,  ne 
pouvans  supporter  l'incommodité  où  ils  estoient  re- 
duicts,  firent  sortir  du  costé  où  estoient  messieurs 
Dampville  et  vidame  de  Chartres,  qui  estoit  revenu 
en  grâce,  trois  cens  hcmmes  de  pied  et  soixante  che- 
vaux, qui  furent  fort  rudement  chargez  et  menez  bat- 
tans  jusques  sur  le  bord  du  fossé,  sans  perte  que  d'un 
cheval  d'Espagne  qui  fut  tué  sous  ledict  sieur  vidame. 

Et  au  mesme  instant  que  ce  jeu  se  démesloit,  ils 
sortirent  aussi  du  costé  où  estoient  le  mareschal  et  de 
Termes,  qui  les  rembarrèrent  bravement  avec  perte 
de  plus  de  cent  hommes,  sans  qu'un  seul  des  nostres 
y  fust  demeuré,  la  crainte  ou  l'espouvante  ayant  desja 
si  avant  saisi  le  cœur  des  trouppes  ennemies,  que  tout 
s'y  desmesloit  plustost  par  hazard  que  par  jugement. 

Du  dernier  juillet,  le  mareschal  donna  advis  au  Roy 
que  le  marquis  de  Pescaire  avoit  perdu  beaucoup  de 
ses  gens,  de  tous  lesquels  peu  fussent  demeurez,  s'ils 
n'eussent  eu  à  Savonne  des  barques  pour  les  porter  à 
Gennes,  d'où  il  estoit  party  et  venu  en  poste  à  Milan. 

Que  les  reistres  qui  estoient  venus  en  Ast  en  es- 
toient partis  pour  aller  à  Tortone,  en  attendans  le 

marquis,  lequel  devoit  rassembler  ses  forces  pour  venir 
desengager  l'armée  enfermée  dans  Foussan,  et  faire 
quitter  le  degast  de  la  campagne. 

Qu'il  a  cependant  depesché  le  vidame  de  Chartres 
pour  aller  prendre  le  chasteau  de  Carail,  qui  est  entre 
Cony  et  Salluces,  qui  s'estoit  rendu  à  luy  après  avoir 
endure'  cent  volées  de  canon  seulement,  au  lieu  de 
cinq  cens  qu'il  pouvoit  attendre,  et  puis  capituler. 

Quil  luy  a  commande'  qu'ayant  renvoyé  l'artillerie 
à  Saviglan  ,  il  donnast  jusques  à  Cony,  tant  pour 
gaster  la  campagne  comme  pour  brusler  les  mou- 
lins, ce  qu'il  avoit  fort  heureusement  exécuté,  fors 
les  deux  qui  sont  attachez  au  fossé  de  la  ville  ;  et  que 
la  garnison  estant  sortie  à  l'escarmouche,  il  en  avoit 
defFaict  une  trentaine,  et  amené  autant  de  prisonniers. 
Et  peu  s'en  fallut  qu'Alexandre  de  Magio,  qui  y  com- 
mandoit,  n'y  demeurast. 

Que  par  lettre  du  sieur  Dasnois,  ambassadeur  aux 
Grisons,  il  avoit  esté  adverty  que  les  ennemis  avoient 
faict  lever  par  le  comte  d'Autemburg  mille  chevaux, 
qui  sont  es  environs  d'Auguste  (*),  pour  les  faire  des- 
cendre en  Italie  avec  huict  cens  bestes  de  charroy  qui 
conduisoient  des  poudres  et  des  salpestres  ;  que  si  cest 
advertissement  estoit  véritable,  comme  il  estimoit,  il  se- 
roit  désormais  temps  de  haster  le  renfort  d'hommes ,  les 
deniers  et  les  poudres  que  Sa  Majesté  avoit  accordées. 

Qu'estant  tombé  malade  des  gouttes   et  de   fièvre 
tout  ensemble,  il  estoit  contrainct  se  retirer  à  Saluées 
pour  penser  à  sa  santé  ;  mais  qu'auparavant  que  partir 
il  avoit  faict  aller  M.  de  Termes  à  Genoilles  avec  le. 
plus  gros  des  forces  ;  le  seigneur  de  Gonnort,    son 

(0  Aouste. 

frère,  à  Bra,  avec  quatre  compagnies  de  gendarmes, 
deux  de  chevaux  légers  et  trois  d'infanterie  :  à  La 
Morre,  Noël  et  Verdun,  autres  deux  compagnies  de 
chevaux  légers,  et  autant  de  gens  de  pied  à  Beines, 
souz  Montbazin  ;  comme  aussi  avoit-il  faict  les  sei- 
gneurs de  La  Motte  Gondrin,  et  Sainct-Chaumont,  et 
La  Curée,  à  la  Villeneufve  ,  et  donné  signai  à  chacun 
d'eux  pour  à  mesme  heure  se  jetter  sur  les  chemins, 
afin  que  si  ce  qui  estoit  engagé  dans  Foussan  vouloit 
sortir,  qu'ils  eussent  tout  à  coup,  et  de  tous  costez, 
tout  cela  sur  les  bras. 

Du  huictiesme  aoust,  qu'il  a  receu  le  règlement  que 
Sa  Majesté  a  apporté  au  faict  des  payemens  des  assi- 
gnations ,  et  que  si  l'exécution  s'en  ensuit  de  mesme 
sans  interruption  aucune,  que  Sa  Majesté  pourra  es- 
tre  cy  après  mieux  servie  qu'elle  n'a  cy  devant  esté 
parmy  toutes  ces  violentes  et  inexorables  nécessitez  ; 
et  que  mesme  il  a  aussi  grande  espérance  d'emporter 
tout  d'une  venue  Foussan  et  Cony,  qui  tiennent  enga- 
gez ,  dans  Montdevis,  Beines  ,  Saviglan  ,  Bental  et  Car- 
magnoles, de  quatre  à  cinq  mille  hommes  de  pied  ,  et 
de  quatre  à  cinq  cens  chevaux. 

Que  les  ennemis  dépescherent  soudain  un  capitaine 
de  chevaux  légers  nommé  le  Millord,  avec  vingt-cinq 
chevaux,  pour  hastcr  ledict  marquis  à  leur  délivrance, 
sinon  qu'ils  estoient  résolus  de  hazarder  le  paquet , 
quoy  qu'il  en  peut  advenir.  Cestuy-cy,  se  servant  de 
la  nuict,  print  son  chemin  pour  aller  passer  par  le 
derrière  de  Cairas  et  d'Albe,  011  toutes-fois  il  trouva 
fort  bonnes  gardes  de  la  part  du  sieur  de  Lyoux,  gou- 
verneur d'Albe,  qui  le  chargea  si  rudement,  qu'il  y 
eut  dix -sept  de  sa  suitfe,  que  morts,    que  prisonniers  : 

le  reste  se  sauva  dans  le  bois,  où  les  païsans,  avec  le 
tocsin  (0,  les  assommèrent,; selon  l'ordre  qu'avoit  cy- 
devant  donné  le  mareschal.  Parmy  ces  prisonniers  il  y 
avoit  deux  cornettes  de  cavallerie  et  un  alfier  de  Cé- 
sar de  Naples  :  de  manière  qu'il  estoit  de  tous  costez 
mal  aisé  que  le  marquis  peust  aborder  à  Foussan ,  ny 
eux  en  sortir,  sans  courir  Lazard  d'estre  deffaicts, 
ayans  à  faire  vingt  lieues  de  retraicte  parmy  païs  en- 
nemy,  armé ,  et  qui  est  tousjours  au  guet. 

Le  huictiesme  aoust,  le  mareschal  renvoya  le  vi- 
dame  vers  Cony  pour  de  nouveau  essayer  de  brusler 
les  deux  moulins  restans,  et  dresser  une  embuscade  en 
un  lieu  qu'il  luy  ordonna,  et  dans  laquelle  il  estoit 
impossible  que  l'ennemy  ne  donnasts'il  sortoit,  comme 
il  estoit  à  croire  qu'il  feroit:  et  de  faict,  selon  le  pro- 
ject,  les  choses  furent  heureusement  exécutées,  à  sça- 
voir  les  moulins  bi  usiez,  et  des  ennemis  que  prinsque 
tuez,  environ  cinquante. 

Au  mesme  instant  M.  de  Termes  partit  de  Genoilles, 
avec  bonne  trouppe,  conduite  par  les  sieurs  de  Damp- 
ville,  de  Terrides,  Francisque  Bernardin,  et  autres 
braves  cavalliers  luy  faisans  compagnie,  avec  inten- 
tion d'aller  rompre  les  moulins  de  Foussan.  Les  uns 
et  les  autres,  grâces  à  Dieu,  exploitèrent  si  bien, 
qu'ils  exécutèrent  leur  dessein  à  la  totalle  ruine  de 
ceux  de  dedans,  qui  eurent  deslors  en  avant  plus  à 
souffrir. 

Le  dix-huictiesme  d'aoust,  ceux  de  Foussan  ayans 
faict  une  grosse  sortie,  le  sieur  de  Termes,  de  Damp- 
ville  et  tous  les  autres  seigneurs,  qui  se  tenoient  tous- 
jours  prests  à  toutes  sortes  de  mouvement,  montèrent 

C1)  Les  paysans  qu'on  avoit  réunis  en  sonnant  le  tocsin. 


l38  [^Sy]     MÉMOIRES 

à  cheval,  plusieurs  charges  et  recharges  faictesde  costé 
et  d'autre;  mais  en  fin  une  jeune  trouppe  de  noblesse 
françoise,  qui  s'estoitrengée  ensemble  sous  Dampville, 
donna  si  furieusement  dans  les  ennemis,  qu'ils  les  me- 
nèrent batans  jusques  dans  la  ville,  où  le  sieur  de  Ram- 
bouillet et  trois  ou  quatre  autres  se  trouvèrent  pesle- 
mesle  enveloppez.  Tout  le  mal  qu'il  y  eut  pour  nous 
c'est  la  perte  dudict  sieur  de  Rambouillet,  et  celle  de 
Paul  Baptiste  Fregoze,  lieutenant  de  M.  de  Damp- 
ville, lequel,  ayant  fort  vaillamment  combatu  avec  son 
capitaine,  eut  la  teste  emporte'e  d'un  coup  de  canon 
qui  fut  tiré  de  la  ville  ;  c'estoit  un  fort  courtois  et  brave 
cavallier,  et  qui  fut  régi  été  de  chacun ,  et  de  son  capi- 
taine sur  tous.  Qui  considérera  de  pies  le  jugement 
avec  lequel  le  mareschal  conduisit  tout  cecy,  la  val- 
leur  et  l'affection,  autant  des  seigneurs  que  des  sol- 
dats, confessera  que  les  ruses  et  la  valeur  de  tous  en 
gros  a  surmonte',  ou  au  moins  esgalé,  tout  ce  dont  les 
légions  romaines  ont  este'  recommande'es,  et  par  des 
esprits  qui  ont  quelquefois  avantagé  le  compte. 

La  nuict  de  ceste  martiale  journée,  estant  retourné 
à  Saluées,  sur  la  minuict  j'ouis  un  grand  tintamarre  à 
la  porte  de  mon  logis;  je  me  levay  et  mis  la  teste  à  la 
fenestre.  Je  veis  le  sieur  de  Lambres,  valet  de  cham- 
bre du  Roy,  venant  de  la  Cour.  Je  luy  fis  ouvrir,  et,  en 
l'abordant,  tous  mes  membres  frémirent,  par  un  pré- 
sage de  la  triste  nouvelle  qu'il  apportoit  de  la  perte  de 
la  bataille  Sainct  Laurens,  prinse  et  blesseure  de  M.  le 
connestable.  Et  pour  autant  que  les  nouvelles  et  mes- 
sages qui  venoient  la  nuict  s'addressoient  à  moy  par 
commandement  du  mareschal ,  soit  pour  luy  aller 
rapporter  ce  qui  requeroit  prompte  provision,  ou  pour 

l«i  remettre  à  son  lever,  je  partis  soudain  de  mon  lo- 
gis et  vins  heurter  à  la  chambre  dudict  sieur  mares- 
chai,  qui  s'eveilia  en  sursaut,  et  me  voyant  me  dict  : 
«  Helas!  mon  amy,  vous  m'apportez  quelque  mauvaise 
nouvelle.  »  M'estant  approche'  de  luy,  je  luy  dis  :  «  A 
la  vérité',  monsieur,  elles  sont  plus  tristes  et  plus  dé- 
plorables  que  je  ne  voudrois,  et  s'il  fust  jamais  temps 
de  desployer  vostre  constance  et  vostre  vertu  ,  c'est  au- 
jourd'huy  qu'il  le  faut  faire.  »  Lors,  luy  ayant  racompté 
en  gros  ce  que  j'avois  aprins ,  je  feis  entrer  Lambres, 
qui  luy  en  fit  le  discours  bien  au  long;  après  quoy  il 
me  commanda  de  de'pescher  un  courrier  exprès  à 
M.  de  Termes  au  camp,  luy  mandant  de  se  trouver 
de  grand  matin  à  Saluées ,  menant  avec  luy  les  sei- 
gneurs de  Gonnort,  de  Dampville,  vidame  de  Char- 
tres, le  président  de  Birague,  les  seigneurs  viconte  de 
Gourdon,  de  Lyoux  et  Francisque  Bernardin,  et  au- 
paravant que  partir  laisser  toutes-fois  si  bon  ordre  en 
l'armée  et  en  tous  les  autres  endroicts,  qu'il  ne  peust 
advenir  aucun  inconvénient  pendant  leur  absence,  et 
que  soudain  qu'ils  auroient  disné  ils  s'en  retourneroient 
tous  au  camp. 

Ainsi  que  je  faisois  ces  depesches,  le  sieur  de  Vineuf 
arriva,  apportant  aussi  lettres  et  instructions  de  la 
part  du  Roy  sur  le  mesme  suject  dudict  Lambres. 

Tous  ces  seigneurs  estans  arrivez  sur  les  huict  heu- 
res du  matin,  le  mareschal,  ayant  aussi  faict  appeler 
lesdicts  sieurs  de  Vineuf  et  Lambres,  leur  fit  exposer 
à  tous  deux  leur  créance,  et  faire  lecture  des  lettres 
et  instructions  de  Sa  Majesté',  portans  qu'ayant  M.  le 
connestable  fort  heureusement  jecte'  assez  bon  nom- 
bre de  gens  dans  Sainct-Quentin,  assiégé  par  les  en- 

nemis,  et  se  retirant  avec  l'armée,  laquelle,  selon  la 
coustume  des  François,  ne  gardoit  gueres  d'ordre  en 
la  retraite,  ayant  mesrae  accomply  l'effect  pour  lequel 
elle  estoit  envoyée,  elle  auroit  trouvé  l'armée  enne- 
mie, commandée  par  les  duc  de  Savoy e  et  conte  d'Ai- 
guemont,  qui  avoient  gagné  le  devant  par  le  derrière 
de   certains   cousteaux    et  vallons ,  contre   l'opinion 
qu'on  en  avoit ,  et  qu'il  fallut  lors  forcément  venir  au 
combat,  lequel  auroit  esté  pour  un  temps  soustenu  as- 
sez  vigoureusement;  mais  qu'en  fin  l'ennemy  estant 
supérieur  de  cavallerie  ,  de  resolution  et  d'ordre ,  l'ad- 
vantageseroit  demeuré  de  son  costé,  M.  le  connestable 
prins  et   blessé,  combatant  fort  vaillamment,  comme 
aussi  avoient  esté  plusieurs  autres  princes  et  seigneurs 
de  marque,  et  plusieurs  sauvez  avec  le  sieur  de  Bour- 
dillon,  depuis  mareschal  de  France,  qui  les  départit 
tous  dans  les  places  de  la  Picardie,  la  plus  part  des- 
quelles, sans  cela,  se  fussent  perdues,  d'autant  qu'on 
en  avoit  précédemment  tiré  les  garnisons  pour  en  rem- 
plir l'armée;  ce  qui  fut  fait  fort  mal  à  propos  et  de 
longue  main  preveu  par  le  mareschal,  la  prudence  et 
prévoyance  duquel  le  rendirent  tousjours    obstiné  à 
fuir  le  hazard  des  batailles,  s'il  n'avoit  ses  places  si 
bien  pourveuës,  qu'elles,  en  cas  de  fortune  contraire  , 
fussent  pour  tenir  bon  attendant  un  secours.  Si   dés 
la  retraite  que  fit  l'Empereur ,  et  que  le  fils  armoit 
grossement,  le  mareschal  en  eust  esté  creu,  on  l'eust, 
par  la  levée  d'une  puissante  armée,  tellement  rebuté, 
qu'il  n'eust  demandé  que  paix  et  amitié. 

Au  lieu  de  ce  faire  on  s'endormit  en  sentinelle  pour 
espargner  deux  cens  mille  escus  qui  ont  depuis  cousté 
à  la  France  plus  de  six  millions.  Or,  sur  ce  propos,  je  ne 

veux  taire  le  fondement  principal  de  ceste  routte  :  il 
faut  donc  sçavoir  qu'un  mois  après  que  l'Empereur  se 
fut  retiré  en  Espagne,  le  mareschal,  me  depeschant 
vers  le  Roy,  entre  autres  choses  il  me  commanda   de 
dire  à  Sa  Majesté  que  le  roy  d'Angleterre  faisoit  le- 
ver de  grandes  forces  en  Espagne ,  Allemagne  et  Ita- 
lie ;  que  si  Sa  Majesté  permettoit  qu'en  ce  sien  nou- 
veau advenement  il  print  quelque  curée  sur  elle,  que 
cela  l'inviter  oit  et  afFrianderoit  à  y  retourner;  là  où, 
par  le  contraire ,  si  Sa  Majesté  s'armoit  de  si  bonne 
heure  qu'il  ne  peust  rien  entre-prendre  à  son  préjudice, 
il  se  rebutteroit  et  demanderoit  la  paix.  La  responce 
que  j'en  rapportay  fut  que  l'ennemi  estoit  si  endebté 
qu'il  ne  sçavoit  de  quel  bois  faire  flesche  ;  que  Sa  Ma- 
jesté n'avoit  faute  de  prudence  ny  de  soin  pour  digérer 
et  pour  prévenir  ces  inconveniens.  Sur  laquelle  con- 
fiance n'ayant  Sa  Majesté  faict  compte  de  s'armer  à 
temps,  il  en  advint  ce  que  le  mareschal  avoit  prédit  ; 
car  l'ennemy  se  jecta  peu  après  le  plus  fort  à  la  cam- 
pagne, pour  auquel  faire  teste  en  ceste  repentine  sur- 
prinse,  on  tira  des  places  de  Champagne  et  de  Picar- 
die les  garnisons  pour  en  faire  un  corps  d'armée.  Quoy 
recogneu  par  l'ennemy,  cault  et  vigilant,  il  s'adressa 
à  Sainct-Quentin,  desgarny  de  sa  force,  qu'il  emporta 
avec  l'honneur  de  la  bataille  ;  ce  qui  ne  fust  advenu 
si,  conformément  au  conseil  du  mareschal,  on  eust 
prévenu  l'ennemy  :  et  est  chose  estrange  que  j'avois  lors 
en  main  un  almanach  de  Noslradamus  qui  cottoit  la 
perte  dudict  Sainct-Quentin  au  mesme  jour  qu'elle  fut 
prinse. 

Revenant  à  ce  que  le  Roy  mandoit  pour  remédier 
aux  inconveniens  où  tout  le  royaume  pouvoit  tomber,, 

Sa  Majesté  vouloit  qu'on  luy  envoyast  diligemment 
tous  les  Suisses  qui  estoient  en  Piedmont,  au  nombre 
de  quatre  à  cinq  mil. 

Qu'elle  désire  que  M.  de  Termes  s'achemine  di- 
ligemment vers  elle,  à  chevaux  de  relais,  et  que  sa 
compagnie  de  gendarmerie  le  suive  ;  que  le  sieur  de 
Dampville  s'en  vienne  aussi,  laissant  sa  cavallerie  en 
Piedmont. 

Que  sans  la  grande  réputation  et  support  que  le 
mareschal ,  par  sa  seule  présence ,  pouvoit  apporter 
aux  affaires  d'Italie  en  une  si  urgente  nécessité,  qu'elle 
j'auroit  soudain  appelle  près  d'elle,  pour  en  recevoir 
le  mesme  conseil  et  secours  qu'elle  avoit  tousjours  eu 
de  luy  en  toutes  sortes  d'affaires. 

Que  ledict  sieur  mareschal  luy  envoyast,  au  parsus 
les  Suisses,  quatre  compagnies  de  gendarmerie  et  au- 
tant de  cavallerie ,  et  que  pour  un  temps  il  se  conten- 
tast  de  demeurer  sur  la  deffensive;  et  neantmoins  que 
là  où  il  se  ti  ouveroit  fort  pressé  ,  qu'il  fist  de  nouvelles 
levées  de  fanterie  et  cavallerie  de  tous  costez,  et  qu'ar- 
gent ne  luy  clefaudi  oit  pour  ce  faire ,  ny  pour  les  en- 
tretenir aussi. 

Après  que  toutes  choses  eurent  esté  entendues  et 
debatuès  par  ces  seigneurs,  il  résolurent  tous  qu'il  es- 
toit  nécessaire  de  diligemment  dépescher  vers  le  Roy 
personne  expresse,  pour  remonstrer  à  Sa  Majesté  ce 
qu'il  leur  sembloit  convenable  à  son  service,  et  la 
consoler  aussi  en  ceste  affliction.  Tout  mal  habile  que 
je  suis,  je  fus  choisi  pour  aller  faire  l'un  et  l'autre 
office  de  la  part  de  tous,  et  en  particulier  dudict  sieur 
mareschal,  dont  j'ai  rédigé  par  escrit  la  principale 
substance,  pour  servir   d'instruction  à  la   postérité, 

et  pour  rendre  le  discours  de  ces  Mémoires  plus  intel- 
ligible. 

«  Sur  la  disgrâce  n'agueres  advenue  à  partie  des  forces 
de  Sa  Majesté',  au  combat  rendu  par  M.  le  connes- 
table  au  secours  et  retraicte  de  Sainct-Quentin,  dont 
le  sieur  de  Lambres  et,  depuis,  celuy  de  Vineuf,  ont 
faict  le  discours  à  M.  le  mareschal  de  Brissac  et  à  tous 
les  seigneurs  de  l'armée,  ils  ont,  de  inesme  voix  et  con- 
cordance, chargé  le  secrétaire  Bovvin  d'aller,  de  leur 
part ,  présenter  leur  tres-humble  service  à  Sa  Majesté, 
et  la  supplier  que,  comme  prince  magnanime  et  gé- 
néreux, elle  vueille  recevoir,  parmy  tant  et  tant  de 
grâces  et  de  bénédictions  que  Dieu  luy  a  cy  -  devant 
données,  ceste  petite  piqueure  pour  tesmoignage  de 
l'amitié  dont  Dieu  honnore  tousjours  les  siens. 

«  Que  le  prince  magnanime,  tel  qu'elle  est,  ne  se  laisse 
jamais  esbranler  ou  esgarer  par  aucun  sinistre  acci- 
dent, la  constance  luy  apprenant  à  les  supporter  avec 
la  inesme  fermeté  et  inflexibilité  qu'elle  mesme  prac- 
tiqua ,  en  ses  premières  armes,  contre  Charles  cin- 
quiesme  lors  qu'il  vint  en  Provence  plus  brave  et 
plus  puissant  que  ne  sera  jamais  le  fils  ;  en  fin,  que  la 
divine  Majesté  ne  défaut  jamais  à  ceux  qui  entrepren- 
nent et  qui  désirent  choses  si  justes  que  celles-là. 

«  Qu'elle  se  doit  aussi  souvenir  qu'en  la  guerre,  non 
plus  qu'en  beaucoup  d'autres  choses,  les  affaires  ne 
succèdent  jamais  gueres  selon  nos  desseins,  ains  selon 
ce  que  le  Dieu  des  batailles  veut  et  permet  ;  que  de  là 
les  hommes  sages  et  courageux  en  tirent  leur  asseu- 
rance,  et  mesnagent  les  occasions  avec  une  prudence 
et  fort  considérée  promptitude,  comme  ils  s'asseurent 
que  Sa  Majesté  saura  mieux  faire  que  nul  autre  ;  re- 

marquant  d'ailleurs  que  ceux  qui  se  laissent  emporter 
à  la  crainte  et  à  la  deffiance  demeurent  tousjours  expo- 
sez à  nouveaux  périls  et  hazards  ;  qu'en  ce  sinistre  ac- 
cident Sa  Majesté  doit  embrasser  quatre  choses  :  la 
première,  souhaitter  autant  le  conseil  de  Nestor  que 
la  force  d'Ajax,  et,  comme  luy,  avoir  un  merveilleux 
soin  à  ce  qu'il  ne  succède  aucune  discorde  ny  division 
parmy  les  princes,  seigneurs  et  capitaines,  ains  au 
contraire  que,  par  une  concordante  et  généreuse  ému- 
lation, chacun  s'efforce,  en  ce  sinistre  accident,  à  bien 
et  fidellement  servir  Sa  Majesté  et  sa  propre  patrie. 
«  Ladeuxiesme,  que  Sa  Majesté  embrasse  d'oresna- 
vant  elle  mesme  fort  vivement  la  conduicte  de  ses  af- 
faires ;  qu'elle  se  laisse  souvent  voir  avec  un  visage 
constant  etasseuré,  autant  parmy  le  peuple  que  parmy 
les  guerriers,  parce  que  la  prudence ,  la  vigueur  et  la 
générosité  du  prince  est  la  plus  propre  médecine  qu'on 
puisse  practiquer  pour  remettre  le  cœur  et  la  dévotion 
à  ceux  qui  sont  estonnez  et  peu   accoustumez    aux 
traverses  de  la  fortune,  et  les  animer  tous  à  les  se- 
courir et  servir  avec  plus  d'ardeur  et  d'affection  que 
jamais.   La  troisiesme,   que  les  prières  à  Dieu  et  la 
promptitude  des  armes  estans  tousjours  celles  qui  re- 
poussent la  violence  et  qui  donnent  la  victoire  aux 
considérez ,  qu'ils  sont  tous  d'advis  que  Sa  Majesté 
face  en  toute  extrême  diligence  lever  et  marcher  vingt 
mil  Suisses,  autant  de  lansquenets    et   de  François, 
sans  pour  ce  faire  rien  espargner,  afin  que,  jouant  à 
gros  jeu  ,  elle  puisse  non  seulement  repousser  l'audace 
de  l'ennemy ,  mais  aussi  entreprendre  encores  de  le 
recogner  jusques  au  fond  de  la  Flandre,  et  luy  empor- 
ter quelque  bonne  place. 

cr  D'alléguer  que  ce  sont  choses  aisées  à  discourir, 
mais  difficiles  à  exécuter,  à  position  contraire  il  faut 
croire  que  le  prince  guerrier,  tel  qu'est  Sa  Majesté, 
sçait  assez  qu'il  est  plus  aisé  à  faire  cecy  qu'il  ne  sera 
pas  à  l'ennemy  de  forcer  tout  à  coup  une  ou  deux 
places  des  siennes,  ny  de  les  fortifier  et  munir  qu'a- 
vec temps  et  despences. 

«  La  quatriesme,  que  les  grands  affaires  que  Sa  Majesté 
a  depuis  six  ans  en  çà  sur  les  bras  la  pouvant  rendre 
incommodée  a  l'en tretenement  d'une  telle  puissance, 
ledict  sieur  mareschal  et  tous  ces  seigneurs  sont  d'advis 
que  dés  maintenant  Sa  Majesté  se  face  contribuer,  en 
argent  comptant,  l'entier  revenu  d'une  année  de  tous  les 
archeveschez,  eveschez,  abbayes  et  prieurez  qu'elle  a 
cy- devant  donnez.  Si  ceux  qui  les  tiennent  sont  gens 
de  bien  et  bons  François,  nul  d'eux  ne  devra  refuser 
pour  un  an  ce  que  Sa  Majesté  leur  a  donné  pour 
tousjours;  s'ils  sont  autres,  il  les  en  faut  priver  pour 
jamais  comme  ingrats  au  prince  et  avortons  de  la  pa- 
trie, qui  ne  peut  estre  ruinée  que  ils  ne  le  soyent  aussi 
eux-mesmes:  et  pour  y  inviter  un  chacun,  le  mares- 
chal ,  à  la  faveur  duquel  Sa  Majesté  a  donné  aux  siens 
de  trente  à  quarante  mille  livres  de  rente,  commen- 
cera le  premier  de  fort  bon  cœur;  car,  à  la  vérité, 
quand  l'Estat  commun  est  destruict,  ceux  qui  s'estiment 
bien  asseurez  en  leur  particulier  ne  sont  pas  moins 
destruicts  que  les  autres;  et,  par  le  rebours,  si  en  la 
particularité  il  y  a  quelque  mal,  il  se  sauve  avec  la 
prospérité  commune. 

«  Sa  Majesté  pourra  aussi ,  par  une  gracieuse  remons- 
trance ,  tirer  secours  de  toutes  les  bonnes  villes  de  la 
Fiance,  jusques  à  huict  ou  neuf  cens  mil  escus  pour 
3o.  io 

le  moins,  qui  serviront  de  première  planche  pour 
donner  loisir  au  recouvrement  des  moyens  particuliers 
de  Sa  Majesté';  et  là  où  il  s'en  trouveroit  de  reniten- 
tes  ('),  après  que  l'orage  sera  passé  il  les  en  faut  chas- 
tier  au  double,  comme  perfides  et  ingrats  à  leur  prince 
et  la  commune  patrie. 

«  Pourra  aussi,  ou  de  gré  ou  de  force,  faire  contrain- 
dre tous  les  fermiers,  soit  du  domaine  ou  des  gabelles, 
à  faire  advance  d'un  quartier  de  leur  ferme. 

«  Pareillement,  de  gré  à  gré,  tirer  de  toutes  les  cham- 
bres des  comptes,  thresoriers  de  France,  généraux  des 
finances,  receveurs,  payeurs  et  autres,  un  quartier  de 
leurs  gages  par  advance.  En  bien  mesnageant  les  af- 
faires, et  sans  permettre  que  les  thresoriers,  les  pen- 
sées desquels  ne  s'estendent  pas  plus  avant  que  leur 
vie ,  fassent  la  moindre  bresche  du  monde  aux  finances 
qui  seront  ainsi  assemblées,  Sa  Majesté  aura  bien  tost 
en  main  trois  ou  quatre  millions  dor,  qui  porteront  en 
avant  la  guerre  pour  plus  de  deux  années,  sans  ce 
que,  comme  dit  est,  Sa  Majesté  recouvrera  de  main 
en  main  de  ses  revenus,  se  souvenant  qu'en  affaires 
d'Estat  si  pressans  que  sont  aujourd'huy  ceux-là  ,  il 
faut  procéder  extraordinairement,  sans  esgard  ou  ac- 
ception de  personne.  Qui  ne  sauve  la  teste  perd  bien- 
(ost  tous  les  membres. 

«  D'alléguer,  comme  quelqu'un  pourroit  faire,  qu'il  y 
a  du  danger  d'appuyer  sa  fortune  sur  des  forces  ainsi 
nouvellement  levées ,  les  François  ny  les  Suisses  ne 
peuvent  recevoir  ceste  distinction  ou  accusation,  car 
leur  invétérée  affection  portera  des  regrets  de  ce  de- 
sastre, qui  leur  imprimeront  un  courage  extrêmement 

(0  Qui  refuseroicnt 

cslevé  à  reparer  les  fautes  et  a  réduire  toutes  choses 
en  seureté.  Ces  désastres  sont  ceux,  à  la  vérité',  qui  ap- 
prennent tousjours  mieux  que  nuls  autres  l'art  et  l'in- 
dustrie à  sagement  et  utilement  guerroyer  et  à  garder 
l'ordre  et  la  discipline,  sans  lesquels  les  armes  ne 
prospérèrent  jamais  gueres. 

«  Que  le  commandement  que  Sa  Majesté  fait  aujour- 
d'huy  de  luy  envoyer  tous  les  Suisses  et  la  pluspart 
de  la  gendarmerie  qui  est  en  Piedmont,  n'est  pas  mé- 
decine gueres  propre  à  guérir  les  récentes  playes , 
mais  plustost  pour  ouvrir  le  chemin  à  l'ennemy  pour 
en  faire  de  nouvelles,  et  sans  toutesfois  en  tirer  le  se- 
cours que  Sa  Majesté  prétend  ;  en  voicy  la  raison  :  Ce 
qu'elle  tient  de  deçà  luy  a  tousjours  servy,  non  seule- 
ment d'augmentation  d'Estat ,  mais  aussi  de  bride  tres- 
propice  à  faire  teste  à  l'Empereur  sur  ce  qu'il  entre- 
prenoit  contre  la  France  et  l'Italie. 

«  D'ailleurs  les  forces  sont  aujourd'huy  tellement  di- 
minuées par  le  continuel  travail,  par  les  maladies,  et 
sur  tout  par  la  faute  de  payemens,  que  le  nombre 
n'en  est  si  grand  ny  si  robuste  qu'elle  pourroit  esti- 
mer. Le  chemin  qu'ils  ont  à  faire  veut  pour  le  moins 
six  semaines  pour  se  rendre  vers  Sa  Majesté,  mesmes 
parmy  les,  grandes  chaleurs  d'aujourd'huy,  lesquelles 
réduiront  le  nombre  à  la  moitié  ,  et  ceste  moitié  , 
quand  elle  arrivera,  sera  si  debiffée ,  qu'il  luy  faudra 
autres  trois  sepmaines  et  de  l'argent  pour  se  reposer 
et  remettre. 

«  Les  affaires  en  ceste  course  de  temps  ou  se  seront 
remis  en  bon  estât,  ou  ils  seront  ruinez  tout  à  faict  : 
si  en  bien,  comme  on  espère  en  Dieu,  ce  secours  aura 
esté  inutile  à  la  France  ,  et  très-dommageable  à  ce  qui 

10. 

est  de  deçà  ;  si  en  mal ,  c'aura  esté  ou  perdre  ou  par 
trop  affaiblir  ce  qui  pouvoit  faire  diversion  et  aider  à 
remettre  toutes  choses  en  bon  train.  A  dire  véritable- 
ment ce  qui  en  est,  c'est  proprement  et  fort  inconsidé- 
rément vouloir  de  toutes  parts  mettre  tout  sur  le  ta- 
blier, sans  y  apporter  le  jugement  des  conséquences  et 
présentes  et  futures  de  l'Estat.  Et  neantmoins,  pour 
obeïr  à  Sa  Majesté,  il  a  esté  résolu  de  diligemment  en- 
voyer treize  enseignes  des  meilleures  desdicts  Suisses  ; 
mais  quant  à  la  gendarmerie,  de  le  vouloir  faire  aussi, 
œ  seroit  jouer  à  quicte  et  au  double  pour  le  regard  de 
ce  pays  ;  et  par  ainsi  leur  acheminement  sera  retardé 
jusques  à  nouveau  commandement  de  Sa  Majesté,  vers 
laquelle,  en  tout  événement,  elle  sera  aussi-tost  que 
les  Suisses. 

«Que  le  sieur  de  Termes  partira  soudain,  suyvantle 
vouloir  de  Sa  Majesté,  et  fera  marcher  quant  et  luy, 
et  les  Suisses  et  les  capitaines  françois  qui  ont  esté 
choisis  pour  faire  nouvelles  levées  en  cheminant.  Mais 
quant  à  M.  de  Dampville,  lequel  ne  s'est  peu  trouver 
en  ceste  assemblée  pour  quelque  indisposition,  et  pour 
le  regret  de  son  lieutenant  qui  fut  hier  tué,  ces  sei- 
gneurs luy  porteront  la  lettre  de  Sa  Majesté,  et  le  con- 
soleront sur  la  blesseure  et  prison  de  son  père,  pour 
le  faire  suivre  ledict  sieur  de  Termes. 

«  Remonstrera  ledict  Boy  vin  que  nous  avons,  par 
l'advis  mesme  de  M.  de  Termes,  dépesché  deux  de  nos 
capitaines  en  Suisse  pour  en  diligemment  lever  trois 
mille,  tant  pour  remplir  les  treize  enseignes  qu'elle  de- 
mande jusques  au  nombre  de  quatre  mille,  que  pour 
du  reste  remplir  aussi  celles-cy. 

«  Né  sera  oublié  de  remonstrer  que  ce  n'est  pas  tout 

que  de  recognoistre,  comme  Sa  Majesté'  faict,  les  ma- 
ladies de  l'Estat,  parmy  lequel  on  ne  peut  faillir  deux 
fois,  mais  bien  d'y  remédier  auparavant  qu'elles  soyent 
devenues  incurables ,  comme  sont  aujoui  d'huy  celles 
de  Piedmont,  si  souvent  et  si  importunément  remons- 
trées,  et  auxquelles  toutesfois  on  n'a  jamais  tenu  compte 
de  remédier  que  par  boutades.  Or,  si  le  mal  estoit  lors 
réduit  au  desespoir,  il  l'est  encor  aujourd'huy  davan- 
tage, entant  que  tant  s'en  faut  que  Sa  Majesté  y  vueille 
apporter  le  remède  convenable ,  qu'au  contraire  elle 
l'augmente,  en  despoûillant  la  province  des  plus  pré- 
cieux ornemens  qui  luy  estoient  demeurez ,  pour  la 
mettre  du  tout  en  chemise;  et  lors  que  Fennemy,  se 
renforçant  comme  il  faict,  nous  privera  du  tout  des 
grands  advantages  que  nous  avions  sur  luy,  et  peut- 
estre  de  quelques  bonnes  places  aussi. 

«  Le  mareschalsçait  bien  que  la  teste  et  le  corps  sont 
plus  précieux  que  les  autres  membres,  et  que  le  ser- 
viteur doit  tousjours  faire  joug  aux  volontez  du  mais- 
tre ,  comme  aussi  faict-il  ;  que,  pour  demeurer  dis  - 
coulpé  du  mal  qui  en  peut  advenir,  il  luy  est  tousjours 
permis  d'en  faire,  à  heure  convenable,  les  renions - 
trances  nécessaires;  bien  marri  qu'on  ne  lait  jugé  aussi 
propre  que  d'autres  pour  aller  sacrifier  sa  vie  au  ser- 
vice de  son  prince  et  seigneur  naturel,  auquel  il  a  tant 
et  tant  d'obligations. 

«  Quoy  qu'il  y  ait,  ledict  Boyvin,  parlant  particulière- 
ment au  Roy,  suppliera  Sa  Majesté  ne  vouloir  jecter  le 
manche  après  la  coignée,  comme  on  veut  qu'elle  fasse, 
et  croire  que,  si  son  plaisir  eust  esté  de  demeurer 
ferme  en  la  resolution  qu'elle  avoit  prinse  d'appeller 
ledict  mareschal  auprès  d'elle,  que  celuy  qui  en  a  esté- 

cause,  ny  tons  les  siens  emsemble,  ores  que  grands, 
valeureux  et  affectionnez  princes,  ne  l'eussent  sceu 
peut-estre  servir  avec  plus  de  courage  ny  de  fidélité 
qu'il  eust  faict  et  fera  à  jamais,  sa  propre  vie  ne  luy 
estant  chère,  sinon  autant  qu'elle  pourra  servir  à  son 
maistre  et  à  son  Estât  aussi. 

ce  Sur  tout  ramentevra  (0  à  Sa  Majesté',  de  la  part 
dudict  sieur  mai  eschal ,  que  pour  lever  les  sièges  des 
places,  ou  pour  autre  occasion,  quelque  favorable 
qu'elle  puisse  estre,  elle  prenne  soigneusement  garde 
à  ne  bazarder  jamais  aucun  combat  en  gros,  ny  à  se 
loger  aussi  en  lieu  s'il  n'est  fort  advantageux  pour  elle, 
et  dont  la  retraite  puisse  estre  si  libre  qu'elle  ne  puisse 
recevoir  aucune  contrainte  ou  escbec  pour  petit  qu'il 
soit;  mais  bien  s'efforcera-elle,  parla  main  de  quelque 
vigilant  et  prudent  capitaine,  défaire  donner  peu  à  peu 
aux  siens  quelque  advantageuse  curée  sur  l'ennemy, 
pour  leur  remettre  le  cœur  et  l'asseurance ,  qui  sont  un 
peu  esbransîez. 

«  Que  si  l'instable  et  non  jamais  fidelle  fortune  a  , 
comme  par  mocquerie,  conduit  la  France  à  autre  parti, 
il  faut,  aujourdhuy  plus  que  jamais,  renforcer  les  cou- 
rages et  les  affections,  tournants  les  espérances  en  Dieu, 
qui  portera  si  avant  nos  palmes,  que  nous  nous  gor- 
gerons  plus  du  sang  de  nos  ennemis  qu'ils  ne  feront 
jamais  du  nostre. 

«  Qu'il  supplie  tres-bumblement  Sa  Majesté  vouloir 
aussi  bien  pourvoir  les  seigneurs  de  Pavan ,  de  La 
Motte  Gondrin ,  viconte  Gourdon  et  Francisque  Ber- 
nardin ,  des  nouvelles  compagnies  de  gendarmerie 
qu'elle  faict  lever,  comme  elle  faict  assez  d'autres  qui 

(0  Rappellera. 

ne  l'ont  pas  peut-estre  si  bien  mérite'  qu'eux;  el  qu'en 
traictant,  comme  elle  fait,  le  Piedmont  en  enfant  re- 
prouvé, an  moins  elle  vueille  donner  quelque  conten- 
tement aux  chefs  qui  ont  les  charges  et  les  peines  par- 
ticulières de  son  salut  ;  autrement  qu'ils  se  retireront 
tous  en  leurs  maisons,  »  comme  firent  depuis  Pavan 
et  le  baron  des  Adrets. 

Je  trouvay  le  Pioy  à  Paris ,  et  arrivay  si  à  propos , 
que  Sa  Majesté,  qui  estoit  encores  au  lict,  commanda 
qu'on  me  fist  entrer ,  en  attendant  le  cardinal  de  Lor- 
raine, qui  avoit  lors  embrassé  tous  les  affaires,  tant 
civils  que  militaires.  Ce  bon  Roy,  en  jettant  un  grand 
souspir,  m'embrassa  me  disant  :  «  Boy  vin,  mon  ami, 
je  crois  que  M.  le  mareschal  a  receu  un  grand  desplai- 
sir delà  perte  que  j'ay  faite.  —  Ouy,  Sire,  respondis-je, 
très-grand,  mais  bien  encores  davantage  de  quoy  Vos- 
tre  Majesté  estime  si  peu  sonfidelle  sujectet  serviteur, 
qu'à  l'appétit  de  gens  qui  n'ont  que  la  langue  elle  a 
mieux  aimé  en  appeller  d'autres  que  luy  à  son  secours , 
et  qui  peut-estre  n'ont  pas  plus  d'expérience,  d'affec- 
tion ou  de  valeur  que  luy,  qui  est  toutesfois  créature 
particulière  de  Vostre  Majesté.  »  Ainsi  que  je  voulois 
porter  ma  carrière  plus  avant,  le  cardinal  entra,  vers 
lequel  m'estant  soudain  tourné  pour  le  saluer,  le  Pvoy 
luy  dict:  «  Faictes  sortir  tout  le  monde,  fors  le  secré- 
taire d'Estat ,  afin  que  nous  oyons  tout  ce  que  nous 
mandeM.  le  mareschal.  » 

Là-dessus  j'entray  au  mesme  discours  des  choses  que 
vous  avez  cy-devant  veuës;  mais  si  tost  que  je  tou- 
chay  la  corde  sur  le  secours  du  clergé  par  une  année 
entière  des  bénéfices,  ledict  cardinal  me  respondit  que 
les  affaires  du  Roy  n'estoient  pas  si  pressez  qu'il  fallust 

faire  ceste  dangereuse  playe.  A  quoy  je  repliquay  que 
ce  que  je  disois  n'estoit  pas  playe ,  mais  bien  que  le 
refïus  seroit  celuy  qui  feroit  une  lourde  playe,  et  que 
ceux  qui  rejecteroient  cest  expédient  auroient  peu 
d'affection  au  Roy,  pour  la  nécessité  duquel  il  falloit 
joyeusement  sacrifier  la  propre  vie ,  les  biens ,  femmes 
et  enfans,  comme  M.  le  mareschal  avoit  délibéré  de 
faire,  et  qu'il  luy  sembloit,  quoy  qu'on  sceust  dire, 
que  c  estoit  le  plus  prompt  et  le  plus  aisé  secours  que 
Sa  Majesté  sçauroit  trouver ,  et  dont  il  donneroit  luy- 
mesme  le  premier  exemple. 

Ceste  repartie  pleut  fort  au  Roy ,  mais  non  au  car- 
dinal. Lors  Sa  Majesté  me  commanda  de  poursuivre 
mes  remonstrances ,  sur  toutes  lesquelles  elle  promit 
de  me  satisfaire  bientost,  et  de  me  renvoyer  ;  qu'il  sça- 
voit  fort  bon  gré  au  mareschal  des  conseils  et  des  pro- 
positions que  je  luy  avois  faites,  et  que,  comme  très- 
bonnes  et  très-utiles,  il  les  pratiqueroit  tousjours,  et 
que,  sans  la  crainte  d'adjouster  à  ce  desastre  la  perte 
du  Piedmont,  qui  dependoit  de  luy  ,  elle  l'eust  dès  le 
premier  jour  appelle  près  d'elle.  Le  cardinal,  qui  crai- 
gnoit  que  je  n'esbranlasse  le  Roy  par  dessous  main  à  ap- 
peller  ledict  sieur  mareschal,  fit  donner  assignation  de 
quatre  cens  mille  livres  au  trésorier,  avec  les  proposi- 
tions du  président  Bailly,  pour  deniers  comptans ,  au 
supplément  de  toute  l'année,  et  lequel  président  Bailly 
avoit  forgé  lesdites  propositions  en  sa  teste ,  sans  en 
avoir  jamais  rien  communiqué  au  mareschal ,  et  l'exé- 
cution desquelles  pouvoit  plustost  apporter  la  totalle 
ruine  que  le  salut  du  pays. 

Voicy  quelles  elles  furent  :  Lever  trois  escus  pour 
clief  d'hostel ,  un  lésion  pour  septier  de  bled,  un  escu 

pour  muid  de  vin  ;  créer  une  chambre  des  comptes 
particulière  en  Savoy  e ,  et  une  seconde  chambre  en  la 
cour  de  parlement  de  Piedmont  ;  choses  aussi  mal- 
aisées à  exécuter  que  de  prendre  la  lune  avec  les 
dents.  Et  de  faict,  lorsque  la  fortune  voguoit  à  souliait 
pour  la  France,  et  que  la  force  estoit  de  nostre  costé, 
il  ne  fut  jamais  trouvé  raisonnable  de  mettre  sus  ces 
impositions  en  pays  de  nouvelles  conquestes,  et  on  le 
veut  maintenant  faire  parmi  les  disgrâces  et  les  muti- 
neries, et  sans  en  parlerai!  lieutenant  gênerai  du  Roy  : 
n'est-ce  pas  bien  et  utilement  mesnager  les  conséquen- 
ces de  l'Estat,  et  vouloir  qu'on  mette  cuire  là  dessus? 
Et  puis  laissez  manier  l'Estat  a  des  prestres,  la  plus- 
part  desquels  mesurent  toutes  choses  plustost  par  uti- 
lité particulière  d'eux  et  de  leurs  maisons  que  par 
celle  du  service  du  Roy. 

Ce  bon  prince  et  prélat  estoit  si  passionné  pour  faire 
tomber  le  souverain  maniement  de  l'Estat  à  son  frère, 
qu'il  ne  taschoit  qu'à  ruiner  et  reculer  tous  ceux  qui 
pouvoient,  comme  le  mareschal ,  faire  quelque  con- 
trecarre à  la  grandeur  des  siens  ou  à  leurs  desseins. 
Et  de  faict  il  n'y  eut  ordre,  quoy  que  je  sceusse  dire , 
qu'il  voulut  permettre  que  les  sieurs  de  Gondrin  ,  de 
Gourdon,  et  Francisque  Bernardin,  fussent  gratifiez  de 
la  gendarmerie  que  Sa  Majesté  leur  avoit  tant  de  fois 
accordé,  ny  depuis  aussi  les  seigneurs  de  Pavan  ,  lieu- 
tenant du  mareschal,  Montbazin,  baron  des  Adrets, 
et  capitaine  Bonval,  que  le  mareschal  recommandoit 
pour  leurs  services  :  de  manière  que  ceux-cy  quittè- 
rent depuis  leurs  charges ,  comme  aussi  fit  ledict  sieur 
de  Pavan  la  lieutenance  du  mareschal ,  qui  demeura 
presque  sans  gens  et  sans  l'assistance  de  pas  un  seigneur 

de  marque,  et,  qui  fut  le  pis,  sans  argent  pour  payer 
les  soldats  d'environ  six  mois  qui  leur  estoient  deuz  :  et 
comme  un  mal  ou  une  desdicte  est  tousjours  suivie  de 
l'autre,  il  advint  en  ce  mesme  instant  que  le  vidame  de 
Chartres,  enclin  au  remuement  de  mesnage ,  envoya 
offrir  au  Roy,  par  Lodun ,  de  luy  mener  douze  cens 
François,  autant  d'Italiens,  et  deux  cens  chevaux, 
sans  toutesfois  defournir  les  forces  qui  estoient  en 
Piedmont,  ny  sans  en  parler  au  mareschal,  qui  luy 
pouvoit  aider  à  parvenir  à  ce  poinct  plus  à  son  aise 
qu'il  ne  sceust  faire  depuis. 

Mais  le  cardinal ,  qui  sceust  que  le  mareschal  avoit 
trouve  mauvaise  ceste  proposition  ,  se  servit  depuis  du 
vidame  comme  d'un  instrument  propre  à  donner  au 
Roy  mauvaise  odeur  des  actions  du  mareschal,  ou  à 
les  infirmer  par  quelque  moyen  ;  et  toutesfois  le  Roy, 
qui  aimoit  fort  particulièrement  le  mareschal,  n'y  ad- 
jousta  jamais  foy  :  je  diray  davantage  (  selon  que  je 
descouvris  depuis),  que,  si  le  mareschal  eust  à  contre 
fin  faict  contenance  de  ne  pas  désirer  d'aprocher  du 
Roy,  glissant  doucement  sur  ce  qu'il  en  pensoit,  le 
cardinal  n'eust  jamais  pensé  à  le  ravaller,  ains  il  se 
fust  efforcé  de  le  gratifier  et  conserver  pour  ami  et  ser- 
viteur de  luy  et  des  siens;  mais,  remarquant  de  prés  la 
grandeur  de  ses  mérites  et  de  sa  valeur,  et  l'amitié 
couverte  que  le  Roy  luy  portoit,  ils  ne  purent  jamais 
permettre,  ny  qu'il  s'approchast  de  Sa  Majesté,  ny 
qu'il  fust  secouru  des  moyens  qui  le  pouvoient  faire 
voiler  plus  haut.  Voilà  comment  l'ambition  mesnage 
tousjours  les  affaires  au  préjudice  du  maistre:  à  la  vé- 
rité celuy  est  mal  advisé  qui  aux  affaires  d'Estat  s'as- 
seure  en  l'amitié  de  celuy  qui  a  la  puissance  en  main, 

car  elle  faict  tousjours  oublier  et  la  justice  et  le  res- 
pect, pour  faire  place  à  la  convoitise  ,  sans  respect  de 
parentage  ny  d'amitié  à  l'espreuve.  Il  n'y  a  celuy  peut 
estre  qui  ne  clochast  comme  eux  pour  maintenir  ceste 
souveraine  authorité  et  disposition  qu'ils  avoient  en 
main. 

Tant  y  a  que  le  Roy  n'adjousta  toutesfois  jamais  foy 
à  chose  qui  luy  fut  rapportée,  ains  trouva  bon  ce  qu'il 
luy  en  avoit  mandé  :  c'est  que  M.  le  vidame  n'avoit 
autre  moyen  d'accomplir  sa  promesse  que  parla  ruine 
de  ce  peu  de  forces  qui  estoient  restées  en  Piedmont, 
mesmes  aujourd'huy  qu'il  avoit  envoyé  encor  au  Roy 
les  douze  enseignes  de  Suisses  restantes,  ce  qui  avoit 
tellement  desgarni  toutes  les  places,  et  tant  afFoibli  ce 
peu  de  forces  qu'il  avoit  en  campagne,  que  l'ennemy 
feroit  aisément  quelque  lourde  bresche.  Sur  laquelle 
occasion,  et  craignant  qu'il  n'en  advint  pis,  je  fus  de 
rechef  renvoyé  vers  le  Pxoy ,  duquel  j'obtins  le  renvoy 
desdites  treize  enseignes  suisses,  qui  s'estoient  desja 
advancées  jusques  à  Sainct-Jean  de  Mauriane,  ordon- 
nant que  le  mesme  payement  qui  leur  avoit  esté  pré- 
paré à  Lyon  pour  tirer  pays  seroit  porté  en  Piedmont, 
et  que  le  vidame  iroit  faire  sa  levée  en  France. 

Or,  par  ce  qu'il  y  avoit  lors  cinq  ou  six  compagnies 
de  gens  de  pied  à  pourvoir,  et  dont  le  Roy  avoit  com- 
mandé que  les  commissions  me  fussent  baillées  en 
blanc  pour  les  porter  au  mareschal,  afin  qu'il  y  pour- 
veust  de  tels  capitaines  qu'il  adviseroit,  les  amis  du- 
dict  sieur  mareschal  ayans  descouvert  que  c'estoit  une 
ruze  dressée  par  le  cardinal  pour  davantage  irriter  le 
vidame  contre  le  mareschal,  cas  qu'il  y  mist  la  main, 
je  les  refusay,  disant  que,  puis  qu'ainsi  estoit  que  dés 

le  vivant  de  M.  de  Bonnîvet,  cousin  du  mareschal,  le 
Roy  avoit  trouve'  bon  de  le  priver  de  ces  nominations, 
qu'il  ne  s'en  vouloit  plus  mesler,  ores  que  quand  luy 
mesme  avoit  esté  colonnel  des  gens  de  pied  au  voyage 
de  Parpignan  (0  et  ailleurs,  la  puissance  de  ce  faire 
fust  tousjours  defferée  aux  lieutenans  généraux  du  Roy 
sous  lesquels  il  militoit  lors,  et  non  à  luy. 

Voilà  tout  ce  que  je  sceuz  rapporter  de  ce  mien 
voyage.  A  mon  retour  le  mareschal  fit  entendre  au 
Roy  que  les  ennemis  commençoient  à  tirer  gens  à  la 
campagne,  pour  aller,  disoient  aucuns,  assaillir  Ga- 
tinare,  et  les  autres  Gaillany,  Ponzon  et  Courtemjlle  ; 
et  que  si  Sa  Majesté  ne  pourvoyoit  d'autres  forces  que 
celles  duditvidame,  il  falloit  se  préparer  à  la  perte  des 
places  susdictes  ou  d'autres  meilleures,  et  que  dés  main- 
tenant, comme  pour  lors,  il  s'en  lavoit  les  mains.  La 
response  que  luy  fit  faire  M.  le  cardinal,  c'est  qu'estans 
desjasifortadvancez  qu'on  estoit  dans  l'hy ver,  c'estoient 
choses  fort  aisées  à  discourir,  mais  mal  aisées,  voire 
du  tout  impossibles  à  exécuter,  et  qu'enfin  l'hiver  es- 
toit  tousjours  l'hiver.  Ignorant  ledict  sieur  cardinal 
qu'il  estoit  autant  aisé  aux  ennemis  de  guerroyer  en 
hyver  qu'il  avoit  esté  au  mareschal,  lors  que  la  neige 
estant  trois  pieds  de  haut  sur  terre ,  d'avoir  emporté  la 
citadelle  de  Lanz,  la  ville  d'Yvrée,  Masin ,  et  n'a- 
gueres  celle  de  Valence ,  en  la  compagnie  de  M.  de 
Guise  son  frère  allant  à  Rome  ;  et  encores  que  tout 
cela  ne  fust  en  son  bréviaire,  si  ne  laissa  il  de  réduire 
le  mareschal  à  tel  poinct,  que,  n'ayant  le  moyen  de  te- 
nir ny  Galliani  ny  Gatinare,  force  luy  fut  de  les  faire 
desmolir  toutes  deux,  dont  depuis  Yvrée  etSantiasen- 

(  '  )  Brissac  é  toit  colonel  d'infan  terie  lors  du  siège  de  Perpignan,  en  1 54  2 . 

tirent  de  grandes  incommoditez;  mais  encores  valoit  il 
mieux  faire  cela  que  d'en  laisser  emparer  l'ennemi  à 
la  ruine  de  l'Estat. 

Et  à  la  vérité  toutes  ces  misères  et  toutes  ces  afflic- 
tions n'eussent  travaillé  le  Roy  ny  l'Estat ,  si  dés  le 
commancement  de  l'altération  de  la  trefve  on  eust  con- 
sidéré, comme  il  falloit  faire,  et  d'œil  non  passionné, 
que  ces  grands  affaires  d'Estat  dévoient  estre  maniez 
avec  plus  grandes  et  plus  prévoyantes  considérations 
qu'il  ne  fut  faict,  et  de  main  en  main  recognoistre  que 
ces  considérations  doivent  meurir  et  estre  digérées  avec 
le  temps  et  par  l'expérience  du  passé,  au  lieu  de  tur- 
bulement  embrasser  tout  à  la  haste,  comme  est  presque 
l'ordinaire  de  la  France,  toutes  ces  choses  nouvelles, 
pour  difficiles  et  hazardeuses  qu'elles  soient.  Si  le  raa- 
reschal  ne  se  fust  luy  mesme  laissé  un  peu  trop  avant 
emporter  par  la  gloire  du  souverain  commandement 
des  armes,  et  eust  aussi  voulu  un  peu  adoucir  ceste  ar- 
dente affection  à  bien  servir  le  prince  et  la  patrie,  il 
eust  de  bonne  heure  recognu  que  les  grands  capitaines, 
tels  qu'il  estoit ,  qui  avoient  long  temps  et  heureuse- 
ment manié  les  armes  et  les  affaires,  dévoient  tousjours 
craindre  les  traverses  de  la  fortune ,  laquelle  n'a  jamais 
porté  tant  de  faveur  à  nul  d'eux ,  qu'elles  n'ayent 
tousjours  esté  suyvies  d'autant  de  menaces  au  con- 
traire. A  dire  vray,  ce  fut  ce  seul  chatouillement  et  ce 
calme  qui  trompa  et  qui  perdit  enfin  Pompée,  Crasse  (r), 
César,  et  luy  mesme  aussi  :  ce  qui  ne  fust  advenu  s'ils 
eussent  à  temps  sceu  recognoistre  que  le  repos  de  l'es- 
prit est  autant  désirable  que  celuy  de  la  tranquillité 
de  l'ame ,  et  plus  la  paix  que  les  troubles ,  la  liberté 

(0  Crassus. 

que  la  servitude,  pour  douce  qu'elle  soit.  Quelle  as- 
seurance  ayant  à  vivre  tousjours  parmy  les  dangers, 
qui  talonnent  la  vertu ,  et  dont  les  cours  des  princes 
sont  tousjours  abondamment  farcies?  Ce  sieur,  dis-je, 
eust  deslors  tout  quitté  et  se  fust  retiré  parmy  la  dou- 
ceur d'une  vie  paisible  et  reposée  en  Dieu  seul,  à  fin 
d'acquérir,  et  vivant  et  mourant,  ceste  gloire  et  ceste 
béatitude  qu'il  départ  tousjours  aux  âmes  vrayement 
chrestiennes  et  dévotes  comme  estoit  la  sienne.  Je  le  vis 
depuis  en  volonté  d'embrasser  par  une  honneste  re- 
traicte  toutes  ces  belles  parties,  mais  le  Roy  ne  le  vou- 
lut jamais  permettre;  car  les  princes  veulent  tousjours 
avoir,  comme  on  dict,  et  la  peau  et  les  os  des  bons 
et  fidèles  ministres,  tels  qu'estoit  cestuy-cy;  et  puis 
le  mareschal  avoit  tousjours  ceste  opinion  que  l'ex- 
trême nécessité  des  affaires  reduiroit  finallement  Sa 
Majesté  à  recherclier  la  paix  par  le  glorieux  effort  des 
armes,  et  non  par  les  desavantageuses  conditions  avec 
lesquelles  elle  fut  depuis  achetée,  comme  la  suitte  de 
ces  Mémoires  fera  cognoistre  :  laquelle  paix  succédant, 
il  faisoit  estât  que  le  Piedmont  seroit  en  lin  sa  glo- 
rieuse sépulture. 

destre  secouru,  ny  de  gens ny  d'argent, en  ceste  extrême 
nécessité  et  pauvreté  où  les  affaires  estoientreduicts  de 
tous  costez  par  la  juste  ou  injuste  jalousie  du  cardinal 
de  Lorraine,  et  voyant  que  toutes  ses  instances,  soit 
par  lettres  ou  par  personnes  expresses,  ne  portoient 
coup,  et  que  cependant  les  gouverneurs  des  places 
protestoient  contre  luy  de  ne  les  pouvoir  plus  garder 
sans  augmentation  de  gens,  et  sans  le  payement  de  ce 
peu  qu'ils  avoient  prés  d'eux,  il  print  resolution  d'en- 
voyer vers  le  Roy  M.  de  Gonnort,  son  frère  naturel  (0, 
assez  libre  et  aimé  de  Sa  Majesté,  qui  fit  tant,  que  Sa 
Majesté  commanda  qu'il  y  fust  pourveu,  comme  il  fut, 
et  pour  le  regard  des  assignations,  et  aussi  pour  l'envoy 
des  deniers ,  tant  pour  payer  partie  de  ce  qui  estoit  deu 
comme  pour  faire  des  levées  pour  le  remplissage  des 
vieilles  bandes,  sans  plus  s'amuser  aux  frivoles  inven- 
tions du  président  Bailly. 

«  Remonstrera  aussi  que  le  train  que  Sa  Majesté  pre- 
noit  à  croire  à  ces  inventions  sans  en  recevoir  son  ad- 
vis,  portoit  deux  grands  inconvénients  :  l'un,  qu'en  les 
estimant  bonnes  on  en  faict  estât  asseuré,  et  que  ce- 
pendant on  disposoit  ailleurs  des  deniers  précédemment 
destinez  pour  le  Piedmont  ;  l'autre,  que  le  Piedmont, 
qui  descouvre  peu  à  peu  ces  propositions,  levoit  les 
aureilles  à  la  nouveauté,  à  quoy  faire  ils  estoient  con- 
tinuellement sollicitez  par  les  ennemis  ;  et  à  la  vérité  f 

(0  Depuis  maréchal  de  Cossé. 

quoy  que  l'intention  du  président  fust  bonne ,  si  ne 
devoit-il  avancer  ces  propositions,  de  dure  digestion 
pour  le  temps  qui  couroit  lors,  et  pour  le  lieu  mesmes , 
sans  en  avoir  premièrement  conféré  avec  le  mareschal 
qui  l'aymoit  ;  car  ce  fut  une  planche  qui  servit  depuis 
de  couleur  à  ce  prélat  (0  pour  le  recullement  des  as- 
signations desja  destinées  au  Piedmont,  lequel  eut  de- 
puis beaucoup  à  souffrir. 

«  Pareillement ,  que  ceux  qui  empeschoient  que  le 
Roy,  par  la  recommandation  du  mareschal,  ne  gra- 
tifiast  plusieurs  seigneurs,  gentils-hommes  et  capitaines 
des  charges  et  honneurs  qu'ils  avoient  pieça  méritez ,  bas- 
tissoient,  non  pas  la  ruine  de  luy,  mais  bien  celle  des 
affaires  du  Roy  ;  quoy  subsistant  il  estoit  impossible  que 
le  soin  et  la  prudence  d'un  capitaine  gênerai  y  peussent 
convenablement  pourvoir,  estant  destitué,  comme  il 
estoit  aujourd'huy,  de  l'amour  et  de  l'obéissance  de 
ceux  mesmes  ausquels  il  commandoit,  et  sans  quoy 
il  faut  que  tout  s'en  aille  peu  à  peu  en  perdition  et 
ruine;  qu'il trouvoit  tous  ces  traittemens  d'autant  plus 
estranges,  que  par  cy  devant  Sa  Majesté  luy  faisoit 
cest  honneur   de  pourvoir  aux  charges  et  honneurs, 
non  ceux  qui  couroient  les  premiers  à  les  demander, 
de  quelque  mérite  qu'ils  fussent,  mais  bien  ceux  là 
seulement  desquels  il  rendoit  tesmoignage  et  suppli- 
cation ;   que  si  ceux  qui  ont  aujourd'huy  le  manie- 
ment des  affaires,  luy  donnoient  ces  traverses  et  ces 
défaveurs  pour  couvertement    l'induire  à  quitter  sa 
charge,  qu'il  n'y  falloit  point  tant  de  discours  ny  tant 
de  façons,  d'autant  qu'il  estoit  et  sera  tousjours  prest 
à  la  remettre,  et  de  bon  cœur,  quand  et  à  qui  Sa  Ma- 

(0  Le  cardinal  de  Lorraine. 

jesté  ordonnera  ;  car  aussi  bien  ne  peut  il  plus  endurer 
d'estre  ainsi  traicté  à  contre-poil  en  bien  faisant,  et 
peut  estre  mieux  que  tous  ceux  qui  l'agacent  ainsi , 
jusqu'à  vouloir  que  ceux  qui  sont  souz  son  authorité 
entreprennent  sur  les  mesmes  choses  qui  doivent  dé- 
pendre immédiatement  de  luy  ;  et  de  faict,  qu'au  lieu 
de  supporter,  comme  ils  faisoient,  le  vidame  en  ce 
qu'il  avoit  assez  inconsidérément  entreprins  à  son  des- 
ceu,  que  luy  et  eux  en  dévoient  estre  rigoureusement 
corrigez  et  non  pas  louez,  en  tant  que  le  mareschal, 
lequel  ne  cède  ny  aux  uns  ny  aux  autres  en  affection 
au  service  de  Sa  Majesté,  la  révérence  de  leur  grandeur 
séparée,  eustplustost  aidé  qu'empesché  le  vidame,  s'il  y 
eust  eu  tant  soit  peu  de  jour  et  de  raison  en  son  entre* 
prinse;  et  de  faict,  qu'aujourd'huy  que  le  Roy  luy  ren- 
voyoitles  treize  enseignes  de  Suisses  dernières,  les  deux 
mil  Daulphinois,  et  qu'il  luy  permettoit  de  faire  des 
creuè's,  avec  promesse  de  les  payer,  il  avoit  si  avant 
aidé  au  vidame ,  à  la  seule  considération  du  service  de 
Sa  Majesté,  et  non  de  luy,  qu'il  ne  tiendroit  qu'à  luy  qu'il 
ne  partist  bien  tostavec  quelques  François  et  Italiens* 

«  Qu'il  remercioit  tres-humblement  Sa  Majesté  de 
l'honneur  qu'elle  avoit  fait  au  sieur  d'Ossun  de  le  re- 
cevoir pour  chevalier  de  son  ordre,  et  de  donner  à  la 
Motte  Gondrin  le  gouvernement  de  Casai  (0,  lorsvac- 
quant  par  la  mort  du  gentil  Salveson,  luy  semblant 
que  leur  vertu  et  leurs  services  l'avoient  de  longue* 
main  mérité. 

«  Aussi  de  l'ordre  qu'elle  a  donné  aux  payemens  des 

(')  Suivant  La  Popelinière ,  la  Cour  feignit  d'avoir  mal  compris  les 
intentions  du  maréchal,  et  ce  gouvernement  fut  donné  à  Francisque 
Bernardin  Vimercat.  Cependant  Lamothe  Gondrin  l'obtint  plus  tard. 

I  I. 

chevaux  légers,  pour  celuy  de  l'artillerie,  et  pour  le 
remboursement  de  ce  que  luy  mesme  fit  prester,  à  sa 
caution,  aux  premiers  Suisses  qu'il  envoya  à  Sa  Ma- 
jesté. Que  si  lafoy  eust  esté  gardée  par  ceux  qui  avoient 
le  maniement  des  finances,  à  plusieurs  bons  marchands 
piedmontois  qui  avoient,  sur  la  sienne,  advancé  jus- 
qu'à quatre  cens  mil'  livres  à  diverses  fois,  ils  eussent 
tousjours  esté  prompts  à  servir  et  secourir  Sa  Majesté, 
au  lieu  de  se  trouver  réduits,  comm'ils  sont,  à  une  mi- 
sérable condition ,  par  une  fausse  et  maligne  opinion 
que  aucuns  ont  conceuë  qu'il  avoitpart  au  butin,  et 
dont  la  vérité  les  fera  tousjours  tenir  pour  gens  indi- 
gnes d'honneur  et  de  croyance,  soit  dict  avec  la  cor- 
rection de  Sa  Majesté,  laquelle  a  de  longue-main  faict 
trop  de  preuves  de  sa  fidélité  et  intégrité,  pour  croire 
ces  âmes  scélérates  et  bassement  nées,  lesquelles,  di- 
gerans  plustost  les  affaires  par  l'envie  que  par  la  rai- 
son ,  se  precipitoient  eux-mesmes  dans  les  ruines  qu'ils 
preparoient  aux  autres;  et  il  seroit  ainsi,  si  leur  vie  es- 
toit  bien  recognuë  comm'ildesiroit  quefust  la  sienne.  » 
En  ce  mesme  instant,  le  mareschal  eut  nouvelles,  par 
le  costé  d'Italie,  que  M.  de  Guise,  ayant  desbandé  son 
armée,  en  estoit  party  pour  aller  trouver  le  Roy  par 
le  chemin  des  Grisons.  Sur  cela  je  fus  depesché  pour 
l'aller  rencontrer  à  Lyon,  tant  pour  se  resjouir,  de  la 
part  du  mareschal ,  de  son  heureux  retour  ,  et  du  sou- 
verain commandement  que  le  Roy  avoit  defferé  à  sa 
valeur  et  fidélité,  comme  aussi  pour  luy  remonstrer 
les  misères  et  les  afflictions  qui  couroient  par  le  Pied- 
mont,  et  le  supplier,  lors  qu'il  seroit  arrivé  vers  Sa 
Majesté,  d'y  faire  pourvoir  conformément  à  ce  qu'il  re- 
cognoistroitestre  nécessaire  au  service  du  Roy,  à  fin  de 

redresser  la  discipline  et  l'obéissance  que  la  pauvreté 
avoit  altérée  de  toutes  parts,  et  dont  M.  le  cardinal,  son 
frère,  ne  s'estoit  jamais  donné  guieres  de  peine,  ores  qu'il 
fust  des  plus  anciens  serviteurs  et  amis  de  sa  maison.  » 

Ce  prince  me  receut  et  m'escouta  fort  courtoise- 
ment, avec  promesse  de  faire  en  sorte  que  le  mares- 
chal  recognoistroit  combien  il  estoit  aimé  et  honoré  de 
luy,  et  que  peu  après  son  arrivée  en  cour  il  me  ren- 
voyast  vers  luy  pour  recueillir  les  fruits  de  son  ami- 
tié; que  je  disse  au  mareschal  la  peine  en  laquelle  il 
estoit  de  tomber  luy-mesme  en  ces  inconvénients, 
ayant  à  commander  à  des  gens  qui  avoient  le  courage 
abatu  par  les  disgrâces  que  ils  avoient  n'aguieres  cou- 
rues, et  qu'il  auroit  beaucoup  d'affaires  à  leur  remettre 
le  cœur  au  ventre,  et  qu'à  ces  fins  il  s'essayeroit  de 
leur  donner  deux  ou  trois  bonnes  curées  pour  les 
acharner  à  la  poursuitte  des  ennemis  ;  finalement,  qu'il 
prioit  le  mareschal  avoir  bonne  et  parfaicte  intelli- 
gence avec  luy>  à  fin  que  les  affaires  du  mareschal  en 
prinsent  meilleur  train,  et  leur  réputation  particulière 
aussi;  que  le  contraire  succédant,  tout  yroit  mal  et 
pour  les  uns  et  pour  les  autres.  Voylà  le  sommaire  de 
mon  voyage,  qui  porta  quelque  coup  pour  la  future 
faveur  et  amitié  de  Guise  envers  le  mareschal  ;  mais 
toutesfois,  profondant  (0  quelque  peu  dans  son  ame, 
je  m'apperceus  assez  que  ceste  ambition  ,  aspirante  au 
souverain  commandement,  avoit  tracé  au  dedans  quel- 
ques étincelles  de  ces  soupçons  et  de  ces  jalousies  dont 
elle  est  tousjours  accompagnée,  et  qui  prive  les  amou- 
reux du  plaisir  et  du  repos  qu'il  y  a  tousjours  en  la 
doucement  mesnageant. 

(0  Pénétrant. 

Le  mareschal  cependant  eust  nouvelles  que  les  ca- 
pitaines  qui  estoient  allez  en  Suisse  pour  faire  levées 
au  remplissage  des  regimens,  ne  pouvoient  trouver 
soldats  pour  venir  de  deçà ,  chacun  d'eux  courant  vers 
Sa  Majesté,  en  espérance  d'estre  mieux  payez  et  traic- 
tez  qu'ils  n'ont  cy-devant  esté  en  ce  pays  de  Piedmont. 
Le  sieur  de  Grignan  luy  escrivit  aussi  que  les  cinq 
compagnies  qu'avoit  faict  M.  de  Termes  avoient  ren- 
contré M.  le  vidame  et  ses  trouppes  aussi,  parmy  les- 
quelles la  pluspart  de  celles-cy  s'estoient  jectées;  ad- 
joustant  M.  le  vidame  au  premier  mal  ce  second,  pour 
le  support  qu'il  recevoit  du  cardinal  :  tant  ceste  pre- 
mière jalousie  avoit  de  puissance  en  luy. 

Il  envoya  pareillement  au  Roy  la  coppie  d'une  lettre 
de  M.  le  duc  de  Ferrare  ,  par  laquelle  il  disoit  que  le 
Pape  avoit  faict  ses  accords  avec  le  duc  d'Alve,  et  que 
toute  la  tempeste  tournera  sur  luy  s'il  ne  faict  diver- 
sion de  leurs  armées,  leur  donnant  des  affaires  du  costé 
de  Milan  ;  qu'il  supplie  Sa  Majesté  luy  commander  ce 
qu'il  aura  à  faire  pour  ce  regard ,  mesurant  et  accar- 
rant  (0  ce  commandement  à  Testât  où  les  affaires  sont 
aujourd'huy  reduicts  au  Piedmont  ;  et  que  ce  seroit 
chose  de  mauvais  exemple  si  Sa  Majesté  abandonnoit 
ce  prince  en  ceste  sienne  nécessité,  pour  avoir  em- 
brassé son  party  ;  et  que  si  deslors  il  eust  eu  moyen  de 
faire  ceste  diversion,  qu'il  l'eust  entrepi  inse  de  fort  bon 
cœur,  au  soustenement  de  la  réputation  de  Sa  Ma- 
jesté, et  pour  rabaisser  la  hauteur  du  vol  que  l'ennemy 
a  prins  depuis  la  perte  de  Sainct-Quentin. 

Donna  aussi  advis  au  Roy  qu'il  estoit  allé  faire  une 
course  en  Albe,  Sainct-Damian,  Cairas,  Carmagnolles, 

(0  Comparant. 

et  Villeneufve  d'Ast,  à  la  seureté  desquelles  il  a 
pourveu  par  nouvelles  et  redoublées  charges  qu'il 
a  esté  contraint  mettre  sur  le  païs,  qui  exclame  (0  de 
tous  costez ,  à  son  très-grand  regret  ;  mais  que  pour 
tout  cela,  le  desespoir  et  le  mauvais  vouloir  des  sol- 
dats ne  luy  peuvent  promettre  que  tout  malheur, 
n'ayans  jamais  sceu  depuis  deux  ans  toucher  à  une 
seule  fois  la  paye  entière  d'un  mois;  que  ce  sont 
choses  ausquelles  il  ne  peut  pourvoir  que  par  les 
moyens  de  Sa  Majesté,  lesquels  on  envoyé  tout  à  sainct 
Pierre,  et  rien  au  pauvre  sainct  Paul,  qui  n'a  que  l'es- 
pée  nue. 

Qu'il  a  donné  advisau  capitaine  l'Isle,  commandant 
à  Montcalve,  qu'il  luy  envoyoit  quinze  mille  livres 
pour  secourir  la  garnison ,  à  fin  qu'il  envoyast  au  de- 
vant du  capitaine  l'Etang ,  qui  les  conduisent  avec 
cent  harquebuziers  ;  que  tout  avoit  esté  heureuse- 
ment exécuté,  et  que  le  dict  capitaine  l'Etang,  en 
s'en  retournant,  avoit  rencontré,  près  de  Verrue,  cin- 
quante Espagnols  allants  à  la  busqué  (2) ,  qu'il  avoit 
desfaict. 

Qu'il  a  entendu  que  M.  le  vidame  et  les  cinq  nou- 
velles compagnies  ont  tourné  teste  au  secours  de  Bourg 
en  Bresse,  l'importance  duquel  meritoitbien  le  voyage; 
mais,  iceluy  achevé,  il  supplie  Sa  Majesté  leur  com- 
mander de  s'en  retourner  de  deçà  avec  leurs  bandes 
complettes,  et  en  ordonner  le  payement,  pour  ne  re- 
tomber de  fièvre  en  chaut  mal,  aussi  bien  avec  ceux- 
cy  que  avec  les  autres.  Donna  aussi  advis  à  Sa  Ma- 
jesté que  le  duc  de  Parme  et  domp  Alvaro  de  Saude, 
maistre  de  camp  des  Espagnols,  armoient  contre  le 

(')  Qui  réclame,  qui  se  plaint.  —  Ca)  En  partisans  pour  piller. 

duc  de  Ferrare,  et  que  si  Sa  Majesté  ne  le  secouroit 
bien  tost,  qu'il  pourroit  recevoir  quelque  dangereuse 
secousse  pour  avoir  embrasse'  son  party. 

Les  premières  impressions  données  aux  princes,  où 
il  se  traitte  de  l'utilité  particulière,  prennent  telle  ra- 
cine, que,  quoy  qu'elles  soient  dangereuses  ou  diffi- 
ciles, ils  n'en  peuvent  estre  détournez  par  aucunes  rai- 
sons au  contraire.  Je  le  dis  à  propos  du  Roy,  la  Ma- 
jesté duquel  s'estoit,  par  la  vivacité  de  mes  remons- 
trances,  retirée  de  celles  que  le  président  Bailly  avoit 
assez  inconsidérément  mis  en  avant;  et  neantmoins, 
peu  après  retournant  sur  ces  mesmes  brisées,  elle 
manda  au  marescbal  deux  eboses  fort  contraires  :  la 
première,  que  resoluement  il  falloit  que,  sans  plus  de 
réplique,  il  se  prevalust  des  quatre  cens  quarante  mille 
livres  qu'elle  avoit  faict  assigner  pour  fournir  a  tout 
ce  qui  estoit  deu  du  passé  et  du  présent  jusques  au 
premier  jour  de  janvier  prochain,  quoy  que  j'eusse  vi- 
vement remonstré  au  contraire  et  au  Roy  et  à  tout  le 
conseil  ;  l'autre,  qu'elle  remeltoit  neantmoins  à  sa  dis- 
crétion d'en  faire  tout  ainsi  qu'il  adviseroit,  taisant 
l'impossibilité  de  la  chose,  ainsi  advoùée  par  Sa  Ma- 
jesté et  par  tout  le  conseil  sur  mes  premières  remons- 
trances.  Ce  sont  les  chemins  que  tiennent  aucuns  qui 
sont  plustost  corrupteurs  que  administrateurs  de  l'Estat. 

Le  mareschal,  respondant  à  ce  commandement  et  à 
ceste  resolution,  remonstra  à  Sa  Majesté  que  c'estoit 
bien  son  devoir  deluy  obeïr,  mais  non  pas  de  prendre 
le  hazard  sur  luy  de  ce  qui  pourroit  succéder  de  l'exé- 
cution de  tels  commandemens,  comme  il  sembloitque 
ce  fust  sa  volonté  ;  qu'il  ne  seroit  jamais  de  ces  timides 
pilotes,  lesquels,  par  la  crainte  d'une  future  tempeste, 

enfonçoient  leurs  navires  devant  quelle  survint;  qu'il 
la  supplioit  se  ressouvenir  que  ses  armes,  sa  diligence, 
et  la  bonne  fortune  de  Sa  Majesté',  estoient  celles  qui 
luy  avoient  donné  matière  fort  honnorable  à  l'augmen- 
tation et  à  la  conservation  de  l'Estat;  surquoy  il  recog- 
noissoit  que  Dieu  avoit  apporte'  ses  sainctes  bénédic- 
tions, tant  pour  le  gracieux  traictement  querecevoient 
les  subjects  comme  parce  que  les  mesmes  armes,  qui 
sont  tousjours  violentes  et  sanguinaires,  avoient  par- 
donné aux  vaincus  dans  les  mesmes  villes  prinses  de 
de  force,  et  de  jour  et  de  nuict;  dont  estoit  succédé 
cest  amour  et  ceste  affection  du  clergé,  de  la  noblesse 
et  de  tous  les  peuples  de  delà,  que  nous  tenons  pour 
les  plus  utiles  et  asseurées  colonnes  de  l'Estat,  lequel 
ils  avoient  tous  si  chèrement  et  si  reveremment  cultivé, 
qu'ils  n'en  dévoient  rien  de  reste  aux  mesmes  François  ; 
que  par  ainsi,  les  ayans  tousjours  nourris  et.apprivoi- 
sez  à  ce  gracieux  traictement,  il  sera  aujourd'huy  mal 
aisé  qu'ils  se  puissent  accommoder  à  supporter  toutes 
ces  charges,  à  la  vérité  trop  onéreuses,  en  y  adjoustant, 
comme  il  falloit  faire,  toutes  celles  qu'ils  ont  cy-devant 
supportées,  tant  pour  les  logis  des  gens  de  guerre  que 
pour  les  contributions  ordinaires,  taillon,  vivres  et 
fortifications  ;  et  qu'à  son  advis  il  eust  esté,  sous  cor- 
rection, bien  séant,  auparavant  que  d'en  délibérer  ainsi 
resoluement,  d'en  prendre  l'advis  de  luy,  qui  suivoit 
tousjours  les  grands  chemins,  et  non  les  sentiers  esga- 
rez  ny  la  flaterie,  comme  font  ceux  qui  ont  mis  en 
avant  ces  nouvelles  impositions,  ne  considerans  pas, 
comme  ils  dévoient  faire  s'ils  eussent  esté  bons  Fran- 
çois, que  l'amour  et  la  révérence  des  peuples,  mesmes 
nouvellement  réduits  comme  ceux-cy,  venant  à  s'alte- 

rer,  il  se  faict  tousjours  un  indiffèrent  meslange  de 
desordre  et  de  confusion ,  autant  des  grandes  que  des 
petites  choses,  et  qu'alors  il  faut  que  par  la  force,  tous- 
jours  pleine  de  violence,  on  ravalle  la  force,  non  ja- 
mais gueres  sans  le  hazard  de  l'Estat,  qui  est  aujour- 
d'huy  balancé  de  tant  dehazards,  de  mescontentemens 
et  d'autres  inconveniens,  que  la  moindre  surcharge  y 
pourroit  apporter  un  dangereux  esclat  ;  que  ce  sont 
ces  considérations  qui  Font  mis  en  alarme,  et  qui  le 
forcent  à  remonstrer  encore  à  Sa  Majesté  que  si  on  les 
luy  eust  communiquées  de  bonne  heure,  qu'on  les  eust 
digérées  avec  telle  prudence  et  affection ,  qu'on  eust 
peut-estre  tiré  à  peu  près  ce  qu'elle  desiroit,  et  avec 
toute  autre  grâce  et  tout  autre  goust  qu'on  ne  feroit 
maintenant  que  les  choses  se  sont  divulguées,  et  que 
le  despit  et  la  crainte  a  desjà  prins  racine  dans  le  cœur 
des  peuples,  la  trop  pressante  nécessité  desquels  fera 
que  l'audace  tiendra  peut-estre  désormais  lieu  de  pru- 
dence :  toutesfois,  qu'il  ne  lairra  d'y  apporter  ceste 
mesme  disposition  que  Sa  Majesté  a  tousjours  trouvée 
en  toutes  ses  actions ,  et  autant  par  la  mauvaise  que  la 
bonne  fortune.  Et  à  la  vérité  ,  au  faict  de  l'Estat, 
toutes  choses  ne  se  manient  pas  tousjours  par  mesmes 
ressorts,  ains  par  la  distinction  qu'il  faut  faire  du 
temps,  des  affaires  et  des  personnes:  or,  afin  que  Sa 
Majesté,  et  luy  par  ensemble,  comme  son  tres-humble 
ministre  et  serviteur,  puissent  pour  jamais  fermer  la 
porte  à  tous  ces  desordres  et  à  toutes  ces  confusions, 
(lesquelles  ne  font  que  travailler  les  princes,  les  ser- 
viteurs et  l'Estat),  il  supplie  tres-humblement  Sa  Ma- 
jesté luy  donner  asseurance,  assavoir  si,  en  faisant  un 
mauvais  repas  de  tout  ce  qu  elle  ordonneroit  et  aban- 

donneroit  pour  ceste  année  au  payement  de  ce  qui 
peut  estre  deu,  on  sera  asseuré,  en  la  prochaine  an- 
née, d'une  reigle  si  solidement  arrestée  pour  les  futurs 
payemens,  que  la  sévérité  des  monstres  puisse  estre 
inexorablement  gardée ,  et  de  main  en  main  le  service 
accomply  avec  plus  de  plaisir,  de  consolation  et  d'hon- 
neur qu'il  ne  peut  estre  parmy  ces  turbulences  et 
les  incertainetez  qui  ont ,  à  la  mal-heure ,  esté  cy- 
devant  pratiquées;  d'autant  que  par  ceste  gracieuse 
espérance  on  apprendra  des-maintenant  à  chacun  à 
patiemment  jeusner  les  quatre  temps,  sur  l'attente 
d'un  serain  plus  clair  (0  que  celuy  parmy  lequel  ils 
ont  vescu  :  mais  parce  que  les  gens  de  guerre  se  sont 
tousjours  trouvez  deceus  des  promesses  qu'on  leur  a 
cy-devant  faictes ,  il  ne  sera  pas  aujourd'huy  possible 
de  les  pouvoir  contenir  parmy  des  bornes  si  arrestées, 
qu'il  n'y  ait  plus  de  licence  et  peut-estre  plus  de  perte 
que  le  mareschal  ne  voudroit  ;  pour  prévenir  les- 
quelles il  supplie  Sa  Majesté  luy  envoyer  ceste  asseu- 
rance  par  escrit,  afin  qu'en  la  monstrant  à  chacun  il 
puisse  adoucir  les  courages  et  les  intentions  esgarées, 
ayant  de  longue  main  remarqué  que  tous  les  violens 
mouvemens,  ou  les  menaces  qui  sont  indifféremment 
apportées  à  la  conduicte  de  l'Estat,  ne  servent  jamais 
que  de  ruine ,  au  moins  s'ils  ne  sont  assaisonnez  avec 
la  mesme  prudence  et  tollerance  qu'il  désire  apporter 
aujourd'huy  au  soulagement  des  affaires  de  Sa  Majesté; 
laquelle,  au  parsus,  il  supplie  tres-humblement  ne 
trouver  mauvais  que,  pour  sa  discoulpe,  il  ayt  un  peu 
plus  librement  entreprins  que  peut-estre  on  neust 
voulu  ceste  tant  nécessaire  et  véritable  remonstrance, 

(')  Un  temps  plus  heureux. 

connivant  sur  laquelle  tout  le  mal  qui  en  pouvoit 
succéder  eust  esté  attribué  ou  a  infidélité  ou  à  impru- 
dence indigne  du  lieu  dont  le  Pioy  l'a  honoré:  que  si 
Sa  Majesté  est  elle  mesme  celle  qui  a  allumé  le  feu 
qui  nous  brusle  et  qui  consomme  aujourd'huy  tout, 
elle  ne  devra,  s'il  luy  plaist,  trouver  mauvais  que  le 
mareschal  recoure  à  l'eau  de  ses  grâces  qui  seules  le 
peuvent  esteindre. 

Sa  Majesté  fut  advertie  que  nul  des  capitaines  de 
gendarmerie  ne  tenoit  compte  de  venir  en  Piedmont, 
et  qu'il  n'y  avoit  aujourd'huy  compagnie  où  il  y  eust, 
l'une  portant  l'autre,  plus  de  vingt-cinq  à  trente 
hommes  de  combat,  au  lieu  de  cent  ou  six-vingts  qu'il 
y  devoit  avoir;  et  qu'il  la  supplie  y  pourvoir,  et  tout 
d'un  train  au  faict  de  l'artillerie  ;  sur  les  provisions  de 
toutes  lesquelles  choses  les  promesses  ont  esté  grandes 
et  spécieuses,  mais  les  efïectsnuls,  aussi  bien  en  cest 
endroict  qu'en  beaucoup  d'autres,  et  dont  il  a  esté 
repeu  ;  neantmoins  on  veut  aujourd'huy  que  le  mares- 
chal rende  les  fruicts  tout  tels  qu'il  eust  faict  si  on 
luy  eust  gardé  parole;  ce  qui  l'affligeoit  autant  que  tout 
autre  chose  qui  luy  eust  peu  arriver,  pour  le  désir  ex- 
trême qu'il  avoit  d'advancer  les  affaires  du  Roy,  et  por- 
ter sa  domination  plus  avant  que  ces  forces  racoursies 
ne  pouvoient  permettre. 

Que  M.  d'Annebaut ,  ayant  esté  lourdement  blessé 
en  l'espaule  à  une  charge  qu'il  fit  n'agueres  contre 
l'ennemy,  et  dont  il  eut  l'advantage ,  il  luy  a  donné 
congé  d'aller  trouver  le  bailleur  (0  pour  se  faire  pen- 

C1)  On  appeloit  bailleux  ceux  qui  remettaient  les  os  disloqués.  Ce 
nom  leur  venoit,  dit-on,  de  ce  qu'une  famille  Bailleul  avoit,  de  temps 
immémorial ,  entretenu  dans  ses  terres ,  en  Normandie ,  un  hôpital  où 

ser,  asseurant  Sa  Majesté  qu'il  n'y  a  en  luy  faute  de 
valeur  ny  d'affection,  et  de  faict  qu'il  a  presque  tous^ 
jours  entretenu  sa  compagnie  à  ses  despens  et  fort 
complette,  dont  il  mérite  que  Sa  Majesté'  luy  sçache 
gré  pour  l'animer  tousjours  à  mieux  faire. 

Que  Le  Figuerol  est  revenu  en  Ast  avec  tous  les 
seigneurs  de  l'armée  ennemie;  ils  ont  commandé  force 
charrois  et -pionniers  pour  l'artillerie  ;  et  qu'à  la  fin  ils 
sont  venus  à  Montechar,  qu'il  avoit  n'agueres  faict  ra- 
coustrer,  dans  lequel,  ainsi  qu'ils  entroient  par  une 
porte,  nos  gens  sortirent  par  l'autre ,  et  se  retirèrent  à 
Verrue  et  à  Robelle  sans  rien  perdre;  et  qu'il  leur 
avoit  mandé  de  s'aller  jecter  dans  Montcalve,  qui  est 
celle,  à  son  advis  ,  de  nos  places,  où  ils  s'addresseront 
le  plustost,  avec  resolution,  cela  faict,  de  venir  forti- 
fier Poirin,  qui  est  au  centre  du  Piedmont  :  que  le  duc 
d'Alve  devoit  arriver  par  mer  à  Gennes,  avec  six  ou 
sept  mille  hommes  qu'il  rameine  de   Naples  ,   mais 
qu'ayant  son  armée  maritime  couru  fortune,  il  avoit 
esté  contrainct  de  se  desembarquer  à  l'Aspecia  (0,  et 
les  autres  qui  cà ,  qui  là,  selon^que  le  vent  et  les  vagues 
les  ont  portez. 

En  attendant  la  venue  dudict  duc  d'Alve,  les  enne- 
mis, ayans  prins  Montechar,  sont  aussi  allez  prendre 
un  chasteau  que  nous  avions  au  delà  du  Tanare , 
nommé  Costiglioles,  et  tout  d'une  tire  forcé  Pouzon , 
avec  intention,  si  l'hyver  ne  permet  qu'ils  se  puissent 
addresser  à  l'une  de  nos  places,  de  s'en  aller  passer 

l'on  traitoit  tous  les  malheureux  qui  avoient  des  membres  fractures. 
Sainte-Marthe  ajoute  qu'il  a  vu  un  des  membres  de  cette  famille  pré- 
sider lui-même  aux  opérations. 

O)  La  Spezzia. 

riiyver  à  Butiglieres  et  le  fortifier,  ou  Poirin,  et,  en  ce 
faisant,  courir  et  manger  toute  la  plaine  duPiedmont, 
et  par  ce  moyen  nous  oster  peu  à  peu  toute  commodité 
d'attaquer  ce  qu'ils  pourroient  avoir  prins  ou  fortifié. 
C'est  pourquoy  il  est  tres-necessaire  que  Sa  Majesté 
pourvoye  diligemment  aux  affaires,  ou  qu'elle  se  pré- 
pare à  endurer  toutes  les  secousses  et  deffaveurs  de  la 
fortune,  et  que  petit  à  petit  on  luy  tonde  ainsi  la  laine 
sur  le  dos.  Que  s'il  eust  pieu  à  Sa  Majesté ,  aussi-tost 
qu'elle  a  eu  heureusement  redressé  les  affaires  de  delà, 
secourir  celles  de  deçà  et  de  forces  et  d'argent,  on 
eust  peut-estre  reduict  les  ennemis  à  tel  poinct,  qu'ils 
se  fussent  resserrez  en  leur  coquille  au  lieu  de  braver 
comme  ils  font. 

Que,  pour  aucunement  soulager  les  finances  de  Sa 
Majesté  et  les  nécessitez  du  Piedmont,  il  a  mis  une 
imposition  de  six  vingts  mille  livres  sur  le  païs,  avec 
toute  la  plus  douce  et  gracieuse  façon  dont  il  s'est  peu 
adviser;  mais  pour  cela  on  ne  remplacera  pas  les  qua- 
tre cens  mille  livres  qui  sont  deues,  et  que,  quoy  qu'il 
ait  sceu  remonstrer  au  païs ,  on  n'en  peut  toutes-fois 
rien  tirer  que  par  exécutions  et  contraintes,  dont  sor- 
tent tant  d'exclamations,  de  mescontentemens  et  de 
menaces,  que  ce  sera  un  vray  coup  de  Dieu  si ,  main- 
tenant que  l'ennemy  est  en  campagne ,  il  n'en  sort 
quelque  révolte ,  et  à  laquelle  les  soldats ,  pauvres , 
nuds  et  affamez,  s'accommoderont  peut  estre  les  pre- 
miers, tant  la  continuation  du  mal  renverse  et  altère 
tousjours  les  amitiez  et  les  dévotions,  pour  sainctes 
qu'elles  soient  :  que  se  trouvant  destitué  des  moyens 
pour  y  remédier,  et  mesmes  du  secours  de  quatre  cens 
mille  livres  que  Sa  Majesté  avoit  tant  asseurées,  et  qui 

dévoient  suivre  Boy  vin  au  retour  qu'il  fit  n'aguieres 
vers  luy,  il  ne  sçait  aujourd'huy  à  quoy  se  renger, 
qu'à  remettre  tout  entre  les  mains  de  Dieu,  qui  seul 
peut  de  rien  faire  toutes  choses. 

Que  se  trouvant  malade  et  destitué  de  toute  assis- 
tance, fors  de  celle  du  sieur  de  Gonnort  son  frère, 
qui  trainoit  luy-mesme  les  aisles ,  il  supplie  Sa  Ma- 
jesté que  si  M.  le  vidame  doit  revenir  en  Piedmont 
avec  les  cinq  enseignes  de  M.  de  Termes  et  les  siennes, 
que  ce  soit  au  plustost  et  avec  argent,  car  sans  cela  il 
seroit  plus  utile  qu'elles  demeurassent  de  delà  que  de 
venir  augmenter  le  mal,  qui  n'est  des-jà  que  trop  grand 
de  deçà. 

Que  ledict  sieur  de  Gonnort  travaille  tant  que  il 
peut  pour  trouver  marchands  qui  puissent  fournir  ha- 
billemens  faits,  ou  matière  pour  les  faire,  à  ces  pau- 
vres soldats,  pleins  de  telle  misère,  qu'ils  font  pitié  aux 
pierres  mesmes. 

Que  les  Milanois,  pour  se  redimer  de  la  subjection 
et  de  l'oppression  de  Valence,  Casai  et  Santia/avoient, 
avec  la  conjonction  des  Genevois  (0,  accordé  soixante 
mille  escus  par  mois,  et  qu'il  ne  avoit  encores  nulles 
nouvelles  de  cent  mille  livres  qui  dévoient  estre  en- 
voyées après  may,  et  que  le  retardement  pourroit  ap- 
porter quelque  irréparable  malheur  que  les  finan- 
ciers ne  veulent  appréhender,  presentans  tousjours  la 
pluspart  d'eux  un  masque  d'affection  pour  couvrir  et 
colorer  leurs  particuliers  desseins. 

Les  ennemis  ont  faict  courir  un  bruict  que  tout  re- 
centement  le  Roy  avoit  receu  une  lourde  deffaicte  en 
Picardie;  à  ces  mauvaises  nouvelles ,  lesquelles  le  ma- 

(')  Génois. 

reschal  ne  peut  croire,  chacun  levé  des-ja  l'aureille 
et  faict  d'estranges  desseins  :  si  Sa  Majesté  ne  com- 
mande qu'on  luy  escrive  souvent,  et  la  vérité  des  oc- 
currences, ces  bruicts  empireront  les  maladies  de 
l'Estat. 

Ce  fut  la  deffaicte  de  M.  de  Termes  au  passage  de 
l'eau  des  Gravelingues  (0,  par  le  defFaut,  à  ce  qu'on 
tient,  du  sieur  de  Villebon,  qui  se  retira  du  jeu. 

Ceste  fréquence  de  pertes  si  notables  ne  donnoient 
que  trop  de  matière  pour  plourer  des  yeux  les  pros- 
peritez  passées,  et  du  cœur  les  calamitez  présentes,  et 
pour  autant  que  j'ay  puis  n'aguieres  recouvert  le  dis- 
cours de  ceste  perte  de  bataille ,  j'ay  jugé  qu'il  ne  se- 
roit  hors  de  propos  de  la  rapporter  icy,  à  fin  que  le 
bien  ou  le  mal  qu'il  y  eut  serve  d'exemple  à  ceux  qui 
commandent  les  armées. 

Discours  du  voyage  de  Dunquerere  9   envoyé  par  M.   le 
mareschal  de  Termes  à  monseigneur  le  duc  de  Guise. 

I 

«  Monseigneur,  pour  l'envie  que  j'ay  que  vous  sça- 
chiez  à  la  vérité  comme  toutes  choses  passèrent  en 
nostre  voyage  de  Dunquerere,  je  vous  en  ay  bien  voulu 
faire  ce  petit  discours,  qui  vous  fera  entendre,  mon- 
seigneur, que  si  lors  que  les  légionnaires  dévoient 
estre  ensemble  pour  faire  monstre  et  marcher  quant 
et  quant  eussent  esté  prests,  nous  eussions  faict  une 
ouverture  de  playe  si  grande  et  sensible  à  l'ennemy, 

(*)  Ce  fait  n'est  point  placé  à  sa  véritable  date  ;  la  bataille  de  Gra- 
velines  fut  livrée  le  i3  juillet  i558,  et  le  voyage  du  maréchal  à  la  Cour, 
dont  du  Villars  parle  plus  loin,  à  la  page  i85,  eut  lieu  vers  la  fin 
d'avril. 

que  ses  affaires  en  eussent  reculé  de  beaucoup ,  et  le 
service  du  Roy  advancé  ;  mais  ayant  iceux  légionnaires 
tardé  de  venir  plus  de  quinze  jours  d'avantage  qu'ils 
ne  dévoient,  je  ne  doute  pas  que  nostre  entreprinse 
ne  fust  descouverte  par  lesdicts  ennemis ,  qui  fust  cause 
d'une  fort  grande  conséquence  pour  le  service  de  Sa 
Majesté;  car,  si  deslors  qu'elle  nous  commanda  de 
sortir  en  campaigne  nous  en  eussions  eu  le  moyen,  il 
est  bien  certain  que  nous  eussions  eu  nostre  commo- 
dité de  faire  la  plus  grande  partie  de  ce  que  nous 
eussions  voulu.  Or,  estans  lesdicts  légionnaires  arri- 
vez à  Calais  le  dernier  jour  de  juin  i558,  le  mesme 
jour  nous  les  fismes  marcher  avec  le  reste  des  forces 
jusques  sur  le  bord  de  la  rivière ,  en  délibération 
de  la  passer  le  lendemain  pour  exécuter  ce  que  nous 
avions  résolu  avant  nostre  partement  dudict  Calais, 
qui  estoit  d'aller  assaillir  Gravelines ,  de  laquelle 
nous  espérions  avoir  fort  bonne  issue ,  attendu  qu'il  n'y 
avoit  dedans  que  neuf  enseignes  d'Allemans,  du  régi- 
ment du  colonel  Municossen ,  et  une  enseigne  de  Wa- 
lons  qui  avoient  tousjours  accoustumé  d'y  estre  :  tou- 
tes-fois, ainsi  que  la  plus  grande  partie  de  l'armée  avoit 
passé  ladicte  rivière,  et  que  le  reste  suivoit  à  la  file, 
un  valet  de  chambre  de  Sa  Majesté,  nommé  La  Vau, 
survint  avec  une  depesche  dudict  seigneur  ,  par  la- 
quelle il  nous  faisoit  entendre  quelques  advis  qu'il 
avoit  receus  du  remuement  que  l'ennemy  vouloit  faire 
du  costé  d'Arras,  et  que  pour  éviter  à  tous  inconve- 
niens,  voyant  que  ses  forteresses  estoyent  toutes  des- 
garnies de  gens  en  ce  quartier-là  ,  il  avoit  advisé  de  les 
en  secourir  de  ceux  de  nostre  trouppe,  advenant  qu'il 
en  receut  encores  quelqu'autre  plus  seur  advertisse- 
3o.  12 

ment,  et  que  pour  ceste  cause  il  vouloit  que  nous  n'enga- 
geassions point  nos  forces  en  lieu  dont  incontinant  nous 
ne  peussions  retourner  en  arrière  quand  il  nous  com- 
manderoit.  Qui  fust occasion  de  nous  faire  interrompre 
le  dessein  qu'avions  faict  d'attaquer  ledict  Gravelines, 
et  en  faire  prendre  un  autre  pour  ne  laisser  les  forces 
inutiles,  et  conclusmes  de  donner  jusques  à  Dunque- 
rere  :  et  ce  faict,  M.  de  Villebon  passa,  avec  la  plus 
grande  partie  de  la  cavallerie  ,  la  rivière ,  pour  gaigner 
le  devant,  et  moy  je  demeuray  à  faire  suivre  le  de- 
meurant des  forces  ,  de  peur  que  ceux  de  la  ville  leur 
vinssent  donner  sur  la  queue;  et  ayant  rendu  le  tout 
delà  l'eau ,  nous  advisasmes  d'envoyer  un  nombre  de 
cavallerie  battre  les  chemins  de  Bourbourg  et  Dunque- 
rere,  laquelle,  poursuivant  son  entreprinse,  trouva  un 
nombre  de  gens  soubs  trois  enseignes,  en  un  village 
nommé  Mardicque,  où  il  s'ai  resta  pour  les  assiéger 
attendant  que  nous  fussions  là  avec  l'infanterie  et  ar- 
tillerie ;  et  nous  en  ayant  le  sieur  de  Senarpont  adver- 
tis,  incontinent  nous  nous  acheminasmes  avec  lesdictes 
gens  de  pied  et  artillerie  ;  mais  avant  que  nous  y  peus- 
sions arriver,  il  fist  si  bien,  qu'il  trouva  moyen  de  les 
tailler  tous  en  pièces  avec  la  cavallerie  seule,  de  façon 
que,  nous  trouvant  à  une  petite  lieue  dudict  Dunque- 
rere ,  nous  advisames  estre  bon  dès  le  jour  mesme? 
l'aller  recognoistre ,  ce  que  les  seigneurs  de  Ville-bon  , 
de  Senarpont  et  moy  exécutâmes,  quelques  saillies  que 
ceux  de  dedans  fissent  pour  nous  en  vouloir  empes~ 
cher  ;  et  ayant  bien  à  plein  recogneu  que  ce  n'estoit 
pas  forteresse  pour  nous  faire  engager  plus  haut  de 
deux  jours,  nous  resolusmes  de  l'assaillir,  et  aussi-tosl 
nous  fismes  marcher  nostre  infanterie,  et  le  reste  de  la 

cavallerie,  qui  estoient  demeurez  audict  Mardicque  ,    . 
avec  laquelle  de  prime-face  nous  fismes  abandonner 
à  ceux  qui  estoient  sortis  de  la  ville  le  faux-bourg  ,  où 
l'infanterie  Françoise  se  logea  dès  le  soir  mesme  :   et 
pour  n'user  d'aucune  longueur,  la  nuictles  approches 
furent  faictes,  et  l'artillerie  mise  en  baterie,  qui  com- 
mença à  l'aube  du  jour,  et  dura  jusques  entre  neuf  et 
dix  heures,  qu'elle  fit  quelque  peu  de  bresche  de  la 
longueur  de  cinq  ou  six  pas.  Quoy  voyant  ceux  de  de- 
dans, et  que  nos  soldats  estoient  desjà  au  pied  de  la 
bresche,  se  trouvant  tous  estonnez  de  se  veoir  de  si  près 
attaquez,  ils  demandèrent  à  parlementer,  auquel  paiv 
lement  ils  proposèrent  des  choses  si  esloignées  de  la 
raison  ,  que  nous  n'y  voulusmes  aucunement  enten- 
dre. Et  estans  sur  ces  entrefaictes,  ayant  nosdicts  soldats 
recognu  la  commodité  qu'ils  avoient  d'entrer  dedans, 
se  mirent  en  devoir  et  vindrent  à  chef  de  leur  entre- 
prise, lesquels  saccagèrent  la  ville  ;  et  après  les  avoir 
laissez  ce  jour  à  faire  le  sac  nous  les  fismes  tous  retirer 
au  camp  soubs  leurs  enseignes ,  laissant  dedans  deux 
compagnies  pour  la  garde  de  la  ville,  en  attendant  que 
nous  eussions  responce  du  Roy  sur  la  depesche  qui 
luy  fusj  portée  par  le  sieur  de  Bazordan ,  qui  retourna . 
vers  nous  le  douziesme  juillet  :  et  par  icelle  depesche 
nous  mandions  à  sadicte  Majesté  qu'il  luy  pleust  nous 
faire  entendre  sa  volonté  sur  la  fortification    d'icelle 
ville  de  Dunquerere ,  que  nous   trouvions  bien  fort 
aisée.  Et  durant  cette  attente,  à  fin  que  chacun  eust 
moyen   de   s'accommoder  des   butins   qu'ils   avoient 
faicts,  nous  les  fismes  séjourner  un  jour,  et  le  lende' 
main  nous  Fusmes  à  une  autre  ville,  à  trois  lieues  du- 
dict  Dunquerere,  nommé  Bergues,  avec  une  partie 

des  forces  pour  la  recognoistre  ;  et  ayant  veu  que 
c'estoit  encores  moins  que  ledict  Dunquei  ère  ,  et  aussi 
que  quand  nous  les  envoyasmes  sommer  ils  respondi- 
rent  qu'ils  y  vouloient  tous  mourir,  nous  y  laissâmes 
le  sieur  de  Cresecques  et  le  maislre  de  camp  Le  Breul 
avec  lesdicts  légionnaires  et  quelques  enseignes  vieilles, 
qui  se  logèrent  bien  près  de  la  ville,  en  intention  que 
nous  partirions  le  lendemain  de  bon  matin  avec  le  reste 
du  camp  et  artillerie,  pour,  toutes  les  forces  joinctes 
ensemble,  assaillir  la' ville  :  mais  avant  que  j'y  fusse, 
ny  ladicte  artillerie,  ledict  sieur  de  Villebon,  qui  s'es- 
toit  acheminé  dès  le  matin  devant,  trouva  que  ceux  de 
ladicte  ville  l'avoient  la  nuict  abandonnée,  y  ayant 
seulement  laissé  quelque  petit  nombre  d'hommes  qui 
se  rendirent  soudain  :  dequoy  m'ayant  ledict  sieur  de 
Villebon  adverty,  je  fis  retourner  le  reste  des  forces  que 
je  menois  avec  ladicte  artillerie,  au  mesme  lieu  dont 
nous  estions  descampez. 

«  Toutesfois  ce  ne  fust  que  moy  tout  seul  je  ne  don- 
nasse jusques  audict  lieu  de  Bergues  pour  le  voir  et 
recognoistre;  et  ayant  veu  qu'elle  ne  nous  pouvoit  ser- 
vir, sinon  de  tenir  nos  forces  séparées,  il  fust  advisé  de 
la  faire  brusler  ;  ce  qui  fut  exécuté  le  lendemain.  Cela 
faict  et  estans  tous  ensemble  au  camp  devant  Dun- 
querere,  voyant  que  nos  soldats  estoyent  si  empeschez 
des  butins  qu'ils  avoient  faicts ,  et  que  pour  garder 
cela  ils  abandonnoyent  leurs  enseignes,  il  fust  tenu  là 
dessus  un  conseil,  où  il  fut  résolu  que  l'on  feroit  pas- 
ser tout  le  butin  à  Calais,  pour  donner  occasion  aux 
soldats  se  tenir  prés  de  leurs  enseignes  et  faire  le  ser- 
vice du  Roy,  qu'ils  laissoient  auparavant  pour  prendre 
garde  à  ce  qu'ils  avoient  gaigné;  ce  qui  fut  faict,  et 

pour  l'escorte  ledict  sieur  de  Villebon  s'en  alla  avec 
une  partie  du  camp  jusques  sur  le  bord  de  la  rivière, 
et  estant  là  donna  charge  à  M.  de  Senarpont  de  le 
conduire,  avec  quelque  nombre  de  cavallerie,  jusques 
auprès  de  Calais;  en  quoy  il  fist  si  bonne  diligence, 
qu'après  avoir  rendu  le  tout  à  sauveté  il  revint  trou- 
ver ledict  sieur  de  Villebon  sur  le  bort  de  la  rivière  où 
il  l'attendoit,  et  s'en  vindrent  ensemble  jusques  au 
camp,  où  nous  ne  les  attendions  jusques  au  lende- 
main. 

«  Le  jour  mesmes  je  fus  surprins  de  la  goutte,  qui  me 
tenoit  aux  deux  pieds,  aux  deux  genoux,  aux  deux  bras 
et  au  col,  tellement  que  je  ne  me  pouvois  aucunement 
soustenir  sans  estre  couché  en  un  lict,  comme  eux  mes- 
mes le  sçavent;  et,  estant  en  ceste extrémité,  nousregar- 
dasmes  à  ce  que  nous  devions  faire  pour  le  service  du 
Roy,  à  fin  de  ne  laisser  les  forces  inutiles,  dont  il  y  en 
avoit  aucuns  qui  estoy  ent  d'advis  d'aller  jusques  à  Mend- 
port  ;  toutes-fois  il  se  trouva  une  difficulté,  qui  estoit  que 
d'allei  là  ce  n'estoitqu'enrichirnossoldats  pour  n'en  tirer 
après  aucun  service,  et  nous  laisser  en  un  inconvénient; 
ce  qui  fut  trouvé  à  propos  :  et  là  dessus  ledict  sieur  de 
Villebon  proposa  aller  devant  Gravelines,  en  attendant 
la  responce  de  Sadicte  Majesté,  que  nous  espérions  de 
jour  à  autre,  sur  la  dépesche  qui  fut  portée  par  ledict 
sieur  de  Bazordan  ;  à  quoy  un  chacun  s'accorda ,  et  s'en 
partit  le  dixiesme  juillet,  m'ayant  laissé  audict  Dun- 
querere  en  Testât  mesmes  que  j'ay  dict  cy  dessus  :  et 
le  lendemain  qu'il  fut  arrivé  audict  Gravelines,  il  me 
manda,  par  le  sieur  de  Morvillier  et  un  commissaire  de 
l'artillerie,  comme  il  avoit  recogneu  la  nuict  la  ville, 
et  qu'il  trouvoit  que  aisément  se  pouvoit  faire  bresche  ; 

mais  que  M.  de  Bugnicourt  estoit  dedans  avec  quatre 
mille  hommes.  Alors  je  luy  fis  responce  qu'il  ne  me 
semblent  pas  raisonnable  que  six  mille  que  nous  pou- 
vions estre  dehors  en  assaillissent  quatre  mille  dans 
une  place ,  et  au  contraire ,  que  j'estois  d'opinion  qu'il 
se  retirast  sur  le  passage  de  la  rivière  jusques  à  Farinée 
dudict  sieur  de  Bazordan  ,  lequel  nous  apporta  la  de- 
pesche  envoyée  de  Sa  Majesté,  par  laquelle  il  nous  es- 
toit  mandé  de  fortifier  ledict  Dunquerere ,  ayant  pour 
cest  efTect  envoyé  deux  mille  escus  pour  commencer. 
«  Toutes-fois,  voyant  que  l'ennemy  s'estoit  renforcé, 
il  nous  sembla,  pour  ceste  cause,  qu'il  n'y  avoit  nul 
propos  de  nous  y  amuser  pour  lors  ;  et  m'ayant  ledict 
sieur  de  Villebon  adverty,  le  douziesme  jour  de  juillet, 
par  iceluy  sieur  de  Morvillier,  que  les  ennemis  estoient 
sortis  de  la  ville  tous  en  bataille,  et  qu'il  seroit  bon  et 
nécessaire  que  j'allasse  jusques  au  camp  pour  regarder 
de  ce  que  nous  aurions  à  faire,  je  luy  fis  responce  que 
pour  ce  jour  là  je  ne  m'y  pouvois  trouver,  mais  que 
le  lendemain  de  bon  matin  j'y  serois,  comme  je  ne  fail- 
lis, et  à  mon  arrivée  je  trouvay  ledict  sieur  de  Ville- 
bon  qui  se  vouloit  aller  pourmener  par  le  camp ,  le- 
quel ensemble  ledict  sieur  de  Senarpont,  le  maistre 
de  camp  et  les  autres  capitaines,  fusmes  incontinant 
assemblez,  et  fust  conclud  qu'à  la  marée  l'on  feroit 
passer  tout  le  bagage  pour  le  faire  acheminer  droict  à 
Calais,  accompagné  d'une  trouppe  de  cavaîlerie,  et 
que  le  lendemain,  à  la  marée  du  matin,  nous  passe- 
rions avec  tout  le  camp  pour  aller  loger  entre  Calais 
et  Gravelines,  au  mesme  lieu  où  nous  campasmes  à 
nostre  première  sortie  de  Calais,  en  intention  de  n'en 
bouger  sans  cognoistre  ce  que  l'ennemy  auroit  deli- 

beré  de  faire;  car  s'il  s'en  fust  retourné  du  costé  de 
Luxembourg  nostre  dessein  estoit  de  repasser  l'eau  et 
rentrer  en  pais,  pour  tant  plus  faliciter  les  entreprises 
du  costé  où  vous  estiez,  monseigneur;  et  ainsi  que 
nous  attendions  que  ladicte  marée  fut  basse,  et  quele- 
dict  bagage  se  mit  en  ordre  pour  passer,  nous  allasmes 
des-jeuner,  et  après  avoir  beu  un  coup  je  montay  à 
cheval,  ayant  prins  avec  moy  ledict  maistre  de  camp 
et  quelques  autres  capitaines,  et  allay  recognoistre 
l'endroict  jusques  où  lesdits  ennemis  vindrent. 

«  Je  trouvay  qu'ils  avoient  esté  jusques  dans  nostre 
camp,  et  à  quatre  cens  pas  près  du  logis  d'iceluy  sieur 
de  Villebon,  mettre  le  feu  dans  une  maison  qui  estoit 
là  à  deux  mille  pas  de  la  ville,  où  l'on  les  pouvoit  com- 
battre avec  grand  advantage  qui  eust  voulu  ;  et  deman- 
dant ausdicts  maistre  de  camp  et  capitaines  à  quoy  il 
avoit  tenu  ,  ils  me  respondirent  que  c'estoit  à  cause  du 
mauvais  ordre  qu'il  y  avoit,  et  que  personne  ne  leur  en 
avoit  rien  commandé;  et  sur  cela  je  me  retiray  au  lo- 
gis dudict  sieur  de  Villebon  pour  faire  diligenter  le  par- 
tementdudict  bagaige,  où  estant  l'onnousvint  advertir 
que  l'on  voyoit  passer  la  rivière  ausdicts  ennemis  auprès 
de  la  ville,  où  la  marée  est  plustost  basse  d'une  bonne 
heure  qu'au  lieu  où  il  la  nous  falloit  passer;  et  voyant 
cela  nous  advisasmes  de  la  passer  aussi  incontinant, 
craignant  qu'ils  ne  se  voulussent  camper  entre  ledict 
Calais  et  nous,  pour  seulement  coupper  le  passage 
des  vivres  qui  nous  venoient:  et  là  dessus  ayant  con- 
tremandéledict  bagaige  affin  qu'ils  ne  passassent  point, 
de  peur  de  desordre ,  ledict  sieur  de  Villebon  passa  le 
premier  avec  toute  la  cavallerie,  excepté  les  compa- 
gnies  de  messieurs  de  Vassé  et  d'Annebaut,   pour 

mettre  le  tout  en  bataille  à  mesure  qu'ils  passeroient. 
«  Les  vieux  François  passèrent  les  premiers,  les  lé- 
gionnaires après,  et  les  Allemans  les  derniers,  et  moy  je 
demeuray  avec  quatre  ou  cinq  cens  harquebuziers  et  les 
compagnies  desdicts  sieurs  de  Vassé  et  d'Annebaut  de 
delà ,  tant  pour  faire  diligenter  le  reste  desdictes  forces 
et  bagaiges,  qu'aussi  de  crainte  que  ceux  de  la  ville, 
où  nous  voyons  encores  remuer  force  enseignes  au 
lieu  mesme  où  ils  s'estoient  campez  hors  ladicte  ville, 
nous  vinssent  donner  sur  la  queue,  ayant  envoyé  dire 
au  sieur  de  Villebon  qu'en  faisant  mettre  la  cavallerie 
en  bataille ,  il  la  fit  armer  sur  l'aisle  droite  de  quelques 
harquebuziers.  Et  estant  sur  le  bord  de  la  rivière  en 
un  lieu  d'où  je  ne  pouvois  voir  les  ennemis  et  bien  peu 
les  nostres,  où  je  faisois  diligenter  le  passage  de  ce  qui 
estoit  resté  encores,  l'on  me  vint  dire  que  les  ennemis 
marchoient ,  et  qu'il  seroit  bon  que  je  fusse  auprès  de 
nos  gens;  pourquoy,  laissant  la  charge  pour  laquelle 
j'estois  là  audict  sieur  d'Annebaut  et  au  fils  dudict  sieur 
de  Vassé,  qui  estoient  avec  moy,  je  passay  du  costé  de 
nos  forces  ,  et  allay  droict  à  la  teste  de  la  moitié  de 
nostre  cavallerie,  laquelle  j'exhortay  de  bien  com- 
battre; et  voyant  que  l'escadron  de  la  cavallerie  enne- 
mie estoit  de  beaucoup  plus  gros  que  le  nostre,  je 
donnay  jusques  à  nos  gens  de  pied  qui  estoient  à  la 
main  gauche ,  assez  près  de  là ,  pour  prendre  un  nombre 
d'harquebuziei  s  et  les  mener  à  costé  de  la  nostre  pour 
la  soustenir  ;  ce  que  je  fis  :  et  après  que  le  premier  choq 
de  la  cavallerie  se  fit,  je  commençay  à  voir  que  les  en- 
nemis s'en  retournoient  du  costé  mesme  qu'ils  estoient 
venus,  et  nos  gensparmy  eux,  de  façon  que  je  pensois 
une  fois  qu'ils  fussent  en  routte. 

«  Quoy  voyant',  je  m'en  allay  faire  marcher  nos  gens 
de  pied  pour  les  mener  au  combat  :  et  pour  sçavoir  à 
la  vérité  comme  les  choses  passèrent  audict  combat  , 
je  m'en  remets  à  tous  les  gens  de  bien  qui  y  estoient, 
qui  me  gardera  d'en  faire  aucun  discours  pour  ne  vous 
envoyer  aussi  de  plus  grand  langage.  Faict  à  Paris  le 
vingtiesme  jour  d'aoust  i55g.  » 

Qu'ayant  sceu  bien  au  vray  que  le  duc  d'Alve  doit 
passer  vers  le  roy  d'Espagne  pour  prendre  resolu- 
tion sur  tout  ce  qui  sera  à  faire  et  à  demesler  en  Italie 
à  ceste  prime-vere(0  au  desadvantage  de  la  France, 
il  supplie  très -humblement  Sa  Majesté  luy  donner 
congé  d'aller  faire  un  tour  vers  elle  pour  plusieurs 
grandes  et  dignes  considérations,  laissant  ledict  sieur 
de  Gonnort  son  frère  en  sa  place,  protestant  de  se 
rendre  vers  elle  en  quinze  jours,  et  de  s'en  retourner 
tout  aussi  tost  en  pareille  diligence,  afin  d'estre  pré- 
paré à  mieux  servir  ce  prochain  esté. 

Le  congé  fut  enfin  accordé  au  mareschal ,  comme 
il  avoit  demandé;  mais  la  froide  réception  que  luy  fi- 
rent messieurs  les  cardinal  et  duc  de  Guise  luy  fit 
assez  recognoistre  que  leur  ambition  ne  pouvoit  en- 
durer prés  du  maistre  celuy  lequel,  par  sa  vertu  et  par 
tant  de  glorieux  exploicts  de  guerre,  estoit  glorieuse- 
ment recommendable,  craignans  que  le  Roy  le  retint 
prés  de  luy  ;  et  toutesfois  n'avoit  jadis  desdaigné,  non 
plus  que  tous  les  princes  et  seigneurs  de  la  France,  le 
connestable  excepté,  d'aller  souvent  à  la  guerre  sous  le 
commandement  du  mareschal,  tant  il  reveroit  sa  va- 
leur et  sa  vertu  ,  n'estant  lors  que  coronnel  gênerai  de 

la  cavallerie.  Quant  à  Sa  Majesté,  et  en  public  et  en 
particulier,  il  fut  très  bien  veu  et  caressé;  mais  il  y 
avoit  long  temps  que  le   mareschal  avoit  descouvert 
que  ceste  maison  guisienne  se  servoit  du  vidame  de 
Chartres  comme  d'un  instrument  fort  propre  à  le  tra- 
vailler, esperans  peut  estre,   par  ces  attaques  conti- 
nuelles, tellement  harceler  le  mareschal,  qu'il  seroit 
contrainct de  quitter  sa  place  à  M.  d'Au maie  leur  frère; 
et  de  faict,  par  l'entremise  de  cestuy-cy,  ils  laissèrent 
couvertement  couler,  comme  ils  avoient  desja  précé- 
demment faict,  quelques  accusations  au  préjudice  du 
mareschal,  lequel,  ayant  en  fin  tout  descouvert,  sup- 
plia le  Roy,  en  leur  propre  présence,  d'envoyer  pen- 
dant qu'il  estoit  prés  de  luy   faire  information  et  de 
sa  vie  et  de  ses  actionsg^pour ,  les  trouvant  indignes 
du  lieu  qu'il  avoit  tenu,  l'en  faire  chastier,  s'estimant 
indigne,  là  où  l'on  le  trouveroit  avoir  autrement  usé 
de  sa  charge  qu'en  homme  d'honneur,  d'estre  à  jamais 
honnoré  d'aucun  grade  ny  commandement  de  Sa  Ma- 
jesté; et  que  là  où  par  le  contraire  elles  se  trouveroient 
autant  honnorables  et  fidelles  qu'elles  estoient,  que 
ces  scélérats  accusateurs,  qui  se  mesloient  de  mesdire 
et  causer  de  plus  gens  de  bien  qu'ils  ne  furent  ny  se- 
roient  peut  estre  jamais,  fussent  fort  exemplairement 
chastiez;  et  que  s'ils  estoient  de  sa  portée,  qu'il  auroit 
le  courage  aussi  bon  que  l'espée  pour  les  en  faire  des- 


dire. 


Le  Roy,  qui  en  son  particulier  aimoit  uniquement 
le  mareschal,  et  qui  recognut  bien  qu'en  n'y  prompte- 
ment  remédiant  il  en  sortiroit  quelques  desmentis  en 
campagne  qui  brouïlleroient  le  monde,  il  print  le 
tout  sur  luy  ,  et  déclara,  presens  tous  les  seigneurs 

de  la  Cour,  qu'il  sçavoit  que  le  maresclial  avoit  rendu 
et  à  luy  et  à  sa   coronne  tant  de  grands  et  de  mémo- 
rables services,  qu'il  avoit  très-juste  occasion  de  l'en 
grandement  aimer,  honnorer  et  estimer,  comme  il  fai- 
soit;  et  que  s'il  venoit  à  sa  cognoissance  que  qui  que 
ce  fust  en  parlast  autrement,  qu'il  feroit  cognoistre  à 
tout  le  monde  combien  les  mesdisans  et  les  envieux  luy 
estoient  à  contre-cœur,  et  que  son  intention  estoit  plus- 
tost  d'augmenter  que  de  diminuer  la  charge  et  l'au- 
thorité  qu'il  avoit  si  sainctement  maniée  parmi  toutes 
sortes  de  nécessitez  et  de  fortunes,  et  dont  il  esperoit 
luy  rendre  la  condigne  recompense  qu'il  meritoit  si 
tost  que  Dieu  luy  donneroit  la  paix.  L'amour  de  Sa 
Majesté  envers  le  mareschal  la  porta  jusqu'à  dire  au 
vidame  qu'il  estoit  fort  ingrat  envers  luy ,  à  la  seule 
faveur  duquel  elle  luy  avoit  donné  Testât  de  colonnel  ; 
ce   qu'autrement  elle  n'eust  jamais  faict ,  et    que   si 
doresnavant  il  n'iionoroit  et  reveroit  le  mareschal ,  qu'il 
le  priveroit  de  sa  charge.  Et  à  dire  ouvertement  ce  qui 
en  est ,  il  semble  que  ces  princes  de  la  maison  de  Guise 
se  monstrerent  un  peu  trop  aspres  à  l'embrassement 
des  affaires  ,  veu  la  grande  puissance  qu'ils  avoient 
desja  en  main,  et  avec  laquelle  ils  pouvoient  douce- 
ment caresser  et  gratifier  ceste  belle ame  du  mareschal, 
et  modérer  leurs  intentions,  se  souvenant  que  le  trop 
est  tousjours  dangereux  par  tout ,  mais  moi  tellement 
parmi  les  ambitions  mal  mesurées;  car  pour  se  main- 
tenir seuls  au  maniement  de  l'Estat  ils  sont  contraints 
de  faire  assez  souvent  des  fascheries  ou  irriter  à  tort 
leurs  propres  amis  et  serviteurs,  tels  qu'estoit  le  ma- 
reschal :  s'ils  eussent  bien  considéré  ce  qui  en  advint 
entre  César  et  Pompée,  peut  estre  s'en  fussent  ils  re- 

tournez,  ou  au  moins  ils  eussent  un  peu  lasché  la 
corde  de  l'arc,  qui  n'estoit  que  trop  roidement  bandé 
contre  ce  seigneur  plein  de  bonté,  d'honneur  et  de 
modestie. 

Or  le  mareschal  estant  demeuré  satisfaict,  il  fit 
entendre  au  Roy  que  Sa  Majesté  estoit  desja  si  puis- 
sante en  Piedmont,  au  Montferrat  et  aux  Langues, 
qu'il  ne  s'y  falloit  plus  amuser,  ains  porter  les  armes 
vers  Gennes,  Savonne  et  Milan  mesmes,  et  que  pour 
ce  faire  il  falloit  adviser  à  deux  choses  :  la  première, 
à  faire  que  l'armée  turquesque  se  vint  joindre  à  celle 
du  Roy  pour  essayer  d'emporter  tout  ce  qu'il  y  a  de- 
puis Nice  jusques  à  Gennes,  la  réduisant  par  ce  moyen 
à  telle  extrémité,  que,  se  trouvant  privée  et  de  la 
mer  et  de  la  terre,  elle  fust  contrainte  se  jetter  entre 
les  bras  du  Roy;  l'autre,  que  pour  rapporter  hon- 
neur de  toutes  ces  entreprises,  il  falloit  adviser  aux 
moyens  nécessaires  pour  payer  l'armée  avec  tel  ordre , 
qu'on  ne  retombast  plus  aux  precedens  inconveniens 
que  la  nécessité  avoit  engendrez,  aimant  trop  mieux, 
quant  a  luy,  demeurer  prés  Sa  Majesté  que  de  retour- 
ner delà  sans  avoir  moyen  de  la  bien  servir,  comme 
il  desiroit  faire;  et  qu'au  change  on  recognoistroit  la 
différence  qu'il  y  a  d'un  naturel  fidelle  et  débon- 
naire à  ceux  qui  ne  sçavent  que  servir  du  plat  de  la 
langue,  et  qui  ont  la  vaillance  aux  talons. 

Ces  seigneurs ,  qui  ne  demandoient  peut-estre  que 
les  siens,  tindrent  souvent  conseil  pour  trouver  dequoy 
luy  fournir  ce  qu'il  demandoit;  en  fin,  ayans  calculé 
les  forces  et  la  despense,  avec  celle  de  l'artillerie  et  des 
vivres ,  ils  luy  firent  despescher  un  estât  des  assigna- 
tions qui  luy  seraient  particulièrement  affectées,  et 

qu'ils  asseurerent  estre  bonnes  et  recevables  ;  et  tou- 
tesfois,  s'en  estant  diligemment  enquis,  il  trouva  que 
c'estoit  marchandise  mesle'e,  et  dont  se  plaignant,  on 
luy  fit  response  que  c'estoit  tout  ce  que  la  nécessite 
des  affaires  avoit  peu  permettre,  et  qu'estant  à  Lyon  il 
essayastde  faire  party  de  celles  quiestoientles  plus  ver- 
reuses,  et  que  le  Roy  en  porteroit  la  perte  et  l'interest. 
Estant  encores  en  Cour,  je  supliay  le  mareschal 
d'obtenir  du  Pvoy  pour  moy  un  estât  de  secrétaire  des 
finances,  comme  l'avoit  eu  Millet,  secrétaire  de  M.  de 
Guise,  à  son  retour  d'Italie.  Le  Roy  le  trouva  bon,  re- 
mettant toutesfois  tout  au  cardinal,  auquel  le  mares- 
chal en  parla  en  ma  présence;  la  responce  qu'il  fit,  ce 
fut  que  la  misère  des  affaires  requeroit  qu'on  cassast, 
non  pas  qu'on  augmentast  les  officiers.  La  jeunesse,  la 
colère  et  l'interest  particulier,  me  portèrent  lors  à 
luy  respondre  tout  sur  le  champ  :  «  Si  vous  avez  trouve' 
raisonnable ,  monsieur,  que  Millet,  secrétaire  de  M.  de 
Guise  vostre  frère,  en  ait  eu  un  pour  ce  glorieux 
voyage  de  huict  mois  qu'il  a  faict  en  Italie,  pourquoy 
le  trouvez  vous  mauvais  pour  moy,  qui  sers  il  y  a  dix 
ans,  estants  nuict  et  jour  quasi  tousjours  à  cheval?  »  Il 
me  tourna  la  teste  sans  autre  response,  sinon  qu'il  y  pen- 
seroit.  Je  m'en  plaignis  au  Roy,  qui  me  dict  ces  mes  mes 
mots  :  «  Boyvin,  mon  amy,  ne  te  fasche  point,  car  je 
te  promets  qu'il  ne  passera  gueres  de  temps  que  tu 
n'ayes  mieux  que  tout  cela,  et  par  la  main  de  moy- 
mesme  qui  te  veux  approcher  de  moy.  »  Et  de  faict  je 
sceus  par  M.  de  Fresne  Robertet,  secrétaire  d'Estat, 
que  Sa  Majesté  me  reservoit  plus  que  je  ne  pouvois  ja- 
mais espérer,  et  que  le  commandement  en  estoit  desja 
faict  à  luy  et  à  messieurs  ses  compagnons.  Aucuns  di- 

ront  que  j'ay  tort  de  rapporter  en  ce  théâtre  ce  qui  me 
touche ,  et  moy  je  respons  qu'il  est  permis  à  celuy 
qui  est  mal  traicté  pour  les  bons  services  qu'il  a  ren- 
dus d'en  repousser  l'audace  par  le  propre  récit  de  ses 
mérites. 

Quoy  qu'il  y  ait,  qu'il  s'en  fallut  retourner  en  Pied- 
montavec  ces  belles  depesches,  qui  ne  portèrent  depuis 
gueres  de  fruict,  les  passions  particulières  estans  trop 
avant  enveloppées  parmy  le  service  du  maistre,  qui 
porta  la  peine  des  fautes  d'autruy,  ainsi  quelafin  de  ces 
Mémoires  fera  recognoistre  au  doigt  et  à  l'œil  aux 
moins  passionnez.  Tant  y  a  que  les  gens  de  bien  qui 
ontle  maniement  de  l'Estat  doivent  faire  la  guerre,  non 
aux  louanges  ou  aux  mérites  des  hommes,  ains  à  leurs 
actions  si  elles  ont  esté  mauvaises. 

Le  maresclial ,  estant  arrivé  à  Lyon,  estima  que  c'es- 
toit  chose  impertinente  de  retourner  en  Piedmont 
sans  premièrement  recognoistre  quel  fondement  il 
pourroit  faire  sur  les  assignations  qui  luy  avoient  esté 
données  pour  payer  l'armée  de  partie  du  passé,  et 
consequemment  de  l'advenir,  et  mesmes  essayer  de 
porter  une  ou  deux  payes  avec  luy,  l'armée  estant  en 
ceste  attente. 

Le  sieur  du  Plessis,  déclaré  intendant  des  finances  au 
lieu  du  président  Bailly,  arriva  bien  tost  après  luy  ; 
toutes  sortes  de  partis  furent  tentez,  tant  avec  le  gêne- 
rai Delbene  (0,  M.  Obrets,  qu'autres  ;  mais  il  se  trouva 
que  la  pluspart  desdictes  assignations  estoient  si  fri- 
voles, qu'à  peine  en  pouvoit  on  espérer  la  moitié  :  ce 
qui  fust  remonstré  au  Roy,  et  que  les  soldats  du  Pied- 
mont,  qui  avoient  arresté  leur  espérance  sur  le  retour 

(*)  Général  des  finances. 

dudict  mareschal,  se  mutineroient  s'ils  le  voyoient  ar- 
river les  mains  vuides  ;  et  que  là  où  Sa  Majesté  ne  pour- 
roit  faire  fournir  d'autres  assignations  que  celles  qui 
avoient  esté  baillées,  qu'il  valloit  mieux  retenir  la  plus- 
part  des  forces  qui  avoient  esté  ordonnées  pour  le  Pied- 
mont,  que  de  les  y  conduire  pour  en  recevoir  de  la 
honte  et  du  dommage. 

Le  mois  de  may  et  tout  celuy  de  juin  furent  em- 
ployez en  ces  pratiques,  en  ces  remonstrances  et  ré- 
pliques; mais  en  fin  tout  ce  que  le  mareschal  sceut 
faire,  avec  l'aide  dudict  sieur  du  Plessis,  ce  fut  de  faire 
retenir  le  régiment  du  baron  de  Helven ,  et  de  porter 
avec  luy  une  paye  aux  soldats.  Cependant  Gonnort 
donna  advis  au  mareschal  que  le  duc  d'Urbin  avoit 
prins  le  service  d'Espagne;  que  les  galleres  de  Gennes 
se  preparoient  pour  enlever  dix-sept  enseignes  d'Es- 
pagnols et  huict  de  lansquenets,  pour  les  trajetter  à 
Naples  ;  que  tout  aussi-tost  qu'ils  seroient  deschargez 
en  terre,  qu'elles  retourneroient  prendre  le  duc  d'Alve 
et  sa  femme;  que  le  marquis  de  TarifFe  estoit  destiné 
vice  roy  de  Naples ,  au  lieu  de  domp  Garcia  de  Tol- 
ledo,  et  le  duc  de  Sesse  de  Lombardie  au  lieu  du  Fi- 
guerol;  que  l'armée  turquesque  devoit  venir  en  ces 
mers  pour  aider  l'entreprinse  de  Savonne  ;  que  les  en- 
nemis du  costé  de  Milan  font  nouvelles  levées  au  lieu 
de  celles  qui  sont  parties,  et  queluy,  au  rebours  d'eux, 
pert  tous  les  jours  les  siennes  par  faute  de  payement, 
n'estants  secourus  que  de  pain  seulement;  que  Lioux  (0, 
gouverneur  d'Albe,  avoit  délibéré  de  quitter  sa  charge , 
à  cause  du  refïus  qu'on  luy  avoit  faict  de  convertir  sa 
compagnie  de  gens  de  pied  en  cavallerie;  que  les  en- 

i1)  Frère  de  Montluc. 

nemis  se  sont  jettez  en  campagne  pour  aller  prendre 
Robelle  et  plusieurs  autres  chasteaux  du  Montferrat, 
et  qu'il  fera  tous  ses  efforts  pour  les  secourir. 

Qu'ayant  crainte  que  les  ennemis  prinsent  aussi 
Primel,  qu'il  l'a  voit  faict  brusler;  que  la  terreur  de  la 
venue  de  l'armée  tui  quesque  avoit  tellement  esbranlé 
les  Genevois,  qu'ils  avoient  envoyé  de  grands  pré- 
sents au  bâcha  qui  la  commande,  et  qu'il  leur  avoit 
couvertement  promis  de  ne  les  endommager  aucune- 
ment :  voylà  le  fiât  qu'il  y  a  en  la  patenostre  des  Infi- 
dèles. 

Que  les  Impériaux  faisoient  grand  amas  de  vivres 
pour  avictuailler  Cairas,  Foussan  et  Cony  reduicts  à 
nécessité  extrême. 

Qu'il  estoit  nécessaire  de  casser  six  ou  sept  capitaines 
qui  mutinoient  toute  l'armée,  pour  le  renforcement 
de  laquelle  commençoient  à  arriver  quelques  crues 
assez  mal  equippées.  Je  voudrois,  à  ce  propos,  que  les 
François  fissent  en  pareille  occasion  ce  que  font  les 
Espagnols  ;  c'est  que  tout  aussi  tost  qu'il  arrive  en  Italie 
quelque  trouppe  de  pied-deschaux  (0,  qu'ils  appellent 
bisognes,  les  vieilles  bandes  s'assemblent  pour  délibé- 
rer sur  la  parade  de  ceux-cy,  ausquels  l'un  contribue 
les  souliers,  le  chappeau ,  et  les  autres  de  main  en  main 
tout  ce  qui  est  nécessaire  pour  le  remplumer  de  pièces 
rapportées,  et  sur  tout  pour  luy  apprendre  son  entre- 
gent; à  quoy  faire  ils  sont  tous  si  soigneux,  que  en 
moins  de  rien  vous  les  prendriez  pour  anciens  gouz- 
manes,  que  nous  appelions  lances-spezades  (a)  à  l'imi- 

(0  Recrues  non  encore  habillées  et  équipées. — (7)  Lanccs-spezades  : 
officiers  réformés,  ou  gendarmes  démontés,  qui  servoienl  dans  l'infan- 
terie avec  quelque  avantage. 

tation  des  Italiens,  mais,  à  mon  advis,  selon  nous 
appointez  en  la  fanterie:  quant  à  la  morgue,  cela  ne 
leur  manque  jamais. 

Gonnort,  qui  trottoit  tousjours  de  costé  et  d'autre, 
tant  pour  surprendre  que  pour  n'estre  surprins,  fut 
adverty  que  cent  chevaux  et  quatre  cens  fantacins  es- 
taient partis  de  Verceil,   Trin   et  Sainct   Germain, 
pour  aller  faire  sur  les  communes  du  Biellois  l'exac- 
tion des  vingt -deux  mil'  escus  dont   il  a  esté  cy-de- 
vant  parlé;  toutes  lesquelles,  en  ayants  eu  avis,  en- 
voyèrent soudain  à  Santia  prier  Ludovic  Birague  de 
les  venir  secourir,  estants  résolus  de  prendre  les  armes 
pour  se  conserver  sous  l'obéissance  du  Roy:  luy,qui 
commandoit  à  une  grosse  garnison,  qui  ne  demandoit 
pas  meilleur  pain,  fit  soudain  monter  à  cheval  six- 
vingts  chevaux  et  quatre  cens  fantacins  choisis  sous 
vaillans  capitaines,  ausquels  il  commanda  que  rencon- 
trants l'ennemy,  qu'ils  menassent  les  mains  basses  sans 
en  prendre  nul  à  mercy.  Ainsi  commandé,  tout  ainsi 
fut-il  rudement  exécuté;  à  quoy  faire   les  communes 
s'espargnerent  si  peu  ,  que  dix-huict  pauvres  diables 
qui  s'estoient  sauvez  furent  suiviz  et  massacrez  comme 
tous  les  autres. 

Birague  avoitfort  sagement  mesnagé  une  entreprinse 
sur  Sainct  Germain ,  laquelle  il  ne  peut  exécuter  à  cause 
des  grandes  eaux  qui  survindrent  tout  à  coup  du  costé 
de  ladicte  Serre. 

En  mesure  instant,  Le  Birague  donria  advis  au  ma- 
reschal  qu'il  avoit  surprins  des  lettres  du  Figuerol , 
dans  lesquelles  il  faisoit  mention  d'un  certain  Hierome 
Empereur  napolitain,  et  jadis  soldat  de  Charles  son 
frère,  lequel  s'estoit  allé  rendre  à  Vulpian  lors  qu'on 
3o.  i3 

marchoit  à  l'entreprinse  de  Verceil,  et  qui  estoit  lors 
soldat  dans  Trin  ;  que  ce  devoit  estre  luy  et  non  autre 
qui  avoit  l'entreprinse  sur  Chivas  dont  le  mareschal 
l'avoit  adverty  -,  qu'il  veilloit  de  si  près  sur  luy,  qu'il 
l'attrapera  et  fera  pendre  ;  qu'il  avoit  sceu  que  le  com- 
missaire des  Impériaux  et  Lomelline  avoient  n'aguieres 
dit  au  gouverneur  de  Novarre  qu'il  seroit  bien-tost 
plus  hautement  appointé  qu'il  n'estoit  pas,  et  dans 
Casai  mesme  ;  surquoy  il  falloit  veiller  de  près  pour 
n'estre  surprins. 

Que  les  forces  des  Ferrarois  estoient  arrivées  à  Scal- 
dapol,  Orno,  Serpengo  et  Sainct  Angelo,  vers  la  route 
de  Santia  ;  que  l'ennemy  ayant  sceu  la  nouvelle  de  la 
venue  du  Turc ,  faisoit  nouvelles  levées  pour  envoyer 
en  Sardaigne  ;  que  le  conte  de  Valence  est  tout  recen- 
tement  arrivé  à  Mortare  avec  douze  cens  hommes,  et 
que  ce  doit  estre ,  veu  le  propos  dudict  commissaire^ 
pour  entreprendre  sur  Casai,  dont  il  a  donné  advis 
au  gouverneur. 

En  ces  entrefaictes  le  duc  de  Ferrare  remercia  le  ma- 
reschal du  secours  qu'il  luy  avoit  offert,  et  duquel  il 
n'avoit  plus  de  besoing,  ayant  faict  suspension  d'armes 
avec  les  ducs  de  Florence  et  de  Parme,  sur  laquelle 
il  attendoit  la  ratification  de  l'Espagnol,  duquel  il  es- 
toit  en  doute,  puis  que,  nonobstant  icelle,  il  faisoit  ad- 
victuailler  Scandian  ;  que  le  duc  de  Parme  s'estant  à 
son  préjudice  esgaré  en  bravades,  qu'il  avoit  commandé 
au  prince  son  nls  d'assembler  ses  forces  et  de  courir 
sus  à  ceux  qui  voudroient  empescher  ses  desseins;  que 
les  adversaires  ayants  recogneu  ceste  resolution,  tant 
s'en  falloit  qu'ils  eussent  levé  les  armes ,  qu'au  contraire 
ils  estoient  allez  saluer  son  fils ,  et  promis  de  mettre 

dans  deux  jours  en  ses  mains  la  place  de  Montechio, 
dans  lequel  il  avoit  résolu  de  mettre  puis  une  forte  gar- 
nison ;  et  que  les  choses  succedans  ainsi,  que  toutes  les 
forces  qui  estoient  de  ce  costé  là  tourneroient  teste  vers 
le  Piedmont',  comme  elles  firent  depuis. 

C'estoit  véritablement  mal  mesnager  les  affaires  de 
Sa  Majesté'  par  ceux  qui  en  avoient  lors  le  maniement , 
que  de  ne  penser  seulement  à  autre  chose  qu'à  se  def- 
faire  du  mareschal  et  le  renvoyer  souz  des  espérances 
vaines  comme  ils  faisoient,  ne  considerans  pas  que  ce 
ne  seroit  luy  qui  en  recevroit  le  dommage  ,  ains  le 
Roy  mesme ,  à  qui  le  tout  appartenoit;  mais  la  pas- 
sion et  leur  advancement  particulier  les  aveugloit  tel- 
lement,  qu'ils  ne  se  soucioient  paravanture  pas  beau 
coup  des  pertes  du  maistre ,  pourveu  que  la  gloire  du 
mareschal,  qu'ils  avoient  tant  à  contrecœur,  vint  à  re- 
cevoir quelque  obscurcissement. 

Il  eut  cependant  advis  que  Le  Figuerol  avoit  apporté 
de  quoy  payer  l'armée  ennemie  pour  tirer  à  la  campa- 
gne ;  sur  quoy  il  supplia  le  Roy  de  faire  haster  les  le- 
vées de  Languedoc  ,  Provence  et  Dauphiné. 

Estant  party  de  Lyon  et  arrivé  à  Sainct-Michel,  il 
receut  lettres  du  sieur  de  Gonnort,  son  frère,  qu'il 
avoit  laissé  en  Piedmont,  par  lesquelles  il  luy  mandoit 
que  le  duc  de  Sesse  estoit  arrivé  à  Milan  lieutenant 
gênerai  duroy  d'Espagne ,  et  que  de  tous  costez  forces 
se  preparoient  pour  assaillir  le  Piedmont;  quoy  es- 
tant, il  estoit  hors  de  propos  d'en  retirer  trois  compa- 
gnies de  gendarmerie  ,  comme  Sa  Majesté  vouloit 
faire,  et  pour  l'en  desmouvoir  il  luy  envoya  les  pro- 
pres lettres  dudict  sieur  de  Gonnort,  qui  ne  profitèrent 
de  rien,  la  passion  des  ministres  surmontant  la  raison. 

i3. 

Le  vingtiesme  juillet  1 558 ,1e  mareschal,  arrivant 
en  Piedmont,  trouva  les  ennemis  prests  à  marcher  en 
campagne  avec  les  forces  suivantes  :  à  sçavoir,  unze 
compagnies  de  gendarmerie,  vingt  de  cavallerie,  neuf 
mil'  Allemans  sous  trente-sept  enseignes  ,  trois  mil' 
Espagnols  sous  vingt- six  enseignes  ,  six  mil'  Italiens, 
sans  autres  deux  mil'  hommes  rappeliez  de  Nice,  de 
Gennes  et  Savonne ,  sur  la  retraicte  qu'a  faict  l'armée 
turquesque ,  n'estant  employée  comme  elle  devoit 
estre  par  les  resolutions  prinses  avec  le  mareschal  aupa- 
ravant son  partement  d'auprès  du  Roy.  Beaucoup  de 
gens  eurent  lors  opinion  qu'on  avoit  tout  expressément 
renvoyé  ceste  armée  pour  crainte  qu'à  la  faveur  d'icelle 
le  mareschal  ne  fist  les  conquestes  qu'il  esperoit  du 
costé  de  la  marine  (0,  entant  que  la  prospérité  d'i- 
celles  eust  peut- estre  reculé  ou  obscurcy  la  gloire  et 
le  crédit  de  ceux  qui  envioient  la  sienne ,  ou ,  pour 
mieux  dire,  celle  du  maistre.  Je  lairray  maintenant  ju- 
ger à  ceux  qui  ont  quelque  cognoissance  de  la  guerre 
et  de  l'Estat,  si  ce  n'est  pas  un  fort  advantageux  mes- 
nage  de  se  tromper  soy-mesme,  et  non  pas  le  mares- 
chal, luy  donnant  de  fausses  assignations;  et  de  tra- 
vailler aussi  beaucoup  pour  avoir  ceste  puissante  armée 
turquesque ,  qui  ne  coustoit  du  tout  rien ,  et  puis  la 
renvoyer  sans  en  tirer  le  grand  fruict  qu'elle  pouvoit 
rendre,  et  faire  aussi  par  là  recognoistre  au  Grand 
Seigneur  nos  inconsiderations  et  nos  foiblesses. 

Qu'au  lieu  de  porter  profit,  comme  elle  devoit,  au 
Roy,  elle  luy  avoit,  par  le  contraire,  apporté  un  fort 
préjudiciable  interest,  entant  que  la  terreur  qu'elle 
avoit  donné  aux  Gennevois  les  avoit  contraints  de 

(')  Sur  la  côte  de  Gênes. 

solliciter  ceste  armée  que  les  ennemis  avoient  mise 
sus  pour  les  redimer  du  danger  qu'ils  eussent  couru  ; 
et  de  faict  ils  avoient  fourny  deux  cens  cinquante  mil 
escuz,  par  le  moyen  desquels  on  fit  revenir  de  Napies 
sept  ou  huict  mil'  hommes  qui  peut-estre  n'en  eussent 
bouge'. 

Le  Roy  fut  soudain  adverty  de  tout  cecy,  et  supplié 
d'y  vouloir  pourvoir  d'heure,  considérait  ce  que  pou- 
voit  faire  une  armée  de  vingt  mil'  hommes  bien  payée 
contre  des  trouppes  mal  payées,  à  demy  deffaictes  et 
mal  contentes  par  la  trop  longue  tollerance  de  la 
pauvreté  ;  que  cependant ,  toutesfois ,  le  sieur  de  Gon- 
nort  et  luy  n'oublieront  chose  quelconque,  jusqu'à  la 
dernière  goutte  de  leur  sang ,  pour  faire  tout  ce  qui 
leur  sera  possible  pour  résister  à  un  tel  effort,  mesmes 
sur  ce  dernier  desastre  de  M-.  de  Termes  venu  assez 
mal  à  propos. 

Que  c'est  fort  mal  entendre  les  affaires  d'estimer, 
comme  il  a  entendu  que  font  aucuns,  qu'il  y  ait  neuf- 
vingts-dix  mil'  livres  de  deniers  comptans  sur  le  bon 
des  finances  du  premier  de  juillet,  payable  en  aoust, 
d'autant  qu'en  avril  on  emprunta  huict- vingts  mil' 
livres  des  marchands  de  Lyon,  dont  les  cinquante 
mil'  ont  esté  remboursez,  et  du  surplus  montant  cent 
d&ix  mil'  livres,  assignation  leur  fut  baillée  sur  lesdictes 
neuf-vingts  dix  mil  livres,  et  pour  leur  seureté  les 
mandemens  mis  en  leurs  mains,  dont  doivent  revenir 
de  bon  quatre-vingts  mil'  livres  seulement ,  sur  les- 
quelles en  partant  de  Lyon  M.  Obret  luy  avoit  advancé 
soixante  six  mil' livres;  et  que,  quant  aux  trente  six  mil' 
escus  que  les  commissaires  d'Agenois  avoient  mandé 
estre  prests,il  n'en  est  encores  nulles  nouvelles,  et  par 

ainsi  tout  le  fonds  qui  demeure  pour  l'armée,  ce  sont 
quatorze  mil'  livres,  avec  lesquelles  il  ne  pourra  pas 
faire  grand  banquet  aux  uns  ny  aux  autres;  et  en  lin 
que  de  deux  millions  huict  cens  mil'  livres  d'assigna- 
tions destinées  pour  le  Piedmont,  il  n'en  a  estéreceu 
que  six  cens  mil'  sans  espérance  de  mieux;  que  s'il  eust 
à  temps  receu  ce  grand  secours ,  qu'il  seroit  pieça  à 
deux  doigts  de  Milan  et  de  Gennes. 

Le  deuxiesme  aoust,  l'armée  ennemie  se  campa  à 
deux  mil'  d'Ast,  attendant  l'artillerie  de  Pondesture 
et  d'Alexandrie  avec  deux  mil'  pionniers  et  une  grande 
quantité  de  farines  qu'ils  avoient  faict  faire,  soit  pour 
nourrir  l'armée  au  siège  qu'ils  entreprendroient,  ou 
pour advictuaillerFoussan  etCony,  qui  estoient  encores 
en  nécessité. 

Que  le  Montdevis  et  autres  places  sont  toutes  sans 
gouverneurs,  et  la  gendarmerie  sans  capitaines,  comme 
il  a  cy -devant  escrit  ;  de  manière  qu'il  n'y  a  compa- 
gnie qui  ayt  aujourd'huy  plus  de  vingt-cinq  à  trente 
hommes,  et  à  quoy  Sa  Majesté  n'a  pourveu,quoy  qu'il 
l'en  ayt  souvent  et  souvent  suppliée. 

Le  mareschal  donna  advis  au  Roy  que  Ludovic  de 
Birague  avoit  failly  l'entreprinse  de  Sainct-Germain, 
et  qu'il  s'estoit  retiré  sans  autre  perte  que  de  douze 
soldats  et  du  capitaine  Malvoysin,  qui  seroit  délivré 
s'il  plaisoit  à  Sa  Majesté  donner  par  contre-eschange 
Gonsalle  Montero,  qui  estoit  sur  les  galleres  ;  ce  qu'elle 
accorda  fort  volontiers. 

Du  septiesme  aoust  le  mareschal  donna  advis  à 
Gonnort  son  frère  que  les  ennemis  avoient  passé  la 
rivière  du  Tanare,  en  intention  de  surprendre  quel- 
qu'une de  nos  places ,  que  craignant  que  Verrue  en 

fust  l'une,  qu'il  jettast  diligemment  deux  cens  hommes 
dedans. 

Que  le  dixhuictiesme  les  ennemis  vindrent  en  gros 
escarmoucher  ceux  de  Sainct  Damian,  lesquels  sorti- 
rent, mais  non  plus  loing  que  la  faveur  des  murail- 
les ,  avec  commandement,  là  où  ils  se  trouveroient 
pressez,  de  se  jetter  dans  les  fossez  les  portes  estants 
fermées  ;  finallement  que  lès  ennemis  s'estoient  retirez, 
laissans  cinq  ou  six  des  leurs  morts  sur  la  place  , 
laquelle  ils  firent  recognoistre  par  un  ingénieur  qui 
s'estoit  retiré  du  service  du  Roy  par  faute  de  paye- 
ment :  que  là  où  il  adviendroit  que  les  ennemis  tour- 
nassent teste  vers  Courtemille,  comme  il  craignoit,  qu'il 
le  renforçast  soudain  de  quelques  bonnes  trouppes. 

Que  pour  mieux  pourvoir  à  toutes  choses  sur  la  di- 
versité des  remuements ,  qu'il  s'alloit  jetter  dans  Car- 
magnolles  avec  une  demie  armée,  et  pour  favoriser 
aussi  la  conduicte  de  deux  mille  boullets  à  canon  qu'il 
faisoit  venir  de  Ville  franche. 

Qu'il  vient  présentement  d'estre  adverty  que  la  plus- 
part  de  l'armée  ennemie  est  arrivée  au  pont  de  Revi- 
gnan  avec  dix-neuf  canons  ;  que  c'est  le  chemin  qui 
fourche  pour  tourner  en  Piedmont  ou  vers  Sainct- 
Damian  ;  et  que  là  où  il  adviendroit  qu'ils  tirassent 
vers  cestuy-cy ,  qu'il  jettast  soudain  dedans  six  com- 
pagnies de  renfort ,  leur  faisant  prendre  le  chemin  de 
Fort-pas,  Villestellon  et  Montcallier,  pour  y  pouvoir 
passer  le  Pau,  et  cheminer  par  lesault  de  LaCisterne, 
pour  fuir  les  surprinses. 

Qu'il  venoit  de  recevoir  lettres  du  conte  de  Tende, 
portants  que  l'armée  turquesque  s'estoit  retirée  en 
Levant,  corrompue  par  les  présents  des  Genevois,  ayant 

plustost    apporté  recullement    que    avancement  aux 
affaires  du  Roy. 

Donna  aolvis  au  Roy  que  le  vingliesme  aoust  quatre 
cens  hommes  de  pied  et  cinquante  cellades  parties  de 
Pontdesture  estoient  venues  recognoistre  Verrue,  qui 
en  avoit  des-ja  l'alarme ,  et  qu'estans  sortis  à  la  faveur 
du  canon,  il  enestoit  demeuré  quinze  de  morts  et  une 
douzaine  de  blessez,  et  que  sans  la  cavallerie  la  plus- 
part  vde  la  fanterie  y  fust  demeurée  pour  les  gages; 
que  les  ennemis  s'efforcent  de  dresser  un  pont  de  bar- 
ques audict  Pontdesture,  pour  aller  assaillir  Mont- 
calve. 

Qu'il  venoit  de  recevoir  lettres  de  Gondrin,  gouver- 
neur de  Casai,  par  lesquelles  il  luy  donnoit  advis  qu'on 
avoit  trouvé  contre  les  murailles  du  couvent  de  Sainct- 
François  deux  grandes  eschelles  et  plusieurs  instru- 
ments de  feu  artificiel  ;  que  ayant  faict  tous  ses  efforts 
pour  en  descouvrir  la  mesche,  qu'il  avoit  perdu  son 
temps  :  bien   soupçonnoit-il  que  l'enseigne  du  capi- 
taine Montluc,  qui  avoit  esté  caché  huict  jours  dans  la 
ville    à  cause  de  quelque    querelle  qu'il  a  avec   un 
autre  qui  l'a  lourdement   gourmande,  soit  celuy  qu1 
par  desespoir  ait  prins  intelligence  avec  les  ennemis, 
avec  lesquels  il  devoit  avoir  dressé  quelque  practique 
pour  mettre  le  feu  dans  la  ville  et  dans  les  munitions  , 
pour  favoriser   quelque    escallade,   et   qu'ayant  peut- 
estre  veu  passer  la  nuict  quelques  uns,  qu'il  ait  perdu 
et  le  jugement  et  le  courage  ;  et  de  faict  qu'aussi  tost 
que  la  porte  de  Casai  auroit  esté  ouverte,  qu'il  seroit 
sorty,  luy  sixiesme,  à  cheval,  et  prins  au  galop  le  che- 
min vers  Pondesture. 

Le    16   aoust ,    la   signore    Catherine    Herculana  ? 

femme  de  Ilierome  de  Thurny,  lieutenant  duvidame 
de  Chartres  ,  et  auquel  le  Roy  avoit  donne'  le  chasteau 
de  Ville-franche,  assis  sur  le  Pau,  luy  avoit  mande' 
qu'il  ne  fust  en  doute  de  la  place,  car  si  les  ennemis 
luy  donnoient  encores  terme  de  quinze  jours  qu'elle  la 
deffendroit  elle  mesme,  non  avec  la  quenouille,  mais 
à  la  poinctede  l'espe'e  et  jusqu'au  dernier  soupir.  Voilà 
une  autre  Zenobia  ou  Amazone,  qui  ne  veut  pas  estre 
seulement  Herculeane  de  nom  ,  mais  de  faict  aussi  :  le 
mareschal  l'en  loua  avec  parolles  dignes  de  sa  vertu  et 
valeur.  Si  toutes  les  femmes  ressembioient  à  ceste-cy, 
les  hommes  n'en  auroient  pas  l'avantage,  inesmesdans 
Paris  où  elles  sont  maistresses. 

En  ce  mesme  temps  le  capitaine  Loup,  gouverneur 
de  Geve,  et  le  sieur  de  La  Curée  ,  braves  et  diligents 
capitaines, voyansl'ennemy  en  campagne,  supplièrent 
le  mareschal  les  honorer  de  son  commandement  pour 
s'aller  jetter  dans  telle  place  du  Piedmont  qu'il  advise- 
roit,  pour  rendre  courageux  tesmoignage  à  Sa  Majesté 
de  leur  dévotion  à  son  service  :  au  mesme  instant  le 
baron  de  Chepy  et  Fontrailles  se  jetterent  dans  Savi- 
glan,  et  Maugeron  dans  Carmagnolles  ;  de  manière 
qu'à  veuè'  d'œil  la  crainte  du  mal  qui  nous  menaçoit 
eschauffoit  de  tous  costez  ces  âmes  généreuses  à  le  re- 
pousser par  un  courage  dévot  et  intrépide. 

Du  vingt-huictiesme  aoust ,  le  duc  de  Somme,  na- 
politain, auquel  recentement  le  mareschal  avoit  donné 
le  commandement  dans  Carmagnolles,  voyant  le  duc 
de  Sesse  prendre  cette  route  avec  l'armée  ennemie,  es- 
crivit  au  mareschal  que  ceste  charge  dont  il  l'avoit 
honoré  l'obligeoit  à  luy  représenter  Testât  des  affai- 
res, à  fin  de  prévenir  les  inconveniens  qui  menaçoient 

la  place;  qu'il  le  supplioit  de  croire,  en  premier  lieu, 
qu'il  ne  se  trouvera  aucunement  trompé  de  la  con- 
fiance qu'il  a  eue  de  luy ,  que  ses  actions  et  son  propre 
sang  en  rendront  indubitable  tesmoignage  -,  qu'en  prac- 
tiquant  l'honneste  liberté  qui  doit  tousjours  estre  reve- 
remment  gardée  de  l'inférieur  au  supérieur,  qu'il  le 
supplioit  avoir  pour  agréable  qu'il  se  plaignist  d'avoir 
esté  renforcé ,  non  de  soldats  ,  mais  d'enseignes  fort 
piètres  seulement;  que  le  mareschal  estant  le  grand 
capitaine,  pour  lequel  toute  l'Europe  le  recognoissoit, 
sçavoit  mieux  que  nul  autre  que  le  nombre  valeureux 
des  bons  soldats  estoit  celuy  qui  defïendoit  et  qui 
suppleoit  aux  defFectuositez  des  places  mal  pourveues 
et  mal  fortifiées,  comme  estoit  Carmagnolles,  qui  avoit 
les  courtines  basses  et  non  terre-planées  ,  les  bastions 
à  demy  achevez  et  sans  parapects  ny  fossez  profon- 
dez; qu'il  n'avoit  trouvé  dans  la  ville  et  chasteau  que 
trente  cinq  caques  de  poudre  à  canon,  cent  balles 
seulement,  et  du  tout  point  de  poudre  pour  l'harque- 
bouzerie,  avec  toutes  lesquelles  nécessitez  il  seroit 
mal-aisé  de  rendre  tous  les  courageux  efforts  que  luy 
et  tous  les  autres  desiroient;  que  pour  soustenir  et  def- 
fendre  le  fossé,  qu'il  faut  que  l'harquebouzerie  face  Je 
jeu  ;  que  les  coulevrines  et  fauconneaux  qu'il  avoit  dans 
la  ville  en  feroient  la  première  poincte ,  s'il  avoit  des 
balles  pour  y  servir. 

Que  toutes  ces  choses  considérées  (non  par  la  con- 
séquence de  sa  personne,  qui  ne  doit  estre  pour  rien 
contée,  mais  pour  celle  du  commun  prince),  il  sup- 
plie le  mareschalluy  vouloir  donner  les  moyens  pour 
pouvoir  défFendre,  comme  il  désire  faire,  la  place 
jusqu'au  dernier  soupir,  désire  aussi  (là  où  l'ennemy 

s'addresseroit  à  Carmagnoles  )  sçavoir  s'il  avoit  à 
brusler  ces  beaux  faulx-bourgs,  plus  grands  presque 
que  la  mesme  ville  :  que  le  commissaire  de  l'artillerie 
s'estant  inconsidérément  mis  en  chemin  avec  sept  ca- 
ques de  poudre  et  quatre  rouages  sans  demander 
scorte  (0,  qu'il  avoit  esté  rencontré  par  les  ennemis 
à  un  quart  de  lieue  de  la  ville,  qui  leur  avoient  seu- 
lement osté  leurs  chevaux,  ayans  veu  quelques  har- 
quebouziers  des  nostres  qui  s'avançoient  sur  ce  che- 
min ,  et  que  le  reste  avoit  esté  amené  dans  la  ville. 
Par  autre  lettre  dudict  sieur  duc  de  Somme  ,  il 
dict  avoir  receu  toutes  les  provisions  que  le  ma- 
reschal  luy  a  envoyées,  et  qu'il  le  supplie  demeurer 
en  repos  sur  la  deffense  de  la  place,  devant  laquelle 
il  voudroit  des-ja  veoir  l'ennemy  pour  chastier  ses 
bravades. 

Le  dernier  d'aoust,  le  sieur  de  Grignan,  qui  com- 
mandoit  à  Lyon,  donna  advis  au  mareschal  que  l'ar- 
mée du  Roy  estoit  logée  à  Chauvy,  et  celle  d'Espagne 
à  Miraumont;  que  les  banquiers,  par  lettres  redou- 
blées, avoient  advis  que  l'armée  d'Angleterre  avoit  faict 
voile  vers  la  Bretagne;  qu'elle  avoit  rasé  les  ports  de 
Sainct  Maheu  et  de  Couquet  (2);  qu'elle  avoit  depuis 
prins  terre  et  s'estoit  venu  camper  devant  Brest  ;  que 
tandis  que  ceux  de  dedans  canonoient  leur  armée ,  que 
toute  la  noblesse,  avec  les  communes  de  Léon  et  de 
Cornuaille,  estoient  accourus  au  secours,  et  combatu 
les  Anglois  avec  tant  de  courage,  qu'ils  en  avoient 
desfaict  plus  de  quatre  mille,  et  trois  cents  chevaux, 
sans  environ  six  vingts  prisonniers,  tant  capitaines  que 
officiers,  et  enfoncé  quatre  hourques  dans  la  baye  de 

(l)  Escorte.  —  (»)  Conquest. 

Brest,  de  manière  que  toute  l'armée  avoit  este'  con- 
traincte  de  se  sauver  à  la  fuite. 

Environ  le  premier  septembre,  le  Roy  manda  au 
mareschal  qu'on  avoit  failly  de  prendre  Sainct  Omer 
par  l'imprudence  des  conducteurs,  qui  l'eussent  em- 
portée s'ils  eussent  apprins  en  l'escole  de  luy  avec 
quelle  patience  et  circonspection  telles  entreprises 
doivent  estre  courageusement  exécutées. 

Le  septiesme  aoust ,  donna  advis  que  l'armée  s'es- 
toit  advancée  jusques  à  Varille ,   à  quatre  milles  au 
deçà  d'Ast;  que  dans  deux  jours  le  duc  de  Sesse  y 
devoit  arriver  :  le  marquis  de  Pescaire,  le  fils  de  domp 
Ferrand,  gênerai  de  la  gendarmerie,  et  le  frère  du 
marquis,  y  sont  des-jà  tous  arrivez;  que  domp  Alvaro 
de  Sande,  maistre  de  camp  gênerai,  estoit  aussi  arrivé 
à  Milan,  venant  de  devers  le  roy  d'Espagne,  et  qu'on 
l'attendoit  en  l'année,  afin  que,  l'ayant  ouy ,  ils  déli- 
bèrent de  ce  qui  seroit  à  faire  ;  que  cela  avoit  esté 
cause  que  le  mareschal  a  retiré  tout  ce  qui  avoit  esté 
departy  es  environs  de  Foussan ,  et  qu'il  a  jecté  tout 
dans  les  places;  qu'il  fera  aussi  tout  ce  qui  luy  sera  a 
jamais  possible  pour  résister  aux  ennemis ,  mais  que 
la  bonne  volonté,  sans  la  force  et  les  moyens,  ne  pour- 
ront produire  ce  qu'il  desireroit;  que  le  pays  et  les 
places  appartenans,  comme  elles  font,  à  Sa  Majesté, 
c'est  à  elle,  les  voulant  conserver,  à  en  donner  les 
moyens,  et  non  pas  les  racourcir  tous  les  jours,  comme 
elle  faisoit,  jusques  à  le  priver  des  chefs  qui  luy  pou- 
voient  aider  à  porterie  faix,  mesmes  luy  demandant 
encore  aujourd'hui,  comme  elle  faisoit,  le  sieur  Fran- 
cisque Bernardin;  et  que,  quelque  nécessité  que  luy 
fist  son  assistance,  il  le  feroit  neantmoins  partir  dans 

six  jours;  et  qu'il  avoit  commandé  au  sieur  de  Belle- 
garde  de  s'aller  jecter  dans  Valence  au  lieu  dudit  Ber-' 
nardin,  auquel  il  supplioit  Sa  Majesté  vouloir  adjous- 
ter  foy  sur  tout  ce  qu'il  luy  dira  de  sa  part,  au  parsus 
ce  qui  est  dans  l'instruction  qui  luy  a  esté  baillée. 

«  Le  sieur  Francisque  Bernardin,  chevalier  de  l'ordre 
du  Roy,  s'en  allant  en  France,  et  venant,  comme  il 
faict,  de  la  frontière,  est  chargé  de  faire  recognoistre 
à  Sa  Majesté  les  grandes  forces  que  Fennemy  a  desjà 
tiré  en  campagne,  sans  ce  qu'il  attend  de  Naples,  de 
Sardaigne,  de  Sicile  et  du  Siennois. 

«  Que  l'artillerie  estoit  desjà  arrivée  à  Felissan,  à  huict 
mil  d'Ast,  où  le  duc  de  Sesse  estoit  logé.  Dira  quelles 
sont  les  places  lesquelles,  par  conjecture,  on  estime 
qu'il  attaquera. 

«  Les  deniers  qu'ils  ont  tirez  des  Genevois  (0  et  du 
Milannois  pour  le  payement  de  l'armée,  sans  les  pro- 
visions de  poudres. 

«Parle  contraire,  la  foiblesse  de  nos  places,  n'ayans 
dequoy  fournir  à  la  fortification;  la  diminution  des 
forces  et  le  peu  d'espérance  qu'il  y  a  que  ceux  qui 
sont  dans  les  places  soyent  pour  les  courageusement 
defTendre,  et  le  danger  aussi  qu'il  y  a,  en  voulant 
dresser  quelque  petit  corps  d'armée,  qu'ils  ne  soyent 
pour  s'abandonner  à  une  mutinerie,  ou  à  se  saisir  eux- 
mesmes  de  quelque  place,  comme  font  ordinairement 
les  Espagnols  pour  estre  payez ,  lors  que  les  arrérages 
ont  surmonté  la  patience. 

«Quel'ennemy  desseignant,  comme  il  faict,  de  gaster 
toute  la  moisson  du  Piedmont  et  des  autres  lieux,  il 
faudra,  pour  le  conserver  parcy  après,  aller  quérir  des 

vivres  en  Lyonnois  etDauphine'  ;  que  quand  cela  seroit 
une  fois  succédé,  il  en  resuite  deux  autres  fort  dange- 
reuses conséquences  :  l'une,  que  Sa  Majesté,  voulant 
remédiera  cecy  par  une  nouvelle  armée,  ne  le  pourra 
faire  par  la  faute  des  vivres,  si  elle  ne  veut,  pour  un 
escu  que  elle  despendroit  maintenant,  en  despendre  (0 
cent;  et  par  le  contraire,  l'ennemy,  qui  a  toute  la 
Lombardie  derrière  luy,  n'aura  jamais  faute  de  rien  : 
d'avantage,  il  pourra  lors,  avec  dix  mille  hommes  seu- 
lement, faire  et  entreprendre  ce  qu'il  ne  pourroit  au- 
joui  d'huy  avec  quarante  mille ,  si  les  gens  de  guerre 
de  Piedmont  estoient  bien  payez,  et  renforcez  seule- 
ment de  mille  chevaux  et  de  cinq  à  six  mille  hommes 
de  pied.  L'expérience  du  voyage  du  duc  d'Alve  en 
Piedmont,  devroit  avoir  aprins  combien  vaut  l'aune 
de  ceste  marchandise,  à  ceux  qui  le  veulent  ignorer 
par  la  propre  ruine  des  leurs. 

«Remonstrera  aussi  à  Sa  Majesté  les  longs  et  fidelles 
services  du  sieur  de  Terrides,  qui  est  capitaine  de  gen- 
darmerie il  y  a  trente  ans,  et  la  suppliera  l'honnorer 
de  son  Ordre,  et  le  sieur  d'Ormée  de  gentil-homme  de 
la  chambre,  en  faveur  de  ce  qu'il  a  volontairement 
mis  sur  le  tablier,  pour  le  service  de  Sa  Majesté,  sa 
personne  et  ses  biens,  qui  ne  sont  pas  petits,  et  qui 
ont  servy  de  seure  retraicte  et  de  passage  à  tout  ce  qui 
alloit  et  venoit  d'Italie. 

«  Qu'en  la  finale  extrémité  de  tous  ces  desordres,  le 
mareschal  et  le  sieur  de  Gonnort  son  frère  se  jecteront 
chacun  dans  une  place,  en  intention  de  mourir  sur 
une  bresche,  la  picque  au  poing,  pourn'estretesmoins 
de  tant  et  tant  de  misères  qu'ils  prevoyoient,  et  qui  es- 

toient  toutesfois  remediables  à  qui  les  eut  voulu  croire 
de  bonne  heure.  Il  ne  faut  jamais  varier  ny  fleschir 
parmy  les  affaires  qui  requièrent  force,  courage  et 
prompte  résistance. 

«  Que  de  la  part  de  Sa  Majesté',  pour  donner  la  der- 
nière main  à  la  totale  ruine  de  l'Estat,  il  a  esté  mandé 
aux  receveurs  généraux  sur  lesquels  le  Piedmont  es- 
toit  assigné,  qu'ils  eussent  à  porter  tous  les  deniers  re- 
ceus  et  à  recevoir,  en  l'espargne,  nonobstant  les  man- 
demens  donnez  sur  eux,  et  qui  estoient  sur  le  poinct 
d'estre  envoyez  au  mareschal. 

«  Qu'il  protestoit  devant  Dieu,  devant  le  Roy,  devant 
toute  la  France ,  que  si  en  toute  diligence  Sa  Majesté 
ne  commandoit  que  rien  ne  fust  touché  de  ce  qui  luy 
avoit  esté  accordé,  qu'il  voyoit  tout  l'Estat  perdu ,  à 
laquelle  perte  il  ne  vouloit  survivre  ,  ores  qu'il  n'y  eust 
de  sa  coulpe. 

«  Que  Sa  Majesté  ayant  privé  M.  de  Vassé  du  gouver- 
nement qu'd  avoit  du  marquisat  de  Saluées,  qu'il  en  a 
commis  la  charge  au  seneschal ,  qui  est  de  robbe  longue, 
et  que  combien  qu'il  s'y  gouverne  fort  prudemment, 
qu'encores  est  il  nécessaire,  et  pour  les  armes  et  pour 
l'Estat ,  que  Sa  Majesté  en  donne  la  conduitte  à  quelque 
cavallier  d'honneur  et  d'expérience. 

«  Que  plusieurs  hommes  d'armes,  chevaux  légers  et 
fantacins,  s'estoient  retirez  du  Piedmont  sans  congé,  et 
qu'au  lieu  de  les  faire  chastier,  comme  il  avoit  supplié 
Sa  Majesté,  qu'ils  avoient  au  contraire  esté  les  bien  re- 
ceus,  invitans  par  là  un  nouveau  desordre  sur  ce  qui 
restoit  en  Piedmont. 

«  Qu'en  attendant  la  venue  du  sieur  Francisque  Ber- 

nardin  il  a  envoyé  le  sieur  de  Montfort  et  le  fils  de  luy 
à  Valence  pour  y  commander. 

«  Que  ces  nouveaux  remuemensde  lennemy  ont  in- 
vité le  sieur  Ludovic  de  Bii  ague  de  s'en  retourner  à 
Santia  pour  ledeffendre,  au  lieu  d'aller  en  France, 
comme  M.  de  Guise  luy  avoit  mandé  qu'il  fist. 

«  Qu'il  a  de  longue  main  observé  que  les  ennemis 
recevoient  beaucoup  et  beaucoup  de  commoditez  et 
de  secours,  tant  de  Nice  que  de  la  conté  de  Tende,  à 
cause  que  le  seigneur  demeurant  neutre  comme  il  faict, 
il  tire  du  passage  du  sel  et  des  huilles  environ  trois  mille 
escus  de  péage  ;  que  pour  corriger  ces  inconvénients 
il  jugeroit  et  juste  et  raisonnable  que  Sa  Majesté  reti- 
rast  à  elle  ceste  place  par  une  bonneste  et  advantageuse 
recompense,  et  qu'elle  mist  dans  le  chasteau,  qui  est 
fort  bon,  un  fort  advisé  capitaine,  avec  trois  cens  bons 
soldats,  qui  suffiroient  pour  faire  la  guerre  jusqu'aux 
portes  de  Nice,  et  rompre  le  cours  de  ces  traffics,  qui 
rendent  au  duc  de  Savoye  plus  de  soixante  mille  es- 
cus par  an,  comme  plus  au  long  luy  pourra  desduire 
et  remonstrer  le  sieur  de  La  Curée,  lequel  en  particu- 
lier il  recommande  à  Sa  Majesté,  pour  la  valleur  et  af- 
fection qu'il  a  recogneuës  en  luy  en  divers  notables 
endroicts.  » 

Il  eut  aussi  nouvelles  par  M.  de  Boisy,  grand  es- 
cuier  de  France,  que  l'armée  d'Espagne  estoit  logée  à 
Canaples  ;  qu'elle  avoit  envoyé  dans  Arras  tous  les  ba- 
gages et  l'artillerie  de  batterie;  qu'on  estimoit  que  les 
grandes  maladies  dont  elle  estoit  affligée  les  invitoient 
à  la  retraitte,  mesmes  estants  tenus  de  si  près  par  l'ar- 
mée du  Roy  ,  qu'ils  avoient  faute  de  vivres  ;  et  de  faict 
que  messieurs  de  Nemours,  de  Nevers,  de  Guise,  d' Au 

malle,  et  autres  grands  seigneurs,  estoienttous  les  jours 
à  la  guerre  à  tour  de  rolle,  et  que  les  seigneurs  de 
Rohan,  de  Bourdillon,  de  Rendan  et  secrétaire  Bour- 
din,  s'estoient  retirez  mallades. 

Manda  aussi  qu'il  n'y  a  place,  pour  bonne  qu'elle 
soit  aujourd'huy,  de  la  deffence  de  laquelle  on  puisse 
bien  espérer  par  la  main  de  gens  désespérez,  et  les- 
quels aujourd'huy  on  ne  sçauroit  secourir  d'un  seul 
prest  pour  un  jour  tant  seulement. 

Le  vingt-quatriesme  aoust,  lemareschal,  voyant  l'ab  - 
sence  de  M.  de  Pequigny ,  gouverneur  de  Montcalve, 
jecta  dedans  le  capitaine  l'Isle,  sergent  majeur  ,  qui 
délibéra  de  la  deflfendre,  au  prix  de  sa  vie  ,  avec  plu- 
sieurs autres  capitaines  qui  y  estoient. 

Il  mit  pareillement  dans  Sainct-Damian  ,  où  cora- 
mandoit  le  sieur  de  La  Rivière,  son  cousin,  les  compa- 
gnies des  capitaines  Vieux-Pont,  La  Gastine,  Ber- 
theuille,  Laval  de  Vivarets,  de  Richelieu,  et  du  comte 
de  Visque,  italien,  lesquels,  l'armée  ennemie  estant 
venue  recognoistre  la  place  ,  la  tindrent  à  l'escar- 
mouche par  l'espace  de  quatre  heures,  demeurans 
morts  ou  blessez  plus  de  six- vingts  des  ennemis,  et 
cinq  des  nosti  es  seulement. 

De  là  les  ennemis  montèrent  vers  le  chasteau  de 
La  Cisterne  ,  où  commande  le  capitaine  Torquato 
Torto  ,  qui  leur  tua  encores  quelques  gens;  et  puis  ils 
se  retirèrent. 

Leur  armée  vint  loger  à  Valfenieres  le  vingt-sixiesme, 
où  elle  séjourna  deux  jours  attendant  quatre  mille 
hommes  et  trois  cens  chevaux  venans  de  Novarre; 
pendant  quoy  le  duc  de  Sesse  vingt  recognoistre  l'as- 
siette deButigliere,  et  de  là,  tournoyant  la  campagne, 
3o.  i4 

s'advança  jusques  à  Rive,  à  un  quart  de  lieue  de 
Quiers  ;  et  puis ,  se  retirant ,  passa  près  Villeneufve 
d'Ast,  où  le  sieur  de  Briquemaut. commande ,  et  où 
le  sieur  de  La  Motte  Gondrin,  ancien  gouverneur,  estoit 
venu  faire  un  tour,  et  lequel  les  salua  aussi  rudement 
que  les  autres,  avec  une  partie  de  la  cavalerie  de  M.  de 
Dampville,  qui  estoit  là  par  passade  seulement. 

Leur  force  estoit  de  vingt-deux  à  vingt-trois  mille 
hommes  de  toutes  nations  ,  de  trois  mille  chevaux , 
vingt  pièces  d'artillerie,  et  trois  mille  pionniers  (T). 

Lemareschal  cependant,  pour  pourvoir  à  la  seureté 
de  ses  places,  meit  dans  Montcallier  le  sieur  de  Cail- 
lac,  le  sieur  de  Gonnort  à  Quiers,  le  duc  de  Somme 
à  Carmagnoles,  assisté  du  colonnel  Cheramont ,  tous 
avec  forces  convenables  ;  et  ayant  sceu  que  La  Trinité 
faisoit  feste  au  duc  de  Sesse  de  la  prinse  de  Saviglan, 
il  envoya  dedans  Montbazin  (le  gouverneur,  La  Molle, 
estant  malade)  avec  force  suffisante,  lequel  dés  son 
arrivée  fit  si  diligemment  travailler  à  la  fortification , 
que  la  place  fut  mise  en  peu  de  jours  en  bon  estât. 

A  Cental  fut  envoyé  le  capitaine  Pierre  Longue 
gouverneur,  avec  sa  compagnie,  celle  de  M.  le  prince 
de  Condé,  colonnel  gênerai  au  lieu  du  vidame,  com- 
mandée par  le  capitaine  Quinson;  celle  de  La  Casette, 
et  une  d'Italiens. 

A  Busqué  le  sieur  de  Montemar,  avec  trois  compa- 
gnies, et  à  Ravel  le  capitaine  La  Garrigue,  avec  une 
compagnie  de  renfort  ;  mandant  pour  le  surplus  au 
Roy  qu'ayant  faict  tout  ce  que  son  jugement  et  sa 
puissance  pouvoient  porter,  il  laissoit  le  reste  en  la 

C1)  Suivant  de  Thou  cette  armée  n'auroit  été  forte  que  de  douze 
mille  hommes  de  pied  et  de  deux  mille  chevaux. 

main  de  Dieu  ;  qu'il  n'estoit  plus  temps  de  consulter 
et  de  s'amuser,  ny  sur  sa  prudence,  ny  sur  l'affection 
de  luy  ,  car  l'un  et  l'autre  estoient  reduicts  au  dernier 
acte  de  la  tragédie,  mais  bien  à  diligemment  pourvoir 
et  de  forces  et  d'argent  ;  autrement  qu'il  ne  failloit 
plus  attendre  nouvelles  que  celles  de  la  perte  de  partie 
de  l'Estat ,  dans  la  ruine  duquel  son  frère  et  luy 
estoient  préparez  de  s'ensevelir. 

Le  vingtiesme  juillet,  le  Roy,  commençant,  mais  un 
peu  trop  tard ,  à  croire  que  l'ennemy  fust  puissant  en 
campagne,  manda  au  mareschal  qu'il  eust  à  se  ré- 
soudre sur  la  defïènsive  seulement,  et ,  à  ces  fins,  qu'il 
eust  à  pourvoir  les  places  au  mieux  qu'il  pourroit,  sans 
toutes  fois  luy  envoyer  un  seul  denier.  A  quoy  tout 
soudain  il  respondit  qu'il  avoit  desja  satisfaict  à  tout 
cela  auparavant  qu'il  le  luy  eust  mandé ,  mais  que  d'en 
bien  espérer  il  ne  pouvoit  faire,  si  tout  soudain  Sa 
Majesté  ne  luy  faisoit  tenir  trente  ou  quarante  mille 
escus  pour  pourvoir  à  toutes  choses  ,  et  qu'avec  ce 
ce  secours  il  Qleroit  et  joueroit  si  bien  aux  barres  avec 
l'ennemy  ,  que  peut-estre  se  repentiroit-il  de  s'estre  si 
fort  advancé  dans  le  Piedmont. 

Cependant  l'armée  ennemie  partit  de  Valfenieres, 
et  vint  passer  aux  portes  de  Carmagnoles ,  où  estoient 
encores,  avec  le  duc  de  Somme,  le  sieur  de  Maugeron 
et  la  pluspart  de  la  gendarmerie  du  mareschal,  les- 
quels se  jecterent  dans  les  anciennes  tranchées  de  la 
ville,  de  peur  que  l'ennemy  ne  gastastles  fauxbourgs. 
Ils  attaquèrent  par  plusieurs  escarmouches  les  enne- 
mis, mais  ils  n'en  voulurent  jamais  mordre,  ains  tous 
serrez  allèrent  ce  soir  mesme  loger  à  Sommerive,  et 
le  lendemain  à  Marines,  à  deux  mille  de  Saviglan, 

auquel  ils  n'osèrent  dire  mot.  De  là  ils  s'en  allèrent 
donner  à  Cental  :  quoy  voyans  ceux  de  dedans ,  ils 
mirent  le  feu  de  tous  costez  dans  les  faux-bourgs. 
Ceste  vilette  estant  le  plus  abondant  grenier  à  bled  de 
tout  le  Piedmont,  voire  de  toute  la  Lombardie,  cela 
doit  avoir  invité  l'ennemy  à  l'attaquer,  espérant  y 
trouver  de  quoy  fournir  Foussan  ,  Cony  et  toute 
l'armée;  comme  à  la  vérité  ils  firent.  Le  mareschal  en 
donna  advis  au  Roy,  luy  mandant  que  s'il  avoit  tant 
seulement  de  quoy  pouvoir  tirer  à  la  campagne  quatre 
mille  hommes  et  cinq  cens  chevaux,  qu'il  empesche- 
roit  bien  que  les  ennemis  n'auroient  pas  les  coudées  si 
franches  qu'ils  avoient  aujourd'huy,  à  son  très-grand 
regret ,  et  qu'il  s'en  alloit  à  Garmagnolles  pour  con- 
sidérer de  plus  prés  leurs  actions.  Il  ne  fut  pas  plustost 
arrivé  là  avec  le  sieur  de  Gonnort  son  frère,  qu'il 
avoit  mené  avec  luy,  qu'il  eust  nouvelles  qu'il  estoit 
arrivé  en  Ast  de  quatre  à  cinq  cens  chevaux ,  trois 
mille  hommes  de  pied ,  qui  venoient  trouver  l'ennemy 
à  Cental ,  traversans  par  les  bois  de  Cerizolles  avec 
une  grande  suite  de  vivres  ,  d'argent  et  de  marchan- 
dises, plusieurs  gentils-hommes  et  officiers  de  l'armée. 
Tout  soudain  il  tira  de  Quiers,  de  Villeneufve  et 
de  Thurin  ,  environ  trois  cens  chevaux  et  neuf  cens 
hommes  de  pied ,  et  manda  diligemment  à  ceux  de 
Saint  Damian,  de  La  Cisterne  et  d'Albe,  qu'ils  eussent 
aussi  à  sortir  aux  champs  et  suivre  les  ennemis  à  la 
piste,  les  agaçans  et  travaillans  toujours  jusques  audict 
Cerizolles,  où  le  sieur  de  Gonnort  se  trouveroit  avec 
bonnes  forces  pour  leur  donner  en  teste,  et  eux  au 
mesme  instant  par  la  queue.  Soudain  il  fit  desloger  les 
sieurs  de  Gonnort  et  de  Maugeron,  avec  quatre  cens 

bons  chevaux  et  deux  mille  hommes  de  pied  choisis  , 
leur  commandant  qu'aussi  tost  qu'ils  verroient  l'en- 
nemy  dans  la  plaine  où  la  bataille  de  Cerizolies  avoit 
esté  donnée,  que  teste  baissée  ils  donnassent  dans 
ceste  trouppe,  laquelle,  comme  j'ay  dict,  menoit  force 
vivres  ,  et  quarante  ou  cinquante  mille  escus,  ainsi 
qu'on  clisoit.  Tant  y  a  que  nos  gens,  qui  avoient  les 
dents  si  longues  qu'ils  ne  demandoient  qu'à  mordre  , 
donnèrent  et  par  l'un  et  par  l'autre  costé  si  furieuse- 
ment dedans  ,  qu'ils  emportèrent  ceste  petite  armée 
volante,  après  avoir  toutesfois  rendu  quelque  peu  de 
combat.  Il  y  eut,  que  de  morts,  que  de  blessez,  huict 
cens  hommes,  et  le  reste  mené  prisonnier;  force 
beaux  chevaux  ,  vivres  et  argent  gaigné ,  non  en  ceste 
grosse  somme  qu'on  pressupposoit ,  mais  en  la  ran- 
çon et  despouille  de  plusieurs  officiers  de  l'armée,  mar- 
chands ,  commissaires  de  vivres  et  autres  ,  et  mesmes 
tout  l'équipage  de  plusieurs  seigneurs  de  l'armée.. 
Mais  surtout  fut  prins  le  bagage  et  les  provisions  du 
duc  de  Sesse.  Tout  ce  qui  estoit  mangeable  fut  dévoré  : 
mais,  quant  à  la  chambre  et  aux  habillemens  et  che- 
vaux de  bagage ,  tout  cela  fut  racheté  à  quatre  cens 
escus  par  le  mareschal  ,  les  paniers  et  bouteilles  rem- 
plies de  provisions  renvoyées  par  un  trompette. 

L'acte  fut  trouvé  si  courtois  par  le  duc  de  Sesse, 
qu'avec  mil  et  mil  remerciements  qu'il  en  fist  il  en- 
voya donner  au  mareschal  un  beau  cheval  d'Espagne. 
Nos  guerriers  d'aujourd'huy ,  qui  n'ont  que  l'avarice 
dans  la  teste,  au  moins  pour  la  pluspart ,  n'auroient 
garde  d'embrasser  ces  courtoisies.  En  somme  ceste  cu- 
rée fit  terreur  aux  ennemis  ,  et  remit  le  cœur  et  le  cou- 
rage aux  nostres,  avec  quelque  réputation,  qui  retint 

les  volontez  de  plusieurs  :  tant  les  varietez  de  la  for- 
tune ont  de  puissance  parmy  les  choses  militaires.  Le 
Roy,  sur  la  nouvelle  qu'il  en  eut ,  s'eschauffa  un  peu 
plus  qu'il  ne  faisoit  auparavant  à  promettre  quelque 
prompt  secours  de  deniers  et  de  forces. 

Revenons  maintenant  au  siège  de  Cental  :  les  enne- 
mis l'ayant  battu  par  quatre  jours ,  et  faict  bresche 
raisonnable ,  et  tellement  concassé  les  flancs  des  deux 
bastions  qu'on  ne  s'en  pouvoit  plus  servir;  ayans  aussi 
osté  l'eau  du  fossé,  ils  vindrent  à  la  sappe,  laquelle 
le  capitaine  Quinson  vouloit  deffendre  ,  comme  per- 
sonnage auquel  chacun  avoit  grande  créance  ;  mais  il 
fut  tué,  à  la  mal-heure  pour  la  place,  car  les  habitans  en- 
trèrent lors  en  telle  crainte  etdeffiance,  qu'ils  vindrent 
trouver  le  gouverneur,  le  prians,  les  choses  estans  ré- 
duites à  tel  desespoir  qu'elles  estoient,  ne  s'obstiner 
hors  de  raison  pour  perdre  la  ville  et  la  vie,  tous  leurs 
biens,  femmes  et  enfans.  A.  la  première  abordade,  le 
gouverneur  et  les  capitaines  les  rebroiïerent  fort  ;  mais 
à  la  seconde  recharge  ,  suivie  des  femmes  et  enfans,  ne 
cessans  de  braire ,  il  se  laissèrent  non  seulement  em- 
porter à  rendre  la  place  à  bagues  saufves,  mais  aussi 
le  gouverneur  mesme  en  sortit  dehors  avant  que  celuy 
qui  estoit  allé  capituler  fust  retourné.  S'estans  depuis 
venus  présenter  au  mareschal,  il  les  fit. mettre  prison- 
niers, et  commanda  que  leur  procez  fust  faict,  pour 
estre  punis  selon  que  le  Roy  en  ordonneroit. 

Donnant  advis  à  Sa  Majesté  dcceste  perte,  il  luy 
manda  aussi  que  toute  la  gendarmerie  et  cavallerie, 
n'estant  pas  moins  pauvre  que  la  fanterie,  s'estoit  allé 
rafraischir  es  vallées  prochaines  de  Pignerol  ;  que  s'il 
venoit  quelque  argent,   il  le  distribueroit  aux  uns  et 

aux   autres  pour    essayer  de  les  tirer  en   campagne 
avec  l'aide  de  la  munition  qu'il  faisoit  préparer;  que 
par  six  lettres  interceptes  qu'il  envoyoit  à  Sa  Majesté 
elle  apprendroit  que  l'ennemy  faisoit  party  d'argent  à 
Anvers,  à  Besançon ,  en  Auguste  ,  à  Naples  ,  Gennes  et 
Milan,  pour  pouvoir  entretenir  deux  grosses  armées 
en  Flandre  et  en  Piedmont ,  dans  lequel  on  remuoit 
desja  plusieurs  pratiques  de  la  part  de  M.  de  Savoye, 
en  intention  de  tellement  nécessiter  Sa  Majesté,  qu'elle 
soit  contrainte  de  demander  la    paix,  ou  d'endurer 
leurs  bravades  ;  que  pour  prévenir  tous  ces  inconve- 
niens ,  Sa  Majesté  ne  sçauroit  mieux  faire  que  de  re- 
garder de  tirer  aussi  de  son  costé  argent  de  Nantes 
de  Tours,  de  Lyon,  de  Paris  et  de  Rouen,  à  quelque 
onéreux  parti  que  ce  soit,  afin  de  repousser  ces  orages, 
et  les  induire  euxmesmes  à  chercher  la  paix,  laquelle  il 
ne  faut  jamais  demander  qu'à  cheval  et  l'espée  au  poing. 
Advertissement  du  2  septembre  :  que  le  Roy  est  de- 
puis le  dernier  jour  du  mois  passé  en  son  camp ,  qui 
est  planté  tout  auprès  des  portes  d'Amiens,  estant  der- 
rière luy  la  rivière  de  Somme  qui  separoit  le  sien  et 
celuy  du  roy  d'Angleterre  ;  «  et  maintenant  entre  ces 
deux  armées  il  n'y  a  rien  qui  puisse  empescher  qu'elles 
ne  s'approchent  de  bien  près  :  la  grandeur  des  tran- 
chées est  telle,  que  nous  n'en  n'avons  veu  de  nostre 
aage  de  semblables ,  et  ce  qui  les  nous  a  faict  faire 
telles  est  le  grand  nombre  de  gens  de  cheval  que  nous 
avons,  qui  n'est  moindre  que  de  quatorze  à  quinze  mil 
chevaux,  et  plustost  d'avantage  ;  et  quant  à  nos  gens  de 
pied  nous  les  pouvons  présentement  compter  jusques 
à  trente  cinq  mille  hommes  seulement  ;  mais,  ayant  fait 
rentrer  dans  ce  camp  les  compagnies  qui  sont  en  gar- 

nisons  des  villes  prochaines,  qui  sont,  ainsi  que  nous 
cognoissons,  hors  de  la  doute  du  siège,  nous  n'aurons 
pas  moins  de  quarante  mille  hommes  de  pied.  Et  eux 
semblablement  ont  leurs  forces,  qui  se  peuvent  dire  pa- 
reilles aux  nostres,  logées  à  cinq  lieues  de  nous  seule- 
ment, et  tiennent  toute  telle  contenance  que  nous,  se 
retranchons  ainsi  que  nous,  faisans  comme  s'ils  avoient 
crainte  d'estre  assaillis  et  de  venir  combattre.  Or  si  par 
devers  eux  ils  font  courir  un  bruit  d'une  bataille,  je 
vous  puis  bien  asseurer  que  tout  ce  qui  est  de  nostre 
costé  est  en  aussi  bonne  dévotion  de  combattre  et  bien 
faire  qu'il  est  possible  quand  la  fortune  se  présentera. 
Toutesfois  il  semble,  selon  l'opinion  et  jugement  de 
beaucoup  de  nous,  que  ces  deux  armées  s'en  abstien- 
dront, et  qu'au  lieu  de  ce  faire  quelque  bonne  paix 
nous  sera  moyennée,  de  laquelle  je  vous  diray  comme 
les  fondements  se  jettent.  Je  vous  ay  mandé  cy  devant 
que  M.  le  mareschal  de  Sainct-André  estoit  retourné 
en  Flandres,  où  il  a  eu  congé  de  communiquer  avec 
M.  le  connestable,  lequel  le  roy  Philippes  a  fait  venir 
de  Gand  à  Arras ,  où  il  a  fait  loger  ledict  sieur  avec 
mondit  seigneur  le  mareschal   de   Sainct-André  et 
M.  T Admirai,  qui  desja  sont  assemblez  audit  lieu  avec 
le  conseil  dudict  Roy  et  madame  de  Lorraine ,  pour 
mettre  en  avant  les  propos  de  pacifier  nos  affaires  ;  de- 
quoy  nous  attendons  bonne  issue,  tant  pour  ce  que  nos- 
tre Roy  en  a  plus  ouvertement  que  par  le  passé  déclaré 
sa  volonté  à  ce  coup  cy,  comme  aussi  il  n'est  pas  fort 
vray  semblable  que  sans  une  grande  asseurance  d'icelle 
il  eut  esté  permis  à  mondict  sieur  le  connestable  de 
s'aprocher  si  près  de  nous,  ayant  moyens  de  se  rendre 
amy  de  ses  gardes  pour  les  amener  pardeçà  quant  et 

luy  ;  aussi  qu'à  bien  prendre  les  affaires  ladicte  paix 
n'est  moins  nécessaire  à  nos  ennemis  qu'à  nous  mesmes. 
«  J'ay  bien  voulu  vous  prévenir  de  ces  propos  pour 
vous  faire  entendre  le  prépara tiF  où  nous  en  sommes, 
car,  advenant  la  conclusion  d'icelle,  je  remettray  cela 
aux  advertissements  qui  v.ous  en  sont  faicts  de  la  part 
du  Roy;  mais  bien  vous  diray-je  que  ce  qui  mettra  les 
choses  en  plus  de  longueur,  c'est  l'interest  particulier 
de  M.  de  Savoye,  auquel  l'on  fit  bonne  recompense 
pour  son  pays  de  Piedinont,  de  laquelle  s'il  ne  se  vou- 
loit  contenter,  possible  que  les  Estats  de  pardelà  ne  se 
voudront  aussi  tant  empescher  de  son  fait  qu'il  vou- 
droit  bien:  de  tout  cest  affaire  nous  espérons  que  dans 
huict  jours  la  resolution  nous  en  viendra  par  la  ve- 
nue de  l'un  des  nostres  que  je  vous  ay  nommez.  Mais, 
cependant  que  nous  nous  tenons  sur  nos  gardes,  nostre 
frontière  est  fort  foulée  de  la  compagnie  qui  y  est, 
laquelle,  si  nous  avons  encores  à  y  estre  longuement, 
sentira  une  grande  ruine.  Il  y  a  parmi  nous  beaucoup 
de  malades,  tant  de  seigneurs  qu'autres,  de  flux  de 
ventre  et  de  fièvres;  mais  il  n'en  meurt  pas  beaucoup, 
Dieu  merci.  Le  Roy,  de  sa  part,  a  senti  le  brouillard 
qui  court  la  nuict  en  ce  païs,  et  en  a  pris  un  rume 
qui  luy  est  descendu  sur  les  doits,  dont  il  a  esté  mal 
dés  hier ,  et  encores  aujourd'huy  s'en  est  senti  ;  qui  l'a 
contraint  de  garder  la  chambre.  Je  ne  veux  oublier  à 
vous  dire  qu'en  ce  jour  personne  n'y  a  peu  entrer, 
sinon  ceux  de  Lorraine ,  qui  ont  osté  à  tous  la  com- 
modité de  le  voir  ni  approcher.  Il  a  aussi  ce  jour- 
d'huy  esté  joué  un  mistere  que  je  ne  veus  celer;  c'est 
que  ce  matin,  ledict  seigneur  estant  en  sa  chambre,  l'on 
a  faict  pourmener  le  Dauphin  parmi  le  camp  avec  la 

cornette  du  Roy  :  je  ne  sçay  à  quoy  peut  servir  cela , 
sinon  que  ceste  maison  luy  veut  faire  cognoistre  son 
crédit  pour  l'alliance  qu'elle  a  avec  luy.  » 

Que  le  6  septembre  il  avoit  envoyé  le   capitaine 
Montzeriez,  brave  gentil-homme,  enseigne  de  la  gen- 
darmerie du   vidasme ,  vers  Ravel ,  pour  rompre  les 
vivres  qui  venoient  de  ce  costé-là  aux  ennemis  ;  les- 
quels voulant  aller   resveiller  sans   bien   les  recog- 
noistre  ,  il  donna  dans  une  ambuscade  où  ,  après  avoir 
bien  combattu,  il  fut  porté  par  terre  et  dix  des  siens 
que  prins   que  blessez;  qu'en  ceste  considération  il  a 
accordé  au  capitaine  Jérôme,  deThurin,  lieutenant 
de  ceste  compagnie,  le  bourg  de  Javin  pour  l'aller 
redresser  et  rafraischir  :  ce  sont  fortunes  de  guerre  aus- 
quelles  chacun  est  suject,  la  revanche  n'en  est  pas  irré- 
médiable; que  si  Sa  Majesté  n'a  nécessairement  affaire 
de  messieurs  les  prince  de  Condé,  Dampville,  et  de  tous 
les  autres  seigneurs  qui  sont  de  delà,  il  la  supplie  tres- 
humblement  les  renvoyer  incontinant  tous  en  Pied- 
mont,  où  ils  trouveront  le  marquis  de  Pescaire  qui  leur 
donnera  assez  souvent  dequoy  esbatre  leur  valeur. 

Qu'elle  vueille  aussi  ordonner  que  tous  capitaines 
qui  auront  abandonné  trois  mois  de  suitte  leurs  com- 
pagnies soient  cassez  ,  afin  que  chacun  aprenne  à 
faire  son  devoir,  ou  à  quitter  sa  charge  à  un  autre. 

Que  Testât  de  sergent  majeur  estant  à  pourvoir, 
il  avoit  chargé  le  sieur  Francisque  Bernardin  de  sup- 
plier Sa  Majesté  de  tant  faire  que  M.  le  prince  de 
Condé  y  nommast  le  capitaine  Bonnal,  qui  l'estoit  à 
Casai  du  vivant  de  Salveson,  et  que  c'estoit  le  soldat 
de  France  qu'il  en  cognoissoit  le  plus  digne,  pour  sa 
valeur,  jugement  et  diligence. 

Le  mareschal,  ayant  sondé  de  plus  prés  d'où  estoit 
procedée  la  perte  de  Cental ,  avoit  trouvé  que  c'estoit 
la  pure  lascheté  du  gouverneur,  peu  accousturné  aux 
armes,  et  mis  en  ceste  charge  par  autre  tesmoignage 
que  le  sien ,  lequel  il  envoya  à  Sa  Majesté  pour  le  faire 
chastier  comme  elle  adviseroit  ;  mais  la  faveur  le  sauva 
du  supplice  qu'il  meritoit. 

L'ennemy  peu  après  fit  raser  la  forteresse  et  la  ville 
mesme  ,  qui  pouvoit  endurer  deux ,  voire  trois  assauts, 
n'ayant  faute  de  rien  que  de  bon  courage.  Ils  en  tirè- 
rent tous  les  bleds,  qu'ils  envoyèrent  à  Foussan  et  à 
Cony,  près  duquel  nous  avions  les  chasteaux  de  De- 
monts  ,  Roquesparviere  et  Rocavion ,  lesquels  l'ennemi 
envoya  forcer  :  dans  cestuy-cy  estoit  le  capitaine  Ca- 
dillan  avec  cent  hommes  ,  qui  endura  la  batterie  et 
deux  assauts  ;  au  troisiesme  il  fust  emporté ,  vendans 
tous  ceux  qui  estoient  dedans  bien  chèrement  leur 
peau  :  le  capitaine  et  aucuns  des  soldats  se  sont  depuis 
sauvez. 

Si  tost  que  l'ennemy  eust  achevé  l'avictuaillement  et 
la  reddition  de  ces  chasteaux  ?  il  tourna  teste  du  costé 
d'Ast ,  pour  aller  assaillir  Montcalve  ou  Valence ,  dont 
les  Milannois,  quiavoient  fourni  argent,  le  sommoient 
avec  grande  instance  :  mais,  en  s'en  retournant  vers 
Ast  parle  mesme  chemin  qu'il  estoit  venu,  de  rage  et 
de  despit  fit  brusler  et  ruiner  le  village  de  Cerizolles, 
en  haine  des  combats  qu'ils  y  avoient  perdus,  le  pre- 
mier sous  M.  d'Anguien  (0  ,  et  le  dernier  par  les  mains 
du  sieur  de  Gonnort.  Ils  allèrent  faire  leur  nouvelle 
assemblée  en  Ast ,  pour  recevoir  les  trouppes  italiennes 
qu'ils  avoient  faict  lever. 

(0  En  i554. 

De  tout  cecy  le  maresclial  bailla  advis  à  Sa  Majesté', 
et  de  quelques  autres  particularitez,  la  suppliant  que 
là  où  elle  desarmeroit,  qu'elle  le  vueille  soudainement 
secourir  de  six  ou  sept  compagnies  de  gendarmerie,  de 
quatre  mille  hommes  de  pied,  et  du  mesme  argent 
qu'elle  luy  a  n'agueres  promis  par  Plancy. 

Le  sieur  de  Montfort,  gouverneur  de  Valence,  donna 
advis  au  maresclial  que  domp  Alvaro  de  Sande  estoit 
parti  de  la  Pievé  du  Cairo  avec  cinq  enseignes  italien- 
nes et  deux  de  lansquenets,  avec  lesquels  il  s'estoij 
venu  percher  (0  à  Bassignave;  que,  sur  ceste  nouvelle, 
il  avoit  depesché  Scipion  Vimercat,  avec  deux  cens 
chevaux  et  quatre  cens  fantacins  des  meilleurs  ,  pour 
les  aller  resveiller;  mais  qu'ils  l'avoient  trouvé  parti, 
fors  quarante  pauvres  lansquenets  qui  avoient  porté 
tout  le  malheur  :  qu'assurément  l'armée  ennemie  pre- 
noit  le  chemin  de  Moncalier,  pour  entier  dans  lequel, 
avec  six  compagnies,  il  avoit  depesché  La  Curée,  brave 
et  vigilant  capitaine  ;  que  s'il  n'y  pouvoit  entrer,  qu'il 
se  jettast  dans  Casai ,  pour  avec  ses  carabins  faire  la 
guerre  à  l'œil;  que  cependant  on  fera  travailler  pour 
jetter  mil  sacs  de  bled  dans  Valence,  outre  ce  qui  y 
entra  hier. 

Que  le  sieur  de  La  Curée  estant  parti  de  Valence 
pour  s'aller  joindre  à  Scipion  de  Vimercat,  qui  estoit 
parti  peu  devant  luy  pour  aller  du  costé  de  Mont- 
ferrat  donner  quelque  venue  à  des  trouppes  qui  y  es- 
taient logées,  que  la  nuict  l'avoit  surprins  si  avant, 
qu'une  troupe  des  siens,  ne  prenant  garde  à  suivre 
à  la  file,  s'estoit  escartée;  quoy  par  luy  recognu,il  avoit 
envoyé  douze  des  siens  pour  en  avoir  des  nouvelles  et 

(0  Camper. 

les  redresser;  qu'ils  avoient  trouve'  leurs  compagnons 
ençaigez  au  combat  avec  de  la  fanterie  italienne,  qu'ils 
avoient  si  fort  chargée,  que  le  jeu  se  demesla  avec  la 
perte  de  cinq  des  leurs  seulement ,  ores  que  les  ennemis 
fussent  grandement  supérieurs  de  nombre  :  si  le  mesme 
La  Curée  y  fust  arrivé  à  temps ,  l'avantage  du  jeu  luy 
fust  demeuré. 

Le  26  septembre  Sa  Majesté  fust  pareillement  ad- 
vertie  que  l'ennemi  s'estoit  allé  camper  devant  Mont- 
calve,  dans  lequel  il  y  avoit  force  gens  de  bien,  et  qui 
feront  fort  bien  leur  devoir;  mais  toutes  fois  que  Sa 
Majesté  ne  lairra,  s'il  luy  plaist,  de  se  souvenir  qu'il 
n'y  a  place  ,  à  la  longue  ,  pour  bonne  qu'elle  soit ,  qui 
ne  soit  en  fin  emportée  si  elle  n'est  secourue;  et  que  le 
sieur  de  Pequigny,  gouverneur  dudict  Montcalve,  qui 
estoit  arrivé  deux  jours  après  le  siège,  estoit  entré  de- 
dans avec  les  guides  qu'il  luy  avoit  baillées;  et  a  par  luy 
escrit  à  tous  les  capitaines. 

Que  les  maladies  commençoient  en  Piedmont  à 
s'attacher  aussi  bien  aux  grands  que  aux  petits ,  et 
entre  autres  les  sieurs  de  Terride ,  Montbazin  ,  de  La 
Molle,  de  Lyoux ,  et  capitaine  Loup,' capitaines  de 
bonnes  places,  l'estoient  tous,  qui  plus  qui  moins  ; 
et  que ,  pour  achever  la  farce  ,  les  gouttes  l'avoient 
aussi  saisi.    * 

Du  vingt-hnictiesme,  respondant  à  messieurs  les  car- 
dinal de  Lorraine  et  duc  de  G  uise,  qui  luy  avoient  mandé 
qu'ils  estoient  après  à  regarder  comment  ils  le  pour- 
roient  secourir  et  d'hommes  et  d'argent ,  il  les  supplia 
de  vouloir,  à  ces  fins,  voir  le'memoire  qu'il  avoit  envoyé 
au  commissaire  Plancy ,  par  lequel  ils  pourroientpeut 
estre  mieux  recognoistre  qu'ils  ne  faisoient  pas,  le  dan- 

ger  eminent,  et  aussi  les  choses  plus  pressées  dont  il 
falloit  pourvoir  aux  uns  et  aux  autres,  comme  il  les 
supplioit  vouloir  faire  ;  le  sommaire  duquel  mémoire 
estoit  tel  : 

«  Que  puisque  le  Roy  et  eux  avoient  visiblement  re- 
cognu  que  tous  les  pourpai  lez  de  paix  qui  avoient  esté 
mis  en  avant  de  la  part  des  Espagnols,  n'avoient  esté 
à  autre  fin,  comme  il  avoit  souvent  mandé,  que  pour 
empescher  que  Sa  Majesté  ne  pourveust,  comme  elle 
n'avoit  faict,  aux  affaires  d'Italie  ,  pendant  qu'ils  y  en- 
voyoient  tout  le  gros  de  leurs  forces,  il  supplioit  Sa 
Majesté  et  eux  aussi  envoyer  tant  de  forces,  qu'il  puisse 
non  seulement  secourir  Montcalve ,  mais  le  reprendre 
aussi,  si  Dieu  permettoit  qu'il  se  perdist,  et  de  main 
en  main  aller  aussi  attaquer  Tortone,  et  puis  fortifier 
Felissan,  qui  assiegei oient  Ast  et  Alexandrie,  et  tout 
ce  qui  est  de  la  duché  de  Milan  au  delà  du  Pau  et  du 
Tanare,  pour  puis  aller  tousjours  sur  le  sien  jusqu'à 
Plaisance  ;  qu'en  ce  cas  il  fau droit  envoyer  argent  poul- 
ies gens  de  guerre  qui  sont  en  Piedmont,  ausquels  il 
est  deu  de  cinq  à  six  mois,  et  le  payement  pour  deux 
mois  à  ce  renfort,  qui  autrement  deviendroit  à  chai  ger 
et  non  pas  à  renfort;  qu'il  valloit  mieux  despendre 
pour  un  bon  coup  deux  cens  mille  escus  ,  pour  advan- 
cer  à  bien  accommoder  ses  affaires,  que  d'en  despen- 
dre après  huict  ou  neuf  cens  mil  pour  reparer  les  fautes 
et  les  dommages  receus  ;  que  il  n'estoit  jamais  rien  tel 
que  de  tenir  de  bonne  heure  sa  maison  cloze  et  cou- 
vertes aux  injures. 

«  Quant  à  la  force,  qu'il  luy  suffira  de  trois  mil 
nouveaux  Suisses  diligemment  levez,  payez,  et  en- 
voyez. 

«  Les  quatre  mil  légionnaires  de  Dauphiné,  dont  le 
baron  des  Adrets  est  colonnel. 

«  Douze  cens  chevaux  ,  tant  hommes  d'armes  que 
reistres,  le  tout  avec  leur  solde. 

<t  Deux  cens  chevaux  d'artillerie,  et  cinq  cens  pion- 
niers de  Berry. 

«  Que  M.  le  prince  de  Condé,  venant  exercer  sa  charge, 
amenast  douze  bonnes  compagnies  françoises  nouvel- 
lement leve'es,  et  qu'à  son  arrivée  il  en  casseroit  autant 
des  moins  complettes,  qui  rempliroientles  autres  ;  et  si 
la  despense  n'en  augmenteroit  point. 

«  Supplia  tres-humblement  Sa  Majesté'  de  croire  que 
si  son  plaisir  estoit  de  le  diligemment  renforcer  de 
cela  seulement  qui  est  contenu  en  ce  mémoire,  qu'il 
s'approchera  si  prés  de  Fennemy,  qu'il  le  contraindra 
à  rentrer  dans  le  Milannois,  et  à  y  despartir  la  plus- 
part  de  ses  forces,  s'il  ne  veut  perdre  des  meilleures 
places,  sur  lesquelles  la  force  et  l'intelligence  joueront 
leur  jeu  ,  sous  la  conduicte  de  Dieu. 

Du  premier  octobre  il  .donna  advis  au  Roy  qu'ayant 
descouvert  que  les  ennemis  avoient  une  entreprinse 
sur  Chivas,  il  en  avoit  adverty  Carie  Birague ,  qui  y 
commandoit,  par  Montbazin  ,  les  chargeants  tous  deux 
de  faire  sans  bruict  si  bon  guet  de  costé  et  d'autre,  et 
mesme  à  l'entrée  du  canal  qui  conduit  l'eau  dans  la 
ville  vers  la  porte  de  Thurin.  Ils  usèrent  de  telle  dili- 
gence, que  quatre  jours  après  ils  y  attrapèrent  quatre 
Espagnols ,  l'un  desquels  estoit  des  goutsmans,  c'est  à 
dire  gentils-hommes,  appoinctez  du  duc  de  Sesse ,  le- 
quel, craignant  qu'on  le  fîst  soudain  mourir,  confessa 
tout,  et  accusa  deux  soldats  italiens  des  nostres,  qui 
furent  soudain  prins  et  pendus  en  sa  présence  ;   dit 

aussi  que  les  ennemis  ne  quitteraient  jamais  les  armes 
qu'ils  n'eussent  prins  Casai  et  Valence,  et  que  le  reste 
n'empescheroit  jamais  la  paix.  Les  autres  trois,  qui  es- 
taient soldats  privez  ,  furent  mis  au  croton  (0  durant 
quinze  jours,  et  puis  renvoyez ,  un  baston  blanc  au 
poing.  Et  encores  que  cest  advertissement  deust  faire 
recognoistre  au  Roy  que  toutes  ces  trahisons  estoient 
suscitées  et  fomentées  par  l'universelle  pauvreté  des 
gens  de  guerre,  si  est-ce  que  Sa  Majesté  ne  s'eschaufFa 
guieres  à  luy  envoyer  le  secours  tant  de  fois  promis. 

Du  premier  octobre,  le  Roy,  au  lieu  de  persévérer 
aux  promesses  cy  devant  faictes  pour  le  renfort ,  manda 
au  marescbal  que  l'industrie  ny  l'autborité  du  cardi- 
nal de  Lorraine  n'avoient  sceu  tant  faire  qu'il  trouvast 
dans  Paris  dequoy  faire  party  de  cent  escuz  seulement 
pour  le  payement  de  ce  renfort,  et  qu'il  valoit  mieux 
se  déporter  de  l'envoyer,  qu'en  l'envoyant  luy  donner 
matière  de  desordre  par  faute  d'entretenement;  et 
par  ainsi,  force  luy  estoit  de  le  prier  de  faire  du  mieux 
qu'il  pourroit  avec  les  assignations  qui  luy  avoient 
esté  cy-devant  données ,  faisant  au  reste  de  nécessité 
vertu.  Et  par  ce  le  marescbal  descouvrit  que  ceste  re- 
solution sortoit  de  la  main  de  ceu-x  qui  craignoient  la 
prospérité  de  ses  actions  militaires. 

Il  manda  au  P\oy  que  s'il  plaisoit  à  Sa  Majesté  se  re- 
présenter combien  il  y  avoit  qu'il  nageoit  dans  la  pau- 
vreté ,  qu'elle  trouveroit  qu'il  avoit  pieça  plus  sou- 
vent pratiqué  qu'il  n'eust  esté  nécessaire  au  bien  de 
ses  affaires,  tous  ces  beaux  préceptes  contenus  en  sa 
depescbe  ,  et  la  trop  fréquente  pratique  desquels  avoit 
de  long  temps  surmonté  toutes  les  plus  masles  vertus 

(?)  Au  cachot. 

qui  peuvent  sortir  d'un  généreux  et  affectionné  ser- 
viteur. 

Que  ces  leçons  ou  ces  instructions  pourroient  estre 
nécessaires  aux  jeunes  cavalliers  qui  commencent  à 
porter  les  armes,  mais  non  jamais  à  celuy  qui  par 
quarante  ans  les  a  tousjours  maniées,  autant  parmy  la 
bonne  que  la  mauvaise  fortune,  et  qu'il  sçait  assez 
que  dans  Paris  et  Rouen  cent  cinquante  mil  escus  se- 
roient  trouvez  à  qui  voudrait  en  deux  jours  seulement, 
et  de  faict  que  pour  moindre  nécessité  que  ceste-cy  le 
connestable  avoit  en  neuf  heures  trouvé  dans  les  bour- 
ses du  conseil  du  Roy  soixante  mille  escus  ,  qu'il  luy 
avoit  envoyez  par  moy  au  siège  de  Cony. 

Que,  puis  qu'ainsi  est  qu'il  faut  qu'il  fasse  joug  à 
toutes  sortes  de  calamitez,  il  supplie  aussi  tres-hum- 
blement  Sa  Majesté  de  vouloir  doresnavant  mesurer 
ses  espérances  à  ce  pied ,  et  d'estre  intrépidement  pré- 
parée à  tous  les  mal -heurs  qui  en  pourront  succéder, 
comme  il  l'a  suppliée  par  le  secrétaire  Ruzé,  qu'il  avoit 
n'aguieres  envoyé  vers  elle ,  et  que  Henry  troisiesme 
fit  meritoirement  depuis  secrétaire  d'Estat. 

Qu'il  ne  se  pouvoit  garder  de  dire  que  si  les  minis- 
tres de  Sa  Majesté  eussent  esté  aussi  soigneux  qu'ils  dé- 
voient estre  de  tenir  parole  aux  marchands  et  con- 
server le  crédit  (0,  qu'il  n'eust  pas  esté  moins  en  la 
puissance  de  Sa  Majesté  de  trouver  quatre  et  cinq 
cens  mil  escus,  comme  faisoit  l'Espagnol,  qui  estoit 
fort  soigneux  de  maintenir  le  crédit  qu'il  avoit  et  à 
Gennes  et  à  Milan,  qui  n'avoient  pas  meilleures  mi- 

(»)  Les  assignations  qu'on  avoit  données  à  du  Villars  avoient  des 
échéances  si  éloignées  et  si  peu  certaines,  qu'elles  furent  refusées  par 
tous  les  banquiers  auxquels  il  les  présenta. 

3o.  i5 

nieres  que  Lyon,  Paris  et  Rouen  ;  mais  que  à  celuy 
qui  ne  veut  tout  est  difficile,  comme  il  sera  à  jamais  à 
ceux  qui  n'ont  aprins  autre  latin  que  l'inutilité,  la  vo- 
lupté et  les  délices;  que  ils  moissonnent  le  dos  au  feu 
et  le  ventre  à  la  table,  pendant  que  les  autres  sont  as- 
siégez de  la  faim  et  au  hazard  de  leurs  vies,  et  desquels, 
parmy  tout  cela,  on  veut  toutesfois  attendre  des  mira- 
cles que  Dieu  s'est  reservez. 

Quant  à  ce  que  Sa  Majesté  luy  mandoit  que  les  gar- 
nisons de  Picardie  et  Champagne  estoient  aussi  mal 
payées  que  celles  de  Piedmont ,  et  qu'elles  ne  laissoient 
pour  cela  de  rouler  et  servir,  avec  quelque  commo- 
dité de  munition  qui  leur  estoit  distribuée,  et  qu'il  le 
pourroit  ainsi  pratiquer,  et  tirer  par  ce  moyen  assez 
de  forces  à  la  campagne  pour  rechasser  en  leur  tas- 
niere  les  ennemis,  qui  n'estoient  que  gens  ramassez,  et 
que  ce  qu'ils  avoient  prins  en  Italie  n'estoient  que  pe- 
tits chasteaux  qui  dévoient  pieça  avoir  esté  rasez, 

Qu'il  supplie  Sa  Majesté  de  croire  qu'il  voudroit 
avoir  dequoy  jouer  pareil  jeu  quel'ennemy  ,  qui  avoit 
des  gens  si  bien  ramassez,  qu'il  avoit  mis  dans  ses  pla- 
ces de  neuf  à  dix  mil' hommes,  et  vingt  cinq  autres 
mil'  à  la  campagne,  avec  vingt-cinq  pièces  d'artillerie 
et  trois  mil'  chevaux ,  et  le  tout  bien  payé  et  bien  en 
ordre,  ayans  cœur  et  contenance  de  soldat  et  non  de 
pied-deschaux  ,  comme  estoient  aujourd'huy  les  nos - 
très,  n'y  ayant  rien  qui  ravalle  plus  le  courage  que 
la  nudité  et  les  lambeaux,  que  la  pauvreté  ameine 
tousjours. 

Que  ce  qu'ils  avoient  desja  prins  sur  nous  n'estoit 
pas  de  si  peu  d'importance  qu'il  n'empeschast  de  ré- 
duire Cony  et  Foussan  à  la  mesme  nécessité  qu'eust 

peu  faire  une  armëe  entière,  et  que  toutesfois  poul- 
ies avoir  il  leur  avoit  cousté  plus  de  quatre  mil  coups 
de  canon,  sans  la  perte  de  six  semaines  de  temps  :  que 
le  sage  capitaine  se  sert  tousjours  des  petites  places 
pour  en  attraper  de  plus  grandes,  comme  il  a  este 
prattiqué  en  Piedmont,  et  qu'il  n'y  a  outil  si  petit  qui 
ne  soit  nécessaire  en  un  attellier  tel  qu'est  celuy  de  la 
guerre  ;  que  de  sa  part  il  se  garderoit  bien  de  mettre 
au  devant  des  ennemis  des  gens  vrayement  ramassez 
dans  les  soiiilleures  de  la  pauvreté,  qui  leur  avoit  faict 
perdre  le  courage  et  la  dévotion  (0  aussi  :  enfin  pour 
ne  courir  fortune ,  il  supercedera  (2)  encor  un  peu  à 
mettre  les  armes  es  mains  de  gens  désespérez,  comme 
estoient  les  siens;  qu'il  n' avoit  pas  attendu  le  com- 
mandement de  Sa  Majesté  sur  la  distribution  de  quel- 
ques vivres  levez  sur  le  pays,  et  non  des  munitions 
des  places ,  ausquelles  c'est  peine  capitale  de  toucher 
hors  l'extrémité  d'un  siège  :  c'est  la  dernière  ancre  sa- 
crée à  laquelle  il  faut  avoir  recours. 

Que  de  lever  des  emprunts  sur  des  manans  (3)  des 
villes  de  frontière,  comm'est  tout  le  Piedmont,  qui 
ne  font  aucun  trafic  à  cause  de  la  guerre,  c'est  traicter 
de  l'impossible,  veu  les  charges  innumerables  qu'ils 
portent  au  parsus  celles  desdits  vivres,  dont  ils  se 
mutinent,  de  sorte  qu'il  faut  aujourd'huy  autant  se 
garder  d'eux  que  des  ennemis  mesmes  ;  que  Sa  Ma- 
jesté faict  semblant  en  cest  endroict  de  ne  se  pas 
souvenir  que  les  exactions  violentes  sont  tousjours  ins- 
trumens  de  rébellion,  et  que  les  peuples  suiyent  tous- 
jours  la  fortune,  mesmes  ceux  qui  sont  nouvellement 
conquis,  comme  sont  ceux-cy,  et  qui  ont  les  yeux 

(.')  Le  dévouement. —  (')  Différera. —  (3)  Habitans. 

i5. 

assez  clairs-voyans  pour  recognoistre  l'advantage  de 
l'ennemy  et  la  foiblesse  de  nous;  qu'il  a  assez  lon- 
guement faict  la  guerre  en  Picardie,  en  Champagne 
et  ailleurs,  mais  qu'il  ne  vit  jamais  lever  deniers  ny  vi- 
vres sur  les  villes  de  frontière  ayans  garnison  ,  comme 
on  veut  qu'il  face  aujourd'huy ,  et  lors  mesme  qu'il 
seroit  plus  nécessaire  de  les  gratiner  que  charger  , 
la  clémence  et  la  douceur  du  traictement  estans  les 
plus  seures  armes  qu'on  puisse  pratiquer  pour  affer- 
mir l'affection ,  et  la  forcer  à  mettre  tout  sur  le  tablier 
pour  le  service  de  Sa  Majesté';  mais  qu'il  n'est  pas  à 
recognoistre  que  toutes  ces  mauvaises  herbes  ont  esté 
tirées  du  jardin  de  ceux  qui  procurent  sa  ruine ,  mais 
plus  celle  du  service  du  maistre,  de  la  conservation  de 
l'Estat  duquel  il  est  question,  et  non  de  lny,  qui  ne 
doit  estre  compté  pour  rien. 

Que  parmy  les  haines  universelles  il  n'y  eut  jamais 
de  seurelé,  et  que  celuy  qui  est  en  doute  d'un  cha- 
cun ne  se  peut  jamais  asseurer  de  personne  ,  veu  qu'en 
tels  desordres  tel  les  pense  renverser  qui  les  aug- 
mente à  une  dernière  ruine  ;  toutesfois  qu'il  ne  lairra, 
pour  la  crainte  du  mal  et  pour  l'honneur  de  luy,  de 
faire  tout  le  bien  qu'il  pourra  à  la  seureté  du  service 
de  Sa  Majesté. 

Quant  à  l'opinion  qu'elle  avoit  que  l'ennemy  ne 
s'attaqueroit  aux  plus  importantes  places,  et  qu'il  faut 
soigneusement  penser  à  les  bien  pourvoir,  c'est  chose 
qu'il  a  faict  il  y  a  plus  de  deux  mois,  et  que  le  peu 
d'asseurance  de  l'endroict  où  ils  iroient  a  esté  cause 
qu'il  a  fort  bien  pourveu  Yvrée,  Masin  ,  Santia,  Ca- 
sai, Valence,  Montcalve,  Verrue  et  Albe  ,  et  que 
mesmes  dans   Montcalve,  dont  il  estoit  tousjours  en 

doute,  et  qui  estoit  la  plus  foible,  il  a  mis  le  sergent 
majeur  l'Isle  et  des  Adrets  pour  renfort,  sans  celuy 
des  deux  compagnies  de  Pequigny  et  du  capitaine 
Lichaux,  et  Tune  de  celles  de  M.  le  prince  de  Condé, 
commandée  par  feu  Quinson,  le  frère  duquel  fut  tué 
à  l'abordée  des  ennemis  devant  Montcalve ,  de  ma- 
nière que  ceste  compagnie  est  sans  chef.  H  y  a  en- 
cores  deux  autres  compagnies  des  capitaines  Pierre 
Anges,  et  Alfonse  Lazaro,  italien,  tous  gens  d'eslite, 
et  deux  autres  de  lansquenets  :  ce  sont  douze  compa- 
gnies qui  pourroient  en  plaine  campagne  combattre 
une  tranchée.  Il  y  est  aussi  entré  de  vingt-cinq  à  trente 
gentils-hommes  volontaires,  dont  le  sieur  de  Cigon- 
gnesa  voulu  estre  du  nombre.  Que  pour  jouer  au  plus 
seur  et  se  tirer  hors  d'accusation  si  mal  advenoit  de 
Montcalve,  qu'il  avoit  voulu  avoir  un  rolle  ,  parti- 
culièrement signé  par  les  capitaines,  du  nombre  de 
leurs  hommes  mesmes,  à  fin  que  Sa  Majesté  recog- 
noisse ,  par  la  lecture  d'iceluy,  et  qu'il  luy  envoyé, 
qu'il  a  seurement  fourny  la  place  de  ce  qu'il  devoit. 
Le  quatorziesme  jour  du  mois  d'aoust  i558,  Lisle 
Desmars,  sergent  gênerai  de  bataille  de  l'infanterie 
françoise,  commandant  à  présent  à  Montcalve,  cer- 
tifie à  monseigneur  de  Brissac,  mareschal  de  France, 
gouverneur  et  lieutenant  gênerai  pour  le  Roy  deçà 
les  Monts,  que  en  chacune  des  compagnies  qui  sont 
en  garnison  à  présent  à  Montcalve  il  a  veu  le  nom- 
bre des  hommes  qui  sont  cy  après  escripts ,  comme 
s'ensuit  : 

PREMIEREMENT. 

Vaugine. 
A  la  première  compagnie  de  M.  de  Piquenyn,  que 
commande  le  capitaine  Vaugine. 
Corselets ,  33 

Harquebuziers,  89 

Sur  lequel  nombre  il  en  y  a  vingt  et  deux  ma- 
lades. 

Officiers,  comprins  le  portier,  10 

Somme,  i3ïè 

Saincte  -  Cécile. 
Le  capitaine  Saincte  Cécile. 

Corselets,  27 

Harquebuziers,  82 

Officiers ,  9 

Malades,  12 

Somme,  i3o 

Sigongnes. 

Le  capitaine  Sigongnes. 

Corselets,  32 

Harquebuziers,  7  5 

Officiers ,  8 

Malades,  5 

Somme,  120 
Du  Fort. 
Le  capitaine  Fort. 

Corselets ,  2$ 

Harquebuziers,  7^ 

Officiers ,  9 

Malades,  i5 

Somme,  125 

Plus ,  dit  le  lieutenant  que  son  capitaine  a  cinq  soldats. 

Blanchet. 

Le  capitaine  Blanchet. 

Corselets,  6l 

Harquebuziers,  9° 

Officiers ,  9 

Somme,  160 

De  Bras. 
Le  capitaine  Bras. 

Corselets,  4° 

Harquebuziers,  9° 

Officiers ,  9 

Malades,  « 

Somme,  i5i 

Pietro  Angelo  Dapicharcha. 

Le  capitaine  Petrange. 

Corselets,  2^ 

Harquebuziers,  8o 

Malades ,  4 

Somme,  112 

U  Isle  Alphonso  Castro. 

Le  capitaine  Alfonse. 

Corselets,  3o 

Harquebuziers,  60 

Malades,  10 

Somme,  100 

Ledict  capitaine  Blanchet  certifie  avoir  à  Cazal  vingt- 
huict  soldats,  qui  sont  demeurez  malades  audict  Ca- 

zaî ,   et  m'en  a  assuré  estre  vray,  lequel  a  signe'  ce 
buletin.  c.   blawchet. 

Que  le  fils  du  sieur  de  Lioux,  au  desceu  du  père, 
avoit  prins  soixante  bons  soldats  pour  y  entrer  ;  mais, 
n'ayant  pas  encores  aprins  les  ruses  de  telles  entre'es? 
il  a  esté  rencontré',  tué  et  deffaict. 

La  conséquence  et  le  salut  douteux  de  ceste  place 
qu'avoit  le  mareschal ,  luy  avoit  faict  commander  au 
sieur  de  Bellegarde,  brave  et  advisé  cava'lier,  de 
s'aller  jecter  dedans  avec  les  capitaines  Onoux  ,  Le 
Bois  et  une  douzaine  d'autres  volontaires  ;  mais  quel- 
que effort  qu'ils  ayent  sceu  faire,  ils  n'ont  sceu  entrer 
dedans,  tant  les  gardes  sont  grandes  et  espoisses ,  et 
l'accès  difficile. 

Que  les  ennemis  n'ont  cessé  de  tirer  avec  vingt- 
quatre  pièces  par  quatre  jours  du  costé  de  la  tenaille, 
qui  est  l'endroict  le  plus  estroit;  ceux  de  dedans  leur 
donnent  tant  d'affaires, qu'ils  ne  sçavent  où  ils  en  sont; 
mais  au  long  aller,  le  lieu  estant  estroit,  et  n'estant  se- 
couru, il  faudra  que  la  dévotion  cède  à  la  force. 

Si  ceste  place  se  perdoit,  et  que  là  dessus  on  entrast 
en  traicté  de  paix,  et  qu'à  la  mode  d'Italie  il  fust  dict 
qui  tient  tienne  ,  tout  le  Montferrat  ,  jusques  aux 
portes  de  Casai,  Valence,  Verrue,  Quiers  et  Albe , 
leur  demeureroit ,  et  consequemment  ces  places  à 
demy  assiégées;  que  de  sa  part  il  est  affligé  jusques 
dans  l'ame,  ne  pouvant  endurer  la  honte  qu'il  a  de  se 
laisser  oster  par  force  cela  raesme  que  nous  possédons, 
et  qui  a  cousté  tant  de  temps,  d'or  et  d'argent,  et  de 
valeur  à  acquérir;  que  si  de  bonne  heure  il  eust  esté 
creu,  on  eust  esté  plus  diligent  à  considérer  les  dan- 

gers  à  advenir  que  les  presens,  dans  lesquels  on  s'est 
volontairement  embarqué. 

Le  sieur  de  Lioux  père,  ayant  sceu  la  mort  de  son 
fils  unique,  désire  que  le  capitaine  Verdusant,  brave 
gentil-homme,  ait  sa  compagnie,  et  qu'il  plaise  à  Sa 
Majesté  commander  que  la  femme  de  son  fils,  qui  luy 
a  tant  cousté  à  avoir,  ne  se  puisse  remarier  qu'à  un  de 
ses  païens ,  digne  d'elle  toutesfois  ;  c'est  le  moins  que 
la  valeur  de  l'un  et  de  l'autre  puisse  avoir  mérité.  Le 
capitaine  Bois ,  enseigne  de  M.  de  Bonnivet,  et  ceux 
de  Montifaut,  Onoux,  Saincte  Marie  et  Fleurimond, 
sont  aussi  à  pourvoir,  tous  braves  gentils-hommes  qui 
seroient  propres  à  tenir  commandement  en  celle  de 
M.  le  prince  de  Condé  et  ailleurs. 

A.  ce  que  Sa  Majesté  dict  sur  les  trois  compagnies 
de  gendarmerie  qu'elle  avoit  mandées,  que  le  mares- 
chal  ne  met  en  avant  leur  pauvreté  que  pour  luy  ser- 
vir de  couleur  à  les  retenir,  que,  pour  s'en  esclaircir 
à  la  descharge  de  lu)',  Sa  Majesté  commande  à  leurs 
capitaines  et  à  leurs  lieutenans  de  les  venir  desengager 
et  emmener,  et  à  quoy  faire  il  leur  donnera  toute 
l'aide  qu'il  pourra,  afin  qu'au  faict  et  au  prendre  elle 
puisse  sensiblement  recognoistre  qu'il  y  a  encores  pis 
de  tous  costez  qu'il  n'a  représenté  à  Sa  Majesté. 

Que  le  congé  que  le  sieur  de  Gonnort,  son  frère, 
avoit  n'agueres  demandé,  n'estoit  pas  pour  s'en  servir 
maintenant  que  les  affaires  se  sont  eschaufïez,  mais 
bien  après  le  refroidissement  que  nos  mal-heurs  y 
porteront,  puis  qu'on  ne  les  veut  croire  ny  prévenir, 
jusqu'à  désespérer  les  gens  d'honneur,  tels  que  les 
sieurs  de  Terride,  Jérôme  et  Carie  Birague,  et  assez 
d'autres  qu'il  avoit  recommandez,  et  dont  il  se  repent; 

car  il  recognoist  que  cela  les  a  plustost  reculiez  qu'ai- 
dez ,  tant  la  violence  des  passions  se  complaist  en  la 
ruine  d'eux  et  de  luy,  qui  est  peu  de  chose ,  mais  de 
l'Estat  mesme;  que  quoy  que  prenne  pied  ceste  sau- 
vage et  détestable  plante  de  l'envie,  elle  ne  Feston- 
nera jamais,  et  que  Dieu,  protecteur  de  l'innocence, 
luy  servira  de  fort  inexpugnable  à  l'encontre  d'elle, 
ayant  de  longue-main  aprins  que  les  maux  et  les 
ruines  qu'on  pourchasse  contre  quelqu'un  sont  au 
commencement  un  peu  mauvais,  mais  à  la  suite  ils 
deviennent  inutiles. 

Que  les  ennemis  avoient  faict  une  grande  batterie 
à  Montcalve,  avec  vingt-cinq  pièces  qu'on  oyoit  fort 
clairement  de  Quiers,le  tout  ducosté  de  la  tenaille  et 
aux  deffences,  et  que  sur  le  midy  tout  cela  estoit  cesse'; 
de  sorte  qu'il  est  à  conjecturer  qu'ils  ayent  esté  forcez 
par  la  lascheté  des  soldats  pauvres  et  mal-contens:  s'il 
estoit  ainsi,  et  dont  il  n'y  a  encores  nouvelles,  Casai  et 
Valence  demeureroient  du  tout  assiégez  et  sans  moyen 
de  secours;  que  Sa  Majesté  recognoistroit  lors,  et  trop 
tard,  que  les  médiocres  places  font  perdre  les  grandes  , 
mesnageant  le  temps  et  les  affaires ,  comme  l'ennemy 
sçaura  faire  avec  une  si  belle  armée  et  si  bien  payée, 
et  contre  gens  qui  n'ont  ny  l'un  ny  l'autre,  comme  ils 
sçavent  bien  dire;  Dieu  à  ce  faire  leur  donne  aujour- 
d'huy  le  plus  beau  temps  du  monde,  et  à  nous  un  en- 
dormissement letargique.  C'est  cela  mesme  qui  me  fut 
predict  à  la  prinse  de  Quiei  s  par  un  capitaine  espagnol 
comme  vous  avez  cy-devant  veu. 

Tous  ces  inconveniens  ont  esté  de  longue-main  pre- 
veus  et  remonstrez  par  tant  et  tant  de  fois,  qu'il  faut 
conclurre,  ou  que  Sa  Majesté  ne  faict  pas  grand  cas 

du  gain  ny  de  la  perte  de  ce  qu'elle  tient  delà  les 
Monts,  ou  qu'elle  croit  que  tout  ce  qu'on  luy  en  mande 
ne  sont  que  desguisemens;  et  toutesfois  les  prinses  de 
Cental  et  de  Montcalve  doivent  désormais  servir  de 
resveille-matin  aux  plus  endormis,  ou  les  inviter  par 
une  paix  à  essayer  de  sauver  ce  qu'indignement  on 
abandonne  à  la  force  des  armes;  et,  à  la  vérité',  la 
vertu  ny  la  fortune  ne  deffaillent  point  en  nous,  ains 
nous  à  eux,  et  dont  le  repentir  viendra  tardif  et  inutile. 
Il  y  a  desja  quelque  temps  que  nous  n'avons  que 
trop  faict  l'expérience  des  traverses  de  la  fortune; 
mais  pour  cela  il  ne  faut  laisser  de  se  tenir  tousjours 
en  garde,  et  sur  une  vertueuse  démarche  qui  rende 
ce  que  la  nonchalance  luy  a  laissé  desrober  ;  et  si  Sa 
Majesté,  qui  est  le  gond  et  le  pivot  sur  lequel  et  par  le- 
quel il  faut  que  les  grands  fardeaux  de  l'Estat  se  mou- 
vent,  ne  donne  ordre  qu'ils  soient  constans  et  immobiles, 
et  tousjours  appareillez  à  plustost  faire  que  recevoir 
l'ofFence,  tout  ira  en  perdition.  Que  Sa  Majesté  sçait 
assez  qu'aux  choses  grandes  et  glorieuses  les  hommes 
courageux  mesprisent  les  dangers,  d'autant  que  ce  qui 
s'entreprentavec  péril  s'achève  avec  honneur  et  recom- 
pense ;  ce  qui  la  doit  inviter,  en  ces  dangers  eminens,  à 
faire  toutes  sortes  d'efforts  pour  les  repousser.  Et  pour 
dire  en  un  seul  mot  à  quoy  nous  en  sommes  aujour- 
d'huy  ,  l'espérance  nous  defFaut,  nos  corps  sont  eslan- 
gourez  de  la  faim ,  les  forces  et  les  courages  abatus,  et 
en  fin  l'aide  et  le  conseil  pour  medeciner  si  cruelles 
playes  :  de  les  commettre  par  desespoir  à  un  combat 
téméraire,  il  ne  le  fera  jamais,  quoy  que  ses  ennemis  l'y 
vueillent  précipiter  pour  triompher  de  sa  ruine;  en- 
cores  s'il  n'estoit  question  que  de  la  sienne  particulière, 

peut-estre  pourroit-il  dire  passe  sans  flux.  A  ce  propos 
on  peut  faire  la  mesme  plainte  que  fit  depuis  l'armée 
de  l'admirai  de  Chastillon  (0. 

Cheminer  tous  les  jours  au  vent  et  à  la  pluye, 
La  nuict  estre  à  la  haye  avec  un  froid  manteau, 
La  teste  descouverte  et  les  pieds  dedans  l'eau  ; 
Se  repais tre  d'ennuy  et  de  melencolie  ; 
Avoir  les  rois  du  monde  et  la  terre  ennemie, 
N'avoir  pour  les  blessez  seurlé  que  le  tombeau; 
Sentir  dix  mille  poux  qui  démangent  la  peau, 
Avoir  du  corps  entier  la  force  deflaillie  ; 
Avoir  faute  d'argent  et  d'habits  et  de  pain , 
Avoir  la  bouche  fraische  et  se  soulier  de  fainj 
Avoir  de  tous  moyens  la  personne  affamée, 
Forter  la  mort  en  crouppe  etj.es  armes  au  dos, 
Et  n'avoir  un  seul  jour  d'aise  ny  de  repos , 
C'est  la  commodité  de  nostre  pauvre  armée. 

Pendant  que  Sa  Majesté  se  prépare  à  ce  qui  est 
nécessaire  ,  il  a  escrit  à  M.  de  Grignan  de  faire  lever 
et  marcher  en  Piedmont  les  quatre  mil  légionnai- 
res de  Dauphiné,  et  de  leur  faire  fournir  à  chacun 
un  escu,  tandis  que  le  Roy  ordonnera  de  leur  paye- 
ment. 

Que  les  viconte  de  Gourdon  et  conte  de  Beine  se 
sont  offerts  de  lever  quatre  enseignes  de  douze  cens 
hommes  à  leurs  despens,  et  de  prester  en  outre  dix 
mille  livres,  à  la  charge  qu'il  plaise  à  Sa  Majesté 
les  en  faire  asseurer  ;  que  le  sieur  de  Sanfré,  duquel 
les  ennemis  bruslerent  le  chasteau  retournans  de  Cen - 
tal ,  s'est  aussi  offert  de  lever  à  ses  despens  autres 
douze  cens  hommes,  comme  aussi  fera  le  sieur  de  Vi- 
neufs  ;  mais  de  mettre  les  places  entre  les  mains  de  gens 
levez  parmy  des  peuples  qui  espèrent  et  désirent  tous- 

(0  Pendant  les  guerres  civiles,  sous  le  règne  de  Charles  IX. 

jours  plus  qu'ils  ne  doivent ,  et  qui  endurent  aussi 
moins  qu'il  n'est  nécessaire ,  il  ne  le  fera  jamais.  En- 
cores,  pour  augmenter  tous  les  mal-heurs,  le  sieur  de 
Gonnort  etluy  sont  tout  à  coup  tombez  malades  de  la 
goutte,  pour  n'avoir,  en  main  la  moindre  goutte  du 
monde  pour  secourir  eux  ny  autruy.  D'ailleurs,  tant 
s'en  faut  que  Sa  Majesté'  leur  donne  quelque  assistance, 
qu'il  y  a  tantost  plus  de  trois  mois  qu'elle  retient  près 
d'elle  la  pluspart  des  gouverneurs  des  places  de  Pied- 
mont,  et  les  capitaines  tant  de  gendarmerie  que  fan- 
terie.  Que  le  duc  de  Sesse,  parlant  l'autre  jour  au  pro- 
tonotaire de  Cental,  luy  sceut  bien  remarquer  ceste 
chasse,  comme  il  fit  aussi,  que  le  Roy  ne  vouloit  ny 
ne  pouvoit secourir  le  Piedmont,  tant  il  avoit  d'affaires 
en  France  ,  et  que  luy  au  contraire  aui  oit  dans  un  mois 
trente  mille  payes  et  argent  pour  quatre  mois,  avec 
force  artillerie,  et  qu'il  estimoit  pour  le  moins  em- 
porter Valence  et  Casai. 

Que  ce  sont  toutes  choses  qui  devi  oient  eschauffer 
les  plus  froides  natures  à  la  conservation  de  ce  qu'ils 
ont,  pour  ne  demeurer  du  tout  accablez  sous  le  faix. 
Qu'il  y  a  dans  Casai  vingt-quatre  enseignes  de  gens  de 
pied  et  deux  cens  chevaux,  avec  de  bons  chefs;  que 
ce  nombre  d'enseignes  est  un  vray  tesmoignage  de  la 
petitesse  des  compagnies,  car,  si  elles  estoient  complet- 
tes,  la  moitié  de  cela  suffiroit,  et  l'autre  tiendroit  ce- 
pendant la  campagne  :  autant  en  peut-on  aussi  dire 
pour  le  regard  de  Courtemile,  Ceve,  Montdevis,  Bei- 
nés,  Cairas,  Saviglan ,  Sainct-Damian  et  Albe,  mes- 
langées  parmy  l'ennemy,  et  en  toutes  lesquelles  ceste 
petitesse  ou  foiblesse  tient  une  demie-armée  engagée. 

Que  le  roy  d'Espagne  entretient  tousjours  le  Roy  de 

nouveaux  propos  de  paix ,  pour  l'amuser  sur  la  pro- 
vision du  Piedmont;  et  que  d'alléguer,  comme  on  fait, 
que  la  prochaineté  de  l'hiver  les  retiendra,  ce  sont 
abus  ;  ils  sçauront  aussi  bien  que  nous  vaincre  ces  diffi- 
cultez ,  comme  il  a  cy-devant  esté  remonstré ,  estans 
pleins  de  forces  et  de  moyens,  la  récente  prospérité 
leur  ayant  aussi  si  fort  enflé  le  courage,  que  rien  ne  leur 
semble  impossible,  par  la  cognoissance  qu'ils  ont  sem- 
blablement  de  nostre  impuissance,  à  laquelle  on  des- 
daigne de  remédier. 

Laperte  de  Montcalve  est  advenue,  à  ce  qu'aucuns  ont 
rapporté,de  ce  que  ceux  qui  estoientdestinez  àla  bresche 
et  à  la  defïence  ont  esté  battus  si  à  descouvert  par  l'un 
des  costez  de  la  tenaille ,  que  pour  s'en  garentir  ils  se 
jetterent  à  l'abry  de  l'autre  costé,  où  ils  n'estoient  pas 
veus  des  ennemis ,  comme  aussi  eux  ne  les  pouvoient 
pas  voir  ;  de  manière  que  ne  voyans  ceux  de  l'armée 
aucun  en  garde  sur  la  bresche,  ny  autre  qui  tirast  à 
ceux  qui  en  approchoient,  peu  à  peu  ils  commencè- 
rent à  s'entre-appeller  l'un  l'autre,  et  ainsi  ils  donnè- 
rent dedans,  et  entrèrent  sans  que  les  deux  enseignes  de 
lansquenets  qui  estoient  au  dedans  de  ce  costé  là  fis- 
sent jamais  aucune  deffence.  Les  nostres,  qui  estoient 
allez  repaistre  sur  l'asseurance  des  autres,  oyans  l'a- 
larme, coururent  vers  la  bresche  ;  mais,  leur  nombre 
estant  inférieur  à  ce  qui  estoitdesja  entré,  ils  furent  re- 
poussez, tousjours  combattans,  jusques  au  près  du  chas- 
teau ,  dans  les  fossez  duquel  ils  se  sauvèrent.  Le  capi- 
taine l'Isle  fut  attaqué  par  Sainct-Vincent,  espagnol, 
qu'on  tient  pour  le  plus  brave  de  l'armée,  auquel  il 
rendit  un  grand  combat ,  et  les  capitaines  Muras ,  Ci- 
gognne  et  autres  de  mesme,  qui  neantmoins  demeu- 

rerent  priris.  Le  sieur  de  Pequigny,  gouverneur,  fut 
accuse'  d'estre  peu  soigneux,  car,  au  lieu  de  disner  et 
dormir  près  la  bresche,  il  ne  bougeoit  de  son  logis; 
qu'aussi-tost  que  ce  qui  s'est  sauvé  sera  de  retour,  les 
informations  s'en  feront  et  seront  envoyées  à  Sa  Ma- 
jesté pour  chastier  les  coulpables,  et  le  mesme  gouver- 
neur s'il  a  failly,  comme  aucuns  tiennent,  et  dont  il  se 
remet  au  jugement  de  Sa  Majesté. 

Un  des  trompettes  du  mareschal ,  envoyé  par  luy 
en  l'armée  ennemie,  en  retourna,  et  rapporta  que 
le  mesme  matin  qu'il  fut  depesché,  il  arriva  un  cour- 
rier aux  ennemis,  qui  fut  conduict  en  la  tente  du  duc 
de  Sesse,  et  qu'aussi  tost  qu'il  eust  leu  les  lettres  que 
le  courrier  portoit,  l'armée  troussa  bagage  et  tira 
contre  Casai,  où  elle  est  maintenant  campée,  les  Es- 
pagnols et  les  Allemans  es  environs  de  la  ville,  et  les 
Italiens  delà  le  Pau ,  sur  lequel  ils  ont  fait  un  pont  à 
bateaux.  Par  la  récente  crue  d'Italiens  ils  font  estât  de 
vingt-six  mille  hommes.  Il  est  sorty  de  Casai  un  soldat 
de  la  part  du  sieur  de  La  Motte  Gondrin ,  qui  asseure 
qu'il  n'y  a  en  dix  compagnies  que  treize  cens  bons 
hommes  de  guerre,  et  cinq  cens  autres  que  le  corps 
de  la  ville  à  faict  lever,  et  qui  vont  à  la  guerre  aussi 
gayement  que  les  François,  conduicts  par  aucuns  gen- 
tils-hommes volontaires  qui  sont  dedans. 

Du  neufiesme  octobre,  le  sieur  de  la  Motte  Gon- 
drin escrivit  au  Roy  mesme  une  lettre  contenant,  en 
peu  de  mots,  que  le  huictiesme  octobre  l'armée  s'estoit 
logée  à  l'entour  de  luy ,  pensant  en  avoir  aussi  bon 
marché  que  deMontcalve,  et  qu'ayant  voulu  Tennemy 
recognoistre  la  place,  ils  avoient  esté  fort  rudement 
repoussez  avec  perte  de  plus  de  soixante  demeurez  sur 

la  place,  qui  s'estoit  trop  advancez  ;  qu'ils  avoient  de- 
puis commence'  à  faire  une  longue  tranchée  du  costé 
du  parc,  à  la  garde  de  laquelle  ils  avoient  mis  trois 
cens  Espagnols  et  cinq  ou  six  capitaines,  et  qu'ayant 
recognu  qu.e  l'armée  ne  pouvoit  venir  que  tard  à  leur 
secours,  il  avoit  faict  soudain  sortir  quelque  cavallerie 
et  trois  cens  bons  hommes  de  pied,  qui  mirent  tout 
en  pièces.  L'enseigne  de  Léon  de  Bellegarde,  et  le 
neveu  du  maistre  de  camp  gênerai  domp  Alvaro  de 
Sande ,  sont  du  nombre  des  prisonniers.  Promettant 
ledict  sieur  de  Gondrin  sur  sa  vie,  et  en  foy  de  che- 
valier faict  de  la  royale  main  de  Sa  Majesté,  qu'il  def- 
fendra  la  place  jusqu'au  dernier  soupir,  quelque  né- 
cessité qu'il  advienne,  ou  advantageuse  capitulation 
qu'on  luy  puisse  offrir;  et  que  les  sieurs  de  Bellegarde, 
de  La  Curée,  etTilladet,  braves  du  cœur  et  de  la  main, 
sont  de  mesme  resolution  que  luy,  ayans  tous  esté  à 
ceste  exécution,  et  bravement  combattu. 

Que  le  lundy  dixiesme  d'octobre  l'ennemy  avoit 
deffaict  son  pont,  et  s'estoit  l'armée  toute  retirée  dans 
le  bourg  Sainct-Martin  et  Cymian  (0,  à  deux  lieues 
de  Casai,  entre  Valence  et  luy.  A  ce  que  le  mareschal 
fut  soudain  adverty,  ils  ont  quelque  opinion  de  paix 
ou  de  trefve  :  quoy  estant,  ce  seroit  à  eux  folie  d'hazar- 
der  hors  de  propos  beaucoup  de  gens ,  mesmes  tenans 
entr'eux  pour  asseuré  que  ces  deux  places  et  assez  d'au- 
tres leur  seront  rendues;  ce  qu'attendans  ils  veulent  tas- 
cher  de  s'emparer  de  tout  le  pais,  afin  que,  s'il  estoit  dict 
que  qui  tient  tienne,  toutes  nos  places  demeurassent 
sans  point  d'autres  confins  que  leurs  propres  mu- 
railles, et  par  ainsi  à  leur  discrétion  assez  indiscrette, 

(0  Occimiano. 

Du  premier  novembre,  le  mareschal  donna  advis 
que  les  ennemis  continuoient  à  la  fortification  de 
Sainct- Martin,  et  à  faire  appeller,  et  de  près  et  de 
loing,  tous  les  villages  et  bourgades  à  leur  jurer  la 
fidélité;  mais  que  l'un  et  l'autre  ne  Festonnera  de  gueres 
si  Sa  Majesté  persévère  en  la  volonté  qu'elle  luy  a 
mandé  avoir  de  le  renforcer  d'hommes  et  d'argent 
devant  qu'ils  s'avancent.  En  ces  entrefaictes  il  donna 
advis  au  Roy  que  Cordignac,  despité  de  ce  que  Sa 
Majesté  l'avoit  voulu  priver  de  la  charge  de  son  agent 
en  la  Porte  du  Turc,  s'estoit  rangé  au  roy  d'Espagne, 
auquel  il  avoit  non  seulement  descouvert  les  secrets 
de  Sa  Majesté,  mais  promis  aussi  de  luy  faire  avoir  en 
main  deux  des  meilleures  places  qu'elle  eusten  Italie, 
et  qu'en  faveur  de  ce  il  avoit  esté  appoincté  de  mille 
escus  d'estat  par  an  au  royaume  de  Naples. 

Que  puis  que  M.  de  Gordes  a  la  lieutenance  de 
M.  le  connestable,  et  qu'elle  a  pourveu  le  sieur  du 
Peloux  du  gouvernement  que  il  avoit  du  Montdevis  , 
où  par  provision  il  avoit  mis  le  sieur  de  La  Val,  il 
supplie  tres-humblement  Sa  Majesté  pourvoir  ledict 
sieur  de  La  Val  de  celuy  de  Saviglan,  d'autant  que 
c'est  un  gentîl'homme  des  plus  braves  et  des  plus 
sages  et  modestes  que  il  ait  jamais  gueres  cognu,  et 
qui  en  a  depuis  le  commencement  de  ces  guerres  donné 
autant  de  mémorables  preuves  qu'autre  qui  soit,  et 
qui  mesme,par  sa  diligence,  descouvrit  n'agueres  une 
trahison  que  La  Trinité  avoit  dressée  dans  le  Mont- 
devis,  les  habitans  duquel  font  grande  instance  à  ce 
qu'il  demeure  avec  eux,  tant  grande  est  l'amour  qu'ils 
luy  portent. 

Il  ramentevra  aussi  à  Sa  Majesté,  comme  il  a  des-jà 
3o.  16 

faict  infinies  fois,  les  sieurs  de  La  Motte  Gondrin,  de 
Terrides,  de  Birague  et  Montbazin,  tous  lesquels,  fi- 
dèlement servans  comme  ils  font,  méritent  l'honneur 
et  la  recompense  tant  et  tant  de  fois  suppliée,  la  sur- 
ceance  de  laquelle  relasche  le  cœur  des  âmes  géné- 
reuses, et  ne  tesmoigne  que  trop  à  chacun  le  peu  de 
crédit  du  mareschal  à  la  beneficence  et  advancement  de 
ceux  qui  servent  soubs  luy  ;  dequoy  il  se  donneroit 
plus  de  patience  qu'il  ne  faict  pas,  s'il  estimoit  que 
cela  procedast  du  vouloir  de  Sa  Majesté,  et  non  de  la 
puissance  de  ses  emulateurs. 

Que  Dieu  a  tant  voulu  favoriser  les  affaires  du  Roy, 
que  le  vingt-neufiesme  du  passé  fut  descouvert  une  in- 
telligence que  les  ennemis  avoient  dans  Valence  pour 
la  surprendre  ,  ou  ,  à  ce  deffaut ,  pour  faire  enclouer 
l'artillerie  et  mettre  le  feu  aux  munitions,  et  le  tout 
par  la  menée  de  cinq  ou  six  de  nos  propres  soldats 
qui  ont  esté  exécutez  :  c'est  beaucoup  d'avoir  estoufFé 
ce  desordre;  mais  il  est  à  craindre  que  la  pauvreté, 
dangereuse  et  inexorable  maistresse,  n'en  dresse  d'au- 
tres en  beaucoup  de  lieux,  quelque  diligence  que  le 
mareschal  puisse  apporter  au  contraire. 

En  ce  temps  le  mareschal  fut  adverty  de  bon  lieu 
que  La  Coutine,  de  Lamirande,  demie  ame  de  mes- 
sieurs de  Lorraine ,  avoit  deu  dire  à  l'un  de  ses  confi- 
dents amis  que  le  Roy  estoit  resoulu  de  révoquer  le 
mareschal  du  Piedmont  et  en  donner  le  gouverne- 
ment à  M.  d'Aumalle  ,  le  tout  sur  le  fondement  de 
plusieurs  mauvais  rapports  faicts  par  cette  ame  esga- 
rée  du  vidame  de  Chartres;  mais  ce  bon  mareschal  ne 
s'estonna  ny  de  l'un  ny  de  l'autre,  tant  grande  estoit 
la  confiance  qu'il  avoit  en  sa  propre  vertu  et  probité, 

et  en  laquelle  probité  se  reposant  par  trop,  il  receut 
plus  de  fasclieuses  secousses  qu'autrement  il  n'eust 
pas  faict,  ne  considérant  pas  qu'il  n'y  eust  jamais  de 
petits  ennemis,  et  qu'en  la  cour  des  princes  on  joue 
tousjours  à  boute-hors,  n'y  ayant  amitié'  que  simule'e 
parmy  la  plus  grand'  part  des  courtisans. 

Que  les  ennemis,  qui  ténoient  la  campagne,  fai- 
soient  basterla  fortification  de  Gaillany ,  en  intention 
de  brider  Yvrée  et  extorquer  vingt  et  deux  mille  escus 
du  Biellois. 

Qu'ils  avoient  mis  garnison  dans  le  chasteau  Mou- 
crovel,  avec  intention  d'aller  fortifier  Roudissan  (0, 
pour  avoir  le  passage  libre  vers  le  Biellois  et  Maseran. 
Fist  entendre  au  Roy  que  Montbasin  ,  gouverneur 
d'Yvre'e  ,  luy  avoit  mande'  que  les  ennemis  avoient 
quelque  entreprinse  sur  la  ville,  laquelle  il  ne  pouvoit 
descouvrir,  et  qu'il  venoit  d'estre  adverty  qu'ils  estoient 
embusquez  en  deux  divers  endroicts  du  costé  de  la 
montagne;  qu'il  avoit  renforcé  les  gardes  et  mis  dehors 
six  cavalliers  pour  tascher  de  les  recognoistre,  sans 
toutesfois  se  descouvrir  ny  attaquer  combat  ;  qu'ils  les 
avoient  trouvez  faisans  des-jà  leur  retraicteà  Ponderan 
et  vers  le  Biellois;  que  Le  Figuerol  estoit  couramment 
venu  recognoistre  le  fort  de  Saglany,  et  laisse'  Gevarre 
pour  y  commander. 

Sur  la  fin  de  février  le  mareschal  eut  nouvelles  que 
toutes  les  forces  qui  estoient  vers  le  Ferrarois  tour- 
noient teste  vers  le  Piedmont;  que  des-jà  les  Àllemans 
s'estoient  avancez  à  l'Estradelle,  en  intention  de  tour- 
ner teste  vers  Courtemille  ,  et  puis  venir  fortifier  Bas- 
signave  ;  que  les  Genevois  i"2)  ,  pour  ce  faire,  dévoient 

prester  trous  cens  mil  escus ,  et  que  de  Naples  il  estoit 
arrivé  a  Gennes  deux  mille  cinq  cens  caques  de 
poudre. 

Lorsque  l'inconvénient  de  Cental  advint ,  qu'il  avoit 
escrit  à  M.  de  Grignan  de  faire  lever  et  marcher  les 
quatre  mille  légionnaires  de  Dauphiné,  à  quoy  il 
avoit  donne' quelque  acheminement,  à  ce  qu'il  a  mandé; 
mais  que  pour  le  parfaire  il  estoit  besoin  qu'il  eust 
le  commandement  de  Sa  Majesté  et  l'ordre  de  leur 
payement  :  sur  quoy  elle  est  suppliée  ordonner  ce 
qu'elle  jugera  convenable  à  son  service. 

Que  pour  rendre  Sa  Majesté  esclaircie  de  Testât  de 
ses  affaires  deçà  les  Monts,  il  renvoyé  le  sieur  de  Croz, 
son  gentil  homme  servant,  vers  elle,  bien  instruict  de 
tout  ce  qui  s'en  peut  dire  ,  au  parsus  ce  qu'il  en  a  veu 
et  luy  mesme  apprins  pendant  le  séjour  qu'il  a  faict 
en  Piedmont.  Entre  autres  choses  il  luy  représentera 
qu'au  cas  qu'il  ne  réussisse  rien  des  traictez  de  paix  , 
qu'il  est  expédient  que  Sa  Majesté  haste  le  renfort 
dont  elle  l'a  de  sa  grâce  asseuré ,  et  de  si  bien  pour- 
voir au  payement  d'iceluy  et  à  ce  qui  est  aussi  deu  aux 
anciennes  troupes  qui  sont  en  Piedmont ,  qu'on  puisse 
fructueusement  servir  Sa  Majesté,  et  non  pas  retour- 
ner aux  anciens  desordres  qui  ont  n'agueres  cuidé 
renverser  TEstat;  qu'il  recognoist  assez  que  quoy  qu'il 
sçache  faire  ou  dire,  que  sa  vertu  n'est  pas  assez  suf- 
fisante pour  régler  ny  pour  conduire  les  affaires  à 
l'heureuse  fin  qu'il  désire,  tout  cela  dépendant,  comme 
il  fait,  de  la  bonne  fortune  du  Roy  ,  de  la  qualité  du 
temps,  du  bon  naturel  et  affection  des  personnes,  et 
sur  tout  de  la  bonne  disposition  que  Dieu  y  appor- 
tera ,  estant  celuy  entre  les  mains  duquel  toutes  choses 

sont,  et  notamment  ce  qui  se  demesle  par  le  manie- 
ment des  armes,  et  qui  ne  peut  qu'en  ceste  si  juste  et 
si  raisonnable  querelle,  il  ne  prospère  les  desseins  et 
intentions  de  Sa  Majesté,  s'il  en  est  requis  de  tel  cœur 
et  affection  qu'il  demande. 

Le  dix-huictiesme  novembre,  Richelieu,  gouver- 
neur de  Gourtemile,  manda  au  maresclial  que  Olivier 
Cappel,  gouverneur  de  Pouzon  pour  les  Genevois  (0 
avec  le  comte  de  Cameran,  avoient  donne'  une  escal- 
lade  au  petit  fort  de  Delio,  duquel  ils  avoient  esté  si 
rudement  repoussez,  que  vingt-cinq  hommes  et  six 
eschelles  y  estoient  demeurées  pour  gages. 

Le  mareschal,  estant  acharné  à  la  ruine  de  ce  mau- 
vais garnement  de  la  Trinité ,  dépescha  le  sieur  de 
Terrides  avec  grosses  troupes  pour  aller  tout  ravager 
es  environs  de  Foussan,  rompre  les  moulins  et  des- 
tourner les  ruisseaux  ,  ce  qui  fut  diligemment  exé- 
cuté; dont  La  Trinité  se  pensant  garantir,  il  auroit  faict 
sortir  quelques  trouppes  de  cavallerie  et  de  fantacins  , 
qui  furent  à  la  veue  de  luy  fort  rudement  repoussez, 
sans  qu'il  osast  jamais  sortir. 

Qu'il  y  a  un  gentil  homme  milanois  qui  luy  a  pro- 
posé depuis  quinze  jours  de  mettre,  s'il  vouloit,  entre 
ses  mains  la  ville  et  chasteau  de  Novarre  ;  qu'il  en 
trouvoit  l'exécution  fort  facile  si  l'ennemy  n'estoit 
aujourd'huy  le  plus  fort  à  la  campagne;  qu'encores 
en  pourroit-il  prendre  le  hazard  si  les  gens  de  guerre 
estoient  payez  et  habillez  ;  qu'en  cette  considération  il 
s'efforceroit  de  remettre  la  partie  à  une  autre-fois. 

Que  se  voyant  reduict  au  dernier  desespoir  ,  et 
ayant  cependant  entendu  que  certaines  âmes  esgarées 

av oient  deu  dire  au  conseil  du  Roy  qu'il  avpit  esté 
porté  en  Piedmont  beaucoup  plus  grandes  sommes 
que  n'estoient  celles  qu'on  advoiïoit,  que  pour  en  faire 
recognoistre  la  fausseté  il  estoitcontrainct  me  renvoyer 
à  la  Cour  avec  tous  les  estats  de  recepte  et  despence 
en  la  présente  année  ,  et  qu'il  m'avoit  expressément 
chargé  de  ne  partir  de  la  Cour  sans  luy  apporter 
quelques  solides  moyens  sur  les  nécessitez  présentes 
et  sur  la  correction  des  impostures. 

Je  fus  aussi  chargé  de  remonstrer  que  le  sieur  de 
Saufre  avoit,  au  retour  du  siège  de  Cental  ,  eu  son 
chasteau,  quiestoit  grand  et  beau,  et  ses  meteries  brus- 
lées,  avec  toute  la  moisson;  qu'il  avoit  tousjours  si  bien 
et  si  fidellement  servy  ,  qu'il  meritoit  que  Sa  Majesté 
luy  fist  recognoistre  que  ceux  qui  perdoient  pour  elle 
y  gaignoient  tousjours  le  double. 

Qu'il  avoit  faict  casser  les  deux  compagnies  fran- 
çaises de  Pequigny  ,  comme  elle  avoit  commandé; 
qu'il  supplioit  Sa  Majesté  l'exempter  du  jugement, 
bon  ou  mauvais  >  qui  devoit  estre  donné  contre  luy 
sur  la  perte  de  Moncalve,  à  cause  qu'il  estoit  appa- 
renté parmy  les  plus  grandes  maisons  de  France,  et 
tout  de  mesme  du  capitaine  Pierre  Longue  sur  celle 
duconnestable. 

Que  le  capitaine  Studer,  l'un  des  plus  vaillans  de 
tous  les  Suisses,  supplioit  Sa  Majesté  vouloir  recog- 
noistre ses  services  d'une  pension  de  deux  cens  livres 
en  Testât  des  ligues. 

Que  pendant  qu'on  faict  courir  sur  le  théâtre  les 
intentions  à  paix  ou  trefve,  que  les  ennemis,  qui  ont 
tqusjours  l'œil  au  guet ,  armoient  en  gros  de  tous 
Costés,  pour  en  l'un  ou  l'autre  événement   emporter 

l'avantage,  comme  faict  presque  tousjours  celuy  qui 
se  rend  le  premier  maistre  de  la  campagne,  et  que 
Sa  Majesté  faisant  le  contraire,  c'est  volontairement 
et  indignement  tendre  le  dos  aux  coups  et  aux  misères. 

Que  le  treiziesme  mars  il  escrivit  au  sieur  Gonnort 
son  frère  (qu'il  avoit  précédemment  envoyé  en  Cour) 
qu'il  estoit  désormais  nécessaire  que  le  Roy  print  re- 
solution d'estre  le  plus  fort,  d'autant  que  ceux  qui  se 
rendoient  tels  de  bonne  heure  avoient  le  courage  et 
la  main  tousjours  levées  pour  s'en  faire  croire  par  les 
foihles,  comme  Sa  Majesté  le  vouloit  estre  à  leur  ruine, 
puisque  toutes  les  promesses  sur  l'accélération  du  se- 
cours n'engendreroient  que  du  vent  et  du  mespris  , 
tousjours  dangereux  sur  les  traictez  de  paix. 

Qu'il  ne  sçait  qui  a  poussé  le  conte  de  Beines  à  le 
prier  de  luy  faire  tomber  en  main  le  gouvernement  de 
Quiers,  auquel  il  est  mal  propre  pour  deux  raisons  : 
la  première,  parce  que  la  conservation  de  sa  propre 
place  luy  donne  assez  d'occupation,  et  l'autre,  que 
son  naturel,  ores  que  bon  et  fidelle,  mais  poisant  à  la 
main ,  n'est  guieres  propre  à  manier  un  tel  peuple  ; 
priant  le  sieur  de  Gonnort  trouver  moyen  que  le  Roy 
le  descharge  doucement  de  ceste  demande,  et  qu'il  me 
renvoyast  diligemment  vers  luy  avec  les  provisions 
convenables,  et,  ne  le  voulant  faire,  demander  son 
^congé,  prévoyant  assez  que  sa  prudence  et  son  affec- 
tion perdoient,  non  le  courage,  mais  bien  la  puissance 
de  remédier  à  toutes  ces  calamitez  ,  desquelles  il  se  fust 
pieça  desvelopé  s'il  eust  peu  croire  que  la  France  eust 
esté  si  fort  descouragée  qu'il  la  [rouvoit  aujourd'huy 
par  faute  de  prévention  (0,  et  à  laquelle  de  sa  part  il 

n'avoit  jamais  manqué  ;  que  tout  ce  qu'il  disoit  et  es- 
crivoit  estoit  beaucoup  moins  que  ce  que  son  esprit 
concevoit  et  desiroit,  et  qu'on  ne  hayoit  ou  mesprisoit 
jamais  celuy  qui  magnanimement  demeuroit  tousjours 
sur  l'avantage  des  armes,  comme  Sa  Majesté  eust  faict 
si  elle  l'eust  creu. 

Quille  commencement  de  ceste  année  1 559  ,1e  ma- 
reschal  manda  à  Sa  Majesté  que,  puis  qu'elle  desiroit 
sçavoir  où.  le  renfort  pourroit  estre  mieux  employé, 
qu'à  son  advis  ce  seroit  d'aller  forcer  le  bourg  Sainct- 
Martin  auparavant  que  l'ennemi  l'ait  achevé  de  forti- 
fier ;  et,  cela  fait,  le  temps  le  permettant,  aller  attaquer 
Pondesture,  afin  que  les  rivières  et  le  païs  au  delà  et 
au  deçà  d'elles  demeurassent  libres  à  Santia ,  Casai  et 
Valence  ;  selon  le  prospère  succès  desquelles  entre- 
prinses  on  pourroit  aller  après  contre  Montcalve  : 
qu'au  deffaut  d'aucunes  de  ces  entreprises  on  pour- 
roit aller  fortifier  Tricerre,  situé  à  mi  chemin  de  Ca- 
sai à  Santia  ,  et  sur  le  chemin  mesme  de  Pondesture  à 
Verceil  ;  l'on  pourroit  aussi  de  mesme  suitte  aller  for- 
tifier Brème,  situé  entre  Valence  et  Casai,  et  par  le- 
quel on  assubjectiroit  la  meilleure  et  la  plus  riche  con- 
trée de  tout  le  Milannois,  appellée  l'Omeline;  et  si 
on  donneroit  à  toutes  ces  places  une  commodité  fort 
grande  pour  porter  la  guerre  jusques  aux  portes  de 
Milan  et  aux  advenues  de  Gennes  :  mais  que  de  donner 
par  luy  autre  asseurance  sur  les  evenemens  de  choses 
si  incertaines  que  sont  celles  de  la  guerre  ,  il  ne  le 
pouvoit  faire,  les  traverses  de  la  fortune  luy  ayant  de 
longue-main  faict  recognoistre  que  ce  n'estoit  pas  tout 
que  de  bien  ordonner  choses  si  dangereuses  que  cel- 
les-là, le  bon  ou  mauvaissuccés  desquelles  dépendoit^ 

non  de  la  fortune  ou  diligence  de  luy,  mais  de  la 
seule  providence  de  Dieu ,  le  dieu  des  armées  et  des 
victoires. 

Que  les  misères  et  calamitez  que  la  nécessité  qui 
dure  encores  a  ci-devant  apportées ,  le  contraignent 
à  tres-humblement  supplier  Sa  Majesté  de  ne  luy  vou- 
loir envoyer  ce  renfort  si  elle  n'a  moyen  de  le  payer 
pour  trois  mois,  et  tout  d'un  train  aussi  ce  qui  est  deu 
en  Piedmont ,  car  ce  seroit  rentrer  de  fièvre  en  chaut 
mal,  et  fort  infructueusement  consommer  les  vivres  du 
païs,  fort  courts  en  ceste  année  :  que  ces  choses  doi- 
vent estre  mesurées  au  pied  de  l'asseurance  que  Sa 
Majesté  peut  concevoir  de  ces  pourparlers  de  paix  ou 
trefve,  et  selon  cela  envoyer  ou  reserver  ce  renfort 
pour  la  prochaine  primevère  (0;  car  lors,  la  guerre 
continuant,  il  sera  tres-necessaire  de  renforcer  les  ar- 
mes, tant  pour  faire  la  récolte  que  pour  la  faire,  bon- 
gré  mal-gré,  porter  dans  les  villes,  où  les  manans  de 
la  campagne  en  viendront  prendre  de  mois  en  mois , 
et  en  détail,  pour  leur  provision,  et  puis  en  bloc  ce 
qu'il  faudra  pour  semer,  comme  aussi  pour  conjoinc- 
tement  délivrer  Casai  et  Valence,  dans  lesquelles  les 
vivres  ne  sont  aujourd'huy  gueres  abondans. 

Quant  à  ce  que  Sa  Majesté  désire  sçavoir  quelles 
sont  aujourd'huy  les  forces  du  Piedmont,  tant  en  gen- 
darmerie, cavallerie,  que  fanterie,  c'est  chose  qui  ne 
peut  estre  fideiiement  recogneuë  que  par  une  monstre 
générale,  qu'on  n'a  pas  moyen  de  faire,  comme  aussi 
parce  que,  selon  la  crainte  des  remuëmens  de  l'en- 
nemy,  et  les  uns  et  les  autres  ont  tantost  couru  d'un 
costé  et  tantost  de  l'autre,  comme  ils  font  encores  au- 

(«)  Printemps. 

jourdTiuy; <et  neantmoins,  poui  à  peu  près  donner  en 
cest  endroict  à  Sa  Majesté  le  contentement  qu'elle 
désire ,  le  mareschal  en  a  faict  dresser  un  estât  par  es- 
timation, qui  luy  sera  représenté  par  le  sieur  de  Croz. 

Que  puis  peu  de  jours  M.  le  conte  de  Tende  luy 
avoit  mandé  qu'il  vouloit  passer  en  Piedmont  avec 
telles  forces  qu'il  pourroit  entreprendre  de  fortifier  le 
bourg  de  Sainct-Dalmas  qui  assiegeroit  Cony,  pourveu 
que  le  mareschal  se  contentast  qu'il  demeurast  de  la 
dépendence  de  son  gouvernement  (0  :  à  quoy  il  luy 
auroit  respondu  que  non  seulement  il  en  estoit  con- 
tent, mais  qu'aussi  il  envoyeroit  de  ce  costé-là  M.  le 
duc  de  Somme  ,  avec  quelques  trouppes,  pour  secon- 
der ceste  honnorabîe  intention  sienne;  mais  onc  puis 
on  n'a  eu  nouvelles  de  luy,  qui  s'est  peut-estre  contenté 
d'avoir  reprins  les  fidelitez  quesessujects  avoientfaictes 
aux  ennemis  (2)  lors  du  voyage  qu'ils  firent  à  Cony, 
et  pour  son  particulier  quitté  ce  qui  regardoit  l'Estat. 

Que  le  duc  de  Somme,  ne  l'ayant  trouvé,  se  pro- 
mena par  les  valées  qui  descendent  en  Dauphiné  et 
Provence,  de  toutes  lesquelles  il  auroit  reprins  les  fi- 
délités, et  puis  fait  r'acoutrer  le  chasteau  de  Roques- 
parviere  et  mis  dedans  cent  hommes ,  pour  tenir  tous^ 
jours  en  guerre  et  alarme  ceux  de  Cony. 

Et  pour  autant  que  ceux  qui  liront  ces  Mémoires , 
ne  sçachans  la  qualité  des  forces  qui  estoient  lors  en 
Piedmont,  pourroient  divaguer  parmi  des  jugemens 
confuz ,  je  leur  ay  voulu  représenter  la  substance  de 
ce  qui  en  fut  mandé  au  Roy  par  ledit  sieur  de  Croz. 
Aux  compagnies  de  gendarmerie  de  messieurs  les 

(0    De  son  comté  de  Tende.  —  (•)  D'avoir  fait  rétracter  1©  serment 
prêté  aux  ennemis. 

mareschal  de  Brissac,  de  Gonnort,  de  Dampville,  d'Os- 
sun,  Terrides  et  conte  de  Beines,  environ  trois  cens 
dix  hommes  d'armes. 

Es  compagnies  de  cavallerie  des  sieurs  Hierome  et 
Ludovic  Birague  ,  Francisque  Bernardin  ,  La  Motte 
Gondrin  ,  Sainct-Chaumont,  de  Chavigni ,  de  Peloux  , 
de  Morette,  Theode  Bedaigne,  Scipion  Vimercat,  de 
Laissin,  capitaine  Loup,  et  Jean  Scrime,  albanois,  en- 
viron sept  cens  chevaux,  sans  les  argolets  de  La  Curée. 

En  trente- sept  compagnies  de  fanterie  françoise  , 
chacune  à  cent  cinquante  hommes,  de  quatre  à  cinq 
mil.  En  vingt  et  une  compagnies  italiennes  ?  environ 
trois  mil.  En  treize  compagnies  de  Suisses,  deux  mil- 
quatre  cens.  En  dix  compagnies  de  lansquenets,  deux 
mil  cinq  cens. 

Toutes  lesquelles  forces  ne  sont  entretenues,  depuis 
douze  ou  quinze  mois,  que  de  prests  qui  leur  sont 
faits  de  sepmaine  en  sepmaine,  et  qui  peuvent  à  peine 
suffire  pour  les  escharcement  (0  nourrir;  de  manière 
que,  vivans  en  ceste  misère  ,  il  n'a  este'  possible  de  leur 
faire  faire  monstre,  ny  les  tenir  complettes.  D'y  ap- 
porter des  médecines  plus  fortes  que  le  temps  ne  re- 
quiert, c'eust  esté  bouleverser  l'Estat  mal  à  propos. 
Qu'il  est  arrivé  à  Gennes  une  galère  venant  d'Espagne, 
qui  a  porté  nouvelles  qu'il  y  estoit  arrivé  trois  millions 
d'or  venants  des  Indes,  tous  lesquels  sont  inexorable- 
ment destinez  pour  la  poursuitte  de  îa  guerre,  tant  en 
Italie  qu'en  Flandres,  où  les  deniers  estoient  tousjours 
portez  sur  un  petit  vaisseau  à  rames  qui  alloit  sur- 
gir (2)  en  Angleterre,  et  delà  aux  Païs-Bas;  qu'il  s'es- 
tonnoit  que  les  Normants  ne  l'attrappoient. 

(*•')  Mesquinement. — (*)  Aborder. 

Que  les  seigneurs  des  cantons,  ayant  nouvelles  que 
les  Suisses  n'estoient  payez  de  leur  solde ,  avoient  en- 
voyé prier  le  maresclial  ou  de  les  faire  pi  omptement 
payer  ou  les  licentier  tout  à  faict,  avec  arrest  de  leurs 
roolles,  conformément  à  leurs  capitulations;  et  que  si  le 
coronnel  Apro  n'eust  tenu  ceste  instance  secrette,  que 
tout  son  régiment  se  seroit  soudain  desbande'  à  la  ruine 
de  l'Estat ,  et  à  quoy  il  n'a  moyen  de  pourvoir  s'il  ne 
plaist  à  Sa  Majesté  le  luy  soudain  envoyer  avec  quel- 
que secours  pour  les  autres. 

Que  les  Milannois,  voyans  un  hyver  si  heau,fai- 
soient  grande  instance  au  duc  di*  Sesse  d'aller  assaillir 
Valence,  promettansà  ces  fins  luy  fournir  vivres,  pion- 
niers et  poudres ,  au  parsus  ce  qu'ils  avoient  desja  con- 
tribué en  deniers,  et  dont  il  leur  donnoit  espérance 
tout  aussi  tost  que  ce  qu'il  attendoit  d'Allemagne  se- 
roit arrivé. 

Que  la  longueur  des  pourparlers  de  paix  apportoit 

tout  en  un  coup  cinq  ou  six  grands  inconveniens  :  l'un 

que  l'ennemy,  comme  considéré  et  prévoyant,  alloit 

plus  que  jamais   préparant  la  force  pour  s'en    faire 

croire  ;  que  la  France,  par  le  contraire,  faisoit  de  tous 

costez  démonstration  de  courage  abattu,  de  foiblesse 

et  de  nécessité  ;  qu'elle  ne  tenoit  compte  de  repousser 

les  injures  et  les  desreputations  (T)    qu'elle   recevoit 

tous  les  jours  es  mesmes  choses  de  longue-main  pre- 

veuës,  et  qui  estoient  en  sa  main  ;  que  tous  ses  propos 

et  toutes  ses  actions  ne  chantoient  que  mesnagement 

et  casseries,  au  lieu  d'un  renfort  propre  a  corriger  les 

erreurs  du  passé,  et  advancer  la  fortune;  qu'elle  ne- 

gligeoit  vingt-cinq  ou  trente  places  qu'elle  avoit  toutes 

i1)  Desreputations  :  diffamations. 

réduites  à  tel  desespoir,  par  faute  de  payement,  que 
la  plus-part  d'elles  estoient  sur  le  poinct  de  se  perdre  : 
que  le  pais,  levant,  comme  il  faisoit,  les  oreilles  au 
bruit  de  la  paix,  se  monstroit  mal  endurant  et  mal 
traictable  à  tant  et  tant  de  charges  qu'il  falloit  qu'il 
suportast,  par  le  deffaut  des  payemens  qui  dévoient 
venir  de  France,  et  dont  il  estoit  deu  plus  de  neuf 
mois;  et  de  faict,  qu'on  avoit  desja  esteint  trois  ou 
quatre  conspirations  dressées  dans  aucunes  des  places, 
que  Dieu  avoit  miraculeusement  descouvertes  ;  que 
toutes  ces  façons  de  faire  estoient  instrumens  propres, 
non  pas  pour  donner  la  loy  à  une  paix  et  à  une  trefve, 
comme  on  avoit  généreusement  faict  à  celle  de  55, 
tant  et  tant  honnorable,  ains  pour  recevoir  l'espe- 
ron  au  flanc  et  le  mords  en  la  bouche;  que  les 
armes  bien  ordonnées,  et  non  les  paroles  et  les  pro- 
messes, estoient  celles  qui  donnoient  les  victoires,  le 
repos  et  la  gloire  ,  qui  toutesfois  ne  peuvent  estre  con- 
servez que  par  l'assistance  des  mesmes  armes  et  de  la 
justice  ;  que  jusques  à  ceste  heure  ici  il  avoit  Dieu  et 
le  monde  pour  tesmoins  que,  pour  grands  qu'eussent 
souvent  esté  les  orages  de  l'Estat,  il  n'avoit  toutesfois 
jamais  perdu  courage  ny  obmis  chose  quelconque 
qui  peust  servir  à  la  conservation  et  advancement  d'i- 
celuy ,  jusqu'à  engager  et  le  sien  et  celuy  de  ses  amis  ; 
mais  qu'aujourd'huy  que  les  capitaines  et  gouverneurs 
des  places  luy  estoient  venus  ouvertement  protester 
qu'ils  ne  les  pouvoient  plus  garder,  ny  retenir  leurs 
soldats  qu'ils  ne  s'en  allassent,  qui  en  Fiance,  et  qui 
avec  les  ennemis,  force  luy  estoit  de  protester,  avec 
toute  la  révérence  et  honneur  qui  est  deu  par  le  ser- 
viteur au  maistre,  que  si  son  plaisir  n'est  d'y  promp- 

tement  pourvoir  qu'il  s'en  lave  les  mains,  et  qu'il  s'en- 
fermera dans  la  meilleure  place  qu'il  pourra  pour  là 
combattre  jusques  à  la  dernière  goutte  de  son  sang, 
et  que  parmy  tant  d'indignitez  et  de  misères  c'estoit 
la  plus  glorieuse   sépulture  qu'il  pouvoit  choisir  et 
pour  luy  et  pour  son  innocence.  Supplie  très  humble- 
ment Sa  Majesté  de  croire  que  ce  n'est  frayeur,  las- 
chetë  ny  présomption  qui  l'ont  conduict  à  la  liberté 
de  ceste  remonstrance  et  protestation,  ains  le  fervant 
zelle  qu'il  avoit  à  la  gloire  et  à  l'advancement  de  son 
prince  et  de  sa  patrie;  et  qu'en  connivant  parmy  la 
vérité  (0,  ce  seroit  plustost  vouloir  trahir  que  servir 
son  maistre,  auquel  il  avoit  tant  de  mémorables  obli- 
gations :  toutesfois  que  là  où  Sa  Majesté  seroit  lasse 
de  recevoir  tousjours  de  luy  les  mesmes  bons  services 
qu'il  avoit  continuellement  rendus,  et  en  esprouver 
d'autres,  que  la  liberté  demeuroit  es  mains  d'elle  de 
s'en  délivrer  à  toutes  heures,  et  dont  le  regret  seroit 
bien  tostescoulé,  ayant  de  longue  main  apprivoisé  son 
ame  à  ne  se  hausser  ny  ravaller  pour  la  bonne  ny  pour 
la  mauvaise  fortune  :  aussi  bien  y  a-il  aucuns  qui  tien- 
nent qu'il  ne  faut  jamais  commettre  le  fort  des  affaires 
à   un   homme   seul,  estant  fort   difficille,  disent- ils, 
qu'une  mesme  personne  soit  tousjours   prudente  et 
heureuse. 

La  liberté  de  ceste  remonstrance  n'estonna  pas  moins 
le  Roy  que  messieurs  les  cardinal  de  Lorraine  et  duc 
de  Guise,  qui  là  dessus  depescherent  gens  de  tous  cos- 
tez  pour  faire  porter  quelque  secours  de  deniers  au- 
dict  Piedmont,  ce  qui  leur  donna  commodité  à  la 
continuation  des  prests  seulement;  prians  le  maresxhal 

(')  Eu  déguisant  la  vérité. 

3o.  n 

de  croire  qu'on  faisoit  tout  ce  qu'on  pouvoit  pour  luy. 
et  qu'on  estoit  après  à  faire  des  partis  (0  pour  plus 
avant  le  secourir,  tandis  qu'on  adviseroit  ce  qu'il  ad- 
viendroit  de  la  paix  ou  de  la  trefve;  et  que  monsei- 
gneur le  connestable,  qui  estoit  de  retour  de  prison  (2), 
l'advanceroit  bien-tost  ou  nous  rejetteroit  plus  avant 
que  jamais  dans  les  armes. 

Du  dernier  janvier,    monseigneur   le    connestable 
manda  au  mareschal  son  retour ,  avec  la  mesme  ami- 
tié et  dévotion  envers  luy  qu'il  avoit  tousjours  eue; 
qu'il  avoit  sceu  comme  toutes  choses  passoient  en  Pied- 
mont,  par  la  bouche  du  sieur  de  Gonnort  son  cousin, 
et  qu'il  tiendroit  la  main  à  ce  que  les  affaires  prinsent 
meilleur  train  qu'ils  n'avoient  faict  pendant  sa  pri- 
son, et  que  selon  ce  qu'il  remarqueroit  au    faict  de 
la  paix,  qu'il  le  feroit  convenablement  renforcer;  et 
qu'il  fust  de  son  costé  diligent  à  luy  escrire  de  jour  à 
autre  tout  ce  qui  passeroit  de  delà;  et  que,  comme 
parent  et  amy  qu'il  luy  estoit,  il  avoit  trouvé  cela 
fort  mauvais   qu'il  eust  demandé  congé  au  Roy  de 
chastier  et.de  casser  plusieurs  capitaines  qui  estoient 
à  Thurin  ou  ailleurs,  qui  ne  tenoient  compte  de  re- 
tourner à  leurs  bandes,  ou  qui  sans  congé  s'en  retour- 
noient en  France,  d'autant  que  l'authorité  d'un  ma- 
reschal  de  France  estoit  si  grande,  qu'il   ne  devoit 
demander  congé  sur  les  propres  choses  qui  estoient 
de  son  gibbier,  comme  estoient  celles-cy,  non  seule- 
ment dans  son  gouvernement,  mais  hors  d'iceluy  aussi. 
M.  de  Gordes  manda  à  Gonnort,  frère  du  mares- 

C1)  A  traiter  avec  des  partisans  ou  financiers.  —  00  Le  connétable 
n'avoit  pas  encore  obtenu  sa  liberté,  mais  les  Espagnols  lui  avoient 
permis  d'aller  à  la  Cour  sur  sa  parole. 

chai,  que  s'estantle  Roy  mis  à  luy  demander  des  affaires 
de  Piedmont,  il  estoit  tombe'  sur  le  propos  de  la  de- 
mie bataille  par  luy  donnée  à  Cerisoles ,  et  qu'il  ne 
s'estoit  lors  peu  tenir  de  dire  à  Sa  Majesté'  que  la 
gloire  et  l'honneur  en  estoient  deuz  à  luy  seul,  et  non 
à  ceux  qui  s'en  estoient  vanté  trop  avant;  dequoy  elle 
luy  avoit  respondu  qu'elle  n'avoit  sceu  qu'aucun  s'en 
fust  avancé  à  son  préjudice,  et  que  si  aucun  l'avoit 
faict  qu'elle  mesme  luy  en  eust  faict  le  reproche,  sça- 
chant  assez  que  Dieu  et  la  vertu  de  Gonnort  en  avoient 
demeslé  le  combat. 

Qu'ayant  sceu  que  monseigneur  le  connestable  s'en 
revenoit  de  Dourlans,  qu'il  estoit  allé  au  devant  de 
luy,  et  que  la  première  chose  qu'il  luy  avoit  demandée 
c'avoit  esté  de  luy  raconter  au  vray  la  rencontre  que 
son  gros  cousin  avoit  eue  avec  l'ennemy,  et  de  laquelle 
il  estoit  soriy  avec  tant  d'honneur,  et  dont  il  s'es- 
jouïssoit  infiniement. 

Le  mareschal  demeura  fort  contant  de  ce  retour  et 
de  ceste  Visitation,  estimant,  comme  font  ordinaire- 
ment les  malades,  que  changement  de  lict  amoindrira 
leur  mal.  Il  en  remercia  toutes-fois  le  connestable,  et 
de  l'admonition  qu'il  luy  avoit  faicte  sur  l'authorité  de 
sa  charge,  lesuppliant  croire  que  ce  qu'il  en  avoitfaict 
n'estoit  point  par  faute  de  recognoistre  son  authorité, 
mais  pour-autant  que  depuis  sa  détention  il  avoit  esté 
par  tout  tant  des-favorisé ,  qu'il  n'estoit  pas  jusques  . 
à  des  privez  capitaines,  et  jusques  aux  soldats,  qui 
n'eussent  trouvé  de  l'apuy  et  de  la  faveur  contre  luy, 
et  jusques  aussi  à  renverser  les  mesmes  choses  qu'il 
avoit  faictes,   ou  par  correction  ou  pour  l'advance- 
ment  des  affaires  de  Sa  Majesté  ;  que  pour  ne  le  tra- 

vailler  de  la  longue  lecture  de  ses  lettres,  il  avoit 
escrit  au  sieur  de  Gonnort ,  son  frère,  tout  ce  qu'il 
avoit  à  luy  dire  et  à  luy  remonstrer,  tant  sur  les  af- 
faires du  Roy  que  pour  son  particulier;  et  qu'en  fin 
si  Sa  Majesté  n'avoit  moyen  de  continuer  la  guerre, 
qu'au  moins  pour  peu  de  temps  elle  fist  un  si  grand 
effort  d'armes,  que  la  paix  ou  la  trefve  en  fussent  plus 
favorables  et  plus  honnorables  qu'autrement  elles  ne 
seroient  pas. 

Du  seiziesme  février,  le  mareschal  donna  advis  au 
Roy  que  la  garnison  des  ennemis  establie  à  Frasinet 
de  Pau ,  qui  travailloit  Casai ,  estoit  sortye  en  gros 
pour  tuer  hommes  et  femmes  allans  au  bois;  que  La 
Motte  Gondrin  ,  qui  en  avoit  eu  l'advis,  leur  avoit 
dressé  une  forte  embuscade  par  les  mains  des  sieurs 
de  Bellegarde  et  Scipion  de  Vimercat,et  qu'ils  avoient 
si  bien  estrillé  les  ennemis,  que  seize  cavalliers  et 
deux  cens  hommes  de  pied  y  estoient  demeurez  pour 
les  gages. 

Du  vingtiesme  février,  il  fit  aussi  sçavoir  au  Roy 
qu'il  avoit  receu  deux  lettres  de  M.  de  La  Motte  Gon- 
drin, par  lesquelles  il  luy  donnoit  advis  que  le  duc  de 
Sesse  avoit  envoyé  à  Villeneufve,  delà  le  Pau  ,  deux  mil 
hommes  de  pied,  quatre  cens  chevaux  et  mil  pionniers  ; 
à  Frasinet  de  Pau  une  grosse  trouppe  avec  les  ponts  à 
basteaux  ;  qu'il  faisoit  tirerduchasteau  de  Milan  trente 
canons,  sans  les  douze  qui  estoient  tous  prests  à  Pon- 
desture  ;  qu'il  faisoit  lever  douze  nouvelles  enseignes 
d'Italiens  et  deux  regimens  d'Allemans,  faisant  estât 
d'avoir  jusques  à  quarante-cinq  mil  hommes  et  quatre 
mil  chevaux  en  campagne,  et  que  auparavant  que  s'y 
jetter  il  leur  fera  donner  à  tous  une  paye ,  sans  les  deux 

qu'il  portera  encor  avec  luy  dans  larmée  ;  et  que  re- 
soiuëmentils  veulent  battre  Valence,  et  puis  Casai  qui 
est  à  demy  assiège':  il  y  a  tantost  cinq  mois  que  le  vin 
commence  d'estre  si  cher  dans  ledict  Casai,  que  le 
muyd  couste  vingt-cinq  escuz. 

Que  de  contraindre  la  ville  à  leur  fournir  vivres,  ce 
seroit  une  grande  impiété  de  travailler  ceux  qui  n'a- 
voient  manqué  de  secourir  les  soldats,  et  qui  avoient 
prins  les  armes  à  la  faveur  du  Roy,  de  la  Majesté  du- 
quel ils  craigoient  en  fin  d'estre  abandonnez  et  remis 
entre  les  mains  de  gens  qui  auroient  peu  de  pitié  d'eux  ; 
qu'il  faisoit  travailler  à  la  fortification,  mais  que,  n'ayant 
pionniers  ny  argent  pour  en  recouvrer,  il  n'avançoit 
guieres,  ores  que  les  soldats  y  travaillassent  quelque  peu. 

Pendant  que  le  mareschal  donna  ceste  nouvelle  au 
Roy,  il  fit  tant  et  tant  d'efforts,  qu'il  recouvra  vingt 
mil  livres  pour  les  porter  au  secours  de  Casai,  et  dont 
il  donna  la  charge  au  capitaine  Tibauld  Visconte,  et 
à  l'enseigne  du  sieur  de  Bellegarde,  ayans  environ 
trente  bons  chevaux  et  cent  harquebuziers  à  cheval 
qu'ils  dévoient  laisser  dans  la  place  par  forme  de  ren- 
fort. Or,  comme  un  desastre  est  tousjours  suivy  de 
l'autre,  ces  deux  gentils-hommes,  qui  avoient  de  bonnes 
guides,  se  trouvèrent  toutes-fois  enveloppez  dans  deux 
embuscades  qui  les  forcèrent  après  un  long  combat  ; 
plusieurs  furent  prins  prisonniers,  et  presque  tout  l'ar- 
gent aussi ,  fors  environ  six  mille  livres  que  dix  chevaux 
qui  se  sauvèrent  rendirent  dans  Casai.  Ce  desastre 
fut  grand,  non  tant  pour  sa  qualité  comme  par  la  con- 
sidération du  temps  et  des  affaires  d'alors  ;  dequoy  il 
donna  advis  à  Sa  Majesté  pour  d'autant  plus  l'eschauf- 
fer  à   mieux  pourvoir  aux  affaires  qu'elle  ne  faisoit. 

Trois  sepmaines  après  estant  venu  quelque  peu  d'ar- 
gent cle  France,  il  en  secourut  la  garnison  de  Casai  et 
Valence,  mais  avec  si. bonne  scorte  (0  que  tout  alla 
à  sauveté. 

En  ces  entrefaictes  ceux  de  Valence  ayans  nouvelles 
qu'à  une  lieue  d'eux  il  y  avoit  deux  cens  hommes  de 
pied  et  cinquante  chevaux  qui  se  rafraichissoient  en 
certains  villages,  ils  les  surprindrent  si  à  propos  que 
tout  fut  deffaict,  et  le  reste  emmené  prisonnier  avec 
force  bestail  qu'ils  trouvèrent  prés  de  là.  Le  sieur  Sci- 
pion  Vimercat,  exécuteur  de  l'entreprinse  avec  le  sieur 
de  Montfort,  sceut  par  la  voye  du  mareschal  que  son 
père  estoit  mort,  et  qu'il  avoit  supplié  le  Roy  de  luy 
donner  la  compagnie  qu'il  avoit,  avec  la  charge  des 
fortifications  et  vivres,  ce  qu'elle  luy  avoit  accordé. 

Du  sixiesme  mars,  le  Roy  manda  au  mareschal  qu'il 
estoit  sur  le  poinct  de  luy  envoyer  un  gentil-homme 
avec  Testât  des  nouvelles  forces  qu'il  luy  vouloit  en- 
voyer, et  à  Lyon  un  autre  pour  faire  des  partis  au  re- 
couvrement de  deniers  pour  le  payement  dudict  ren- 
fort et  des  garnisons  aussi. 

Du  vingt -septiesme,  il  manda  à  Sa  Majesté  qu'il  la 
supplioit  que  ce  renfort  fust  tel  que,  l'ennemy  s'obsti- 
nant  aux  sièges  de  Valence  et  de  Casai ,  il  peust  donner 
la  bataille  avec  tel  advantage  qu'il  y  eust  dequoy  es- 
pérer la  victoire ,  et  qu'il  failloit  en  cest  endroit  que 
Sa  Majesté  considerast  que  nul  péril  s'achève  jamais  sans 
peine,  et  que  celuy  à  qui  Dieu  donneroit  la  victoire 
disposeroit  du  tout,  ou  de  partie  de  l'Estat  de  l'autre; 
que  pour  jouer  au  seur  il  falloit  avoir  quatre  ou  cinq 
cens  bonshommes  d'armes,  un  corps  de  six  mil  Suisses, 

(0  Escorte. 

de  huict  mil  François,  de  quatre  mil  Italiens  et  d'au- 
tant de  lansquenets  ;  que  par  ce  moyen  il  pourroit 
tellement  fournir  les  places,  que,  succédant  perte  de 
la  bataille,  elles  pourroient  tenir  coup  attendant  nou- 
veau renfort  de  Sa  Majesté',  laquelle  à  ceste  intention 
devoit  tenir  prests  du  coste'  de  LyonnoisetBourgongne 
une  petite  armée  de  cinq  à  six  mil  hommes,  et  d'au- 
tant dé  Suisses,  pour  les  faire  diligemment  couler  en 
Piedmont  si  la  nécessité  l'y  invitoit. 

Or,  pour  autant  que  le  mareschal  eut  nouvelles  que 
les  pourparlers  de  paix  estoient  si  avancez,  que  jour 
avoit  esté  prins  entre  les  députez  des  deux  Majestez 
pour  s'assembler  à  Cateau  Cambresis,  lieu  choisi  par 
commune  concordance,  et  qu'il  estoit  tousjours  en 
doute  qu'on  y  feroit  quelque  marché  pour  les  affaires 
du  Piedmont,  il  print  resolution  de  me  depescher  vers 
le  Roy  avec  amples  mémoires  et  instructions  sur  tout 
ce  qui  pouvoit,  en  gênerai  ou  en  particulier,  regarder 
ces  traictez  pour  le  regard  de  l'Italie. 

Je  ne  me  sceus  si  fort  advancer  que  je  ne  trouvasse 
des-ja  M.  le  connestable  party  d'auprès  du  Roy  pour 
aller  audict  Cateau  Cambresis  ,  et  ne  trouvay  que 
M.  de  Guise  et  M.  Bourdin,  secrétaire  d'Estat,  pies  Sa 
Majesté;  auparavant  de  parler  à  laquelle,  ledict  sieur 
de  Guise  me  fit  dire  en  l'aureille  que  le  Roy  avoit  desja 
couvertement  arresté  la  paix  avec  M.  le  connesta- 
ble, à  la  rétention  seulement  de  Thurin,  Chivas , 
Quiers,  Pignerol  et  Saviglan,  avec  leurs  finages;  dont 
je  demeuray  si  estonné,  que  de  là  je  prins  resolution 
d'en  parler  peut-estre  plus  librement  au  Roy  qu'il 
n'estoit  convenable  à  personne  de  si  basse  estoflfe  que 
la  mienne  ;  mais  le  regret  et  déplaisir  que  je  prevoyois 

que  le  mareschal  en  recevroit  m'y  portèrent.  La  sub- 
stance de  ce  que  je  luy  dis  fut  telle  : 

«  Sire,  le  mareschal  ayant  entendu  que  Vostre  Ma- 
jesté estoit  sur  le  poinct  d'entrer  en  quelque  traicté  de 
paix  avec  ses  ennemis,  il  a  jugé  que  c'estoit  chose  con- 
venable à  son  devoir,  premièrement  de  supplier,  comme 
il  faict,  la  divine  bonté,  qui  tient  le  cœur  des  rois  en  sa 
main,  de  luy  en  donner  toute  la  glorieuse  et  advanta- 
geuse  issue  qu'il  désire,  et  pour  l'advancement  et  pour 
la  seurté  future  de  l'Estat,  lequel  du  costé  de  Pied- 
mont,  duché  de  Milan,  Montferrat  et  Canavois,  n'est 
point  si  petit  qu'il  ne  puisse  aujourd'huy,  assemblé 
en  corps,  estre  parangonné(0  à  une  des  plus  fortes  et 
plus  abondantes  provinces  de  la  France,  laquelle  par 
ce  moyen  tient  en  bride  les  forces,  les  moyens  et  les 
démesurées  ambitions  de  l'Espagnol  et  de  toute  l'Ita- 
lie, jadis  la  terreur  de  l'Europe  et  de  l'Asie;  pour 
preuve  dequoy  il  se  fait  fort  de  faire  valoir  tout  ce 
qu'elle  a  delà  les  Monts  cinq  cens  mil  escus,  dont  les 
deux  cens  suffiroient  pour  porter  toutes  les  charges,  et 
le  reste  reviendi  oit  à  l'espargne. 

«  Quesila  pénurie  des  moyens  dont  Sa  Majesté  s'es- 
toit  trouvée  fort  travaillée  en  ceste  dernière  guerre 
estoit  celle  qui  luy  donnoit  occasion  d'entrer  en  ces 
traictez,  c'estoit  deffaillir  en  cest  endroict  et  à  soy- 
mesme  et  à  la  France  aussi ,  qui  n'estoit  point  si  apau- 
vrie  qu'on  n'en  peust  tirer  en  un  an ,  à  demy  par  priè- 
res et  à  demy  par  force  ,  trois  millions  d'or,  et  du 
clergé  demy  million,  comme  dés  la  routte  de  Sainct- 
Quentin  il  avoit  persuadé,  afin  de  si  soudainement  et 
si  fortement  armer  qu'elle  fist  la  paix  en  armes  ;  que 

{*■)  Comparé. 

tous  ses  bons  serviteurs ,  et  luy  des  premiers,  vendroit 
plustost  sa  terre  d'Estelan  pour  tirer  trente  cinq  mille 
escus  et  les  prester  à  Sa  Majesté',  et  que  si  tous  ceux 
de  sa  partie  vouloient  faire  de  mesme  ,  elle  auroit  bien 
tost  en  main  dequoy  donner  la  loy  et  non  pas  la  rece- 
voir, comme  elle  vouloit  faire,  à  ce  que  j'avois  entendu 
depuis  mon  arrivée,  ne  retenant  que  cinq  places  delà 
les  Monts,  et  quittant  tout  le  reste,  à  l'éternelle  dére- 
putation  des  prédécesseurs  de  Sa  Majesté  et  d'elle 
mesme  aussi,  qui  avoient  puis  long  temps  si  courageu- 
sement combattu  ceste  province,  ne  l'estimans  pas 
moins  que  la  Bourgongne  ou  la  Champagne.  Que 
c'estoit  enterrer  la  gloire  et  la  valeur  de  tant  de  braves 
princes,  seigneurs,  gentils-hommes  et  autres,  qui 
avoient  employé  leur  sang,  leur  vie,  leurs  biens  et 
leurs  amis  à  la  conqueste  d'icelle,  sous  les  victorieuses 
enseignes  de  ses  majeurs  (0  et  d'elle  mesme;  que  je 
l'asseurois  que  là  où  Sa  Majesté  voudroit  seulement 
entretenir  le  renfort  qu'elle  avoit  promis,  durant  trois 
mois  entiers,  elle  auroit  bien -tost  Pavie  et  Alexan- 
drie ,  et  quelque  chose  encor  par  dessus,  et  par  la  glo- 
rieuse exécution  desquelles  elle  reduiroit  ses  ennemis 
à  tel  accord  qu'elle  voudroit;  que,  par  le  contraire, 
faisant  joug  à  la  fortune ,  et  demeurant  desarmée 
comme  elle  estoit,  il  n'en  falloit  espérer  que  l'entier 
rabaissement  de  la  France,  laquelle,  estant  de  naturel 
martial  et  remuant ,  ayant  perdu  ceste  belle  escolle 
martialle  ou  pépinière  de  guerre,  ne  se  contiendroit 
jamais  en  paix  si  elle  n'avoit  quelque  visée  où  abutter 
sa  valeur  et  sa  vertu  ;  que  Sa  Majesté  sçavoit  mieux 
que  autre  nul  que  le  François  n'avoit  point  de  plus 

(')  Aïeux. 

grand  ennemy  que  la  paix  et  la  prospérité,  qui  le  ren- 
doient  impatient,  plein  de  licence,  hardy  à  mal  faire, 
cupide  de  remuements,  et  mesprisant  son  propre  bien 
et  repos  pour  embrasser  choses  nouvelles  :  que  là  où 
Sa  Majesté  desireroit,  comme  c'estoit  bien  faict,  re- 
tirer à  elle  M.  de  Savoye  par  le  mariage  de  madame  sa 
sœur,  et  restitution  de  ses  Estats,  qu'à  tout  le  moins 
elle  retint  le  Siennois,  la  Corsegue,  les  terres  de 
la  duché  de  Milan,  du  Mont-Ferrat,  et  le  Canavois  , 
qui  n'apaitenoient  à  ceux  ausquels  elle  les  vouloit 
rendre,  et  par  la  rétention  desquelles  elle  tiendroit  en 
bride  le  roy  d'Espagne,  le  mesme  duc  de  Savoye,  et 
toute  l'Italie  au^si  :  que  le  mareschal,  voyant  ces  dan- 
gereuses extremitez  qu'il  s'estoit  imaginées  aupara- 
vant mon  partemenl,  m'avoit  commandé,  où  je  trou- 
ver ois  que  Sa  Majesté  fust  logée  sur  ces  périlleuses 
resolutions,  de  la  Ires-humblement  supplier  vouloir 
mettre  luy  et  toutes  les  forces  qui  estoient  de  delà 
au  ban  de  la  Fiance  comme  rebelles,  et  qu'il  mour- 
roit  glorieusement  combattant,  comme  fit  M.  de  Bour- 
bon (0,  ou  qu'il  conserveroit  et  amplifieroit  les  fron- 
tières aux  despens  des  Milannois  et  Genevois  (2),  qu'il 
rendoit,  et  d'autres  aussi ,  ses  contribuables;  si  tout 
se  pei  doit,  que  Sa  Majesté  ne  perdroit  que  cela  mesme 
qu'elle  vouloit  volontairement  perdre  ;  et  que  s'il  se 
conservoit  et  gaignoit,  comme  il  esperoit  faire,  que 
tout  seroit  de  Sa  Majesté ,  devenant  par  ce  moyen  le 
plus  puissant  et  le  plus  glorieux  prince  de  l'Europe  : 
que  là  où  finalement  elle  voudroit  recevoir  la  paix , 
qu'il  la  supplioit  y  comprendre  les  bannis  de  Na- 
ples,  Sicille,  Milan,  Mont-Ferrat,  et  tous  ceux  qui 

(0  Gilbert  de  Montpensier,  mort  à  Naples. — Ca)  Génois. 

en  ceste  dernière  guerre  auroient  porte'  les  armes  en 
son  service,  de  quelque  nation  qu'ils  fussent,  et  no- 
tamment ceux  de  Milan,  Mont-Fei rat ,  Piedmont  et 
Astizanne.  » 

Le  Roy,  lequel  durant  ceste  mienne  remonstrance 
avoit  quatre  ou  cinq  fois  changé  de  couleur,  avec  des 
soupirs  qui  ne  presageoient  rien  de  bon ,  me  respon- 
dit  :  «  Je  recognois  que  toutes  les  remonstrances  que 
vous  faictes  de  la  part  de  M.  le  mareschal  par- 
tent de  ceste  affectionnée  fontaine  qui  ne  fut  jamais 
tarie  où  il  s'est  traicté  et  de  ma  gloire  et  de  mon  ser- 
vice, comme  tesmoignent  tant  d'honorables  faits  qu'il  a 
glorieusement  mis  à  fin.  Je  n'ay  point,  grâces  à  Dieu , 
le  cœur  ny  le  courage  si  ravaliez  que  je  ne  retienne 
encores  en  main  de  quoy  me  faire  craindre  à  mes  en- 
nemis. » 

M.  de  Guise,  interrompant   Sa  Majesté,  luy  dict 
lors  :  «  Je  vous  jure,  Sire,  que  c'est  mal  en  prendre 
le  chemin;  car,  quand  vous  ne  feriez  que  perdre  du- 
rant trente  ans ,  si   ne   sçauriez  vous  perdre  ce  que 
vous  voulez  donner  en  un  seul  coup  :  mettez  moy  dans 
la  pire  ville  de  celles  que  vous  voulez  rendre ,  je  la 
conserveray  plus  glorieusement  sur  la  bresche  que  je 
ne  ferois  jamais  parmy  une  paix  si  desadvantageuse 
qu'est  celle  que  vous  voulez  faire  :  vous  avez,  Sire,  assez 
d'autres  serviteurs  qui  en  feront  autant  que  moy,  et  deçà 
et  delà  les  Monts.  »  Ceste  généreuse  repartie  de  M.  de 
Guise  mérite  d'estre  recommandée  à  glorieuse  et  éter- 
nelle mémoire. 

Le  Roy,  reprenant  les  propos  et  de  luy  et  de  moy, 
nous  dict  :  «  Afin  que  vous  cognoissiez  que  je  ne  suis 
pas  si  avant  résolu  que  vous  estimez,  je  veux  que 

Boy  vin  aile  trouver  mon  compère  ,  qu'il  se  tienne  près 
de  luy  tant  que  l'abouchement  durera,  non  seulement 
pour  le  rendre  capable  de  ces  remonstrances  ,   mais 
pour  de  jour  à  autre  luy  ramentevoir  ce  qu'il  advisera 
pour  le  bien  de  mes  affaires  en  Italie.  »  Et  de  faict ,  le 
mesme  jour  je  fus  trouver  M.  le  connestable  à  Guise , 
où  il  estoit  encores;  je  luy  fis  la  pluspart  de  ces  re- 
monstrances, qui  ne  demeurèrent  sans  répliques,  ten- 
dantes toutes  à  ce  qui  succéda  depuis ,  jusques  à  me 
dire  que  M.  le  mareschal  devoit  croire  que  luy,  ny  les 
autres  qui  estoient  prés  Sa  Majesté,  n'avoient  faute  de 
jugement  ny  d'affection  pour  la  servir  en  ce  qu'ils  re- 
cognoissoient  nécessaire  pour  le  bien  de  son  Estât,  ny 
se  laisser  emporter  à  rien  qui  nefust  convenable  au  bien 
de  ses  affaires;  que  je  le  suivisse,  et  qu'à  mesure  que 
les  affaires  se  traicteroient  qu'il  m'en  communiqueroit 
pour  s'aider  des  partis  et  des  remonstrances  que  j'avois 
faictes  et  au  Boy  et  à  luy. 

Les  députez  de  la  part  du  Pxoy  estoient  messieurs  les 
cardinal  de  Lorraine  (0,  connestable,  mareschal  de 
Sainct- André,  de  Morvillier,  et  l'Aubespine. 

De  la  part  du  roy  d'Espagne,  messieurslesducd'Alve, 
prince  d'Orange,  Rugomes  (2),  et  l'evesque  d'Arras. 

Madame  la  douairière  de  Lorraine  estoit  média- 
trice entre  les  uns  et  les  autres,  et  se  tenoitle  conseil, 
ou  soit  assemblée,  en  sa  maison. 

(0  Le  connétable  avoit  seul  le  secret  de  la  négociation,  et  tout  étoit 
réglé  d'avance  entre  lui  et  les  ministres  de  Philippe  II 5  mais  comme 
il  ne  se  dissimuloit  pas  que  le  traité,  dont  les  conditions  étoient 
désavantageuses  à  la  France ,  exciteroit  beaucoup  de  murmures ,  il  avoit 
voulu  s'appuyer  de  la  maison  de  Guise ,  en  faisant  mettre  le  cardinal 
de  Lorraine  à  la  tête  des  plénipotentiaires. 

(*)  Ruy  Gomez. 

Les  uns  et  les  autres  estoient  suivis  de  plusieurs 
grands  seigneurs  et  gentil-hommes.  A  chaque  assem- 
ble'e  qui  se  tenoit  je  ne  faillois  de  donner  à  M.  le 
connestable  et  à  chacun  des  autres  seigneurs  un  bre- 
vet contenant  tousjours  nouveau  party,  plustost  pour 
rompre  que  pour  indignement  achever.  Et  de  faict, 
les   choses   se   réduisirent  un   jour   à   tel  poinct,  que 
messieurs  nos  députez  me   depescherent  vers  le  Roy 
pour  luy  dire  qu'il  falloit  retourner  à  la  guerre  (0,  et 
deslors  commander   ce  qui  estoit  contenu  aux  mé- 
moires et  instructions  dont  ils  m'avoient  chargé.  Je 
vous  laisse  à   penser    si   ce  commandement  me   fut 
agréable  ou   non  ;  mais  quand  j'arrivay  vers  le  Roy, 
qui  estoit  tout  seul,  n'ayant  que  M.  Bourdin  près  de 
luy,  je  le  trouvay  plus  estonné  que  je  n'eusse  désiré: 
soudain  il  envoya  quérir  M.  de  Guise,  auquel  ayant 
tout  compté  il  respondit  :  «  Sire,  Dieu  l'a  ainsi  voulu  : 
force   ny  courage  ne  manqueront  à   Vostre  Majesté 
pour  rudement    traicter  ses    ennemis  ;  il    faut  que 
chacun  retranche  de   ses  moyens  pour  en  aider  Vos- 
tre  Majesté  durant  deux  années,    que  nous  mesna- 
gerons  si  bien    avec    les  armes  ,  qu'elle  pourra  rem- 
bourser et  recompenser   un  chacun,    et.    avoir    une 
paix    advantageuse.    »   Pendant    que  je  partis  pour 
aller  dresser  Testât   de  ce  qu'il  falloit  pour  le  Pied- 
mont,  M.  le  cardinal   de  Lorraine  arriva  en  poste  à 
VilHers-Costerets ,  où  estoit  Sa  Majesté,  à  laquelle  il 
apporta  plus  gracieuses  nouvelles  que  les  miennes  : 

(')  Il  n'est  pas  fait  mention  de  cette  prétendue  rupture  dans  les 
autres  Mémoires  du  temps.  Tout  porte  à  croire  que  du  Villars,  qui 
étoit  opposé  à  la  paix,  fut  la  dupe  des  plénipotentiaires.  En  effet,  à 
peine  étoit-il  arrivé  à  la  Cour  que  le  cardinal  de  Lorraine  apporta  la 
nouvelle  de  la  signature  du  traité. 

ce  fut  la  paix,  aux  conditions  pieça  couvertement 
concertées  entre  le  Roy  et  M.  le  connestable  ,  jusqu'à 
rendre  aux  Genevois  (0  la  Corse,  qui  ne  leur  appar- 
tient que  par  droict  de  bienséance,  comme  les  Sien- 
nois  au  duc  de  Florence  leur  ennemy,  et  les  pauvres 
villes  de  Mont -Ferrât,  qui  avoient  levé  les  cornes 
pour  nous ,  au  duc  de  Mantouë.  De  là  les  peuples  et 
les  petites  republiques  doivent  apprendre  à  se  tenir 
dans  leurs  coquilles,  sans  se  mesler  des  querelles  des 
grands,  qui  s'apoinctent  tousjours  à  leurs  despens. 

Le  Roy,  peu  après  la  venue  dudict  cardinal,  me  fit 
appeller,  me  donna  communication  de  ce  quiavoit  esté 
faict,  avec  commandement  de  ne  partir  que  ledit  sieur 
connestable  ne  fust  arrivé,  et  que  lors  je  serois  depes- 
chépour  porter  en  Piedmontles  conditions  de  la  paix. 

De  là  à  deux  jours ,  estans  de  retour  tous  les  dépu- 
tez, M.  le  connestable  commanda  ma  dépesche,  al- 
lant prendre  laquelle  M.  de  Beauregard ,  secrétaire 
d'Estat,  me  la  présenta  toute  fermée  et  cachetée  en 
un  pacquet,  tout  ainsi  que  celles  qu'on  a  accoustumé 
de  bailler  à  des  chevaucheurs  d'escuirie  ;  je  refusai  de 
la  prendre ,  disant  que  j'avois  tousjours  accoustumé 
de  negotier  en  créance,  et  non  à  huis  clos,  et  qu'il  la 
baillast  à  autre  qu'à  moy,  estant  résolu  de  voir  et  de 
sçavoir  ce  que  je  portois  :  il  me  respondit  que  M.  le 
connestable  le  luy  avoit  ainsi  commandé,  et  auquel  il 
avoit  respondu  qu'à  son  advis  je  ne  la  recevrois  pas 
ainsi,  comme  à  la  vérité  il  n'estoit  pas  raisonnable, 
et  qu'il  estoit  toutesfois  d'advis  que  je  me  préparasse 
sur  la  bravade  que  ledict  sieur  connestable  m'en  feroit. 
De  bonne  fortune  M.  de  Gonnort  estoit  lors  en  Cour , 

(0  Génois. 

auquel  ayant  faict  entendre  le  faict,  il  me  mena  avec 
luy  au  lever  du  Roy,  à  qui  il  en  fit  la  plainte  aupara- 
vant que  M.  le  connestable  y  fust  arrivé  :  Sa  Majesté 
le  trouva  mauvais,  respondant  qu'il  ne  se  falloit  def- 
fier  d'un  si  bon  et  si  fidelle  serviteur  qu'il  m'avoit 
tousjours  recogneu ,  et  qu'il  aimoit.  Ainsi  que  M.  le 
connestable  entroit  chez  le  Roy,  il  dict  à  M.  de  Gon- 
nort  qu'il  ne  trouvoit  pas  bon  le  reffus  que  j'avois  faict 
de  prendre  ma  dépesche  ;  l'autre,  qui  estoit  desjà  tout 
picqué  de  ceste  nouvelle  façon  de  faire,  luy  respon- 
dit  :  «  Vrayement,  monsieur,  il  eust  esté  mal  habile 
homme  s'il  eust  autrement  faict  ;  il  est  raisonnable 
que  luy,  qui  a  par  tant  de  fois  traicté  et  fidelle- 
ment  negotié  de  grands  affaires,  sçache  ce  qu'il 
porte  à  celuy  qui  l'a  envoyé.  »  Le  Roy,  les  voyant 
en  paroles,  s'approcha,  feignant  de  ne  rien  sçavoir,  et 
lors  je  me  presentay.  M.  le  connestable,reprenant  son 
propos,  dit  :  «  Sire,  on  luy  a  voulu  bailler  sa  dépes- 
che, il  ne  l'a  pas  voulu  prendre  parce  qu'elle  estoit 
fermée.  »  Sa  Majesté  lors  respondit  :  «  Il  a  bien 
faict;  sa  fidélité  m'estant  cognue,  je  veux  qu'il  sça- 
che ce  qu'il  porte,  et  qu'on  luy  face  un  présent  pour 
tant  de  peines  qu'il  a  prinses  en  ce  voyage.  »  La 
dépesche  fut  ouverte,  et  le  tout  baillé  à  cachet  volant, 
avec  un  don  de  cinq  cens  escus,  et  plusieurs  grandes 
promesses  de  la  part  de  Sa  Majesté. 

La  rigueur  que  M.  le  connestable  voulut  practiquer 
contre  moy  au  faict  de  ma  dépesche,  procéda  de  deux 
causes  :1a  première,  de  ce  qu  en  devisant  familièrement 
avec  Derdoy,  son  secrétaire,  sur  le  faict  de  la  paix 
qu'il  extolloit  jusqu'au  ciel,  je  luy  respondis  qu'il  ne 
m'appartenoit  pas   d'entrer   sur  les   fondements   qui 

avoient  meu  son  maistre  à  la  nous  donner  telle ,  mais 
qu'en  mon  particulier  je  ne  la  pouvois  trouver  bonne. 
Cestuy-cy  l'ayant  rapporté  au  connestable  tout  autre- 
ment que  je  n'avois  faict ,  il  me  fit  appeller  ,  et  tout  en 
grongnant  me  demanda  avec  quelle  audace  j'entrepre- 
nois  de  juger  d'affaires  qui  surpassoient  ma  portée.  Je 
luy  respondis  que  je  n'avois  en  cela  fiancé  personne, 
et  luy  répétant  les  mesmes  paroles,  et  la  perte  et  ruine 
qu'elle  apportoit  à  mes  petits    services   et  labeurs,  il 
se  contente,  me  disant  que  le  Roy  estoit  assez  puis- 
sant pour  me  recompenser.  L'autre  fut  que  le  lende- 
main luy  parlant  de  ma  depesche,  il  me  dit  :  «  Boyvin, 
vous  sçavez  mieux  que  nul  autre  combien  j'ay  aimé  et 
favorisé  M.  le  mareschal ,   mon  cousin;  je  veux  que 
vous  luy  fassiez  entendre  de  ma  part  que  je  ne  suis  pas 
d'advis  qu'il  s'amuse  doresnavant  plus  en  Piedmont, 
ains  qu'il  s'en  revienne  près  du  Roy,  où  je  luy  feray 
avoir   charge  digne  de  luy,  en  remettant,  comme  je 
désire  qu'il  face,  le  gouvernement'de  ce  peu  qui  reste 
à  mon  fils  Dampville  qu'il  a  nourry.  Et  quant  à  toy, 
je  te  feray  aussi  donner  quelque  honneste  récompense 
si  tu  l'y  disposes  et  m'en  apportes  son  consentement.  » 
Ma  response  fut  que  j'avois  tousjours  désiré,  comme 
je  faisois  encores,  de  luy  rendre  service  tres-humble 
en  ce  fait,  pourveu  qu'il  luy  pleust  me  mettre  en  main 
suject  propre  pour  l'entreprendre;  car  de  le  vouloir 
faire  ainsi  cruë'ment ,  je   ne  le  pourrois  jamais  faire 
sans    me   monstrer  perfide    envers  celuy  qui  m'avoit 
nourry;  mais  me  donnant  dés  maintenant  robbe  ho- 
norable pour  le  revestir  en  quittant  la  sienne,  que  je 
me  ferois  quasi  fort  de  le  réduire  à  ce  qu'il  desiroit. 
Sa  response  fut  :  «  Dictes  luy  qu'il  s'en  repose  et  qu'il 

s'en  fie  en  moy.  »  Ma  réplique  fut  que  je  le  suppliois 
de  le  luy  escrire  donc  luy  mesrue  pour  rne  garantir 
de  l'accusation  que  j'en  pourrois  encourir.  A  ce  der- 
nier mot  il  me  tourna  la  teste,  disant  tout  en  bar- 
botant :  «  Et  bien,  bien,  nous  verrons  que  ce  sera.  » 
Voilà,  messieurs,  d'estranges  intentions  et  pires  mu-, 
tations,  de  vouloir  tout  à  coup,  et  sur  des  fondements 
qui  n'ont  aucune  solidité',  despoiïiller  ce  pauvre  sei- 
gneur, sans  autres  gages  que  de  paroles  vaines,  et  en- 
cores,  qui  est  le  pis,  que  le  serviteur  du  marescbal  soit 
celuy  mesme  qui  serve  d'instrument  à  ce  faire;  comme 
fit  depuis  Montbazin,  qui  ne  s'en  trouva  guieres  bien  : 
et  à  la  vérité  il  y  a ,  ce  semble,  de  la  lascheté  fort 
grande  à  quitter  l'honneur  du  maistre  lors  qu'il  a  be- 
soin plus  que  jamais  de  nostre  fidélité  et  de  nostre 
secours. 

Parlasuitte  de  ces  discours  et  de  ces  négociations,  à 
les  considérer  depuis  la  rupture  de  la  trefve  de  55  jus- 
qu'à ce  joui  là  que  la  paix  fut  conclue,  il  est  aisé  à  re- 
cognoistre  que  la  passion,  l'interest  et  la  diversité  des 
humeurs  des  serviteurs  des  princes,  est  celle  qui  joué 
tousjours  la  principale  tragédie  sur  le  théâtre  de  leurs 
affaires,  et  que  le  combat,  que  la  raison,  la  justice  et  le 
jugement  de  ceux  qui  y  voyent  plus  clair  queles  autres, 
n'y  servent  jamais  de  rien,  non  plus  que  leurs  propres 
vertueuses  actions,  pour  grandes  et  pour  excellentes 
qu'elles  soyent,  comme,  à  la  vérité,  avoient  tousjours 
esté  celles  du  marescbal,  lequel  en  esprit  prophétique 
avoit  teusjours  estimé  que  ceste  rupîure  de  tretve  si 
advantageuse  n'apporteroit  que  malédiction  et  ruine, 
et  enfin  la  mesme  deshonnorable  paix  que  fut  ceste-cy, 
et  ceste  paix  de  main  en  main  la  ruine  de  l'Estat, 
3o.  18 

comme  il  advint  depuis;  de  la  prospérité  duquel  Es- 
tât ce  seigneur  estoit  si  grand  zélateur,  que  quand 
j'arrivay  en  Piedmont  (0  et  que  je  commençay  à  luy 
discourir  ce  qui  s'estoit  passé,  ce  bon  seigneur  ne  se 
peut  tenir  de  dire  en  exclamant  :  «  O  misérable  France! 
à  quelle  perte  et  à  quelle  ruine  t'es -tu  laissé  ainsi 
réduire,  toy  qui  triomphois  par  sus  toutes  les  nations 
de  l'Europe!  »  Et  à  la  vérité  ceste  paix  luy  estoit  si  à 
contre-cœur,  que  durant  deux  mois  tous  ses  propos  n'es- 
toient  autres  que  plaintes  et  regrets,  lesquels  il  porta 
jusques  à  désirer  de  s'aller  confiner  en  quelque  mai- 
son riere  (2)  les  terres  des  Vénitiens.  Je  luy  ouis  depuis 
assez  souvent  repeter  ce  huictain  : 

Si  nostre  vie  est  moins  qu'une  journée, 
En  l'éternel  si  l'an  qui  fait  le  tour 
Chasse  nos  jours,  sans  espoir  de  retour; 
Si  périssable  est  toute  chose  née , 
Que  songe  tu ,  mon  ame  emprisonnée  ? 
Pourquoy  te  plaist  l'obscur  de  nostre  jour, 
Si  pour  voler  en  un  plus  clair  séjour 
Tu  as  au  dos  l'aisle  bien  empenée  ? 

Tant  y  a  que  la  paix  fut  publiée  le  sixiesme  avril, 
au  contentement  d'aucuns  et  au  regret  de  plusieurs 
villes  et  d'infinis  seigneurs,  gentils-hommes,  officiers 
et  soldats ,  le  glorieux  labeur  et  valeur  desquels  de- 
meuroit  inutile  et  à  eux  et  à  la  patrie  aussi. 

Et  pour  autant  que  la  suite  de  ces  Mémoires  requiert 
qu'on  représente  ce  qui  passa  en  Piedmont  durant  le 
voyage  des  trois  malheureux  mois  que  j'employa  y  en 
France,  travaillant  après  ceste  hideuse  paix,  j'en  tou- 
cheray  icy  un  mot  en  passant,  et  puis  je  reprendray 
la  suite  de  ceste  paix. 

(0  Au  mois  d'avril  i55g  :  les  dépêches  du  connétable  dont  duVillars 
fut  ehargé  étoient  du  29  mars  — (*)  Au-delà. 

Le  premier  jour  de  mars,*le  Roy,  renvoyant  Scipion 
de  Vimercat  en  Piedmont,  manda  au  mareschal  quel 
estoit  le  renfort  qu'il  luy  vouloit  envoyer  dans  peu  de 
jours  :  luy,  estimant  que  ce  n'estoient  que  paroles  dont 
on  le  vouloit  amuser,  manda  à  Sa  Majesté  qu'il  ne 
s'advanceroit  jamais  à  dire  qu'il  fust  ny  trop  grand 
ny  trop  petit;  mais  que  bien  asseureroit-il  Sa  Ma- 
jesté de  deux  choses:  l'une,  que  selon  ce  qu'il  seroit 
et  le  temps  auquel  il  arriveroit,  que  luy  et  tous  ses 
autres  serviteurs  travailleroient  et  de  corps  et  d'esprit 
à  le  mesnager  à  l'utilité  et  grandeur  de  Sa  Majesté, 
laquelle  en  ces  affaires,  qui  vouloient  une  prompte  et 
subite  resolution ,  se  laissoit  gaigner  et  accabler  par 
le  temps  qui  desroboit  l'argent  et  les  occasions;  car 
auparavant  les  inconveniens  de  Cental  et  Moncalve, 
preveus  et  tant  de  fois  remonstrez,  elle  eust  peu  avec 
trois  cens  mille  livres,  employées  pour  un  bon  coup, 
non  seulement  les  divertir  (0,  mais  peut  estre  aussi 
porter  sa  frontière  à  demie  journée  de  Milan  et  à  deux 
de  Gennes,  qui  servoient  d'abondante  fontaine  aux 
ennemis  pour  faire  teste  aux  forces  de  Sa  Majesté, 
ce  que  lors  ils  n'eussent  peu  faire,  et,  ne  le  faisant  pas, 
leurs  crieries  à  l'endroit  du  roy  d'Espagne  eussent 
apporté  une  glorieuse  paix. 

Que  par  Testât  de  ce  renfort ,  Sa  Majesté  couchoit 
ce  qui  est  au  Piedmont  pour  cinquante  enseignes  de 
François  et  vingt  et  une  d'Italiens,  celles-cy  à  raison 
de  cent  cinquante  hommes,  et  les  autres  de  deux  cens, 
sur  lesquelles  la  longueur  de  la  nécessité  et  des  tra- 
vaux avoit  apporté  tel  déchet,  qu'il  ne  pouvoit  comp- 
ter tout  cela  que  pour  six  mil  hommes,  et  qui  se  fai- 

(*)  Empêcher. 


276  t1^*)]     MÉMOIRES 

soient^acheter ,  recognoissans  la  difficulté  et  la  despence 
qu'il  y  a  à  en  faire  venir  de  France  ;  que  la  mesme 
tare  estoit  parmy  la  gendarmerie  et  cavallerie,  aus- 
quels  il  estoil  deu  de  sept  à  huict  mois,  et  la  pluspart 
sans  capitaines;  qu'il  n'y  avoit  que  les  Suisses  et  lans- 
quenets qui  estoient  assez  complets,  mais  que  ny  les 
uns  ny  les  autres  ne  se  pouvoient  remonter  ny  re- 
prendre courage,  si  les  uns  ne  touchoient  un  quartier, 
et  la  fanterie  un  ou  deux  mois  à  un  seul  coup;  qu'il 
y  avoit  beaucoup  plus  d'utilité  de  prendre  pour  un 
notable  effect,tel  qu'estoit  celuy  qui  se  presentoit,  trois 
cens  mille  escus  à  interests,  que  d'en  payer  peu  à  peu, 
et  par  morceaux,  quatre  cent  mille  qui  ne  profiteroient 
de  rien  et  qui  ne  contenteroient  personne. 

Qu'il  y  avoit  quatre  ou  cinq  places  dont  les  gou- 
verneurs estoient  absens,  comme  aussi  estoient  dix  ou 
douze  capitaines  de  fanterie,  tous  lesquels  ne  tenoient 
compte  de  s'en  revenir  si  Sa  Majesté  ne  le  leur  com- 
mandoit  fort  expressément. 

Que  si  Sa  Majesté  avoit  recogneu  que  les  services 
du  sieur  de  La  Motte  Gondrin  eussent  mérité  la  com- 
pagnie de  gendarmerie  qu'elle  luy  avoit  promise  il  y 
avoit  plus  d'un  an,  que  ce  luy  estoit  aujourd'huy  une 
fort  grande  deffaveur  d'en  avoir  veu  passer  cinq  ou 
six  devant  luy;  l'exemple  duquel  en  descourage  beau- 
coup d'autres  par  les  services  que  chacun  sçait  qu'il  a 
rendus. 

Qu'il  supplioit  Sa  Majesté  commander  au  sieur  de 
Bellegarde  de  s'en  revenir  diligemment  en  Piedmont , 
d'autant  que  c'est  un  gentil-homme  de  telle  prudence 
et  valeur,  qu'il  est  fort  bon  à  jecter  dans  les  places  où 
les  entremis  se  pourroient  addresser. 

Se  plaint  aussi  que  quand  il  faict  quelques  renions - 
trances  sur  la  nécessite'  des  deniers,  qu'on  luy  mande 
tousjours  que  c'est  tout  ce  qu'on  a  peu  faire  pour  luy, 
tout  ainsi  que  s'il  s'agissoit  en  cest  endroit,  non  de 
l'inlerest  de  Sa  Majesté,  mais  du  sien  en  particulier, 
duquel  toutesfois  il  faict  si  peu  d'estat,  qu'auparavant 
que  se  plaindre  de  ses  nécessitez,  quoy  qu'extrêmes, 
il  vendroit  plustost  son  bien  paternel  ;  mais  que  quant 
à  l'affection  envers  son  prince ,  elle  estoit  telle ,  qu'il 
voudroit  que  la  force  de   ses  bras  et   de  son  courage 
servissent  tous  seuls  d'une  puissante  armée  à  Sa  Ma- 
jesté, car  lors  il  ne  lairroit  pas  Casai  ny  Valence  en 
l'extrémité  qu'ils  estoient,  et  dont  Sa  Majesté  mesme 
ne  tenoit  compte ,  puis  que  depuis  trois  mois  on  le  va 
tousjours  amusant  et  apastant  de  promesses  sur  le  se- 
cours et  d'hommes  et  d'argent ,  sans  toutesfois,  estant 
des-jà  entré  dans  le  quatriesme  mois ,  qu'il  voye  espé- 
rance ny  apparence  en  l'un  ny  en  l'autre  :  qu'au  bout 
de  la  carrière  ce  ne  sera  pas  luy  qui  perdra,  mais  bien 
Sa  Majesté,  et  avec  telle  dereputation  qu'un  mal  sera 
la  suite  et  la  conséquence  de  l'autre;  qu'en  surçoyant, 
comme  on  faisoit,  les  provisions  sur  les  incertaines  es- 
pérances de  la  paix ,  il  falloit  considérer  avec  l'œil  de 
la  prévoyance,  qu'en  ne  succédant  puis  après  il  fau- 
droit  lors  se  réduire  tout  à  la  haste  à  ces  provisions,  et 
avec  double  despence,  et  par  deux  ou  trois  ans  entre- 
tenir ,  qui  seroit  le  pis,  de  grosses  et  puissantes  armées 
pour  recouvrer  ce  qu'on  auroit  négligemment  perdu, 
et  avec  despence  de  trois  ou  quatre  millions  d'or,  au 
lieu  de  quatre  cent  mille  livres  qui  suffiroient  mainte- 
nant pour  tout  sauver  et  régler. 

Que  M.  le  duc  de  Somme  s'est  retiré  de  Piedmont, 

emmenant  tout  son  train,  avec  resolution  de  tuer  le 
colonnel  Clxeramont,  qui  faict  Testât  de  maistre  de 
camp  de  la  fanterie  italienne,  en  quelque  part  qu'il  le 
trouvera  ;  qu'à  la  vérité  c'est  un  personnage  lequel , 
tout  impotent  qu'il  est  ne  peut  compatir  avec  personne; 
qu'il  est  nécessaire  d'en  pourvoir  d'un  autre  en* sa  place, 
et  renvoyer  ledict  sieur  duc  de  Somme  si  la  guerre 
doit  continuer,  estant  prince  de  jugement  et  de  ser- 
vice. Voila  sommairement  tout  ce  qui  se  passa  durant 
les  trois  mois  de  mon  absence. 

Le  vingt- quatriesme  mars,  il  manda  à  Sa  Majesté 
avoir  receu  l'advis  qu'elle  luy  donnoit  de  la  conclusion 
de  la  paix  que  je  luy  avois  porté  ;  qu'il  en  avoit  loué 
Dieu  de  tout  son  cœur,  et  d'autant  plus  volontiers  qu'il 
comprenoit  qu'elle  estoit  fort  au  contentement  de  Sa 
Majesté,  laquelle  il  supplioit  tres-humblement  luy  ren- 
voyer le  sieur  de  Gonnort  son  frère  pour  luy  aider  à 
l'exécution  d'icelle  ;  mais  que  surtout  il  estoit  très  né- 
cessaire qu'elle  pourveust,  non  tant  au  licentiement 
des  gens  de  guerre  comme  au  payement  qu'il  estoit 
nécessaire  leur  faire  auparavant  que  d'en  parler;  au- 
trement ils  s'empareroient  ou  saccageroient  quelques 
villes  ,  dont  elle  recevroit  infiny  desplaisir,  à  la  con- 
sidération de  M.  de  Savoye.  que  elle  devoit  recevoir 
à  beaufrere. 

Que  pour  contenter  Sa  Majesté,  et  tous  les  princes 
et  seigneurs  qu'elle  avoit  receuz  en  amitié,  il  estoit 
nécessaire  qu'elle  luy  envoyast  par  le  sieur  de  Gonnort 
tous  les  mémoires  et  instructions  sur  tout  ce  qu'il  au- 
roit  à  exécuter  et  ordonner  dudict  traicté  de  paix,  avec 
les  descharges  qui  estoient  nécessaires,  et  sans  les- 
quelles il  ne  pourroit  rien  entreprendre  ou  exécuter. 

Remonstra  pareillement  à  Sa  Majesté  que  les 
sieurs  de  Sanfré,  de  Morette,  d'Ormée,  conte  de  De- 
zane,  et  plusieurs  autres  gentils-hommes,  tant  du 
Mont  -  Ferrât  que  du  Piedmont ,  avoient  fort  fidelle- 
ment  porté  les  armes  au  service  de  Sa  Majesté,  et 
que  si  elle  n'en  obtenoit  la  grâce  avec  la  jouissance 
de  leurs  biens ,  qu'ils  demeureroient  du  tout  ruinez } 
qui  seroit  un  exemple  de  dangereuse  conséquence  et 
pour  le  présent,  et  pour  le  futur  aussi  5  et  qu'il  n'y 
avoit  meilleur  remède  que  de  coucher  un  article  dans 
le  traicté  de  paix ,  par  lequel  tous  bannis  de  Naples , 
de  Sicile,  de  Milan,  de  Piedmont  et  du  Mont-Fer- 
rat ,  pour  quelque  cause  que  ce  soit ,  seroient  réinté- 
grez en  leurs  biens  et  charges,  et  tous  ceux  aussi  qui 
ont  de  costé  ou  d'autre  porté  les  armes  en  ceste  der- 
nière guerre. 

Que  Dieu  ayant  opportunément  concédé  à  Sa  Ma- 
jesté la  paix  tant  nécessaire  à  la  France,  et  à  toute  la 
chrestienté,  qui  devoit  estre  publiée  le  sixiesrae  avril, 
conforme  à  ce  qu'elle  luy  mandoit  par  Boy  vin,  il  en 
avoit  faict  rendre  grâces  et  bénédictions  publiques  à 
sa  divine  Majesté  par  cantiques  et  processions,  par 
feux  de  joye  de  tous  costez,  et  par  salves  de  canon- 
nades; que  luy-mesme  en  particulier  en  avoit  faict 
encores  de  mesme,  avec  supplications  très- dévotes 
à  ce  qu'il  plaise  au  Souverain  donner  à  Sa  Majesté 
tout  le  contentement  et  toute  la  consolation  qu'elle 
doit  attendre  des  grandes  alliances  qu'elle  a  contrac- 
tées et  avec  le  roy  d'Espagne ,  et  avec  M.  de  Savoy e, 
et  la  grâce  aussi  à  eux  tous  de  porter  un  jour  leurs 
armes  contre  les  Infidelles ,  agrandis  par  la  dissention 
des  Chrestiens,  parmy  lesquels,  adorans  uo  mesme 

Jésus-Christ,  il  ne  peut  succéder  altération  sans  que 
l'église  catholique  n'en  reçoive  quelque  ruineux  pré- 
judice. 

Publication  de  la  paix  de  l'an  i55y. 

«  Ojv  faict  à  savoir  à  tous  que  bonne,  ferme,  stable 
et  perpétuelle  paix,  amitié  et  réconciliation  est  faicte 
et  accorde'e  entre  tres-haull ,  très  excellent  et  tres- 
puissant  prince  Henry,  par  la  grâce  de  Dieu  roy  de 
France  tres-chreslien,  nostre  tres-souverain  seigneur, 
et  très  haut  ,  tres-puissant  et  très-excellent  prince 
Philippes ,  roy  des  Espagnes  ;  aussi  très-hauts ,  tres- 
excellents  et  tres-puissans  prince  et  princesse,  Fran- 
çois et  Marie,  roi  et  roine  d'Escosse,  dauphine  de 
France;  et  très  haute  et  tres-puissante  princesse  Eli- 
zabelh,  roine  d'Angleterre,  leurs  vassaux,  sujets  et 
serviteurs,  en  tous  leurs  royaumes,  pais,  terres  et  sei- 
gneuries de  leur  obéissance;  et  est,  ladicte  paix,  gene- 
ralle  et  communicative  entr'eux  et  leursdicts  sujects, 
pour  aller,  venir,  séjourner,  retourner  et  converser, 
marchander,  communicquer  et  negotier  les  uns  avec 
les  autres  es  pais  des  uns  et  des  autres,  librement, 
franchement  et  seurement,  par  mer,  par  terre,  par  ri- 
vière et  eaux  douces,  tant  deçà  que  delà  les  Monts, 
et  tout  ainsi  qu'il  est  accoustumé  faire  en  temps  de 
bonne,  sincère  et  amiable  paix,  telle  qu'il  a  pieu  à 
Dieu  par  sa  bonté  envoyer  et  donner  ausdits  seigneurs 
princes  et  à  leurs  peuples  et  sujets  ;  deffendant  et 
prohibant  tres-expressement  à  tous,  de  quelque  estât, 
qualité  ou  condition  qu'ils  soyent,  qu'ils  n'ayent  à  en- 
treprendre, intenter  ny  innover  aucune  chose  au  con- 
traire, sur  peine  d'estre  punis  comme  infracleurs  de 

paix  et  perturbateurs  du  bien  et  du  repos  public. 
Faict  a  Viliers-Costerets  le  7  avril  1559.  Signé  Henry, 
et  au  dessous,  du  Thieu.  » 

Or  puis  qu'il  est  ainsi  que  les  amitiez  ne  peuvent 
estre  conciliées,  mesmes entre  les  grands  princes,  que 
par  l'assistance  que  Dieu  y  apporte ,  il  en  résulte  que 
c'est  son  œuvre,  et  que  cest  œuvre  rendra  de  jour  à 
autre  de  foit  excellens  et  savoureux  fruicts  à  l'advan- 
cement  et  seurté  de  ceste  pauvre  republique  chres- 
tienne  qui  a  enduré  tant  et  tant  d'adversitez  ;  que 
parmy  tout  cela  il  est  encores  nécessaire  que  le  prince, 
par  ceste  suprême  debonnaireté  qui  reluit  de  toutes 
parts  en  luy,  ait  souvenance  que  tous  les  grands  ex- 
ploits qu'il  a  beureusementdemeslez  ont  eu  l'assistance 
de  Dieu  pour  leur  guide,  mais  que  la  main,  l'affection, 
le  sang  et  les  biens  de  ses  sujets  et  serviteurs,  ont  esté  les 
instrumens  de  ceste  félicité,  et  que  partant  chacun, 
selon  sa  portée  et  condition ,  doit  avoir  part  au  banquet 
de  ceste  glorieuse  paix,  et  principalement  les  princes 
et  les  seigneurs  estrangers  qui  ont  embrassé  la  fortune 
et  le  service  de  Sa  Majesté,  afin  qu'en  ce  gracieux 
raictement  chacun  soit,  par  intentions  pareilles,  mais 
par  proportions  différentes,  invité  à  aimer,  honnorer 
et  servir  Sa  Majesté  à  toutes  sortes  d'evenemens  aus- 
quels  les  grands  Estats  sont  assujectis  par  les  loix  de 
l'humanité,  laquelle  ne  trouvera  jamais  rien  de  ferme 
ny  d'arresté  qu'en  la  vie  éternelle;  que,  parmy  tous 
ceux  qui  ont  servy  Sa  Majesté  durant  ces  guerres,  il  y 
a  plusieurs  seigneurs  milan nois,  genevois  (0,  pied- 
montois,  astizans,  montferrins  et  autres,  qui  ont  em- 
ployé et  les  biens  et  la  vie  pour  le  service  de  Sa  Ma- 

(')  Génois. 

jesté,  et  avec  tant  d'ardeur  et  dévotion,  que  ce  seroit 
chose  de  pernicieux  et  déplorable  exemple  si ,  au  par- 
tir de  là  ,  la  paix  survenante  ,  ils  demeuroient  sans 
recompense,  et  sans  l'asseurance  qui  leur  doit  estre 
concédée  sur  les  choses  passées  par  les  princes  contre 
lesquels  ils  ont  servy  :  c'est  un  devoir  lequel  oblige  et 
les  princes  et  tous  autres  à  rendre  à  chacun  ce  qui  luy 
appartient  par  une  franche  disposition  et  volonté,  qui 
ont  pour  guyde,  et  pour  fin  principale,  ceste  charité 
([ue  Dieu  nous  a  tant  et  tant  recommandée ,  et  sans 
laquelle  nos  actions  demeurent  sans  mérite.  Par  toutes 
ces  considérations,  plus  familières  à  Sa  Majesté  qu'à 
nul  autre  prince  de  la  terre ,  le  mareschal  la  supplie 
tres-humblement  avoir,  et  en  gênerai  et  en  particulier, 
tous  ses  bons  serviteurs  en  telle  recommandation  et 
souvenance  ,    que  selon  leurs  mérites  ils  se  puissent 
ressentir  de  ses  grâces  et  de  ses  faveurs  après  tant  de 
pertes,  de  peines  et  de  labeurs,  et  ne  les  laisser  en- 
vieillir  et  ruiner  parmy  les  espérances ,  qui  est  la 
seule  chose  qui  ne  peut  estre  ostée  aux  misérables; 
finalement  que    la   majesté   des    rois    représentant  , 
comme  elle  faict,  ça  bas  celle  de  Dieu,  il  en  resuite 
qu'ils  doivent  tascher  de  rendre  à  leurs  amis,  servi- 
teurs et  sujects,  cest  heur  et  ceste  félicité  qui  dépend 
de  leurs  jugemens,  puissance  et  débonnaireté. 

Le  vingt-deuxiesme  avril  i55o,,  le  mareschal  de- 
pescha  le  [gênerai  Coyffier  vers  le  Roy,  le  chargeant 
de  remonstrer  à  Sa  Majesté  que  le  jour  de  la  publica- 
tion dela[paix^les  peuples  s'estoienteslevez  en  plusieurs 
endroicts,  crians  viveSavoyel  Savoyel  et  entre  autres 
dans  Thurin ,  Montcallier ,  Yvrée  et  Saviglan;  qu'au 
contraire  de  ceux-cy,  Quiers  avoit  faict   toutes  de- 

monstrations  d'amour  et  d'affection  envers  Sa  Majesté, 
offrans  les  liabitans  leurs  biens  et  leurs  personnes. 

Que  les  principaux  et  des  villes  et  de  la  noblesse, 
esmeuz  par  des  lettres  inconsidérément  escrites  de  la 
Cour,  estoient  des-ja  montez  à  cheval  pour  aller  sa- 
luer M.  de  Savoye,  la  pluspart  d'eux  sans  luy  en  de- 
mander congé:  par  lesquelles  démonstrations,  et  qui 
augmentent  tous  les  jours,  il  est  aysé  à  recognoistre 
que  les  démolitions  des  places  restituables,  ne  se  pour- 
roient  faire  sans  la  force  et  sans  argent,  et  sans  ayde 
de  pionniers  venans  de  Dauphiné  et  Provence ,  mesmes 
dans  un  terme  si  court  qu'est  celuy  que  Sa  Majesté 
aprins. 

Que  pour  remédier  à  l'un  et  à  l'autre  inconvénient, 
il  est  nécessaire  que  M.  de  Savoye  envoyé  à  chacune 
des  villes  qui  se  doivent  démolir  un  gentilhomme  des 
siens,  avec  authorité,  tant  pour  contenir  les  peuples 
comme  pour  faire  venir  grande  quantité  de  pionniers, 
pour  s'en  plustost  depescher. 

Que  s'il  est  ainsi  que  le  terme  de  la  démolition  ne 
puisse  estre  prolongé  ou  exécuté  par  le  moyen  que 
dessus,  il  seroit  plus  à  propos  de  gratiffier  M.  et  ma- 
dame de  Savoye  de  l'entiereté  des  places,  que  d'y 
mettre  la  main  et  ne  le  pouvoir  toutes-fois  achever, 
laissans  par  ce  moyen  à  ces  princes  une  odeur  un  peu 
rigoureuse  sur  ce  qu'ils  doivent  espérer  de  la  géné- 
reuse main  de  Sa  Majesté,  à  la  volonté  de  laquelle  le 
tout  est  remis ,  outre  que  cela  leur  donneroit  occasion 
de  se  comporter  plus  gracieusement  envers  les  places 
qui  demeurent  à  Sa  Majesté. 

Que  si  la  rétention  des  cinq  villes  est  mesurée  à  la 
seule  enceinte  de  demie  lieue  à  Tentour  de  leurs  mu- 

railles,  c'est  leur  donner  une  fort  estroite  prison,  et 
dans  laquelle  il  leur  seroit  impossible,  quoy  qu'ils 
sceussent  faire,  de  recouvrer  dequoy  nourrir  ny  eux 
ny  les  garnisons;  et  aussi  que  ce  ne  sera  doresnavant 
qu'une  pépinière  de  disputes  et  de  querelles,  soit  qu'on 
sorte  plus  outre  ou  que  le  manant  vueille  emporter 
dans  la  ville  le  bien  qu'il  a  en  la  campagne,  qui  sera  re- 
cogneue  d'autres  princes  que  du  Roy.  D'alléguer  que 
M.  de  Savoye,  d'année  en  année  pourvoira  à  ceste  in- 
commodité et  nécessité  des  vivres,  et  qu'estant  si  af- 
fectionné qu'il  est  à  Sa  Majesté,  il  aura  plus  de  soing 
et  de  respect  aux  commoditez  des  places  de  Sa  Majesté 
qu'aux  siennes  propres  ; 

Il  est  véritablement  à  croire  que  ce  prince,  qui  a 
l'ame  généreuse,  fera  encores  mieux  que  tout  cela; 
mais  toutesfois  il  est  homme, et,  comme  tel,  subject  à 
mutations  et  aux  vicissitudes  des  choses  humaines , 
qui  ne  demeurent  jamais  gueres  arrestées  à  mesme 
but;  quoy  succédant,  que  deviendroientces  places  ?  car, 
à  dire  ouvertement  ce  qui  en  est,  elles  ne  despendront 
pas  doresnavant,  non  de  leur  propre  force,  mais  delà 
discrétion  de  M.  de  Savoye,  qui  ne  s'est  pas  toutesfois 
voulu  luy-mesme  sousmettre  à  celle  du  Roy,  l'ayant 
bouclé  de  si  près  qu'il  a  faict,  et,  par  l'accord,  retenu 
à  luy  l'authorité  de  cela  mesme  qui  devoit  tout  nue- 
ment  et  simplement  dépendre  de  Sa  Majesté;  chose 
qui  ne  fut  jamais  praltiquée  où  il  s'est  traicté  de  l'Es- 
tat,  voire  mesme  du  père  au  fils. 

Que  ceste  restriction,  laquelle  les  serviteurs  de  Sa 
Majesté  ne  peuvent,  comment  que  ce  soit,. bonnement 
digérer,  leur  a  donné  occasion,  non  pas  de  vendre  les 
munitions  et  vivres  qui  sont  dans  les  places  restitua- 

bles,  comme  Sa  Majesté  vouloit,  mais  bien  de  les 
faire  porter  dans  celles  qui  luy  demeurent,  à  leur 
future  seureté,  ou  pour  en  secourir  les  affaires  selon 
ce  que  Festroict  auquel  ils  sont  reduicts  le  pourra  re- 
quérir. 

Que  s'il  ne  plaist  à  Sa  Majesté  envoyer  diligemment 
de  l'argent  pour  casser  et  pour  licentier  les  gens  de 
guerre,  et  pour  ceux  aussi  qui  ont  à  demeurer  dans 
les  cinq  places,  il  est  à  craindre  qu'ils  ne  facent  quel- 
que grand  desordre  dans  les  villes ,  dont  M.  et  madame 
de  Savoye  luy  donneroient  la  coulpe,  par  une  opinion 
qu'ils  ont  conceue  que  le  mareschal  leur  est  contraire, 
à  ce  qui  luy  en  a  esté  escrit  de  la  Cour,  et  comme  on  a 
assez  faict  recognoistre  au  secrétaire  Boyvin  lors  qu'il 
en  est  paity,  n'ayant  toutesfois  rien  faict  que  ce  qui 
apartenoit  à  un  sage  negotiateur  et  fort  fidelle  serviteur 
du  Roy. 

Qu'il  plaise  à  Sa  Majesté  faire  quelque  honneur  et 
ordonner  aussi  entretenement  aux  gouverneurs  des 
places,  capitaines  et  autres  personnes  notables  qui 
l'ont  servy  en  Piedmont,  selon  le  roolle  qui  en  sera 
envoyé  ;  la  pluspart  desquels  seroient  autrement  con- 
traints daller  mandier  leur  pain  et  chercher  leur  for- 
tune hors  du  royaume,  au  grand  mespris  et  desservice 
de  Sa  Majesté  ;  mais  parmy  tous  ceux-là  ceux  qui 
sont  bannis,  et  qu'on  a  indignement  négligé  de  com- 
prendre aux  traictez  de  paix ,  et  entre  autres  les  sieurs 
Ludovic,  Ierome  et  Carie  de  Birague,  avec  douze  en- 
fans,  la  pluspart  desquels  portent  desja  les  armes,  le 
président  Birague,  les  comte  de  Beyne  et  de  Dezane, 
de  Sanmé,  de  Morette,  d'Ormée,  La  Chiuza,  et  in- 
finis autres  braves  cavaliers. 

Il  y  a  aussi  les  gens  de  la  cour  de  parlement  et  cham- 
bre des  comptes,  et  plusieurs  autres  officiers,  qui  ne 
sçauront  maintenant  que  devenir  avec  leurs  pauvres 
familles;  c'est  en  cest  endroict  où  la  grandeur  et  la  de- 
bonnaireté  du  Roy  doit  tourner  les  yeux  pour  se  ren- 
dre vray  imitateur  de  celuy  duquel  il  représente  l'image 
en  terre. 

Et  en  fin,  que  s'il  ne  plaisoit  à  Sa  Majesté  desployer 
ses  bénédictions  sur  eux  et  sur  mes  anciens  et  hono- 
rables services,  que  je  ne  sçaurois  que  devenir,  non  plus 
que  les  autres,  avec  ma  famille. 

Que  l'artillerie  et  munitions  de  guerre  seront  toutes 
retirées  dans  les  cinq  places  ;  mais  que  pour  ordonner 
de  toutes  choses  au  contentement  de  Sa  Majesté  et  de 
M.  de  Savoye ,  il  la  supplie  renvoyer  M.  de  Gonnort 
en  Piedmont ,  assisté  des  principaux  ministres  dudict 
sieur  duc ,  pour  luy  aider  au  règlement  de  toutes  les 
choses  qui  sont  nécessaires  à  l'establissement  de  la  paix, 
mais  sur  tout  avec  deniers,  sans  lesquels  rien  ne  pourra 
estre  acheminé  au  contentement  de  l'un  ny  de  l'autre, 
ny  du  mareschal  mesme,  ores  qu'il  ne  désire  que  de 
les  servir  en  toute  affection  et  pureté. 

Que  pour  satisfaire  au  commandement  de  Sa  Ma- 
jesté il  luy  envoyé  présentement,  par  ledict  Coiffier, 
Testât  des  forces  qui  doivent  estre  retenues  en  chacune 
des  cinq  places,  reservant  à  Sa  Majesté  la  diminution 
et  le  choix  des  capitaines ,  à  sçavoir  :  à  Thurin  six  en- 
seignes de  trois  cens  hommes  chacune,  et  cent  chevaux 
et  cinquante  hommes  au  chasteau. 

A  Quiers  autant,  et  trente  hommes  dans  la  Ro- 
quette. 

A  Villeneufve,  quatre  enseignes  et  cinqu ante  chevaux 

AChivas,   quatre  enseignes  et  cinquante  chevaux. 

A  Pignerol  ,  deux  enseignes  et  cent  cinquante 
hommes  clans  le  chasteau,  avec  trente  chevaux  dans 
la  ville. 

A.  Carmagnoles,  quatre  enseignes,  cent  hommes  au 
chasteau  et  cent  chevaux  en  la  ville. 

Une  enseigne  de  trois  cens  hommes  à  despartir 
dans  les  chasteaux  de  Salluces ,  Revel  ,  Verceil  et 
Dronier. 

Somme  toute  :  huict  mille  cent  trente  hommes  de 
pied  et  quatre  cent  trente  chevaux. 

Tout  ce  qui  se  passa  en  Piedmont  depuis  la  publica- 
tion de  la  paix,  et  sur  l'exécution  d'icelle ,  jusques  à  la 
déplorable  mort  de  ce  bon  roy  Henry  II,  et  jusques  en 
Tan  i56o ,  que  M.  de  Bourdillon  fust  envoyé  en  Pied- 
mont  pour  successeur  au  mareschal  de  Brissac,  ne 
contient  aucun  acte  ny  exécution  militaire  digne  d'estre 
recommandée  à  la  postérité  ;  ains  tout  le  reste  de  ce 
temps  se  passa  en  propositions  et  répliques  sur  la  finale 
exécution  de  la  paix,  de  laquelle  la  France  ne  joiiist 
pas  long  temps ,  comme  les  histoires  nous  peuvent 
apprendre ,  Dieu  le  permettant  ainsi  pour  l'expia- 
tion de  nos  péchez  ,  et  pour  nous  apprendre  que 
nous  ne  devons  lien  attendre  de  permanent  jusques  à 
ce  que  nous  jouissions  de  la  félicité  à  jamais  perdu- 
rable. 

Voilà  ,  messieurs ,  voilà  les  tragicques  fruicts  qu'ap- 
porta la  routture  de  ceste  avantageuse  trefve  de  l'an 
j555,  à  la  suscitation  (  mal  .digérée  )  du  Pape,  et  en 
quoy  faisant  la  France  irrita  Dieu  et  la  fortune  tout  en- 
semble :  le  mareschal ,  comme  amateur  de  la  seureté 
«t  de  l'avancement  de  l'Estat ,  s'y  opposa  tousjours, 

comme  vous  avez  veu,  avec  la  mesine  dévotion  et  par 
les  mesmesveritez  qu'il  avoit  tousjours  présentées  et  au 
Roy  et  au  conseil,  prévoyant,  par  un  esprit  prophéti- 
que, les  maux  et  les  inconvemens  qui  en  succédèrent 
depuis;  mais  il  fut  là  Cassandre,  et  le  Roy  un  autre 
Priam,  tant  eurent  en  fin  de  puissance  et  d'authorité 
ceux  qui  avoientpeut  estre  envie  de  mesnager  l'Estat  à 
leur  commodité  particulière.  La  diligence,  la  fidélité 
et  la  valeur  que  ce  seigneur  apporta  tousjours  aux  af- 
faires, tant  civils  que  militaires  (ores  que  dignes  de  re- 
compense et  d'honneur),  ne  luy  laissèrent  finalement 
que  le  propre  contentement  qu'il  avoit  en  luy  mesme 
d'avoir  eu  pour  compagnes  de  ses  armes  la  bénédiction 
de  Dieu  ,  les  ppines,  les  veilles  ,  les  sueurs,  les  nécessi- 
tez, la  faim  ,  et  la  propre  sincérité  d'une  saincte  et  ver- 
tueuse conscience. 

Et  neantinoins  tout  ce  que  ce  bon  seigneur  regret- 
toit  avec  plus  de  douleur,  c'estoit  l'ingrat  traictement 
qui  estait  praticqué,  non  envers  luy ,  mais  contre  tant 
et  tant  de  vaillants  seigneurs,  capitaines  et  autres,  qui 
n'avoient  non  plus  que  luy  espargné  leur  sang  et  leurs 
fortunes  au  service  du  prince  et  de  la  patrie;  à  propos 
de  quoy  il  disoit  fort  souvent  qu'il  supportait  fort  cons- 
tamment, quant  à  luy,  la  perte  et  lefruictde  ses  honora- 
bles labeurs,  mais  non  jamais  le  mespris  et  le  rabaisse- 
ment que  ceste  desavantageuse  paix  apportait  au  prince 
et  à  l'Estat  :  que  l'adversité  luy  ayant  tousjours  esté 
comme  naturelle  et  la  félicité  casuelle,  tout  cela  luy  es- 
toit  indiffèrent;  mais  qu'il  regrettait  surtout  deux  seules 
choses  :  l'une  d'avoir  cru  qu'il  estait  bon  qu'un  grand 
capitaine  tint  tousjours  son  maistre  en  appétit  de  sa 
valeur,  et  qu'il  s'escartast  quelque  fois  au  loin  de  luy  ; 

l'autre  de  n'avoir  aussi  recognu  de  bonne  heure  qu'il 
y  a  une  certaine  prefixion  et  révolution  de  temps,  jus- 
ques  auquel  le  grand  capitaine  devoit  manier  la  gloire 
des  armes  outrepassant,  lequel  la  fortune  respandoit 
sur  luy  tant  d'envies  et  tant  d'infortunes,  qu'il  demeu- 
roit  le  plus  souvent  accablé  sous  le  faix,  comm'il  avoit 
faict,  ne  luy  estant  demeuré  autre  chose  pour  trophée 
de  sa  valeur  qu'une  ame  courageuse  etfidelle,  et  la- 
quelle avoit  aujourd'lmy  tourné  toutes  ses  espérances 
à  Dieu  seul. 

Las  !  s'il  fut  mal  traicté  en  Piedmont,  il  le  fut  en- 
core pis  à  son  retour  en  France  ;  de  manière  qu'envi- 
ron huict  jours  devant  son  decés,  et  prenant  congé  de 
luy,  il  me  dict,  parmy  plusieurs  discours,  que  l'envie 
ne  combatroit  ny  travailleroit  jamais  ses  louanges  ny 
ses  mérites,  puisque  la  mesme  vérité  les  portoit  sur 
ses  espaules,  et  en  fin  que  Dieu  luy  faisoit  une  grande 
grâce  de  le  retirer  hors  de  tant  et  tant  de  dangereux 
orages  qu'il  prevoyoit  devoir  bien  tost  advenir  sur  la 
France,  pour  n'avoir  voulu,  comme  elle  devoit,  que 
la  mesme  vertu  et  valeur ,  qui  l'avoient  illustrée  de 
tant  et  tant  de  belles  et  glorieuses  conquestes,  fussent 
celles  aussi  qui  maintinsent  et  qui  augmentassent  les 
conquestes,  le  mespris  desquelles  inonderoit  bien-tost 
le  royaume  de  misères  et  de  malheurs  plus  grands 
que  ceux  qui  commençoient  des-jà  à  paroistie.  En 
fin  je  couronneray  son  tombeau  de  festons,  de  lar- 
mes, de  regrets,  et  portant  ce  titre  :  II  fut  lousjours 
vainqueur ,  et  non  jamais  vaincu  par  Uespngnolle 
audace ,  et  que  ce  fut  à  la  vérité  un  seigneur  qui  eut 
le  courage  deCyrus,  la  tempérance  d'Agesilaiis,  l'en- 
tendement de  Themistocles,  l'expérience  de  Philippe, 
3o.  ?9 

la  hardiesse  de  Brasidas,  et  la  suffisance  dePericles  au 
maniement  de  l'Estat. 

Selon  le  jugement,  le  gré  et   la  faveur   qui  seront 
apportées  à  ce  mien  vertueux  labeur,  je  poursuivray, 
soubs  la  bénédiction  de  Dieu  ,  ce  qui  advint  depuis  la 
paix  et  jusques  à  l'année  i56i,  et  d'autant  plus  vo- 
lontiers, que  tous  ceux  qui  sont  appeliez  au  manie- 
ment de  l'Estat  y  trouveront  assez  de  quoy   enrichir 
leur  jugement   au   maniement   des    affaires    civils   et 
militaires   :    cependant     m'estans    tombez    entre    les 
mains  les  traictez    de   la  paix  de  5$,  j'ay   jugé   que 
je  ne  pouvois  mieux  faire  <jue  de  les  insérer  dans  la  fin 
de  mes  Mémoires,  pour  ample  instruction  de  ce  qui 
s'en  ensuivit,  comme  aussi  ay  je  faict  certains  vers  de 
M.Faure,  président  de  Genevois,  par  lesquels  il  repré- 
sente, comme  dans  un  tableau,  les  mesmes  desfaveurs 
que  couru!  le  mareschal,  au  lieu  de  la  gloire,  de  l'hon- 
neur et  de  la  récompense  que  ceste  belle  ame  me- 
ritoit. 

Si  l'arbre  qui  a  dressé  ces  Mémoires  ne  vous  a 
donné  toutes  les  mignardes  fleurs  que  vous  y  pensiez 
trouver,  contentez-vous  aumoins  d'y  recueillir  les 
bons  fruicts  qu'il  a  produict  ça  et  là  pleins  d'honneur 
et  de  vérité,  et  non  de  flatterie  ou  afféterie  indignes 
de  l'histoire. 

Par  les  dix  précédents  livres,  j'ay  représenté  au 
vray  le  demeslement  des  armes  advenu  delà  les 
Monts  depuis  l'année  i55o  jusques  au  jour  de  la 
publication  de  la  paix,  qui  fut  faicte  en  l'année  i55o, 
et  publiée  l'unziesme  avril.  Vous  verrez  maintenant 
que  s'il  y  eust  des  bonnes  et  des  mauvaises  fortunes 
parmy  l'exploict  des  armes,  qu'il  n'y  en  eut  pas  guie- 
res  moins  au  demeslement  de  ceste  paix  mal  digérée, 
par  je  ne  sçay  quelle  inconsideration  ou  relasche  qui 
ne  nous  est  assez  souvent  que  trop  familière.  Ce  ne 
furent  que  couvertes  vengeances  ,  desordres  et  incon- 
veniens  si  grands  au  préjudice  de  l'Estat,  que ,  en  les 
représentant  au  naturel,  j'entre  en  de  si  cuisants  re- 
grets ,  que  mon  ame  en  frémit  encores  toute.  A.  la  vé- 
rité, je  suis  l'un  de  ceux  qui,  pour  sa  petite  portée, 
s'en  est  le  plus  cruellement  senty,  et  par  la  perte  des 
biens  et  des  grades  que  j'avois  labourieusement  acquis 
sous  la  benefîcente  main  de  nos  Roys,  que  Dieu  ap- 
pella  tous  les  u  ns  après  les  autres  7  et  lors  qu'ils  avoient 
plus  de  volonté  à  mon  advancement  que  moy-mesme 
de  le  recevoir.  Ce  sont  des  coups  que  ce  grand  et  sou- 
verain Ouvrier  descoche  tousjours  pour  nous  renger  à 
luy  quand  nous  abusons  de  ses  grâces,  lesquelles  il 
départ,  non  selon  nos  passions  et  nos  esgarez  désirs  , 
mais  selon  ce  qu'il  cognoist  nous  estre  expédient.  Si 
nous  le  sçavions  ainsi  recognoistre  par  une   saincte 

contrition  de  nos  fautes,  rien  ne  nous  travailleroit  ny 
estonneroit  jamais. 

Le  vingt-uniesme  avril  i55o, ,  le  maresclial  remons- 
tra  au  Roy  que  la  publication  de  la  paix  avoit  faict 
lever  le  nez  si  haut  à  tous  ceux  des  villes  et  de  la  cam- 
pagne raesrae,  qu'ils  commençoient  desja  à  mespriser 
ses  commandements  et  à  refuser  de  payer  les  charges 
que  la  nécessité  des  affaires  avoit  faict  imposer,  et 
qu'il  fallo  t  encoies  nécessairement  continuer,  pour 
pouvoir,  selon  lordie  de  la  paix,  procéder  à  la  dé- 
molition des  places  reslituables  ,  pour  accomplir  la- 
quelle le  terme  avoit  esté  prins  si  court,  qu'à  grande 
peine  en  pourroit-on  seulement  esgratigner  les  con- 
trescarpes; que  s'il  en  aclvenoit  de  la  clameur,  comme 
il  prevoyoit  assez,  qu'il  en  faudroit  rejetter  la  coulpe, 
non  sur  luy,  mais  sur  ceux  qui  avoient  faict  trop  bon 
marché  de  l'Estat,  de  la  réputation  et  du  temps  mesme, 
le  plus  cher  et  le  plus  viste  de  tous. 

Que  les  soldats,  se  trouvants  destituez  de  ce  peu  de 
secours  qu'on  tiroit  du  pays,  et  de  leur  solde  dont  il 
n'estoit  nouvelle,  se  mutineroient,  et  peut-estre  sac- 
cageroient  ou  la  campagne,  ou  les  propres  villes  où 
ils  estoient  en  garnison  ;  que  Sa  Majesté  estoit  celle 
seule  qui  pouvoit  prévenir  ces  playes,  leur  faisant  di- 
ligemment apporter  leurs  payements,  à  fin  de  les  li- 
centier  par  après  ,  que  M.  de  Savoye ,  au  dommage 
duquel  tout  cela  succederoit,  ne  devoit  avoir  rien  de 
plus  pressé  que  de  denescher  cependant  l'un  de  ses 
ministres  pour  faire  de  si  grandes  levées  de  pionniers 
de  tous  costez,  que  tant  plus  diligemment  les  démo- 
litions et  les  restitutions  aussi  peussent  prendre  la 
mesme  lin  que  le  mareschal  ne  desiroit  pas  moins  que 


DE  DUV1LLAHS.     [l55()]  20,5 

luy ,  qu'il  est  toutes-fois  à  craindre  que  ce  prince,  qui 
n'a  faute  de  jugement  ny  d'expérience,  ne  marche 
en  cestendroict  au  pas  delà  tortue,  faisant  son  compte 
que,  en  dilayant  et  connivant,  le  temps  s'escouleroit , 
et  que,  le  terme  venu  ,  Sa  Majesté  auroit,  pour  respect 
du  parentage,  honte  d'en  faire  demander  la  prolon- 
gation, et  encores  plus  de  luy  refuser  la  grâce  que 
il  pourroit  demander  sur  la  discontinuation  des  dé- 
molitions ?  qui  sont  de  telle  conséquence  qu'elles 
vallent  bien  le  demander.  Ce  prince  n'a  faute  d'ex- 
périence pour  en  sortir  à  son  honneur  ;  je  croy 
qu'en  pareil  cas  nous  ne  nous  oublierons  non  plus 
que  luy. 

A  la  vérité  il  faut  advouër,  quelque  bonne  mine  que 
nous  sçachions  faire,  qu'au  faict  de  la  paix  et  de  ses 
exécutions,  que  nous  y  courusmes  en  poste,  et  sans 
guide  toutesfois;  car  ceux  qui  s'en  veulent  excuser  sur 
la  calamité  où  les  affaires  estoient  lors  reduicts,   ne 
sçauroient  nier  que  nostre  propre  imprudence  et  im- 
patience ne  soient  celles  qui  nous  y  embarquarent , 
ayans  négligé,  ou  pour  mieux  dire,  indignement  mes- 
prisé  les  deux  choses  principales  qui  peuvent  soustenir 
et  conserver  l'Estat  et  la  réputation  :  la  première,  la  di- 
ligente provision  des  armes  pour  faire  la  paix  à  che- 
val,  et  non  à  pied,  comme  nous  fismes ,  et  les  pour- 
parlers de  laquelle  durèrent  si  long  temps,  qu'on  eut 
autant  de  loisir  pour  ce  faire  que  l'Espagnol,  auquel 
nostre  négligence  prépare  la  planche  pour  remporter 
et  l'honneur  et  l'utilité  de  la  paix;  l'autre  les  dange- 
reuses conséquences  où  nous  envelopperions  pour  l'ad' 
venir  la  seureté  de  l'Estat,  le  despouïllant  de  costé  et 
d'autre  d'environ  soixante  places  fortes,  qu'ils  n'eussent 

sceu  emporter  en  trente  ans  (  terme  suffisant   pour 
prendre  party  convenable  ).  Las  !  nous  quitasmes  en  . 
un  seul  jour  ce  que  nous  pleurerons  en  plusieurs  an- 
nées. Quel  fatal  et  particulier  mal -heur  est  cestuy-cy 
du  François,  qu'il  sçache  fort  généreusement  com- 
battre et  conquérir,  et  ne  rien  garder ,  toutesfois  dési- 
rer toutes  nouvelletez  et  le  généreux  remuement  des 
armes ,  et  tout  incontinant  s'en  soûler  et  relascher  !  Ce 
n'a  pas  esté  seul  ce  bon  Henry  II  qui  a  couru  ces  nau- 
frages ;   Charles    VIII,  Loys  XI  et  François  I  firent 
tous  de  mesme  et  en  divers  endroits.  Oublions  ces  trop 
repentines  inconsiderations,  et  au  lieu  d'elles  cultivons? 
avec  prudence  et  jugement,  la  prévoyance,  l'astuce 
et  la  patience  de  l'Espagnol,  et  nous  ne  desmordrons 
jamais  non  plus  que  luy.  Je  croy  qu'il  y  a  je  ne  sçay 
quoy  de  caché  en  la  prompte  valeur  du  François,  qui 
la  faict  relascher  lors  qu'elle  devroit  plus  roidir,  ou 
que  c'est  Dieu  qui  la  renverse  par  l'oubliance  qui  court 
quelquefois  en  la  saincte  et  humiliée  recognoissance 
de  ses  grâces. 

Le  vingt-  troisiesme  avril ,  le  gênerai  Coiffier  fut  de- 
pesché  vers  le  Roy,  tant  pour  en  apporter  quelque  sa- 
lutaire restrainctif  au  dangereux  flux  des  maladies 
cy- devant  discouruès,  comme  pour  persuader  à  Sa 
Majesté  de  ne  se  laisser  emporter  aux  prières  et  aux 
persuasions  qui  luy  estoient  faictes  pour  quitter  à 
M.  de  Savoye  les  jurisdictions  et  les  fînages  de  cinq 
places  retenues,  à  fin  qu'elles  puissent  commodément 
recouvrer  des  vivres ,  sans  despendre  de  la  discrétion 
de  celuy  mesme  qui  en  son  cœur  estimoit  qu'elles  luy 
appartenoient,  et  qui  seroit  peut-estre  bien  aise  que 
peu  à  peu  la  nécessité  les  pressast  si  fort  qu'elles  se 

perdissent,  ou  que,  par  les  charges  et  les  importunitez 
que  les  payements  pourroyent  apporter  au  Roy,  Sa 
Majesté  luy  en  fist  non  seulement  un  présent,  mais 
qu'elle  y  adjoustast  aussi  les  cessions  de  Nice ,  des  terres 
occupées  sur  les  contes  de  Provence,  marquis  de  Sa- 
luées, et  delà  mesme  prétention  qu'avoit  feu  madame 
la  Régente  sur  le  Piedmont  et  Savoye ,  toutes  lesquelles 
parties,  ramassées  ensemble,  font  presque  des  quatre 
parts  les  trois  du  Piedmont,  sans  y  comprendre  la 
conté  d'Ast,  héritage  des  ducs  d'Orléans. 

Que  c'estoit  chose  digne  de  la  grandeur  du  Roy  de 
donner  quelque  honneste  entretenement  à  tous  les 
capitaines,  tant  françois  qu'italiens,  qui  avoient  fi- 
dellement  servy  Sa  Maieslé,  par  proportions  convena- 
blement mesurées  à  leurs  qualitez  et  à  leurs  mérites, 
avec  obligation  de  faire  résidence  ordinaire  dans  les 
cinq  places  pour  les  rendre  cy-apres  plus  asseurées, 
et  pour  pouvoir  aussi,  selon  les  occasions,  faire  nou- 
velles levées,  jugeant  presque  impossible  que  l'estroit- 
teté  des  liens  qui  bricloient  les  cinq  places  n'en  donnas- 
sent bien-tost  l'argument,  la  servitude  estant  ennemie 
du  généreux  François;  que  là  où  Sa  Majesté  negligeroit 
Fappointement  desdicts  capitaines  (la  pluspart  soldats 
de  fortune),  que  chacun  tascheroit  de  prendre  party 
avec  amy  ou  ennemy. 

Que  c'est  une  remarquable  impieté  d'avoir  ac- 
quiescé au  vouloir  de  l'ennemy  sur  la  compréhension 
et  réservation  qui  devoit  estre  faicte  par  le  traicté  de 
paix  pour  tous  les  bannis  de  Naples,  Sicille,  Milan, 
Gennes  et  Montferrat,  la  pluspart  desquels  avoit  cou- 
rageusement secondé  la  valeur  et  la  fidélité  françoise, 
et  dont  toutesfois,  surlesmesmes  lieux  du  traicté,  Boy- 

vin  avoit  faict  instances  infinies;  que  ce  mal-heur  es- 
tant négligemment  ou  inconsidérément  couru,  qu'il 
en  falloit  corriger  le  regret  et  l'amertume  par  pensions 
et  appoinctemens  dignes  et  du  prince  et  du  serviteur; 
qu'en  faisant  autrement  ce  seroit  apertement  inviter 
et  les  uns  et  les  autres  à  faire  quelque  dangereux  coup, 
et  dont  il  nepourroit  estre  justement  accusable;  et  à  la 
vérité',  celuy  qui  ne  faict  le  manteau  que  pour  une 
seule  pluye  ne  sera  jamais  estimé  bon  mesnager:  à 
l'enfournement  se  font  les  pains  cornus. 

Plus  grande  et  plus  détestable  impiété'  est  celle-là 
d'avoir,  en  pareille  occasion  ,  abandonné  à  toute  ruine 
et  les  gentil-hommes  et  les  bourgeois  de  Casai,  tous 
lesquels,  en  faveur  de  Sa  Majesté,  ont  contribué  à  la 
defîence  de  la  ville  les  armes,  les  enfans,  les  parens 
et  les  amis,  et  couru  aux  escarmouches  au  pair  des 
mesmes  François;  et  toutesfois  on  a  faict  si  peu  de 
compte  de  toutes  ces  vertueuses  actions,  qu'on  a  mes- 
prisé,  et  certes  ingratement  (soit  dit  avec  correction  ),  de 
la  comprendre  dans  le  traicté  de  la  paix  :  l'honneur, 
la  conscience  et  la  réputation  vouloient  toutesfois  le 
contraire;  et  nous  voulons  estre  aimez  et  estimez. 

Le  coronel  des  Suisses  A.pro  (petit  de  corps  et  gros 
de  cœur)  demande,  conformément  à  ce  qui  luy  a  cy- 
devant  esté  promis,  l'entretenement  de  sa  compagnie 
et  en  paix  et  en  guerre,  protestant  fort  ouvertement 
que,  là  où  on  luy  manquera  de  parole,  qu'il  sçaura 
si  bien  brouiller  les  cartes,  que  sa  nation  rabattra 
beaucoup  de  l'affection  qu'elle  porte  à  la  France.  Il 
est  si  habile  homme,  et  de  tel  crédit  parmy  les  siens, 
qu'il  pourroit  encor  faire  pis  :  si  la  foy  du  prince  n'o- 
blige, qu'est-ce  qui  le  fera? 

Que  le  conte  de  Beyne  s'estant  volontairement  donné 
à  la  France,  et  lorsqu'elle  en  avoit  besoing,  se  plaint, 
aussi  bien  que  les  autres,  que  quoy  que  ses  services 
soient  dignes  de  recommandation,  qu'on  n'a  toutesfois 
daigne'  le  comprendre  dans  le  traicte'  de  paix,  le  con- 
traignant, par  ce  deiïaut,  ou  à  vendre  à  non  prix  sa 
place  à  M.  de  Savoye,  ou  à  demeurer  craintifvement 
enveloppe'  dans  la  discrétion  de  luy,  qu'il  a  offense' 
par  la  seule  affection  et  considération  du  Ptoy,  la  ré- 
putation de  la  Majesté'  duquel  requiert  qu'il  soit  aidé 
et  soulagé. 

Les  seigneurs  deSanfré,  conte  de  Desane,  d'Ormes, 
de  Rossane ,  de  La  Chiusa ,.  de  Morette,  et  plusieurs 
autres  gentils-hommes  piedmontois,  leurs  lieutenants 
et  enseignes,  jusqu'au  nombre  de  six  vingts,  font  pa- 
reilles plaintes;  mais  ce  qui  est  plus  digne  de  compas- 
sion, et  qu'il  ne  peut  représenter  à  Sa  Majesté  qu'avec 
honte  et  regret,  ce  sont  ces  pauvres  sieurs  de  Birague, 
qui  font,  entre  père, frères,  cousins  et  enfans,  le  nom- 
bre de  trente,  qui  ont  tous,  par  l'espace  de  trente  ou 
quarante  ans,  rendu  de  si  grands  et  de  si  mémorables 
services,  que  c'estoit  le  moins  qu'ils  devo.ent  espérer 
que  d'estre  comprins  au  traicté  de  paix  ,  pour  la  res- 
titution de  leurs  biens  perdus  à  la  seule  considération 
de  Sa  Majesté,  et  que  l'affliction  dans  laquelle  ils  de- 
meurent injustement  enveloppez,  mérite  qu'elle  leur 
donne  enLyonnois  et  en  Daulpliiné  quelques  maisons 
de  son  domaine  d'honneste  revenu  pour  s'y  retirer. 

Puis  que  Dieu  pour  nos  peschez  a  voulu  que,  de  tant 
et  tant  de  glorieuses  conquestes  et  victoires,  il  ne  soit 
demeuré  à  la  France  que  ces  six  pauvres  places  or- 
phelines, il  est  nécessaire  de  remettre   sus  celles  de 

Cental  et  Roquesparviere,  qui  respondent  à  la  Pro- 
vence, et  qui  sont  si  abondantes  en  bleds,  qu'elles 
peuvent  nourrir  une  armée  six  mois  durant-,  elles  ser- 
viront aussi  de  bride  et  de  contrecarre  aux  places  que 
M.  de  Savoye  tient  sur  le  haut  Piedmont,  et  le  pas- 
sage asseuré  à  une  armée  royalle  si  elle  prenoit  ceste 
routte. 

Sera  pareillement  nécessaire  qu'il  plaise  à  Sa  Ma- 
jesté ordonner  deniers  pour  la  fortification  et  pour 
l'advictuaillement  desdictes  cinq  places,  dans  lesquelles 
il  fera  cependant  jetter  ce  qui  se  trouvera  dans  les 
places  restituables:  en  faisant  et  l'un  et  l'autre,  elles 
dépendront,  en  toute  sorte  d'événement,  plus  d'elles 
mesmes  que  d'autruy.  Le  proverbe  dit  que  qui  s'at- 
tend à  l'escuelle  d'autruy  est  souvent  plus  mal  disné 
qu'il  ne  voudroit,  et  nous  n'y  sçavons  remédier. 

Qu'il  a  tousjours  esté  attendant,  comme  il  est  en- 
cores,  l'arrivée  du  gentil-liomme  (')  que  Sa  Majesté 
avoit  promis  luy  depescber,  avec  instructions  fort 
amples  de  tout  ce  qui  seroit  à  faire  pour  l'exécution 
de  la  paix,  et  pour  la  conservation  future  des  places 
qu'elle  retenoit ,  sans  quoy  tout  demeuroit  suspendu 
entre  la  crainte  et  le  danger,  d'autant  qu'à  telle  chose 
se  poun  oit-il  avancer  que  Sa  Majesté  l'en  reprendroit, 
et  à  telle  autre  aussi  qui  pourroit  apporter  du  mes- 
contentement  au  roy  d'Espagne  et  duc  de  Savoye,  et 
qui  seroit  rapportée  à  la  passion  particulière  du  ma- 
reschal. 

(')  Dans  la  lettre  du  29  mars,  dont  on  a  parlé  plus  haut  (livre  x) , 
le  connétable  mandoit  au  maréchal  «  qu'on  lui  enverroit  un  gentil- 
homme pour  l'exécution  du  traité ,  et  qu'il  falloit  qu'il  se  trouvai  prêt 
de  faire  exécuter  le  vouloir  de  Sa  Majesté ,  afin  qu'on  pût  dcnner  ordre 
à  tout.  » 

Que ,  désirant  prévenir  ces  deffaux ,  depeschoit  le 
secrétaire  Guesdon  vers  Sa  Majesté',  chargé  de  toutes 
les  amples  instructions  et  mémoires  que  le  temps  et 
le  propre  subject  requeroient  ;  cependant  qu'il  ne 
trouvoit  ny  seur  ny  raisonnable  que  Sa  Majesté  desar- 
mast,  au  moins  jusques  à  tant  que  les  places  resti- 
tuables fussent  entièrement  démolies  et  qu'il  ne  fust 
aussi  arrivé  argent  pour  y  travailler,  et  puis  payer  et 
licentier  les  troupes. 

S'il  estoit  ainsi,  comme  aucuns  luy  escrivoient,  que 
Sa  Majesté  ne  se  souciast  guieres.de  ces  démolitions, 
et  que  le  soin  et  la  charge  en  deussent  tomber  sur 
M.  de  Savoye  ,  il  estoit  nécessaire  que,  deslors  et  sans 
différer,  il  ordonnast  seurement  à  ses  ministres  de 
diligemment  fournir  tout  ce  qu'il  faudroit  pour  ces 
démolitions,  afin  que  la  coulpe  n'en  fust  rejeciée  sur 
luy,  comme  sourdement  on  faisoit  des-ja,  tant  les  en- 
vieux se  plaisoient  à  le  mettre  en  mauvais  mesnage 
avec  ledict  duc. 

Que  pour  gaigner  temps  il  estoit  pareillement  né- 
cessaire d'envoyer  aux  gouverneurs  et  capitaines  des 
places  et  chasteaux  à  chacun  une  patente  servant  de 
descharge  pour  la  reddition  de  la  place,  et  au  mares- 
chal  une  générale  sur  tout  ce  qu'il  aura  à  faire  et  à 
traicter  en  toutes  sortes  d'affaires,  qui  sont  aujour- 
d'huy  réduits  à  telle  conséquence,  qu'il  ne  faut  rien 
dire  ou  faire  sans  commandement  exprès. 

Le  25,  Boudet,  secrétaire  de  M.  le  connestable, 
arriva  en  Piedmont  chargé  de  mémoires  et  instruc- 
tions, par  lequel  il  estoit  ordonné  qu'on  procedast 
diligemment  aux  démolitions  d'Aviglane,  d'Yvrée, 
Montcalier,  Savigian  ,  Santia ,   Casai,  Verrue,  Albe 

et  Sainct  Damian,  sans  parler  de  Valence,  Cairas, 
Montdevis,  Ceve ,  Courtemille  et  autres,  qui  estoient 
toutesfois  restituables  comme  les  autres,  puis  que  par 
le  traicté  de  paix  elles  n'estoient  retenues  en  la  spéci- 
fication des  six  qui  l' estoient.  S'il  fut  mal  pourveu  de 
ce  costé,  il  l'estoit  encores  pis  des  deniers  cy-devant 
demandez,  et  sans  lesquels  les  démolitions  ne  se  pou- 
voient  faire,  ny  nourrir  les  gens  de  guerre  pendant 
qu'on  y  travailleroit,  comme  Guesdon  avoit  deu  re- 
monstrer;  qu'en  ceste  surceance  les  affaires  s'empi- 
roient,  et  qu'à  apaiser  la  faim  et  la  misère  des  gens 
de  guerre  il  falloit  autre  chose  que  nappe  blanche  ,  et 
qu'il  n'eust  jamais  creu  que  le  vent  et  les  ondes  ser- 
vissent de  registre  et  d'asseurance  à  tant  et  tant  de 
promesses. 

Le  29  avril,  Le  Roy,  rentrant  sur  les  mesmes  bri- 
sées de  l'ennuy  de  ce  gentil-homme  bien  instruit  sur 
l'exécution  de  la  paix,  manda  au  mareschal  qu'il  avoit 
tort  de  dissimuler  sur  le  fait  des  démolitions,  qui 
deussent  estre  desja  accomplies;  que  Sa  Majesté  avoit 
commandé  que  du  Dauphiné  on  luy  envoyast  dili- 
gemment quatre  cens  pionniers  pour  y  travailler,  et 
qui  seroient  payez.  C'est  parler  de  la  maladie,  mais 
oublier  la  médecine  pécuniaire  qui  la  devoit  guérir. 

Quant  au  payement  qu'il  falloit  faire  aux  gens  de 
guerre  pour  les  licencier,  qu'on  estoit  après  à  l'assem- 
bler, et  qu'ils  n'estoient  pas  si  pressez  qu'ils  ne  peussent 
attendre  la  commodité;  car  de  l'entamer  pour  les  en 
secourir  de  prests,  Sa  Majesté  le  deffendoit,  pour  ne 
se  renvelopper  aux  précédentes  difficultez,  qui  pro- 
cedoient  de  la  propre  coulpe  des  ministres  de  Sa  Ma- 
jesté, lesquels  faisoient  semblant  d'avoir  oublié  qu'il 

n'y  avoit  rien  qui  apportast  plus  de  nuisance  au  temps 
que  l'inconsidéré  reculement  du  temps. 

Le  7  may   i55c),  le  marescbal  désirant  désormais 
achever  le  demeslement  de  la  paix,  il  envoya  Billiad, 
-son  secrétaire,  vers  le  Roy  avec  les  mémoires  et  ins- 
tructions nécessaires,  tant  pour  le  fait  des  monstres 
que  pour  la  démolition  des  places;  mais,  quoy  qu'il 
sceut  faire,  dire  ou  remonstrer,  il  n'en  peut  jamais 
venii -à  bout;  ains,  au  lieu  de  ce  faire,  on  envoya  la  loy 
toute  faite  à  celuy  qui  la  devoit  luy  mesme  donner, 
tant  ce  bon  seigneur  eut  peu  de  crédit  après  la  néces- 
saire feste  des  affaires  passée;  et  de  fait  tous  les  traic- 
temens  qu'il  receut  depuis  ce  jour  là  jusqu'à  son  par- 
tement  de  Piedmon't,  fut  de  tenir  les  oreilles  et  la  main 
ouvertes  à  toutes  sortes  de  personnes  qui  eurent  envie 
de  mesdire  de  luy,  et  de  se  préparer  à  patiemment  en- 
durer les  rebuts  et  toutesles  défaveurs  qui  luy  coururent 
depuis  à  bride  abatuë.  La  première  accusation  fut  le- 
vée contre  La  Rivière,  son  cousin  ,  gouverneur  de  Saint 
Damian  (par  le  sieur  de  Montafîe),  disant  qu'il  avoit 
batu  ses  gens  lors  qu'il  fit  commandement  aux  païsans 
de  le  venir  ayder  à  desmolir  la  place ,  laquelle  fust 
demeurée   contre  le  commandement   du    Roy  à  qui 
n'eust  usé  de  rigueur,  Sa  Majesté  ne  fournissant  rien 
pour  ce  faire.   Mais  me  ressouvenant  de  la  querelle 
qu'en  avoit  faict  ce  sieur  de  Montafie,  avantageux  à 
mesdire,  le  mareschal  enchargea  Billiad  de  représen- 
ter au  Roy  ce  qui  s'estoit  passé  entre  Montafie  et  luy, 
c'est   qu'il  luy  dict  en  présence  de  beaucoup  de  no- 
blesse :  «  Où  vous  prouverez  que  mon  cousin  s'y  soit 
esgaré,  contre  ce  qu'il  dict,  au  service  du  Roy,  je  luy 
feray  coupper  la  teste;  et  si  vous  ne  le  faictes    aussi, 

la  vostre  y  demeurera  pour  gaige  de  vostre  fausse  ac- 
cusation perfide.  »  Mais  le  sieur  de  Montafie  quitta  la 
partie. 

Fut  aussi  dict  que  plusieurs  grandes  levées  de  de- 
niers avoient  este'  faictes  sur  le  pays,  desquels  on  di- 
soit  qu'il  s'estoit  aucunement  accommode'  ;  surquoy 
fut  respondu  que  le  pays  avoit  à  la  vérité  esté  chargé 
de  l'entretenement  de  vingt-six  compagnies  de  gens 
de  pied,  de  deux  cens  chevaux  légers,  des  munitions, 
des  charrois,  de  l'artillerie,  des  fortifications,  des  con- 
duises des  vivres  et  autres  charges  expies,  pour  toutes 
lesquelles  le  Roy  n'avoit  jamais,  depuis  le  commence- 
ment de  la  guerre  jusqu'à  la  fin,  envoyé  un  seul  de- 
nier, et  que  s'il  estoit  ainsi  qu'il  y  eust  eu  malversa- 
tion aucune,  qu'il  s'en  falloit  prendre  aux  thresoriers 
que  le  pays  avoit  députez,  et  non  à  luy,  qui  leur  avoit 
commandé  d'en  envoyer  ou  de  porter  eux  mesmes 
lesdicts  estais  et  les  comptes  au  conseil  du  Roy. 

Aussi  qu'il  avoit,  durant  la  guerre,  fait  par  inimitié 
abbattre  le  chasteau  deGagliani,  appartenant  au  mar- 
quis de  Masseran.  La  responce  fut  que  rien  n'avoit 
esté  faict  en  cest  endroit  que  Sa  Majesté  n'eust  elle 
mesme  commandé,  et  qu'il  se  repentoit  de  n'avoir  en- 
cor  abatu  Jumaglia  et  Masseran,  puis  qu'il  avoit  esté 
trouvé  marchant  de  biais  au  service  de  Sa  Majesté, 
contre  la  foy  qu'il  luy  avoit  donné  quand  il  luy  mit 
l'escharpe  blanche  au  col;  et  que  quand  tout  cela  ne 
militeroit  pas  comme  il  faut,  que  c'est  le  devoir  d'un 
gênerai  d'armée  de  faire  deffendre  les  places  tenables 
et  d'abatre  celles  qui  ne  le  sont  pas,  quand  il  juge, 
comme  il  avoit  fait,  que  ceste  cy  ne  pouvoit  lors  estre 
competemment  fortifiée,  et  que  M.  de  Termes  estoit 

celuy  lequel,  par  le  commandement  de  Sa  Majesté, 
l'en  avoit  providemment  dépossédé,  et  avec  beaucoup 
plus  de  douceur  que  ses  deportemens  ne  meritoienL 

Là  dessus  il  commanda  à  Billiad  de  dire  à  monsei- 
gneur le  connestable  que  toutes  ses  actions  avoient 
esté  si  justes  et  si  sainctes,  qu'ayant  cest  honneur  de 
luy  appartenir,  il  ne  devoit  permettre  qu'on  parlast 
ainsi  à  la  voilée  d'un  homme  d'honneur,  qui  valloit 
mieux  au  bout  du  pied  que  tous  ceux  qui  prenoient 
l'audace  de  parler  de  luy  autrement  que  bien  à  point, 
et  que  s'il  les  cognoissoit  qu'ils  s'en  ressentiroient  fort 
rudement;  qu'en  la  confiance  qu'il  a  que  la  vertu  s'afi- 
nera  parmi  ces  impostures,  que  les  traits  enflammez 
qu'elles  descocheront,  seront  receus  avec  le  bouclier 
de  la  foy  et  de  vérité;  que  Dieu  la  benist  tousjours.  Le 
connestable  respondit  que  ce  qu'il  en  avoit  discouru 
avec  Billiad  estoit  en  intention  de  tirer  la  mesme  vé- 
rité des  choses,  et  qu'il  avoit  esté  bien  aise  d'entendre 
maintenant  comme  tout  estoit  passé  pour  en  parler  au 
Roy  et  à  M.  de  Savoye,  et  bafouer  tous  ces  porteurs 
de  faux  poulets  et  de  rogatons. 

Du  i5  may  le  mareschal  fut  adverti  qu'aucuns 
avoient  mis  en  avant  au  Roy,  à  M.  et  à  madame  de 
Savoye  ,  que  le  mareschal ,  en  dressant  la  Baliere  de 
Cabise,  auroit  prins  les  terres  par  où  elle  passoit ,  non 
seulement  sans  payer,  mais  contraint  aussi  tous  les  vil- 
lages des  environs  à  y  travailler  à  leurs  despens  et 
sans  aucun  payement,  et  qu'en  tout  ce  faict  là  il  s'y 
estoit  porté  fort  injustement  ;  c'est  pourquoy  il  pria 
deslors  le  président  Birague,  et  deux  conseillers,  d'al_ 
1er  tout  le  long  des  villages  qui  sont  es  environs  la 
Baliere,  pour  prendre  information  sur  tous  ces  faits; 
3o„  20 


3o6  [l55()]     MÉMOIRES 

ce  qu'ils  avoient  faict,  et  que  par  leur  propre  procez 
verbal   qu'ils  envoyèrent  au  Roy  il  ne  s'estoit  trouvé 
païsan  ny  gentil-homme  qui  en  ait  faict  plainte  d'un 
liard  :  quoy  faict,  il  supplia  le  Roy  et  lesdits  seigneur 
et  dame  de  Savoye,  de  faire  appeller  au  conseil  de  Sa 
Majesté'  les  seigneurs  de  Raconis    de  Sanfré    de  La 
Novalaise,  et  autres  du  pays  qui  estoient  près  Son  Al- 
tesse, pour  sçavoir  au  vray  la  vérité  des  affaires  pre- 
mier qu'en  faire  plainte ,  et  qu'il  avoit  l'ame  et  la  con- 
science, pour  le  regard  de  si  mescliantes  accusations, 
si  constamment  résolues  ,  qu'il  n'en   daigneroit  parler 
plus  avant,  pour  n'oflenser  les  chastes  aureilles  de  Sa 
Majesté  et  de  Son  Altesse  de  chose  si  infâme  que  ceste 
ci,  et  que  la  plus  grande  faveur  et  honneur  qu'ils  luy 
sçauroient  faire,  ce  seroit   de   députer  commissaires, 
tant  en  Piedmont  qu'ailleurs  ,  pour  examiner  le  cours 
de  sa  vie  et  de  ses  actions,  toutes  lesquelles  ont  esté 
si  pures,  qu'elles  démentent  tous  ceux  qui  en  voudront 
autrement  parler,  soit  dict  avec  la  révérence  et  cor- 
rection et  de  l'un  et  de  l'autre  prince  -,  et  que ,  tout  cassé 
qu'il  est,  vienne  à  l'assault  qui  voudra,  il  a  encores  du 
courage  et  de  la  force  assez  pour,  sous  le  congé  de  Sa 
Majesté,  faire  recevoir  son  dire  pour  véritable  comme 
il  est.  Il  en  escrivit  autant  à  madame  de  Savoye,  qui 
l'en  avoit  elle  mesme  adverty.  Tant  y  a  que  le  Roy 
s'en  fascha  fort ,  jusques  à  menacer  ceux  qui  s'avance- 
roient,  comment  que  ce  fust,  au  préjudice  d'un  si  grand, 
si  brave  et  si  intègre  capitaine  qu'il  estoit:  aussi  est-ce 
le  vray  office  de  prince  chrestien  et  débonnaire  de  ne 
detracter  ny  de  jamais  n'ouïr  les  détracteurs,  car  toutes 
les  flesclies   qu'ils  tirent  contre   la  vérité  rejailliront 
contr'eux,  à  leur  ruine  et  à  sa  gloire. 

Or,  comme  un  mal  est  presque  tousjours  la  consé- 
quence et  la  suilte  d'un  autre,  le  maresclial  eust  bien- 
tost  après  encor  une  autre  alarme  qui  le  fascha  autant 
que  nulle  des  précédentes  ;  c'est  que  le  gênerai  Coiffier, 
partant  de  la  Cour,  donna  advis  audict  Billiad  que 
M.  de  Dampville  avoit  quelque  mescontentement  du 
maresclial  :  luy,  pour  s'en  esclaircir,  alla  visiter  le- 
dict  sieur  de  Dampville  de  la  part  du  maresclial; mais, 
l'ayant  trouvé  plus  froid  et  plus  retenu  que  de  cous- 
tume,  il  luy  dit  qu'il  avoit  entre-ouy  qu'il  avoit  quel- 
que mescontentement  de  son  maistre ,  duquel  toutes- 
fois  il  avoit  commandement  de  s'adresser  à  luy  pour 
les  plus  grands  affaires,  le  tenant  pour  son  plus  asseuré 
ami.  Dampville,  qui  avoit  le  cœur  franc  ,  luy  dit  lors: 
te  J'ay  tousjours  este'  et  seray  tel  ,  c'est  pourquoy  j'ay 
trouvé  estrange  qu'en  parlant  du  gouvernement  de 
Piedmontil  ait  dit:  Que  sera-ce?  et  bien  M.  Dampville 
veut  revenir  de  deçà  pour  me  lever  le  siège ,  comme 
s'il  eust  voulu  inférer  qu'il  aymoit  mieux  qu'un  autre 
quemoy  l'eust  à  son  reffus.  »  Billiad,  partantde  la  main, 
luy  répliqua  :  «Avez  vous  desja  oublié,  monsieur,  l'a- 
mitié et  l'intelligence  qu'en  partant  vous  jurastes  l'un 
à  l'autre,  et  de  ne  jamais  escouter  chose  quelconque 
qui  peust  altérer  ceste  société?  et  vous  estes  toutesfois 
celuy  qui  le  faictes  contre  celuy  qui  a  esté  votre  capi- 
taine, qui  mesme  vous  aime  et  chérit  comme  fils  et 
comme  son  plus  c^ier  ami ,  et  dont  il  se  falloit  accor- 
der premier  qu'entrer  en  la  croyance  toute  entière, 
comme  vous  avez  faict,  et  sur  des  soupçons  non  re- 
cevables.  Ce   bon  seigneur  vostre   parent  estoit  assez 
affligé  de  tous  costez,  sans  y  apporter  ceste  surcharge, 
en  considérant,  comme  il  eust  faict  luy  mesme  pour  le 

regard  de  vous,  qu'il  advient  assez  souvent  qu'on  tient 
des  propos  et  des  parolles  à  bonne  intention,  lesquelles, 
tirées  hors  des  familiers  devis,  sont  souvent  malicieuse- 
ment interprétées,  comme  à  ce  coup  ont  esté  les  siennes: 
et  devant  que  partir  de  Piedmont  vous  sçaviez  assez 
que  ce  peu  de  places  que  le  Roy  y  retenoit  ne  l'y  re- 
tiendroient  jamais  ;  il  est  à  croire  qu'il  eust  mieux  aimé 
de  s'en  courtoisement  defïaire  en  vos  mains  qu'en  celles 
de  tout  tant  de  gens  qui  le  briguent  aujourd'huy.  Davan- 
tage, si  telle  estoit  vostre  volonté,  n'advoûerez-vous 
pas  que  vous  luy  avez  faict  tort  de  ne  vous  en  des- 
couvrir à  luy?  »  Dampville  respondit  qu'il  l'eust  ainsi 
faict  si  le  mareschal  n'eust  creu,  comme  on  dit  qu'il 
faisoit,  qu'il  avoit  favorisé  le  vidame  de  Chartres  con- 
tre luy  ;  Dampville  ajouta  que  tant  s'en  falloit  qu'il 
l'eust  ainsi  fait,  que  par  le  contraire  il  avoit  retiré  de 
la  main  d'un  capitaine  du  vidame  quelques  fascheux 
mémoires  qu'il  avoit  dressez  contre  luy  ;  tant  y  a  qu'il 
n'avoit  jamais  rien  tant  désiré  que  l'amitié  du  mares- 
chal ,  auquel  il  rendroit  tousjours  honneur  et  service , 
et  qu'en  ceste  intention  il  le  conseilloit  de  s'en  revenir 
en  France  le  plustost  qu'il  pourroit,  pour  renverser 
beaucoup  de  fascheux  propos  et  de  mauvais  offices 
qu'on  dressoit  contre  luy  ,  et  à  tort,  ainsi  qu'il  feroit  - 
recognoistre  au  connestable  son  père. 

(c  Le  mareschal  deBrissac  ,  gouverneuretlieutenant 
général  pour  le  Roy  en  Piedmont,  a  esté  adverti  que 
depuis  la  paix  il  y  a  eu  quelques  uns  qui  se  sont  voulu 
efforcer  d'apporter  du  soupçon  et  de  l'ombrage  sur  la 
candeur  de  ses  actions  au  service  de  Sa  Majesté,  pour 
desquels  se  discoulper  il  avoit  esté  contraint  dépes- 
cher  en  Cour  le  sieur  de  Montbazon ,  chargé  de  faire  à 

Sa  Majesté  ces  remontrances  :  à  sçavoir,  qu'il  avoit 
tousjours  creu  que  le  prince,  qui  est  l'image  de  Dieu 
en  terre  par  la  pureté  et  grandeur  de  ses  jugemens, 
devoit  rejeter  les  calomnies  pleines  de  caquets ,  de  ma- 
lice et  non  de  preuves,  mesmes  estans  au  préjudice  de 
ceux  dont  la  foy,  la  dévotion  et  la  fidélité  avoient 
tant  et  tant  de  fois  esté  esprouvées,  comme  la  sienne,  en 
toutes  sortes  d'actions  tant  civiles  que  militaires,  et 
parmi  lesquelles  il  y  a  eu  des  faicts  d'eux  mesmes  si 
recommandables,  que  la  porte  ne  devroit  estre  indiffé- 
remment ouverte,  comme  elle  est  aujourd'huy,  à  un 
tas  de  gens  qui  sçavent  mieux  mesdire  que  bien  faire  ', 
et  encores  que  ce  soit,  selon  aucuns ,  action  de  singu- 
lière prudence  et  de  sagesse ,  de  plustost  dissimuler 
que  contester  contre  telles  racailles  de  gens,  lesquelles, 
comme  vessies  ,  ne  sont  enflées  que  de  vent  et  de 
malice,  toutesfois  le  mareschal,  comme  jaloux  de  son 
honneur  qu'il  préfère  à  sa  vie,  ne  veut  fuir  la  lice, 
ains  au  contraire  se  représenter  sur  les  rangs,  brave- 
ment armé  de  la  pureté,  de  la  conscience  et  de  la  pro- 
pre gloire  que  les  armes,  et  sa  tres-humble  et  fidelle 
dévotion  au  service  de  Sa  Majesté  ont  acquise  ;  et  qu'en 
fin  il  eust  mieux  valu  pour  luy  d'estre  tombé  sur  les 
picques  de  ses  ennemis,  que  d'estre  tousjours  balotté 
et  censuré  par  ses  emulateurs. 

«  Sera  donc  Sa  Majesté  tres-humblement  suppliée 
d'envoyer  commissaires  expies  en  Piedmont  pour  in- 
former sur  la  candeur  ou  la  laideur  de  ses  actions > 
pour  après  estre  jugées  tant  par  elle  que  par  tout  son 
conseil ,  ou  par  les  mesmes  pairs  de  France  ,  avec  in- 
tention et  resolution  toutes -fois,  et  des  maintenant 
ainsi  arrestée,  que  celuy  qui  aura  mesdict  et  accusé  à 

tort,  et  quel  qu'il  soit,  sera  mulcté  des  mesmes  peines 
que  meriteroit  celuy  qui  est  justement  accusé. 

«  Dira  qu'il  n'y  a  rien  de  plus  vray  que  le  mareschal 
a  mis  durant  ces  guerres  plusieurs  charges  et  imposi- 
tions sur  le  pays  par  l'advis  du  conseil  d'Estat  résident 
près  de  luy,  et  que  les  peuples  ont  eu  assez  d'occasion 
de  s'en  plaindre  ;  mais  il  est  question  de  recognoistre , 
mieux  qu'on  ne  veut  pas  faire  aujourd'huy  ,  à  qui  la 
coulpe  en  doit  estre  attribuée ,  et  au  profit  de  qui  elle 
eut  esté  employée. 

«  Le  Roy  ne  secourant  le  mareschal  selon  l'urgence 
des  nécessitez  que  le  service  de  Sa  Majesté  requeroit, 
fut  contraint,  comme  il  luy  donna  souvent  advis,  de 
mettre  par  imposition  le  payement  de  quatre  compa- 
gnies de  cavallerie  et  de  quinze  enseignes  de  gens  de 
pied,  dont  les  trésoriers  de  terre  et  ceux  de  la  caval- 
lerie ont  eu  le  maniement. 

«  Que  Sa  Majesté  n'ayant  jamais  tenu  compte,  pour 
instances  que  le  mareschal  luy  ait  sceu  faire,  de  luy 
donner  Tentretenement  de  deux  ou  trois  cens  chevaux 
d'artillerie,  ny  deniers  pour  l'équipage  des  vivres,  pour 
les  pionniers,  pour  les  fortifications,  ny  pour  les  par- 
ties inopinées,  qui  sont  toutes  choses,  ou,  pour  mieux 
dire,  nécessitez  qui  se  renouvellent  tousles  jours  aux  ar- 
mées, soit  pour  les  conserver  ou  pourconquerir,  comme 
on  a  faict,  et  si  avant,  qu'au  lieu  de  cinq  ou  six  places 
que  Sa  Majesté  tenoit  jadis  en  Piedmont,  elle  en  te- 
noit  le  jour  de  la  paix  plus  de  trente,  sans  quarante 
assez  bons  chasteaux  -,  et  ne  se  trouvera ,  à  qui  voudra 
calculer  de  près,  que  pour  les  uns  ny  pour  les  autres, 
et  tout  réduit  en  bloti  que  jamais  en  tout  le  cours  de 
dix  années  de  guerre   que  Sa  Majesté  ait  envoyé  cin- 

quante  mil  escus  pour  fournir  à  toutes  ces  parties,  les- 
quelles toutes -fois  d'une  sorte  ou  d'autre  en  ontcousté 
plus  de  quatre  à  cinq  cens  mille,  sans  que  l'espargne 
y  ait  rien  contribue'.  Les  contrerooleurs  et  les  thre- 
soriers  ont  mangé  les  deniers  de  ces  despences  ;  ils  en 
ont  deu  rendre  compte  5  s'ils  ne  l'ont  faict  et  s'ils  ont 
mal  versé,  que  Sa  Majesté  les  face  chastier,  et  les 
partisans,  gouverneurs  et  capitaines  des  villes  et  chas- 
teaux  aussi ,  si  ouvertement  ou  à  couvert  ils  ont  faict 
quelque  élection  ou  autre  acte  qui  mérite  correction, 
n'estant  au  mareschal  à  respondre  de  leur  vie,  n'ayant 
que  trop  d'affaire  à  manier  le  juste  tymon  de  la  sienne. 
«  Plaira  à  Sa  Majesté  commmander  à  messieurs  les 
secrétaires  d'Estat  de  revoir  les  depesches  et  les  com- 
mandements rigoureusement  faicts  au  mareschal  pour 
se  prevalloir  du  païs  sur  les  defïectuositez  dont   il  ne 
pouvoit  estre  secouru  par  Sa  Majesté  ;  sera  aussi  trouvé 
qu'elle  luy  fit  donner  pour  argent  comptant  une  impo- 
sition de  trois  cens  mil  escus,  inventée  assez  inconsidé- 
rément par  le  président  Bailly,  de  laquelle  toutesfois, 
l'espée  au  poing,  on   ne  sceut  jamais  tirer  que  cent 
vingt  mille  livres,  comme  font  foy  les  comptes  de  l'ex- 
traordinaire des  guerres  :  dont  s'estant  reclamé  on  luy 
auroit  fort  rudement   mandé   qu'il  en  fist  comme  il 
voudroit ,  mais  qu'il  n'auroit  autre  chose.  Qu'estoit  il 
donc  de  faire  se  trouvant  court  de  deux  cens  cinquante 
mil  escus?  devoit  il  laisser  tout  perdre,  ou  sauver  le 
païs  par  le  propre  secours  et  impositions  du   païs, 
comme  il  a  faict,  et  plustost  augmenté  que  diminué 
l'Estat,  se  souvenant  de  ce  qui  luy  a  esté  si  souvent 
mandé,  que  rien  n'estoit  mauvais  estant  nécessaire, 
comme  a  esté  ce  qu'il  a  fait? 

«  Le  Roy  commande  maintenant  fort  expressément 
que,  toutes  choses  postposées,  le  mareschal  face  dili- 
gemment desmolir  toutes  les  forteresses  qui  doivent 
estre  rendues  par  la  paix  ;  pour  à  quoy  diligemment 
satisfaire  il  faudroit  avoir  quarante  ou  cinquante  mille 
escus  comptants  et  deux  ou  trois  mille  pionniers,  au 
lieu  de  quatre  cens  qu'elle  faict  lever  en  Dauphiné,  et 
des  mille  cinq  cens  livres  qu'elle  a  destinez  pour  ces  dé- 
molitions; de  manière  que,  tout  défaillant,  force  a  esté 
de  se  servir  de  ceux  du  païs,  encores  n'a  ce  esté  sans  en 
protester  aux  ministres  de  M.  de  Savoye ,  qui  en  ont 
tenu  peu  de  compte,  et  faict  couvertement  entendre 
aux  sujets  de  n'obeïr  aux  commandements  qui  leur  se- 
roient  faicts;  il  a  donc  fallu  user  de  la  force  où  la 
prière  n'avoit  lieu. 

«  Et  pour  autant  que  le  mareschal  a  entendu  que  cer- 
taines âmes  esgaréesontdeu  mettre  en  avant  qu'il  avoit 
faict  quelques  exactions  particulières  qui  estoient  tour- 
nées à  son  profit  particulier,  cela  se  vérifiera  par  les 
commissaires  de  Sa  Majesté  ou  par  les  propres  minis- 
tres de  M.  de  Savoye,  tous  lesquels,  pour  ce  regard,  ne 
s'endorment  pas  en  sentinelle  pour  avoir  dequoy  le 
calomnier.  Sa  Majesté  sera  donc  tres-humblement  sup- 
pliée ne  trouver  mauvais  qu'il  die  à  sa  descharge  que 
les  travaux  des  armes  et  les  continuelles  nécessitez  et 
misères  parmy  lesquelles  il  a  esté  presque  tousjours 
agité,  sont  aucunement  supportables  quand  l'honneur 
n'y  est  pas  conjoinct  ou  altéré.  Et  par  ainsi  ce  sera 
office  digne  de  la  justice  et  de  la  debonnaireté  de  Sa 
Majesté  de  faire  mettre  fin  à  l'indignité  de  ces  orages  , 
soit  par  la  correction  de  luy  s'il  a  failly,  ou  par  celle 
de  ces-  âmes  détestables  qui  veulent  parler  et  juger  de 

ce  qu'ils sçavent  le  inoins.  Cependant,  que  ces  satans 
crient  et  tempestent  tant  qu'ils  voudront,  si  n'auront 
ils  jamais  puissance  de  brescher  ny  la  gloire  ny  l'hon- 
neur qu'il  a  vertueusement  acquis,  et  la  pureté  de  sa 
conscience  luy  servira  tousjours  de  consolation  et  de 
remède  à  tous  maux  ,  tous  lesquels  prendroient  plus- 
tost  fin  s'il  plaisoit  à  Sa  Majesté  le  révoquer  dés  mainte- 
nant et  envoyer  un  autre  en  sa  place,  comme  il  désire 
qu'elle  face,  ne  pouvant  qu'avec  un  regret  qui  tire  les 
chaudes  larmes  de  son  cœur,  estre  luy  mesrnes  le  mi- 
nistre de  la  privation  des  choses  conquestées  avec  tant 
de  gloire,  de  sang  ,  de  despences  qu'estoient  celles-là  , 
mais  sur  tout  celles  du  Milannois,  du  Montferrat,  des 
Genevois  et  de  la  Corse,  anciennement  appartenant  à  la 
France.  »  Je  pourray  bien  dire,  à  ce  propos,  cela  mesme 
que  tiennent  aucuns,  c'est  que  les  grands  et  les  mémo- 
rables services  sont  tousjours  recompensez  de  grandes 
et  de  fort  détestables  ingratitudes,  telles  que  vous  voyez 
ceux  de  ce  seigneur,  qui  eut  tousjours  les  mains  aussi 
chastes  que  le  cœur,  et  dont  à  jamais  je  porteray  tesmoi- 
gnage  au  pris  de  ma  vie. 

Voyons  maintenant,  je  vous  supplie,  quelle  forme 
estoit  ceste  cy,  de  prendre  ,  en  un  faict  si  mal-aisé  que 
sont  les  démolitions ,  un  ou  deux  mois  de  terme  seu- 
lement pour  abatre  une  vingtaine  de  places,  avec  qua- 
tre cens  pionniers,  qui  ne  sçauroient  toutesfois  en  six 
sepmaines  abattre  un  seul  bastion  :  quand  bien  on  en 
eust  envoyé  quatre  mille,  c'est  tout  ce  qu'ils  eussent 
peu  faire  en  six  ou  sept  mois,  sans  toutes-fois  envoyer 
(  contre  ce  qu'on  avoit  promis  )  un  seul  denier ,  ny 
pour  les  démolitions,  ny  pour  les  gens  de  guerre,  et 
neantmoins,  se  persuader  que  le  ventre  affamé  des 

ti  ouppes  pourroit  aisément  patienter  et  trouver  se- 
cours parmy  des  peuples  qui  attendent  un  nouveau 
maistre,  et  les  ministres  duquel  luy  ont  mandé  (par 
dessous  main),  comme  nous  mesme  ferions  en  pareil 
cas,  de  n'en  rien  faire  :  de  toutes  lesquelles  façons  de 
faire  on  pourroit  présumer  qu'on  avoit  tout  expressé- 
ment prins  ce  terme  ainsi  court,  pour  servir  de  cou- 
leur aux  praticques  qui  estoient  couvertement  dressées 
pour  faire  rendre  des  places  toutes  entières,  comme 
depuis  elles  furent  pour  la  plus  part,  et  qu'on  estoit 
de  mesme  suite  aussi  bien  aise  d'envelopper  le  mares- 
chal  parmy  tant  et  tant  de  misères  et  de  difficultez, 
qu'il  fist  quelque  escapade   sur  laquelle  on  peut  bas- 
tir  son  recullement,  et  le  priver  de  l'amitié  dont  ma- 
dame de  Savoye  avoit  tousjours  honoré  et  luy  et  les 
siens.  Ceux  qui  se  servent  de  ces  masques  tombent  sou- 
vent dans  la  fosse  qu'ils  avoient  préparée  à  autruy  ;  ce 
bon  seigneur  de  Brissac ,  qui  avoit  le  cœur  généreux, 
et  qui  parmy  les  adversitez  avoit  tousjours  esté  maistre 
de  soy  mesme,  devint,  par  la  malice  d'autruy,  serf  de 
mille  maux  qui  coururent  depuis  au  rabais  del'Estat 
et  de  luy  mesme,  ainsi  que  vous  verrez  dans  la  suitte 
de  ces  Mémoires. 

Re  venant  d'où  j'estois  party,ledixneufviesme  mayle 
R  oy  despescha  vers  le  mareschal,  qui  estoit  lors  à  Chivas, 
les  seigneurs  de  Mandosse  et  de  Bouillay,  chargez  de 
mémoires  et  d'instructions  portans  que  les  coronels 
des  Suisses  et  des  lansquenets  fussent  incontinant 
mandez,  comme  ils  furent,  pour  traicter  et  negotier 
avec  eux  sur  le  faict  de  leurs  payements  et  congé  ;  et  qu'à 
ces  fins  les  Suisses  fussent  envoyez  à  Vulpian,  et  les 
lansquenets  à  Orbassan ,  pour  plus  aisément  prendre 

le  chemin  du  Montcenis.  Ces  deux  seigneurs  furent 
aussi  chargez  de  ne  faire  payer  les  uns  ny  les  autres 
qu'à  raison  de  deux  cens  hommes  pour  enseigne  ;  mais, 
quoy  que  le  mareschal  et  eux  sceussent  faire  ou  dire, 
il  n'y  eust  jamais  ordre  de  les  y  faire  consentir,  vou- 
lans  resoluëment  avoir  deux  cens  cinquante  hommes; 
de  manière  qu'ayans  les  deniers  esté  seulement  cal- 
culez à  raison  de  deux  cens,  tant  s'en  falloit  qu'il  y 
eust  assez  de  deniers  revenans  bons  pour  en  payer  les 
François,  qu'il  n'en  demeureroit  pas  seulement  de- 
quoy  leur  faire  un  prest  de  huict  jours  ,  de  manière 
qu'il  ne  falloit  attendre  de  la  misère  où  ils  estoient  re- 
duicts  que  la  propre  mutinerie  qu'on  descouvroit  assez 
en  leurs  visages.  Le  mareschal  en  donna  advis  au  Pxoy, 
se  plaignant  tout  d'un  train,  assez  aigrement,  du  com- 
mandement qui  avoit  esté  faict  aux  trésoriers  porteurs 
de  ces  deniers,  de  ne  les  distribuer  par  autre  ordre  ou 
commandement  que  celuy  desdits  sieurs  de  Mendosse 
et  de  Bouillay  ;  remonsti  ant  que  nul  ne  pouvoit  nier 
que  toutes  ses  actions,  tant  au  faict  de  la  guerre  qu'à 
une  mesnagere  distribution  des  finances,  n'eussent  esté 
et  si  pures  et  si  nettes,  qu'il  ne  cederoit  jamais,  pour  ce 
regard,  à  nul  autre  serviteur  de  Sa  Majesté;  que  sa 
foy  ne  seroit  sujecte  à  pénitence,  n'ayant  oncques  esté 
double  ny  suspecte,  et  qu'au  lieu  de  la  glorieuse  co- 
ronne  qu'il  estimoit  rapporter  de  ses  fidelles  et  honno- 
rables  labeurs,  on  luy  en  presentoit  une  qui  portoit 
cou  vertement  en  soy  une  tache  de  deffiance  si  mal  aisée 
à  digérer,  qu'il  supplioit  tres-humblement  Sa  Majesté 
luy  permettre  de  se  ressentir  en  cavallier  contre 
ceux  qui  luy  avoient  brassé  ces  soupçons,  nonobstant 

lesquels  ils  ne  lairroit  d'assister  ces  seigneurs  en  toute 
l'exécution  de  leur  charge. 

Qu'en  voyant  l'instruction  dont  Sa  Majesté'  les  a 
chargez,  il  avoit  trouvé  fort  estrange  qu'elle  ne  vou- 
lust  retenir  que  quinze  enseignes  françoises  de  trois 
cens  hommes  chacune,  pour  la  garde  des  cinq  places 
et  huict  chasteaux  ,  sans  y  comprendre  ce  qu'il  falloit 
à  Carmagnolles  et  au  marquisat  de  Saluées;  car  si 
telle  estoit  l'intention  de  Sa  Majesté,  elle  n'avoit  que 
faire  de  luy  mander  par  moy  (luy  apportant  la  paix) 
qu'elle  remettent  à  la  discrétion  et  prudence  de  luy 
de  dresser  Testât  des  forces  nécessaires  pour  leur  garde, 
et  le  mesme  choix  des  capitaines  aussi,  et  qu'en  la  va- 
riation qu'il  voyoit  maintenant  pour  ce  regard,  il  n'y 
avoit  rien  qui  fust  digne  ny  du  maistre  ny  du  serviteur; 
à  propos  de  quoy  je  dirois  volontiers  ejue  turpius  eji- 
citur\  quant  non  admittitur  hospes.  Et  à  la  vérité,  les 
âmes  généreuses  et  solidement  résolues,  comme  estoit 
celle  du  mareschal ,  constituent  la  gloire  et  le  conten- 
tement de  leurs  labeurs  en  la  seule  gloire  de  les  avoir 
faicts;  que  ces  hargnes  (0  et  ces  rebuts  estoient  plus 
propres  à  reculer  qu'avancer  les  affaires,  à  tous  les- 
quels la  main  douce  est  tousjours  plus  propre  que  le 
rude  esperon,  et  en  fin  qu'il  n'y  avoit  ordre  que  ce  qui 
demeui  oit  à  Sa  Majesté  peut  estre  seurement  gardé  à 
moins  de  vingt-sept  enseignes  et  trois  cens  chevaux  , 
comprenant  au  total  les  deux  cens  Suisses  du  colonel 
Apro;  que  toutes  ces  places  estans  de  long  intervalle 
séparées  de  la  France,  et  enveloppées  de  tous  costez 
parmy  des  gens  ausejuels  il  y  avoit  peu  de  fiât  i'1) 
qu'en  n'y  pourvoyant  autrement  qu'on  ne  faisoitpas,  , 

(0  Tracasserie. — (*}  Auxquels  on  pouvoil  peu  se  fier. 

il  falloit  nécessairement  qu'il  en  advint  quelque  dan- 
gereux inconvénient  ou  vacarme. 

Que  les  anciens  et  les  modernes  services  des  sei- 
gneurs de  Birague  ne  pouvoient  mériter  rien  moins 
que  l'entretenement  de  leurs  deux  compagnies  de  gens 
de  pied,  tant  pour  leur  service  de  quelque  marque 
et  d'honneur  et  d'entretenement,  comme  pour  y  re- 
tirer plusieurs  pauvres  gentils-hommes  milannois  mal 
traictezetde  la  fortune  et  de  nous,  demeurans  fortclos 
et  bannis  de  leurs  biens,  sans  espérance  de  jamais  les 
recouvrer,  n'ayans,  comm'ils  dévoient,  este'  comprins 
en  la  paix,  au  mespris  de  leurs  services  et  de  la  répu- 
tation du  maistre  qu'ils  avoient  servy.  Ce  sont  des 
coups  de  l'indiscrétion  Françoise,  laquelle,  après  la  né- 
cessite'pressée,  mesprise  tousjours  ceux  qui  Font  aide'e 
à  en  sortir.  Cest  exemple  fera  doresnavant  sages  [les 
eslrangers  desquels  nous  pourrions  cy  après  avoir  af- 
faire; ce  n'est  pas  estre  prudent  cavalîier  que  de  nour- 
rir le  cheval  pour  une  seule  cavalcade. 

Que  les  sieurs  d'Ossun  ,  gouverneur  de  Thurin,  de 
Terrides  de  Pignerol,La  Motte  Gondiin  de  Quiers,et 
Montbazin  de  Carmagnoîles  ,  dénia ndoient  d'avoir 
chacun  une  compagnie  particulière  de  gens  de  pied 
en  leurs  mains,  pour  plus  seurement  commander  et 
gouverner  leurs  places;  qu'il  remettoit  le  tout  à  ce 
que  Sa  Majesté'  jugeroit  convenable,  ne  s'en  voulant 
plus  mesler  quant  à  luy,  puis  que  l'expérience  luy 
avoit  faict  recognoistre  qu'il  n'en  estoit  pas  cru,  et 
que  parmy  les  promesses  françoises  il  n'y  avoit  rien 
de  plus  certain  que  ce  qui  ne  l'estoit  pas;  que  cepen- 
dant il  ne  laissoit  de  rudement  sentir  que  les  reculle- 
mens  qu'on  luy  procuroit  luy  faisoient  perdre  terre, 

non  tant  pour  la  considération  de  luy  comme  pour 
les  propres  dangers  qui  en  succederoient  à  l'advenir, 
et  qui  l'estonnoient  plus  que  les  presens. 

Tout  homme  d'Estat  ne  trouvera-il  pas  grande- 
ment estrange  qu'un  grand  roy,  assisté  de  tant  de 
princes  et  de  conseillers,  ait  depesché  en  Piedmont, 
où  le  mareschal  commandoit,  les  sieurs  de  Mandosse 
et  de  Bouillay,  sans  luy  envoyer  instruction  quelcon- 
que, soit  pour  le  licenciement  des  gens  de  guerre,  des 
démolitions  et  restitutions  qui  se  dévoient  faire,  sur  la 
conduicte  de  l'artillerie  qu'il  falloit  retirer  dans  les 
places  retenues,  ny  sur  le  payement  de  ceux  qui  dé- 
voient demeurer  sur  pied  et  estre  retenus,  ou  pour 
ceux  que  l'on  doit  licentier.  C'est  chose  encor  bien 
plus  estrange  que  toutes  choses  venansàluy  defîaillir, 
comme  elles  faisoient  de  tous  costez,  qu'on  vueille 
neantmoins  qu'il  accomplisse  diligemment  tout  ce  qui 
regarde  l'exécution  de  la  paix,  et  lors  mesme  qu'il  est 
reduict  à  telle  extrémité,  qu'il  n'a  pas  seulement  de-' 
quoy  entretenir  son  train,  soulager  ny  gratifier  un 
seul  homme  de  guerre.  Si  nous  avons  en  nos  mains  , 
ou  en  celles  de  nos  amis,  de  quoy  pouvoir  accomplir 
la  volonté  du  prince  ,  il  n'y  faut  rien  espargner;  mais 
quand  tout  defFaut,  la  liberté  doit  demeurer  au  servi- 
teur de  s'en  pouvoir  discoulper  par  les  plus  vifves  re- 
monstrances  qu'il  pourra. 

Les  bonnes  gens  du  temps  passé  disoient  que  nemo 
ad  impossibilia  tenelur;  et  puis  en  matière  de  restitu- 
tions d'Estats  et  de  places  si  importantes  qu'estoient 
celles  de  delà  les  Monts,  il  y  falloit  marcher  avec  le 
pied  plombé,  et  ne  se  pas  laisser  emporter  au  premier, 
au   second    ny   au  troisiesme   commandement ,    ains 

suivre   ce  qui  fut  jadis  practiqué  par   le   gouverneur 
d'Auxone,  lequel,  quoy  que  le    roy    François,  qui 
pour  lors  estoit  prisonnier  en  Espagne,  luy  sceut  faire 
dire   ou    commander  pour  luy    faire   rendre    ladicte 
place  es  mains  de  l'Empereur,  n'en  voulut  jamais  rien 
faire,  respondant  que  quand  son  maistre  seroit  en  son 
royaume  et  non  en   pays  estranger,  que  lors,  et  non 
plustost,  il  obeïroit  à  son  commandement.  Et  à  la  vé- 
rité,  ceux  qui    marchent  fort  retenus  et  resserrez  en 
tels  affaires,  sont  tousjours  jugez  les  plus  sages  et  les 
plus  fidelles;  et  toutes-fois  on  veut,  aujourd'huy  qu'il 
setraicte,  non  d'une  place   toute  seule,  mais   d'une 
trentaine  de  villes,  la  pi  us  part  d'importance,  et  d'au- 
tant de  chasteaux,  qu'il  y   coure  à  l'estourdy,  et  sans 
avoir  encor  receu  ny  les  deniers,  ny  les  descharges 
qui  doivent  servir  d'esperon  et  de  planche  à  avancer 
les  affaires.  Et  à  la  vérité,  il  n'y  a  que  Dieu  seul  qui 
puisse  de  rien  faire  toutes  choses;  et  de  faict,  le  ma- 
reschal  manda  à  Sa  Majesté  que  puis  qu'elle  n'y  vou- 
loit  pourvoir  par  autre  manière,  qu'il  se  fust  senty  fort 
heureux  si  dés  la  publication  de  la  paix  elle  l'eust  re- 
vocqué  et  envoyé  d'autres  en  sa  place,  lesquels  eussent 
esté,  non  pas  plus  fidelles,  mais  plus  agréables  qu'il 
n'estoit  pas,  mesmes  prévoyant,  comme  il  faisoit,  que 
Sa  Majesté,  les  duc  et  duchesse  de  Savoye,  et  assez 
d'autres,  ne  luy  sçauroient  jamais  guieres  de  gré  de 
chose  quelconque  qu'il  peut  faire,  ores  que  bonne  et 
honneste  toutes  fois,  tant  la  passion  etl'interest  aveu- 
glent les  uns  et  les  autres:  ilssçavent  bien  regarder  tout 
à  leur  aise,accoustez(0  sur  le  tapis,  la  mer  immense  des 
affaires,  mais  non  pas  ce  qui  seroit  nécessaire  pour  arres- 

(*)  Accoudés. 

ter  les  orages  et  les  tourbillons  qui  renversent  tout. 
Le  mareschal  manda  aussi  au  Roy  que  la  mère  du 
sieur  Tibalde  Visconte,  qui  avoit  esté  faict  prisonnier 
conduisant  les  deniers  au  secours  de  Casai,  se  plaignoit 
qu'il  avoit  esté  mené  à  Milan  et  que  l'on  le  menaçoit  de 
luy  faire  perdre  la  teste  ;  que,  veu  cela,  ilsupplioit  tres- 
humblement  Sa  Majesté  qu'il  luy  plaise  de  faire  dire  à 
l'ambassadeur  d'Espagne  que  ,  là  où  on  feroit  la  moin- 
dre chose  qui  en  approchast,  qu'il  feroit  soudain  coup- 
per  la  teste  à  deux  gentils-hommes  parens  de  M.  de 
Mazin,  qu'il  tenoit  prisonniers,  et  dont,  dés  maintenant 
comme  pour  lors,  il  protestoit  que  l'exécution  prece- 
deroit  la  notice  de  la  délibération  (0  ;  que  l'honneur 
et  la  grandeur  de  Sa  Majesté  le  requeroit  ainsi,  et  que 
M.  de  Savoy e  y  pourveust  diligemment  s'il  vouloit,  et 
qu'en  luy  faisant  renvoyer  ledict  Visconte  seul,  qu'il 

luy  donneroit  tous  les  deux  Piedmontois. 

Ayant  le  mareschal  finalement  recognu  que  toutes 
ses  instances,  ny  toutes  ses  remonstrances,  soit  pour 
les  provisions  nécessaires  à  l'Estat,  et  en  particulier 
aux  sieurs  de  Birague,  ne  servoient  que  de  jouet  à 
la  Cour,  il  se  résolut  d'envoyer  le  mesme  sieur  Ludo- 
vic vers  le  Roy  pour  obtenir  de  vive  voix  ce  que  les 
recommandations  et  le  mérite  de  luy  et  des  siens  ne 
pouvoient  atteindre,  le  chargeant  de  faire  entendre  au 
Roy  quelques  menées  et  practiques  que  l'Espagnol 
dressoit  au  préjudice  de  la  paix  encore  toute  récente, 
et  que  si  Sa  Majesté  ne  pourvoyoit  diligemment  et  à 
cela  et  à  tous  les  autres  affaires,  que  le  mal  qui  en  ad- 
viendroit  seroithors  sa  coulpe.  Ce  furent  toutes  messes 

seiches  (2)  qui  ne  furent  aucunement  exaucées. 

(»)  Le  jugement  cle  Tliéobalde  Yisconti.  —  00  Locution  proverbiale. 

Le  vingt-un iesme  may,  le  secrétaire  Bouclet  retourna 
en  Piedmont,  avec  asseurance,  de  la  part  du  Roy  et  du 
connestable,  qu'aussi  tost  cjue  le  mareschal  auroit  en* 
voyé  aux  intendans  des  finances  les  estats  de  recepte 
et  despence  de  l'extraordinaire  des  guerres,  que  les 
deniers  luy  seroient  soudain  envoyez,  tant  pour  para- 
chever  les  licentiements  que  pour  payer  tous  ceux 
qui  seroient  retenus.  Et  pour  autant  qu'a  l'arrivée  du- 
dict  Boudet  le  mareschal  estoit  des-jà  en  train  pour  de- 
pescher  vers  le  Roy  le  jeuue  Tilladet  pour  descouvrir 
à  Sa  Majesté  quelques  conspirations  qui  se  brassoient 
sourdement ,  par  le   desespoir  où  la  nécessité   avoit 
reduict  aucuns  gens  de  guerre,  il  chargea  Tilladet  des 
estats  demandez  par  ledict  Boudet,  et  de  très  hum- 
blement supplier    Sa  Majesté  qu'en  attendant   ceste 
provision  generalle  qu'elle  promettait,  que  elle  luy  fit 
diligemment  envoyer  jusques  à  cent  mille  livres,  pour 
redresser  les  plus  importans  affaires  et  donner  dequoy 
vivre  aux  soldats ,  qui  ne  pouvoient,  non  plus  que  luy, 
trouver   aujourdhuy  crédit  d'un   seul  pain  dans  les 
villes ,  et  pour  parachever  aussi  les  démolitions  et  la 
retraicte  de  l'artillerie,  qui  estoit  en  grand  nombre; 
autrement,  que  l'un  et  l'autre  demeureroit  encrouppe, 
au  dommage  de  Sa  Majesté,  de  M.  de  Savoye ,  et  des 
peuples. 

Par  Tilladet  il  fit  aussi  savoir  au  Roy  que  par 
prières  et  par  remonstrances  il  avoit  tant  avancé  en- 
vers les  coronels  des  Suisses  et  des  lansquenets ,  qu'ils 
prendroient  leurs  payements   à  raison  de  deux  cens 

qui  dérive  d'un  usage  suivi  pendant  long-temps  sur  les  vaisseaux.  Le 
chapelain  récitoit  les  prières  de  la  messe,  mais  il  ne  consacrent  pas 
l'hostie.  Cela  s'appeloit  messe  sèche. 

vingt-cinq  hommes  pour  compagnie  seulement,  les 
François  à  cent  cinquante,  et  les  Italiens  à  cent  trente; 
mais  qu'il  ne  falloit  muser  là  dessus,  ains  diligemment 
envoyer  dequoy  contenter  les  uns  et  les  autres,  de 
peur  qu'ils  ne  s'en  desdisent. 

Manda  aussi  le  mai  escbal ,  le  dernier  de  may,  par 
Boudet  qui  s'en  retournoit,  qu'il  avoit  esté  luy  mesme 
visiter  Yvrée,  sur  l'impossibilité  qu'on  luy  avoit  re- 
présentée de  la  pouvoir  desmolir  en  moins  de  six 
ou  sept  mois ,  tant  elle  estoit  terre-planée  de  tous  cos- 
tez,  et  que,  l'ayant  trouvée  telle,  il  avoit  mis  après 
grand  nombre  de  pionniers ,  et  que  s'il  n'eust  eu  crainte 
de  ruiner  beaucoup  de  maisons  et  là  et  ailleurs,  qu'il 
eust  pieça  faict  jouer  les  mines  et  le  feu  ,  pour  tirer  Sa 
Majesté  de  despence,  et  luy  de  peine. 

Que  n'ayant  Sa  Majesté  mandé  aux  Suisses  ny  aux 
lansquenets  que  la  paye  de  huict  jours  pour  leur 
retraicte  ,  ils  s'en  estoient  à  demy  mutinez,  protestants 
ne  partir  jamais  qu'ils  ne  l'eussent  pour  quinze  jours  , 
selon  l'ancienne  coustume;  que  quant  à  luy,  il  est 
d'advis  qu'il  plaise  au  Roy  de  la  leur  vouloir  accorder 
ainsi,  à  celle  fin  de  les  rendre  plus  souples  et  plus  ma- 
niables au  faict  des  monstres;  qu'il  les  a  faict  sonder 
s'ils  se  contenteroient  de  ne  recevoir  pour  maintenant 
qu'une  paye  ,  et  faire  terme  des  autres,  qui  leur  seroient 
rendues  au  païsavecun  honneste  interest:  ils  ont  res- 
pondu  en  estre  contents,  pourveu  qu'on  leur  donne 
caution  à  leur  gré,  et  que  dés  maintenant  les  interests 
soyent  raisonnez  à  seize  pour  cent;  qu'il  en  a  faict 
faire  le  calcul  et  trouvé  qu'il  revient  à  somme  si  exor- 
bitante, qu'il  valoit  mieux  les  payer  maintenant  tout 
à  faict  que  de  s'arrester  au  crédit. 

Que  les  estats  de  ce  qui  est  deu  aux  chevaux  levers, 
à  ceux  de  l'artillerie  et  aux  officiers  des  vivres,  a  esté 
dresse'  et  baillé  au  secrétaire  Boudet ,  à  ce  qu'il  plaise 
à  Sa  Majesté  en  commander  le  payement,  qui  aug- 
mentera tant  plus  on  différera. 

Sera  par  luy  mesme  remonstré  à  Sa  Majesté  ,  au 
nom  du  mareschal,  qu'il  n'y  a  raison  ny  juctice  à  ne 
vouloir  ordonner  aucun  payement  pour  les  huict  cens 
payes  qui  estoient  desparties  par  les  chaoteaux ,  pu's 
qu'en  bien  servant,  comme  ils  ontfaict,  ils  sont  dignes 
de  la  mesme  grâce  accordée  aux  compagnies  fran- 
çoises,   et  qu'il  est  à  craindre,  s'ils  en   ont  une  fois 
l'odeur,  qu'ils  ne  refusent  d'obéir  aux  rest  tu  lions  que 
parla  force,  laquelle  n'y  sçauroit  estre  apportée  qu'elle 
ne  revienne  à  deux  fois  plus  qu'il  ne  leur  esl  deu ,  et 
qu'on  ne  trouble,  par  ce  moyen,  la  tranquillité  qui 
est  desja  fort  avancée;  qu'il  recognoist,  et  à  son  très 
grand  regret,  que  ceux  qui  sont  intéressez  auxdemes- 
lements  de  ceste  paix,  sont  bien  aises  de  rejeiler  sur 
autruy  le  trop  que  pour  ce  regard  ils  ont  entreprins  : 
ce  sont  médecines  si  rudes  et  si  dangereuses,  qu'elles 
apporteront,  au  parsus  le  mal  présent,  la  future  ruine 
ou  rabaissement  de  l'Estat,  si  le  bon  ange  ne  veille  à 
le  conserver. 

Se  plaignoit  aussi  que ,  quoy  qu'on  luy  eust  par  plu- 
sieurs fois  mandé  qu'il  viendroit  un  gentil-homme  de- 
pesché  exprès  qui  l'esclairciroit  sur  tous  les  poincts 
dont  il  avoit  faict  instance,  qu'il  n'en  avoit  nonobstant 
eu  aucunes  nouvelles,  de  manière  qu'il  demeuroit 
tousjours  enveloppé  dans  le  labirinthe  de  l'incerti- 
tude :  à  sçavoir  si  toutes  les  places  qui  ne  sont  point 
comprinses  au  roole  de  celles  qui  dévoient  estre  des- 

21. 

molies  le  seroient  aussi  ;  que  pour  sortir  hors  de  ces 
pièges,  expressément  dressez  pour  le  faire  broncher,  il 
en  avoit  à  ces  fins  amplement  escrit  à  M.  et  a  madame 
de  Savoy e,  ce  que  Sa  Majesté'  ne  trouvera  mauvais 
s'il  luy  plaist;  que  s'il  a  donné  congé  à  aucuns  gen- 
tils hommes  piedmontois  de  les  aller  saluer,  c'a  esté 
sur  l'asseurance  qu'ils  ont  tous  juré  en  ses  mains  de 
faire  auparavant  la  révérence  au  Roy,  et  à  JV1 .  le  con- 
nestableen  particulier,  pour  sur  ce  recevoir  leur  com- 
mandement; s'ils  ne  Font  ainsi  faict ,  ils  sont  en  leurs 
mains  pour  en  estre  corrigez. 

Que  ne  voulant  le  mareschal  faire  aucune  bresche 
dans  la  partie  ordonnée  pour  les  licentiements,  avoit 
envoyé  à  Lyon  des  obligations  en  son  nom,  jusques  à 
la  concurrence  de  cinquante  mille  livres,  pour,  en 
attendant  le  secours  de  Sa  Majesté ,  faire  vivoler  les 
gens  de  guerre,  reduicts  à  une  misérable  nécessité 
que  Boudet  a  luy  mesme  veuë;  car  si  la  fumée  a  bien 
puissance  de  chasser  les  mouches,  les  affres  (0  de  la 
faim  Font  bien  encor  plus  grande  à  l'endroict  de 
ceux  qui  l'endurent  pieçà,  et  qui  espèrent  la  pouvoir 
assouvir  dans  les  mesmes  places,  pour  conserver  les- 
quelles ils  sont  reduicts  à  ce  desespoir  qui  aveugle 
souvent  les  plus  sages.  Et  de  faict  ledict  Boudet  est 
tesrnoing  oculaire  que  si  ceste  somme  ne  fust  arrivée 
ainsi  qu'il  partoit,  que  la  tragédie  eust  esté  jouée, 
et  sans  remède,  et  que  qui  ne  penseroit  à  bien-tost  les 
secourir,  qu'on  retomberoit  aux  mesmes  inconveniens, 
estant  destitué  de  tous  les  moyens  qui  y  pouvoient 
servir. 

Du  dernier  de  may ,  le  mnreschal  manda  au   Roy 

(')  Les  angoisses. 

qu'ayant  voulu  renger  le  coronel  des  Suisses  Apro 
à  n'avoir  que  deux  cens  vingt-cinq  hommes  entre- 
tenus, qu'il  avoit  faict  mill'  et  mille  plaintes  et  excla- 
mations, disant  qu'on  luy  avoit  promis,  comm'il  estoit 
vray,  qu'il  en  auroit  deux  cens  cinquante  comme  les 
François,  et  que,  le  service  rendu  en  rangeant  sa  nation 
au  mesme  poinct  que  Sa  Majesté  avoit  désiré  pour  le 
licentiement,  il  avoit  proffité  plus  de  trois  cens  mille 
livres  aux  finances  de  Sa  Majesté;  quoy  voyans  les 
sieurs  de  Bouillay  et  de  Mendozze,  ils  luy  auroient, 
sous  le  bon  plaisir  de  Sa  Majesté,  accordé  les  deux 
cens  cinquante  hommes,  reiglez  aux  mesmes  reigle- 
ments  et  appointements  des  François,  dont  il  s'estoit 
en  fin  contenté  :  c'est  pour  l'advenir  une  planche  dres- 
sée à  la  France  pour  faire  des  levées  à  mesme  condi- 
tion que  les  françoises. 

Du  troisiesme  juin,  le  mareschal  manda  au  Roy 
qu'il  n'estoit  pas  délibéré  de  licentier  les  trouppes 
françoises ,  que  les  ministres  du  roy  d'Espagne  n'eus- 
sent envoyé  les  ostages  qu'ils  estoient  tenus  fournir 
pour  l'exécution  de  la  paix;  car  s'il  n'y  avoit  dans  les 
places  qui  se  démolissent  que  quelque  foible  trouppe 
de  soldats,  on  les  pourroit  aussi  effrontément  chasser 
dehors  qu'on  avoit  faict  ceux  qui  estoient  dans  Bourg 
en  Bresse. 

Que  s'il  ne  plaisoit  au  Roy  ou  à  M.  de  Savoye  der 
se  haster  d'envoyer  deniers  pour  les  démolitions , 
qu'au  lieu  de  deux  mois  il  en  faudra  huict,  sans  le 
quadruplement  de  la  despence  ;  qu'avec  tout  cela 
il  faut  grand  nombre  de  pionniers,  qui  ne  se  recou- 
vreront jamais  que  par  la  force,  si  ledict  sieur  duc  ne 
depesche  expressément  quelqu'un  des  siens  en  Pied- 

mont  ;  qu':l  n'avoit  encoi  es  nulles  nouvelles  des  quatre 
cens  pionniers  de  Dauphiné  ny  de  leur  payement ,  et 
que  par  ainsi  toutes  choses  demeuroient  sans  l'exécu- 
tion nécessaire  pour  l'un  et  l'autre  prince. 

Le  mareschal,  prévoyant  toutes  ces  nécessitez  et 
les  mal-heurs  qu'ils  pouvoient  engendrer,  manda  de- 
puis a  Sa  Majesté  que  puis  qu'ainsi  estoit  que  tant  de 
places  ne  pouvoient  estre  abatuës  dans  le  court  terme 
qui  avoit  esté  prins,  et  que  deniers  defîailloient  de 
tous  costez ,  qu'il  valloit  mieux  en  gratifier  deslors 
M.  de  Savoye  qu'en  s'efforçant  de  faire  chose  qui  ne 
pouvoit  estre  accomplie  faire  neantmoins  une  tacite 
démonstration  de  deffiance  envers  ce  prince ,  et  de 
l'adection  duquel  Sa  Majesté  devoit  estre  bien  asseu- 
rée,  puis  qu'en  la  faveur  de  luy  elle  avoit  soudain 
quitté  ce  qui  avoit  cousté  cinquante  ans  à  acquérir 
avec  sang  et  thresors  infinis,  tirans  par  ce  moyen  quel- 
que peu  de  bien  du  grand  mal  qui  avoit  esté  faict 
contre  l'opinion  et  de  M.  de  Guise  et  de  luy;  la  pro- 
position duquel  fut  non  seulement  trouvée  mauvaise, 
mais  elle  servit  depuis  d'argument  à  ses  envieux  de 
dire  qu'il  avoit  en  l'ame  tout  le  contraire  de  ce  que 
le  cœur  couvoit  :  et  à  la  vérité,  si  le  mareschal  eust 
creu  ses  amis,  il  ne  fust  jamais  entré  en  ce  jeu,  du- 
quel M.  de  Savoye  ne  luy  sceut  non  plus  de  gré  que 
les  autres. 

En  traictant  des  exécutions  de  la  paix ,  Sa  Majesté 
ordonna  que  les  chasteaux  de  Thurin,  Quiers,  Pigne- 
rol ,  Carmagnolles,  Saluées ,  Ravel,  Versol  et  Dronier, 
seroient  baillez  en  garde  aux  capitaines  des  villes,  les- 
quels, l'un  après  l'autre,  y  envoyeroient  une  esquadre 
lous  les  jours  :  sur  quoy  le  mareschal  remonstra  que 

ceste  praticque  apporteront  plustost  la  ruine  que  la 
conservation  et  des  villes  et  des  chasteaux,  au  parsus 
les  perpétuelles  querelles  qui  en  adviendroient  entre 
les  capitaines  et  les  habitans  des  villes;  en  voicy  la 
raison  :  Si  les  chasteaux  sont  despoui  veus  de  capitaines 
qui  en  ayent  charge  particulière,  tous  les  ustensiles 
que  les  villes  fournissent,  et  les  munitions  aussi,  iront 
en  perdition,  ou  bien  ce  qui  devroit  durer  un  an  ne 
durera  pas  trois  mois;  et  si  on  ne  sçaura  à  qui  se 
prendre  du  défaut  qui  s'y  trouvera  par  après  :  d'ail- 
leurs est  encores  à  considérer  que  les  chasteaux  des 
villes,  au  parsus  la  seureté  d'elles,  servent  pour  y  re- 
tirer et  garder  en  seureté  les  prisonniers,  soit  de  guerre 
ou  criminelz  ;  ce  qui  ne  se  pourra  plus  faire  ,  s'il  n'y  a 
un  capitaine  particulier  sur  lequel  on  se  puisse  reposer 
du  touL 

De  mesme  suitte  il  remonstra  aussi  que  Sa  Majesté' 
luy  ayant  de  sa  grâce  defferé  l'honneur  sur  le  choix 
des  capitaines  qui  dévoient  estre  retenus  ou  cassez, 
et  de  luy  en  envoyer  Testât,  qu'il  n'estoit  maintenant 
ny  juste  ny  honorable  de  casser  de  cest  estât  aucuns 
de  ses  parens  et  amis,  tous  lesquels,  hors  sa  considé- 
ration ,  avoient  autant  ou  mieux  mérité  que  ceux 
qu'on  avoit  couchez  en  leur  place ,  et  entre  autres  les 
sieurs  de  Montfort,  de  La  Rivière,  l'Isle,  sergent  ma- 
jeur, et  le  capitaine  Loup,  gouverneur  de  Ceve  ;  qu'il 
supplioit  très  -  humblement  Sa  Majesté  avoir  pour 
agréable,  là  où  on  le  serviroit  encor  de  tels  mets, 
qu'il  quittast  tout;  et  en  fin,  que  ce  n'estoit  à  ceux 
qui  estoient  près  Sa  Majesté  à  juger  ny  à  disposer  des 
aiîaires  de  son  gouvernement,  duquel,  ny  du  mérite 
des  personnes,  ils  ne  pouvoient  avoir  telle  cognoissance 

que  luy,  qui  ne  jugeoit  les  choses  ny  pour  le  paren- 
tage  ny  par  les  amitiez,  ains  selon  le  mérite  et  la  seu- 
reté  de  l'Estat;  quoy  subsistant,  il  s'asseuroit  tant  de  la 
bonté  de  Sa  Majesté,  qu'elle  feroit  coucher  dans  Tes- 
tât ces  personnages  qui  en  avoient  esté  cassez  plustost 
à  intention  de  le  travailler  que  non  pas  eux-mesmes. 

Du  sixiesme  respondant  à  une  lettre  que  le  connes- 
table  luy  avoit  n'aguieres  escnte ,  et  par  laquelle  il 
l'exhortoit,  en  parent  et  en  amy,  ne  se  plus  amuser  à 
répliquer  ou  contester  sur  les  commandemens  que  le 
?\oy  luy  faisoit,  mais  les  dilligemment  exécuter  tous, 
remarquant,  comm'il  devoit  faire,  qu'on  n'est  oit  pas 
moins  soigneux  de  les  bien  digérer  auparavant  que  les 
faire ,  qu'il  pourroit  estre  luy-mesme  sur  ceux  qu'il 
faisoit  pour  le  service!  de  Sa  Majesté  ;  voylà,  à  la  vérité, 
une  exhortation  plus  propre  à  renverser  la  patience  du 
plus  reformé  capucin  du  monde,  que  pour  honorer 
et  contenter  celny  lequel,  au  pris  de  sa  vie,  de  son 
sang  et  de  ses  biens,  surmontoit,  d'un  courage  in- 
flexible, toutes  les  indignitez  et  toutes  les  traverses 
qui  estoient  dressées  à  sa  ruine.  La  candeur  de  ceste 
belle  a  me  devoit  par  elle  mesme  faire  renverser  la  fu- 
reur des  canonnades  que  ses  emulateurs  tiroient  tous 
les  jours  contre  sa  probité,  son  affection  et  ses  mérites. 
Ceste  mesme  lettre  portoit  aussi  qu'il  faisoit  semblant 
d'ignorer  les  mesmes  choses  qu'il  sçavoit  aussi  bien 
que  le  Roy,  sans  toutesfois  particulariser  que  c'estoit. 
Le  mareschal ,  imaginant  que  ceste  secousse  sortit  de 
la  ruine  des  places  non  comprinses  au  roolle  qui  luy 
en  avoit  esté  envoyé,  respondit ,  avec  révérence  toutes- 
fois,  qu'à  le  bien  prendre  c'estoit  à  luy,  et  non  auB.oy, 
à  se  plaindre,  d'autant  que  toutes  les  importunes  ins- 

tances  qu'il  avoit  faictes  par  douze  ou  quinze  depes- 
ches  ,  n'avoient  jamais  sceu  avoir  l'esclaircissement  des 
choses  mesmes  que  on  presupposoit  devoir  estre  pieça 
exécutées,  et  que  par   ainsi,    demeurant  enveloppé 
parmy  l'obscurité',  il  n'y  pouvoit  avoir  de  sa  coulpe  ny 
en  l'un  ny  en  l'autre  endroit  ;  nonobstant  quoy  il  n'a- 
voit  toutesfois  pas  laissé  de  bien  faire,  et  duquel  bien 
faire  il  estoit  plustost  condemné  que  louange  :  de  ma- 
nière que  les  passions  d'autruy,  et  la  mesme  pureté 
de  son  ame,  lefoiçoientà  désirer  d'estre  desveloppé 
des  affaires  du  monde,  pour  s'addonner  du  tout  aux 
célestes.  Et  neantmoins  il  ne  laissa  de  remercier  le 
connestable  du  particulier  soing  qu'il  avoit  eu  de  luy 
ramenlevoir  le  devoir  de  sa  charge,  adjoustant,  aux 
parsus,   qu'il  recognoissoit   assez  que  tout  ce  qu'on 
luy    imputoit    procecloit   du  jugement  mal   propor- 
tionné de  ses  ennemis,  qui  ne  tendoient  qu'à  renverser 
la  raison  qui  estoit  de  son  costé,  et  qui  a,  toutesfois, 
toutes  ses  lignes  si  droictes ,  qu'elles  ne  panchent  ja- 
mais de  costé  ny  d'autre  :  que  tout  ce  qui  le  travailloit 
plus  aujourd'huy,  c'est  que,  combien  qu'on  ne  recog- 
noisse  que  trop  que  les  maladies  de  l'Estat  ont  besoin 
d'un  prompt  médicament,  que  neantmoins  chacun  le 
negligeoit  ou  rejettoit,  afin  que  la  coulpe  du  desastre 
en  tombast  tout  sur  luy,  destitué  toutesfois  et  d'au- 
thorité  et  de  salutaires  moyens   et  pour  ce  faire  et 
pour  plustost  bassement  que  médiocrement  entrete- 
nir son  train,  pendant  que  ceux  qui  sont  en  cour 
nagent  parmy  la  faveur  et  l'abondance,  lesquelles  il 
estime  avoir  aussi  bien  méritées  qu'eux.  Tant  y  a  qu'il 
pouvoit  bien  dire  qu'il  avoit  semé  son  printemps,  son 
esté  et  son  automne,  sur  un  fort  stérile  rivage. 

Le  liuictiesme  juin  ,  il  manda  au  Roy  que  le  sieur 
Scipion   de    Vimercat    venoit    d'arriver   de    Valence 
pour  luy  donner  advis  que  les  trouppes  qui  tenoient 
garnison  à  Valence  n'avoient  voulu  permettre  qu'on 
enlevast  l'artillerie   qu'ils    n'eussent    auparavant  este' 
payez ,  et  que  là  où  les  prests  discontinueroient,  qu'ils 
vivroient  à  discrétion  autant  dedans  que  dehors  la 
ville;  pour  à  quoy  remédier  il  avoit  soudain  envoyé 
le  sieur  de  Montfort,  son  enseigne,  à  Valence,  avec 
quelques  deniers  qu'il  avoit  fournis  du  sien  pour  con- 
tinuer les  prests  durant  douze  jours  ;  que  si  entre  cy 
et  là  il  n'y  estoit  convenablement  pourveu,  que  des- 
maintenant, comme  pour  lors,  il  s'en  lavoit  les  mains; 
et  que  cy  après  il  ne  falloit  pas  espérer  d'avoir  meil- 
leur marché  des  autres  places.  Ce  sont,  lecteurs,  des 
actions  de  la  prudence  françoise;  car  si  elle  n'a  sceu 
opportunément  pourvoir  au  faict  de  la  guerre,  elle  a 
encor  faict  pis  au  demeslement  de  la  paix,  mesprisant, 
comme  elle  faict  quasi  tousjours,  la  dame   de  pré- 
voyance, sans  laquelle  neantmoins  rien  ne  peut  estre 
demeslé  heureusement.  Or  le  mareschal,  recognois- 
sant  de  longue  main  que  les  grandes  charges  telles 
que  la  sienne  estoient  tousjours  suivies  et  d'inimitiez 
et  d'envies ,  et  ne  voulant  qu'elles  prinsent  plus  grandes 
racines  que  celles  qu'elles  avoient  déjà ,  depescha  vers 
le  Roy  le  coronel  Cheramont  pour  remonstrer  à  Sa 
Majesté  que  là  où  elle  n'envoyeroit  présentement  de- 
quoy  parachever  les  démolitions,  retirer  l'artillerie, 
payer  et  licentier  les  gens  de  guerre,  qu'il  protestoit 
contre  elle,  avec  toute  la  révérence  convenable ,  que 
tout  le  mal   qui  en   succederoit    seroit  à    la  coulpe 
d'elle   et  non  de  luy,  portant  d'ailleurs  un  extrême 

regret  de  voir  les  garimonds  de  Quiers,  et  assez  d'au- 
tres marchands  ruinez,  pour  avoir,  sur  la  parole  de 
luy,  secouru  les  affaires  de  Sa  Majesté'  ;  que  ceste  mi- 
sère est  celle  qui  a  depuis  aprins  aux  marchands  de 
Lyon  à  resserrer  les  moyens  et  les  envoyer  ailleurs. 

Par  ceste  inesme  depesche  il  supplia  le  Roy  de 
faire  tant  que  M.  de  Savoye  envoyast  diligem- 
ment l'un  de  ses  principaux  ministres  en  Piedmont, 
pour,  sous  son  authorité,  faire  de  si  grandes  levées  de 
pionniers,  qu'on  peust  achever  les  démolitions  avant 
le  terme,  car  les  quatre  cens  venus  de  Dauphiné 
n'avoient  guieres  enrichy  le  banquet;  et  que  ce  luy 
seroit  beaucoup  de  grâce  ,  lorsqu'il  faudroit  procéder 
aux  restitutions,  que  Sa  Majesté  envoyast  en  Piedmont 
quelque  notable  personnage  pour  les  exécuter  ;  car 
aussi  bien  recognoissoit-il  que  M.  de  Savoye  le  tenoît 
pour  suspect;  et  que,  pour  le  dire  en  un  seul  mot, 
il  ne  pouvoit ,  sans  un  extrême  regret ,  estre  luy* 
mesme  ministre  de  la  donation  et  restitution  que  Sa 
Majesté  faisoit  des  choses  qu'elle  avoit  acquises  par 
les  mains  et  par  les  entremises  de  luy;  elles,  dis- je, 
qui  dependoient  pour  la  plus  part  de  l'héritage  ancien 
de  Milan,  des  contes  de  Provence  et  marquis  de  Sa- 
luées, à  tous  lesquels  la  coronne  françoise  a  succédé, 
ou  doit  au  moins  légitimement  succéder.  Las  !  elle  a 
aujourd'huy  l'estomac  si  desvoyé,  que  grand  médecin 
seroit  cestuy-là  qui  luy  apprendroit  à  retenir  les  con- 
séquences de  l'Estat. 

Du  douziesme  juin,  le  Roy  envoya  au  mareschal 
un  mémoire  présenté  à  Sa  Majesté  de  la  part  des  mi- 
nistres du  roy  d'Espagne  sur  aucuns  griefs  qu'ils  pre- 
tendoient  estre  procédez  de  la  part  des  nostres  du  costé 

d'Italie  :  à  sçavoir,  que  le  sieur  de  La  Motte  Gondrin 
gouverneur  de  Casai,  avoit envoyé  des  mandements  et 
des  contrainctes  sur  leurs  terres  pour  avoir  payement 
des  contributions  jusques  au  final  accomplissement  de 
la  paix,  et  qu'il  vouloit  aussi  praticquer  le  semblable 
sur  les  terres  du  Montferrat.  A  cela  le  maresclial  res- 
pondit ,  en  peu  de  parolles ,  qu'ayans  le  duc  de  Sesse  et 
luy  recognu,  dés  la  publication  de  la  paix,  qu'aupa- 
ravant qu'on  fust  parvenu  à  l'entière  exécution  que 
chacun  pourroit  avoir  de  son  costé  faute  d'argent  pour 
y  parvenir,  ils  auroient  mutuellement  convenu  que 
toutes  les  terres  qui  avoient  accoustumé  de  contribuer 
à  l'une  ou  à  l'autre  des  parties  continueroient  indiffé- 
remment ces  payemens  jusques  à  la  dernière  exécu- 
tion de  la  paix. 

Que  de  cest.  accord,  ainsi  gênerai,  Casai  en  avoit 
esté  excepté,  et  neantmoins  accordé,  en  faveur  du 
siège  qu'il  avoit  soustenu  depuis  le  dixiesme  octobre , 
que  les  terres  qui  souloient  contribuer,  payeroient  ce 
dont  elles  se  trouveroient  redevables  pour  le  temps 
que  le  siège  avoit  duré. 

Que  pour  les  terres  qui  doivent  estre  restituées  au 
duc  de  Mantouë,  on  ne  leur  demande  que  ce  qui  est 
deu  d'octobre  susdict  en  ça  ;  mais  aux  autres  qui  ont 
contribué  ailleurs ,  depuis  les  prinses  de  Quiers  et 
Yvrée,  il  ne  se  trouvera  point  qu'on  leur  ait  rien  de- 
mandé ,  ains  par  le  contraire  on  a  modéré  les  seize 
cens  escus  qu'ils  payoient  par  mois  à  quatre  cens  seu- 
lement ,  dont  voulants  abuser  aucuns  villages  du  Mi- 
lanois  contribuables  à  Valence  ,  ils  ont  levé  les  armes 
contre  les  nostres,  qui  les  ont  doucement  chastiez  ;  et 
à  la    vérité    ils  le   meritoient,  puisqu'ils  ne  se  plai- 

gnoient  pas  de  deux,  voire  de  trois  contributions  qu'ils 
bailloient  à  l'Espagnol;  ils  n'en  disoient  mot,  et  pour 
une  seule  envers  nous  ils  vouloient  faire  les  mauvais. 
Du  dix-huictiesme  juin,  les  Suisses  et  les  lansque- 
nets avoient  este'  payez  et  licentiez,  et  que  tout  ce  qui 
estoit  resté  des  cinq  cens  mille  livres  venus  de  France T 
les  cinquante  mille  empruntez  à  Lyon  ,  estoit  si  peu 
de  chose,  qu'on  n'en  sçauroit  tirer  qu'environ  deux 
prests  pour  les  François  et  Italiens  ;  pour  raison  de- 
quoy  Sa  Majesté' estoit  très- humblement  su plie'e  faire 
envoyer  le  payement,  et  pour  ceux  qui  doivent  estre 
licentiez,  et  pour  ceux  qui  doivent  estre  retenus,  à 
fin  que,  par  unrenouvellementde  discipline,  on  puisse 
introduire  nouvelle  concordance  et  amitié  entre  les 
gens  de  guerre  et  les  villes  retenues,  et  qu'au  com- 
mencement du  mois  prochain  les  restitutions  s'ache- 
mineront l'une  après  l'autre. 

Le  ^4,  les  sieurs  de  Mandosse  et  de  Bouillay  ayants 
parachevé  leur  commission  s'en  retournèrent  en 
France,  chargez  de  ces  remonstrances  de  la  part  du 
mareschal  :  à  sçavoir  faire  recognoistre  à  Sa  Majesté 
avec  quel  mesnage  le  payement  et  le  licentiement  des 
Suisses  et  des  lansquenets  a  esté  manié,  l'ordre  prins 
sur  celuy  des  François  et  des  Italiens  qui  doivent 
estre  licentiez  après  les  restitutions  des  places  ,  et 
de  ceux  aussi  qui  doivent  demeurer  à  la  garde  des 
places  retenues. 

Faire  voir  au  conseil  Testât  gênerai  de  recepte  et 
despence  faicte  en  Piedmont,  à  fin  qu'on  puisse  clai- 
rement recognoistre  de  quel  pied  il  a  marché  à  l'en- 
tretenement  des  gens  de  guerre,  à  quels  termes  ils  se- 
ront bien  tost  réduits  s'il  ne  plaist  à  Sa  Majesté  faire 

donner  antre  ordre  à  leurs  payements  que  celuy  qui 
a  cy  devant  couru;  sera  dit  de  mesme  pour  le  regard 
des  places  retenues,  s'il  faut  qu'elles  demeurent  pri- 
vées de  leurs  finages,  des  foires,  et  des  marchez  qui 
s'y  souloient  tenir,  et  qui  apportoient  des  commoditez 
pour  plus  doucement  couler  le  temps,  et  sur  tous  les 
habitans,  de  la  propre  disposition  de  leurs  maisons  et 
biens  qu'ils  ont  a  la  campagne ,  ainsi  que  ces  deux 
sieurs  ont  visiblement  et  palpablement  recogneu,  et 
sur  lesquels  se  remettant,  il  les  pria  d'asseurer  le  Roy 
que  si  le  remède  aux  afflictions  présentes  estoit  autant 
en  sa  main  qu'est  la  douleur  qu'il  en  porte,  que  Sa 
Majesté  seroit  relevée  et  de  soin  et  de  ses  importu- 
nitez  ;  et  qu'en  obéissant  au  commandement  qu'elle 
luy  a  faict  par  du  Plessis,  son  valet  de  chambre,  de 
restituer  Santia  sans  le  démolir,  qu'il  sera  ainsi  exé- 
cuté (avec  un  extrême  regret  toutcsfois),  à  cause  que 
c'est  l'œuvre  entier  de  ses  mains  et  de  ses  labeurs,  par 
la  commodité  de  laquelle  beaucoup  d'honorables  exé- 
cutions militaires  avoient  esté  glorieusement  mises  à 
fin  -,  que  si  Le  Coconat  arrivoit  de  la  part  de  M.  de 
Savoye,  comme  du  Plessis  l'avoit  asseuré,  que  toutes 
choses  se  disposeroient  à  leur  fin;  que  cependant  Sa 
Majesté  sçaura  s'il  plaist  qu'au  préjudice  de  l'accord 
faict  avec  ce  prince  pour  le  payement  des  contribu- 
tions jusqu'au  jour  de  la  restitution,  que  ses  officiers 
ont  faict  par  dessous  main  commander  aux  peuples 
de  n'en  rien  faire;  que  le  duc  de  Mantoue  a  faict  faire 
de  mesme  dans  le  Montferrat ,  et  parce  que  si  cela 
devoit  avoir  lieu ,  ce  seroit  réduire  les  aîTaires  au  der- 
nier période  d'un  dangereux  desespoir,  le  mareschal 
a  résolu  de  faire  semblant  de  ne  rien  scavoir  de  tout 

cecy,  et  de  ne  laisser  cependant  de  s'en  faire  croire, 
sans  toutesfois  rien  excéder  dont  ces  princes  se  puis- 
sent plaindre. 

Le  duc  de  Sesse,  sur  un  fondement  incogneu  pour 
encores,  tient  e's  environs  de  Casai  presque  toutes  les 
mesmes  troupes  qui  l'assiegeoient  cy-devant,  empes- 
chant  (  couvertement  par  ce  moyen)  le  cours  des  vi- 
vres, le  payement  des  contributions,  et  le  recouvre- 
ment des  pionniers  pour  avancer  les  démolitions; 
qu'il  a  prié  le  duc  de  Sesse  de  changer  ces  façons  de 
faire  ,  et  au  plustost,  sinon  qu'il  s'aidera  des  mesmes 
instruments  avec  lesquels  il  a  assez  souvent  faict  ru- 
dement reculer  les  Espagnols  ,  et  n'entrer  aussi  jamais 
dans  la  restitution  de  Casai  que  les  contributions 
n'ayent  esté  entièrement  payées  et  la  forteresse  dé- 
molie. 

Dans  les  lettres  que  du  Pîessis  apporta  au  mares - 
chai  de  la  part  du  Roy,  et  par  addition,  il  y  avoit  qu'il 
se  gardast,  pour  quelque  occasion  ou  prétexte  que  ce 
soit,  de  toucher  aux  deniers  qui  sont  envoyez  pour 
donner  deux  mois  entiers  aux  François  et  aux  Italiens 
qui  doivent  estre  licentiez.  Cela  l'ayant  mis  en  quel- 
ques altères  (0,  il  manda  à  Sa  Majesté,  par  le  mesme 
du  Plessis,  que  quand  l'Estat  se  devroit  renverser  sens 
dessus  dessous,  qu'elle  sera,  puis  qu'elle  le  veut,  ainsi 
obeye,  ores  que  la  raison  vueille  que  le  ministre 
s'avance  ou  se  recule  en  ces  obéissances,  selon  la  né- 
cessité et  la  repentineté  (2)  des  accidens,  à  l'exemple 
du  sage  médecin  qui  change  les  medicamens  selon  la 
variété  que  faict  la  maladie  ;  et  qu'à  le  bien  prendre , 
ce  n'est  pas  tout  que  le  prince  commande,  il  faut  aussi 

(')  Embarras. —  (')  La  rapidité. 

prendre  garde  que  ses  commandemens  soyent  tels, 
qu'au  lieu  d'en  tirer  le  profit  qu'on  esperoit  qu'on  ne 
s'enveloppe  plus  avant  dans  le  propre  mal  qu'on  vou- 
loit  fuïr. 

Qu'il  a  faict  voir  audit  du  Plessis  toutes  les  places 
qui  ont  desja  esté  démolies,  à  fin  qu'il  en  puisse  faire  à 
Sa  Majesté  rapport  plus  certain  : 

La  citadelle  d'Avigliane  est  abatuë. 

Moncalier  a   deux  bastions  abatus  (on  est  après  les 
autres). 

Saviglan  est  de  mesme. 

Yvrée,toutcequiavoit  esté  faict  par  les  roys  est  abatu. 

Santia,  selon  le  commandement  de  Sa  Majesté,  de- 
meurera tel  qu'il  est. 

Valence  fort  avancée. 

Cazal  de  mesme  (on  poursuit  et  l'un  et  l'autre). 

Verrue  toute  abatuë. 

Sainct  Damian  desja  demi  abatu. 

Albe  de  mesme. 

Cairas  fort  avancé. 

Ceve  toute  renversée. 

Courtemille  de  mesme. 

Montdevis ,  tout  ce  que  les  roys  y  ont  faict  faire  est 
abatu. 

La  Roque  de  Baux,  Sainct  Alban  et  Sainct  Micbel , 
abatus. 

La  Cisterne  (il  n'y  sera  touché,  parce  que  c'est  un  fief 
du  Sainct  Siège). 

Busqué  abatuë. 

Villefranche  abatuë. 

Verroleins  abatu. 

On  travaille  à   la  retraicte  de  l'artillerie,  mais  par 
faute  de   moyens  on  n'avance  guieres;  celle  de  Va- 
lence est  remonte'e  par  le  Pau  jusqu'à  Tburin. 
Celles  de  Santia  et  d'Yvre'e  sont  desja  à  Chivas. 

La  vente  des  munitions,  non  de  l'artillerie,  mais  des 
vivres  de  ces  places  éloignées  de  Tburin,  ont  esté 
vendues  pour  aider  les  démolitions  et  la  conduitte  de 
l'artillerie,  dont  compte  sera  tenu  au  profit  de  Sa 
Majesté. 

Environ   le  5  juillet,  il  courut  de  tous   costez  un 
bruit  sourd  que  le  Roy,  courant  dans  les  lices,  avoit 
esté  blessé  à  mort  (0  par  le  conte  de  Montgomeri  :  ce 
qui  apporta  au  marescbal  et  à  tous  les  autres  servi- 
teurs de  Sa  Majesté  des  regrets  et  des   desplaisirs  qui 
peuvent   être  plustost  considérez    que   exprimez ,  la 
multitude  et  variété  des  affaires  qui  se  traictoient  lors 
considérée.  Tandis  que  ceste  incertaineté  angoissoit  le 
monde,  le  connestable  donna  advis  au  mareschal  de 
ceste  blesseure,  la  desguisant  à  peu  de  chose,  et  dont 
le  second  appareil  donneroit  lumière  certaine.  A  ceste 
nouvelle,   prières,  oraisons  et  processions  publiques 
furent  faictes   pour  la   guerison  et  conservation   du 
prince.  Le  mareschal,  toutesfois,  estimant  que  le  con- 
trecoupdela  lance,  et  dans  l'œil,  avoit  faict  plus  lourde 
et  plus  dangereuse  bresche  qu'on  n'escrivoit  pas,  de- 
pescha   soudain  un  courrier  exprés  à  M.  le  connes- 
table, le  suppliant  luy  mander  fort    ouvertement  à 
quels  termes  les  choses  estoient  réduites,  à  fin  qu'en 
cas  si  dangereux  et  si  repentin  qu'estoit  celuy  là,  il 
peust  réduire  l'Estat  en  telle  asseurance  qu'il  ne  peust 
C1)  Le  29  juin. 

courir  fortune,  pendant  que  Dieu  respandroit  ses 
grâces  et  ses  bénédictions  sur  ce  bon  prince.  P^n  ces 
transes,  le  mareschal  jugea  d'autruy  par  soy  mesme , 
tenant  pour  tout  asseuré  qu'à  ces  tristes  nouvelles  les 
Espagnols  se  jetteroient  sur  les  armes,  pour  se  cou- 
vrir desquelles  il  commanda  soudain  aux  gens  de 
guerre  de  se  tenir  à  l'erte  et  faire  si  bonnes  gardes, 
que  les  lyons  et  les  renards  qui  les  guetteroient  ne  les 
pcussent  entamer  :  tout  d'un  train,  il  supplia  le  con- 
nestable  de  n'intermettre  l'envoy  des  deniers  pour  les 
payements  et  licentiements  des  gens  de  guerre,  et  qu'il 
les  fer  oit  ou  reserver,  ou  distribuer,  selon  ce  que  la 
maladie  ou  la  santé  du  Roy  luy  conseilleroient. 

Que  les  Milanois,  Piedmontois,  Montferrins  et  Ge- 
nevois, à  l'odeur  de  ce  mal'beur,  n'ont  voulu  payer 
les  contributions,  et  que  les  uns  et  les  autres  ayans 
levé  les  armes  pour  s'en  garentir,  qu'il  les  a  faict  si 
bien  espousseter,  qu'ils  apprendront  a  garder  une  au- 
tre fois  plus  honorable  mémoire  qu'ils  n'ont  voulu 
faire  du  gratieux  traictement  qu'ils  ont  tousjours  receu 
de  la  main  des  François. 

3 

Le  12  juillet,  il  receut  lettres  au  nom  du  Roy,  mais 
non  du  Roy,  par  lesquelles  Sa  Majesté  luy  mandoit, 
et  fort  expressément,  de  faire  cesser  de  tous  costez  les 
démolitions  :  à  quoy  il  respondit  que  si  le  maistre 
Coconat  fust  arrivé  au  temps  qu'on  luy  avoit  mandé  , 
que  les  choses  ne  seroient  pas  si  avancées  qu'elles 
estoient  desja;  qu'on  se  devoit  souvenir  que,  dés  le 
18  du  passé,  Sa  Majesté  luy  avoit  mandé,  coup  sur 
coup,  de  s'en  haster  le  plustost  qu'il  pourroit  :  si  donc 
Sa  Majesté  avoit  deslors  en  son  ame  la  mesme  volonté 
qu'elle  luy  declaroit  maintenant,  il   ne  falloit  espar- 


DE  DUVILLAKS.    [l55<)]  33p, 

gner  le  voyage  d'un  courrier  exprés  pour  la  luy  dé- 
clarer. 

Par   ceste  mesme  depesche  Sa  Majesté',  qui   avoit 
oublie'  les  remonstrances  que  le  maresclial  luy  avoit 
faictes  sur  le  faict  du  conte  de  Beines,  luy  mandoil 
qu'il  fist  razer  sa    place.   Luy,  au  lieu  de  ce  faire, 
manda  à  Sa  Majesté  qu'il  ne  croiroit  jamais  qu'un 
prince  si  bon  et  si  juste  voulust  faire  ce  tort  à  un  gen- 
tilhomme qui  avoit  volontairement  mis  sa  personne 
et  ses  biens    entre  les  mains  de  Sa  Majesté,  et  lors 
qu'elle  en  avoit  extrêmement  besoin  ,  que  d'abatre  sa 
place,  qu'il  avoit  luy  mesme  fortifiée  à  ses  despens , 
pour  le  réduire  tout  à  faict  à  la  discrétion  de  celuy 
contre  lequel  il  avoit  porté  les  armes  pour  le  service 
de  Sa  Majesté,  au  lieu  de  l'honorer  et  recompenser 
comme  il  meritoit  ;  qu'en  ceste  considération  il  avoit 
persuadé  le  comte  de  faire  eschange  de  sa  place  avec 
quelques  autres  que  M.  deSavoye  luy  pourroit  bailler 
du  costé  de  la  Bresse,  proche  du  Lyonnois  ;  que  non 
seulement  s'y  estoit  résolu ,  mais  qu'il  l'avoit  prié  de 
s'en  rendre  médiateur,  sous  la  faveur  et  appuy  de  Sa 
Majesté.  Il  fut  depuis  ainsi  exécuté,  au  contentement 
de  M.  de  Savoye  et  à  l'avantage  du  conte. 

Ceste  depesche  du  Roy  portoit  aussi  qu'elle  en- 
voyoit  Gordes  vers  le  mareschal,  tant  pour  l'aider  au 
faict  des  restitutions  comme  pour  luy  dire  et  descou- 
vrir plusieurs  choses  dont  elle  l'avoit  chargé;  surquoy 
il  remonstra  à  Sa  Majesté  que  le  secours  et  l'aide 
qu'il  desiroit  n'estoient  pas  ceux  qu'il  pourroit  tirer 
dudit  sieur  de  Gordes?  ains  le  payement  des  gens  de 
guerre  et  cavalerie,  tous  lesquels,  estans  aujourd'huy 
destituez  du  secours  de  Sa  Majesté,  et  de  ce  peu  qu'on 

11. 

tiroit  des  contributions,  estoient  contrains,  au  grand 
regret  de  luy,  de  ravager  la  campagne  ;  que  là  où 
Gordes  viendroit  sans  ces  provisions,  qu'il  verroit 
d'estranges  desordres,  nul  ne  pouvant,  pour  courage 
qu'il  ait,  dompter  les  inexorables  rochers  d'une  cruelle 
faim  :  et  à  la  vérité',  si  le  mareschal  n'eust  quelque 
fois  laissé  doucement  couller  la  scote  (0,  plusieurs 
misères  feusscnt  desja  plus  avancées  qu'elles  ne  sont 
pas  ;  et  que  M.  de  Savoye,  qui  est  près  du  Koy,  devoit 
luy  mesme  (  qui  sçait  mieux  que  nul  autre  comme  il 
faut  manier  l' Estât),  devoit  assez  considérer  que  pis 
adviendroit  encores,  puis  que  la  Cour  ne  tenoit  conte 
d'y  pourveoir  :  et  à  la  vérité,  le  mareschal  estimoit , 
ces  choses  considérées,  que  le  duc  n'auroit  rien  de 
plus  pressé  que  d'envoyer  diligemment  par  Le  Coco- 
nat  un  commandement  pour  fournir  vivres  aux  gens 
de  guerre,  à  fin  de  leur  oster  la  juste  occasion  qu'ils 
avoient  d'en  chercher  l'espée  au  poing,  et  avec  une 
ruine  cent  et  cent  fois  plus  grande  que  ne  sçauroit 
estre  la  contribution  de  ces  vivres  :  que,  pour  le  re- 
gard des  autres  provinces,  où  le  sieur  duc  n'avoit  que 
voir,  qu'il  les  rengei  oit  bien,  par  amour  ou  par  force, 
à  secourir  les  garnisons  qui  estoient  de  leur  costé,  et 
qu'il  avoit  autresfois  ouy  dire  que  celuy  qui  consoloit 
de  paroles,  et  qui  néanmoins  se  rendoit  paresseux  aux 
remèdes  qu'il  avoit  en  main,  estoit  plustost  ennemi 
couvert  que  fidelle  ami,  pour  lequel  il  vouloit  estre 
tenu,  et  que  le  temps  sera  celuy  qui  medecinera 
beaucoup  de  choses  que  la  raison  ne  guérit  pas  tous- 
jours. 

Le  duc  d'Alve  ayant   faict  plainte  au  Roy  que  le 

mareschai  avoit  refusé  aux  ministres  du  roy  d'Ks- 
pagne  la  restitution  de  Valence,  il  manda  que  la  vé- 
rité estoit  contraire  à  ce  rapport,  car  jusques  alors  le 
duc  de  Sesse,  ny  autres  pour  luy,  n'avoient  faict  ins- 
tance quelconque  pour  ceste  restitution,  à  laquelle 
il  n'apporteroit  jamais  empeschement ,  puis  qu'il  en 
avoit  desja  receu  les  descliarges  nécessaires,  au  cas 
que  la  blesseure  de  Sa  Majesté  n'y  apportast  mutation 
de  volonté;  que,  pour  preuve  de  son  dire,  il  n'y 
avoit  que  trois  jours  seulement  que  le  duc  de  Sesse 
avoit  envoyé  vers  luy  Perin  Bel,  auditeur  de  camp, 
pour  les  mêmes  affaires  de  la  paix ,  duquel  le  mares- 
chai avoit  enquis  s'il  avoit  charge  de  demander  la 
restitution  de  Valence,  à  quoy  il  auroit  respondu  que 
non,  mais  bien  luy  avoit  on  commandé  de  parler  du 
faict  des  démolitions,  et,  entre  autres,  de  celles  de 
Quiers  ,  de  Cairas,  d'Albe  et  Sainct  Damian;  à  quoy 
luy  avoit  esté  respondu  qu'on  trouvoit  fort  mauvais 
que  le  duc  de  Sesse  se  voulust  entremettre  des  choses 
qui  ne  le  regardoient  aucunement,  et  que  ceste  imper- 
tinente solicitation  sienne  donnoit  un  tacite  soupçon 
que  le  roy  d'Espagne  eut  envie  de  s'en  servir  par 
après  :  auquel  cas  c  estoit  inviter  le  mareschai  à  y  pro- 
céder avec  plus  de  ruine  qu'autrement  il  ne  feroit  pas. 
Et  de  faict,  il  mit  en  surceance  tout  cela,  pour  en 
avoir  l'advis  de  Sa  Majesté  auparavant  que  passer  plus 
outre. 

Donna  advis  que  M.  de  Mazin  avoit  envoyé  vers  luy 
l'un  des  sénateurs  de  M.  de  Savoye,  pour  luy  faire 
instance  à  ce  que  les  biens  des  particuliers,  confisquez 
durant  les  guerres,  leur  feussent  réintégrez,  à  com- 
mencer au  jour  de  la  paix.  La  responce  du  mareschai 

fut  que  par  Le  Plessis ,  valet  de  chambre  de  Sa  Ma- 
jesté, et  n'aguieres  renvoyé  vers  elle,  il  luy  avoit  esté 
commandé  de  n'y  procéder  qu'au  mesme  instant  qu'il 
feroit  les  restitutions  à  M.  de  Savoye,  qui  devoit  estre 
plus  privilégié  que  les  autres. 

Et  pourautant  que  tous  ceux  qui  avoient  esté  de- 
peschez  par  le  Roy  vers  le  mareschal  avec  mémoires 
et  instructions  pour  le  demeslement  de  la  paix,  ne 
s'en  vouloient  dessaisir,  il  suplia  très-  humblement  Sa 
Majesté  commander  que  cy  après  elles  demeureroient 
entre  ses  mains,  pour  luy  servir  de  garand  sur  ce  qu'il 
avoit  faict  ou  enti eprins  en  vertu  dicelles ,  et  cepen- 
dant commander  à  messieurs  les  secrétaires  d'Eslat  de 
le  faire  ainsi  observer,  et  ne  laisser  cependant  de  luy 
envoyer  la  copie  des  précédentes. 

Qu'il  a  esté  adverty  que  M.  de  Savoye  a  promis  la 
capitainerie  du  chasteau  d'Aviglans  à  un  certain  mau- 
vais garniment,  nommé  François  Bergue,  de  Thurin, 
lequel  s'estoit  pieça  révolté  ,  et  en  ce  revoltement 
commis  mille  et  mille  maux  dignes  du  médecin  de  la 
corde  (0  ;  que  si  Sa  Majesté  ne  renversoit  cela,  ce  se- 
roit  mettre  un  brigand  aux  portes  de  Thurin  pour 
voiler  ou  dresser  quelque  pratique  sur  la  place ,  comme 
il  s'est  vanté  d'y  en  avoir  une  qui  eust  esté  exécutée 
sans  la  paix  ;  que  si  M.  de  Savoye  n'y  pourvoit,  que 
luy  mesme  en  fera  bien  tost  desemparer  la  terre. 

Du  quatorziesme  juillet,  donna  advis  au  Pioy  que 
les  sieurs  de  Gordes  et  de  Coconat  estoient  arrivez  en 
Piedmont,  l'asseurans,  de  la  part  de  Sa  Majesté,  que 
les  deniers  nécessaires  pour  fournir  deux  mois  aux 
François  et  un  aux  Italiens,  en  les  licentiant,  estoient 

par  les  chemins,  mais  qu'elle  vouloit  que  sur  ces  de- 
niers fussent  rabattus  les  cinquante  cinq  mille  livres 
prins  sur  ce  qui  estoit  reste'  du  payement  des  Suisses 
et  lansquenets,  et  de  mes  me  suitte  tout  ce  qui  leur 
aura  eslé  preste'  jusqu'au  jour  du  payement,  qui  ne 
leur  sera  foui  n y  qu'au  mesme  instant  qu'ils  sortiront 
des  places.  Le  mareschal,  qui  trouva  ces  commande- 
ments un  peu  estranges,  manda  au  Roy  qu'en  les 
voulant  pratiquer  ce  seroit  rendre  (0  la  vaillance  de 
ceux  qui  estoient  reduicts  au  dernier  desespoir,  à  s'em- 
parer des  places  qu'ils  avoient  en  main,  et  avec  tant  de 
désolation  et  de  ruine,  que  le  repentir  en  seroit  tardif 
et  inutile;  que  ce  retranchement  et  mords  estoient 
trop  rudes  et  trop  indignes  à  gens  qui  avoient  enduré 
tant  d'extremitez,  au  lieu  de  la  recompense  que  la  fi- 
délité de  leurs  services  avoit  de  longue  main  mé- 
ritée; que  si  l'intention  de  Sa  Majesté  avoit  esté  de 
jouer  ainsi  à  quitte  et  au  double,  ce  luy  eust  esté 
beaucoup  de  grâce  qu'elle  eust  choisy  d'autres  escuyei  s 
que  luy,  et  plus  propres  qu'il  ne  sçauroit  estre  à  corri- 
ger la  fureur  et  la  colère  de  gens  privez  de  la  mesme 
espérance,  seul  refuge  aux  misérables;  et  que  pré- 
voyant le  mauvais  gré  qu'on  luy  sçauroit  de  ceste  re- 
monstrance,  qu'il  avoit  faict  appeller  les  sieurs  de 
Gordes  et  Coconat,  lesquels  il  auroit  conjurez  (les  in- 
convénients cy  dessus  considérez  )  de  luy  dire  ce  qu'eux 
mesmes  feroient  s'ils  tenoient  son  lieu  et  qu'ils  se  trou- 
vassent réduits  à  si  dur  party  qu'estoit  le  sien  ,  et  que 
chacun  d'eux  auroit  en  fin  advoué  qu'il  falloit  néces- 
sairement que  tous  ces  rabbais  apportassent  en  fin 
quelque  estrange  malheur,  mais  beaucoup  plus  grand 
(0  Exciter. 

encor  si  dés  maintenant  on  ne  trouvent  moyen  de  ^ 
fournir  vivres  aux  gens  de  guerre  ,  en  attendant  l'arri- 
vée des  deniers  et  la  finale  restitution  des  places.  Re- 
monstra  aussi  que  les  estats  et  les  instructions  de  Sa 
Majesté  ne  faisoyent  aucune  mention  du  payement 
des  gouverneurs  des  places,  des  cappitaines,  ny  des 
autres  appointez  en  l'exercice  de  la  guerre,  et  qui  re- 
venoyent  à  douze  cens  livres  par  mois,  combien  que 
Sa  Majesté  l'eust  asseuré  par  le  secrétaire  Boudet 
qu'ils  seroyent  payez  de  cinq  mois  entiers,  comme 
aussi  seroyent  les  commissaires,  contreroolleurs,  et 
autres  officiers  de  guerre;  et  que  parmy  tout  cela  on 
avoit  oublié  de  pourvoir  au  payement  de  la  cour  de 
parlement  et  chambre  des  comptes. 

Se  plaignit  aussi,  comm'il  avoit  précédemment  faict 
par  le  retour  des  seigneurs  de  Mendosse  et  de  Bouil- 
lay,  qu'il  n'estoit  ny  juste  ny  à  propos  de  faire  perdre 
aux  capitaines  des  chasteaux  ny  leurs  appointements 
ny  ce  qu'ils  avoient  avancé  du  leur  à  l'entretenement 
de  leurs  soldats  ;  que  ceste  rigueur  engendreroit  l'au- 
dace de  ne  rendre  les  chasteaux  que  par  la  force,  qui 
altereroit  le  cours  delà  paix,  et  qui  cousteroit  dix  fois 
plus  qu'il  ne  leur  estoit  deu  :  de  les  remettre  à  aller 
cercher  leur  soulagement  parmy  les  aureilles  sourdes 
de  la  Cour,  qu'il  ne  le  leur  conseilleroit  pas,  ny  ne 
l'empescheroit  aussi,  sçachant  assez,  comme  dit  l'Ita- 
lien, Passata  ïa  fesla,  e  gabbato  il  santo  (0- 

Dudit  jour  il  escrivit  à  M.  le  connestable  que  des- 
puis trois  jours  plusieurs  courriers  estoient  passez, 
portans  nouvelles  qu'on  desesperoit  de  la  vie  du  Roy  , 
et  que  s'il  estoit  ainsi,  ce  que  Dieu  ne  veuille  jamais, 

(')  La  fête  passée,  le  saint  est  oublié. 

qu'il  estoit  résolu,  attendant  plus  certaines  nouvelles, 
de  se  resserrer  dans  les  places,  et  en  commander  les 
gardes  plus  fortes  et  plus  soigneuses  que  jamais,  ne 
sçachant  que  le  nouveau  roy  en  pourroit  délibérer, 
et  duquel,  en  tout  événement,  il  falloit  avoir  nouveaux 
commandement  et  fort  amples  descharges  ;  qu'il  crai- 
gnoit  tout  d'un  train  que  ceux  qui  devoyent  fournir 
les  deniers  des  licentiements  n'en  fa'cent  maintenant 
les  refroidis,  et  que,  cela  prenant  traict  de  temps,  les 
gens  de  guerre  ne  soyent  invitez  à  faire  quelque  de- 
sordre, comme  il  advient  assés^ouvent  parmy  tels  ac- 
cidens  que  celuy  du  Roy. 

Estant  parvenu  au  dixseptiesme  du  mois  sans  que 
de  la  Cour  il  eust  nouvelles  quelconques,  il  despescha 
un  courrier  exprès  vers  le  Roy  pour  se  plaindre  qu'on 
avoit  commandé  aux  trésoriers  de  l'extraordinaire  des 
guerres  de  ne  desbourcer,  pour  commandement  qu'il 
sceust  faire,  aucuns  des  deniers  despeschez  pour  le 
licentiement,  qu'en  la  mesme  forme  cy  devant  discou- 
rue, sur  peine  d'en  faire  la  maille  bonne  (0;  que 
ceste  façon  de  faire  estoit  de  toutes  parts  si  estrange 
et  si  préjudiciable  à  son  honneur  et  réputation,  que, 
sans  la  candeur  de  son  affection,  il  n'en  lairroit  couler 
l'indignité  si  doucement  qu'il  vouloit  faire ,  sçachant 
assez  que  ceste  farine  avoit  esté  moulue*  dans  l'ame  de 
ceux  qui  envioyent  l'intégrité  et  la  rondeur  de  ses 
actions,  desquelles  il  respondroit  tousjours  devant  Sa 
Majesté  ;  que  les  mesmes  trésoriers,  et  non  lu  y,  estoient 
à  reprendre,  ayans  desja  distrait  cinq  mille  livres  sur 
les  cinquante  mille  qui  marchoyent 

Qu'il  vient  tout  présentement  d'estre  adverty  par  La 

Motte,  gouverneur  de  Casai,  que  ceux  de  Pondestnre 
avoyent  arresté  une  barque  de  marchandise  qui  des- 
cendons par  le  Pau,  sous  le  bénéfice  de  la  paix ,  pour 
tirer  en  Italie  ;  qu'ils  faisoyent  aussi  redresser  lapalis- 
sade  qui  traversoit  la  rivière,  sur  la  crainte   qu'ils 
avoyent  qu'à  ces  déplorables  nouvelles  on  ne  renvoyast 
l'artillerie  à   Casai  et  à  Valence  ;  surquoy  il  auroit 
commandé  à  La  Motte  Gondrin  d'envoyer  un  gentil- 
homme exprès  à  Pondesture,  pour  demander  la  resti- 
tution de  ceste  barque,  et  protester  de  ceste  pallissade, 
la  structure  de  laquelle  monstroit  une  tacite  disposi- 
tion au   préjudice  de  la  paix.    Selon  la  response  qui 
en  sera  faicte,  et  ce  qu'on  luy  mandera  aussi  de  France, 
il  advisera  à  ce  qu'il  aura  à  faire,  mais  non  pas  si  bien 
ne  si  commodément  qu'il  eust  peu  faire  si  de  bonne 
heure  on  Feust,  comme  on  devoit ,  adverty  de  cest  in- 
convénient, duquel,  par  le  deportement  des  voisins,  il 
ne  se  tient  désormais  que  trop  asseuré  ,  puis  que  le 
duc  de  Sesse  a  envoyé  Rassembler  la  cavallerie  et  les 
régiments  des  Allemans  qu'il  avoit  puis  n'agueres  li- 
centiez.    Au    mesme   instant   qu'il  faisoit  ces   despe- 
ches,  il  receut  une  fort  courtoise  lettre  de  M.  de  Sa- 
voye  sur  le  faict  des  démolitions  et  des  restitutions,  la 
responce  de  laquelle  j'ay  bien  voulu  insérer  icy,  parce 
qu'elle  porte  conséquence  d'Estat. 

«  Monseigneur,  les  faveurs  et  les  grâces  dont,  par 
ceste  mesme  bonté  et  générosité  qui  sont  nées  avec 
vous,  vous  m'avez  voulu  honorer,  contiennent  en  elles 
mesmes  une  certaine  espèce  de  gracieuse  tyrannie  , 
d'autant  qu'elles  m'obligent  à  faire  par  obligation  ce 
que  je  desirois  faire  par  eslection  volontaire,  au  faict 

de  la  restitution  de  vos  Estats,  et  partout  ailleurs  où  je 
vous  eusse  peu  rendre  tres-liumble  service.  Et  croyez, 
s'il  vous  plaist,  monseigneur,  que  sans  les  tristes  nou- 
velles de  la  repentine  mort  de  mon  bon  maistre  que  je 
n'eusse  eu  rien  plus  à  cœur  que  de  donner  à  vous ,  et  à 
tous  vos  ministres  et  sujects,  tout  le  contentement  que 
vous  deviez  espérer  de  la  main  de  celuy  qui  vous  ho- 
nore et  observe  (après  son  prince  naturel)  plus  que 
tous  les  autres  qui  sont  au  monde,  et  mesmes  par  la 
mémoire  que  je  garde  des  grâces  innumerables  dont 
madame  a  tousjours  félicite'  tous  ceux  de  ma  maison  et 
moy  en  particulier.  Vous  donc ,  monseigneur  (  qui 
cognoissez  mieux  que  nul  autre  les  chatouilleuses  con- 
séquences de  l'Estat),  sçavez  assez  que  je  ne  pouvois 
(  en  ce  piteux  accident  )  moins  faire  que  de  surceoir 
l'exécution  des  affaires  jusques  à  tant  que  j'eusse  esté 
esclaircy  de  l'intention  du  nouveau  roy ,  et  que  je 
n'eusse  aussi ,  et  pour  moy  et  pour  tous  les  particuliers 
gouverneurs  et  capitaines  ,  toutes  les  descharges  qui 
nous  sont  nécessaires,  et  lesquelles  ne  sçauroyent  si 
tost  arriver  qu'elles  ne  me  trouvent  encores  plus  prest 
à  vous  servir  et  obeïr,  et  d'un  cœur  qui  ne  donna  ja- 
mais logis  à  la  dissimulation.  En  ceste  volonté,  mon- 
seigneur ,  les  choses  demeureront  au  mesme  estât 
qu'elles  estoyent,  croyant,  comme  je  fais,  quant  à  moy, 
que  rien  ne  sera  rabatu,  ou  tant  soit  peu  altéré,  de  ce 
qui  vous  a  esté  si  sainctement  promis.  J'ay  entendu  , 
monseigneur,  par  plusieurs  de  mes  amis,  qu'on  s'est 
efforcé,  comme  on  faict  encores  tous  les  jours,  de  vous 
imprimer  croyance  contraire  à  celle  qu'un  cavallier 
d'ho#ineur  vous  donne,  et  dont  je  me  tairois  si  cela 
pouvoit  passer  sans  l'embrouillement  de  vos  affaires; 


348  [^^o,]  mémoires 

mais  le  temps  et  la  propre  candeur  de  mes  actions  vous 
fera   bien    tost  recognoistre   que    mon    naturel    n'est 
moins  libre  qu'honorable  et  véritable;   j'estime   que 
ceux  qui  en  voudront  autrement  juger  ont  fouillé  dans 
la  boitte  de  Pandore  ,  qui  leur  a  mis  une  taye  si  es- 
poisse   et  sur  les  yeux  et  sur  la  conscience,  qu'ils  ne 
peuvent  discerner  entre  ce  qui  est  vray  et  ce  qui  ne 
l'est  pas  :  la  malice  qui  est  couvertement  par  là  dedans 
sera  un  jour  seurement  corrigée  par  la  main  de  Dieu, 
protecteur  des  âmes  innocentes  et  débonnaires.  Et  par 
ainsi,  en  ceste  mienne  volonté,  je  vous  representeray 
que  toutes  les  playes  qui   ont  cy  devant  pincé   plus 
avant  que  je  n'eusse  voulu  tous  vos  sujects,  s'augmen- 
teront à  veuë  d'œil ,  s'il  ne  vous  plaist  de  si  fort  presser 
ceux  qui  manient  les  affaires  pies  du  Roy,  qu'ils  en- 
voyenten  toute  diligence  les  deniers  promis,  pour  pa- 
rachever les  exécutions  de  la  paix,   mais  sur  tout  le 
pain  quotidien  pour  les  gens  de  guerre  ,  qui  sont  pieça 
réduits  à  si  extrême  misère  qu'ils  font  pitié  aux  pierres. 
Si  ces  messieurs  sçavoient  aussi  bien  exécuter  que  pro- 
mettre ,  il  y  a  long  temps  que  vous,  monseigneur  et 
madame,  seriez  contents,  et  moy  aussi  hors  de  peine 
et  de  clameur  :  si  les  provisions  viennent  au  trot,  je 
courra y   au    galop    pour   désormais    mettre    à    repos 
vostre  aine  magnanime  et  généreuse,  sur  l'autel  de 
laquelle  j'offre  pour  offrande  mon  très  -  humble  ser- 
vice. » 

Il  esciivit  au  mesme  instant  la   lettre  cy  après  re- 
présentée : 

«  Madame,  puis  que  ce  que  jay  bien  au  long  êscrit 

à  monseigneur  de  Savoy e,  fera  recognoistre  à  vous  et 
à  Juy  l'honorable  chemin  que  j'ay  tenu,  et  que  je  tien- 
dray  tousjours  à  la  finalle  exécution  de  la  paix,  et  la 
tres-humble  dévotion  que  j'ay  par  obligation  fort  mé- 
morable à  votre  service,  je  ne  vous  ennuyeray  point 
d'une  longue  lecture  de  lettre,  par  l'espérance  mesmes 
que  j'ay,  madame,  que  ceste  grande  debonnairete'  que 
moy  et  les  miens  avons  essayé,  recevra  pour  monnoye 
de  bon  aloy  ce  que  j'en  ay  remonslré  à  mondit  sei- 
gneur. Par  là ,  je  dois  tenir  pour  certain  que  celle  qui 
a,  d'un  cœur  libéral  et  généreux,  basty  les  premiers 
fondemens  de  la  maison  d'où  je  suis  sorty ,  et  qu'elle  a 
tousjours  continuez  envers  nos  père,  mère  et  nous- 
mesmes,  n'aura  jamais  creu  ny  ne  croira  que  je  sois 
si  desnaturé,  qu'au  lieu  de  luy  rendre  tres-humble 
service,  que  je  sois  ny  pour  empescher,  ny  pour  dilayer 
sur  les  mesrnes  choses  que  la  paix  vous  a  donne'es  et  le 
Roy  commande'es.  Ce  sont  les  tristes  accidens  qui  sont 
survenus  et  qui  s'augmenteront  tous  les  jours  par  la 
coulpe  de  ceux  qui  manient  les  affaires,  et  non  de  la 
mienne.  Or,  puis  que  la  négligence  sur  l'exécution  des 
moyens  promis  est  celle  aussi  qui  rend  toutes  choses 
pleines  de  tant  de  misères,  que  je  prévois  qu'il  en  ad- 
viendra ,  quoy  que  je  sçache  faire,  de  grands  inconvé- 
nients, s'il  ne  vous  plaist  donner  une  si  rude  esperon- 
nade  à  ces  seigneurs,  qu'ils  apprennent  désormais  à 
marcher  au  pas,  et  à  la  cadence  de  leurs  promesses;  et 
lors,  madame  ,  vous  et  monseigneur  recognoistrez  que 
ce  que  je  dis  et  que  j'escrits  est  inférieur  à  ce  que  mon 
ame  conçoit  et  désire  pour  le  bien  de  vostre  service  et 
repos.  » 

Du  vingt-troisiesme  ,  le  mareschal  receut  lettres  du 
roi  François  deuxiesme,  par  lesquelles  Sa  Majesté  lny 
donnoit  advis  de  la  déplorable  mort  du  Roy  son  père, 
à  la  couronne  duquel  non  seulement  il  avoit  succédé, 
mais  aussi  aux  sainctes  intentions  qu'il  avoit  de  re- 
cognoistre  la  grandeur  et  la  fidélité  de  ses  services, 
comm'elle  esperoit  luy  faire  bientost  recognoistre  , 
et  que  cependant  il  eust  l'œil  ouvert  et  diligent  à 
tout  ce  qui  regardoit  l'exécution  de  la  paix,  et  dont 
elle  luy  envoyeroit  bien-tost  ce  qu'elle  desiroit  qui  en 
fust  faict. 

Le  mareschal,  pour  responce,  manda  à  Sa  Majesté 
qu'elle  n'avoit  suject  ny  serviteur  qui  participast  plus 
avant  qu'il  faisoit  aux  regrets  et  aux  douleurs  de  la 
perte  d'un  si  brave,  si  juste  et  si  magnanime  prince 
qu'avoit  esté  le  feu  roy,  de  la  bonté  duquel  il  recog- 
noissoit  tous  les  plus  beaux  rayons  de  sa  fortune;  que 
s'il  avoit  esté  honoré  du  père  par  la  fidélité  de  ses  ser- 
vices, qu'il  n'en  esperoit  pas  moins  d'elle  ,  ayant  dédié 
ce  qui  luy  restoit  de  bons  jours  au  service  de  Sa  Ma- 
jesté, laquelle  il  supplioit  tres-humblement  vouloir, 
en  cest  heureux  advenement ,  tellement  tranquiller 
et  disposer  l'Estat,  qu'il  n'y  advienne  aucun  remue- 
ment, comme  il  est  souvent  advenu,  par  le  recullement 
des  anciens  serviteurs  pour  avantager  les  nouveaux; 
et  en  fin  qu'il  supplie  tres-humblement  Sa  Majesté  ne 
trouver  mauvais  qu'il  luy  ramantoive  (0  que  c'est 
chose  digne  et  du  prince  et  du  serviteur  de  garder, 
par  proportions  différentes  toutes-fois,  honorable  mé- 
moire des  services  et  des  grâces  receiies ,  doucement 
et  généreusement  mespriser  les  injures,  ne  permettre 

(')  Rappelle. 


DE  DUVILLARS.    [l55o,]  35  I 

que  par  ambition  l'honneur  d'autruy  soit  galoppé  ; 
soulager  et  conserver  les  bons,  reculer  et  rejecter  les 
meschans,  qui  ne  servent  que  de  boute-feux  parmy 
les  cours  des  princes,  comme  il  a  charge'  le  sieur  de 
Cigongnes,  qu'il  depesche  expressément  vers  elle,  luy 
remonstrer,  avec  le  piteux  estât  où  toutes  choses  sont 
reduictes  en  Piedmont. 

De  mesme  suitte  il  escrivit  à  la  Pvoine,  mère  du,  Roy, 
que  c'estoit  négliger  les  conséquences  de  l' Estât  que 
d'avoir  attendu  jusques  au  vingt-troisiesme  du  mois  à 
luy*  donner  advis  de  la  repentine  et  tres-regretable 
mort  du  Roy,  seigneur   à  elle,   et  à  luy  tres-bon  et 
maistre  tres-humain,  dont  nul  des  serviteurs  de  Leurs 
Majestez  n'avoit  porte'  plus  de  douleur  et  de  regrets 
qu'il  avoit  faict,  et  qui  pouvoient  estre  plustost  consi- 
dérez que  vivement  exprimez  ,  mesme  par  la   propre 
perte  que  Sa  Majesté  avoit  faicte  de  la  plus  chère  chose 
qu'elle  pouvoit  aimer  et  révérer  en  ce  monde  ;  qu'il 
la  supplioit  tres-humblement  qu'en   s'accommodant 
au  vouloir  immuable  de  Dieu,  elle   mist  désormais 
fin  aux  larmes  et  aux  tourmens  qui  Faffligeoient  con- 
tinuellement, à  ce  qu'on  luy  avoit  mandé,  se  souve- 
nant que  la  Majesté  divine  n'afflige  jamais  que  ceux 
qu'il  aime  et  ausquels  il  veut  faire  part  de  ses  grâces 
éternelles  ;  que,  s'il  n'avoit  luy  mesme  besoin  de  con- 
solation, il  s'efïbrceroit  de  la  donner  à  celle  à  qui 
Dieu  avoit  donné  tant  de  jugement,  de  vertu  et  de 
prudence,    qu'elle  sçaura   mieux   mesnager   que  les 
hommes  les  playes  de  ce  lamentable  et  repentin  acci- 
dent, mesmes  par  l'assistance  de  tant  de  beaux  enfans 
que  Dieu  luy  a  donnez,  et  sur  tous  du  Roy,  le  ver- 
tueux et  magnanime  naturel  duquel  apportera,  sous 


352  [l55()]     MÉMOIRES 

le  sage  conseil  et  conduicte  d'elle  mesme,  autant  de 
grandeur  et  de  conservation  à  l'Estat  universel  de  la 
France,  qu'ait  jamais  faict  autre  roy  qui  l'ait  précédé; 
qu'en  son  particulier  il  esperoit  tant  de  la  protection 
en  laquelle  elle  se  daigneroit  le  tenir  à  l'endroict  du 
roy  son  fils,  qu'il  garderoit  si  favorable  souvenance 
des  longs  et  fidelles  services  qu'il  avoit  rendus  à  ses 
prédécesseurs,  ayeulx  et  père,  que  par  cest  exemple 
tous  les  sujets  de  Sa  Majesté  seroient  invitez  à  sacrifier 
leurs  vies  et  fortunes  pour  la  servir  et  obeïr. 

Le  sieur  deCigongnes  fut  aussi  chargé,  par  instrtic- 
tion  particulière,  de  remonstrer  à  Leurs  Majestez  et 
aux  cardinal  de  Lorraine  et  duc  de  Guise, qui  estoient 
entrez  au  maniement  des  affaires,  que  il  n'avoitreceu 
les  lettres  de  Sa  Majesté  ny  les  leurs  du  douziesme 
que  le  vingt- troisiesme  du  mois  ,  portans  commande- 
ment que,  conformément  au  traicté  de  paix  que  Sa 
Majesté  vouloit  observer,  il  eust  à  accomplir  les  resti- 
tutions qui  dévoient  estre  faictes  à  M.  de  Savoye,  ou 
aux  députez  de  luy  garnis  de  convenables  précautions, 
à  quoy  il  satis-feroit  ;  cependant  qu'il  n'avoit  voulu 
faillir  de  se  condouloir  avec  eux,  par  la  main  de  Ci- 
gongnes,  de  la  repentine  mort  de  son  bon  maistre  et 
seigneur,  et  par  mesme  suite  se  resjoùir  aussi  que  le 
Roy  eust  remis  entre  leurs  mains  tout  le  maniement 
de  l'Estat ,  en  espérance  qu'il  recevra  d'oresnavant, 
par  leur  entremise  et  médiation,  tout  le  favorable  traie- 
tement  qui  est  deu  à  la  longueur  et  fidélité  de  ses 
services. 

Que,  pour  satisfaire  aux  exécutions  de  la  paix,  il 
avoit  mandé  au  duc  de  Sesse  qu'il  deputast  tels  per- 
sonnages qu'il  voudroit  pour  venir  recevoir  la  consi- 

gnation  qu'il  estoit  prest  à  faire  de  Valence,  comme 
aussi  feroit-il  à  M.  de  Mazin  celles  de  M.  de  Savoye, 
et  de  main  en  main  celles  du  Montferrat. 

C'est    chose  fort   estrange   que  ceux    mesmes  qui 
avoient  généreusement  combattu,  et  de  la  main  et  de 
la  voix,  pour  empescher,   comme  vous  avez  cy  de- 
vant peu  remarquer,  à  ce  que  le  feu  Roy  ne  se  lais- 
sast   embarquer  en  ceste  desavantageuse  paix  de  59, 
par  laquelle,  d'un  seul  coup  mal  mesnagé,  on  quit- 
toit  plus  de  soixante   places  fortes,  tant  en  France, 
Italie  et  Corsegue  (0,  qu'on  n'eust  sceu   perdre  en 
trente  ans,  que  ce  soyent  aujourd'huy  ceux  là  mesmes 
qui  en  conseillent  et  qui  en  poursuivent  l'exécution. 
Il  semble  que  ce  soit,  à  le  bien  prendre,  plus  aimer 
les  éclipses  que  les  beaux  rayons  du  soleil,  et  que  ce 
sont  aussi  des  fruicts  de  l'ambition,  laquelle,  ayant  at- 
taint  le  souverain  but  où  elle  aspiroit,  oublie  le  pu- 
blic, ne  pensant  plus  qu'à  moissonner  de  tous  costez, 
et  se  fortifier  par  nouvelles  amitiez  et  intelligences, 
les  précédentes   leur   estants  devenues    suspectes,  et 
mesmes  celles  qui  sont  magnanimes  et  généreuses  :  et 
à  la  vérité,  l'expérience  nous  faict  voir  assez  souvent 
que  toutes  amitiez,  toutes  charges  et  toutes  conditions, 
ores  que  bonnes  et  honorables  en  elles  mesmes,  ne 
laissent  de  recevoir  le  dangereux  meslange  des  mau- 
vaises, si  la  prudence  exacte  n'y  regarde  de  fort  prés. 

Le  sieur  de  Cigongnes  fust  aussi  chargé  de  remons- 
trer  à  Leurs  Majestez  que  la  resolution  que  le  feu 
Roy,  de  glorieuse  mémoire,  avoit  prinse  de  ne  donner 
aux  régiments  qui  sortiroient  des  places  restituables 
que  deux  mois  seulement,  et  un  aux  Italiens,  n'es  toit, 

sous  correction,  sans    quelque  injustice,   mesmes  si 
on  leur  rabatoit  ce  qu'ils  auroient  receu  jusques  au 
jour  dulicentiement,  d'autant  que  si  ceste  inusitée  ri- 
gueur devoit  estre  inexorablement  praticquée,  il  n'y 
auroit  celuy  d'entre  eux  auquel  il  peut  rien  demeu- 
rer pour   se   retirer,  ne  qui,  en  cest  extrême  deses- 
poir, n'entreprenne  peut-estre  quelque  saccagement 
et  au  dedans  et  au  dehors  des  villes,  dont  tout  le  mal 
sera  rejette'  sur  luy,  et  non  à   ceste  raesme  misère  où 
on  se  veut  forcement  réduire;  quoy  qu'il  ait  sceu  dire, 
remonstrer  et  supplier  par  plusieurs  fois,  que  force 
sera,  n'y  pourvoyant,  que  l'orage  tombe  sur  les  sujets 
de  M.  de  Savoye,  et  dont  nécessairement  s'enfilera  le 
retardement  des  restitutions;  et  que  pour  en  demeurer 
discoulpe'  envers  M.  de  Savoye  il  luy  en  escriroit,  à 
fin  qu'à  tout  le  moins  on  y  pourvoye  pour  l'amour  de 
luy,  puis  qu'on  desdaigne  de  le  faire  pour  le  propre 
service  de  Sa  Majesté. 

Suppliera  aussi  tres-humbîement  Sa  Majesté  com- 
mander que  le    conseil  renvoyé  les  mémoires  et  ins- 
tructions données  aux  sieurs  de  Mendosse,  de  Bouil- 
lây,  secrétaire  Boudet  et  du  Plessis,  à  fin  qu'elle  et 
M.  de  Savoye  recognoissent  que  les  desordres  qui  ont 
des-jà  couru,  et  qui  pourroient  cy  après  courir,  doi- 
vent   estre   rapportez  au  continuel   mespris  qu'on  a 
faict  de  pourvoir  à  la  nécessité  des  affaires,  qui  s'aug- 
mente de  jour  à  autre  à  la  ruine  et  desdite  de  celuy 
auquel  il  n'est  demeuré  que  ce  mesme  cœur  et  ceste 
m  es  me  affection  qui  a  esté  cy  devant  tellement  mes- 
prisée,  qu'on  a  mesmes  desdaigné  de  luy  faire  entendre 
si  les  cinq  villes  réservées  demeureroient  en  la  libre  pos- 
session de  leurs  jurisdictions  et  mandemens,  selon  ce 

qui  en  avoit  esté  remonstre'  par  le  propre  procureur  de 
Sa  Majesté. 

Que  les  gens  de  la  cour  de  parlement  et  chambre 
des  comptes  ne  sont  pas  moins  estonnez  et  perplexes 
que  les  autres,  n'ayants,  pour  instance  que  ils  ayent 
sceu  faire,  peu  rapporter  aucune  resolution  du  con- 
seil sur  ce  qu'ils  auront  à  faire  et  à  devenir,  de- 
meurans  pieça  privez  et  de  leurs  charges  et  de  leurs 
gaiges. 

Du  vingt-huictiesme  juillet,  le  mareschal  manda 
au  Roy  que  toute  l'Italie,  jusqu'aux  mesmes  ennemis 
de  Sa  Majesté,  trouvoient  merveilleusement  estrange 
qu'elle  eust  accordé  à  M.  de  Savoye  que  les  cinq 
places  retenues  demeureroient  doresnavant  privées  de 
leurspropres  finages  et  jurisdictions,  qui  estoient  celles 
d'où,  elles  dévoient  tirer  leur  nourriture  et  leur  se- 
cours quotidien,  au  lieu  d'en  passer,  comme  d'oresna- 
vant  il  faudra  faire,  parla  discrétion  dautruy,  qui  est 
assez  souvent  rude  et  indiscrète,  quand  le  particulier 
interest  y  est  conjoinct,  comme  est  en  cest  endroict 
celuy  de  M.  de  Savoye,  lequel,  au  lieu  de  rendre  grâces 
de  ce  que  la  France  ne  luy  redemande,  comme  elle 
devroit ,  ce  qu'il  a  usurpé  en  Piedmont  sur  les  comtes 
de  Provence  et  le  marquis  de  Saluées,  qui  font  des 
quatre  parts  les  trois,  sans  les  contez  d'Ast,  de  Nice, 
et  succession  de  madame  la  Régente,  abuze  tellement 
de  la  bonté  et  facillité  du  Roy,  qu'il  veut  extorquer  de 
sa  main  toutes  choses  bonnes  et  belles  pour  luy,  mais 
injustes  en  ce  qui  regarde  le  service  du  Roy,  et  dont  il 
pourroit  succéder  tel  désordre  qu'il  s'en  pourroit  re- 
pentir à  l'advenir. 

A  la  vérité,  celuy  est  tenu  pour  tres-sage  et  tres- 

prudent,  qui  ne  considère  pas  seulement  ce  qui  est 
juste  et  honneste,  mais  la  mesme  dignité  des  roys,  et 
les  choses  qui  peuvent,  par  la  conséquence  de  l'Estat, 
apporter  des    altérations,    tousjours    dangereuses  du 
grand  au    médiocre,   mesmes  lorsqu'il  cognoit  qu'on 
Ta  embarque'  à  faire  ce  que  moins  il  devoit  :  et  pour- 
autant  que  le  mareschal  recognut   assez  que    toutes 
ses  depesches  ne  proffiteroient  non  plus  à  ceste  ma- 
ladie que  l'encens  aux  décédez,  il  depescha  le  secré- 
taire Guesdon   vers  le  Roy  pour  essayer* de  rabatre 
ou  amoindrir  le  mal  qu'il  prevoyoit  ;  mais  au  lieu  de 
tirer  quelque  proffit  des  remonstrances  du  mareschal, 
il  fust,  ce  nonobstant,  à  sa  barbe  resoluëment  arresté 
que  les  cinq  places  susmentionnées  n'auroient  autre 
fmage  ou  territoire  que  ce  que  pourroit  contenir  l'es- 
tendue  d'un   mille   italique    e's  environs  de  chacune 
d'elles.  Ce  fust,  à  dire  ouvertement  ce  qui  en  est,  la 
plus  indigne  et  la  plus  détestable  concession  qui  fut 
jamais  faicte  de  prince  à  autre ,  depuis  que  Dieu  es- 
tablit  les  monarchies  jusques  aujourd'huy. 

Cest  acte  est  bien  esloigné  de  la  généreuse  offre  que 
fît  le  duc  de  Guise  au  feu  Roy,  lorsque  je  vins  trouver 
Sa  Majesté  pour  l'interruption  de  la  paix,  et  que  j'ay 
cy  devant  cottée  :  en  somme,  ce  furent  des  coups  des- 
chargez en  un  seul  jour,  que  la  France  a  pleurez  et 
pleurera  encor  par  un  longtemps.  A  oiiir  discourir  les 
courtisans,  c'estoit  une  singulière  bravade  et  un  mors 
fort  rude  pour  contenir  toute  l'Italie  en  office ,  que  d'a- 
voir retenu  les  cinq  places  ;  et  cependant  les  bonnes  gens 
se  laissent  embarquer  parmy  des  effets  si  abjects  et  si 
indignes  de  la  force  et  de  la  grandeur  des  armes  fran- 
çoises,  que  la  honte  et  la  perte  nous  en  sont  demeu- 

rées,  verifians  par  là  que  César,  avec  grand  jugement, 
nous  appeloit  benejîciorum  ac  injuriarum  immemo- 
res  (0.  Et  de  faict,  n'est-ce  pas  ravaler  la  grandeur  et 
la  dignité'  de  l'Estat,  que  de  concéder  au  prince  infé- 
rieur (qui  n'est  paré  que  de  nos  plus  belles  plumes  ) 
et  la  force  et  les  moyens  pour  tenir  en  sa  main  le  sa- 
lut et  la  perte  des  cinq  places  qu'il  estimoit  en  son 
cœur  iuy  estre  injustement  retenues?  Qui  baille  à 
garder  sa  bourse  au  larron  ne  trouve  jamais  son 
conte  :  et  de  faict  l'audace  et  l'ingratitude  volèrent 
jusques  là,  que  ce  mil  fut  si  exactement  livellé  (0, 
que  les  ministres  de  M.  de  Savoy e  partagèrent  une 
métairie  et  un  jardin  en  deux. 

Dira  aussi  lcdict  Cigongnes  que  le  mareschal  n'a 
jusqu'à  ce  jourdhuy  peu  quitter  la  possession  de  la 
campagne,  pour  autant  que  Sa  Majesté  n'ayant  en- 
cores  envoyé  un  seul  denier  sur  les  sept  mois  qui 
sont  deuz  aux  uns  et  aux  autres,  il  estoit  impossible 
de  retirer  dans  des  villes  si  estroictement  emprison- 
nées, la  cavalerie,  gendarmerie  ny  fanterie  ;  que 
neantmoins,  ayant  compassion  de  la  foule  que  cela 
apportoit  aux  affaires  de  M.  de  Savoye ,  il  avoit  prié 
le  sieur  de  Coconat  de  trouver  bon  que  tout  cela  se 
retirast  dans  quelques  villages,  pour  y  vivre  selon  la 
taxe  et  Testât  qu'il  en  feroit  luy  mesme,  et  le  tout  seu- 
lement jusqu'à  tant  que  leurs  payemens  fussent  ar- 
rivez ;  mais  on  l'a  trouvé  si  revesche  qu'il  n'en  a 
voulu  rien  accorder,  ny  le  mareschal  succomber  à  son 
obstination  et  à  l'inconvénient. 

Que  les  lieutenans  des  deux  compagnies  coron- 
nelles  de  M.  le  prince  de  Gondé  prétend  oient  l'autho- 

Çl)  Ne  se  souvenant  ni  des  bienfaits  ni  des  injures.  —  (a)  Mesura. 

rite  du  commandement  dans  les  places  (en  l'absence 
du  gouverneur)  ;  que  par  la  praticque  jadis  observée  , 
le  plus  ancien  capitaine  de  gendarmerie,  de  cava- 
lerie ou  fanterie,  y  commandoit  ;  que  pour  n'irriter 
ledict  sieur  prince,  il  supplioit  Sa  Majesté  en  vouloir 
elle  mesme  ordonner  ce  qu'elle  jugera  convenable.  La 
pratique  ancienne  l'emporta  depuis. 

Que  sjj  M.  de  Savoye  eust  dés  le  commencement 
receu  les  remonstrances  qu'il  luy  avoit  faictes  pour 
contenir  en  office  ses  subjects  sur  le  faict  des  restitu- 
tions, ceux  de  Saviglan  ne  se  fussent  esgarez,  comme 
ils  ont  faict,  envers  les  serviteurs  de  Sa  Majesté;  ils  n'eus- 
sent mis  la  main  à  la  correction,  qui  n'a  toutesfois  esté 
que  modérée. 

Du  quatriesme  aoust,  il  manda  à  Sa  Majesté  que 
parmy  les  patentes  qu'elle  a  envoyées  pour  la  restitu- 
tion du  Piedmont,  qu'on  a  oublié  celles  qui  sont  né- 
cessaires pour  le  Montferrat,  et  une  particulière  pour 
La  Motte  Gondrin  ,  gouverneur  de  Casai ,  lequel 
s'obstine  à  ne  vouloir  rien  faire  sans  cela;  et  toutes- 
fois,  considérant  que  Sa  Majesté  pourroit,  pour  ce 
regard,  estre  travaillée  de  notables  plaintes,  il  luy  a 
donné  la  foy  de  les  luy  faire  fournir  dans  trois  sep- 
maines  ;  ce  qu'il  plaira  à  Sa  Majesté  faire  accomplir. 

Le  mareschal ,  se  voyant  mal  secouru  et  tous  les 
jours  diversement  travaillé  pour  les  restitutions,  pour 
l'establissement  des  cinq  places ,  et  du  payement  des 
gens  de  guerre,  et  désormais  si  atténué  qu'il  avoit 
besoing  d'aller  respirer  en  sa  maison  qu'il  n'avoit 
veue  il  y  avoit  onze  ans,  il  print  resolution  de  de- 
mander en  un  seul  coup  tout  ce  qui  luy  estoit  néces- 
saire pour  l'exécution  des  commandemens  de  Sa  Ma- 

jesté ,  protestant  que,  s'il  n'y  estoit  promptement 
ponrveu,  force  luy  seroit  de  tout  quicter  et  se  retirer. 
En  voici  le  sommaire  : 

Qu'ayant  perdu  toute  espérance  de  pouvoir  recou- 
vrer deniers  de  Lyon  pour  la  nourriture  de  la  gendar- 
merie ,  cavalerie,  fanterie,  officiers  de  la  guerre  et 
de  l'artillerie,  et  moins  encor  dequoy  pouvoir  sou- 
lager la  misérable  condition  où  ces  pauvres  seigneurs 
de  la  cour  de  parlement  et  chambre  des  comptes,  avec 
leurs  familles,  estoient  indignement  reduicts,  qu'il sup- 
plioit  tres-humblement  Sa  Majesté  pourvoir  aux  uns  et 
aux  autres,  ou  avoir  pour  agréable  qu'il  se  retire  dé- 
sormais. 

Que  le  sieur  de  Terrides,  capitaine,  il  y  a  qua- 
rante ans,  de  gendarmerie,  et  gouverneur  de  Pine- 
rol ,  luy  avoit  mande'  qu'il  estoit  de  toutes  parts  si  mal 
traicté  et  recogneu ,  qu'il  avoit  plus  d'envie  de  tout 
quitter  que  de  retourner,  ne  voulant  plus  manier  les 
moutons  s'il  n'en]  a  la  toison  ;  que  les  sieurs  d'Ossun 
et  de  La  Motte  Gondrin  chantent  mesme  game;  qu'il 
n'est  toutes-fois  raisonnable  qu'estant  M.  de  Savoye 
sur  le  train  de  venir  en  Piedmont,  que  les  places  de- 
meurent desemparées  de  leur  assistance. 

Que  les  gouverneurs  des  places  veulent  aujourd'huy 
embrasser  une  authorité  qui  ne  fut  jamais  pratiquée, 
à  sçavoir  de  disposer  à  leur  discrétion,  et  sans  appeller 
les  sindics  et  les  fourriers  des  villes,  de  la  distribution 
des  logis  nécessaires  aux  gens  de  guerre  :  ce  qu'il  ne 
trouvoit  raisonnable ,  et  d'une  fort  dangereuse  consé- 
quence, à  cause  des  abus  et  des  querelles  qui  en  suc- 
cederoient;  qu'il  supplie  Sa  Majesté  en  ordonner  :  ce 
qu'elle  fit  depuis  selon  l'opinion  de  luy, 

Que  ceux  qui  avoient  dressé  Testât  de  sa  gendar- 
merie et  de  la  cavallerie  avoient  oublié  les  com- 
missaires et  controlleurs  ordinaires  des  guerres,  qui 
avoient  chèrement  acheté  leurs  estats  ;  que  Taccumule- 
ment  de  tant  et  tant  de  desordres  estoit  mal  propre  au 
service  de  Sa  Majesté  et  au  soulagement  de  luy,  sur  qui 
tout  tomboit ,  ores  que  la  coulpe  fust  d'autruy. 

Et  pourautant  que  Sa  Majesté  luy  manda,  le  sep- 
tiesme  de  ce  mois,  qu'on  faisoit  tout  ce  qu'on  pou- 
Voit  pour  le  secourir,  il  respondit  que  c'estoit,  sous 
correction,  non  luy  qu'il  falloit  secourir,  mais  bien 
les  propres  affaires  de  Sa  Majesté  ;  que  si  les  affaires 
ne  prenoient  pas  tel  acheminement  qu'il  eust  désiré, 
qu'il  n'en  falloit  tacitement  rejetter  la  coulpe  sur  luy, 
comme  on  faisoit  tousjours. 

Qu'il  a  envoyé  de  tous  costez  pour  procéder  aux 
restitutions  du  Piedmont,  du  Montferrat  et  à  celle  de 
Valence,  et  de  mesme  suitte  procède  aux  licentiements 
des  gens  de  guerre ,  qui  ne  pourroient  toutesfois  estre 
parachevez  que  les  deniers  ne  fussent  arrivez,  et  sur 
l'envoy  desquels  messieurs  les  financiers  avoient  les 
mains  trop  gourdes  (0. 

Qu'il  obéira,  mais  non  jamais  de  bon  cœur,  sur  ce 
que  Sa  Majesté  a  arresté  sur  la  restriction  des  finages 
et  jurisdiction  des  cinq  places  retenues;  puis  que  reso- 
luement  elle  le  veut  ainsi ,  que  sa  conscience  et  le  ser- 
vice propre  de  Sa  Majesté,  qu'il  n'avoit  jamais  laissé 
clocher,  non  plus  parmy  les  faicts  que  les  parolles,  le 
contraigoient  aujourd'huy  de  remonstrer  à  Sa  Ma- 
jesté que  c'estoit  une  playe  si  dangereuse,  et  de  telle 
conséquence  pour  l'advenir,  qu'il  ne  pouvoit  à  moins 

0  Gourdes  :  roides. 

qu'ils  n'engendrassent  tous  les  inconveniens  qu'il  avoit 
preveus,  et  qu'on  avoit  mesprisez,  et  assez  inconsidé- 
rément regrettez  par  aucuns;  que  les  gens  de  guerre 
et  les  habitans  des  villes,  demeurans  comme  oysons 
bridez  dans  la  cage,  ne  se  pourroient  tenir  de  marcher 
plus  outre,  et  mesine  lesdicts  habitans  qui  voudront  re- 
cueillir et  se  servir  de  leurs  bleds,  vins,  et  autres  com- 
moditez  qui  se  tirent  des  champs,  et  qui  seront  hors 
le  mil  ;  quoy  leur  défaillant,  et  de  main  en  main  le  pam 
quotidien  aux  gens  de  guerre  aussi  bien  qu'à  eux, 
que  les  uns  et  les  autres  ne  demeureront  pas  vains 
au  recouvrement,  qui  sera  encores  si  cher,  que  leur 
paye  ne  suffira  pas  pour  quinze  jours  seulement  ;  et  lors 
force  leur  sera  de  faire  comme  le  loup  que  la  faim 
chasse  hors  des  bois,  qui  en  prend  où  il  en  trouve. 

De  là  sortirent  les  plaintes,  les  crieries,  et  les  que- 
relles aussi  de  monseigneur  de  Savoye  ,  que,  quand 
bien  Sa  Majesté'  augmenteroit  le  payement  des  gens 
de  guerre ,  et  l'envoyeroit  encores  à  poinct  nommé, 
que  pour  tout  cela  ils  ne  lairront  de  demeurer  enve- 
loppez parmy  beaucoup  d'incommoditez,  et  de  courir 
la  campagne  pour  respirer  un  peu  au  large.  Il  advien- 
dra de  ceux-cy  comme  des  femmes  qui  désirent  tous- 
jours  fort  ardamment  les  choses  deffendues  et  qu'elles 
mesprisoient  précédemment:  les  gentils -hommes  et 
les  officiers  qui  auront  de  la  discrétion,  se  contien- 
dront pour  un  temps,  et  en  fin  la  patience  leur  eschap- 
pera  comme  aux  autres,  et  audict  sieur  duc  la  colère 
dont  il  aura  luy-mesme  basty  les  eschellons  pour  avoir 
voulu  plus  qu'il  ne  devoit,  et  qui  peut-estre  forcera 
un  jour  la  France,  si  elle  devient  sage,  à  revocquer 
et  casser  tout  :  et  de  là  l'amitié  et  l'affection  s'esgare- 

ront.  Il  falloit  apporter  à  toutes  ces  choses  un  tel  tem- 
pérament, que  ce  prince  ne  peust  avoir  aucun  argu- 
ment pour  sortir  hors  des  gonds,  ny  le  François  aussi 
d'insolescer  (0  au  préjudice  de  ces  resolutions  trop 
restrainctes  ;  qu'il  supplioit ,  quant  à  luy,  la  divine 
Majesté,  vouloir  destourner  tous  les  orages  qu'il  pre- 
voyoit.  Et  à  la  vérité,  qui  observera  ce  qui  advint  de- 
puis 7  il  trouvera  que  le  mareschal  avoit  esté  une  autre 
Gassandre,  car  et  les  cinq  places  et  le  mesme  mar- 
quisat furent  depuis  perdus,  avec  sept  ou  huict  cens 
pièces  d'artillerie. 

Qu'il  supplioit  tres-humblement  Sa  Majesté  ordon- 
ner que  les  neuf  mille  livres  qui  se  souloient  lever 
en  Piedmont  pour  le  taillon,  fussent  rejettez  sur  la 
France ,  à  fin  que  la  gendarmerie  fust  contenue  en 
reigle  et  en  obéissance. 

Que  le  faict  des  chasteaux  avoit  esté  mesnagé  au 
contentement  de  Sa  Majesté ,  comme  elle  pourra  faire 
recognoistre  par  les  estats  qui  en  sont  envoyez  ;  que  la 
cour  de  parlement  et  chambre  des  contes  rendent 
grâces  tres-humbles  à  Sa  Majesté  de  l'ordre  qu'elle  a 
faict  donner  à  leur  payement,  et  a  les  pourveoir  aussi 
de  pareilles  charges  que  les  leurs  lorsque  vacation 
en  adviendra  parmy  les  parlements  et  chambres  de  la 
France. 

Qu'aussi  tost  que  le  payement  des  chevaux  legiers 
sera  arrivé,  qu'ils  seront  licentiez  et  admonestez  de  se 
retirer  à  la  desbandade ,  sans  tenir  les  champs  ;  mais 
il  esta  craindre  que  le  contraire  n'advienne,  tant  les 
maistres  et  les  chevaux  ont  faict  de  jeusnes  non  corn- 
prins  en  leur  calendrier. 

C1)  D'aller  au-delà. 

Il  n'y  a  point  de  raison  que  M.  de  Savoye  ait 
deu  trouver  mauvaise  la  dernière  levée  du  taillon , 
puisque  ses  propres  ministres,  sur  ce  requis,  y  ont 
consenty,  ayans  recogneu  que  c'estoit  chose  forcée, 
et  qu'en  s'y  opposants  c'estoit  donner  à  la  gendarme- 
rie grande  occasion  de  courir  et  de  ravager,  pour  con- 
tenter un  ventre  affamé  qui  n'a  point  d'oreilles  pour 
escouter  sa  ruine. 

Que  Sa  Majesté  doit  rejetter  les  instances  de  ceux 
qui  luy  demandent  la  capitainerie  de  Ravel,  n'estant 
raisonnable  d'en  priver  le  capitaine  La  Guarigue,  vieux 
soldat  qui  a  tousjours  fidellement  servy  depuis  dix 
ans  qu'il  fut  eschangé  de  la  compagnie  de  gens  de 
pied  des  vieilles  bandes  avec  le  capitaine  Lichaux, 
basque  ,  pour  ledict  chasteau  de  Ravel. 

Que  si  les  deniers  de  la  gendarmerie  estoient  arrivez, 
qu'il  n'eust  eu  rien  de  plus  pressé  que  de  l'envoyer  ra- 
fraischir  en  leurs  maisons  :  que  tant  s'en  falloit  que 
cela  fust,  qu'il  n'estoit  arrivé  autre  payeur  que  celuy 
dudict  sieur  de  Terrides  ;  que  le  sien  luy  a  mandé  que 
l'assignation  qu'on  luy  avoit  baillée  n'estoit  payable 
qu'au  vingt-cinquiesme  juillet  (0,  et  qu'il  en  sera  ainsi 
des  autres  s'il  ne  couroit  autre  remède  ;  auquel  cas  il 
est  à  craindre  que  il  n'en  advienne  quelque  desordre, 
s'il  ne  plaist  à  Sa  Majesté  de  sévèrement  commander 
aux  tluesoriers  de  compte  des  guerres  d'y  pourvoir 
sans  plus  dilayer. 

Du  douziesme  aoust,  il  manda  à  Sa  Majesté  que 
Dieu  ayant  aujourd'huy  donné  la  paix  et  à  elle  et  à 
son  royaume,  et  iceluy  fortifié  du  parentage  du  roy 
d'Espagne  et  de  M.  de  Savoye,  et  ausquels  elle  avoit 

(0  25  septembre. 

fort  courtoisement  toutesfois  rendu  ce  qu'elle  a  voit 
promis,  il  estoit  à  croire  que  toutes  choses  prospere- 
roient  doresnavant  si  fort  parmy  ceste  tranquillité, 
que  Sa  Majesté  ny  ses  Estats  n'auroient  par  cy  après 
aucun  besoin  de  son  service ,  ny  mesme  de  son  assis- 
tance, et  que  par  ainsi  il  la  supplioit  très  humblement 
luy  donner  congé  d'aller  revoirie  lieu  de  sa  naissance, 
qu'il  n'avoit  veu  il  y  avoit  tantost  unze  ans,  et  pres- 
que autant  femme  et  enfans.  La  supplia  aussi  que  là 
où  il  ne  luy  auroit  rendu  tous  les  grands  services 
qu'elle  eust  peut  estre  desirez,  le  luy  vouloir  pardon- 
ner et  n'en  attribuer  la  coulpe  à  faute  d'affection  qui 
fust  en  luy,  mais  à  son  impuissance,  qui  avoit  toutes- 
fois  tousjours  esté  correspondue  par  ceste  saincte  fidé- 
lité qui  l'accompagneroit  jusques  au  tombeau,  et  de 
laquelle  il  lairroit  ses  enfans  héritiers. 

Qu'en  attendant  ce  congé,  il  la  supplioit  tres-hum- 
blement  choisir  quelque  honneste  et  valeureux  sei- 
gneur pour  commander  en  son  absence  deçà  les  Monts, 
et  ne  s'en  remettre  à  luy ,  pour  les  raisons  que  le  se- 
crétaire Ruzé  luy  feroit  entendre  de  sa  part,  comme 
aussi  feroit-il  plusieurs  autres  affaires  dont  il  l'avoit 
confidemment  chargé,  et  sur  lesquels  il  supplioit  Sa 
Majesté  vouloir  pourvoir  par  les  effects  qui  estoient  né- 
cessairement nécessaires,  et  mesme  en  ce  qui  regardoit 
les  deniers  pour  l'advictuaillement  des  cinq  villes,  qui 
doit  estre  foui  ny  par  M.  de  Savoye,  qui  ne  s'en  remue 
guieres  toutesfois. 

Qu'il  semble  que  les  ministres  de  M.  de  Savoye  ne 
cherchent  qu'embrouillement  et  querelles,  s'estans 
plaincts  à  tort  que  le  mareschal  leur  avoit  refusé  la 
restitution  du  péage  de  Suse  ;  car,  combien  qu'il  soit 

dit  que  Sa  Majesté  jouïroit  de  tout  le  domaine  jus- 
qu'au jour  de  la  restitution  des  places,  et  qu'il  peust 
par  là  demander  sept  mois  entiers,  il  s'estoit  toutesfois 
contenté,  pour  les  gratifier,  n'en  prendre  que  six  seu- 
lement. 

Qu'il  envoyé  à  Sa  Majesté  par  ledict  Ruzé  l'ordre 
et  le  règlement  que  la  cour  de  parlement  a  dressé 
pour  la  forme  du  magistrat  qui  devra  rendre  justice 
souveraine  dans  les  cinq  places;  qu'il  plaise  à  Sa  Ma- 
jesté, l'ayant  faict  voir  parles  gens  de  son  conseil,  or- 
donner que  toutes  les  depesches  nécessaires  en  soyent 
envoyées,  afin  de  bien  establir  ce  qui  sera  nécessaire 
pour  ce  regard. 

Du  cinquiesme  septembre,  il  auroit  faict  entendre 
au  Roy  et  au  duc  de  Guise  qu'il  ne  pouvoit  procéder 
à  la  réduction  de  la  gendarmerie  ,  n'estans  encores 
comparus  autres  payeurs  que  ceux  des  sieurs  de  Damp- 
ville  et  de  Terrides,  et  qu'il  avoit  donné  congé  aux 
deux  tiers  de  ceste  cy,  et  à  l'autre  pour  le  tout;  que, 
n'ayant  nouvelles  desdits  payeurs,  il  leur  avoit  mandé 
qu'ils  revinssent  point  en  Piedmont,  et  que  neant- 
moins  ils  gardassent  les  deniers  pour  les  délivrer  en 
France,  selon  la  monstre  qu'il  en  avoit  faict  faire. 

Manda  aussi  audict  sieur  de  Guise  qu'il  trouvoit 
fort  dur  et  fort  estrange  qu'en  faisant  la  réduction 
générale  de  la  gendarmerie,  que  la  sienne  y  eust  esté 
comprinse,  et  non  pas  celles  des  autres  marescliaux  de 
Fiance  qui  estoient  tous  venus  depuis  luy,  et  au  ser- 
vice desquels  toutesfois  il  ne  cedoit  en  rien,  comme 
aussi  celles  de  plusieurs  capitaines  de  gendarmerie, 
ausquels  il  aura  toutesfois  tousjours  à  commander  par 
l'authorité  de  sa  charge  ;  que  combien  que  son  esto- 

mach  ait  encores  quelque  vigueur,  qu'il  n'estoit  pas 
possible  toulesfois  qu'il  peut  digérer  ces  desfaveurs  et 
ces  indignitez,  pour  l'asseurance  qu'il  avoit  en  son 
aine  d'avoir  si  bien  et  si  généreusement  servi  Sa  Ma- 
jesté', et  ses  prédécesseurs  aussi,  qu'il  meritoit  d'estre 
plustost  augmenté  que  diminué  en  grâces  et  faveurs  : 
que  s'il  estoit  dict  qu'il  falloit  qu'il  en  passast  toutes- 
fois  par  là,  qu'il  aimoit  trop  mieux  quitter  sa  compai- 
gnie  que  d'endurer  que  ses  ennemis  triomphassent 
de  luy,  comme  il  s'essayoient  de  faire  tous  les  jours  ; 
que  la  France,  théâtre  universel  du  inonde,  poi  teroit 
tousjours  favorable  tesmoignage  de  sa  vertu  et  de  la 
candeur  de  ses  actions. 

Ce  bon  sieur  pouvoit  bien  dire  comme  du  Bellay  (0  : 

Si  pour  avoir  passé  ma  jeunesse  sans  crime, 
Si  pour  n'avoir  d'usure  enrichi  ma  maison, 
Si  pour  n'avoir  commis  larcin  ny  trahison , 
Si  pour  n'avoir  usé  de  barat  ('■)  ou  finesse, 
Si  pour  n'avoir  jamais  violé  ma  promesse , 
Si  par  les  ai  mes  la  gloire  on  acquiert , 
Je  dois  à  l'advenir  d'un  grand  contentement  consoler  ma  vieillesse. 

Du  25  septembre,  il  fit  eniendre  au  lloy  qufc  la  lon- 
gueur des  resolutions  du  conseil  sur  affaires  qui  ne  pou- 
voient  porter  dilation ,  l' avoit  contraint  de  despecher 
les  secrétaires  Ruzé  et  Guesdon,  l'un  après  l'autre, 
pour  obtenir  les  provisions;  que  n'ayans  tenu  compte 
d'y  satisfaire,  se  voyant  desja  presque  au  bout  du  mois 
et  sans  provision,  force  luy  fut  d'emprunter  dequoy 
entretenir  les  garnisons  des  six  places ,  Carmagnole 
comprinse;  mais  que  pour  cela  il  n'avoit  guieres  gai- 

(')  Joachim  du  Bellay,  chanoine  delà  cathédrale  de  Paris;  il  étoit  de 
la  même  famille  que  les  du  Bellay  dont  les  Mémoires  font  partie  de 
rette  collection.  On  a  de  lui  un  recueil  de  poésies.  —  (2)  Tromperie. 

gné,  caries  soldats,  qui  avoientaprins  par  longue  expé- 
rience combien  valoient  les  promesses  de  la  Cour,  se 
desbandoient  et  retiroient  parmi  les  trouppes  licentiées, 
et  qu'ils  tiroient  tous  du  costé  d'Ast,  où  le  roy  d'Es- 
pagne faisoit  grande  assemblée  de  gens  de  guerre, 
pour  envoyer  en  l'isle  de  Gerbes  ou  à  Tripoli ,  la  licence 
ou  le  despit  ayant  passé  jusques  là,  qu'aucuns  se  sont 
jetiez  à  bas  des  murailles  à  cause  du  bon  ordre  qu'ils 
voyoient  aux  portes,  autres  qui  est  oient  de  la  garde, 
faisants  semblant  de  se  jouer  à  l'entour  d'elle  pour  mieux 
venir  à  bout  de  leur  dessein.  Le  capitaine  Fort ,  qui 
commande  à  Quiers,  a  mandé  au  mareschal  qu'ils  ont 
résolu  défaire  un  gros,  et,  avec  leurs  armes,  forcer 
le  corps  de  garde  de  la  porte  pour  se  retirer  :  c'est  un 
complot  auquel ,  toutes  sortes  de  moyens  deffaillants 
au  mareschal,  il  ne  peut  remédier,  puis  que  la  force 
qui  le  devroit  soustenir  luy  est  contraire ,  s'il  n'y  estoit 
diligemment  pourveu  en  gros  et  non  par  pièces  des- 
cousues; que  le  mal  qui  en  adviendra  sera  hors  sa 
coulpe,  qui  souffre  toutes  sortes  de  hazards  etpauvre- 
tez  pendant  que  les  autres  abondent  de  toutes  sortes  de 
grâces ,  de  biens  et  de  repos. 

Que,  par  le  retour  de  Cigongnes,  Sa  Majesté  luy 
commandoit  de  ne  parler  pour  encores  de  son  congé, 
recognoissant  que  sa  présence  servoit  de  force,  de 
moyens  et  de  conseil  à  la  diversité  des  desordres  où 
elle  voyoit  les  affaires  enveloppez ,  et  qu'aussi  tost 
qu'on  auroit  peu  recouvrer  les  moyens  qui  y  pouvoient 
remédier,  qu'à  lors  Sa  Majesté  luy  permettroit  de  venir 
à  elle,  laquelle  le  recueilleroit  avec  toute  l'amour  et 
faveur  que  meritoit  la  grandeur  de  ses  services  :  la  vo- 
lonté du  Roy  avoit  bien  ce  désir,  mais  elle  n'estoit  pas 

encor  assez  ruzée  pour  descouvrir  que  la  Cour  ne 
craignoit  que  la  venue  du  mareschal ,  aucuns  ayants 
opinion  que  la  prudence  de  ce  sieur,  avec  la  grandeur 
de  ses  services,  conduiroient  Sa  Majesté  à  le  retenir  près 
d'elle  et  luy  donner  part  au  gouvernement  des  affaires, 
en  la  crainte  dequoy  aucuns  faisoient  tout  ce  qu'ils 
pouvoient  pour  le  réduire  à  tel  accessoire  (0  qu'il  fist 
quelque  lourde  hroncbade,  et  dont  la  crainte  luy  tenoit 
tousjours  le  pied  en  l'air  comme  les  grues. 

Du  29  septembre,  le  Pxoy  manda  au  mareschal  qu'il 
estoit  nécessaire  retirer  du  roy  d'Espagne,  de  messieurs 
les  ducs  de  Savoye  et  de  Mantouë,  quittances  particu- 
lières des  restitutions  qui  leur  avoient  esté  faictes  en 
exécution  de  la  paix,  pour  avoir  lesquelles  il  depescba 
courriers  vers  les  uns  et  les  autres,  qui  les  apportèrent 
à  Sa  Majesté;  sur  laquelle  occasion  il  luy  fit  entendre 
que  la  mal  digérée  restrinction  du  mil  de  finage  n'a- 
voit  pas  eslé  plustost  faicte,  que  les  ministres  de  M.  de 
Savoye  avoient  imposé  sur  toutes  sortes  de  vivres  qui 
venoient  dans  les  cinq  villes,  tant  des  daces  et  des 
péages  ;  que  si  cela  avoit  lieu  comme  il  avoit  preveu,  il 
faudroit  qu'elles  achetassent  à  dix  ou  douze  sols  ce  qui 
n'en  valloit  que  cinq,  autant  à  la  ruine  des  habitans 
que  des  mesmes  gens  de  guerre  ;  qu'il  avoit  envoyé  des- 
couvrir ce  qui  en  pouvoit  estre,  à  fin  qu'avec  la  vé- 
rité en  main  on  peust  faire  recognoistre  à  M.  de  Savoye, 
et  à  tout  le  monde  aussi,  que  c'estoit  mal  mesnager 
grâces  si  notables  qu'estoient  celles  que  la  bonté  du  Roy 
luy  avoit  généreusement  concédées,  et  contre  l'advis  de 
la  plus  part  de  ses  ministres,  la  paix  ne  l'y  obligeant 
aucunement. 

{l)  A  tel  accessoire  :  à  tel  embarras. 

Le  Roy  ,  sur  Testât  qu'il  luy  avoit  envoyé  des  capi- 
taines ayants  charge,  et  qui  dévoient  estre  retenus  pour 
la  considération  de  leurs  mérites,  osta  d'iceluy  (  par 
les  menées  de  la  Cour,  qui  cheminent  tousjours  par 
passion  ou  par  interest  )  les  capitaines  Villatnbis , 
neveu  d'Ossun  ,  les  capitaines  Muz  et  Berlheville, 
tous  trois  de  vertu  et  de  mérite;  ce  qu'il  trouva  fort 
mauvais  :  il  s'en  plaignit  au  Roy,  la  majesté  duquel, 
recevant  gratieusement  son  tesmoignage,  les  fit  re- 
mettre. 

Qu'il  donnera  ordre  à  envoyer  tous  les  mois ,  comme 
le  Roy  désire,  les  estats  de  recepte  et  despence,  et  des 
deniers  quiseroientrevenans  bons,  et  que,  pour  mieux 
y  pourvoir,  il  seroit  nécessaire  que  les  monstres  se 
fissent  de  mois  à  autre  ;  ce  seroit  l'avantage  de  Sa  Ma- 
jesté et  le  bien  des  gens  de  guerre. 

Que  le  règlement  qui  luy  avoit  esté  envoyé  sur  la 
forme  des  payemens  des  compagnies  et  des  apointe- 
mens,  a  esté  réduit  à  si  petit  pied,  que  c'est  ouvrir 
plus  que  jamais  la  porte  aux  capitaines  pour  avoir  des 
passe  volants  et  des  picques  sèches  au  lieu  de  lances 
spezades  (0;  enquoy  le  Roy  sera  cent  et  cent  fois  plus 
intéressé  qu'il  ne  sçauroit  jamais  estre  d'une  honneste  et 
modérée  augmentation  de  solde ,  laquelle  il  remet  à  la 
discrétion  de  Sa  Majesté  et  de  M.  de  Guise,  qui  sçait  pieça 
combien  vaut  l'aune  de  ceste  marchandise ,  ne  voulant 

(')  Souvent  les  capitaines  se  faisoient  payer  comme  si  leurs  compa- 
gnies eussent  été  au  complet,  quoiqu'il  leur  manquât  beaucoup  de 
monde.  On  appeloit  passe-volans  ou  piques  sèches  ces  prétendus  sol- 
dats qui  n'existoient  que  sur  les  montres  ou  états  de  revue. 

On  a  déjà  fait  remarquer  que  les  lanspessades  étoient  des  gentils- 
hommes qui ,  trop  pauvres  pour  servir  en  qualité  d'hommes  d'armes , 
servoient  dans  l'infanterie. 

3o.  24 

estre  dédit  quant  à  luy,  comme  il  a  tousjours  esté  sur 
les  mesmes  choses  dont  on  disoit  vouloir  demeurer  à 
son  seul  conseil  et  advis  ;  qu'il  soit  vray,  ayant  com- 
piins,  comme  il  estoit  raisonnable,  dans  Testât  des  ap- 
pointez, les  sieurs  de  Caillac  lieutenant  de  l'artillerie, 
du  Plessis  intendant  des  finances,  le  truchement  Hoster, 
ils  en  avoient  tous  esté  rayez,  à  l'indigne  misère  d'eux 
et  honte  tacite  de  luy,  comme  aussi  avoit  esté  le  capi- 
taine l'Isle,  qui  avoit  rendu  si  honnorable  tesmoignage 
de- sa  valeur  et  de  son  courage  à  la  prinse  de  Mont- 
calve,  ayant  soustenu  le  combat  jusqu'à  tant  que  la 
multitude  des  playes  l'eussent  couché  par  terre,  pour 
raison  dequoy  Sa  Majesté  luy  avoit  promis,  au  parsus 
l'entretenement  de  sa  compagnie,  beaucoup  d'autres 
biens  et  honneurs  ,  etqu'il  s'estoit  depuis  trouvé  cassé  du 
tout,  parce  que  le  mareschal  afFectionnoit  son  avan- 
cement ;  que  toutes  ces  rigueurs  et  mespris  raportés  en- 
semble le  conduisoient  à  supplier  tres-humblement  Sa 
Majesté,  ou  luy  donner  tout  à  faict  son  congé,  ou  ne 
plus  permettre  que  luy  ni  ses  amis  fussent  ainsi  bafouez 
à  chaque  bout  de  champ. 

Le  dernier  d'octobre ,  le  cardinal  de  Lorraine  escri- 
vit  au  mareschal  que  le  Roy  vouloit  que  les  cinq  places 
fussent  pourveuës  de  toutes  sortes  de  vivres  pour  dix- 
huict  mois:  qu'il  le  prioit  non  seulement  d'en  faire 
dresser  un  estât,  mais  aussi  de  cotter  par  iceluy ,  sur 
chaque  indifférente  qualité  de  vivres,  à  quoy  cela 
pourroit  revenir,  et  puis  réduire  le  tout  en  une  somme 
generalle,  à  fin  que  l'ayant  digérée  et  considérée,  il 
regard ast  par  quels  moyens  on  y  pourroit  parvenir  :  à 
quoy  le  mareschal  promit  satisfaire,  ores  qu'il  tint 
pour  asseuré  que  tout  cela   se  resoudroit  en   fumée, 

puis  qu'on  ne  tenoit  compte  de  pourvoir  aux  mesmes 
choses  qui  requeroient  prompte  provision  ,  comme 
faisoit  ce  qu'il  avoit  n'aguieres  mandé  sur  le  violent 
desbandement  des  soldats,  et  précédemment  sur  le 
faict  des  réparations,  la  provision  des  payements  de 
la  gendarmerie  et  de  la  fanterie  qui  estoit  despartie 
par  les  six  villes;  qu'il  ne  sçavoit  plus  à  quel  sainct  se 
vouer. 

Le  conseil  faisant  contenance  de  vouloir,  une  fois 
pour  toutes,  pourvoir  à  tout  ce  que  le  mareschal  avoit 
demandé,  ou  qu'il  cognoissoit  nécessaire  pour  le  bien 
des  affaires ,  Sa  Majesté  luy  commanda  d'en  envoyer 
un  bien  ample  mémoire ,  qui  fut  dressé  de  ceste  sub- 
stance, à  scavoir  : 

Que  durant  que  Sa  Majesté  avoit  tenu  le  Piedmont 
on  avoit  levé  tous  les  ans  trente-six  mille  livres  de  tail- 
lon  pour  le  supplément  de  la  gendarmerie,  et  qu'il  le 
falloit  maintenant  rejetter  ailleurs,  comm'il  avoit  si 
souvent  mandé,  sans  toutesfois  en  recevoir  resolution 
aucune. 

Que  le  Piedmont  souloit  contribuer  le  payement 
de  quarante  chevaux  d'artillerie  qu'il  falloit  rejetter 
ailleurs. 

Que  Carmagnolles,  Villeneufve  d'Ast,  Quiers  et 
Chivas,  n'estants  fortifiées  que  de  gazons,  qu'ils  se 
sont  esboullez  en  beaucoup  d'endroits;  qu'aussi  puis 
peu  de  jours  la  moitié  du  bastion  deNostre  Dame,  à 
Thurin,  estoit  tombé,  et  aussi  l'un  des  espérons  de 
la  citadelle  de  Pinerol,  et  à  quoy  il  falloit  pourvoir 
auparavant  que  les  ruines  fussent  plus  grandes. 

Que,  ne  voyant  aucun  reiglement  arresté  sur  le  fait 
des  payements  de  la  fanterie,  de  la  gendarmerie  et 

•4. 

des  officiers,  il  prévoit  qu'il  en  adviendroit  quelque 
grand  inconvénient  au  préjudice  du  service  de  Sa 
Majesté. 

Qu'il  falloit  pourvoir  d'une  assignation  arrestée 
pour  la  cour  de  parlement  et  chambre  des  comptes , 
en  attendant  que  Sa  Majesté  les  pourvoye  d'autres 
estats,  comme  elle  a  de  sa  grâce  promis  faire. 

Qu'il  plaise  au  Roy  commander  des  patentes  géné- 
rales sur  la  restitution  faicte  des  terres  du  Montfer- 
rat,  à  sçavoir  Casai,  Albe,  Sainct-Damian  et  Valence, 
et  une  particulière  pour  M.  de  La  Motte  Gondrin, 
comme  il  a  cy  devant  mandé. 

Commander  aux  sieurs  de  Terrides,  de  Gondrin  et 
Montbazin  ,  de  retourner  en  leurs  gouvernemens,  et 
aussi  de  mesme  aux  capitaines  retenus. 

Supplia  que  la  réduction  de  la  gendarmerie  ne  s'es- 
tende  point  sur  sa  compagnie,  qui  a  servi  dix  ans  sans 
intervalle nyrafraiscliissement,  etlesquelles  réductions 
ne  passèrent  jamais  jusqu'aux  mareschaux  de  France, 
qui  ont  commandement  sur  la  gendarmerie,  n'estant 
raisonnable  que  les  capitaines  soient  mieux  traictez 
que  le  gênerai. 

La  forme  de  la  justice  pour  les  cinq  places  a  desja 
esté  envoyée  ,  mais  non  les  patentes  nécessaires ,  ny 
l'ordre  de  leurs  payements. 

Commander  que  les  capitaines  Muz,  de  Bertbeville, 
Mantin ,  l'Isle  sergent  majour,  et  Merevis,  des  plus 
anciens,  vaillans  et  expérimentez  capitaines  qui  ayent 
jamais  esté  en  Piedmont,  soient  réintégrez  en  leurs 
charges,  et  non  pas  postposez  à  ceux  qui  ont  plus  de 
faveur  et  moins  de  mérite  ;  autrement  ce  seroit  faire 
tort  au  tesmoignage  qu'il  en  avoit  rendu  par  le  propre 

commandement  de  Sa  Majesté,  et  leur  donner  aussi 
peu  de  courage  de  servir  une  autre  fois. 

Commander  la  confirmation  de  la  terre  de  Calmet , 
que  les  feus  rois  ont  donné  au  sieur  de  Caillac,  et  qu 
son  entreteneinent  soit  couché  en  Testât  de  l'extraordi- 
naire, où  il  a  esté  oublié,  et  pareillement  celuy  du  sieur 
du  Plessis,  intendant  des  finances. 

Sçavoir  si  les  capitaines  des  chasteaux  de  Carma- 
gnolles  et  Ravel  lairront  entrer  ledit  Ludovic  de  Bi- 
rague  ,  gouverneur  du  marquisat,  dans  leurs  places 
le  plus  fort.  A  propos  dequoy  je  ne  veux  taire  que  puis 
qu'ainsi  que  le  mareschal  avoit  tousjours  souveraine- 
ment commandé  au  marquisat  de  Saluées,  quoy  que 
conjoint  au  Dauphiné  dont  le  duc  de  Guise  avoit  la 
lieutenance  générale,  que  c'est  une  action  digne  de 
luy,  et  de  l'affection  du  mareschal  à  son  service,  de 
n'en  pourvoir  Birague  que  par  le  refus  de  luy,  qui  n'en 
sceut  jamais  rien  qu'en  le  voyant  arriver  les  depesches 
au  poing  :  ce  fut  un  acte  et  de  mespris  et  de  peu  d'ami- 
tié envers  celuy  sous  lequel  il  avoit  quelquefois  esté  à 
la  guerre;  dont  s'estant  plaint,  les  excuses  furent 
grandes  et  honnestes,  mais  non  pas  satisfactions.  Et 
puis  adorez  ces  princes,  et  vous  serez  du  guet. 

Que  le  capitaine  Mantin,  qui  commande  à  Carma- 
gnolles,  luy  escrit  qu'il  a  esté  faict  deffence ,  de  la 
part  de  M.  de  Savoy e,  à  tous  ses  sujets  qui  sont  envi- 
rons de  ladicte  place,  de  n'y  porter  vivres  quels  qu'ils 
soient;  s'il  a  faict  ceste  deffence  pour  ceste  cy,  et  sur 
laquelle  il  n'a  que  prétendre,  il  est  à  croire  qu'il  fera 
ericores  pis  contre  les  autres,  mesnageant  au  rebours 
de  ce  qu'il  devroit  les  grandes  grâces  qu'il  a  receuës  de 
Sa  Majesté. 

Finalement  qu'en  ne  voyant  provision  convenable  à 
toutes  ces  particularitez,  il  aimoit  mieux  se  retirer 
d'heure  que  de  demeurer  tousjours  exposé  à  tant  et 
tant  d'inconvénients  qu'il  prevoyoit,  et  dans  lesquels 
il  voyoit  assez  qu'on  le  vouloit  envelopper,  pour  infir- 
mer ou  obscurcir  ce  peu  de  gloire  et  de  réputation 
qu'il  avoit  acquise  par my  le  sang  et  les  hazards,  et  de 
laquelle  il  ne  vouloit  faire  si  bon  marché  \  là  où,  par 
le  contraire,  en  diligemment  pourvoyant,  non  à  un 
ou  deux  de  ces  articles,  ains  à  tous,  et  au  plustost,  qu'il 
donneroit  encores,  et  tres-volontiers ,  le  reste  de  ses 
vieux  jours  à  Sa  Majesté,  laquelle  il  supplioit  tres- 
humblement  se  souvenir  que  tout  le  bien  faict  qu'il 
avoit  jamais  receu  du  Pvoy  son  père,  de  très  glorieuse 
mémoire,  c'estoit  la  gabelle  du  Piedmont,  qui  valoit 
quinze  mille  livres  par  an ,  et  de  laquelle  il  demeuroit 
privé  par  la  restitution  du  Piedmont,  n'en  ayant  tou- 
tesfois  jamais  joiiy  que  deux  ans  seulement,  et  à  quoy 
son  plaisir  sera  avoir  tel  regard  qu'il  luy  plaira,  s'en 
remettant  du  tout  à  ce  qu'elle  jugeroit  convenable. 
Et  de  faict,  tout  ainsi  qu'il  avoit  prédit,  on  ne  se  soucia 
guieres  despuis  de  satisfaire  à  pas  un  de  ces  articles,  et 
moins  à  ce  qui  regardoit  les  vivres  ,  dont  le  cardinal 
luy  avoit  si  expressément  escrit;  de  manière  que  force 
luy  fut,  le  premier  d'octobre,  d'escrire  à  monseigneur 
de  Guise  que,  puis  qu'ainsi  estoit  que  toutes  les  ins- 
tances qu'il  avoit  diversement  faites,  et  par  lettres  et 
par  personnes  expresses,  n'avoient  despuis  deux  mois 
sceu  obtenir  aucun  solide  règlement  sur  le  faict  des 
assignations  ,  et  qu'estant  dans  le  mesme  mois  n'en 
avoit  toutesfois  nouvelles  aucunes,  qu'il  estoit  dé- 
sormais réduit  au  bout  de  son  sens  et  au  dernier  poinct 

de  la  patience,  n'ayant  moyen  de  trouver  un  seul  de- 
nier en  Piedmont,  ayant  pieça  pour  ce  faict  employé' 
sa  vaisselle  d'argent,  son  crédit  et  ses  amis  ,  et  qu'au 
lieu  de  lny  en  sçavoir  quelque  gré  et  de  l'en  bien  traic- 
ter,  on  faisoit  aujourd'huy  tout  le  contraire;  que  ce 
qui  le  regardoit  en  particulier,  et  sa  vie  mesme, 
estoit  fort  peu  de  chose,  au  prix  de  l'évident  hazard  où 
l'on  avoit  reduict  tout  ce  que  Sa  Majesté  tenoit  deçà 
les  Monts,  avec  sept  ou  huict  pièces  d'artillerie,  et  la 
mesme  réputation  et  honneur  aussi,  qui  estoit  le  pis: 
que  d'estimer  que  dans  les  villes  on  peust,  par  enga- 
gement mesmes,  trouver  un  seul  denier,  que  c'estoit 
se  tromper  tout  à  escient;  qu'à  ceste  misère  s'adjous- 
toyent  aussi  les  deffences  faictes  par  les  ministres  de 
M.  de  Savoye,  de  porter  vivres  dans  les  cinq  villes, 
sur  lesquelles,  pour  rendre  l'ellect  de  la  defïence  plus 
couvert  ou  plus  violent,  on  y  avoit  mis  tant  et  tant  de 
péages,  que  ce  qui  ne  souloit  couster  qu'un  teston 
re  venoit  maintenant  à  un  escu  ;  qu'il  l'avoit  souvent 
prédit,  mais  qu'on  n'en  avoit  jamais  tenu  conte  ;  qu'il 
estimoit  que  M.  de  Suze  n'avoit  faute  de  volonté  pour 
remédier  à  ces  misères,  mais  qu'il  croyoit  que  le  car- 
dinal estoit  plus  soigneux  de  serrer  que  d'ouvrir  les 
courroyes  de  la  bourse  du  Roy  ;  et  qu'en  si  dangereux 
affaires,  il  ne  falloit  pas  jetter  le  manche  après  la  coi- 
gnée;  et  en  fin  qu'il  trouvoitfort  estrange  qu'ayant  de 
tout  temps  esté  si  devotieux  serviteur  de  sa  maison, 
que  ses  supplications,  si  souvent  répétées,  ne  fussent 
en  rien  que  ce  soit  exaucées,  se  traictant  toutesfois, 
non  de  l'interest  de  luy,  mais  de  celuy  du  Roy;  et 
que  si  Sa  Majesté  et  luy  pouvoyent  voir  par  ses  yeux 
ce  que  voyent  les  siens,  qu'il  ne  seroit  si  rudement  ny 

indignement  traicté  qu'il  est  en  ce  qui  regarde  le  salut 
de  l'Estat. 

Pareille  despesche  fut  aussi  faicte  au  cardinal ,  le- 
quel ne  s'en  eschauffa  guieres,  n'ayant  jamais  essayé, 
quant  à  luy,  combien  la  nécessite'  estoit  inexorable, 
ny  les  dangereux  efFects  qu'elle  produit  souvent,  pour 
prudent  que  l'homme  soit. 

Du  deuxiesme  octobre,  le  duc  de  Guise  manda  au 
marescbal  qu'il  y  avoit  desja  quelque  temps  qu'il  avoit 
eu  grande  envie  de  le  prier  de  ne  luy  rien  taire  ou  des 
guiser  des  occurrences  de  delà,  soit  pour  la  considéra- 
tion particulière  du  service  du  Roy,  ou  pour  celle  de 
luy,  ou  d'eux-mesmcs  aussi;  et  que  la  bonne  amitié 
et  intelligence  qu'ils  avoient  de  si  long-temps  nourrie 
l'un  envers  l'autre  ,  luy  devoit  faire  croire  qu'il  avoit 
pieça  aprins  à  sçavoir  taire  et  retenir,  et  à  parler  aussi 
en  saison  convenable,  luy  jurant,  à  ces  fins,  et  en  son 
honneur,  que  quoy  qu'il  fust  pour  luy  communiquer, 
qu'il  ne  s'avanceroit  jamais  à  en  parler  au  Roy  mesme 
ny  à  autre,  sinon  autant  qu'il  en  lascheroit  la  bride. 
Ceste  semonce,  ou  soit  prière,  estonna  un  peu  le  ma- 
reschal,  présumant,  comme  il  y  avoit  quelque  appa- 
rence ,  que  c'estoit  plustost  une  plainte  couverte  sur 
quelque  chose  dont  il  s'estoit  confidemment  descou- 
vert à  autre  qu'à  luy.  Et,  à  dire  vray,  tous  ces  traicte- 
ments  que  vous  avez  cy-devant  veus,  estoient  fort 
contraires   à    ceste  confiance   dont   on   le  recerchoit 
maintenant;  et  neantmoins,  pour  ne  rien  gaster  ou 
irriter,  ains  courtoisement   satisfaire  audit  sieur  de 
Guise,  il  luy  manda  que  les  grâces,  les  faveurs  et  l'a- 
milié  dont  il  l'avoit  de  long-temps  honoré,  s'estoyent 
si  fort  refroidies  despuis  la  mort  du  feu  Roy,  sur  tous 

les  affaires  qu'il  avoit  eu  à  demesler,  qu'il  ne  s'estoit 
plus  osé  avancer  envers  luy  avec  ceste  mesme  liberté 
qu'il  souloit  faire  jadis,  et  d'autant  moins,  qu'il  avoit 
observé  que  tout  ce  qu'il  avoit  jamais  escrit,  pour  ou 
contre  M.  de  Savoye,  que  ce  prince  l'avoit  quasi 
plustost  sceu  que  le  Roy,  et  que  cela  mesme  qu'il 
avoit  recentement  mandé  sur  le  faict  de  la  prohi- 
bition des  vivres  entrons  dans  les  cinq  places,  avoit 
esté  communiqué  à  ce  prince  et  à  Madame,  qui  luy 
en  vouloient  mal  de  mort  ;  que,  cela  estant  peut-estre 
eschappé  de  la  main  d'un  des  siens,  il  s'estoit  résolu 
de  se  contenir  désormais ,  comme  le  limaçon ,  en  sa 
seule  coquille  ;  mais  qu'estant  aujourd'huy  plus  avant 
esclaircy  qu'il  n'esperoit  pas  lors  de  la  continuation 
de  ses  grâces  et  de  son  amitié,  qu'il  luy  feroit  cy-apres 
recognoistre  qu'il  le  tenoit  et  tiendroit  à  jamais  pour 
unique  seigneur  et  amy,  et  que,  comme  à  tel,  il  ou- 
vriroit  désormais  toutes  les.  bondes  de  son  cœur  et  de 
ses  affections;  et  qu'en  ceste  confiance  il  le  supplioit, 
dès-maintenant,  faire  en  sorte  ou  que  le  Roy  secou- 
rust  ses  propres  affaires,  non  par  parcelles,  comme 
on  faisoit  puis  deux  ou  trois  mois,  ains  en  gros,  ou 
luy  faire  donner  congé  à  telle  heure  que  nul  sinistre 
accident  ne  puisse  en  rien  offencer  la  moindre  scin- 
tille de  son  honneur  et  de  sa  réputation,  qui  luy 
estoyent  plus  chers  que  la  propre  vie;  et  que  M.  le 
cardinal  ,  son  frère  ,  qui  n'avoit  jamais  nagé  qu'en 
grande  eau,  ne  pouvoit  pénétrer  si  avant  que  luy  dans 
les  dangereuses  conséquences  et  de  la  nécessité  de 
TEstat,  ce  qui  le  rendoit,  à  son  advis,  moins  crédule 
sur  ce  qu'on  luy  en  remonstroit,  et  moins  soucieux 
à  y  apporter  les  remèdes  convenables,  et  m  es  mes  sur 


3^8  [l55()]     MÉMOIRES 

le  propre  avictuaillement  des  places,  dont  il  Tavoit 
n'aguieres,  et  de  son  propre  mouvement,  fort  presse'. 

Que  le  sieur  d'Ossun  ,  ayant  sceu  que  Termes 
avoit  este'  faict  lieutenant  gênerai  au  gouvernement  de 
Guyenne,  et  duquel  il  dit  qu'on  luy  avoit  cy-devant 
donne'  espérance,  s'est  plainct  du  marescbal,  disant  que 
s'il  luy  eust  donné  congé  dès-lors  qu'il  le  demanda, 
que  cela  ne  seroit  ainsi  advenu  ,  et  que  puis  qu'il  se 
trouvoit  mal  traicté  de  toutes  parts,  qu'il  iroit  luy- 
mesme  vers  le  Koy,  ou  pour  estre  honoré,  ou  pour  avoir 
congé;  qu'à  la  vérité  c'estoit  un  seigneur  de  grande 
valeur  et  de  mérite,  et  qu'il  le  luy  recommandoit ,  et 
d'autant  plus  volontiers,  que  le  bon  traictement  qu'il 
recevroit  par  sa  médiation  fera  recognoistre  aux  uns 
et  aux  autres  que  son  crédit  n'est  pas  du  tout  si  basse- 
ment ravallé  que  chacun  croit,  et  de  laquelle  croyance 
procedoit  la  désobéissance  qu'il  trouvoit  en  beaucoup 
de  gens. 

Du  jour  mesme  il  envoya  au  cardinal  de  Lorraine 
les  patentes,  ou  soit  quittances,  de  la  restitution  du 
Piedmont  ,  et  celle  du  Montferrat  aussi  ,  selon  la 
reformation  qu'il  y  avoit  apportée;  le  supplia  tout 
d'un  train  de  luy  envoyer  les  patentes  que  M.  de  Sa- 
voye  avoit  depeschées  sur  l'obligation  de  la  fourni- 
ture des  vivres  pour  les  cinq  places,  et  sur  le  bon 
traittement  des  sujects;  désire  aussi  savoir  si,  M.  de 
Savoy e  venant  en  Piedmont,  il  le  devra  aller  saluer 
luy  mesme,  ou  y  envoyer,  et  qu'en  tout  événement 
il  est  nécessaire  que  commandement  soit  faict  a  tous 
gouverneurs  et  capitaines  qu'ils  ayent  à  retourner  en 
leurs  charges. 

Remercia  le   cardinal    du    bon    ordre    qu'il  estoit 

après  à  donner  au  faict  des  payemens,  et  pour  le  pré- 
sent et  pour  Fadvenir;  et  que  si  le  Pxoy  ne  faict  tant 
que  M.  de  Savoye  face  lever  les  péages  qu'il  a  mis  sur 
toutes  les  denrées  qui  entrent  dans  les  cinq  places  , 
que  la  cherté'  que  cela  y  apporte  sera  cause  que  les 
gens  de  guerre  perdront  bien  souvent  la  patience  et  le 
respect;  que  quand  il  en  a  faict  parler  aux  ministres 
dudit  sieur,  qu'ils  ont  allégué  que  leur  maistre,  estant 
souverain,  pouvoit  mettre  dans  ses  terres  telles  impo- 
sitions qu'il  luy  plaisoit.  Cela  leur  fust  ainsi  concédé 
pourveu  que  les  cinq  places  n'y  fussent  point  com- 
prinses  :  n'en  ayans  rien  voulu  faire,  celuy  qu'il  avoit 
envoyé  vers  eux  leur  respondit  tout  en  riant ,  et 
fort  à  propos  :  «  Et  bien,  messieurs,  vous  serez  sou- 
verains des  péages,  et  nous  de  la  force  pour  y  re- 
médier. » 

Que,  par  la  réduction  qui  a  esté  ordonnée  du  do- 
maine de  France,  on  ne  faict  point  de  distinction  de 
la  qualité  ny  du  mérite  de  ceux  qui  en  tiennent  par 
rémunération,  comme  il  faisoit  celuy  de  Rennes,  va- 
lant six  mille  escus  par  an;  que  si  ceste  rigueur  se 
prattiquoit  en  son  endroit ,  qu'il  auroit  grande  occa- 
sion de  croire  qu'il  ne  le  tenoit  pas  au  nombre  de  ses 
humbles  serviteurs  et  amis,  sçachant  assez  que  tout 
cela  ne  se  faisoit  que  sous  l'authorité  de  luy  et  du 
cardinal. 

Que  par  la  restitution  du  Piedmont  il  demeureroit 
privé  de  quinze  mille  livres  de  rente  et  de  la  gabelle 
du  sel,  que  le  Roy  luy  avoit  donnée,  et  dont  il  n'avoit 
encor  joiïy  que  deux  ans;  et  en  fin  qu'il  se  promettoit 
tant  de  luy,  que  non  seulement  il  demeureroit  pai- 
sible dudit  Rennes,  mais  qu'il  seroit  aussi  médiateur , 

pour  luy  faire  avoir  recompense  de  ladite  gabelle; 
que  c'estoit  le  seul  et  unique  bien-faict  qu'il  avoit  ja- 
mais eu  du  feu  R.oy  à  tant  et  tant  de  grands  et  recom- 
mandables  services  qu'il  avoit  rendus  durant  quarante 
ans,  et  duquel  par  sa  médiation  il  esperoit  plustost 
l'augmentation  que  la  diminution  ,  veu  mesmes  ce  que 
Sa  Majesté  luy  en  avoit  escrit  et  promis  par  diverses 
despesches. 

Que,  n'ayant  cy  devant  pourveu  à  tant  d'instances 
qu'avoit  faictes  le  secrétaire  Ruzé  pour  la  direction 
des  affaires  du  Roy,  il  estoit  contraint  de  depescher 
le  secrétaire  Billiad  avec  nouveaux  mémoires,  et  qu'il 
supplioit  M.  de  Guise  de  les  luy  renvoyer  tous  deux, 
avec  les  mesmes  provisions  qu'il  avoit  demandées;  et 
qu'il  supplioit  encores  de  nouveau  ,  à  sçavoir  : 

Que,  combien  que  par  une  apparente  courtoisie  les 
ministres  de  M.  de  Savoye  eussent  permis  indifférem- 
ment à  un  chacun  de  porter  vivres  dans  les  cinq  places, 
que  c'estoit  toutesfois  une  liberté  si  chère ,  à  cause  des 
daces  imposez,  qu'il  n'y  avoit  soldat  riy  officier  aus- 
queîs  la  paye  peust suffire  pour  demy  mois  seulement; 
qu'en  matière  d'Estat  il  ne  falloit  rien  faire  à  demy, 
car,  les  choses  demeuransen  cest  estât,  c'est  présenter 
du  pain  d'une  main,  et  le  baston  de  l'autre  pour  frap- 
per si  on  y  touche. 

Que  si  M.  de  Savoye  s'obstine  à  la  continuation  de 
la  levée  de  ces  péages,  il  faut  nécessairement  qu'il  en 
advienne  quelque  grand  inconvénient,  qui  sera  peut 
estre  irrémédiable. 

Que  Sa  Majesté  n'a  deu  trouver  mauvais  que  le  ma- 
reschal  ait  faict  plainte  sur  plainte  sur  le  retardement 
de  ses  assignations,  puis  que,  de  dix  mois  en  çà,  il  n'es- 

toit  jamais  venu  autre  payement  que  celuy  de  deux 
mois  tant  seulement  ,  de  manière  qu'entrans  dans 
Tliyver  il  n'y  a  soldat  qui  ait  seulement  de  quoy 
couvrir  ses  nuditez,  et  à  laquelle  misère  s'adjoustoit 
celle  des  vivres  :  de  manière  qu'il  luy  a  esté  force  que 
luy,  et  de  main  en  main  tous  les  autres  officiers, 
ayent,  à  faute  de  crédit,  engagé  leurs  hardes  et  leurs 
bagages  pour  leur  donner  quelque  secours,  et  que, 
cela  deflfaillant,  les  soldats  ont  refusé  de  faire  les  gar- 
des accoustumées,  et  menacé  de  saccager,  et  puis  se 
retirer. 

Qu'en  adjoustant  un  mal  à  l'autre  on  ne  tient  aussi 
compte  de  pourvoir  au  faict  des  fortifications,  paye- 
ment de  la  gend'armerie,  officiers  des  guerres  et  de 
l'artillerie,  et  moins  encores  au  payement  de  la  cour 
de  parlement  et  chambre  des  comptes,  et  ausquels 
sept  mois  entiers  sont  desja  deus,  tous  lesquels,  la  plus 
part  anciens  et  d'aage  et  de  service,  ne  sçavent  que 
devenir  avec  leurs  femmes  et  enfans  ;  chose  si  pitoyable 
que  les  mesmes  pierres  en  pleurent. 

Que  tant  s'en  faut  qu'on  luy  eust  sceu  gré  de  ce 
qu'il  n'a  voulu,  parmy  tant  de  pauvretez  et  de  mi- 
sères, quitter  le  gouvernail  de  la  navire,  que  par  le 
contraire  on  a  enduré  que  certaines  personnes,  pestes 
de  la  nature,  ayent  eu  la  hardiesse  de  dire  qu'il  n'avoit 
pas  oublié,  parmy  tout  cela,  de  bien  faire  ses  beson- 
gnes  ;  que,  pour  faire  mentir  telle  racaille,  il  estoit  sur 
le  poinct  de  despescher  le  sieur  du  Plessis,  avec  tous 
les  estats  de  sa  recepte  et  despence  de  l'extraordinaire 
des  guerres,  des  munitions,  de  l'artillerie  et  de  tous 
les  deniers  levez  et  receus  sous  divers  prétextes,  tant 
du  costé  des   Milanois,  de  Montferrat  que  du  Pied- 

mont  aussi;  que  par  ainsi  il  supplioittres-humblement 
le  Roy  de  deux  choses  :  de  si  bien  faire  examiner 
tous  ces  estats ,  que  la  vérité  fust  reconnue,  et,  cela  faict , 
luy  donner  désormais  son  congé  pour  se  retirer  où 
bon  luy  semblera,  n'estant  pieça  que  trop  las  d'estre 
ainsi  indignement  traicté  et  mesprisé ,  parmy  la  can- 
deur de  ses  actions,  et  à  la  veuë  de  ceux  qui  se  disent 
ses  serviteurs  et  amis,  ayant  désormais,  quant  à  luy, 
apprins  à  n'assigner  son  souverain  bien  qu'en  la  pro- 
pre tranquillité  de  l'ame  et  de  la  conscience  ,  avec 
ferme  espérance  que  Dieu,  qui  estend  ses  bénédictions 
sur  les  bons,  et  ses  malédictions  sur  les  mauvais,  luy 
fera  miséricorde. 

Qu'il  vient  tout  maintenant  d'estre  adverty  qu'il  ne 
falloit  espérer  aucun  secours  du  costé  de  Lyon,  soit 
par  emprunt  ou  autrement  :  quoy  estant,  il  se  dis- 
coulpe,  dés  maintenant,  du  mal  qui  en  pourroit  ad- 
venir, et  que  puis  qu'ainsi  est  que  ses  remonstrances 
sont  si  mal  receuës,  qu'il  a  commandé  ausdicts  Billiad 
et  Ruzé  de  s'en  revenir  vers  luy,  ne  s'apercevant  dé- 
sormais que  trop  que  la  mesme  vérité  qu'il  représente 
tous  les  jours  arrive  si  tard  aux  oreilles  du  Roy, 
qu'elle  demeure  toute  debilFée  et  sans  forme  pour  se 
faire  recognoistre,  et,  en  cela  mesme  qui  regarde  ses 
affaires,  que  les  desastres  et  les  envies  s'efforcent  en 
vain  de  surmonter  sa  vertu  ,  sa  fidélité  et  son  courage. 

Du  deuxiesme  novembre,  il  eut  nouvelles  que  le 
secrétaire  Ruzé  avoit  tant  crié  et  tempesté,  que  on 
avoit  commencé  à  donner  quelque  ordre  au  faict  des 
payemens,  et  que  cependant  on  luy  envoyoit  vingt- 
cinq  mille  livres  pour  secourir  les  gens  de  guerre,  sans 
toutes-fois  luy  donner  asseurance  des  trois  mois  deuz 

à  la  fanterie,  ny  des  sept  de  la  gendarmerie  et  des  au- 
tres officiers;  sur  quoy  il  remonstra  que  ces  façons  de 
faire  ne  tendoient  à  autre  chose  qu'à  le  faire  mourir 
à  petit  feu  parmy  des  nuageuses  et  incertaines  pro- 
messes, qui  ne  le  ruineroient  pas,  mais  bien  le  service 
et  la  réputation  du  prince  ;  pour  à  quoy  remédier  il 
n'y  avoit  qu'un  seul  moyen  ,  qui  estoit  de  tellement 
disposer  et  reigler  les  affaires,  que  dés  le  commence- 
ment des  mois  le  payement  fust  apporté;  que  lors,  et 
non  plustost,  les  gens  de  guerre  seroient  contenus  en 
crainte  et  en  discipline,  et  Sa  Majesté  deschargée  de 
ces  continuelles  importunitez ,  et  luy  mesme  aussi  de 
la  défiance  qui  faict  souvent  croire  et  craindre  plus 
de  mal  et  plus  de  bien  qu'il  n'y  a  pas. 

Qu'il  avoit  souvent  sommé  le  duc  de  Sesse  de  luy 
envoyer  les  quictances  et  certifications  nécessaires  sur 
les  restitutions  de  Pied  mont  et  Montferrat  ;  qu'en  luy 
respondant  par  ses  lettres  du  vingt-troisiesme  octobre, 
il  luy  avoit  mandé  qu'il  ne  le  pouvoit  faire  qu'aupa- 
ravant il  ne  fust  asseuré  de  celle  de  Savoye,  de  la 
Corsegue  et  Tuscane  :  surquoy  le  mareschal  auroit 
répliqué  que  ces  raisons  n'estoient  pas  soustenables, 
puis  qu'il  n'ignoroit  pas  que  son  authorité  ne  s'esten- 
doit  point  sur  ces  trois  provinces;  que,  quant  à  la 
Savoye,  il  n'avoit  peu  ignorer  que  la  restitution  n'en 
fust  pieça  faicte ,  et  dont  il  se  pourroit  esclaircir  par 
M.  de  Mazin ,  qui  estoit  à  sa  porte,  et  de  mesme  des 
Genevois  pour  la  Corsegue  (0  ;  que,  pour  le  regard 
de  l'autre,  il  avoit  sceu  que  le  sieur  domp  Francisque 
d'Est  la  luy  avoit  baillée,  et  en  fin  que  par  ces  diffi- 
cultez  il  rembrouilleroit  les  affaires  de  la  Picardie  et 

(0  Des  Génois  pour  la  Corse. 

de  la  Flandre;  si  tost  qu'il  aura  faict  responce,  elle 
sera  envoye'e  à  Sa  Majesté';  que  s'il  en  eust  esté  cren  , 
qu'il  n'eust  rien  rendu  qu'au  mesme  instant  ces  des- 
charges ne  luy  eussent  esté  fournies  :  que  la  volonté  de 
Sa  Majesté  sera  observée  en  ce  qui  dépend  de  M.  de 
Savoye,  qui  a  prins  son  chemin  par  la  mer  pour  se 
rendre  à  Nice,  et  non  en  Piedmont,  où  il  ne  viendra 
qu'après  l'hyver  :  que  Sa  Majesté  ne  laisse,  s'il  luy 
plait,  de  commander  que  les  sieurs  d'Ossun,  de  Gon- 
di  in  et  Montbazin ,  reviennent  en  leurs  gouverne- 
mens,  et  lesdits  capitaines  à  leurs  charges. 

Le  P\oy  ,  ayant  en  fin  receu  pour  bonnes  les 
plaintes  et  les  remonstrances  du  mareschal ,  luy 
manda,  par  lettres  du  vingt-neufiesme  octobre,  qu'il 
avoit  commandé  qu'en  toute  diligence  on  luy  en- 
voyast  deux  mois  ,  laissant  le  troisiesme  en  crouppe  , 
sans  lequel  les  gens  de  guerre  n'auroient  jamais 
moyen  de  s'habiller,  car  tout  ce  qu'ils  recevroient 
maintenant  leur  desduisant  les  prests ,  peu  sera  ce 
qui  leur  restera. 

Sa  Majesté  luy  manda  aussi  que  M.  de  Savoye  luy 
faisoit  tous  les  jours  nouvelles  plainctes  de  luy  :  sa 
responce  fut  qu'il  croyoit  encores  pis,  mais  que  tout 
cela  ne  procedoit  d'ailleurs  que  de  la  rigueur  et  de  la 
malice  de  ses  officiers,  qui  prenoient  plaisir  à  dresser 
nouvelles  inventions  et  rigueurs  pour  tenir  les  cinq 
villes  (et  Carmagnoles  mesme  aussi)  comme  enfermées 
dans  une  cage  et  sans  vivres,  defFendans  d'une  part, 
par  dessoubs  main ,  d'y  en  porter,  et  d'autre  char- 
geans  ce  peu  qui  y  vient  de  tant  de  daces,  qu'il  n'y 
a  ordre  de  pouvoir  vivre  en  façon  quelconque  :  que 
d'endurer  ces  bravades  et  ces  nécessitez,  qu'il  ne  le  fera 

jamais,pourneperdrecepeude  placesqui  restent  d'une 
si  grande  grâce  qu'est  celle  que  il  a  receuë,  et  qui  est  un 
peu  trop  mal  recogneue  :  car,  mesme  pour  le  regard  de 
Carmagnoles  (  à  laquelle  on  n'y  peut  aller  ny  en  sortir 
çà  et  là  sans  passer  sur  ses  terres),  ils  ont  aussi  mis 
dace  sur  tout  ce  qui  sort  ou  qui  entre  dans  la  ville, 
pensans  que  le  mareschal  ignore  que  tout  ce  qui  est  à 
vingt  lieues  à  l'entour  n'est  qu'usurpation  faicte  sur 
les  anciens  marquis  de  Saluées,  desquels  Sa  Majesté  a 
le  droict ,  et  lequel  il  ne  falloit  pas  laisser  escouler  si 
doucement  qu'on  a  faict,  aussi  bien  que  tout  le  reste. 
Et  à  la  vérité,  qu'il  ne  pouvoit  taire,  comme  vray 
François,  que  la  paix  en  soy  estoit  bonne  et  louable 
chose,  mais  très-mauvaise  quand  elle  commence  par 
si  notables  pertes  que  sont  celles  que  la  France  a 
faictes,  et  qu'il  prévoit  qu'elles  ouvriront  un  jour  de 
grandes  cataractes  de  division  parmy  elle  (0,  et  tout 
par  faute  de  prévoyance. 

Du  mesme  jour  ayant  le  mareschal  esté  fidèlement 
adverty,  par  le  secrétaire  Ruzé,  que  toutes  les  grandes 
montagnes  de  promesses  qu'on  luy  faisoit  sur  le  faict 
des  assignations,  n'engendreroient  que  des  paroles  ou 
quelque  ridicule  soury,  et  que  tout  ce  qui  regardoit 
le  faict  des  cinq  villes  retenues ,  où  il  se  traictoit  de 
M.  de  Savoye ,  estoit  malreceu,  quelque  raison  qu'il 
eust  de  son  costé,  ce  qu'ayant  assez  recognu  par  di- 
vers traicts  ,  il  manda  à  Ruzé  et  Billiad  qu'ils  deman- 
dassent leur  congé  au  Roy,  et  qu'en  le  prenant  ils  pro- 
testassent tous  deux,  en  son  nom,  devant  Sa  Majesté 

(0  L'événement  ne  justifia  que  trop  les  pressentimens  du  maréchal  : 
le  marquisat  de  Saluées  excita  de  longs  démêlés  entre  la  France  et  la 
Savoie. 

et  les  seigneurs  du  conseil ,  de  tous  les  inconvénients 
qui  pourroient  advenir  par  faute  de  convenable  pro- 
vision. 

Que  puis  qu'ils  n'y  veulent  autrement  pourvoir, 
qu'il  n'est  pas  délibéré  de  recevoir  ceste  honte  de  se 
voir  chassé  du  pays,  et  au  hazard  de  sa  vie,  laquelle 
toutes-fois  n'est  d'aucune  considération  au  prix  de 
celle  du  service  du  Roy  ;  qu'il  les  supplie  d'envoyer 
commander  en  Piedmont  quelque  autre  qui  puisse 
plus  paisiblement  endurer  que  luy  ne  peut  faire,  ceste 
honteuse  fortune,  qui  luy  serviroit  de  tres-indigne  tes- 
moignage  et  recompence  à  tant  et  tant  de  mémorables 
services  par  lui  rendus  en  divers  temps;  qu'ils  rede- 
mandent aussi  la  vieille  patente  qui  fut  envoyée  par 
feu  Guesdon  au  cardinal,  sur  les  droicts  que  les 
comtes  de  Provence  avoient  sur  le  Piedmont,  et  pour 
avoir  laquelle  il  avoit  donné  gage  de  six  cens  escus 
que  il  faudroit  qu'il  payast;  qu'il  a  depesché  le  sieur 
du  Plessls  vers  le  Roy,  avec  lequel  ils  conféreront ,  et 
feront  tous  tant  de  sa  part  envers  Sa  Majesté,  qiîe  elle 
le  renvoyé,  estant,  comme  il  estoit,  résolu  de  ne  se  mes- 
ler  jamais  des  finances  du  Roy. 

Le  mareschal ,  recognoissant  que  ses  offrandes  et 
ses  supplications  continuelles  n'apportoyent  aucun  al- 
légement au  mal  qui  le  pressoit,  manda  à  la  Royne, 
mère  du  Roy,  que  tontes  choses  estoient  reduictes  à 
tels  termes,  qu'il  falloit  qu'il  se  tint  plus  avant  sur  ses 
gardes  parmy  les  François  qu'il  ne  faisoit  pas  autre- 
fois parmy  les  ennemis;  que  puisque  les  ministres  de 
Leurs  Majeslez  faisoient  si  peu  de  conte  d'y  pourvoir, 
qu'il  se  deschargeoit  es  mains  d'elle  du  mal  qui  en 
adviendroit  ;  pour  n'estre  spectateur  duquel  il  pro- 

testoit  qu'il  se  retirèrent,  si  dans  trois  sepmaines  les 
payemens  ne  luy  estoyent  envoyez. 

Que  Sa  Majesté'  n'ayant  voulu  retenir  que  vingt 
compagnies,  au  lieu  de  vingt  et  deux  qui  estoient  né- 
cessaires, qu'il  les  a  desparties,  à  sçavoir  :  dans  Thurin 
cinq,  à  Quiers  cinq,  à  Chivas  trois,  à  Villeneufve 
trois,  à  Pinerol  trois,  et  une  seule  à  Carmagnoles, 
puisqu'il  y  a  cinquante  hommes  au  chasteau  ;  supplioit 
Sa  Majesté ,  que,  ce  département  luy  estant  agréable  , 
elle  le  luy  vueille  envoyer  signé  de  sa  main ,  pour  fuir 
les  desadveux. 

Que  la  marquise  de  Montferrat,  au  pris  de  M.  de 
Savoye,  recognoit  si  avant  les  grâces  que  Sa  Majesté 
Juy  a  faictes,  qu'elle  a  commandé  à  tous  ses  sujets  de 
librement  trafiquer  dans  les  cinq  villes,  et  d'y  porter 
indifféremment  toutes  sortes  de  vivres  sans  rien  payer. 

Du  treiziesme  novembre,  le  mareschal  fît  nouvelle 
plainte  que  du  costé  de  Lyon,  ny  d'ailleurs ,  il  n'avoit 
aucunes  nouvelles  des  vingt-cinq  mille  livres  qui  dé- 
voient arriver  il  y  avoit  quinze  jours  (au  moins  à  ce 
qu'on  avoit  mandé),  et  que  si  ledict  sieur  du  Plessis 
n'eust  en  passant  emprunté  dix  mille  livres  qu'il  luy 
avoit  envoyées  en  poste,  qu'il  voyoit  les  armes  levées 
contre  luy ,  par  ce  qu'on  le  trouvoit  manquer  en  ses 
promesses,  faictes  toutesfois  sur  celles  qu'on  luy  faisoit 
aussi  en  Cour,  et  qu'il  avoit  prins  resolution  de  tout 
quitter  pour  ne  plus  demeurer  enveloppé  parmy  les 
nécessitez  et  les  confusions  qui  l'assiegeoient  de  tous 
costez  ;  que  si,  par  cy  devant,  il  a  avec  peu  faict  beau- 
coup, la  nécessité  ayant  esté  sa  propre  vertu,  et  laquelle 
il  ne  peut  porter  plus  outre,  tout  luy  défaillant;  que 
la  viande  de  la  vérité,  qu'il  a  tant  de  fois  présentée  à 

25. 

Leurs  Majestez ,  estoit  propre  au  salut  et  à  la  conser- 
vation de  l'Estat,  et  lequel  on  veut  renverser  par  che- 
mins destournez  et  contraires  à  ce  que  l'extrémité  re- 
cherche; qu'ayant  esté  adverty  par  aucuns  de  ses  amis 
que  le  vidame  de  Chartres  cbmmençoit  à  se  remettre 
sur  la  campagne  de  ses  mesdisances ,  et  mesmes  en  ce 
qu'il  avoit  le  plus  cher  en  ce  monde,  que  cela  l'avoit 
contrainct,  avec  considération  du  recullement  des  af- 
faires ,  de  me  depescher  vers  le  Roy  pour  r'abatre  ces 
atantats  que  Lodun ,  depesché  par  le  vidame,  avoit 
mis  en  avant  :  pour  à  quoy  parvenir ,  je  fus  chargé  de 
dire,  devant  Sa  Majesté  et  tous  les  seigneurs  du  con- 
seil ,  que  si  M.  le  vidame  ou  autres  avoient  à  son  pré- 
judice avancé  quelque  chose  qui  peut  tant  soit  peu 
tirer  en  doute  la  fidélité  de  ses  services,  que  j'avois 
charge  de  tres-humblement  supplier  Sa  Majesté  me 
permettre  de  dire  à  sa  descharge,  et  en  toute  révé- 
rence et  correction,  ce  qu'il  m'avoit  commandé;  à 
quoy  elle  me  respondit  que  combien  qu'elle  eust  de 
luy  toute  la  grande  et  honnorable  opinion  que  meri- 
toit  la  grandeur  de  ses  services,  que  c'estoit  le  moins 
qu'elle  pouvoit  faire  pour  luy  que  de  m'escouter  en 
ce  que  j'avois  à  dire. 

Là  dessus  je  fis  plaincte  de  sa  part ,  disant  qu'il 
avoit  entendu  que  M.  le  vidame,  ayant  oublié  l'amitié 
dont  le  mareschal  l'avoit  honoré,  s'estoit  avancé,  par 
la  bouche  de  Lorlun,  en  quelques  propos  à  son  desa- 
vantage -,  que  s'il  estoit  ainsi  qu'il  l'eust  faict,  qu'il  n'a- 
voit  faute  de  cœur  ny  d'armes  pour  faire  paroislre,  à 
luy  et  à  tout  le  monde,  l'intégrité  et  la  candeur  de  ses 
actions,  tant  en  ce  qui  pouvoit  regarder  le  service  de 
Sa  Majesté  que  ailleurs.  Lors  M.  de  Guise,  prenant  la 

parole,  me  dict  :  «  Prenez  garde  à  ne  vous  avancer  si 
avant  que  vous  en  soyez  desadvoué  par  M.  le  mares- 
chal, qui  est  plein  de   modestie  et  de  douceur.  »  A 
quoy  je  respondis  que  je  ne  serois  jamais  si  mal  advisé 
de  porter  telles  paroles  devant  mon  Roy,  sans  avoir 
l'adveu  qui  m'estoit  nécessaire,  et  qui  n'estoit  pas  loing 
de  moy,  et  que  là  où  il  se  traictoit  d'un  seigneur  de 
tel  mérite    et  valeur  ,    qu'il  falloit  plustost    chastier 
qu'escouter  ces  âmes  impures  qui  envioient  la  gloire 
et  la  vertu  de  luy.  Lors  le  Roy,  prenant  la  parole,  dict 
à  M.  de  Guise  :  «  Vous  estes  l'un  de  ceux  qui  pouvez 
mieux  que  nul  autre  tesmoigner  de  la  probité  et  des 
grands  et recommandables  services  de  M.  le  mareschal: 
si  le  vidame  ou  autre  a  mesprins  en  son  endroict,  il 
l'en  faut  tellement  corriger  qu'il  serve  d'exemple  aux 
mesdisans.  Si  je  sçavois  qu'il  se  fust  ainsi  oublié,  je 
commanderois  à  vous  mesme  d'en  faire  le  ressentiment 
en  mon  nom,  et  à  quoy  je  vous  prie  prendre  d'ores- 
navant  garde  de  si  prés,  que  ces  follies  n'adviennent 
plus,  et  au  reste  depescher  Boy  vin  le  plustost  et  le 
plus  favorablement  qu'on  pourra  :  et  vous,  asseurez  de 
ma  part  M.  le  mareschal  que  je  l'aime  et  honore  au- 
tant ou  plus  qu'autre  seigneur  qui  soit  en  mon  ser- 
vice. »  Voilà  comment  on  a  tousjours  plus  d'affaires  à 
se    couvrir  des  ennemis  de  Cour  que  des  armes  en- 
nemies. 

Du  neufiesme  décembre,  le  cardinal  luy  ayant  mandé 
qu'il  avoitfaict  party  avec  le  marchand  Obreth,  comme 
il  l'avoit  asseuré  par  moy ,  sur  tous  les  payements 
d'une  année  entière,  montant  deux  cens  soixante  mille 
livres,  il  fit  sçavoir  au  Roy  qu'il  ne  pouvoit  prendre 
pied  là  dessus,  puis  qu'en  passant  à  Lyon  j'avois  des- 

couvert  que  le  marchand  Obreth  abusoit  desja  de  ses 
promesses  ;  et  de  faict  que  la  mesme  partie  des  vingt- 
cinq  mille  livres  avoit  esté  envoyée  en  or,  où  il  ne  s'es- 
toit  trouvé  escu  qui  ne  fust  bas  à  dix  ou  à  douze  grains 
prés  :  perte  très-grande  aux  gens  de  guerre ,  qui  avoient 
assez  de  maux  à  souffrir  sans  y  adjouster  celuy-là;  que 
le  mesme  commis  de  l'extraordinaire,  Molle  qui  se  tient 
à  Lyon,  luy  a  mandé  que  le  marchand  Obreth  faisoit 
estât  de  n'envoyer  les  payements  que  pièce  à  pièce,  et 
en  ces  mesmes  espèces,  qu'il  va  achetant  de  tous  costez; 
que  si  cela  luy  estoit  permis,  qu'il  gaigneroit  plus  de 
cinquante  pour  cent,  à  la  ruine  toute  évidente  des  af- 
faires de  Sa  Majesté. 

Que  le  duc  de  Sesse ,  satisfaisant  à  la  réplique 
sur  le  faict  des  restitutions,  luy  a  escrit  qu'il  avoit  en- 
voyé à  madame  la  duchesse  de  Parme ,  gouvernante 
de  Flandres,  que  les  restitutions  avoient  esté  accom- 
plies, tant  en  Toscane,  Corsegue,  Montferrat,  Pied- 
mont  que  Savoye,  et  que,  par  ainsi,  si  elle  avoit, 
en  la  deffiance  de  cela ,  suspendu  ce  qu'elle  avoit  à 
accomplir  de  sa  part ,  qu'elle  s'en  acquitast  ainsi  qu'elle 
adviseroit. 

Le  Roy  ayant  cy  devant,  à  la  remonstrance  du  ma- 
reschal ,  ordonné  treize  cens  livres  par  mois  pour  ap- 
pointer plusieurs  gentils-hommes  qui  avoient,  durant 
tout  le  cours  des  guerres,  bien  et  vertueusement  servy, 
furent,  à  la  honte  de  luy,  convertis  au  payement  de  la 
compagnie  des  chevaux  légers  de  Ludovic  de  Birague, 
à  la  ruine  de  dix  ou  douze  chevaliers  de  marque  ,  tous 
lesquels,  selon  leur  portée,  ne  dévoient  rien  à  l'autre. 
Et  puis,  arrestez  vous  aux  promesses  et  aux  amitiez  de 
ceux  qui  manient  les  rois,  tout  le  passe-temps  desquels 

ne  s'estend  qu'à  remuer  mesnage  et  à  desfavoriser  ores 
l'un  ores  l'autre,  et  ceux  mesmes  qui  n'ont'trop  de  nie- 
rite  et  de  valeur  aussi,  si  ce  n'est  surmontante,  au 
moins  esgallante  la  leur  !  et  d'engouler  là  dessus  la  pa- 
tience (0,  il  n'y  a  ordre  ;  il  faudroit  estre  quelque  statue 
insensible  et  mal  rabotée  pour  le  faire. 

Par  le  retour  de  Ruzé ,  on  luy  envoya  encores  pleine 
poche  de   paroles  et  de  promesses,  autant  pour  luy 
que  pour  ces  sieurs  ainsi  indignement  desappoinctez 
pour   la  cour  de  parlement,  chambre  des  comptes, 
pour  l'accélération  des  payemens  de  tout  le  monde,  et 
en  particulier  pour  les  sept  mil  escus  à  luy  deus  pour 
la  gabelle,  que  par  commisération  il  avoit  prestez  à 
tous  ceux-cy  ;  mais  tout  cela  fut  remis  au  dégel  du 
Montcenis,  ou  sur  le  disner  des  Basques  qui  ne  vivent 
que  d'aisles  de  mouches,  qui  ne  font  jamais  le  ventre 
pointu  ;  et  par  ce  que  ces  desappoinctez  estaient  tous, 
ou  gouverneurs  de  places,  ou  capitaines  et  des  plus 
vaillans  qui  eussent  servy  en  Piedmont,  il  manda  au 
Roy  que  c'estoit  trop  rabaisser  la  foy  et  les  tesmoi- 
gnages  qu'il  avoit  rendu  de  leur  valeur,  mais  plus  encor 
de  luy  mesme  ;  qu'il  n'avoit  plus,  quant  à  luy,  d'estomac 
propre  à  digérer  toutes  ces  fréquentes  indignitez,  et 
que  puis  qu'on  jugeoit  si  mal  et  d'eux  et  de  luy,  qu'il 
valoit  mieux  que  tous  ces  cavalliers  allassent  chercher 
leur  party  hors  le  royaume,  et  que  luy  mesme  aussi 
s'allast  retirer  en  quelque  coing  des  terres  vénitiennes, 
plustost  que  de    demeurer  contemptible  parmy  les 
siens,  suppliant  Sa  Majesté' vouloir  ainsi  permettre  et 
à  luy  et  aux  autres.  Aussi ,  la'fi  anchise  de  ces  remons- 
trances  estonna  du  premier  abord  le  Roy  et  les  autres  ; 

Cl)  S'armer  de  patience. 

mais  pour  tout  cela  toutesfois  ,  ils  ne  se  hasterent 
guieres  depuis  d'y  pourvoir ,  aumoins  qu'à  bastons 
rompus  pour  à  la  fin  le  matter  et  descourager  du  tout, 
comm'il  advint  peu  après,  l'envie  ne  quittant  jamais 
celuy  qui  nous  surmonte  ou  qui  nous  esgalle,  soit  par 
gloire  ou  par  honneur. 

Du  dixiesme  décembre,  ayant  sceu  l'arrivée  de 
M.  de  Savoye  à  Nice,  il  l'envoya  saluer  et  visiter  par 
le  sieur  de  Montbasin ,  et  luy  offrir  tres-humble  ser- 
vice, le  suppliant  par  mesme  moyen  vouloir,  pour  les 
raisons  qu'il  luy  declareroit  de  sa  part ,  descharger  les 
cinq  villes  des  daces  et  imposts  mis  sur  les  vivres  qui  y 
estoient  portez  par  ses  subjects ,  ou  par  ceux  du  Mont- 
ferrat  et  du  marquisat  de  Saluces.  Ce  ne  furent  de  la 
part  de  ce  prince  que  toutes  paroles  fort  courtoises,  et 
qu'en  attendant  le  retour  d'un  gentil -homme  qu'il 
avoit  envoyé  vers  le  Roy  ,  il  commanderoit  que  la  levée 
desdictes  daces  seroit  suspendue;  et  neantmoins  ayans 
depuis  les  commissaires  qui  sont  du  costé  du  mar- 
quisat continué  à  les  lever,  le  mareschal  le  luy  au- 
roit  faict  sçavoir,  et  promis  que  d'oresnavant  pour  tous 
ces  demeslemensilnes'en  addresseroit  à  autre  qu'à  luy, 
sçachant  combien  il  avoit  à  cœur  que  les  affaires  de 
Sa  Majesté  receussent  tel  establissement ,  une  fois 
pour  toutes,  que  Sa  Majesté  ny  luy  n'en  ouïssent  plus 
parler. 

Par  une  lettre  du  vingtiesme  de  ce  mois,  ce  prince 
respondit  qu'il  avoit  pourveu  à  sa  juste  plainte,  et  qu'il 
recevroit  tousjours  à  singulière  faveur  qu'on  s'addres- 
sast  à  luy  pour  toutes  sortes  d'affaires  où  sa  personne, 
son  jugement  et  ses  moyens  pourroient  servir  Sa  Ma- 
ies|é--  et  pour  autant  que  le  mareschal  se  doutoit  que 

du  costé  de  la  Cour,  où  il  n'estoit  aucunement  festé, 
on  ne  trouvast  mauvais  ce  qu'il  avoit  faict  ,  il  envoya 
à  Sa  Majesté  les  informations  qu'il  avoit  piinses  sur  ces 
affaires  ,  luy  ramentevant  toutesfois  que  en  cest  en- 
droit il  n'avoit  suivy  autre  chemin  que  celuy  que  Sa 
Majesté  luy  avoit  tracé  par  ses  lettres  du  vingtiesme  no- 
vembre, portants  qu'il  n'eust  à  souffrir  ny  laisser  passer 
aucunes  nouvelletez  ny  entreprinses  de  la  part  ny  du- 
dit  sieur  duc,  ny  de  ses  ministres,  sans  s'en  ressentir 
par  une  douce  et  honneste  remonstrance,  et,  en  cas  de 
refus,  en  donner  advis  à  Sa  Majesté. 

Qu'au  mesme  instant  que  ceste  depesche  sefaisoit, 
que  l'un  des  commissaires  dudit  sieur  duc  l'estoit  venu 
trouver  pour  faire  rendre  l'argent  prins  sur  les  mar- 
chands ,  marchandises  et  mulets ,  allants  ou  retour- 
nants du  marché  de  Carmagnolles,  et  que  ceste  dé- 
monstration donnoit  espérance  de  mieux  pour  l'ad- 
venir,  et  dont  il  n'a  oublié  d'humblement  remercier  ce 
prince. 

Qu'il  vient  d'avoir  nouvelles  que  le  duc  de  Sesse  est 
allé  visiter  Casai  ;  que  de  là  il  est  allé  à  Yvrée,  et  puis 
repassé  par  Santia  et  Verceil  :  ce  qu'il  a  trouvé  es- 
trange ,  ces  places  n'appartenants  à  son  maistre ,  et  dont 
il  ne  peut  faire  bonne  conjecture  ;  qu'il  n'en  fera  tou- 
tesfois autre  bruict  si  Sa  Majesté  ne  luy  commande  le 
contraire. 

Du  douziesme  janvier  i56o  (0,  le  Roy  fit  sçavoir  au 
mareschal  que  les  ministres  de  M.  de  Savoye  mainte- 
noient  que  le  dace  du  teston  qui  se  levoit  en  Piedmont 
n'estoit  point  chose  nouvelle,  ains  permise  et  im- 
posée il  y  a  plus  de  trente  ans.  Surquoy  il  manda  à 
Sa  Majesté  qu'il  n'eust  jamais  creu  qu'ils  eussent  esté 
si  impudens  (soit  dict  avec  la  révérence  de  Sa  Ma- 
jesté )  de  maintenir  chose  si  fausse  que  ceste-là  , 
comme  les  subséquentes  raisons  ne  vérifieront  que 
trop. 

Durant  les  guerres  d'entre  l'Empereur  et  le  feu  roy 
François,  de  tres-glorieuse  mémoire,  les  lieutenans 
généraux  de  ce  prince  levèrent  quelque  imposition 
sur  les  marchandises  qui  sortoient  non  seulement 
des  terres  du  duc ,  mais  aussi  de  la  duché  de  Milan  et 
du  Montferrat,  pour  estre  portées  dans  les  terres  fran- 
coises,  dont  le  bureau  se  tenoit  à  Crescentin;  à  scavoir  : 
pour  celles  qui  se  portoient  par  le  Pau  à  Valence , 
pour  estre  portées  en  Italie,  et  non  dans  le  pays  du- 
dict  duc,  laquelle  exaction  estoit  limitée  à  un  tes- 
ton (2)  pour  charge  ;  mais  en  tout  cela  les  vivres  n'y 

(')  L'édition  de  1610  porte  i56i  ;  mais  il  est  certain  que  les  événe- 
mens  rapportés  dans  ce  livre  se  sont  passés  en  i56o,  et  que  Bourdillon 
alla  remplacer  Brissac  en  Piémont  dans  les  premiers  mois  de  ladite 
annéç. 

(»)   A    un  teston.    Le   teston    étoit   une    pièce   de   monnoie,  ainsi 
nommée  parce  qu'elle  représentoit  la  tête  du  souverain.  Suivant  Mé- 
nage ,  le  teston  valoit  dix  sols  à  l'époque  dont  parle  du  Villars. 

estoient  aucunement  comprins.  C'est  aussi  chose  con- 
traire à  la  mesme  vérité,  que  le  feu  roy  François  l'eust 
jamais  faict  lever  à  Crescentin,  qu'il  tenoit  lors,  ny 
ailleurs,  et  moins  encores  qu'il  ait  jamais  eu  cours 
durant  ces  dernières  guerres,  pendant  lesquelles, 
pour  n'interrompre  le  cours  des  marchandises,  et  n'in- 
commoder les  provinces,  et  mesmes  celles  qui  vont  à 
Lyon,  il  fut  convenu  ,  entre  le  sieur  domp  Ferrand  de 
Gonzague  et  le  mareschal,  que  chacun  de  son  costé 
deputeroit  deux  personnages,  lesquels,  en  faveur 
d'un  passeport  gênerai  ,  que  chacun  feroit  de  son 
costé,  passeroient  lihrement  et  quictement  (0,  en 
payant  à  ceux-cy  un  certain  salaire  qui  seroit  limité, 
et  dont  ils  rendroient  à  leurs  supérieurs  trois  mil' 
escuspar  an;  et  de  faict,  d'année  à  autre,  il  avoit  esté 
affermé  tantost  plus,  tantost  moins,  au  profit  du  Roy, 
comme  vérifieront  les  comptes  des  trésoriers  des  par- 
ties casuelles,  et  la  mesme  coppie  du  sauf-conduit  qui 
est  maintenant  envoyée. 

Quant  à  l'autre  poinct  que  mettent  en  avant  les- 
dicts  ministres,  que  ce  dace  n'a  maintenant  esté  levé 
qu'aux  mesmes  lieux  où  il  se  levoit  devant  la  paix, 
c'est  une  effronterie  trop  évidente,  et  qui  se  vérifie  par 
les  informations  qui  en  ont  esté  diversement  prinses, 
et  par  les  mesmes  patentes  aussi  que  M.  de  Masin  a 
luy  mesme  depeschées,  par  lesquelles,  en  mots  ex- 
près, il  ordonna  que,  pour  la  commodité  des  affaires 
de  M.  de  Guise,  il  veut  qu'il  soit  indifféremment  levé 
par  tous  les  autres  lieux  où  il  ne  se  souloit  pas  lever.  La 
levée  qu'en  faisoient  jadis  les  Impériaux  estoit  seule- 
ment sur  ce  qui  venoit  d'abas  de  la  jurisdiction  impe- 

C1)  Quitte  de  tout  droit. 

riale  tirant  en  haut  vers  celle  du  Piedmont,  et  ceux- 
cy,  au  contraire,  la  veulent  tirer  de  ce  qui  sort  du 
Piedmont  et  va  enbas,  et  aussi  au  marquisat  et  dans 
les  cinq  places;  l'estendant,  ce  qui  ne  fut  jamais,  sur 
toutes  sortes  de  vivres,  fourrages,  et  jusqu'aux  char- 
retiers de  bois,  et,  pour  ce  faire,  mis  commissaires  à 
deux  mil'  pas  de  chacune  forteresse  pour  l'exiger  :  de 
croire  que  ce  soit  l'intention  de  M.  de  Savoye  il  ne  le 
fit  jamais,  et  bien  croit-il  que  ce  soient  des  traicts  de  la 
haine  et  de  la  passion  espagnole  dudict  sieur  de  Masin, 
qu'il  n'a  encor  quictée,  et  lequel,  au  lieu  de  soustenir 
le  mal  qu'il  a  faict  assez  inconsidérément,  le  devroit 
corriger  par  la  propre  restitution  de  ce  qui  a  desja  esté 
levé,  et  non  pas  injustement  accuser  celuy  qui  n'a 
esté  que  trop  patient  et  respectueux,  et  qui  ne  cher- 
che, comme  luy,  les  chemins  esgarez:  pour  à  quoy  re- 
médier il  n'y  a  autre  expédient  que  de  faire  une  ample 
déclaration,  par  laquelle  il  soit  dict  que  toutes  les 
terres,  pays  et  jurisdictions  du  Roy,  seront  à  jamais 
exemptes  de  ce  dace,  et  par  mots  expies  sur  toutes 
sortes  de  vivres  et  fourrages  qui  y  seront  aportez  ,  et 
de  l'aport  desquels  liberté  est  donnée  à  tous  les  sub- 
jects  à  monseigneur  de  Savoye,  auquel  la  restrinc- 
tion  du  finage  n'a  esté  accordée  que  par  grâce,  et  hors 
l'intention  que  les  terres  de  Sa  Majesté  en  fussent  tra- 
vaillées et  à  demy  assiégées  comm'elles  sont. 

Que  pour  encores  mieux  travailler  les  habitans  des 
cinq  places,  ils  ont  maintenant  trouvé  une  autre  in- 
vention :  c'est  qu'ils  veulent  que  tous  ceux  d'entre 
eux  qui  auront  des  biens  hors  l'enceinte  du  mil'  de 
finage,  les  voysent  enregistrer  es  mains  des  commis- 
saires à  ce  députez,  à  fin  de  les  cottiser  pour  la  taille 

et  autres  charges  dont  Je  pays  est  travaille',  chose  qui 
ne  peut  subsister,  pourautant  que  les  habitans  des  cinq 
villes  sont  chargez  du  logis  des  gens  de  guerre,  et  de  la 
fourniture  des  utencilles,  à  quoy  ceux  du  dehors  ne 
participent  plus  comme  ils  souloient  faire;  de  ma- 
nière que  si  cela  avoit  lieu,  chacun  seroit  contrainct 
de  des-habiter,  ne  pouvant  tous  en  un  temps  servir  et 
contribuer  à  deux  divers  princes  ;  et,  qui  est  le  pis,  ce 
seroit,  en  ce  cas,  charger  Sa  Majesté  desdictes  fourni- 
tures, qui  reviendroient  à  plus  de  trente  mille  escus 
par  an;  qu'il  falloit  que  la  grâce  que  ce  prince  avoit 
receuë  du  Roy  sentist  de  tous  costez  sa  grâce,  et  non 
une  forme  de  prison  au  préjudice  de  celuy  mesme  qui 
l'a  conférée,  et  par  le  conseil,  non  de  luy,  mais  de  ceux 
qui  ne  sçavoient  que  c'estoit  du  pays,  et  dont  ils  dé- 
voient conférer  avec  luy  auparavant  que  le  faire;  car 
il  n'eust  jamais  consenty  qu'un  si  grand  prince  tel 
qu'est  le  Roy  eust  reduict  ses  affaires  à  la  discrétion 
du  moindre  qui  aura  tousjours  les  yeux  et  les  inten- 
tions dressées  sur  ces  cinq  places ,  qu'il  estime  non 
seulement  siennes,  mais  injustement  retenues  aussi 
sur  un  beau  frère  tel  qu'il  est  aujourd'huy,  et  dont  il 
dissimule  prudemment  la  douleur  et  le  despit. 

Du  vingt-quatriesme  janvier,  le  Roy  manda  au  ma- 
reschal  que  le  maistre  des  comptes  Coconat  avoit  esté 
depesché  vers  elle,  par  M.  de  Savoye,  avec  une  grande 
légende  de  plaintes  qu'ils  faisoient  contre  luy,  et  dont 
il  supplioit  Sa  Majesté  commander  que  coppie  luy 
fust  envoyée,  à  fin  que  il  y  peust  respondre  article 
pour  article. 

Qu'il  n'y  a  ordre  qu'il  puisse  recouvrer  plustost 
que  dans  la  fin  de  février  les  payements  de  décembre 

et   janvier;  surquoy  il   remonstra   qu'il    ne    pouvoit 
croire   que  Sa  Majesté  se  voulut  ai  rester  sur  une  si 
dangereuse  resolution  qu'estoit  ceste-là ,  de  vouloir 
recueillir  abondamment,  et  toutesfois  semer  fort  chi- 
chement ;  qu'il   ne  falloit  plus  désormais  espérer  de 
trouver  crédit  d'un  liard,  et  moins  encores  invention 
ny    expédient  quelconque  pour  secourir  les  soldats 
d'un  seul  pain,  tout  estant  tary  et  du  costé  du  peuple 
et  du  sien,  et  de  ses  propres  amis  aussi;  que  le  parti 
qu'il  a  envoyé  proposer  à  Sa  Majesté  par  le  secrétaire 
Ruzé  servira  de  préservatif  à  ces   maladies,   si  son 
plaisir  aura  esté   l'accepter,    comme   il    veut  croire 
qu'elle  aura  faict;  autrement,  que,  pour  ne  plus  des- 
guiser  les  matières,  il  faudra  ouvrir  les  portes  aux  gens 
de  guerre,  et  les  laisser  courir  où  ils  voudront,  ou  leur 
laisser  saccager  les  villes,  et  entreprendre  sur  la  vie  de 
luy  mesme,  qui  trouve  fort  dur  et  fort  estrange  qu'on 
ne  se  veuille  efforcer,  en  un  cas  si  misérable,  de  trou- 
ver cinquante  mil  escus  pour  sauver  l'Estat  et  la  répu- 
tation du  maistre ,  les  coffres    duquel  on  peut    bien 
par  l'espargne  remplir  d'argent,  mais  non  jamais  ny 
de  gloire  ny  d'honneur,  ornement  le  plus  précieux  des 
princes  généreux. 

Or,  voulant  satisfaire ,  conformément  au  vouloir  de 
Sa  Majesté,  sur  les  plaintes  ducales  cy  devant  discou- 
rues,  il  luy  envoya  les  responces,  selon  ce  qui  sera  cy 
après  cotté. 

Respondant  donc  le  mareschal  au  premier  article 
parlant  de  ce  dace  du  teston ,  il  estimoit  y  avoir  desja 
assez  amplement  satisfaict  par  les  remonstr  ances  cy  de- 
vant faictes,  amplifiant  toutesfois  lesquelles,  il  dira, 
sur  ce  qui  est  advancé  par  les  ministres  savoisiens. 
3o.  26 

que  si  leur  prince  n'eust  eu  intention  d'incommoder, 
par  les  impositions  dudict  dace,  les  cinq  places,  qu'il 
l'eust  mis  à  Montcalier,  où  tout  le  Piedmont,  et  Thu- 
rin  mesme ,  se  fournist  de  bleds,  ou  à  Suze  pour  le  bes- 
tail  ;  que  toutes  leurs  plaintes  et  leurs  propositions  ne 
sont  que  paroles  fardées,  et  ausquelles,  par  une  hon- 
neste  modestie,  et  par  des  raisons  aussi  qu'il  vaut 
mieux  taire  que  dire,  il  ne  veut  respondre  autre  chose 
sinon  que  la  vérité  est  que  les  bureaux  toutesfois  ont 
esté  establis  de  tous  costez  es  environs  des  cinq  places, 
et  qu'on  le  faict  payer  à  Suze,  à  tous  ceux  de  Ville- 
neufve  d'Ast,  qui  y  estoient  allez  pour  acheter  du  bes- 
tail  ;  et  toutesfois,  par  l'accord  de  la  restriction  du 
mil  (0,  il  est  porté  qu'il  ne  sera  mis  aucune  imposi- 
tion sur  la  chair,  au  moins  autres  que  les  anciennes  si 
aucunes  y  en  avoit,  et  que  pareillement  les  habitans 
desdictes  cinq  villes  n'en  payeront  point  d'autres  en 
faisant  conduire  leurs  bleds,  vins,  bestail ,  et  toutes 
autres  denrées  de  vivres  et  fourrages  qu'ils  auront, 
hors  le  mil  dans  les  villes,  et  qu'en  tout  et  par  tout 
ils  seront  traictez,  pour  ce  regard,  selon  les  mesmes 
subjets  du  prince  :  or  n'en  payants  poinct  donc,  comme 
ils  ne  font,  pour  le  regard  desdits  vivres,  il  en  résulte 
donc  aussi  que  ceux-cy  ne  le  doivent  faire  non  plus 
qu'eux,  et  que  s'il  se  faict  c'est  injustice. 

D'alléguer  par  lesdicts  ministres  que  la  plainte  qu'en 
ont  faicte  les  habitans  des  cinq  villes  n'est  volontaire, 
ains  forcée  par  le  commandement  et  par  les  induc- 
tions des  serviteurs  du  Roy,  c'est  une  fausseté  qui  de- 
vroit  estre  repoussée  et  corrigée  par  les  faicts  et  non 

(0  On  a  vu  plus  haut  qu'on  avoit  restreint  à  un  mille  le  te  rritoire  des 
villes  conservées. 

par  les  paroles,  et  qui  ne  fust  jamais  praticquée  par 
ses  prédécesseurs  qui  ont  commandé  en  Piedmont, 
ni  par  luy,  comme  on  pourra  aisément  vérifier  par 
les  commis  des  cinq  villes,  qui  sont  aujourd'huy  prés 
Sa  Majesté. 

A  la  plainte  qu'ils  font  aussi  que  le  mareschal  en- 
voya signifier  aux  exacteurs  que  s'ils  ne  se  desistoient 
de  la  levée  dudict  dace,  qu'il  n'estoit  pas  pour  l'endu- 
rer, il  est  vray ,  et  en  cela  il  n'a  rien  esté  entreprins 
que  par  le  commandement  de  Sa  Majesté  du  vingt- 
huit  novembre. 

Si  le  mareschal  a  faict  venir  dans  Thurin  aucuns 
de  ces  peagiers,  c'a  esté  pourautant  que,  quand  il  les 
envoyoit  prier  de  luy  rendre  raison  du  fondement  sur 
lequel  tant  de  nouvelles  impositions  estoient  mises , 
leur  responce  estoit  qu'ils  n'avoient  que  faire  de  luy 
rendre  compte  de  leurs  actions,  et  desquelles  ils  ne  se 
desisteroient  aucunement  :  c'est  en  cest  endroict  se 
plaindre  de  la  grâce  qu'on  leur  a  faicte  ;  car,  en  tous 
nouveaux  atentats  contre  la  liberté  de  l'Estat,  dont 
l'advis  n'a  esté  précédemment  donné,  il  y  falloit  pro- 
céder avec  toute  autre  plus  rude  correction  qu'on  n'a  pas 
faict,  et  que  pour  renverser  en  un  seul  mot  toutes  ces 
galanteries ,  il  ne  falloit  pas  presser  le  Roy  de  concé- 
der ces  réductions  de  finage,  ny  charger  les  François 
des  impositions  qu'on  n'a  pas  osé  pratiquer  contre  les 
garnisons  espagnoles   qui  sont  dans  Ast   et  Santia  : 
cela  s'apelle  pieté,  à  nous  un  masque  d'affection  toute 
farcie  de  malice,  et  aux  autres  toute  intelligence  et 
faveur. 

Respondant  au  deuxiesme  article,  le  mareschal  est 
contraint  de  dire  que  M.  de  Savoye  faict  bresche  à  sa 

26. 

grandeur  et  à  l'alliance  qu'il  a  contracte'e  avec  le 
Roy,  de  demander  la  restitution  des  munitions  que  le 
pays,  durant  les  guerres,  a  contribué  aux  villes  qui 
n'estoient  siennes,  non  plus  que  le  propre  pays;  car 
quand  bien  elles  seroient  encor  aujourd'huy  en  na- 
ture (ce  qu'elles  ne  sont  pas),  le  mareschal  ne  s'en  des- 
saisiroit  pas,  ains  les  garderoit  pour  la  seureté  des 
places  du  Roy  dont  il  estoit  tuteur,  et  de  toutes  les- 
quelles choses  il  avoit  disposé  avec  jugement  et  con- 
science par  le  pouvoir  souverain  qu'elle  avoit  lors  du 
Roy;  que  quand  il  seroit  autrement  concédé,  ce  ne 
seroit  pas  au  prince,  ains  au  pauvre  peuple  auquel  il 
les  faudroit  rendre;  en  somme,  il  semble  qu'en  tout  cecy 
il  n'y  a  fonds  ny  rive,  et  que  c'est,  comme  ils  disent  en 
Italie,  clomandar  pegne  al  camparo. 

Quant  à  la  plainte  qu'ils  font  sur  la  levée  des  con- 
tributions, elle  est  de  leur  part  aussi  véritable  que  les 
autres  demandes  ;  car  tout  aussi  tost  que  Sa  Majesté 
commanda  qu'on  s'en  desistast,  il  fut  ainsi  faict,  comme 
le  mesme  trésorier  de  Savoye,  qui  en  avoit  la  charge, 
asseure  sur  sa  vie ,  et  dont  il  a  tenu  conte. 

La  plainte  qui  est  pareillement  faicte  sur  ce  que  le 
mareschal  avoit  départi  la  cavallerie  par  les  terres  de 
M.  de  Savoye,  contre  l'ordre  de  la  paix,  ilsdevroient 
avoir  honte  d'en  parler;  car  il  ne  s'en  fit  rien  qu'avec 
le  propre  consentement  de  ses  ministres,  dont  le  mesme 
Coconat,  ambassadeur  de  ces  plaintes,  estoit  l'un  , 
tous  lesquels  estants  rendus  capables  qu'il  estoit  deu 
sept  mois  à  la  cavallerie,  qui  ne  pouvoit  trouver  de- 
quoy  dans  les  villes,  et  lesquelles  ils  menaçoient  de 
saccager,  il  fut,  par  commune  concordance,  advisé 
qu'il  les  falloit,  pour  moindre  mal,  faire  vivre  à  la 

campagne;  et  par  ce  qu'aucuns,  contre  ceste  resolu- 
tion, se  voulurent  efforcer  de  les  chasser,  ils  se  remirent 
en  corps  pour  repousser  l'injure.  Les  Espagnols  ont, 
depuis  la  paix,  et  de  leur  privée  authorité,  faict  beau- 
coup pis,  et  toutesfois  on  n'en  a  dict  mot,  eux  dis«-je 
qui  ont  préféré  la  rigueur  à  la  grâce,  au  rebours  des 
François. 

Disent  aussi,  par  forme  de  plainte,  qu'on  a  abatu 
en  aucuns  endroits  les  vielles  murailles  d'Yvrée;  c'est 
une  mesme  farine  que  les  autres:  il  est  vray  qu'il  y  fut 
faict  aucuns  trous  par  intervalles  pour  faire  escouler 
les   terreplains   faicts  par  Sa  Majesté,  ce  que  vingt- 
cinq  ou  trente  escus  peuvent  reparer.  Et  pour  le  re- 
gard de  la  mesme  plainte  qu'ils  font  pour  Cairas,  qui 
est  de  la  conté  d'Ast,  légitime  héritage  de  la  France  , 
la  vérité  est  qu'on  a  desmoli  tout  ce   que  le  feu  roy 
François  I  y  avoit  faict  bastir  durant  le  premier  siège 
que  les  Impériaux  y  mirent,  et  où  estoit  le  mareschal 
commandant  à  cent  chevaux  légers,  comme  aussi   a 
esté  ce  que  le   roy  Henry  II  y  a  faict;  et  toutesfois 
qu'auparavant  que  le  faire  ainsi  il  avoit  faict  appeller 
les  sieurs  d'Ossun  et  de  Birague,  qui  estoient  comme 
1  uy  de  ce  temps  là ,  qui  luy  donnèrent  la  mesme  asseu- 
rance  qu'il  avoit,  que  tout  cela  qu'on  vouloit  abatre 
estoit  de  la  mains  desdits  rois;  de  manière  qu'il  n'a 
esté  fait  en  cest  endroit  que  ce  qu'on  pouvoit  et  devoit  : 
ne  voulant  taire  que  si (  la  resolution  de  ces  restitu- 
tions estoit  plus  nécessaire  qu'il  ne  peut  recognoistre  , 
quant  à  luy,  qu'il  falloit  faire  tout  abatre    de  costé 
et  d'autre,  pour  ne  laisser  rien  debout  qui  peust  cy- 
apres  contrecarrer  les  volontez  de  Sa  Majesté. 

De  permettre,   comme  il  semble  que  le  duc  veut 

faire,  qu'il  se  tienne  un  marché  à  Carignan  au  mesme 
jour  que  celuy  de  Carmagnolles,  c'est  chose  dont  les 
Savoysiens  ne  devroient  seulement  ouvrir  la  bouche , 
sçachant,  comme  ils  font  assez,  que  si  ce  marche'  estoit 
ainsi  divisé,  que  ceste  si  belle  ville  de  Carmagnolles 
devi endroit  un  pauvre  et  fort  imbecille  village;  et 
pourautant  que  dés  le  temps  du  dit  roy  François  il 
y  eust  pour  ce  regard  quelque  querelle  entre  ceux  de 
Carignan  et  Carmagnolles,  le  président  de  Chemaus 
fut  député  pour  en  informer,  comme  il  fist  ;  et  par  son 
propre  jugement  il  fust  dict  qu'il  ne  pouvoit  estre  ail- 
leurs qu'audict  Carmagnolles. 

D'avoir  pressé  M.  de  Savoye  sur  le  faict  des  bleds 
qu'il  est  tenu  fournir  aux  cinq  villes ,  ce  sont  abus  ; 
il  n'y  pensa  jamais,  s'estant  arresté  à  ce  que  Sa  Ma- 
jesté en  commandoit ,  trouvant  meilleur  que,  sans 
préjudice  de  ceste  promesse,  les  peuples  demeuras- 
sent libres  de  porter  vivres  es  places  royales. 

Il  est  aussi  superflu  de  commander  le  soulagement 
des  sujets  de  M.  de  Savoye  à  celuy  mesme  lequel  du- 
rant dix  ans  de  guerre  les  a  si  humainement  traictez, 
qu'ils  ne  se  peuvent  plaindre  #de  luy  avec  raison,  ayant 
de  longue-main  apprins  a  sçavoir  mesnager  ses  affec- 
tions à  la  proportion  du  temps,  des  affaires  et  des  prin- 
ces, sans  toutesfois  jamais  rien  rabatre  de  la  dignité 
du  maistre  ny  de  la  sienne  aussi  ;  et  quand  cela  ne  se- 
roit  pas  la  propre  conséquence  de  l'amitié  et  de  la 
révérence  qui  est  aujourd'huy  deuë  à  ce  prince,  il 
s'efforceroit  tousjours  de  surmonter,  avec  jugement  et 
dévotion,  toutes  ces  difïicultez  et  tous  les  désordres 
qui  pourroient  glisser  de  sa  part,  avec  espérance  qu'il 
recognoistra   un  jour   mieux   qu'il   ne  faict   aujour- 

d'huy  l'intégrité  de  son  ame  et  la  malice  et  la  dis- 
simulation des  siens,  peu  accoustumez,  à  ce  qu'il 
voit,  à  mesnager  l'amitié  des  princes  et  leurs  affaires 
d'Estat. 

Il  ne  faut  point  tant  tournoyer  par  les  sentiers  es- 
garez  pour  couvrir  l'exaction  du  péage  d'un  teston , 
car  les  propres  informations  sur  ce  prinses  n'en  don- 
nent que  trop  de  lumière,  comme  aussi  faict  le  trame 
des  vivres,  augmenté  en  sa  valeur  d'un  tiers  plus  que 
de  coustume  :  et  à  la  vérité  c'a  esté  un  cousteau  si  fiè- 
rement aguisé  et  cruellement  tranchant,  que  plus 
de  cinquante  bonnes  familles  ont  quitté  Thurin,  et  au- 
tant de  Quiers  et  Pinerol,  chacun  désirant  une  hon- 
neste  liberté  et  pour  sa  personne  et  pour  ses  biens, 
sans  laquelle  liberté  il  n'y  a  rien  de  beau  ,  de  bon  ny 
de  désirable  en  ce  monde. 

De  piper  le  monde  par  une  remonstrance  fardée 
que  ces  impositions  ne  sçauroient  en  toute  l'année 
charger  un  mesnage  que  d'un  escu  seulement,  quand 
le  mareschal  le  concederoit  ainsi,  comme  il  ne  fait 
pas,  où  se  trouvera-il  fondement  qui  vueille  que 
les  grâces  que  le  P\ôy  a  faict  à  M.  de  Savoye,  le 
doivent  inviter  à  charger  les  sujets  de  Sa  Majesté  de  si 
lourdes  impositions  que  sont  les  siennes?  Et  de  faict, 
le  mareschal,  qui  en  a  faict  faire  le  calcul, et  par  esti- 
mation, a  trouvé  que  ce  beau  teston  portoit  dommage 
de  quarante-cinq  mille  esens  par  an  sur  la  totalité 
des  cinq  places,  sans  y  comprendre  les  soldats,  qui  en 
seront  lourdement  pincez,  aussi  bien  que  les  autres, 
par  renchérissement  des  vivres. 

Pour  donc  couper  broche  à  tout  cecy ,  et  conten- 
ter M.  de  Savoye,  qu'il  impose  et  qu'il  levé  ça  et  là 

tout  ce  qu'il  voudra,  pourveu  que,  par  une  patente  ge" 
nerale  qui  sera  publiée  dans  ses  Estats,  il  déclare  que 
toutes  sortes  de  marchandises,  de  vivres,  de  fourrages, 
et  toutes  autres  commoditez  qui  entreront  dans  les 
cinq  villes  et  au  marquisat,  seront  franches  et  libres 
de  toutes  sortes  d'impositions,  et  tout  cela  mesme  aussi 
qui  sortira  des  jurisdictions  royalles,  comme  il  sera 
porte'  que  les  habitans  des  cinq  villes  qui  auront  biens 
dehors  le  mil  de  finage,  les  pourront  franchement 
porter  dans  leurs  habitations  sans  payement  de  taille, 
contribution  ny  autre  ;  autrement  il  leur  seroit  impos- 
sible de  vivre,  ny  de  porter  les  charges  desdictes  villes. 
Par  lettres  du  vingt -quatriesme  janvier,  le  Roy 
chargea  le  mareschal  de  s'adresser  quelquefois  à  M.  de 
Savoye  pour  les  desordres  qui  se  pourroient  commet- 
tre, et  qui  pourroient  estre  corrigez  sans  que  Sa  Ma- 
jesté' s'en  meslast  :  dés  le  lendemain ,  il  escrivit  audict 
sieur  duc  ceste  mesme  lettre,  qui  sera  cy  insérée. 

«  Monseigneur,  je  vous  ay  cy-devant  faict  entendre 
que  là  où  quelque  plainte  me  seroit  cy  -  après  faicte 
sur  le  deportement  de  vos  ministres,  qui  outrepassent 
assez  souvent  les  bornes  de  ceste  amitié  et  de  ceste 
révérence  que  vous  portez  au  Roy,  que  je  m'en  adres- 
serais de  droit  fil  à  vous,  par  l'asseurance  que  j'avois 
que  vous  y  apporteriez  neantmoins  tousjours  cela 
mesme  qui  doit  estre  attendu  d'un  prince  si  juste  et 
si  généreux  que  vous  estes;  c'est  pourquoy,  monsei- 
gneur, je  vous  represenleray  maintenant  qu'aucuns 
capitaines  et  soldats  de  Sa  Majesté  se  sont  fort  plaints 
à  moy  qu'allans  et  venans  d'une  garnison  à  l'autre, 
comme  il  est  nécessaire  qu'ils  facent  ordinairement, 

le  sieur  Paris,  capitaine  de  vostre  justice,  les  rencon- 
trant, en  a  desvalizé  aucuns,  et  un  peu  rudement 
traictez  de  coups  et  de  menaces ,  se  laissant  assez  in- 
considérément eschapper  ces  mots,  qu'il  ne  faisoit 
rien  que  par  vostre  commandement ,  et  que  pour 
plainte  que  j'en  sceusse  faire  ,  qu'il  feroit  encor  pis.  Et 
encores  que  je  sçache  assez,  monseigneur,  la  façon 
dont  les  outrages  et  irrévérences  de  telles  gens  doivent 
estre  chastiées,  et  mesmes  quand  ils  sont  agresseurs,  j'ay 
toutesfois  voulu,  par  l'honneur  et  par  la  mesme  révé- 
rence que  je  vous  dois  porter,  choisir  le  chemin  de  la 
douceur,  ayant  commande'  à  mon  prevost  d'aller  vers 
le  vostre  jusqu'à  Carignan,  pour  sçavoir  de  quelle 
authorité  et  pourquoy  il  entreprenoit  sur  les  servi- 
teurs du  Roy,  qui  ne  sont  justiciables  que  par  mes 
commandemens;  et  que,  tout  gracieusement,  il  le 
prioit  de  s'en  déporter  pour  l'advenir.  Or,  ne  l'ayant 
trouvé  sur  les  lieux,  il  s'adressa  à  vostre  chastellain, 
duquel  il  receut  des  responces  peu  recevables,  ainsi 
que  vous  jugerez,  monseigneur,  par  la  propre  dépo- 
sition de  mondit  prevost,  que  je  vous  envoyé  cy  en- 
closes. Quant  à  moy,  je  me  promets  tant  du  jugement 
et  de  la  debonnaireté  de  vostre  généreux  naturel,  qu'il 
n'a  donné  ces  commandemens  que  pour  contenir  et 
corriger  les  volleries  qui  se  pourroyent  commettre  par 
la  campagne,  et  non  pas  pour  battre  et  desvaliser  les 
soldats  passans  ;  et  que  quand  il  adviendroit  qu'aucun 
fist  quelque  desordre  dans  vos  terres  (  ce  que  Dieu  ne 
vueille),  que  vous  jugeriez  raisonnable  qu'estant  ap- 
préhendez on  m'en  donnast  advis ,  pour  puis  en- 
voyer mon  prevost  en  faire  le  procès  et  la  justice 
exemplaire  sur  les  mesmes  lieux.  Je  vous  supplie  donc 

tres-humblement,  monseigneur,  non  seulement  faire 
ainsi  régler  les  choses,   mais  commander  aussi  que 
tout  ce  qui  a  este'  prins  ausdits  soldats,  marchans  de 
bonne  foy  sous  la  bannière  de  la  paix,  leur  soit  rendu 
sans  rien  rabbatre   ou  retenir;  car  je  craindrois  qu'à 
la  parfin  les  gens  de  guerre  ne   fissent  quelque  com- 
plot par  ensemble,  et  à  mon  desceu,  pour  s'en  ressentir  ; 
ce  que  je  ne  voudrois  pour  rien  du  monde,  désirant 
que  toutes  les  actions  des  officiers,  serviteurs  et  soldats 
de   Sa  Majesté,  soyent ,  comme  les  miennes,  toutes 
abuttées  à  vous  rendre    contentement ,    honneur    et 
tres-humble  service.  » 

Du  vingthuictiesme  janvier  ,  le  Roy  manda  au  ma- 
reschal  que,  quoy  qu'on  eust  essayé  de  faire  pour 
luy  envoyer  les  payemens  restans  de  novembre,  et  les 
deux  de  décembre  et  janvier,  qu'il  n'y  avoit  eu  ordre 
de  rien  faire,  et  qu'en  un  seul  mot  il  ne  les  falloit 
attendre  que  sur  la  fin  de  février,  toutes  les  finances 
de  France  estans  tellement  espuisées  et  recullées ,  que 
Sa  Majesté  mesme  estoit  souvent  mal  servie  et  mal  se- 
courue pour  sa  propre  maison.  Geste  responce  ulcéra 
tellement  le  cœur  du  mareschal,  que  je  le  vis  presque 
prest  à  tout  quitter;  et  toutesfois,  faisant  de  nécessité 
vertu ,  il  manda  au  Roy  que  le  plus  grand  contente- 
ment qu'il  pourroit  recevoir  en  ce  monde,  ce  seroit 
de  voir  les  affaires  de  Sa  Majesté  en  tel  train,  et  en 
telle  prospérité,  qu'il  n'eust  plus  occasion  delà  presser 
et  importuner,  comme  forcément  il  faisoit  tous  les 
jours,  pour  ceux  dePiedmont  ;  que  la  France  n'ayant 
esté  affligée  de  guerres  que  par  la  Picardie  et  Cham- 
pagne, avoit  de  si  grands  moyens,  que,  par  constitu- 

tions  de  rentes  ou  autrement,  c'estoit  chose  fort  aise'e 
à  qui  voudroit  de  recouvrer  cent  mille  escus,  qui 
medecineroyent  tout  à  coup  non  seulement  les  playes 
desdits  payemens,  mais  aussi  celles  des  fortifications, 
munitions  de  vivres ,  et  de  celles  qu'il  falloit  pour  l'ar- 
tillerie, payemens  des  officiers  et  des  appointez  ;  que 
s'il  avoit  encores  en  main  le  païs  rendu ,  et  les  mesmes 
jurisdictions  et  mandemens  des  cinq  villes,  qui  en 
avoient  esté  despouillées  assés  mal  à  propos,  qu'il  en 
eust  peu  tirer  quelque  peu  de  soulagement  qui  eust 
fait  couler  le  temps  ;  qu'aujourd'huy  ces  cinq  places 
estoyent  si  misérables,  qu'elles  avoyent  elles- mesmes 
assez  à  faire  à  vivoter  seulement  ;  que  puisqu'au  pré- 
judice de  ses  justes  remonstrances ,  la  mesme  liberté 
de  la  campagne  leur  avoit  esté  interdite,  et  toutes 
choses  reduittes  au  petit  pied,  qu'il  ne  sçavoit  plus  à 
qui  avoir  recours  qu'à  Dieu,  et  à  se  retirer  avec  la 
bonne  grâce  de  Sa  Majesté;  qu'il  pouvoitbien,  quant 
à  luy ,  courageusement  supporter  les  desastres  de  luy, 
comme  fruicts  sortans  des  appanages  de  nostre  huma- 
nité, mais  non  ceux  del'Estat,  ores  qu'ils  fussent  hors  de 
sa  coulpe  ;  qu'il  croy oit ,  comme  disoit  Caton  de  Pompée, 
que  ceux  qui  sçavoyent  faire  les  grandesplay  es  sçavoyent 
aussi  les  grands  remedespour  y  appliquer  ;  et  qu'en  ceste 
conséquence  il  supplioit  tres-humblement  Sa  Majesté 
envoyer  tenir  sa  place  par  ceux  qui  avoyent  faict,  per- 
suadé etconsenty  à  celles  du  Piedmont,  et  lesquels  en 
parloyent  et  jugeoient  bien  à  leur  aise,  accoudez  sur  le 
tapis,  le  ventre  à  la  table  et  le  dos  au  feu  -,  que  pour 
le  moins,  ne  le  voulans  faire,  ils  s'efforçassent  envoyer 
diligemment  trente  mille  livres  en  Piedmont,.  pour 
jetter  quelque  os  en  la  bouche  aux  pauvres  soldats 

eslangourez  de  faim  et  de  misère;  que  s'ils  n'estoient 
pas  aux  coffres  de  Sa  Majesté,  qu'ils  engageassent, 
comme  il  avoit  souvent  faict,  leur  vaisselle,  leurs 
meubles  et  leur  crédit,  et  comme  il  feroit  derechef 
s'il  luy  estoit  demeuré  clequoy  le  pouvoir  encores  faire  ; 
qu'il  ne  te  falloit  plus  amuser  à  en  deviser,  ains  re- 
cognoistre  que  la  faim  est  la  plus  forte  passion  qu'on 
puisse  jamais  encourir  ;  qu'elle  rendoit  cruelles  les 
plus  douces  natures,  les  hommes  effrontez  et  contemp- 
teurs de  Dieu,  du  prince,  de  la  justice  et  des  loix  les 
plus  sévères;  qu'il  se  prepareroit  à  supporter,  par  une 
vii  ille  et  généreuse  patience,  tous  les  maux  qu'il  voyoit 
préparez,  et  ausquels  il  recognoissoit  ne  pouvoir  re- 
médier; que  puis  que  Sa  Majesté  estoit  après  à  luy 
envoyer  un  successeur,  qu'il  la  supplioit  que  ce  fust 
au  plustost,  et  auquel  il  prioit  la  Divinité  donner  si 
favorable  fortune,  jugement  et  dextérité,  que  Sa  Ma- 
jesté en  peust  recevoir  contentement  et  allégement  en 
ses  afïaires  ;  mais  qu'il  apporte  sur  tout  dequoy  es- 
teindre  ce  dangereux  feu  que  la  pauvreté,  la  faim  et 
le  froid,  misères  insuperables,  ont  allumé  de  tous 
costez. 

Du  mesme  jour,  la  Royne  mère  du  Roy  luy  manda 
qu'ayant  sceu  que  M.  l'Admirai  remettoit  le  gouver- 
nement de  Picardie  (0  es  mains  du  Roy  son  fils,  qu'elle 
lavoit  persuadé  de  le  luy  reserver,  comme  il  feroit.  Il 
en  rendit  grâces  très  humbles  à  Leurs  Majestez ,  et 
leur  manda  aussi,  ayant  considéré  que  ceste  démission 

(0  L'amiral  de  Coligny  ayoit  été  obligé  de  se  démettre  du  gouver- 
nement de  la  Picardie  ,  parce  que  les  Guise  avoient  fait  exéculer 
un  édit  rendu  par  Henri  II  lors  de  son  avènement  au  trône,  et 
d'après  lequel  nul  ne  youvoit  tenir  qu'un  seul  office  dans  la  maison  de 
France. 

ne  pourroit  avoir  esté  faicte  que  par  quelque  occasion 
peu  favorable,  qu'il  ne  se  pouvoit  résoudre  pour  en- 
cores  à  l'accepter,  mesmes  se  trouvant  desja  si  avant 
en  l'aage,  et  si  abbatu  des  precedens  travaux  et  des 
présentes  nécessitez  où  il  estoit  injustement  enveloppé, 
qu'il  avoit  désormais  plus  de  besoin  d'un  honneste  re- 
pos que  d'un  laborieux  travail  ;  et  que  par  ainsi  il 
supplioit  très- humblement  Leurs  Majestez  ne  trouver 
mauvais  qu'il  remeit  à  s'en  résoudre  quand  il  auroit 
ce  bien  de  leur  baiser  les  mains ,  comme  il  esperoit 
faire  bien  tost. 

Remercia  particulièrement  la  Royne  sur  le  désir 
qu'elle  avoit  de  le  voir  prez  du  Roy  pour,  l'assister 
de  son  jugement  et  de  son  conseil,  et  de  ce  qu'elle  luy 
escrivoit  qu'en  se  souvenant  de  la  grande  amitié  que 
le  feu  Roy  son  seigneur  luy  portoit,  qu'elle  pleuroit 
des  yeux  les  prosperitez  passées,  et  du  cœur  les  cala- 
mitez  présentes,  qui  avoyent  besoin  d'un  tel  pilote 
qu'estoit  le  mareschal. 

Et  d'autant  que  messeigneurs  les  cardinal  et  duc  de 
Guise  s'excusoyent  par  leurs  lettres  de  n'avoir  sceu 
trouver  moyen  de  le  secourir  plus  tost  qu'à  la  fin  de  fé- 
vrier, il  leur  manda,  en  termes  laconiques  ou  phalari- 
ques,  qu'il  n'ignoroit  pas  à  quelle  fin  toutes  ces  misères 
esloyent  dressées,  et  que  les  affaires  estans  desja  réduits 
aux  tryaires,  il  avoit  plus  de  besoin  d'une  prompte  et 
fort  solide  resolution  à  son  secours,  que  de  tant  et  tant  de 
promesses  et  de  paroles  descharnez  de  toute  substance  • 
que  la  nécessité,  qui  est  une  rude  et  violante  marastre 
contraindroit,  non  luy,  mais  les  gens  de  guerre,  à  en- 
treprendre des  choses  qui  surpasseroyent  leurs  forces 
et  la  hardiesse  naturelle,  au  détriment  de  l'Estat. 

Du  neufiesme  février,  donna  advis  au  Roy  que  tous 
les  liabitans  des  cinq  villes  l'estoyent  venu  trouver, 
pour  luy  remonstrer   que  l'universelle  moisson   des 
bleds    avoit  esté   si  foible,  que  leurs  terres  ne  leur 
avoyent  pas    à  peine   rendu  la  semence  ,  et  qu'aux 
mesmes  marchés  de  leurs  villes,  où  ils  abondoyent  au- 
cunement ,  il  ne  s'y  est  rien  trouvé  ;  de  manière  que 
tout  ce  pauvre  peuple,  qui  n'a  terre  ny  champ,  a  com- 
mencé à  tumultuer  et  à  crier  a  la  faim  :  que  c'estoyent 
des  glorieux  fruicts  des  restitutions  et  des  limitations  de 
finages,  tant  et  tant  de  fois  justement  combattus  qu'il 
n'y  avoit  aujourd'huy  autre  expédient  en  ce  faict  que 
de  concéder,  conformément  à   leurs  requestes  qu'il 
envoyeroit  à  Sa  Majesté,  une  traicte  franche  de  dix 
mille  sacs  de  bled  à  prendre  en  Provence,  Dauphiné 
ou  Lyonnois,  à  leur  option;  que,  par  ce  déplorable 
exemple,  Sa  Majesté  pourroit  assez  juger  à  quel  terme 
les  gens  de  guerre  seroient  resduits,  n'estans  secourus 
dequoy  que  ce  soit,  ni  pour  se  misérablement  nourrir 
ou  couvrir  contre  l'hiver ,  aspre  en  Piedmont   plus 
qu'ailleurs. 

Sera  noté  qu'au  mesme  instant  que  ce  bon  chevalier 
sans  reproche  vouloit  signer  ceste  depesche ,  que  la 
garnison  de  Thurin  ,  à  laquelle  il  vouloit  faire  faire 
monstre,  et  leur  donner  quelques  testons  pour  s'aider, 
ils  prindrent  tous  les  armes,  et  par  commun  complot 
marchèrent  furieusement  contre  le  logis  du  mareschal, 
pour  tuer  et  massacrer  et  luy  et  tout  ce  qui  estoit 
avec  luy;  dont  ayant  peu  auparavant  senty  le  vent 
par  la  main  des  Suisses,  qui  ne  se  laissèrent  corrompre 
comme  les  François,  il  fit  au  mesme  instant  entrer  de- 
dans  la  compagnie  du  coronnel  Àpro,  avec  quarante 

ou  cinquante,  que  capitaines,  que  gentils-hommes,  tous 
lesquels,  ay  ans  barricadé  les  portes  et  les  fenestres  basses, 
commencèrent  à  tirer  dans  ces  mutins,  dont  cinq  ou 
six  furent  abatus;  quoy  voy  ans  les  autres,  ils  se  reculèrent 
au  loin,  sanstoutesfois  faire  contenance  de  se  desarmer. 
Les  sieurs  président  Birague,  de  Montfort  et  Richelieu, 
furent  envoyez  vers  eux,  lesquels  firent  entendre  qu'ils 
ne  quitteroyent  point  les  armes  que  le  mareschal  ne 
leur  eust  promis,  et  eux  aussi ,  de  les  payer  dans  deux 
ou  trois  jours  à  terme  couppé,  n'ayans  cy  devant  ad- 
jousté  que  trop  de  foy  à  ses  paroles  et  à  ses  promesses, 
Les  choses  estans  réduites  à  en  faire  le  saut,  ce  fut  force 
au  mareschal  et  à  cesdits  seigneurs  d'y  consentir,  et  de 
courir  soudain  aux  juifs  et  à  d'autres,  pour  assembler 
sur  bons  gages  jusqu'à  quatre  vingts  mille  livres,  qui 
furent  employées  et  au  payement  de  ceux-cy,  et  à 
appaiser  aussi  toutes  les  autres  garnisons  qui  estoyent 
de  la  partie.  Et  de  faict,  le  lendemain  sur  le  point  du 
jour,  les  Suisses  qui  avoyent  la  garde  de  la  porte  du 
chasteau ,  descouvrirent  à  cent  pas  de  ladite  porte  deux 
enseignes  françaises,  qui  pensoyent  y  trouver  leurs 
compagnons    et   venir  à  l'exécution  sanguinaire   du 
faict;  mais  estans,  par  le  commandement  de  M.  le  ma- 
reschal, saluez  d'harquebusades,  ils  cogneurent  que  le 
pot  aux  roses  estoit  descouvert,  et  par  ainsi  s'en  re- 
tournèrent. Et  à  dire  la  vérité',  sans  la  fidélité  et  Fad- 
vertissement  des  Suisses,  qui  n'avoyent  jamais  voulu 
consentir  à  ceste  rébellion ,  la  partie  sans  doute  estoit 
toute  joiiée. 

Leur  capitaine  et  coronnel  Apro  presta ,  du  sien  et 
de  ses  compagnons ,  jusques  à  douze  mille  livres.  Des 
compagnies  françoises,  celle  de  Tilladet  fut  la  plus 

mutine;  son  enseigne,  la  voulant  retenir,  fut  bien 
battu ,  et  peu  s'en  fallut  qu'il  n'en  fut  tué.  Luy  mé- 
rite honneur  et  recompense,  et  la  compagnie  et  le 
capitaine  d'estre  cassez,  n'ayant  jamais,  depuis  trois 
ans,  daigné  venir  manier  sa  compagnie,  ni  aussi  y 
mettre  un  lieutenant,  comme  ont  faict  d'autres  nom- 
mez en  un  roole  qu'il  envoya  au  Roy,  à  la  Majesté 
duquel  il  manda,  et  aux  cardinal  et  duc  de  Guise, 
que  si  tout  l'argent  deu  n'estoit  venu  dans  la  fin  du 
mois  de  février,  qu'il  seroit  contraint  de  monter  à 
cheval,  et  de  tout  quitter  et  s'en  aller,  pour  ne  re- 
tomber en  tel  hazard  et  malheur  qu'avoit  esté  le  sien, 
qu'il  avoit  si  souvent  escritet  dit,  qu'il  en  estoit  las.  Es- 
crivit  aussi  audit  sieur  que  ce  qu'il  leur  avoit  faict  re- 
présenter du  capitaine  Mantin  par  le  secrétaire  Ruzé, 
ne  meritoit  pas  seulement  qu'il  fut  cassé,  mais  bien 
corporellement  chastié,  comme  il  seroit  s'il  le  pou- 
voit  tenir,  suppliant  que  cette  compagnie  fust  donnée 
au  capitaine  Lisle,  sergent  majeur,  la  vaillance  et  ser- 
vices duquel  voloyent  plus  haut  que  cela. 

De  là  à  trois  jours  le  mareschal  fit  semblant  de 
vouloir  changer  la  garnison  de  Thurin  à  celle  de  Car- 
magnoles :  cependant  il  fit  monter  à  cheval  cent  hom- 
mes d'armes,  conduits  par  le  sieur  de  Montfort,  au- 
quel il  commanda  de  se  tenir  en  embuscade  entre 
Carignan  et  Carmagnolles,  et  que  voyant  arriver  les 
compagnies  de  Tilladet  et  Villambis,  qu'il  donnast 
dedans  et  en  massacrast  quarante  ou  cinquante  pour 
servir  de  décimât  sur  leur  rébellion  :  ce  qui  fut  ainsi 
exécuté;  le  reste  s'esparpilla,  qui  çà,  qui  là,  et  se  jet- 
terent  parmy  les  autres  garnisons,  plains  de  crainte  et 
/festonneraient.  Ayans  despuis  assemblé  dans  Thurin 

sept  ou  huict  compagnies,  avec  celles  de  la  garnison, 
il  leur  fit  celte  reprehension  : 

«  Quelle  rage  et  quelle  fureur  est  celle,  misérables  , 
qui  vous  a  poussez  tout  à  coup  à  ofFencer  Dieu,  le 
Roy,  et  votre  gênerai  aussi,  et  sous  lequel  vous  avez 
glorieusement  milité  par  dix  anne'es,  avec  tel  hon- 
neur et  avec  telle  obéissance,  que  vos  propres  ennemis 
faisoyent  voler  au   ciel  l'intrépidité  et  la  fidélité  de 
vostre  courage!   Faut-il  àujourd'huy,  mes  amis,  que 
ce  que  la  propre  fureur  des  armes  et  des  nécessitez 
passées  ne  vous  a  sceu  faire  cy  devant  embrasser,  que 
la  mesme  cessation  d'icelles  vous  ait  àujourd'huy  rendu 
plus  cruels  et  plus  insolens  envers  Sa  Majesté,  etmoy 
mesme  aussi ,  et  par  les  propres  cruels  effects,  dont  la 
seule  pensée  n'estoit  jamais  entrée  en  vos  âmes?  Et  en- 
cores  que  l'execrabilité  de  vostre  péché  me  deut  in- 
viter à  vous  faire  décimer  tous,  si  est-ce  que,  préférant 
la  clémence  à  la  rigueur,  j'ay  bien  voulu  expier  vos 
fautes  par  le  supplice  des  plus  mutins,  en  vous  protes- 
tant toutes-fois  que  si  doresnavant  je  ne  vous  trouve  de 
toutes  parts  soupples  etobeïssans,  que  la  nouvelle  faute 
sera  inexorablement  punie  avec  la  précédente:  retirez 
vous  donc  en  vos  garnisons;  obéissez  à  vos  gouverneurs 
et  capitaines  avec  tant  d'honneur  et  de  respect,  qu'ils 
oublient  1er  actions  passées  par  la  louange  des  pré- 
sentes. »  Si  le  mareschal  se  fust  trouvé  mieux  accom- 
pagné qu'il  n'estoit  pas,  ou  argent  en  main  pour  les 
payer,  il  y  eut  procédé  avec  plus  de  rigueur  qu'il  ne 
fit  pas. 

Que  les  deniers  venans  de  France  ne  peuvent  plus, 
comme  ils  souloient,  estre    scortez    par  nos  forces, 
passans,  comme  elles  font,  dans  les  terres  de  M.  de  Sa- 
3o.  27 

voye,  où  cela  ne  seroit  pas  permis,  et,  ne  l'estant  pas, 
il  en  pourroit  advenir  quelque  destrousse,  suppliant 
luy  estre  sur  ce  mandé  ce  que  il  aura  à  faire. 

Du  douziesme  février,  ores  qu'il  eust  commande- 
ment du  Roy  de  ne  luy  plus  envoyer  personnes  ex- 
presses ,  toutes  lesquelles  ne   servoient  que  de  des- 
pence, ses  despeches   pouvans  assez  d'elles  mesmes 
suppléer  à  tout  ce  que  ceux-cy  demanderoient,  si  ne 
laissa -il  toutes  -fois,  à  cause  des  inconveniens  cy  de- 
vant discourus ,  de  depescher  le  sieur  de  Cigongnes, 
à  fin  que  ses  plainctes  et  remonstrances  servissent  de 
planche  à  esmouvoir'  Sa  Majesté  à  le  secourir,  et,  ne  le 
faisant  pas,  à  protester  qu'il  se  deschargeoit,  dés  main- 
tenant comme  pour  lors,  de  tout  le  mal  qu'il  en  pour- 
roit advenir,  et  mesmes  remonstrer  à  Sa  Majesté  que 
si  le  sieur  de  Briquemaut  ne   fust  arrivé  de  bonne 
heure  à  Quiers  et  à  Villeneufve  avec  argent,  que  les 
gens  de  guerre  estoient  tous  résolus  de  saccager  ces 
deux  places,  et  se  retirer  vers  l'Espagnol ,  qui  dressoit 
des  forces  pour  envoyer  sur  la  mer,  ayans  d'une  com- 
mune voix  esleu  pour  leur  chef  Le  Pevre,  sergent  de 
la  compagnie  du  capitaine  Laval ,  et  que  depuis  ces 
payements  faicts ,  que  plus  de  quatre  cens  soldats  s'es- 
toyent  desrobez  et  enfuis  avec  cestuy-cy. 

Du  dix-neufiesme  février,  le  Roy  manda  au  mares 
chai  qûil  avoit  faict  party  avec  le  marchand  Obreth, 
pour  fournir,  dés  le  quinziesme,  cinquante  mille  li- 
vres, fournissables  des  le  vingt-cinquiesme ,  et  qu'il 
continueroit  de  mesmes  pour  les  mois  subséquents , 
de  sorte  que  cet  ordre  estant  ainsi  gardé,  il  n'auroit 
plus  de  quoy  se  plaindre. 

La  responce  de  luy  fut  que  tant  s'en   falloit  que 

ceste  résolution  fust  pour  le  sortir  de  peine,  qu'elle 
l'y  enveloppoit  plus  hazardeusement  que  jamais,  pour 
autant  qu'ayant  fait  emprunter  à  gros  interests,  et  de 
diverses  personnes,  le  mois  de  janvier,  pour  donner 
occasion  aux  gens  de  guerre  de  quitter  celuy  de  dé- 
cembre, et  dont  ils  se  contentoient,  il  se  trouvoit  main- 
tenant forclos  (0  de  tous  moyens  pour  rembourser 
ceux  qui  l'avoient  preste,  comme  il  estoit  raisonnable 
qu'il  fît  auparavant  que  de  sortir  de  charge  ;  que  si  Sa 
Majesté  ne  luy  eust  promis  de  luy  faire  fournir  janvier 
et  février  tout  à  coup,  il  ne  fust  entré  en  cest  emprunt, 
par  la  non  restitution  duquel  les  sieurs  président  de 
Birague,  de  Chastellier,  tous  ses  amis  et  serviteurs,  et 
luy-mesme,  qui  avoient  ou  vendu  ou  engagé  aux  juifs 
tout  ce  qui  leur  restoit,  en  demeureroient  entièrement 
ruinez. 

Ce  qui  ne  pouvoit  advenir  sans  que  la  conscience 
et  la  réputation  de  Sa  Majesté  et  de  ses  principaux 
ministres  n'y  demeurassent  bien  avant  engagez,  au 
parsus  le  mauvais  exemple  que  ce  seroit  pour  l'adve- 
nir  à  tous  ceux  qui  avoient  cest  honneur  de  la  servir 
en  pareille  charge  que  la  sienne,  le  tout  ayant  esté 
faict  par  une  suprême  affection ,  et  pour  sauver  la 
perte  de  cinq  places,  qui  fust  pieça  advenue  s'ils  se 
fussent  reposez  sur  les  promesses  de  Sa  Majesté,  la- 
quelle doit  par  là  estre  invitée  de  commander  audict 
Obreth  de  luy  envoyer  les  dicts  deux  mois  entiers,  et 
dans  le  temps  promis,  afin  qu'il  puisse  avoir  moyen  de 
rendre  ces  emprunts  auparavant  que  partir;  ce  qu'il 
ne  fera  jamais  sans  cela,  et  deut-il  vendre  l'une  de  ses 
terres  pour  ce  faire.  Je  demanderois  volontiers  à  ces 

seigneurs,  qui  l'avoient  tant  et  tant  asseuré  de  leur 
amitié,  et  de  la  bonne  intelligence  qu'ils  desiroient 
avoir  avec  luy,  si  toutes  ces  rigueurs  et  ces  desfaveurs 
estoient  plantes  propres  à  greffer  dans  le  jardin  de 
ceste  amitié,  qu'il  leur  avoit  confidemment  jurée 
et  observée.  Qui  les  voudra  bien  considérer,  et  hors 
de  passion  r  dira  tousjours  avec  moy  que  c'estoit  les 
vrais  fruicts  d'une  ame  trop  ambitieuse,  qui  n'est  ja- 
mais rassasiée  de  la  grandeur  qu'elle  possède,  ceste 
rage  d'ambition  ne  permettant  jamais  qu'elle  consi- 
dère ce  qu'elle  estoit,  ny  à  quelle  grandeur  elle  est 
parvenue,  et  moins  encores  par  quels  honnestes  res- 
sorts elle  doit  estre  cultivée,  soubs  la  bénédiction  de 
Dieu,  auprofïit  du  prince,  de  la  patrie,  des  amis  et  des 
serviteurs;  ains  tout  cela  luy  est  suspect  et  indiffèrent, 
laquelle  indifférence  de  soupçon  leur  sert  dé  conti- 
nuel purgatoire,  mal  propre  toutes-fois  à  escheler  lé 
paradis. 

Faisant  le  mareschal  responce  aux  cardinal  et  duc 
de  Guise,  il  leur  manda  tout  cela  mesme  qu'il  avoit 
escrit  au  Roy,  adjoustant  ces  mesmes  mots,  que  l'ordre 
qu'ils  disoient  avoir  esté  mis  aux  payemens,  estoit  un 
vray  Cousteau  pour  luy  coupper  la  gorge  ;  que  si  tant 
et  tant  d'bonnorables  et  de  fidelles  services  qu'il  a 
rendus  sont  tousjours  ainsi  recognus,  qu'il  aura  peu 
d'occasion  de  se  louer  de  l'amitié  et  de  la  protection 
en  laquelle  ils  ont  tousjours  promis  de  l'avoir,  et  pour 
mériter  laquelle  il  n'a  jamais  oublié  aucune  sorte 
d'honneur  ny  de  service  qu'il  leur  ayt  peu  rendre  dés 
sa  première  entrée  à  la  Cour,  comme  Cigongnes  leur 
représentera,  et  par  lequel  il  attendra  provision  digne 
de  la  grandeur  du  Roy,  de  leur  amour  et  de  l'affec- 

tion  de  lny,  qui,  selon  ce  qu'il  luy  rapportera,  sçaura 
prendre  convenable  party  soubs  la  bénédiction  de 
Dieu,  qui  ne  l'a  jamais  abandonne. 

Du  premier  mars,  le  Roy  renvoya  le  secrétaire  Ruzé 
avec  provision  de  cinquante  mille  livres,  qui  furent 
soudain  distribuées,  non  pour  les  remboursemens  sus- 
dicts,  mais  au  secours  de  la  misérable  condition  où 
les  gens  de  guerre  estoient  reduicts  ;  que  pour  bien 
ordonner  les  affaires  et  relever  Sa   Majesté  de  tant 
d'importunitez,  et  le  mareschal  avec  ses  amis  d'une 
extrême  et  déplorable  misère ,  il  estoit  nécessaire  que 
son  plaisir  fust  d'envoyer,  dans  le  vingtiesme  du  pré- 
sent mois,  autres  cent  mille  livres,  sans  quoy  il  ne 
pourroit  partir  ny  retirer  les  gages  de  luy  et  de  ses 
amis  ;  mais  tout  cela  entra  par  une  oreille  et  s'escoulla 
par  l'autre.  Et  puis  vous  liez  aux  amis  de  cour;  il  y 
faict  beau,  on  y  joue  tousjours  à  boutte-hors  :  c'est 
pourquoy  le  mareschal  envoya  ledîct  secrétaire  Ruzé 
à  Lyon  vers  le  marchand   Obreth ,  pour  le   disposer 
à  avancer  lesdictes  cent  mille  livres  demandées;  mais 
tant  s'en  faut  qu'il  se  trouvast  disposé  à  ce  faire,  que 
par  le   contraire   il  luy  respondit  qu'il  estoit  si  mal 
traicté,  qu'il  avoit  plustost  envie  de  quitter  que  de 
continuer  le  party;  que  d'avancer  il  ne  falloit  jamais 
espérer,  pour  avantageuse  condition  qu'on  luy  sceut 
présenter;  ce  qui  fut,  mais  en  vain,  remonstré  au  Roy 
et  ausdicts  seigneurs. 

Du  cinquiesme  mars,  sur  les  remonstrances  que 
faisoit  le  cardinal  au  mareschal ,  de  l'impossibilité 
de  recouvrer  les  deniers  qu'il  demandoit,  autrement 
que  par  les  termes  concertez  avec  ledict  marchand 
Obreth,  il  luy  fit  responce  que  si  luy,  qui  manioit  le 

commandement  des  finances,  ne  pouvoit  trouver  dans 
tout  un  royaume  si  grand,  et  particulièrement  dans 
Paris,  quarante  ou  cinquante  mille  escus  pour  une 
seule  fois,  qu'il  devoit  donc  à  contrecarre  considérer 
avec  combien  de  peines,  d'engagements  et  d'interests , 
il  avoit  peu ,  dans  quatre  pieds  de  terre  affligée  de  tous 
costez,  recouvrer  ce  dont  il  avoit  appaisé  les  mutina- 
tions;  qu'il  n'estoit  point  si  peu  verse'  parmy  les   af- 
faires de  la  Fiance,  qu'il  n'eust  tousjours  veu  remer- 
cier et  recompenser  les  marchands  ou  autres  gens  de 
qualité,  lesquels,  es  cas  nécessiteux,  faisoient  de  tels 
prests,  et  de  telles  qu' avoient  esté  les  siennes  avances, 
et  que  tant  s'en  falloit  qu'on  eust  practiqué  cela  envers 
luy,  les  mérites  duquel  toutes -fois  voloient  par  sus 
tous  ceux  là  que  par  le  contraire  il  sembloit  qu'après 
avoir  bien  dict  et  mieux  faict,  qu'encores  devoit  il  de 
reste;  que  s'il  estoit  ainsi  que  le  royaume  fust  si  es- 
puisé,  que  malaisément  pourroit-il  fournir  aux  cinq 
places  ;  qu'il  falloit ,  auparavant  que  jetter  par  la  fe- 
nestre  toutes  les  conquestes  de  la  France,  entrer  en 
ces  considérations,  et  puis,  selon  le  bras  et  la  maladie, 
ordonner  lors  la  saignée,  en  laquelle  on  avoit,  contre 
son  conseil,  si  abondamment  procédé  à  la  faveur  de 
la  France,  qu'on  avoit  reduict  ces  pauvres  malades 
des  cinq  villes,  et  luy  mesme  aussi,  à  faire  des  jeunes 
et  des  diettes  si  cruelles,  demeurans  privées  de  leurs 
finages ,  qu'il  falloit  en  fin  qu'elles  se  perdissent  à  la 
ruine  de  l'Estat,  et  à  la  gloire  et  au  proffit  de  celuy 
qui   alloit  finement  préparant  leur  tombeau  ;  qu'au 
lieu  de  corriger  ces  fautes,  on  les  augmentoit  tous 
les  jours;  qu'il  avoit  aussi  estimé  que  services  si  no- 
tables qu'avoient  tousjours  esté  les  siens,  sauvant  au 

hazard  de  sa  vie,  de  ses  biens  et  de  ceux  de  ses  amis, 
ces  pauvres  cinq  villes  abandonnées  du  Roy  et  d'eux 
aussi,  qu'il  avoit  tousjours  espéré  que  le  Roy,  par  la 
médiation  etdeluy  et  de  son  frère,  n'auroitriendeplus 
presse'  que  de  recognoistre  si  mémorables  services  par 
quelque  spécieuse  grâce  et  par  le  prompt  rembourse- 
ment et  interest  de  ce  qu'il  avoit  emprunte';  que  sans 
la  confiance  qu'il  avoit  eue  en  leur  amitié'  et  en  leur 
protection,  qu'il  ne  se  trouveroit  aujourd'huy  reduict 
à  ce  poinct  de  ne  sçavoir  où  prendre  seulement  de- 
quoy  nourrir  et  luy  et  sa  famille,  pour  avoir  esté  trop 
facile  à  croire  et  adjousté  trop  de  foy  aux  promesses 
que  l'on  luy  avoit  faictes ,  toutes  lesquelles  s'estoient 
converties  en  un  denier,  comme  les  offrandes  de  vil- 
lage ;  que  si  sa  conscience  et  son  affection  tres-humble 
au  service  de  Sa  Majesté  ne  le  retenoient,  qu'il  feroit 
bien  tost  cognoistre  à  elle,  a  M.  de  Savoye  et  à  eux  , 
et  à  toute  la  France  aussi,  qu'il  n'avoit  faute  de  cœur, 
de  force,  de  jugement  ny  de  grandes  entreprinses, 
pour  se  retirer,  et  les  gens  de  guerre  aussi,  hors  de 
ces  ingrates  misères, et  avec  gloire,  honneur  et  utilité; 
suppliant  ledict  sieur  cardinal  y  vouloir  si  prompte- 
ment  et  si  opportunément  pourvoir,  que  l'estang  de  la 
trop  grande  patience  ne  rompe  la  chaussée  et  gaste 
tout. 

Le  vingt-huictiesme  dudict  mois,  le  Roy  manda  au 
mareschal  que  son  conseil  avoit  en  fin  tellement  tra- 
vaillé au  règlement  des  finances,  qu'il  auroit  cy  après, 
et  par  chacun  mois,  cinquante  mille  livres  pour  four- 
nir à  toutes  les  despenses  qu'il  conviendroit  faire  do- 
resnavant  en  Piedmont.  Il  en  rendit  soudain  grâces  à 
Sa  Majesté,  la  suppliant  luy  pardonner  s'il  luy  disoit 

fort  franchement  que  combien  que  l'intention  de  Sa 
Majesté  fust  telle  qu'elle  disoit,  qu'il  ne  s'en  feroit  tou- 
tesfois  jamais  rien;  que  ce  secours  de  cinquante  mille 
livres  pourroit  bien  accommoder  les  gens  de  guerre, 
mais  non  pas  fournir  aux  autres  despences  des  forti- 
fications et  de  l'artillerie,  comme  aussi  au  payement 
de  tous  les  officiers  et  à  l'entretenement  de  luy  mesme , 
qui  vendroit  plustost  jusques  à  ses  chevaux    que  de 
jamais  toucher  à  ce  qui  devoit  estre  destine'  pour  le 
payement  des  gens  de  guerre,  et  consequemment  a  la 
conservation   de  l'Estat,  que  il   aimoit  mieux  sauver 
que  non  pas  luy-mesme;  aussi  bien  l'avoit-on  reduict 
à  telle  extrémité  et  à  telle  misère,  que  la  propre  vie, 
qu'il  souloit  jadis  avoir  chère  pour  l'employer  au  ser- 
vice de  Sa  Majesté,  luy  estoit  désormais  à  contre-cœur, 
et  en  fin  qu'il  ne  se  sçauroit  jamais  persuader  qu'un 
si  grand  et  si  débonnaire  prince,  tel  qu'estoit  Sa  Ma- 
jesté, eust  les  aureilles  si  fort  estouppées,  et  le  cœur  si 
endurcy,  qu'il  ne  se  souçiast  ny  de  la  ruine  de  son  Es- 
tât, ny  de  celle  de  celuy  mesme  qui  avoit  de  longue 
main  mérité  d'estre  pour  le  moins  aussi  bien  payé, 
traicté  et  honoré  que  tant  d'autres  qui  estoient  prés 
d'elle  joiïissans  de  sa  présence,  du  repos  et  de  l'abon- 
dance de  ses  grâces,  à  beaucoup  desquels  il  ne  cedoit 
toutes-fois. 

Qu'il  portoit  impatiemment  en  son  cœur  les  atten- 
tats dressez  (0,  à  ce  qu'il  avoit  entendu,  contre  Sa  Ma- 
jesté, et  desquels  il  esperoit  que  Dieu  luy  feroit  avoir 
la  raison,  et  que  si  deslors  qu'il  en  avoit  eu  les  nou- 
velles, il  eust  peu  trouver  dequoy  desloger,  qu'il  fust 
couru   avec  une  bonne  trouppe  de  gens  de  guerre, 

(0  La  conjuration  d'Amboise. 

au  secours  de  Sa  Majesté',  et  comme  il  feroit  soudain 
si  elle  luy  envoyoit  de  quoy  payer  et  desgager  ce  qu'il 
avoit  emprunté  pour  sauver  les  cinq  places,  sans  quoy 
il  estoit  résolu  ne  partir  jamais  et  d'avoir  plustost 
recours  à  la  vente  de  ses  biens,  que  de  violer  et  la 
foy  et  la  parole  qu'il  avoit  tousjours  maintenues  in- 
violables au  prix  de  son  sang,  comme  il  feroit  tous- 
jours. 

Du  vingt-neuviesme  dudict  mois,  le  duc  de  Guise 
donna  advis  au  mareschal    de    tout   le  succès  de  la 
conspiration   d'Ainboise  et  de  la  correction,  de  la- 
quelle il  s'estoit  bien  voulu  resjouïr  avec  luy  comme 
avec  son  cher  amy,  qui  sçavoit  de  longue-main  com- 
bien valoit  l'aulne  de  si  dangereuse  marchandise  :  sa 
response  fut  que  la  foy  et  la  conscience  des  luthériens 
luy  avoit  tousjours  esté  suspecte,  estimant  que  celuy 
qui  se  rend  perfide  envers   Dieu  le  sera  bien  à  son 
prince,  et  qu'il  croyoit  que  s'ils  eussent  eu  à  faire  à 
gens  aisez  à  estonner,  qu'ils  eussent  entreprins  plus 
avant  et  plus  fortement  qu'ils  n'avoyent  pas  faict;  que 
c'avoit  esté  un  coup  de  son  invétérée  prudence  et  sa- 
gesse, de  courir  au  devant  de  ces  conspirateurs,  aux- 
quels le  courage  deffaut  tousjours  quand  ils  se  voyent 
descouverts  et  prévenus,  comme  on  a  faict  ceux-cy, 
et  puis  que  Dieu  est  protecteur  des  rois,  contre  les- 
quels il  ne  faut  jamais  lever  les  enseignes  de  rébellion, 
entant  qu'il  veille  tousjours  pour  eux  à  la  ruine  des 
meschans;  que  ce  n'estoit  pas  tout  que  sa  diligence, 
sa  foy  et  sa  valeur,  eussent  correspondu  à  la  confiance 
que  Sa  Majesté  avoit  en  luy;  mais  qu'il  falloit  veiller 
et  galopper    de  si   près  ces  conspirateurs,  que  pour 
deux  testes  abatues  il  n'en  revienne  comme  à  l'hydre 

sept  autres  ;  et  que  là  où  il  trouverait  que  les  armes 
et  la  rigueur  fussent  pour  allumer  de  grandes  flam- 
mes, qu'il  essayast  la  niesme  benevolence  et  douceur 
que  l'empereur  A.uguste  pratiqua  par  le  conseil  de 
sa  femme  contre  les  conspirateurs,  et  que  s'il  l'eust 
appelle  à  temps  à  son  secours,  qu'il  eust  volontiers 
sacrifié  ce  peu  de  bons  jours  qui  luy  restoient ,  au 
service  de  ce  prince,  de  la  patrie,  et  au  sien  par- 
ticulier. 

Quant  à  ce  qu'il  luy  escrivoit  en  faveur  de  ce  capi- 
taine Tilladet  et  Villambis,  ausquels  le  Roy  vouloit 
que  leurs  compagnies  fussent  rendues,  que  si  Sa 
Majesté  et  luy  mesmes  se  fussent  souvenus  qu'elles 
avoyent  esté  justement  cassées  pour  avoir  esté  celles 
qui  avoyent  commencé  la  mutination,  et  aussi  que  le 
Roy  et  luy -mesmes  avoyent  approuvé  ce  qu'il  enavoit 
faict ,  qu'ils  luy  eussent  maintenant  plustost  commandé 
de  les  chastier  que  de  les  remettre  tous  deux,  mais  sur 
tous  ledit  Tilladet,  qui  avoit  esté  trois  ans  absent  et  la 
compagnie  sans  lieutenant  ;  qu'en  ayant  pourveu  par 
le  vouloir  de  Sa  Majesté  les  sieurs  de  Richelieu  et  de 
llsle,  personnages  de  tout  autre  mérite  et  calibre  que 
ceux  là ,  qu'il  ne  les  en  privera  jamais,  mesmes  son 
honneur  et  sa  réputation  y  estans  fort  avant  engagées; 
que  si  le  Roy  d'authorité  absolue  luy  veut  faire  ce 
tort ,  que  ce  sera  un  foçt  dangereux  exemple  pour  l'ad- 
venir  ;  finalement,  qu'il  supplioit  ledit  seigneur  de 
Guise  que  tout  ainsi  qu'il  se  rendoit  intercesseur  pour 
gens  qui  avoyent  failli  et  qui  ne  l'avoyent  jamais  servy, 
qu'il  courut  au  secours  de  luy,  son  ancien  serviteur, 
pour  estre  relevé  du  mal  qui  le  pressoit,  sans  qu'il 
l'eust  toutesfois  mérité,  luy  faisant  désormais  envoyer 

le  remboursement  des  quatre  vingts  mille  livres,  et 
sans  quoy  il  ne  partirent  jamais  du  Piedmont,  ny  le 
remettroit  es  mains  du  sieur  de  Bourdillon  (destiné 
son  successeur)  pour  ne  manquer  de  la  foy  et  de  la 
parole  qu'il  avoit  donne'e  à  ceux  qui  avoyent  preste  les 
deniers,  mesmes  se  trouvant  destitué, comme  il  faisoit, 
des  propres  moyens  qu'il  devroit  avoir  en  main  pour 
nourrir  sa  famille  ;  que  les  choses  que  la  nécessité  nous 
faisoit  promettre,  l'honneur  et  la  volonté  l'obligeoient 
à  les  inviolablement  tenir. 

Du  quatriesme  avril  il  fit  entendre  au  Roy  que  le 
sieur  de  la  Bordaiziere  allant  en  Italie,  luy  avoit  fort 
particulièrement  raconté  les  séditions  et  les  attentats 
que  les  luthériens  ou  mal-contents  avoyent  dressées 
contre  Sa  Majesté  et  contre  l'Estat  aussi,  avec  le  chastie- 
ment  que  leur  malice  et  leur  infidélité  avoient  meritoire- 
ment  receu;  que  c'estoit  un  coup  de  ce  bon  Dieu,  qui 
secondoit  et  favorisoit  les  sainctes  intentions  que  Sa 
Majesté  avoit  à  la  conservation  et  augmentation  de  son 
Eglise,  qui  ne  peut  recevoir  la  division  à  laquelle 
ceux-cy  aspirent,  et  qu'il  falloit  sans  intermission  si 
bien  vanner  ceste  yvraye,  qu'elle  ne  peust  gaster  le 
bon  bled,  comme  elle  feroit  si  on  luy  laissoit  prendre 
racine.  Que  s'il  ne  plaisoit  à  Sa  Majesté,  après  tant  et 
tant  de  depesches  et  de  supplications ,  pourvoir  au 
remboursement  de  ce  que  luy,  ses  meubles  et  ses  amis 
avoyent  fourny  pour  appaiser  la  mutinerie  et  la 
perte  des  cinq  places,  que  sadite  Majesté  en  pourroit 
recevoir  de  plus  mauvaises  nouvelles  qu'elle  n'esti- 
moit,  et  dont  dés  maintenant,  comme  pour  lors,  il 
protestoit  en  toute  révérence  contre  Sa  Majesté,  à  la 
discoulpe   de   luy,   qui   avoit   escrit  de   mesme  à  la 

Royne  sa  mère,  et  aux  cardinal  de  Lorraine  et  duc  de 
Guise,  tous  lesquels  l'enveloppoyent  dans  des  discours 
et  en  des  considérations  fort  contraires  à  leurs  pro- 
messes, qui  desrobent  le  temps,  et  qui  enveloppent  et 
luy  et  l'Estat  en  des  inconveniens   au    remède  des- 
quels le  repentir  seroit  peut-estre  tardif  et  inutile  , 
avec  une  desreputation  et  deshonneur  que  les  grands 
Roy  s  doivent  tousjours  fuir,  mesme  où.  il  se  traitte  de 
recognoistre  un  si  signale'  service  qu'a  este'  celuy  qu'il 
a  rendu  :  que  de  sa  part  il  n'estoit  ny  affamé  ny  al- 
téré d'argent,  passion  qui  ne  le  posséda  jamais,  mais 
bien  l'estoit-il  de  la  conservation  de  l'Estat  et  de  l'obser- 
vation de  sa  foy,  laquelle  il  ne  violeroit  jamais,  quand 
bien  il  y  h  oit  de  sa  propre  vie,  et  laquelle  Sa  Ma- 
jesté devoit  réserver  à  de  plus  grandes  et  de  plus  hon- 
norables  occasions  que  ceste  là  ;  que  le  feu  Roy,  de 
glorieuse  mémoire,  avoit,  en  pareils  accidens ,   em- 
prunté de  tous  ceux  de  son   conseil  soixante  mille 
escus,  que  Royvin  luy  avoit  porté  au  siège  de  Cony, 
et  qu'il  pourroit  encor  aujourd'huy  pratiquer  le  sem- 
blable afin  de  remédier  et  de  tranquiller,  pour  une 
bonne  fois,  les  affaires  d'Italie,  au  lieu  de  les  aban- 
donner à  tous  vents  comme  on  faisoit. 

Du  douziesme  dudit  mois  le  Roy  manda  au  mares- 
chal  qu'il  le  prioit  de  croire  que  luy,  et  tous  les  sieurs 
du  conseil ,  faisoient  tout  ce  qui  leur  estoit  possible 
pour  trouver  quelque  expédient  qui  le  peust  relever 
de  ce  qu'il  avoit  emprunté  pour  acoiser  (r)  les  muti- 
nations.  Luy,  remerciant  Sa  Majesté  du  soin  qu'elle 
avoit  de  le  retirer  hors  de  peine,  luy  manda  qu'il 
avoit  une  extrême  douleur  de  ce  qu'elle  luy  mandoit, 

M  Appaiser. 

à  broche  couppée,  qu'il  ne  falloit  qu'il  attendit  désor- 
mais pour  toutes  choses,  autres  secours  que  les  propres 
cinquante  mille  livres  dont  il  l'avoitcy-devant  adverty, 
et  que  George  Obreth  devoit  fournir  par  chacun  mois  ; 
que  sur  ceste  resolution   elle  le  prioit  de  faire  ses  ef- 
forts pour  passer  en  Vivarets  et  en  Dauphiné  avec 
forces,  pour  courir  sus  à  tous  les  Luthériens  et  à  tous 
ceux  qui  se  levoient  en  leur  faveur  ou  qui  auroyent 
envie  de  le  faire ,  et  le  tout  conforme  au  pouvoir,  aux 
instructions  et  aux  moyens  qu'elle  luy  envoyeroit.  A 
quoy  il  respondit  que  Sa  Majesté  et  messieurs  de  son 
conseil  luy  ayans  promis  qu'ils  remedieroyent  si  bien 
et  si  promptement  à  toutes  les  misères  de  l'Estat  et  de 
luy,  il  avoit  surmonte'  toute  patience  et  toute  nécessite, 
et  que  la  vouloir  maintenant  renverser  sous  des  diffi- 
cultez  ou  des  imaginaires  impossibilitez ,  que  c'estoit 
une  viande  qu'il  ne  pou  voit  gouster,  comme  aussi  ne 
feroient  pas  ceux  qui  en  parloient  si  à  leur  aise,  s'ils 
estoyent  en  sa  place. 

Qu'ayant  en  fin  considéré  tout  le  cours  des  affaires 
despuis  la  mort  du  feu  Roy,  qu'il  avoit  remarqué  que 
plus  grand  nombre  estoit  celuy  de  ceux  qui  avoyent  esté 
rejettez  et  mal  traittez,  ores  que  de  mérite,  que  de  ceux 
qui,  sans  iceluy,  avoyent  esté  recompensez;  que  par 
une  réglée  beneficence  toutes-fois  il  avoit  esté  possible 
de  rabienner  et  de  radoucir  les  cœurs  et  les  affections 
esgales  des  uns  et  des  autres,  et  qu'au  lieu  de  ce  faire 
on  avoit  rebutté  et  desappointé  tout  le  monde,  sans 
considérer  que  c'estoit  envelopper  et  le  Roy  et  l'Estat 
aux  mesmes  misères  où  le  roy  Louys  XI  s'estoit  trouvé 
par  ceste  mesme  prattique;  et  que  la  plus  part  des 
hommes  qui  n'ont  ni  cœur,  affection  nv  prudence  so- 

lide,  se  relaschoient  et  debilitoyent  souvent  à  moin- 
dre occasion  que  ceste-là,  qui  avoit,  à  son  advis,  eu 
beaucoup  de  puissance  pour  augmenter  le   nombre 
des  Luthériens,  non  de  religion,  mais  bien  de  despit 
et  de  haine,  et  qu'il  jugeoit  nécessaire  que  pour  coup- 
per  chemin  à  ces  malheurs,  qu'il  falloit,à  main  ou- 
verte ,  desployer  la  beneficence  et  les  rémunérations 
selon  la  différence  des  mérites;  que  ces  royalles  par- 
ties   estoyent  les   vrayes   mères    nourrices    d'amour, 
d'affection  et  de  plaisir,  autant  pour  le  présent  que 
pour  le  futur;  et  cependant  ne  fleschir  toutesfois  ny 
ne  varier  jamais  parmy  les  affaires  qui   requièrent 
force,  courage  et  résistance;  et ,   qu'en  telles  occur- 
rences que  celles-cy,  ceux  qui  s'amusoyent  à  compas- 
ser  et  considérer  les  choses  de  trop  près,  ne  se  réso- 
lurent jamais  assez   à  temps,  ny  selon  la  différente 
nécessité  des  affaires,  ny  selon  les  hazards  et  les  incer- 
tainetez  ausquelles  ils  sont  sujets.  Suppliant  tres-hum- 
blement  Sa  Majesté  que,  là  où  ces  remonstrances  au- 
royent  volé  un  peu  trop  haut,  le  donner   à  sa  juste 
douleur,  puisque  le  tout  procedoit  d'une  fort  franche 
et  libérale  affection  à  son  service;  que  quant  à  ce  qui 
regardoit  les  capitaines  Tilladet  et  Villambis,  qu'il 
n'en  pouvoit  faire  autre  chose  que  ce  qu'il  en  avoit 
desja  escrit  à  M.  de  Guise,  pour  n'altérer  les  précé- 
dents commandemens  et  adveuz  de  Sa  Majesté,  et 
aussi  toutes  les  loix  militaires;  qu'il  ne  lairroit,  nonob- 
stant tout  cecy ,  et  la  pauvreté  qui  le  talonnoit  de  tous 
costez,  de  préparer  et  les  forces  et  luy-mesme   aussi 
pour  aller  où  Sa  Majesté  luy  commanderoit,  luy  en- 
voyant, comme  elle  promettoit,  de  quoy  le  faire  et  le 
tirer  hors  de  debtes;  et  que  combien  qu'il  fust  affligé 

de  vieillesse;  de  fièvres,  de  tourment  d'esprit,  et  d'une 
inexprimable  et  indigne  nécessité,  qu'il  s'efforceroit 
toutesfois  de  surmonter  tout  cela,  pour  donner  à  Sa 
Majesté  les  derniers  jours  de  sa  vie.  Pareille  responce 
et  remonstrance  fut  faite  à  la  Roine  mère  du  Roy,  et 
ausdits  sieurs  cardinal  et  duc  de  Guise,  mais  rien  ne 
profita  ny  d'un  costé  ny  d'autre. 

Du  premier  de  may,  il  donna  advis  au  Roy  que  le 
sieur  de  Bourdillon,  son  successeur,  et  despuis  ma- 
reschal  de  France,  estoit  arrivé  puis  trois  jours,  avec 
lequel  il  communiqueroit  des  affaires,  et  puis  luy  re- 
metroit  le  gouvernement  en  main.  Donna  aussi  advis 
qu'il  avoit  au  mesme  instant  receu  la  depesche  de  Sa 
Majesté  du  vingt  du  passé,  par  laquelle,  nonobstant  la 
justice  de  ses  remonstrances,  elle  luy  commandoit  de 
ne  se  plus  travailler  si  elle  estoit  contrainte  de  luy 
dire  qu'il  falloit,  nonobstant  tout  cela,  qu'il  print  re- 
solution résolue  de  ne    pouvoir  estre  remboursé  des 
deniers  qu'il  avoit  empruntez,  jusques  à  tant  qu'il  fust 
arrivé  vers  Sa  Majesté,  qui  l'attendoit  pour  luy  faire 
le  meilleur  recueil  qu'elle  pourroit,  et  luy  faire  aussi 
toute  la  meilleure  part  qu'il  luy  seroit  possible  de  ses 
grâces  et  de  ses  liberalitez  :   ces  menteuses  promesses 
n'engendrèrent  despuis  qu'une  fort  ridicule  soury.  En 
lisant  ceste  rude  sentence,  ce  bon  seigneur  ne  sceut 
tant  commandera  sa  juste  passion  ny  à  son  angoisse  , 
qu'il  ne  luy  eschappast  parmy  les  sanglots  trois  ou 
quatre  larmes  de  sang;  et  de  faict  il  ne  se  peut  gar- 
der d'escrire  fort   rudement  au  Roy  qu'il  deploroit 
autant  la  mauvaise  réputation  que  Sa  Majesté  acque- 
roit  sur  l'indignité  de  ce  traictement,  que  le  propre 
mal  qui  le  pressoit  de  tous  costez;  et  que  la  frugalité 

qu'il  estoit  contraint  de  garder  en   son  traictement , 
n'empescheroit   jamais  au   maistre  d'hostel  à  voir  le 
roole  des  viandes  pour  en  disposer  l'entremets;  «ayant 
porté  si  avant,  non  les  bornes,  mais  la  course  de  son 
affection,  qu'il  avoit  réduit  luy,  ses  amis  et  ses  servi- 
teurs à  si  misérable  poinct,   qu'ils  ne  sçavoient  au- 
jourd'huy,  non  plus  que  luy,  où  trouver  de  quoy  vivre 
que  par  la  propre  vente  de  leurs  immeubles,  et  moins 
encores,  quant  à  luy,  où  trouver  la  maille  (0  pour  des- 
gager sa  famille,  ni  la  nourrir  pour  l'accompagner  en 
ce  voyage,  et  lequel  il  estoit  toutesfois  résolu  de  faire 
quand  il  ne  devroit  aller  qu'à  six   chevaux,  comme  il 
faisoit  quand  il   commença  à  porter  les  armes;  que 
ceseroit  à  la  France  un  fort  remarquable  déshonneur, 
et  à  luy  le  contraire;  que  l'indignité  du  traictement 
estoit  désormais  aussi  notoire  à  tout  le  monde  qu'es- 
toyent  les  honorables  services  qu'il  avoit   cy  devant 
rendus  aux  feuz   rois,  à  Sa  Majesté  et  à  la   mesme 
patrie;    qu'il  sçavoit  de  longue  main   que  le  propre 
des  magnanimes  rois,  tels  que  luy,  estoit  d'avoir   la 
bouche  tousjours  pleine  de  vérité  et  de  clémence,  les 
mains  courtoises  et  libérales  à  toutes  sortes  de   dons 
et  de  grâces  ,  les  aureilles  closes  aux  flatteries  et  aux 
menteries  ,  le  cœur  dressé  à  la  manutention  de  la  re- 
ligion, et  au  soulagement  des  affligez,  tel  qu'il  estoit 
injustement ,  et  en  fin  que  Dieu  pei  mettroit  que  ceux 
qui   avoient  aidé  à  bastir  son  recullement,  tombe- 
1  oient  dans  la  mesme  fosse  qu'ils  luy  avoient  fort  in- 
gratement  proposée  (2)  ;  et  qu'après  avoir  baisé  les 
mains   à  Sa   Majesté,  il   se  retireroit    en  sa   maison 
pour  vendre  portion  de  son  bien,  pour  payer  les  mar 

(0  La  moindre  somme. — ("*)  Creusée. 

chans,  lesquels  sur  sa  parole  avoyent  fort  opportuné- 
ment secouru,  nonluy,  mais  les  affaires  de  Sa  Majesté; 
et  qu'à  ceste  mesme  intention  il  les  meneroit  avec luy, 
et  à  ses  despens,  pour  accomplir  sa  parole  :  et  de  faict 
il  l'accomplist  despuis  ainsi  : 

Ce  bon  seigneur  estant  arrivé  à  demy  journée  de  la 
Cour,  qui  estoit  lors  à  Dampierre,  maison  du  cardi- 
nal, et  accompagné  d'environ  soixante  seigneurs  ou 
capitaines,  le  cardinal  et  son  frère  l'envoyèrent  saluer 
et  congratuler  de  sa  venue  par  un   gentil'homme  ex- 
prés, nommé  La  Vallée,  qui  fut  chargé  de  luy  renions- 
trer  que  le  Roy  s'estant  privément  retiré  en  ce  lieu 
pour  s'y  esbattre  sept  ou  huict  jours,  que  Sa  Majesté 
eust  bien   désiré  qu'il  eust  renvoyé  à  Paris  tous  ces 
capitaines  qui  Tavoient  suivy ,  à  fin  qu'elle  peust  plus 
privément  traicter  avec  luy  des  affaires;  à  quoy  il  res- 
pondit  par  le  sieur  de  Cigongnes  qu'il  depescha  vers 
eux,  avec  charge  de  les  remercier  de  l'honneur  qu'ils 
luy  avoient  fait,  et  dont  il  leur  rendroit  tres-humble 
service  ;  mais  que  d'abandonner  ou   renvoyer    ainsi 
cruement  ceux  qui ,  avec   leurs  biens  et  avec  leurs 
vies,  l'avoient  accompagné  durant  la  guerre  à  toutes 
sortes  de  fortunes,  qu'il  ne  le  pouvoit  faire  sans  la 
honte  d'eux,  et  avec  l'extrême  regret  de  luy,  au  moins 
jusqu'à  tant  qu'il  les  eust  présentés  au  Roy,  ce  qui 
estoit  plus  aisé  à   faire  en  ces  lieux  séquestrez,  que 
parmy  ce   grand  théâtre  parisien   tout  remply  d'af- 
faires ;  qu'il  les  supplioit  très  -  humblement    le   re- 
monstrer  ainsi  à  Sa  Majesté,  et  luy  en  faire  sçavoir 
sa  volonté  par  Cigongnes,  qu'il  sera  attendant  à  Mont- 
lehery. 

Ces  seigneurs,  qui  s'appercev oient  bien  qu'il  n'en 
3o.  -*8  • 

feroit  autre  chose,  luy  mandèrent,  par  un  remords  de 
conscience,  que  luy  et  eux  seroient  les  très-bien  venus. 
Le  lendemain  il  se  rendit  à  Dampierre,  où  luy  et 
toute  sa  trouppe  furent  courtoisement  receus  de  la 
bouche  ;  et  cela  faict ,  il  ordonna  à  ceste  trouppe  de 
l'aller  attendre,  comme  ils  firent,  à  Paris.  Au  bout  de 
cinq  ou  six  jours  le  Roy  s'y  en  alla  aussi,  et  alors  il 
supplia  Sa  Majesté'  de  commander  qu'il  fust  payé  des 
cent  mille  livres  qu'il  avoit  empruntez  pour  fournir 
aux  gens  de  guerre  mutinez.  Les  choses  debatues  par 
aucuns  jours  au  conseil,  tout  ce  qu'il  en  peut  rem- 
porter, ce  fut  l'assignation  de  la  partie  sur  la  couppe 
des  bois,  payable  durant  tout  le  cours  de  l'année; 
quoy  considéré  par  le  mareschal ,  et  que  ne  tenant  pa- 
role aux  marchans  qu'il  avoit  amenez  avec  luy,  que 
sa  foy  y  demeureroit  engagée,  il  print  résolution  d'es- 
crire  à  madame  la  mareschalle  sa  femme  que  elle  le 
vint  trouver  avec  ses  filles,  apportant  avec  elle  les 
vingt  mille  escus  qu'elle  avoit  amassez  pour  le  mariage 
de  l'aisnée  à  laquelle  il  avoit  trouvé  party  convenable. 
Elle  estant  arrivée  à  Fontainebleau,  il  luy  bailla  le 
rolle  des  marchands  ausquels  il  les  falloit  fournir  par 
remboursement  de  ce  qu'ils  av oient  preste  en  Pied- 
mont  :  cest  acte  pie  et  généreux,  tout  ensemble,  fut 
en  bonne  odeur  devant  Dieu,  devant  le  Roy  et  devant 
toute  la  France,  qui  ne  sceut recognoistre  comme  elle 
devoit  que  l'honneur  et  la  foy  estoient  plus  chères  à 
ce  seigneur,  que  toutes  les  richesses  du  monde.  Sa 
Majesté  l'en  eut  depuis  en  telle  estime ,  et  en  telle  ré- 
vérence, que  si  elle  ne  fust  peu  après  immaturément 
morte  à  Orléans,  elle  luy  eust  remis  entre  les  mains 
tout  le  maniement  de  l'Estat,  au  recullement  de  ceux 

qui  s'en  estoient  emparez.  S'il  est  ainsi,  comme  disent 
aucuns,  que  les  princes  aiment  et  observent  tous  ceux 
qui ,  d'un  cœur  généreux,  et  defoy  inviolable,  ont  fidel- 
lement  servy ,  que  dirons  nous  de  l'effronterie  avec  la- 
quelle ce  seigneur  fust  traicté?  L'homme  est  mortel  ; 
mais  la  mémoire  decesindignitez  est  immortelle  parmy 
les  âmes  magnanimes ,  encores  qu'aucuns  tiennent 
que  celuy  est  plus  misérable  et  détestable,  qui  ou- 
trage indignement  autruy,  que  celuy  mesme  qui  est 
outragé. 

Voilà  en  somme  toutes  les  grâces  et  toutes  les  fa- 
veurs que  ceste  belle  ame  de  mareschal  receut  des 
grands  et  mémorables  services  rendus  au  prince  et  à 
la  patrie,  laquelle  nevoulut  jamais  recognoistre,  non 
plus  que  ceux  qui  avoient  le  maniement  des  affaires 
pour  lors,  que  ces  indignes  et  ingrats  traictemens  sont 
ceux  qui  invitent  souvent  les  plus  sages  et  les  plus  en- 
durants à  devenir  aucunes- fois  cruels  et  résolus  à  l'es- 
change  ou  à  la  vengeance.  Ce  sont  considérations  de 
telle  importance,  que  les  princes  les  devroient  sou- 
vent ruminer,  pour  ne  s'esgarer,  comme  ils  font  presque 
tous,  dans  ceste  abominable  ingratitude,  par  laquelle  la 
mort  et  le  péché  entrèrent  au  monde  ;  et  à  la  vérité, 
c'est  une  drogue  si  amere  et  pleine  de  fiel,  que  les 
âmes  généreuses  la  rejetent  tousjours,  pour  tollerans 
qu'ils  soyent,  mettans  souvent  tout  sur  le  tablier  pour 
puis  après  s'en  ressentir,  ou  à  la  ruine  du  prince,  ou 
à  celle  de  ceux  qui  le  possèdent  :  tous  lesquels,  s'ils 
avoyent  les  yeux  bien  dessillez  ,  recognoistroient  que 
la  propre  conservation  de  leur  authorité  requiert  que 
ces  grands  personnages ,  tel  comme  estoitle  mareschal  , 
soyent,  par  leur  entremise  ou  médiation  dignement  re- 

compensez  et  recognus,  pour  les  avoir  propices  et  fa- 
vorables au  soustenement  de  leur  fortune,  à  toute  sorte 
d'evenemens. 

O!  France,  France  ,  trois  voire  quatre  fois  trop  in- 
gratte envers  ceste  illustre  et  généreuse  plante  de 
Cosse,  dy  rnoy,  je  te  supplie,  si  c'est  l'honneur  et  le 
traictement  que  tu  luy  rends  à  tant  de  glorieux  fruicts 
qu'il  t'a  rendus  de  sa  valeur  et  fidélité,  et  au  plus  fort 
de  tes  affaires?  C'est,  je  t'assure,  un  si  déplorable  exem- 
ple, qu'il  n'aura  jamais  puissance  d'escliauffer  les  cœurs 
de  ceux  qui  viendront  après  luy  à  te  servir  et  à  t'ho- 
norer  avec  tant  de  peine  et  d'hazards  qu'il  a  faict,  et 
auquel,  pour  ce  faire,  les  jours  et  les  nuicts  luy  furent 
tousjours  autant  indifférentes  que  le  boire  et  le  man- 
ger parmy  les  choses  pressantes,  préférant  tousjours 
le  glorieux  labeur  au  paresseux;  ayant  aussi  le  cou- 
rage si  haut  eslevé  qu'il  eut  tousjours  à  mespris  l'ava- 
rice ,  les  passions  ,  les  flatteries  et  les  mesmes  ini- 
mitiez qui  estoient  hors  sa  coulpe.  Il  eut  le  cœur  si 
adonné  à  la  gloire  et  à  l'honneur  et  à  l'avancement 
de  l'Estat,  qu'il  ne  reposa  jamais  qu'il  n'eust  précé- 
demment demeslé  et  triomphé  des  affaires  militaires, 
tous  lesquels  ne  doivent  à  dire  vray  estre  jamais  remis 
au  lendemain.  Il  fut  tousjours,  par  une  chrestienne 
dévotion  et  par  pureté  de  conscience,  secourable  aux 
affligez  et  à  ses  propres  ennemis;  de  manière  qu'on 
peut  dire  qu'il  ne  pouvoit  recueillir  en  terre  les  fruicts 
de  ce  qui  avoit  ses  racines  plantées  au  ciel  ;  en  fin ,  tout 
ce  qu'il  a  emporté  de  ses  glorieux  labeurs  ,  c'a  esté 
l'assurance  qu'il  a  tousjours  eue  en  ce  bon  Dieu,  en 
espérance  que  la  divinité  seroit  celle  seule  qui  luy  ser- 
viroit  de  refuge  et  de  consolation  ,  et  que,   de  main 

en  main,  elle  le  conduiroit  à  la  béatitude  supernelle 
qu'elle  a  préparée  aux  âmes  sainctes  et  débonnaires, 
comme  vrayement  estoit  la  sienne ,  dequoy  on  pouvoit 
bien  dire  : 

Heureux  celuj  duquel  la  mort  de  la  gloire  est  suivie. 
Je  remarquay  tousjours  en  luy  chose  peu  commune  à 
beaucoup  d'autres,  c'est  que,  pour  prospérité  que  la 
fortune  apportast  à  sa  prudence  et  diligence ,  on  ne  le 
vit  jamais  enorgueillir  d'aucun  felice  succès,  ny  se 
donner  en  proye  à  l'adversité.  Son  esprit  fut  tousjours 
dressé  à  si  dextrement  et  conscient  ieusement  manier 
les  affaires,  que  le  Roy  ny  autres  en  peussent  avoir  ja- 
lousie ny  le  soupçon,  auquel  les  grands  affaires  sont 
assujetis,  ayant,  disoit  il ,  remarqué  de  longue -main 
que  la  valeur  secondée  du  bon-heur  imprimoit  quel- 
ques-fois des  frayeurs  et  des  craintes  qui  donnoient 
bien  souvent  argument  de  crainte  et  de  haine  aux 
princes;  que  pour  s'en  mettre  à  couvert,  comme  chacun 
devoit  essayer  de  faire,  il  n'y  avoit  rien  tel  que  de  dire, 
comme  il  avoit  tousjours  faict,  que  la  gloire  et  la  for- 
tune estoient  toutes  du  prince,  qui  se  servoit  de  ses 
mains  au  demeslement  des  armes  ;  que  ceste  modestie 
et  rétention  avoient  telle  puissance,  qu'elles  inviteroient 
tousjours  les  princes  débonnaires  à  plus  courageuse- 
ment aimer  et  recognoistre  les  services  qu'autrement 
ils  ne  feroient  jamais;  que  si ,  par  le  contraire  ,  ils  s'a- 
percevoient  tant  soit  peu  qu'on  se  veuille  eslever  ou 
esgarer  par  dessus  ce  qui  est  de  leur  dignité  et  de  leur 
authorité,  que  c'estoit  lors  qu'ils  se  serviront  du  foudre 
de  Jupiter  pour  nous  renverser  tout  à  fait  :  disoit  aussi 
qu'il  ne  falloit  jamais  recevoir  de  leurs  mains ,  ores 
que  magnanimes  et  liberalles,  ny  tous  les  biens  ny  tous 

les  honneurs  qu'ils  nous  vouloient  despartir  ;  car  tout 
aussi-tost  qu'ils  recognoissoient  qu'ils  avoient  trop  ou- 
vertement estendu  la  main  à  nostre  avancement ,  et 
qu'il  ne  leur  est  rien  demeuré  pour  augmenter  leurs 
grâces,  qu'alors  ils  commencent  à  nous  haïr;  estimans 
que  la  générosité  du  serviteur  en  demeureroit  offencée. 
C'est  aussi  de  là  qu'aucuns  ont  tenu  ceste  autre  posi- 
tion ,  à  sçavoir  :  qu'il  ne  falloit  jamais  rendre  à  son 
maistre  de  si  mémorables  services   que  sa  réputation 
particulière  de  luy  en  fust  tant  soit  peu  contrepoisée  ou 
surmontée  ;  que   de  là  succedoit  le  plus  souvent  que 
les  plus  grands  services  estoient  tousjours  les  plus  mal 
recognus  ;  dont  faict  foy  le  traictement  qu'Agesilaùs, 
roy  de  Lacedemone,  rendit  à  Lysander ,  autlieur  pre- 
mier de  son  avancement;  et  de  mesme  le  grand  Con- 
salve,  par  Ferdinand,  roy  de   Castille  et  d'Aragon  ; 
domp  Ferrand  de  Gonzague  par  Charles  cinquiesme, 
et  assez  d'autres  qui  reposent  en  Dieu,  comme  faict  ce 
bon  seigneur  de  Brissac,  en  son  temps  l'honneur  des 
armes  et  de  la  prudence  françoise. 

Et  à  dire  vray,  tous  ceux  qui  ont  le  maniement  des 
affaires  des  grands  rois  sont  presqu'ordinairement 
logez  sur  ceste  glorieuse  desmarche,  qu'ils  veulent, 
à  quelque  prix  que  ce  soit,  que  leurs  propos,  leurs 
opinions  et  leurs  discours  ,  soient  receus  pour  vrais 
oracles,  et  que  chacun  face  joug  soubs  l'authorité 
qu'ils  entreprennent  quelquesfois  inconsidérément,  et 
au  reculement  de  ceux  mesmes  qui  avoient  comman- 
dement devant  eux.  Et  à  la  vérité,  je  croy  que  l'une 
des  choses  qui  altéra  autant  l'esprit  du  mareschal,  ce 
fut  de  se  voir  privé,  par  les  menées  du  cardinal  de  Lor- 
raine, de  l'authorité  souveraine  que  le  Roy  luy  avoit 

destinée,  et  qui  fut  conférée  a  M.  de  Guise,  et  dont 
j'ay  bien  voulu  insérer  icy  l'ahsoulu  pouvoir  qui  luy  fust 
donne'  au  rabaissement  de  luy;  j'ay  pareillement,  pour 
une  claire  intelligence  du  succès  de  la  paix  et  des  dé- 
plorables restitutions  quelle  apporta,  inséré  icy  les 
patentes  concédées  à  M.  deSavoye  sur  le  faict  des  cinq 
places  retenues  en  Piedmont,  qui  demeurèrent  par  ce 
moyen  emprisonnées  dans  les  forces  et  dans  la  discré- 
tion de  ce  prince, au  vituperable  rabais  delà  réputation 
et  de  l'authorité  du  Roy  ,  et  de  la  grandeur  et  généro- 
sité françoise.  Et  à  la  vérité,  cest  acte  si  extraordinaire 
me  contrainct  de  dire  que  les  grands  roys  ne  doivent 
jamais  par  amitié ,  ny  par  quelqu'autre  prétexte  ou  oc- 
casion que  ce  soit,  demeurer  à  la  discrétion  ,  non  pas 
des  parens  et  des  voisins  seulement,  mais  des  propres 
enfans  ,  où  il  se  traicte  de  l'Estat,  entant  que  ceste 
jalouse  gloire  du  commandement,  et  celle  de  Futilité 
particulière  aussi,  sont  si  friands  morceaux ,  que  chacun 
les  veut  avaller,  et  delà  les  plus  sages  deviennent  assez 
souvent  fort  indiscrets,  et  de  l'indiscrétion  à  se  eslever 
contre  leurs  propres  princes  et  benefacteurs.  J.es^con- 
sequences  de  l'Estat  (  qui  sont  tousjours  fort  chatouil- 
leuses) ne  doivent  à  peine  jamais  cognoistre  que  bien 
à  poinct  personne,  ny  estre  aussi  enveloppées  de  su- 
jection  quelconque,  ains  demeurer  tousjours   si  libres 
que  la  puissance  et  le  commandement  du  prince  juste 
face  tousjours  trembler  tous  ces  petits  tiercelets  de 
princes  qui  s'ergottent  trop  souvent.  Je  diray  bien  d'a- 
vantage, qu'il  ne  se  trouva  jamais  que  les  Grecs,  les 
Romains,  les  Perses,  les  Assyriens  ny  autres  François 
que  ceux-cy,  ayent  jamais  assujettis  leur  Estât  et  leurs 
places  à  la  discrétion  de  celuy  mesme  qui  pretendoit 

qu'elles  luy  appartinssent,  comme  M.  de  Savoye  nous 
fit  bien  cognoistre  depuis,  et  lorsque  le  roy  Charles  IX 
se  trouva  travaillé  des  guerres  civiles  de  la  religion 
prétendue  reformée,  qui  donna  matière  à  ceste  indigne 
et  trop  mal  digérée  restitution  qui  en  fut  depuis  faicte, 
sans  avoir  toutes-fois  raison  de  ce  qu'il  usurpoit  sur  la 
Provence,  marquisat  de  Saluées,  et  succession  de  ma- 
dame la  régente.  Les  François  sont  presque  tousjours 
fort  heureux  en  leurs  conquestes,  mais  fort  negligens 
et  fort  inconsiderez  en  la  conservation  d'icelles  : 
toutes  ces  fautes  doivent  apprendre  à  la  postérité  à 
mieux  mesnager  leurs  affaires  que  ne  firent  pasceux-cy. 


Traie  té  de 


paix. 


Au  nom  de  Dieu  le  créateur ,  à  tous  ceux  qui  ces 
présentes  lettres  verront,  soit  notoire  qu'après  tant 
et  de  si  dures  guerres  dont  il  a  pieu  à  Dieu  jà  par  plu- 
sieurs fois  visiter  et  chaslier  les  peuples ,  î^aumes , 
pays,  estats  et  sujets,  estant  soubs  la  dition  et  obéis- 
sance de  très-hauts  ,  tres-excellens  et  tres-puissans 
princes  Henry  Ilfdece  nom,  roy  de  France  tres-chres- 
tien  ,  et  dom  Pbilippes ,  roy  des  Espagnes,  catholique, 
et  ceux  d'aucuns  de  leurs  amis  et  alliez,  dont  sont  sortis 
grands  dommages  et  inconveniens  au  pauvre  peuple 
de  tous  les  deux  costez,  que  chacun  sçait  et  cognoit 
tels,  que  finalement  sa  divine  bonté,  meuë  de  son  in- 
finie et  immense  miséricorde,  a  daigné  tourner  son 
œil  de  pitié  sur  ses  pauvres  créatures,  et  si  avant  tou- 
cher les  cœurs  de  ces  deux  grands  princes,  qu'il  les  a 
disposez  de  sa  saincte  grâce  de  trouver  les  moyens  de 

mettre  fin  aux  differens  et  débats,  motifs  et  occasion 
deladicte  guerre,  et  icelle  changer  en  une  finale,  en- 
tière ,  sincère  et  durable  paix  ,  avec  ferme  intention 
d'employer  le  fruict  d'icelle  à  restaurer  les  dommages 
sortis  de  ladicte  guerre  par  tous  moyens  à  eux  pos- 
sibles; principalement  à  l'augmentation  de  l'honneur 
de  Dieu,  accroissement  de  son  sainct  nom,  propaga- 
tion de  nostre  saincte  foy  et  religion,  repulsion  des 
ennemis  de  la  republique  chrestienne,  et  au  bien  com- 
mun, soulagement  et  repos  de  leurs  peuples  et  sujets. 
Et  pour  y  parvenir,  et  icelle  paix,  reconsiliation  et 
amitié  traicter,  conclurre  et  arrester,  ayant  iceux  prin- 
ces commis  et  députez,  c'est  à  sçavoir  :  de  la  part  dudit 
seigneur  roy  tres-chrestien  ,  illustres  princes  Charles, 
du  tiltrc  de  sainct  Apollinaire  de  la  saincte  Eglise  ro- 
maine, prestre,  cardinal  de  Lorraine,  archevesque  et 
duc  de  Reims,  premier  pair  de  France  et  légat  du 
sainct  Siège  apostolique;  Anne  de  Montmorancy , 
pair,  connestable  et  grand  maistre  de  France  ;  Jacques 
Dalbon  ,  sieur  de  Sainct  André,  marquis  de  Fronssac  et 
mareschal  de  France  ;  messire  Jean  de  Morvillier,  eves- 
que  d'Orléans,  conseiller  du  Roy  en  son  conseil  privé  ; 
et  Claude  de  l'Aubespine,  chevalier,  seigneur  de  Hau- 
teome,  aussi  conseiller  dudit  seigneur  roy  tres-chres- 
tien, son  secrétaire  d'Estat  et  de  ses  finances  ;  et  de 
celle  dudit  seigneur  roy  catholique,  illustres  princes 
et  seigneurs  don  Ferdinando  Alvarez  de  Toledo,  duc 
d'Alve,  grand  maistre  d'hostel  du  roy  catholique  ; 
messire  Guillaume  de  Nassau,  prince  d'Oranges;  et 
Rigomis  de  Silva  ,  conte  de  Melito,  sommelier  du 
corps  dudit  seigneur  roy;  et  messire  Antoine  Perenot, 
evesque  d'Arras,  tous  du  conseil  d'Estat  dudit  seigneur 

roy  catholique  ;  tous  garnis  de  pouvoirs  suffisans ,  qui 
seront  inserez  à  la  fin  des  présentes.  Lesquels,  en  la 
présence  de  très-haute  et  puissante  princesse  ma- 
dame Christine,  duchesse  de  Lorraine,  qui  a  long 
temps  travaillé  à  promouvoir  cestedite  reconsiliation 
entre  eux ,  et  de  très-haut  et  tres-puissant  prince 
Charles  de  Lorraine  son  fils,  ont,  en  vertu  deleursdits 
pouvoirs,  tant  de  la  part  desdits  seigneurs  rois  que  de 
messeigneurs  leurs  en  fans,  desquels  iceux  princesse  font 
forts,  et  traictant  pour  eux,  leurs  hoirs  et  successeurs  , 
faicts  ,  conclus  et  accordez  les  articles  qui  s'ensuyvent. 
Premièrement,  sans  déroger  toutes  fois  aucunement 
aux  traictez  precedens  faicts  entre  leurs  prédécesseurs, 
lesquels  demeureront  en  telle  force  et  vigueur  qu'ils 
estoyent  auparavant  les  guerres  commencées  entre 
l'empereur  Charles  V  et  le  roy  tres-chrestien  mo- 
derne, l'an  i55i,  et  continuées  despuis  entre  lesdits 
seigneurs  rois  tres-chrestien  et  catholique  ;  et  sans  au- 
cune altération  d'iceux,  sinon  entant  que,  par  ce  pré- 
sent traicté,  pourroit  estre  autrement  disposé;  est  con- 
venu et  accordé  que  doresnavant  entre  lesdits  seigneurs 
rois,  mesdits  seigneurs  leurs  enfans,  hoirs,  succes- 
seurs et  héritiers,  leurs  royaumes,  pays  et  sujects,  y 
aura  bonne,  seure,  ferme  et  stable  paix,  confédéra- 
tion et  perpétuelle  alliance  et  amitié;  s'entr'aimeront 
comme  frères,  procurans  de  tout  leur  pouvoir  le  bien  , 
honneur  et  réputation  l'un  de  l'autre,  et  esviteront,tant 
qu'ils  pourront  loyaument,  le  dommage  l'un  de  l'autre; 
ne  soutiendront  et  ne  favoriseront  personne  quelle 
qu'elle  soit  au  préjudice  de  l'autre,  et  dés  maintenant 
cesseront  toutes  hostillitez,  oubliant  toutes  choses  cy 
devant  mal  passées,  qui  demeureront  abolies  et  es- 

teinctes,  sans  que  jamais  ils  en  facent  ressentiment 
quelconque;  renonçans  par  ce  traicté  à  toutes  practi- 
ques  et  intelligences  qui  pourront,  en  quelque  sorte 
que  ce  soit,  redonder  au  préjudice  l'un  de  l'autre,  avec 
promesse  de  jamais  n'en  faire  ne  pourchasser  par  luy, 
qui  puisse  tourner  au  dommage  de  l'autre. 

Pour  le  singulier  désir  que  lesdits  deux  princes  ont 
tousjours  eu  au  bien  de  la  chrestienté,  et  y  voir  les 
choses  de  la  religion  s'y  maintenir  à  l'honneur  de 
Dieu  et  union  de  son  église  ;  meus  de  mesme  zèle  et 
sincère  volonté,  ont  accordé  qu'ils  procureront  et 
s'employeront  de  tout  leur  pouvoir  à  la  convocation 
et  célébration  d'un  sainct  concile  universel ,  tant  né- 
cessaire à  la  reformation  et  réduction  de  toute  l'église 
chrestienne  en  une  vraye  union  et  concorde;  et  estant 
faicte  ladite  convocation,  y  feront  trouver  les  prélats 
de  leurs  provinces.  Et  au  demeurant  y  employeront 
tous  autres  bons  offices  nécessaires  à  un  bien  tant  re- 
quis à  la  chrestienté. 

Et  par  le  moyen  de  cestedite  paix  et  estroite  ami- 
tié ,  les  sujets  des  deux  costez,  quels  qu'ils  soyent, 
pourront,  en  gardant  les  lois  et  coustumes  des  pays, 
aller,  venir,  demeurer,  fréquenter,  converser  et  re- 
tourner es  païs  l'un  de  l'autre  marchandement,  et 
comme  mieux  leur  semblera ,  tant  par  mer  que  par 
terre  et  eaux  douces,  traicter  et  converser  ensemble  ; 
et  seront  soustenus  et  defFendus  les  sujets  de  l'un  au 
pays  de  l'autre  comme  propres  sujets,  en  payant  rai- 
sonnablement les  droicts  en  tous  lieux  accoustumez  , 
et  autres  qui  par  Leurs  Majestez  et  les  successeurs 
d'icelles  seront  imposez  ;  ce  suspendant  toutes  lettres 
de  marque  et    représailles  qui   pourront  avoir  esté 

données  à  quelque  cause  que  ce  soit,  et  ne  s'en  don- 
neront d'oresnavant  aucunes  par  l'un  desdits  princes 
au  préjudice  des  sujets  de  l'autre,  sinon  contre  les  prin- 
cipaux delinquans,  leurs  biens  et  de  leurs  complices, 
et  ce  encores  seulement  en  cas  de  manifeste  déléga- 
tion de  justice,  de  laquelle  et  des  lettres  de  somma- 
tion et  réquisition  d'icelle,  ceux  qui  poursuivront 
lesdites  lettres  de  marque  et  représailles  devront 
faire  apparoir  en  la  forme  et  manière  que  de  droit 
est  requis. 

Les  villes  subjectes,  manans  et  habitans  des  contez 
de  Flandres  et  Arthois,  jouiront  des  privilèges,  fran- 
chises et  libertez  qui  leur  ont  esté  accordez  par  ledit 
seigneur  roy  tres-chrestien ,  et  ses  prédécesseurs  rois 
de  Fiance  ;  et  pareillement  les  villes,  manans,  habi- 
tans et  subjects  du  royaume  de  France,  jouiront  aussi 
des  privilèges,  franchises  et  libertez  qu'ils  ont  aux  païs 
bas  d'iceluy  seigneur  roy  catholique,  tout  ainsi  que 
un  chacun  d'eux  en  ont  deuëment  joiïy  et  usé,  et 
comme  ils  en  jouïssoyent  avant  la  rupture  de  ceste 
guerre  en  l'an  i55i. 

Et  retourneront  les  sujects  et  serviteurs  d'un  costé 
et  d'autre,  tant  ecclésiastiques  que  séculiers,  nonobs- 
tant qu'ils  ayent  servy  en  party  contraire ,  pleinement 
en  la  jouissance  de  tous  et  chacuns  leurs  biens,  im- 
meubles, rentes  perpétuelles,  viagères  et  à  rachapt, 
saisis  et  occupez  à  l'occasion  de  ceste  guerre,  pour  en 
jouyr  de  la  publication  de  cestedite  paix,  sans  rien 
quereller  toutesfois  ny  demander  des  fruicts  perceus 
dés  le  saisissement  desdits  biens  immeubles,  jusquesau 
jour  et  date  de  ce  présent  traicté,  ny  de  debtes  qui 
auront  esté  confisquées  avant  ledit  jour,  et  se  tiendra 

pour  bon  et  valable  le  repartement  qu'en  aura  faict  ou 
fera  le  prince  ,  son  lieutenant  ou  commis  rierela  juris- 
diction. 

Duquel  ledict  arrest  sera  faict,  et  ne  pourront  ja- 
mais les  créditeurs  de  telles  debtes,  ou  leurs  ayans 
cause  ,  estre  receus  à  en  faire  quelque  poursuite,  en 
quelque  manière  et  par  quelque  action  que  ce  soit, 
contre  ceux  ausquels  lesdits  dons  auront  esté  faits,  ny 
contre  ceux  qui ,  par  vertu  de  tels  dons  et  confiscation, 
les  auroient  payé  pour  quelque  cause  que  lesdicts 
debtes  puissent  estre,  nonobstant  quelques  lettres  obli- 
gatoires que  lesdits  créditeurs  en  puissent  avoir,  les- 
quelles, pour  l'effect  de  ladite  confiscation,  seront  et 
demeureront  par  ledit  traicté  cassées,  annullées  et 
sans  vigueur;  et  se  fera  ledit  retour  desdits  sujects  et 
serviteurs  d'un  costé  et  d'autre  à  leurs  biens  immeubles 
comme  dessus ,  nonobstant  toutes  donations  ,  con- 
cessions, déclarations  de  confiscations  et  commises, 
sentences  données  par  contumace ,  et  en  absence  des 
parties,  et  icelles  non  ouyes,  à  l'occasion  de  cestedite 
guerre  ,  comme  qu'il  soit  ;  remettant  iceux  sujects, 
quant  à  ce  plainement,  et  cessans  tous  empeschemens 
et  contredits,  aux  droits  qu'ils  avoyent  au  temps  de 
l'ouverture  de  ladite  guerre;  et  s'entend  le  contenu 
en  ce  présent  article ,  en  tous  lieux  et  endroicts  de  la 
subjection  desdits  seigneurs  rois  tres-chrestien  et  ca- 
tholique, sauf  quant  aux  foruscides  de  Naples,  Sicile 
et  duché  de  Milan,  lesquels  ne  seront  conprins  en  ce 
présent  traicté,  ny  jouiront  du  bénéfice  d'iceluy. 

Ceux  qui  auront  esté  pourveus  d'un  costé  et  d'autre 
des  bénéfices  estans  en  la  collation ,  présentation  ou 
autre  disposition  desdits  seigneurs  rois ,  et  personnes 

lays,  seront  et  demeureront  en  la  possession,  jouis- 
sance et  droicts  de  propriété  desdits  bénéfices,  comme 
bien  et  deuëment  pourveus  d'iceux. 

Le  Roy  dauphin  entrera  le  jour  de  la  publication 
de  ce  présent  traicté,  en  la  possession  de  la  seigneurie 
de  Crevecœur,  ses  appartenances  et  dépendances,  pour 
en  jouir  comme  il  faisoit  auparavant  la  guerre,  sans 
préjudice  toutesfois  du  droict  de  possession  et  de  pro- 
priété' prétendu  par  le  sieur  de  Crumughen,  héritier 
du  feu  seigneur  de  Beurres  dernier  decedé,  lequel  sera 
réintégré  aux  droicts  et  actions  qu'avoit  feu  messire 
Adolphe  de  Bourgogne  père,  et  ledict  feu  seigneur  de 
Beurres  fils,  ausdicts  chasteau,  terres  et  appartenances 
de  Crevecœur,  Herleux,  Rebilly ,  Sainct  Souplet  et 
chastellenie  de  Cambray,  et  que  les  commis  des-jà 
ayans  vaqué  à  l'instruction,  vuidange  et  décision  du 
procès  et  différent  ou  autres,  se  trouveront  au  premier 
jour  d'aoust,   en  ce  lieu  de  Chasteau    en  Cambresis 
pour  le  déterminer  ;  et,  s'ils  ne  s'en  peuvent  accorder, 
s'adjoindra  avec  eux  un  personnage  non  suspect,  qui 
sera  choisi  par  les  commis  à  la  pacification  sur  le  faict 
des  limites,  dont  en  ce  traicté  se  faict  mention;  et 
sera  tenu    ledit   commis    qui    s'adjoindra  jurer  aux 
sainctes  évangiles  de  Dieu,  de  bien  et  loyaument  en- 
tendre à  ladicte  décision,  et  sans  faveur  de  l'une  ou  de 
l'autre  des  parties.  Ayant  pieu  à  Dieu  appeler  à  soy 
la  roine très chrestienne  douairière,  madame  Eleonor 
dernièrement  decedée,  délaissant  l'infante  de  Portugal, 
madame  Marie,  sa  fille  unique,  ledict  seigneur  roy  tres- 
chrestien  traictera  bien  et  favorablement  ladicte  dame 
infante,  et  jouira  du  dot  que  ladicte  feu  Roine  avoit 
en  France  ,  sans  rien  innover,  et  tout  ainsi  que  ladicte 

dame  faisoit  a  l'heure  du  trespas;et  quant  à  ce  qui 
luy  peut  estre  deu  de  son  douaire  ou  supliment  d'i- 
celuy  jusques  au  jour  de  sondict  trespas,  luy  en  sera 
faite  telle  raison  qu'elle  aura  occasion  de  contente- 
ment, et,  au  demeurant,  aura  iceluy  seigneur  roy 
pour  recommandée  ladite  dame  infante  en  tous  les  af- 
faires et  procès  qu'elle  a  et  pourra  avoir  en  France, 
et  luy  fera,  sur  ce,  faire  et  administrer  bonne  et  prompte 
justice. 

En  faveur  et  contemplation  de  cestedite  paix,  et 
pour  donner  par  lesdits  seigneurs  rois  réciproque  con- 
tentement l'un  à  l'autre,  est  convenu  et  accordé  qu'ils 
rendront  et  restitueront  realement  et  de  fait,  c'est  à 
sçavoir  :  ledit  seigneur  roy  d'Espagne  audit  seigneur 
roy  de  France  les  villes,  places  et  chasteaux  de 
Sainct-Quentin,  le  Chastellet  et  leurs  appartenances 
et  dépendances,  ensemble  tous  les  autres  chasteaux  , 
lieux,  bourgs,  forts  et  villages  à  luy  et  ses  sujets  ap- 
partenans,  en  quelque  lieu  qu'ils  soyent  situez  et  assis, 
par  luy,  ses  sujets  et  serviteurs,  occupez  sur  ledit  sei- 
gneur roy  de  France  et  sesdits  sujets  et  serviteurs ,  et 
dont  ils  jouissoient  auparavant  les  dernières  guerres 
qui  ont  eu  cours  dés  et  despuis  l'an  1 55 1.  Et  ledit 
seigneur  roy  de  France  restituera  audit  seigneur  roi 
d'Espagne  les  places,  villes  et  chasteaux  de  Thion- 
ville,  Mariembourg,  Yvoy,  Damvilliers  et  Montmedy, 
leurs  appartenances  et  dépendances,  et  généralement 
tous  les  autres  chasteaux,  lieux, bourgs,  forts  et  places, 
par  luy  et  ses  sujets  et  serviteurs  aussi  occupez  sur  ledit 
roy  d'Espagne  et  ses  sujets  et  serviteurs  dés  et  despuis 
le  temps  dessusdict,  sans  rien  en  reserver  d'un  costé  ni 
d'antre,  pour  retourner  par  lesdits  seigneurs  rois,  et 

leursdits  sujects  respectivement,  en  la  possession  des 
choses  occupées,  et  jouir  de  tous  les  droicts  qu'ils 
avoyent  auparavant  lesdites  guerres;  et  neantmoins, 
pourra  chacun  desdits  princes  faire  oster  et  enlever 
desdites  places  qu'ils  rendront,  comme  dit  est,  l'ar- 
tillerie, poudre,  boulets,  armes,  vivres  et  autres  mu- 
nitions qui  se  trouveront  esdites  places  au  temps  de 
ladite  restitution,  laquelle  se  fera  en  Testât  auquel 
elles  sont  présentement,  sans  rien  desmolir  de  la  for- 
tification, ny  aucunement  les  affaiblir,  en  quelque 
sorte  que  ce  soit  :  le  tout  de  bonne  foy ,  et  comme  il 
appartient  à  prince  d'honneur. 

Et  pource  que  lors  que  la  ville  de  Therouenne  fut 
prinse  sur  ledit  seigneur  roy  de  France,  elle  fut  ruinée 
et  desmolie,  au  moyen  de  quoy  il  ne  sera  possible  au- 
dit seigneur  roy  d'Espagne  de  la  restituer  en  Testât 
qu'elle  estoit,  a  esté  convenu  et  accordé  par  lesdits 
seigneurs  députez,  que  le  lieu  et  territoire  où  estoit 
assis  ladite  ville,  ensemble  ce  qui  en  dépend,  et  dont 
ledit  seigneur  roy  de  France  estoit  en  possession  avant 
le  commencement  de  ces  guerres,  sera  remis  et  res- 
titué en  son  obéissance,  pour  en  jouyr  et  disposer  par 
luy,  ses  hoirs  et  successeurs  et  ayans  cause,  à  tous- 
jours  perpétuellement,  tout  et  ainsi  qu'il  souloit  faire 
auparavant  cesdites  dernières  guerres;  et  neantmoins 
sera  loisible  audit  seigneur  roy  tres-chrestien,  attendu 
ladite  démolition, faire  ruiner  et  desmolir  la  fortifica- 
tion, closture  et  murailles  de  la  ville  d'Yvoy,  avant 
que  d'en  faire  restitution,  laquelle  ville  ledit  seigneur 
roy  catholique  ne  pourra  retourner  à  fortifier,  comme 
aussi  ne  pourra  ledit  seigneur  roy  tres-chrestien  faire 
aucun  fort  au  pourpris  dudit  Therouenne. 

Et   pouiautant   qu'estant  ladite  ville  et   église  de 
Tlierouenne,  ainsi  que  dit  est,  du  tout  ruinée  et  dé- 
molie, le  service  divin  n'y  peut  estre  célébré  comme 
il  appartient  ;  aussi  que  ja  dés  long  temps  Ton  a  pro- 
curé la  division  de  l'evesché,  chapitre  et  diocèse  de 
Tlierouenne,  il  a  esté  convenu  et  accordé  entre  les 
députés  desdicts  deux  princes,   en  vertu  de   leurdict 
pouvoir,  que  l'on  députera  pour  le  premier  du  mois 
de  juin  prochain,  de  chacun  costé  d'iceux,  deux  com- 
missaires à  ce  cognoissans,  lesquels  avecques  l'inter- 
vention de  celuy  que  députera  l'archevesque  de  Reims 
métropolitain,  se  trouveront  tous  ensemble  ledict  jour 
à  Ayre,  comme  lieu  plus  commode  à  cest  effect;  et  là 
s'accorderont  par  ensemble  du  moyen  qu'ils  devront 
tenir  pour  faire  égal  repartement  et  division  de  toute 
la  renie  de  la  table,  tant  exemplaire  que  capitulaire, 
et  generallement  de  tous  les  biens  et  revenus  apparte- 
nans  à  l'evesché,  chapitre  et  église  dudict  Tlierouenne, 
où  qu'ils  soyent  assis,  et  desdignitez,  offices,  prében- 
des et  autres  benifices  des  droicts  tant  de  collation 
qu'autres,  et  aussi  de  tout  le  diocèse,  pour  attribuer 
la  moitié  à  l'evesché  qui  s'érigera  es  païs  du  roy  très- 
chrestien,  soit  à  Boulogne  ou  ailleurs  où  bon  luy  sem- 
blera, et  l'autre   moitié  à   l'evesché    qui  s'érigera  à 
Sainct-Omer  ou  autre  ville  es  pays  du  roy  Catholique 
que  bon  luy  semblera  aussi;  et  porteront  les  uns  et 
les  autres  la  moitié  des  charges,  suivant  la  division  que 
lesdicts  commissaires  en  feront;  et  supplieront  lesdits 
seigneurs  Roisànostre  sainct  père  le  Pape,  et  luy  feront 
commune  instance  d'approuver  ladicte  division,  et  de 
faire  l'érection  des  deux  eveschez  au  lieu  d'une  pour 
le  service  de  Dieu,  et  plus  grand  bénéfice  du  diocèse. 
3o.  29 

Aussi  se  rendra  la  ville  de  Ionyve  à  M.  du  Liège, 
ses  appartenances  et  dépendances ,  et  generallement 
toul    ce   qui  présentement    s'occupe   par  ledict   sei- 
gneur roy  tres-chrestien,ou  par  gens  tenans  sonparty; 
(Je  ce  que  devant  le  commencement  de  ceste  présente 
guerre  possedoit  l'evesque,  chapitre,  église  et  pays  de 
Liège,  et  spécialement  le  chasteau  de  Bouillon  ,  sans 
rien  en  reserver,  plainement,  de  bonne  foy,  en  Testât 
qu'il  se  trouve,  sans  y  rien  démolir;  y  délaissant  l'ar- 
tillerie trouvée  dedans  au  temps  de  l'occupation  der- 
nière, à  sçavoir  celle  qui  se  trouve  encores  présente- 
ment,   et   retirant,  si   bon  luy  semble  ,   toute  autre 
artillerie  qui  depuis  l'occupation  y  a  esté  mise,  avec 
les  poudres,  munitions  et  vivres;  et  ce,  sans  préjudice 
du  droict  que  le  sieur  de  Sedam,  et  ceux  de  la  maison 
de  La  Marche  y  peuvent  prétendre;  ains,  se  faisan  tla- 
dicte  restitution,  leur  sont  réservées  leurs  exceptions, 
pour,  par  voye  de  justice,  s'en  pouvoir  servir  respecti- 
vement les  uns  et  les  autres,  et  non  autrement.   Et 
pour  vuider  plus  brièvement  lesdicts  differens  qui  sont 
entre  ledict  evesque,  chapitre  et  communauté  de  Liège, 
et  lesdicts  sieurs  de  Sedam,  se  choisiront  deux  arbitres, 
l'un  par  lesdits  seigneurs  evesque,  chapitre  et  commu- 
nauté de  Liège,  et  l'autre  par  ledict  sieur  de  Sedam  ; 
lesquels  se  dénommeront  par  les  parties  dans  deux  mois 
pour  se  trouver  en  la  ville  de  Cambray  le  premier  de 
septembre,  où  sommairement,  et  de  plain  et  au  plustost 
que  faire  se  pourra,  ils  vuideront  lesdicts  differens,  et 
tous  autres  que  lesdicts  seigneurs  de  Sedam  ont  et  peu- 
vent avoir  à  Tencontre  du  corps  et  communauté  de  la- 
dicte ville;  et  pourceque  madame  la  contesse  de  Brenne 
et  ses  cohéritiers  prétendent  plusieurs  choses   à   l'en- 


UE    DUVILL.UIS.     [lfi()0]  Zj.5  I 

contre  du  corps  de  ladicte  communauté  de  Liège,  est 
aussi  accordé  que  les  mesmes  arbitres  auront  pouvoir 
et  charge  de  composer  et  vuider  lesdicts  diiïerens  d'en- 
tre eux. 

Hesdin  et  le  bailliage,  avecques  toutes  ses  apparte- 
nances et  dépendances,  demeurera  audict  seigneur  roy 
catholique,  entièrement  en  la  mesme  forme  et  ma- 
nière que  ses  prédécesseurs  le  possedoient  avant  qu'il 
fut  occupé  parle  feu  roy  François,  sans  contredict  quel- 
conque, et  n'y  pourra  ledict  roy  tres-chrestien,  ses  hoirs, 
successeurs  et  ayans  cause,  quereller  aucune  chose. 

Et  pour  mieux    terminer   les    occasions   de   toutes 
querelles   pour  l'abbaye  et  monastère  de  Sainct  Jean 
au    Mont  ,  les  princes  pourront  choisir  quatre   per- 
sonnes arbitres  pour  le  procès  par  eux  instruict,  et 
mesmes  prins  un  superarbitre  en  cas  de  discord;  e\j 
vuider  au  proffit  de  celles  des   parties  prelendans  à 
l'abbaye  qu'il  appartiendra;   et   durant  la  discution 
dudict  procès,  celuy  qui  est  dénommé  par  ledict  sei- 
gneur roy  tres-chrestien    jouira  des  biens  situez   en 
France,  et  celuy  nommé  par  ledict  seigneur  roy  ca- 
tholique jouira  des  biens  estans  en  ses  pays;  et  moyen- 
nant cela  main  sera  levée  par  ledict  seigneur  roy  tres- 
chrestien  des  biens  appartenans  aux  abbayes  de  Sainct 
Vaast  d'Arras,  et  Sainct  Berthin,  et  Arrouaige,  saisis 
par  représailles,  esquels  ils  reviendront  du  jour  de  la 
publication  de  cestedicte  paix.  Ft  au  regard  des  choses 
qui,  dés  le  traicté  de  Crepy,  auparavant  la  guerre,  se 
prétendent  estre  faictes  d'un  costé  et  d'autre,  au  pré- 
judice l'un  de  l'autre,  et  contre  les  traictez,  et  d'avan- 
tage les  differens  qui  ont  esté  cy  devant  mis  en  avant 
entre  lesdicts  seigneurs  princes,   tant  sur  les  limites 

qu'autres,  lesquels  avant  la  rupture  de  la  guerre  n'ont 
estévuidez,  et  dont  l'éclaircissement  ne  sera  pris  par 
ce  présent  traicté,  se  remettront  à  la  décision  des  mi- 
nistres, qui  des  deux  parts  s'assembleront,  avecques 
pouvoir  suffisant  pour  communiquer  et  vuidericeux, 
en  ce  lieu  du  chasteau  en  Cambresis  le  premier  de 
septembre  prochain  ;  bien  entendu  toutesfois  que, 
pendant  que  lesdits  différents  se  vuideront  par  les- 
dits  députez  d'un  costez  et  d'autre,  toutes  choses  non 
vuidées  demeureront  au  mesme  estât  que  elles  estoient 
avant  la  rupture  de  la  guerre,  l'an  1 55 1 ,  et  seront  chas- 
tiez  sévèrement  ceux  qui  d'un  costé  ou  d'autre  feront 
aucune  nouvelletë. 

La  dame  de  Touteville  reprendra  le  conté  de  Sainct 
Paul  dudict  seigneur  roy  catholique,  pour  en  joiïir  et 
posséder  comme  ses  prédécesseurs  en  ont  joiïy  et  pos- 
sédé avant  la  guerre,  et  spécialement  comme  ils  en 
joiïissoyent    avant    l'eschange   faict   dudict   conté   de 
Sainct  Paul  avecques  celuy  de  Mont-Fort,  l'an  1 536; 
et  ce,  nonobstant  tout   ce  qui  depuis  pourroit  estre 
advenu  au  contraire;  et  quant  au   droict  de  reprise 
que   ledict   seigneur    roy  tres-chrestien  prétend  luy 
appartenir  ,   ses    actions  luy    demeurent    réservées  , 
comme  aussi  auclict  seigneur  roy  catholique  les  sien- 
nes, pour  s'en  servir  chacun  au  soustenement  de  leur 
prétendu  respectivement;  et,  pour  en  cognoistre,  se  dé- 
puteront dedans  six  mois  deux  commis  d'un  chacun 
costé  desdicts  princes,  avecques  pouvoir  suffisant,  aus- 
quels  iceux  princes  se  submettront  pour  oûir  ce  que 
de  la  part  de  l'un  et  de  l'autre  l'on  voudra  proposer 
et  prétendre,  les  fondemens  et  allégations  des  parties, 
instruire  le  procès  sur  ce,  et  le  vuider  s'ils  peuvent;  et 

sinon,  que  dedans  un  an  après  le  procès  instruict,  les- 
dicts  seigneurs  princes  s'accorderont  d'un  superarbi- 
tre, qui  se  choisira  en  la  manière  qui  a  esté  entre  les 
députez  pour  parlé,  à  sçavoir,  que  chacun  desdicts 
princes  nommera ,  dix  ou  douze  princes  ou  potentats 
qui  ne  soyent  leurs  sujects,  ny  trop  évidemment  sus- 
pects à  l'autre,  pour  en  choisir  un  de  ceux  esquels 
ils  rencontreront,  et  faire  ceste  nomination  si  souvent, 
qu'ils  rencontrent  sur  quelque  personnage  nommé 
de  deux  costez;  lequel  superarbitre  ait  toute  aucto- 
rité  pour,  avecques  les  dessusdicts  à  pluralité  de  voix  , 
le  décider;  et  pendant  ledict  procès,  les  parties  demeu- 
reront es  droicts,  et  en  la  mesme  possession  en  la- 
quelle icelles  sont  dés  le  dernier  traicté  de  Crespy  , 
jusques  à  la  rupture  de  guerre,  l'an  i55i,  sans  rien 
innover  d'un  costé  ny  d'autre.  Bien  entendu  que  le- 
dict seigneur  roy  catholique  ne  se  pourra  servir  par 
devant  lesdicts  commis,  de  la  reprise  que  ladicte  dame 
de  Touteville  fera  en  vertu  de  ce  présent  article,  ny 
le  roy  tres-chrestien  d'autre  quelconque  que  ladicte 
dame  luy  puisse  avoir  faiçtj  et  si  sera  tenue  en  sur- 
ceance  ladicte  dame,  faisant  la  repiinse  avant  dicte 
quant  au  payement  des  droicts  seigneuriaux  et  de  re- 
lief, jusques  à  ce,  le  différent  vuidé,  l'on  voye  s'ils  se- 
ront deuz  ou  non. 

Ledict  seigneur  roy  d'Kspagne  rentrera  en  la  jouis- 
sance et  possession  du  conté  de  Charrolois,  pour  en 
jouir  et  ses  successeurs,  plainement  et  paisiblement, 
et  le  tenir  soubs  la  souveraineté  dudict  seigneur  roy 
daFrance.  Et  pourtant  qu'il  y  a  aucunes  terres  tenues 
en  surceance  entre  le  conté  de  Bouigongne  et  les 
terres  à  présent  possédées  dudict  seigneur  roy  tres- 

chrestien,  qui,  pour  non  recognoistre  l'un  costé  ou 
rautre,sont  cause  el  occasion  de  grands  maux,  tant 
pour  le  refuge  qu'y  prennent  les  mal-faicteurs  que  au- 
tres raisons,  Ton  a  convenu  et  accordé  de  la  part  des- 
dicts  seigneurs  rois  tres-chrestien  et  catholique,  se 
députeront  commis  des  deux  costez  briefvement;  les- 
quels, se  trouvant  sur  les  lieux  et  visitant  iceux,  feront, 
de  commun  consentement,  les  parties  ouyes  qui  y 
peuvent  avoir  interest ,  esgal  département  desdictes 
terres  de  surceance,  pour  metlre  la  moitié  d'icelles 
plus  proches  et  à  propos  en  l'obéissance  dudict  sei- 
gneur roy  tres-chrestien,  et  l'autre  moitié  plus  voi- 
sine au  conté  de  Bourgongne,  soubs  l'obéissance  du- 
dict seigneur  roy  catholique  en  son  conté  de  Bour- 
gongne,  sans  toutes-fois  aucune  chose  déterminer,  si- 
non après  avoir  entendu  l'intention  desdicts  princes , 
et  par  leur  ordonnance;  lesquels  commis  communi- 
queront aussi  sur  ce  que  ceux  du  conté  de  Bourgon- 
gne  prétendent  devoir  jouir  de  l'exemption  des  ga- 
belles et  impositions  foraines,  qui  se  lèvent  au  duché 
de  Bourgongne  ,  comme  ceux  dudict  duché  ne  le 
payent  audict  conté,  sans  aussi  aucune  chose  en  or- 
donner ne  décider,  sinon  par  commandement  desdicts 


seigneurs  rois. 


Et  se  restituera  au  duc  de  Mantouë  entièrement  le 
marquisat  de  Montferrat,  sans  rien  réserver  ny  dé- 
tenir d'iceluy,  de  ce  que  lesdicts  seigneurs  rois  tres- 
chrestien  et  catholique,  ou  qui  que  ce  soit  de  leur 
costé,  en  occupent  présentement,  demeurant  en  son 
entier  audict  duc  le  droict  et  action  qu'il  a  en  iceluy  , 
ses  apai  tenances  et  dépendances,  sans  préjudice  tou- 
tes-fois des  exceptions   ou  actions  qu'autres  y  pour- 

royenl    avoir,  lesquelles  par  qui  que   ce   soit  ne  se 
pourront  poursuivre  que  par  voye  de  justice,  et  non 
par  la  force,  en  retirans  par  eux  toutesfois  l'artillerie , 
vivres,  munitions  qui  seront  ésdictes  places,  autres 
que  celles  qui  se  pouri oient   trouver  appartenir  aus- 
dicts  seigneurs  marquis  de  Montferrat.  Et  pourront 
aussi ,  si  bon  leur  semble,  lesdicts  seigneurs  rois,  de- 
mollir  et  abbattre  les  fortifications  qu'ils  y  ont  faictes, 
promettans  lesdicts  seigneurs  rois,    et  chacun   d'eux 
respectivement,  que,  à  l'advenir,  ils  ne  mettront  au- 
dict    pays  de   Montferrat  aucunes   gens    de   guerre  , 
ne  s'aideront  des  places,  molesteront,  ne  travaille- 
ront les  sujets  dudict  pays,  ains  les  laisseront  vivre 
paisiblement,  sans  aucune  chose  entreprendre,  n'atten- 
ter en  *celuy  pais,  en  quelque  manière  que  ce  soit. 
Et  d'avantage,  afin  que  les  sujets  dudict  Montferrat, 
et  par  spécial  les  manans  et  habitans  de  la  ville  de  Casai, 
ne  puissent  estre    molestez  ne  travaillez   pour    avoir 
servy  l'un  ou  l'autre  party,  et  obey  à  ce  qui  leur  a  esté 
commandé  durant  le  temps  qu'ils  ont  esté  soubs  la 
puissance  de  l'un  ou  l'autre   desdicts  seigneurs  rois, 
est  accordé  que  ladicte  dame  et  seigneur  marquis,  en 
leur  faisant  ladicte  restitution,  remettront  et  pardon- 
neront, par  expresse  déclaration  et  serment,  à  tous  les 
sujets,  manans  et  habitans  dudict  marquisat  de  Mont- 
ferrat, et  nommément  à  ceux  de  ladicte  ville  de  Casai, 
toute  désobéissance,  offence  et  contravention  que  la- 
dicte dame  marquise  et  seigneur  duc  de  Mantouë  pour- 
roient  prétendre  à  l'encontre  d'eux,  pour  avoir  obey, 
suivy  et  servy  lesdictes  deux  Majestez  respectivement, 
leurs  lieutenanset  officiers,  sans  que  pour  ce  on  les  puisse 
poursuivre,  punir,  molester,  ny  travailler  en  quelque 

manière  que  ce  soit,  rien  leur  en  imputer  ny  repro- 
cher à  eux  ny  aux  leurs  à  l'advenir,  ains  les  laisseront 
vivre  en  paix  et  repos,  et  en  jouir  dé  leurs  biens  sans 
aucun  empeschement;  et  de  ce  que  dessus  bailleront 
leurs  lettres  patentes  en  bonne  et  vallable  forme,  et 
sans  que  Ton  leur  en  puisse  aucunement  demander 
des  droicts,  devoirs,  revenus,  cens,  rentes  et  autres 
contributions,  esquels  ils  seroient  demeurez  redevables 
envers  ledict  duc  jusques  au  jour  de  ce  présent  traicté, 
dont  ils  demeurent  quictes  et  deschargez. 

Aussi  se  départira  ledict  seigneur  roy  tres-chrestien 
de  la  ville  de  Valence,  qui  est  du  duché  de  Milan, 
laquelle  sera  remise  es  mains  dudict  seigneur  roy 
catholique ,  en  Testât  auquel  présentement  elle  se 
trouve,  et  sans  y  rien  démolir,  le  tout  de  borîne  foy; 
retirant  ledict  seigneur  roy  tres-chrestien  préalable- 
ment l'artillerie,  les  munitions  et  vivres,  et  le  mesme 
fera-il  de  tout  ce  que,  devant  la  publication  de  ce  pré- 
sent traicté,  il  pourroit  avoir  occupé  sur  les  pays  pos- 
sédez par  Sa  Majesté  catholique  :  comme  aussi  se  fera 
de  la  part  dudict  seigneur  roy  catholique ,  de  tout  ce 
qui  pourroit  avoir  esté  occupé,  jusques  au  jour  de  la- 
dicte  publication,  en  tous  autres  Estats  dudict  seigneur 
roy  tres-chrestien. 

Ledict  seigneur  roy  tres-chrestien  recevra  en  faveur 
de  ceste  dicte  paix,  et  pour  p>lus  grand  repos  de  la  chres- 
tienté,  les  Genevois  en  sa  bonne  grâce  et  amitié,  ou- 
bliant toutes  causes  de  resentiment  qu'il  pourroit  avoir 
à  l'encontre  d'eux;  et  en  ceste  considération  leur  resti- 
tuera toutes  les  places  que  présentement  il  tient  en 
l'isle  de  Corsegue,  et  y  ont  esté  par  luy  occupées, 
détenues  et  fortifiées  depuis  la  dernière  guerre,  en 

Testât  qu'elles  sont,  sans  rien  démolir,  retirant  préala- 
blement les  gens  de  guerre,  munitions  et  vivres  qu'il 
a  esdites  places  ;  bien  entendu  que  doresnavant  lesdits 
Genevois  tiendront  le  respect  qu'ils  doivent  audit  sei- 
gneur roy  tres-clirestien ,  vivans  en  bonne  amitié  tant 
avecques  lsy  qu'avecques  ses  sujects  ;  et  pourront 
respectivement,  tant  ceux  dudict  seigneur  roy  tres- 
chrestien  que  d'eux ,  hanter  et  converser  librement 
et  marchandement  les  uns  avecques  les  autres,  non 
toutes-fois  à  main  forte  ne  port  d'armes  qui  puisse 
donner  ombre  ne  soupçon,  es  ports  et  pays  les  uns 
avecques  les  autres,  où  ils  seront  favorablement  traic- 
tez  en  la  sorte  et  manière  que  propres  sujects  pour- 
roient  estre  ;  à  la  charge  aussi  que  lesdicts  Genevois  ne 
pourront  directement  ne  indirectement  user  de  res- 
sentiment quelconque  à  l'encontre  de  leursdicts  sujets 
soit  de  ladicte  isle  de  Corsegue  ou  autres,  à  l'occasion 
du  service  que,  comme  qu'il  soit,  ils  peuvent  avoir  faict 
audict  seigneur  roy  tres-chrestien ,  et  à  ceux  de  son 
costé,  en  ceste  dicte  guerre,  ou  pour  avoir  suivy  son 
party,  ains  en  demeureront  absous  et  quictes,  et  joui- 
ront paisiblement  de  tous  et  chacuns  leurs  biens,  sans 
que,  par  voye  de  justice  ou  autrement,  on  leur  puisse 
demander  aucune  chose  ne  aucunement  pour  ce  les 
inquiéter;  et  seront  tenus  iceux  Genevois,  s'ils  veu- 
lent jouir  du  bénéfice  de  ce  que  dessus  est  disposé  en 
leur  faveur  par  ce  traicté ,  bailler  ratification  conte- 
nant expresse  obligation  d'observer  inviolablement  le 
contenu. 

A  esté  conclud  et  arresté  aussi  par  cedict  traicté 
que  ledict  seigneur  roy  tres-chrestien  retirera  tous  les 
gens  de  guerre,  de  quelque  nation  qu'ils  soient,  qu'il 

a  dedans  la  ville  de  Montalcin,  et  autres  places  de  Ge- 
nevois et  de  Toscane,  et  se  despartira  et  désistera  de 
tous  droicts  qu'il  peut  prétendre  esdictes  villes  et  pays, 
en  quelque  manière  que  ce  soit,  en  retirant  préala- 
blement l'artillerie,  armes,  vivres  et  toutes  autres  mu- 
nitions qui  y  sont.  Est  aussi  convenu  et  accorde'  que 
tous  gentilshommes  siennois  et  autres  sujets  dudict 
Estât,  qui  se  détermineront  à  se  sousmettre  au  magis- 
trat estably  au  gouvernement  de  la  republique  de 
Sienne,  y  seront  receus,  et  leur  sera  pardonné  tout 
ce  que  l'on  pourroit  prétendre  à  rencontre  d'eux  pour 
s'estre  retirez  au<iict  Montalcin  et  ailleurs,  sans  qu'à 
ceste  occasion  ,  ne  pour  avoir  prins  les  armes  en  ceste 
présente  guerre  contre  qui  que  ce  soit,  ou  pour  avoir 
suivy  le  party  dudict  seigneur  roy  tres-chrestien,  on 
les  puisse  travailler,  ne  endommager  en  corps  et  biens 
ou  autrement,  en  façon  quelconque  ;  et  si  7  pour  raison 
de  ce,  leursdicts  biens  avoient  esté  pris  et  saisis,  leur 
seront  rendus  et  restituez  pour  en  jouir  plainement  et 
paisiblement.  Et  pour  l'accomplissement  et  seureté 
de  ce  que  dessus,  le  duc  de  Florence  sera  tenu  de 
ratiffier  le  contenu  dedans  ledict  temps,  et  en  bailler 
ses  lettres  patentes  en  bonne  et  valable  forme;  et  de 
mesme  sera  pardonné  à  tous  ceux  qui  en  Toscane  au- 
ront en  ceste  guerre  suivy  le  party  de  feu  l'Empereur, 
père  dudict  seigneur  roy  catholique  ,  le  sien  ou  dudict 
duc  de  Florence,  et  seront  remis  en  tous  les  biens  des- 
quels ils  auront  esté  dejettez  durant  cette  guerre  et  à 
l'occasion  d'icelle  :  le  tout  de  bonne  foy,  ni  seront  à 
cette  cause  inquiétez  en  corps  ny  en  biens,  en  façon 
quelconque 

Et  pour  plus  grande  confirmation  de  ceste  paix  et 

rendre  l'amitié,  union  et  confédération  plus  ferme  el 
indissoluble,  les  députez  avant dicts,  en  veitu  de  leurs 
dicts  pouvoirs  au  nom  desdicts  princes,  et  se  faisans 
forts  les  députez  dudict  seigneur  roy  très  chrestien, 
de  madame  Elizabetli,  fille  aisne'e  dudict  seigneur 
roy  très  chrestien,  au  nom  d'iceluy,  ont  traictë  et  ac- 
corde mariage,  qui  se  fera,  par  procureur,  par  pa- 
roles, de  présent,  incontinant  et  au  plustost  que  faire 
se  pourra,  d'entre  ledict  seigneur  roy  catholique  et 
ladicte  dame  Elizabeth,  en  la  forme,  et  en  ensuivant 
les  constitutions  et  ordonnances  de  nostie  mère  saincte 
Eglise. 

Et  sera  ladicte  dame  conduicte  et  rendue  aux  frais 
dudict  seigneur  roy  très  -  chrestien ,  accompagnée  et 
traictée,  comme  il  convient  à  dame  de  telle  qualité'  et 
alliance  qu'elle  prend,  jusques  aux  frontières  des 
royaumes  d'Espagne  ,  dudict  seigneur  roy  catholique, 
ou  de  celles  des  pays  d'embas,  au  choix  dudit  seigneur 
roy  catholique,  laquelle  il  fera  recevoir  en  l'un  ou  en 
l'autre  desdicts  pays  honnorablement,  et  la  traictera 
comme  requiert  sadicte  qualité,  et  appartient  à  dame 
de  si  haute  maison  et  parentage;  et  aura,  ladicte  dame, 
en  dot,  quatre  cens  mille  escus  sols  pour  tous  droicts 
paternels  et  maternels,  laquelle  somme  sera  payée  à 
qui  ledict  seigneur  roy  catholique  députera  pour  la 
recevoir ,  à  sçavoir  :  le  tiers  au  temps  de  la  consom- 
mation du  mariage,  l'autre  tiers  au  bout  de  l'an  du 
jour  de  ladicte  consommation  ,  et  l'autre  tiers  six  mois 
après,  de  manière  que  le  payement  entier  de  ladicte 
somme  de  quatre  cens  mille  escus  se  fera  en  dedans 
les  dixhuict  mois,  aux  termes  et  par  les  portions  cy  des- 
sus spécifiées,    et  ce   en  la  ville  d'Anvers,  comptant 

chacun  desdicts  escus  sols  au  prix  de  quatre  vingts  gros, 
monnoye  de  Flandres ,  chacune  pièce ,  etsera  ledict  dot 
assigné  à  la  mesure  qu'il  se  recevra  bien  et  convena- 
blement sur  bons  et  suffisans  assignaux,  au  raison- 
nable contentement  et  satisfaction  des  ministres  dudict 
seigneur  roy  1res  chrestien  qui,  à  cest  effect,  se  pour- 
ront députer.  Bien  entendu  que  ladicte  assignation  se 
fera  si  avant  qu'elle  se  contente  de  l'hypothèque  sur 
villes  et  places  pour  seureté  de  ses  deniers,  sans  jouir 
des  assignaux  par  ses  mains  au  denier  quatorze,  et  si 
elle  en  veut  jouir  par  ses  mains,  au  denier  dix-huict, 
au  choix  et  option  de  ladicte  dame. 

Et  ne  pourra  ladicte  Elizabeth  prétendre,  avoir, 
quereller  ny  demander  autre  chose  quelconque  es 
biens,  hoirie  et  succession  dudict  seigneur  roy  tres- 
chrestien  son  père,  ny  de  la  roine  sa  mère,  à  quoy 
dés  maintenant  elle  renonce  expressément,  et  si  en 
baillera,  le  lendemain  de  la  solemnisation  et  consom- 
mation dudict  mariage,  bonne  et  vallable  renonciation 
et  quictance  au  proffit  dudict  seigneur  roy  tres-chres- 
tien ,  et  des  siens.  Et  pour  ce  faire,  sera  suffisamment 
et  expressément  auctorisée  par  ledict  seigneur  catho- 
lique, son  futur  espoux  et  mary ,  sauf  toutes-fois  et 
reserve  tant  seulement  à  ladicte  dame  Elizabeth  les 
escheuttes  et  successions  collateralles. 

Et  si  sera,  ladicte  dame  Elizabeth,  joyellée  par  le- 
dict seigneur  roy  catholique,  son  futur  espoux,  jusques 
à  la  somme  de  cinquante  mil  escus,  qui  sortiront  na- 
ture d'héritage,  comme  aussi  feront  les  autres  bagues 
et  joyaux  qu'elle  portera,  lesquels  luy  demeureront 
pour  elle,  ses  hoirs,  successeurs  et  ayans  cause. 

Et  se  donnera  par  ledict  seigneur  roy  catholique 

à  ladicte  dame  entretenement  tel  que  à  fille  et  femme 
de  si  grands  rois  appartient ,  et  iceluy  duement  assigner 
sur  villes  et  places ,  dont  elle  jouira  par  ses  mains,  y 
pourvoyant  tous  offices  et  bénéfices,  pourveu  que  ce 
soit  aux  naturels  du  païs  et  conforme  aux  ordonnances 
et  constitutions  d'iceluy  ;  et  au  lieu  de  douaire  dont 
l'on  a  accoustumé  d'user  au  royaume  d'Espagne,  elle 
aura  pour  arres,  selon  l'usage  et  façon  desdits  païs,  du- 
dict  seigneur  roy  catholique,  son  futur  espoux  ,  cent 
trente  trois  mille  trois  cens  trente  trois  escus  et  un 
tiers  d'escu,  revenant  au  tiers  de  sondict  dot,  estimé 
chacun  escu  desdicts  arres,  comme  cy  dessus  sont  es- 
timez et  évaluez  ceux  de  sondict  dot,  lesquelles  arres, 
dissolu  le  mariage,  et  icelle  dame  survivant,  sortiront 
nature  d'héritage  pour  elle   et  les  siens ,  audict  cas 
qu'elle  survive,  et  lors  en  pourra  disposer  soit  entre 
vifs  ou  par  dernière  volonté,  suivant  l'usage  et  cous- 
tume  d'Espagne;  et  luy  sera  ladicte  somme  dés  main- 
tenant assignée,  ledict  cas  d'arres    advenant,    en    la 
mesme  manière  que  dessus  a  esté  dict  de  son  dict  dot. 
Et  si  pourra  ladicte  dame  Elizabeth,  ledict  cas  de  dis- 
solution du  mariage  advenant,  predecedant  ledict  sei- 
gneur roy  catholique,  partir  et  se  retirer  librement  et 
franchement  des  royaumes  et  pays  dudit  seigneur  roy 
catholique,  sondit  futur  espoux,  toutes  et  quantesfois 
qu'il  luy  plaira  et  bon  luy  semblera,  et  avec  elle  tous 
ses  officiers,  serviteurs  et  familiers,  et  s'en  retourner 
au  royaume  de  Fiance,  et  païs  dudict  seigneur  roy 
tres-chrestien  ;  faire  emmener  et  emporter  avecques 
soy  tous  et  chascuns  ses  biens,  joyaux,  accoustremens, 
vaisselle  et  autres  meubles  quelconques,  sans  que,  pour 
quelque  occasion  que  ce  soit  ou  pourroit  survenir, 

soit  faict  ou  mis  directement  ou  indirectement  aucun 
contredit,  empeschement  ou  retardement  à  sondict 
partement,  ny  à  la  jouissance  desdictes  arres  et  assi- 
gnai des  deniers  de  sondict  mariage;  et  à  ceste  fin  sera 
baille',  devant  la  solemnisation  dudict  mariage,  par  le- 
dict  seigneur  roy  calholique,  asseurance  scellée  de  Sa 
Majesté  avecques  submission  et  obligation  pour  y  estre 
contrainct  par  arrest  et  détention  de  toutes  personnes 
des  royaumes  dudict  seigneur  roy  catholique  de  quel- 
que estât  et  qualité'  qu'ils  soient:  et  pour  exécution  de 
ce  que  dessus,  se  despescheront  de  la  part  dudict  sei- 
gneur roy  catholique  toutes  lettres  et  depesches  né- 
cessaires. 

Item y  d'autant  que  la  plus  grande  pai  tie  des  guerres 
qui  ont  eu  cours  depuis  plusieurs  anne'es  en  ça,  sont 
procedées  à  cause  des  droicts  et  prétentions  queSadicte 
Majesté  tres-chrestienne  maintient  avoir  sur  les  pays 
de  Savoye,  Bresse,  Piedmont  et  autres  que  tenoient 
les  ducs  de  Savoye,  et  que  très-excellent  prince  Ema- 
nuel  Philibert  de  Savoye  luy  a  faict  entendre  et  re- 
monstrer  la  bonne  intention  qu'il  a  de  luy  en  faire  rai- 
son, et  comme  son  tres-humble  parent  le  recognoistre 
de  tout  l'honneur,  service  et  observance  d'amitié  qui 
luy  sera  possible  pour  le  rendre  à  l'advenir  plus  con- 
tant de  luy  et  de  ses  actions,  que  le  temps  et  les  occa- 
sions passées  ne  luy  en  ont  donné  le  moyen,  le  sup- 
pliant qu'il  veuille,  pour  plus  fermement  establir  ceste 
reconcilialion  d'affinité  et  l'amitié  qu'il  cherche  et  de- 
sire  deSadicte  Majesté,  trouver  bon  et  avoir  aggreable 
que  le  mariage  de  très-excellente  princesse  madame 
Marguerite  de  France  sa  sœur  unique,  duchesse  de 
Berry,  et  de  luy,  se  puisse  faire,  et  l'honorer  d'une  telle 


DE  DUVILLARS.     [l56o]  4^3 

princesse  que  il  désire  singulièrement,  tant  pour  la 
proximité  de  sang  dont  elle  attouche  à  Sadicte  Majesté', 
que  pour  les  dignes,  excellentes  et  rares  vertus  qui 
sont  en  elle  ;  ce  que  Sa  Majesté,  comme  prince  d'hon- 
neur et  aimant  le  bien  et  repos  de  la  chrestienté,  ainsi 
qu'il  a  demonstre'  en  toutes  choses,  a  receu  à  grand 
plaisir ,  et  de  voir  le  bon  devoir  enquoy  ledict  seigneur 
de  Savoye  offre  se  mettre,  désirant  de  sa  part  le  gra- 
tifier dudict  mariage  et  de  toutes  autres  choses  qui 
pourront  servir  à  fortifier  ceste  reconciliation,  pour 
l'asseurance  qu'il  a  aussi  de  l'honneur  et  bon  traicte- 
ment  que  madicte  dame  sa  sœur,  qu'il  aime  et  tient 
chère  comme  sa  propre  fille,  en  recevra,  et  Sadicte 
Majesté'  toute  satisfaction,  contentement  et  parfaicte 
amitié'.  Pour  ces  causes,  le  voulant  recognoistre  comme 
parent  et  de  son  sang,  et  pour  de  plus  en  plus  corro- 
borer et  confirmer  ceste  paix  ,  ont  lesdicts  seigneurs 
députez  ,  en  vertu  de  leursdicts  pouvoirs  ,  convenu  et 
accordé   que  ledict  seigneur  de  Savoye  aura  à  femme 
ma  dicte  dame  Marguerite ,  a  laquelle  Sadicte  Majesté 
tres-chrestienne   laissera   pour  son   entretenement  la 
jouissance,  sa  vie  durant,  dudict  duché  de  Berry,  et 
autres  terres  et  revenus  dont  elle  jouit  présentement; 
et  d'avantage  luy  baillera  en  dot,  pour  tous  ses  droicts 
paternels  et  maternels,  et  autres  qui  luy  peuvent  ap- 
partenir, et  sont  escheus,  ausquels  moyennant  ce  elle 
renoncera,  la  somme  de  trois  cens  mil  escus,  payables, 
c'est  à  sçavoir  :  cent  mil  escus  contant  le  jour  de  la 
consommation  dudict  mariage,  autres  cent  mille  escus 
un  an  après  ladicte  consommation,  et  le  reste  six  mois 
après  ledit  an  révolu  ,  recevant  laquelle  somme  ou 
partie  d'icelle  par  ledict  seigneur  de  Savoye,  il  sera 

tenu  l'assigner  bien  et  convenablement  sur  le  duché 
de  Savoye,  péage  et  dace  de  Suze,  et  gabelle  de  Nice, 
de  proche  en  proche,  dont  ladicte  dame,  ses  hoirs, 
successeurs  et  ayans  cause,  seront  et  demeureront  sai- 
sis, jouissans  et   possesseurs  jusques  a  l'entière  resti- 
tution de  ladicte  somme,  ou  de  ce  que  receu  en  aura 
esté.  Et  advenant  que  ledict  seigneur  de  Savoye  aille 
de  vie  à  trespas  avant  ladicte  dame,   elle  aura  pour 
son  douaire  la  somme  de  trente  mille  livres  par  an , 
qui  luy  est  et  sera  assignée  sur  les  pays  de  Bresse, 
Bugey   et  Veromey,  et  autres  pais  dndit  seigneur  de 
Savoye,  aussi  de  pioche  en  proche,  dont  elle  jouira 
par  ses  mains  sa  vie  durant  seulement,  avecques  la 
provision  et  disposition  des  offices  et  bénéfices  desdicts 
lieux;  et  si  aura,  pour  sa  demeure  et  habitation,  la 
maison  de  Bourg  en  Bresse  ou  de  Pontdain,  à  son 
choix  et  option,  le  tout  avecques  les  clauses  et  condi- 
tions qui  seront  apposées  au  contract  de  mariage  qui 
en  sera  dressé. 

Sera  ledict  mariage  solemnisé  en  face  de  saincte 
église,  et  consommé  entr'eux  dedans  deux  mois  pro- 
chainement venant,  et  à  ceste  fin  s'obtiendra  la  dis- 
pense de  nostre  sain  et  père  le  Pape,  et  dés  lors  sera 
baillé  et  délaissé  audict  seigneur  de  Savoye  pour  luy, 
ses  hoirs,  successeurs  et  ayans  cause,  l'entière  et  pleine 
possession  paisible,  tant  du  duché  de  Savoye,  pays 
de  Bresse,  Beugey  et  Veronney,  Maurienne,  Taren- 
taise  etvicairie  de  Berceronnette,  comme  de  la  princi- 
pauté de  Piedmont,  conté  d'Ast,  marquisat  de  Sève, 
conté  deCoconat,  des  terres  des  Langues,  de  Gatieres, 
et  terres  de  la  conté  de  Nice,  de  là  du  Bar,  que  le- 
dit seigneur  roy  tres-chrestien  ,  ou  autre  qu'il  soit  de 

ses  serviteurs  et  sujets,  tient  et  possède,  que  de  tout 
ce  que  le  feu  duc  de  Charles  son  père  tcnoit  quand 
il  fut  mis  hors  de  ses  pais  du  vivant  du  feu  roy  Fran- 
çois, fors  et  excepte'  les   villes   et  places   de  Thurin, 
Quiers,  Pinerol,Chivas  etVilleneufve  d'Ast,  avecques 
les  finages ,  territoires  ,  mandemens    et   jurisdictions 
et   autres  appartenances    desdites  places  de  Thurin, 
Chivas    et    Villeneufve    d'Ast ,   ainsi    qu'ils    s'esten- 
dent  et  comportent,   et  de   celles  dudict  Pinerol  et 
Quiers,  des  finages  territoires,  mandemens  et  juris- 
dictions, tant  et  si  avant  que  ledit  seigneur  roy  tres- 
chrestien  cognoistra  estre  nécessaire  pour  la  nourri- 
ture et  munition  de  toutes  lesdites  places,  y  comprins 
les  vivres  qui  se  tireront  desdites  trois  places  et  leurs- 
dits  territoires,  le  tout  de  bonne  foy  ;  ce  qui  demeure 
à  son  arbitre  et  bon  plaisir,  pour  icelles  places,  fi- 
nages, territoires,  mandemens  ,  jurisdictions  et  leurs- 
dites   appartenances  ,  tenir  par   ledict    seigneur    roy 
tres-chrestien,  ainsi  que  dessus  est  dit,  jusques  à  ce 
que  les  difïerens  sur  les  droicts  par  Sa  Majesté  pré- 
tendus contre  ledit  sieur  de  Savoye  soyent  vuidez  et 
déterminez  ;  ce  que  lesdits  seigneurs  s'obligent  faire 
dedans  trois  ans  pour  le  plus  tard,  sans  autre  pro- 
longation ne  retardement;  et  iceux  differens  vuidez, 
et  ledit  temps  de  trois  ans  escheuz  ,  en  laissera  Sadite 
Majesté  tres-ebrestienne  la  possession  libre  audit  sei- 
gneur de  Savoye  pour  en  jouyr  ainsi  que  de  ses  autres 
terres,  pourveu  toutesfois  qu'il  n'y  ait  aucun  retar- 
dement ou  refus  procédant  dudit  seigneur  de  Savoye, 
comme  aussi  le   roy  tres-chrestien  promet  n'en  faire 
aucun  de  sa  part ,  à  peine  de  descheoir  de  ses  pré- 
tentions et  possession  ,  n'entendant  toutesfois  par  ce 

présent  article  aucunement  prejudicier  aux  droits  et 
raisons  dudit  seigneur  de  Savoye,  lesquels  différends 
se  vuideront  selon  les  concordats,  et  ainsi  qu'il  a  este 
accoustumé  quand  aucuns  différends  se  sont  offerts 
entre  ceux  de  la  maison  de  ^France  et  de  celle  de  Sa- 
voye  ;  et  là  où  ils  ne  pourroient  estre  déterminez  par 
ledit  moyen,  seront,  dedans  six  mois  après  la  consom- 
mation dudit  mariage ,  choisis  et  députez  arbitres  de 
commun  accord  et  consentement,  pour  procéder  le 
plustost  que  faire  se  pourra  a  la  détermination  d'iceux 
différends. 

Et  neantmoins  sera  loisible  audit  seigneur  roy 
tres-chrestien ,  en  baillant  audit  seigneur  de  Savoye 
la  possession  desdits  pays,  faire  démolir  et  abattre 
toutes  les  fortifications  faictes  en  iceux  pays,  tant  par 
luy  que  le  feu  Roy  son  père,  et  en  retirer  l'artillerie, 
vivres,  et  autres  munitions  qui  y  seront,  pour  en  faire 
ce  que  bon  leur  semblera. 

Item  est  semblablement  traite'  et  accordé  que  tous 
ceux  qui  ont  este'  pourveus  par  mort,  ou  résignation 
ou  autrement,  légitimement  des  bénéfices  desdits  pays, 
d'autant  quelesdits  seigneurs  roys  très-chrestiens  père 
et  fils  les  ont  tenus  et  possédez,  demeureront  au  droit 
et  possession  d'iceux,  et  en  jouyront  tout  ainsi  qu'ils 
font  à  présent,  sans  y  être  aucunement  inquiétez, 
empeschez  ny  molestez,  en  quelque  manière  que  ce 
soit,  par  ledit  seigneur  de  Savoye,  ses  gens  ny  officiers; 
et  quant  à  ceux  qui  ont  esté  aussi  par  lesdits  seigneurs 
Roys  pourveus  des  offices  desdits  païs  durant  ledit 
temps,  iceluy  seigneur  duc  les  aura  pour  bien  et  fa- 
vorablement recommandez  selon  leurs  mérites.      ' 

Aussi  que  toutes    procédures,  jugemens  et  arrêts 

'  donnez  par  les  cours  souveraines  desdils  pays,  grand 
conseil  et  autres  juges  de  Sadite  Majesté  très-chres- 
tienne,  pour  raison  des  diiFerens  et  procès  poursuivis, 
tant  par  les  sujets  desdits  païs  de  Piedmont  et  Savoye 
qu'autres,  durant  le  temps  qu'ils  ont  esté  sous  l'obéis- 
sance dudit  seigneur  roy  tres-chrestien ,  et  dudit  feu 
seigneur  Roy  son  père,  auront  lieu,  et  sortiront  leur 
plain  et  entier  effect,  tout  ainsi  qu'ils  feroient  si  ledit 
seigneur  Roy  demeuroit  seigneur  et  possesseur  des- 
dits païs;  et  ne  pourront  estre  lesdits  jugemens  et  ar- 
rests  révoquez  en  doute,  annulez,  ny  l'exécution  d'i- 
ceux  autrement  retardée  ny  empeschée;  bien  sera 
loisible  aux  parties  se  pourvoir  par  revision,  et  selon 
l'ordre  et  disposition  de  droict  des  loix  et  ordonnan- 
ces, demeurant  neantmoins  les  jugemens  cependant 
en  leur  force  et  vertu. 

Item  >  pour  obvier  à  toute  occasion  de  trouble  qui 
peut  altérer  la  bonne  volonté  desdits  princes  l'un  en- 
vers l'autre ,  et  faire  cesser  toutes  querelles  et  plainc- 
tes,  est  convenu  et  accordé  que  ledit  seigneur  de  Sa- 
voye jurera  et  promettra  de  remettre,  oublier  et  par- 
donner toute  haine  et  rancune  qu'il  pourroit  avoir 
conçue,  et  offences  prétendues  à  l'encontre  des  sujets 
et  autres  manans  et  habitans  desdits  pais,  ou  aucun 
d'eux,  de  quelque  estât,  nation,  qualité  ou  condition 
qu'ils  soyent,  pour  avoir  suivy,  obey  et  servy  lesdicts 
seigneurs  rois  très-chrestiens,  leurs  lieutenans,  gou- 
verneurs et  officiers,  durant  le  temps  qu'ils  ont  pos- 
sédez lesdits  païs;  et  que  pour  raison  de  ce  ne  les  mo- 
lestera ny  fera  poursuivre,  inquiéter,  molester,  ni 
travailler  en  leurs  personnes  ni  biens,  directement  ny 
indirectement,  en  quelque  sorte  ny  manière  que  ce 

soit  ;  ains  les  laissera  et  permettra  avecques  leurs  fa- 
milles vivre  en  tout  repos  et  liberté,  et  jouir  de  leurs 
biens  paisiblement ,  sans  empeschement  ny  reproche 
quelconque  ;  et  de  ce  baillera  ses  lettres  patentes  en 
bonne  et  valable  forme;  et  le  semblable  fera  ledit  sei- 
gneur roy  tres-chrestien  réciproquement,  pour  le  re- 
gard de  ceux  qui  ont  suivy  et  servy  ledit  seigneur  duc 
de  Savoye,  et  le  feu  duc  son  père,  autres  sujects  na- 
turels de  Sa  Majesté  très  chrestienne,  qui  demeureront 
exclus  du  bénéfice  de  ce  présent  traicté. 

Et  à  fin  que  ledit  seigneur  de  Savoye  ait  entière 
cause  de  contentement,  et  qu'il  ne  demeure  aucun 
scrupule  es  choses  qui  pourront  altérer  ce  public 
bien  de  paix ,  et  desnouer  ce  nœud  d'amitié  que  les- 
dits  princes  veulent  former  ensemble,  a  esté  convenu 
et  accordé  que,  au  mesme  temps  de  la  consommation 
du  mariage  dudit  sieur  de  Savoye  et  de  madite  dame 
Marguerite,  ledit  seigneur  roy  des  Espagnes  laissera 
aussi  ledit  seigneur  de  Savoye  en  l'entière  et  libre  pos- 
session de  toutes  les  villes,  places,  chasteaux  et  for- 
teresses de  ses  pays ,  esquelles  ledit  seigneur  roy  des 
Espagnes  tient  garnison  de  gens  de  guerre,  dont  il 
les  fera  sortir  et  vuider  incontinent,  pour  en  jouyr  par 
ledit  sieur  de  Savoye,  ses  hoirs  et  ayans  cause,  fran- 
chement, librement,  paisiblement,  et  sans  aucun  em- 
peschement, tout  ainsi  que  faisoit  auparavant  le  com- 
mencement des  guerres  le  feu  duc  son  père;  bien  pourra 
iceluy  seigneur  roy  catholique,  du  gré  et  consentement 
dudict  seigneur  de  Savoye,  tenir  garnison  de  gens  de 
guerre  à  ses  dépens  dedans  les  villes  et  places  de  Verceil 
et  Ast,  pendant  que  ledict  seigneur  roy  tres-chrestien 
tiendra  lesdictes  cinq  places  tant  seulement ,  après  le- 

quel  il  sera  tenu  les  en  retirer,  et  laisser  l'entière  et 
libre  jouissance  et  administration  audit  sieur  de  Sa- 
voye, qui  cependant  ne  laissera  d'y  avoir  toute  auc- 
torité  et  prééminence,  pour,  des  droicts,  profis,  revenus 
et  esmolumens  d'icelles  et  de  leurs  appartenances  et 
despendances,  jouir,  user  et  disposer  par  luy  comme 
de  sa  propre  chose,  et  tout  ainsi  que  si  lesdites  forces 
n'y  estoyent  point  ;  demeurant  au  surplus  ledit  sei- 
gneur de  Savoye  avec  ses  terres,  pays  et  sujects,  bon 
prince  neutre,  et  amy  commun  desdits  seigneurs  rois 
tres-chrestien  et  catholique. 

Item  est  accordé  que  tous  dons,  grâces,  concessions 
et  aliénations  que  lesdits  seigneurs  rois  tres-chrestiens 
ont  faictes  du  domaine  et  patrimoine  desdits  pays 
durant  qu'ils  les  ont  possédez,  et  des  vassaux  et  su- 
jec.ts  dudit  duc  de  Savoye,  qui  en  auroyent  esté  pri- 
vez pour  avoir  suivy  et  servy  le  party  dudit  seigneur 
de  Savoye,  seront  et  demeureront  cassées  et  annulées; 
et  en  la  possession  d'iceux  biens,  ceux  ausquels  ils 
appartenoyent  seront  remis,  sans  toutesfois  qu'ils 
puissent  aucune  chose  quereller,  ny  demander  des 
lVuicts  et  meubles  perceus  en  vertu  desdits  dons  et 
confiscations. 

Item  est  aussi  accordé  que  tous  dons,  grâces,  re- 
missions, concessions  et  aliénations  faictes  par  ledit 
seigneur  roy  tres-chrestien,  ou  le  feu  Roy  son  père, 
durant  ledit  temps,  des  choses  qui  leur  sont  eschëues  et 
advenues,  ou  avoyent  esté  adjugées,  soit  par  confisca- 
tions, pour  cas  de  crime,  et  commise  autre  que  de 
guerre,  pour  avoir  suivy  et  servy  ledit  seigneur  de  Sa- 
voye, reversion  de  fief,  faute  de  légitimes  successeurs 
ou  autrement,  seront  et  demeureront  vallables,  et  ne 

se  pourront  révoquer,  ne  ceux  ausquels  ils  ont  este' 
faicts  inquiétez  ni  molestez  en  la  jouyssance  d'iceux. 

Aussi  que  ceux  qui  durant  ledit  temps  auroyent  esté 
receus  en  foy  et  hommage  par  le  Roy  ou  ses  officiers, 
ayans  pouvoir  à  cause  d'aucuns  fiefs  et  seigneuries  te- 
nus et  mouvans  des  villes,  chasteaux  et  lieux  possédez 
par  ledit  seigneur  audit  pays;  et  d'iceux  auroyent 
paye'  les  droicts  et  devoirs  seigneuriaux  ,  ou  que  ledit 
seigneur  Roy  leur  en  eust  faict  don  et  remission,  et 
ne  pourront  estre  molestez  ni  inquiétez  pour  raison 
desdits  droits  et  devoirs;  ains  en  demeureront  quittes, 
sans  qu'on  leur  en  puisse  demander  en  quelque  ma- 
nière que  ce  soit. 

Et  se  fera  la  restitution  qui  se  doit  faire  d'un  costé 
et  d'autre  suyvant  le  présent  traicté  en  ceste  sorte,  à 
sçavoir  :  le  roy  tres-chrestien  rendra  tout  ce  qu'en  vertu 
de  cedit  traicté  il  doit  rendre,  tant  des  pays  de  M.  le 
duc  de  Savoye  par  deçà,  qu'en  Italie,  Corsegue  et 
ailleurs  où  que  ce  soit,  en  dedans  deux  mois,  dés  la 
datte  de  ce  présent  traicté;  et  se  commencera  à  faire 
ladite  restitution  en  dedans  un  mois;  et,  devant  que 
l'on  commence  de  restituer,  se  donneront,  pour  assu- 
rance de  l'accomplissement  des  restitutions,  de  la  part 
dudit  seigneur  roy  catholique  quatre  ostages  tels  que 
le  roy  tres-chrestien  voudra  choisir,  subjects  de  Sa  Ma- 
jesté catholique  ;  et,  dedans  un  mois  après  ladite  resti- 
tution faicte  par  ledit  seigneur  roy  tres-chrestien  ,  de- 
vra ledit  seigneur  roy  catholique  achever  de  restituer 
ce  qu'aussi,  en  vertu  de  ce  présent  traicté,  il  doit  ren- 
dre, tant  par  deçà  que  delà  les  monts  où  que  ce  soit; 
et  commencera  ce  mois,  pour  ledit  seigneur  roy  ca- 
tholique, avoir  cours  dés  qu'il  sera  certifié  que  la  res- 

titution  du  costé  dudit  seigneur  roy  tres-chrestien 
sera  faicte;  laquelle  restitution  achevée,  lesdits  osla- 
ges  se  rendront  et  mettront  en  entière  délivrance  de 
bonne  foy,  et  sans  contredit,  delay  ou  difficulté  quel- 
conque. 

Et  en  ceste  paix,  alliance  et  amitié,  seront  com- 
prins,  de  commun  accord  et  consentement  desdits 
seigneurs  roy  tres-chrestien,  et  catholique,  si  com- 
prins  y  veulent  estre,  premièrement,  de  la  part  dudit 
seigneur  roy  très  -  chrestien  nostre  sainct  père  le 
Pape,  le  Sainct  Siège  apostolique,  l'Empereur,  les  eslec- 
teurs,  princes  ecclésiastiques  et  séculiers,  villes,  com- 
munautez  et  Estats  du  sainct  empire,  et,  par  spécial, 
messieurs  les  ducs  Haus,  Frédéric,  et  Jean  Guillaume 
de  Saxe,  le  duc  de  Saxe,  le  duc  de  Wirlemberg,  le 
lant-grave  de  Hesse  et  ses  enfans,  la  contesse  de  Frise 
Orientale  et  son  fils,  ensemble  les  villes  maritimes, 
selon  les  anciennes  alliances,  le  roy  Dauphin  et  la 
roy  ne  Dauphine,  roy  et  roy  ne  d'Escosse,  la  roy  ne 
douairière  régente  d'Escosse,  ledit  royaume  d'Es- 
cosse,  selon  les  anciens  traictez,  alliances  et  confédé- 
rations qui  sont  entre  le  royaume  de  France  et  d'Es- 
cosse ,  le  roy  de  Bohême,  messieurs  les  archiducs  ses 
frères,  enfans  dudit  seigneur  Empereur,  leurs  royau- 
mes ,  païs,  terres  et  seigneuries,  les  roys  de  Portugal, 
Pologne,  Dannemarc  et  Suéde,  la  royne  Elizabeth  , 
vefve  du  feu  roy  Jean  vayvode,  et  le  roy  son  fils, 
le  duc  et  seigneur  de  Venise ,  les  treize  cantons  des 
ligues  de  Suisse,  les  seigneurs  des  ligues  Grises,  Va- 
lays ,  Sainct  Gai,  Torquenbourg,  Millehausen ,  et 
autres  alliez  et  confederez  desdits  sieurs  des  ligues, 
M.  le  duc  de  Lorraine,  madame  la  duchesse  douai- 

riere  de  Lorraine,  M.  le  duc  de  Savoye,  M.  le  duc  de 
Ferrare,  messieurs  ses  enfans,  messieurs  le  cardinal  de 
Ferrai  e  et  don  Francisco  d'Ast,  pour  jouir  du  béné- 
fice de  ce  présent  traicté,  et,  en  vertu  d'iceluy,  de  tous 
les  biens  temporels  et  ecclésiastiques  qu'ils  ont  es  pays 
dudit  seigneur  roy  catholique  ;  les  marquise  de  Mont- 
ferrat,  duchesse  douairière,  et  le  duc  de  Mantoue,  le 
sieur  Ludovic   de  Gonzaga  son  frère,  la  republique 
de  Luques,  les  evesques  et  chapitres  de  Mets,  Tout  et 
Verdun,i'abbédeGorze;  sans,  par  cette  compréhension, 
faire  aucun  préjudice  au  droict  de  celuy  qui,  de  la  part 
du  roy  catholique,  l'on  prétend  estre  abbé  de  Gorze, 
auquel  demeurent  ses  droicts  ;  sauf  et  reservez  les  sei- 
gneurs de  la  maison  de  la  Marche,  le  duc  de  Palliano, 
les  contes  de  Mirandol  et  de  Pétillant ,  le  sieur  Jor- 
dan Ursin,  Camillo  et  PauloUrsin,  le  seigneur  car- 
dinal Strossy,  Philippe   et  Robert  Slrossy,  l'evesque 
de  Sainct  Papon  Salviate,  le  sieur  Cornelio  Bentivo- 
glio  et  ses  frères,  le  seigneur  Adrian  de  Bâillon,  pour 
jouyr  pareillement  du  bénéfice  de  ceste  dite  paix,  et, 
en  vertu  de  ce  présent  traicté,  de  tous  etchacuns  leurs 
biens  ecclésiastiques  et  temporels  qu'ils  ont  es  pais  du- 
dit   sieur    roy   catholique,   bien     entendu   toutesfois 
que  le  consentement  que  ledict  sieur  roy  catholique 
donne  à  la  compréhension  de  la  contesse  de  Frise- 
Orientale  et  de  son  fils,  soit  sans  préjudice  du  droit 
que  Sa  Majesté  catholique  prétend  sur  les  pays  d'iceux  ; 
comme  aussi  demeurent  réservées  à  rencontre  les  de- 
fences,  droits  et  exceptions  de  ladicte  dame  et  de  son 
fils  ;  aussi  avec  déclaration  expresse   que  ledict  sei- 
gneur roy  catholique  ne  pourra  directement  ou  indi- 
rectement travailler  par  soy  ou  par  autre  aucuns  de 

ceux  qui,  de  la  part  dudit  sieur  Roy,  tres-expressement 
sont  icy  dessus  esté  cornpi  ins,  et  que  si  ledict  seigneur 
roy  catholique  prétend  aucune  chose  à  rencontre 
d'eux,  il  les  pourra  seulement  poursuivre  par  droict 
devant  les  juges  competans,  et  non  par  la  force,  en 
manière  que  ce  soit. 

Et  de  la  part  dudict  seigneur  roy  catholique  seront 
compris  en  ce  présent  traicté  nostre  sainct  père  le 
Pape, le  Sainct  Siège  apostolique,  l'empereur  des  Ro- 
mains, messieurs  ses  enfans,  leurs  royaumes  et  pays,  les 
électeurs,  princes,  villes  et  Estats  du  sainct  empire  , 
obeyssans  à  iceluy,  et  speciallement  l'evesque  de  Liège, 
le  duc  de  Cleves,  l'evesque  et  citédeCambray  et  pays 
de  Cambresis,  les  villes  maritimes  et  les  contes  Doost, 
Frize  ;  et  renoncent  lesdicts  princes  à  toutes  prati- 
ques ,  promettans  de  n'en  faire  cy  après  aucunes,  ny 
en  la  chrestienté  ny  dehors  icelle,  où  que  ce  soit,  qui 
puisse  estre  préjudiciable  ny  audit  seigneur  empe- 
reur, ny  ausdits  membres  et  Estats  du  sainct  em- 
pire; ains  qu'ils  procureront  de  leur  pouvoir  le  bien 
et  repos  d'iceluy,  pourveu  que  ledit  seigneur  empe- 
reur et  lesdits  Estats  se  comportent  respectivement 
amiablement  avec  lesdicts  seigneurs  roys  tres-chres- 
tien  et  catholique,  et  ne  facent  rien  au  préjudice 
d'iceux.  Et  de  mesmes  y  seront  comprins  messieurs  des 
cantons  des  ligues  des  hautes  Allemagnes  et  des  ligues 
Grises  et  leurs  alliez ,  et  davantage  la  royne  d'Angle- 
terre, suivant  ce  qu'a  esté  capitulé  entre  ledit  roy 
très  -  chrestien ,  les  roy  et  royne  Dauphins,  roy  et 
royne  d'Escosse,  et  elle  se  reservant  expressément  par 
ce  traicté  la  capitulation  que  ledict  roy  catholique  a 
avecques  les  roys  et  royaume  d'Angleterre.  Aussi  se 

comprend  expressément  en  cedit  traicté  le  roy  de 
Portugal,  le  roy  de  Pologne,  le  roy  de  Dannemarc, 
le  duc  de  Savoye,  le  duc  de  Lorraine,  et  madame  la 
duchesse  sa  mère,  les  duc  et  seigneurs  de  Venise,  les 
republiques  de  Gennes  et  de  Lucques,  les  ducs  de 
Florence  et  de  Ferrare  ;  bien  entendu  que  ceste  com- 
préhension soit  sans  préjudice  du  traicté  qu'il  a  faict 
avec  Sa  Majesté  catholique,  et  de  l'accomplissement 
d'iceluy.  Outre  ce  se  comprennent  les  ducs  de  Man- 
touè*  et  d'Urbin,  le  duc  de  Parme  et  de  Plaisance,  les 
reverendissimes  cardinaux  Farnaise  et  Sainct  Angelo 
ses  frères,  et  aussi  le  cardinal  Garmelange,  le  conte 
Saincte  Fleur  et  autres  ses  frères,  les  reverendissimes 
cardinaux  Carpi  et  Perose,  Marcho  Antonio  Colona  , 
Paulo  Jordan,  Ursino  Vaspasiano  Gonzaga,  le  sieur 
de  Monego ,  le  marquis  de  Final,  le  marquis  de 
Massa,  le  sieur  Bertholdo  Farnez  ,  l'evesque  de  Pavie 
et  ses  frères,  le  seigneur  de  Plombin,  le  conte  de 
Sala,  le  conte  de  Colormo  Sinolpho,  seigneur  de 
Gastel  Lotery,  pour  jouir  pareillement  du  bénéfice  de 
cestedite  paix,  et  en  vertu  de  ce  présent  traicté  de 
tous  et  chacuns  leurs  biens  ecclésiastiques  et  tempo- 
rels qu'ils  ont  aux  pays  dudict  seigneur  roy  tres- 
chrestien,  avec  déclaration  expresse  que  ledict  sei- 
gneur roy  tres-chrestien  ne  pourra  directement  ny 
indirectement  travailler  par  soy  ou  par  autres  aucun 
d'iceux;  et  que  si  ledict  roy  tres-chrestien  prétend  au- 
cune chose  à  l'encontre  d'eux  ,  il  les  pourra  seulement 
poursuyvre  par  droit  devant  juges  competans ,  et  nou 
par  la  force,  en  manière  que  ce  soit. 

Et  aussi  seront  comprins  en  ce  présent  traicté  tous 
autres  qui  ,  du  commun  consentement  desdicts  sei- 

gneurs  rois  tres-chrestien  et  catholique  ,  se  pourront 
dénommer,  pourveu  que,  six  mois  après  la  publication 
de  ce  présent  traicté,  ils  donnent  leurs  lettres  declara- 
toires  et  obligatoires  en  tel  cas  requises  respectivement. 
Et  pour  plus  grande  seureté  de  ce  traicté  de  paix,  et 
de  tous  lespoinctsy  contenus,  ledict  seigneur  roy  tres- 
chrestien  le  fera  jurer,  approuver  et  ratifier  par  M.  le 
roy  Dauphin  son  fils,  et  le  fera  vérifier  et  interiner  en 
cour  de  parlement  à  Paris,  et  en  tous  autres  parlemens 
du  royaume  de  France ,  avec  l'intervention ,  et  en  pré- 
sence des  procureurs  généraux  esdites  cours  de  parle- 
ment, ausquels  ledit  sieur  Roy  baillera  pouvoir  spécial 
et  irrévocable,  pour,  en  son  nom,  comparoir  esdites 
cours  de  parlement ,  et  d'illec  consentir  aux  enterine- 
mens,  et  eux  submettre  volontairement  à  l'observance 
de  toutes  les  choses  contenues  esdits  traictez.  Et  qu'en 
vertu  d'icelle  voluntaire  submission ,  ils  soient  en  ce 
condamnez  par  sentence  diffinitive  desdits  parlemens, 
en  bonne  et  convenable  forme  ;  et  sera  ledit  traicté  de 
paix  vérifié  et  enregistré  en  la  chambre  des  comptes 
audict  Paris,  en  présence  et  du  consentement  du  pro- 
cureur dudict  seigneur  Roy  pour  l'efFectuelle  exécu- 
tion et  accomplissement  d'iceux  et  validation  des  quic- 
tances,  renonciations  et  submissions,  et  autres  choses 
contenues  et  déclarées  ausdits  traictez  ;  lesquelles  rati- 
fications, interinements,  vérifications  et  autres  choses 
dessus  dictes,  seront  faictes  et  fournies  par  ledit  sei- 
gneur roy  tres-chrestien,  et  les  depesches   d'icelles, 
en  forme  deue,  délivrées  es  mains  dudit  seigneur  Roy 
catholique  en  dedans  trois  mois  ;  et  si ,  pour  les  inte- 
rinemens  et  vérifications  que  dessus ,  estoit  requis   et 
nécessaire  aux  officiers  dudict  seigneur  roy  tres-chres- 


476  [l56o]     MÉMOIRES 

tien  avoir  relaxation  de  luy  des  sermens  qu'ils  peuvent 
avoir  faicts,  de  ne  consentir  ny  souffrir  aucunes  alié- 
nations de  la  coronne,  iceluy  seigneur  Roy  la  leur 
baillera,  et  ledict  seigneur  roy  catholique  fera  faire 
en  son  grand  conseil  et  autres  ses  consaulx  et  chambre 
des  comptes  en  ses  pays  d'embas  semblables  interine- 
mens  et  vérifications ,  avec  relaxation  des  sermens  des 
officiers  en  dedans  le  terme  que  dessus ,  et  en  dedans 
six  mois  le  ratifier  aussi  par  monseigneur  le  prince 
des  Espagnes  son  fils. 

Lesquels  poincts  et  articles  cy  dessus  compris  et  cha- 
cun d'iceux,  ensemble  tout  le  contenu,  ont  esté  traictez, 
accordez,  passez  et  stipulez  réciproquement  entre  les- 
dicts  députez  au  nom  que  dessus  et  en  vertu  de  leurs 
pouvoirs;  et  ont  promis  et  promettent,  sous  l'obliga- 
tion de  tous  et  singuliers  les  biens  presens  et  advenir 
de  leursdicts  maistres,  qu'ils  seront  par  iceux  sembla- 
blement  observez  et  accomplis;  et  de  leur  faire  ratifier 
et  en  bailler  et  délivrer  les  uns  aux  autres  lettres  au- 
tentiques  signées  et  scellées  où  tout  le  présent  traicté 
sera  inséré  de  mot  à  autre  ,  et  ce  en  dedans  huict  jours 
prochains.  Et  d'abondant  ont  accordé  lesdits  procu- 
reurs, à  sçavoir  :  ceux  dudit  seigneur  roi  catholique, 
que  le  plustost  que  convenablement  faire  se  pourra, 
et  en  présence  de  tel  qu'il  plaira  audit  seigneur  roy 
catholique,  jurera  solennellement  sur  la  croix,  saincts 
Evangiles  de  Dieu  et  canon  de  la  messe,  et  sur  son 
honneur,  d'observer,  accomplir  plainement  et  reale- 
ment  le  contenu  esdits  articles;  et  le  semblable  fera 
ledict  seigneur  roy  très  -  chrestien ,  le  plustost  et  ainsi 
que  la  commodité  s'en  donnera,  en  présence  de  tel 
qu'il  plaira  audit  seigneur  roy  catholique  députer;  en 

tesmoing  desquelles  choses  ont  lesdicts  députez  sous- 
cri  pts  le  présent  traicté  de  leurs  noms,  au  lieu  du 
Chasteau  en  Cambresis,  le  troisiesme  jour  du  mois 
d'avril,  Tan  mil  cinq  cens  cinquante  neuf,  après 
Pasques. 


Pouvoir  de  M.  de  Guise  après  la  bataille  Sainct  -  Laurens. 

Henry,  par  la  grâce  de  Dieu  roy  de  France,  à  tous 
ceux  qui  ces  présentes  lettres  verront,  salut.  Chacun 
sçait  avec  quelle  force  le  roy  d'Espagne,  nostre  en- 
nemy  et  adversaire,  est  entré  en  nostre  royaume,  ce 
qu'il  y  a  faict ,  et  les  desastres  et  infortunes  qui  nous 
sont  succédez  à  la  route  de  nostre  armée,  où  sont 
morts,  avec  nostre  très-grand  regret,  ennuy  et  desplai- 
sir, aucuns  princes,  seigneurs,  capitaines  et  gentils- 
hommes, et  les  autres  faicts  prisonniers,  entre  lesquels 
est  nostre  très-cher  et  amé  cousin  le  duc  de  Montmo- 
rency,  connestable  de  France,  estant  mesmes,  à  causé 
de  son  estât  et  office,  nostre  lieutenant  gênerai,  repré- 
sentant nostre  personne  par  tout  nostredit  royaume, 
et  sur  lequel  nous  nous  sommes  tousjours  entièrement 
reposez  du    principal   maniement  de  tous   nos  plus 
grands  crédits  et  principaux  affaires,  qui,  de  présent, 
sont  tels  et  tellement  augmentez  par  le  moyen  de  la 
guerre,  qu'il   est  plus  que  requis  et  nécessaire  que 
nous  soyons  soulagez  à  la  conduite,  direction  et  ad- 
ministration d'iceux,  où  jusques  icy,  de  ladite  route 
de  nostre  armée  intervenue,  nous  nous  sommes  esver- 
tuez  de  faire  tout  ce  que  nous  avons  peu,  avec  le  soin, 
la  diligence  et  le  travail  qu'il  a  esté  besoin  d'y  user  : 

à  quoy  nous  nous  trouvons  autant  bien  que  jamais  dis- 
posez de  continuer  et  persévérer  jusques  au  bout  ;  mais 
pource  qu'un  tel  et  si  pesant  faix  mérite  bien  qu'en 
l'absence  dudit  connestable  nous  appellions,  pour  nous 
soulager,  un  personnage  d'authorité,  choisi  et  esleu 
entre  ceux  dont  nous  avons  plus  de  seureté  et  fiance 
par  les  tesmoignages  et  certitude  que  nous  pouvons 
avoir   de    ses  rares    vertus,   prudence,  vaillance  et 
grande  expérience  au  faict  des  armes  et  matières  d'Es- 
tat,  intégrité,  dextérité',  bonne  conduicte,  loyauté' et 
diligence  ;  à  ceste  cause,  sçacliant  et  cognoissant  tou- 
tes ces  choses  vertueuses  et  louables  qualitez  estre  en 
la  personne  de  nostre  très-cher  et  tres-amé  cousin, 
François  de  Lorraine,  duc  de  Guise,  pair  et  grand 
chambellan  de  France,  pour  lesquelles  nous  l'esti- 
mons digne  d'estre  appelle  et  employé'  en  telle  charge, 
et  non  moins  capable  de  l'exercer  pour  y  faire  et  con- 
tinuer le  devoir  qu'il  a  ordinairement  faict  en  toutes 
les  autres  grandes,  honorables  et  importantes  charges 
que  nous  luy  avons  commises,  où  il  s'est  si  prudem- 
ment et  vertueusement  porte',  conduict  et  acquité  à 
nostre  très -grand  contentement  et  satisfaction,  pour 
le  singulier  zèle  et  affection  qu'il  a  tousjours  eu  à  nos- 
tre service,  que  nous  avons  très-juste  occasion  de  le 
faire  participant  avec  nous  aux  labeurs,  soin,  cure  et 
vigilance  de  nosdits  affaires.  Pour  ce  est-il  que  nous, 
pour  les  considérations  dessusdites  et  autres  à  ce  nous 
mouvans,  avonà  faict,  ordonne',  institue'  et  estably, 
faisons,  ordonnons,  instituons  et  establissons  nostre- 
dict  cousin  François  de  Lorraine,  duc  de  Guise,  par 
ces  présentes,  nostre  lieutenant  gênerai,  représentant 
nostre  personne  en  et  par  tout  nostredict  royaume  et 

les  pays  de  notre  obeyssance  en  l'absence  de  nostre- 
dict  cousin  le  connestable,  avec  plein  pouvoir,  autho- 
rité7  faculté'  et  mandement  spécial  de  faire  vivre  en 
bon  ordre,  justice  et  pollice,  nos  gens  de  guerre,  tant 
de  cheval  que  de  pied,  de  quelque  nation  qu'ils  soient, 
sans  leur  souffrir  faire  aucune  extorsion,  outrage,  pil- 
lerie  ne  molestation  à  nostre  peuple,  leur  faisant 
bailler  et  administrer  vivres,  victuailles,  en  payant 
selon  les  prix  et  taux  qu'il  y  aura  mis  ou  fait  mettre 
par  ceux  que  à  ce  il  commettra  et  députera  ;  fera  en- 
tretenir, garder  et  observer  estroictement  et  inviola- 
blement  nos  ordonnances,  tant  sur  le  faict  de  nostre 
gendarmerie  qu'autres  nosdictes  gens  de  guerre;  or- 
donnera de  leurs  monstres,  reveuès  et  payemens,  les- 
quelles monstres,  ou  reveuès,  il  fera  faire  toutes  et 
quantes  fois  que  bon  lui  semblera  et  verra  estre  requis 
et  nécessaire  pour  nostre  service,  par  les  commissai- 
res et  contrerooleurs  ordinaires  de  nos  guerres  ;  et  en 
l'absence  d'eux  et  du  secrétaire  et  contreroolleur  gêne- 
rai de  nos  guerres,  pour  bailler  des  contreroolleurs, 
nostredict  cousin  commettra  et  députera  d'autres  com- 
missaires et  contrerooleurs  loyaux  et  expérimentez 
qu'il  advisera  ;  les  fera  payer  de  leurs  gaiges  et  taxa- 
tions par  ceux  et  ainsi  qu'il  appartiendra;  comman- 
dera aux  compagnies,  chefs  et  conducteurs  de  nostre- 
dicte  gendarmerie,  chevaux  légers,  ban  et  arriereban, 
et  autres  nos  gens  de  cheval  et  de  pied,  et  de  nostre 
artillerie,  tout  ce  qu'ils  auront  à  faire  pour  nostredict 
service  et  le  bien  de  nos  affaires  ;  les  fera  marcher  es 
lieux  et  endroicts  où  l'occasion  et  affaire  se  présente- 
ront; et  si  aucun  d'eux,  ou  autre,  de  quelque  qualité' 
ou  condition  qu'il  soit,  présume  d'enfreindre  et  con- 

trevenir  à  ses  commandemens,  décrets  et  ordonnances 
en  ce  qui  concernera  nostredict  service  et  le  faict  de 
sa  charge,  nous  voulons,  entendons  et  nous  plaist 
qu'il  les  face  cbastier  et  punir  corporellement,  ainsi 
qu'il  trouvera  qu'ils  l'auront  mérite,  et  autrement  se- 
lon l'exigence  des  cas,  de  sorte  que  ce  soit  exemple 
perpétuel  à  tous  autres  ;  advertira  ordinairement  nos 
officiers  et  les  gouverneurs,  magistrats,  maires,  maieurs, 
eschevins,  bourgeois,  manans  et  habitans  de  nos  villes 
et  bourgs,  et  les  capitaines  de  nos  places  et  chasteaux , 
de  ce  qu'ils,  et  chacun  d'eux  respectivement,  auront 
affaire  selon  les  occurrences  ;  c'est  à  sçavoir ,  nosdits 
officiers  et  magistrats  ,  pour  satisfaire  à  l'exécution 
de  nos  vouloir  et  intention  selon  le  devoir  de  leurs 
estats  ,  charges  et  offices  :  lesquels  gouverneurs  , 
maires  ,  maieurs  ,  eschevins ,  manans  et  habitans  des- 
dictes villes,  pour  recevoir  et  loger  garnisons,  fournir 
de  vivres,  munitions,  pionniers  et  autres  choses  néces- 
saires pour  la  guerre  ;  et  lesdits  capitaines  de  nos  places, 
chasteaux  et  forteresses,  pour  avoir  et  tenir  l'œil  ou- 
vert à  la  garde,  seureté  et  conservation  desdictes  places, 
chasteaux  et  forteresses,  et  pourvoir  aux  choses  pour 
ce  requises  et  nécessaires.  A  quoy  nostredict  cousin  le 
duc  de  Guise  tiendra  la  main  envers  eux  et  chacun 
d'eux,  et  leur  ordonnera  et  commandera  tout  ce  qu'il 
verra  et  cognoistra  qu'il  sera  besoin  de  faire  pour  les 
effects  dessusdicts  et  la  satisfaction  à  nosdicts  vouloir 
et  intention  ,  à  fin  d'y  estre  obey  promptement  et  sans 
aucune  dissimulation, longueur  ne  difficulté;  contrain- 
dra nostredict  peuple,  par  toutes  les  voyes  et  moyens 
qu'il  verra  estre  plus  à  propos,  en  la  loyauté,  fideiité, 
obeyssance  et  dévotion  qu'il  nous  doit ,  et  à  faire  son 

devoir  en  toutes  choses  concernant  nostredict  service, 
le  bien  de  la  chose  publique  de  nostre  royaume  et 
la  seureté  et  conservation  de  nostredict  Estât;  con- 
duira et  exploitera  nos  forces  et  armées*,  joinctes  et 
unies  que  elles  seront,  es  lieux  et  endroicts  et  pour 
l'exécution   des  entreprises   qu'il   aura   este'  advisé*, 
soit  dedans  ou  dehors  nostre  royaume  ;  et  avec  icelles 
assiégera  et  fera  assiéger  villes  etchasteaux,  y  donner 
assaut  ou  assaux,  et  les  prendre  par  force  ou  composi- 
tion ,   ainsi  qu'il   pourra  ;  livrer  batailles ,  journées , 
rencontres,  escarmouches  et  autres  faicts,    actes  et 
exploits   de  guerre  ;  mettra  à  rançon  prisonniers    et 
autres  ennemis  rebelles,  ou  les  fera  exécuter  s'il  trouve 
qu'ils  l'ayent  mérité ,  ou  bien,  s'il  voit  que  faire  se  doive, 
leur  pardonnera,  remettra,  quittera  les  cas  et  crimes 
dont  ils  seront  chargez-,  fera  abattre  et  démolir,  s'il 
voit  que  bon  soit,  toutes  forteresses  et  places  à  nous 
contraires  et  désobéissantes,  et  les  autres  ou  celles  là 
mesmes   faire  reparer,   fortifier,  artiller  et  avictuail- 
ler  ;  commettre  et  députer  tels  personnages  idoines  et 
suffisans  que  il  advisera  pour  la  garde,  conservation, 
gouvernement  et  administration,  tant  des  villes,  chas- 
teaux ,  forteresses  et  pays  que  nouvellement  il  aura 
reduicts  et  mis  sous  nostre  obéissance,  qu'autres  que 
nous  tenons  et  possédons,  s'il  voit  que  besoin  soit  poul- 
ie bien  de  nostre  service  ;  changera  et  muera ,  quand 
bon  luy  semblera  et  verra  que  faire  se  doive,  lesditcs 
personnages  par  luy  commis  à  ladicte  garde  et  gou- 
vernement et  administration  desdictes  places  et  pays 
nouvellement  conquis,  leur  donnant  pouvoir,  puis- 
sance et  auctorité  de  faire  faire  fortifications,  ramparts, 
munitions  et  avictuaillemens,  et  autres  provisions  ne- 

cessaires  ,    ensemble    d'ordonner  de   nos   deniers   et 
finances  que  pour  ce  il  faudra  employer,  tout  ainsi 
que  s'il  y  estoit  présent.  Semblablement  commettra  et 
establira  esdicts  pays  par  luy  nouvellement  conquis 
toutes  manières  d'officiers,  tant  de  justice  que  autres, 
pour  les  régir  et  gouverner,  entretenir  et  conserver, 
et  pareillement  les  sujects  mauvais  et  babitans  d'iceux 
pays,  en  l'obéissance  et  fidélité  qui  nous  auront  esté  par 
eux  promis  et  jurez  en  la  personne  de  nostredict  cousin 
ou  de  ses  commis  et  députez  ,  ou  bien  les  fera  punir  des 
rebellions  et  desobeyssances  par  eux  commises,  selon 
leur  mérite  et  l'exigence  des  cas.  De  révoquer  et  r'appel- 
ler  tous  bannis  et  exilez,  et  les  remettre  en  leurs  biens, 
terres  et  possessions  en  se  rendant  à  nostre  service,  s'il 
voit  que  bon  soit  ;  d'oyr  et  entendre  les  complaintes  de 
ceux  qui  se  voudront  adresser  à  luy,  et  sur  icelles  faire 
pourvoir,  par  justice  ou  autrement,  comme  il  appar- 
tiendra. Pourra  recevoir  et  ouïr  toutes  manières  d'am- 
bassades de  princes,  villes,  communautez,  seigneuries, 
potentats  et  autres  quels  qu'ils  soient,  et  avec  eux  en 
nostre  absence  traitter  et  capituler,  pour  et  au  nom  de 
nous,  des  matières  qui  s'offriront,  ainsi  que  nous  pour- 
rions faire.  Semblablement  pourra  déléguer  et  députer 
autres  ambassades,  de  par  nous,  devers  tels  autres 
princes,  seigneuries  ,  villes  et  communautez,  potentats 
ou  particuliers  qu'il  advisera,  avec  pouvoir,  puissance, 
auctorité  et  commission  de  traitter,  capituler  et  com- 
poser des  choses  dont  nostredict  cousin  leur  baillera 
mémoires  et  instructions,  selon  et  ainsi  qu'il  verra  bon 
estre,  et  sur  ce  passer  et  expédier  telles  lettres  et  actes 
que  besoin  sera,   promettans  icelles  ratifier  et  faire 
confirmer  par  nous  et  nos  lettres,  dedans  tel  temps  ou 

toutefois  et  qualités  que  requis  en  serons.  Pourra  pa- 
reillement nostredit cousin  asseoir,  ci xnstreou  diminuer, 
muer  ou  changer  les  garnisons  des  gens  de  guerre,  tant 
de  cheval  que  de  pied  estant  et  qui  seront  à  nostre  solde 
et  service,  selon  que  le  temps  ou  les  affaires  le  requer- 
ront; fera  amener  en  nosdites  armées  vivreset  munitions 
pour  les  y  vendre  et  délivrer  seurement  sans  aucune 
pillerie,  rançonnement  ne  désordre  ;  et  les  edicts,  or- 
donnances, deffenses,  injonctions  et  commandemens 
qui  sur  ce  auront  esté  par  luy  faicts,  fera  publier  et 
proclamer  à  son  de  trompe  et  cry  public  partout  où 
besoin  sera ,  les  faisant  estroictement  garder  et  obser- 
ver, punir  et  corriger  les  transgressions,  selon  les  mé- 
rite et  exigence  des  cas.  Voulons  en  outre,  et  à  nos- 
tredict  cousin  le  duc  de  Guise ,  nostre  lieutenant 
gênerai,  avons  donné  et  donnons  pouvoir,  auctorité 
et  mandement  spécial  d'ordonner,  pour  quelque  cause, 
considération  et  entreprinse  que  ce  soit ,  ainsi  qu'il 
verra  estre  à  faire  pour  le  bien,  direction  et  conduicte 
des  affaires  de  sa  charge,  sur  le  faict  des  deniers  et  fi- 
nances qui  ont  esté  et  seront  ordonnez  et  assignez  pour 
le  faict  de  la  guerre ,  et  ce  tant  et  si  avant  qu'elle  du- 
rera et  qu'il  sera  avec  nosdictes  armées  lieutenant  gê- 
nerai. Voulons,  entendons  et  nous  plaist  que  tout  ce 
que  payé,  baillé  et  délivré  aura  esté  par  ses  ordon- 
nances et  mandemens,  soit  payé  et  alloué  es  comptes, 
ou  compté  et  rabattu  de  la  recette  de  celuy  ou  ceux 
qui  auront  faict  lesdicts  payemens,  par  nos  amez  et 
féaux  les  gens  de  nos  comptes,  et  partout  ailleurs  où 
besoing  sera,  leur  mandant  ainsi  le  faire  sans  difficulté, 
en  rapportant  sur  iceux  comptes  ou  compté  le  vidîmui, 
de  cesdictes  présentes,  faict  sous  le  seel  royal,  les  quic- 

tances  des  parties  où  elles  escherront,  avec  mandemens 
et  ordonnances  de  nostre  dit  cousin,  ou  les  cahiers  des- 
dits frais  et  despenses  deuement  de  luy  signez,  certifiez 
et  approuvez;  lesquels   mandemens  et  ordonnances, 
ou  lesdits  cahiers,  nous  avons  dés  à  présent  comme 
pour  lors  vallidez   et  authorisez,  vallidons  et  aucto- 
risons  par  cesdites  présentes,  comme  s'ils  avoientesté 
ou  estoient  faicts  et  expédiez  de  nous.  Et  généralement 
fera  nostredit  cousin  le  duc  de  Guise,  en  ceste  présente 
charge  de  nostre  lieutenant  gênerai,  circonstances  et 
dépendances  d'icelle,  tout  ce  que  nous  mesmes  ferions 
et  faire  pourrions  en  toutes    et  chacunes  les   choses 
dessusdictes,  si  presens  en  personne  y  estions  ou  bien 
nostredit  connestable  pour  nous  ;  promettant,  par  ces 
présentes  signées  de  nostre  propre  main,  en  bonne  foy 
et  parole  de  roy,avoir  agréable,  tenir  ferme  et  estable 
tout  ce  que  par  nostredit  cousin  le  duc  de  Guise  sera 
faict  et  mis  a  exécution,  selon  et  ainsi  que  dit  est ,  et 
le  tout  confirmer,  ratifier,  approuver  toutes  et  quantes 
fois  que  requis  en  serons. 

Si  donnons  en  mandement  à  nos  amez  et  féaux  les 
gens  de  nos  cours  de  parlement  et  autres  nos  cours 
souveraines,  que  à  nostredit  cousin  ils  facentobeïr  et  en- 
tendre de  tous  ceux  et  ainsi  qu'il  appartiendra,  et  à  tous 
nos  lieutenans ^gouverneurs,  mareschaux  ,  admiraux, 
vis-admiraux  ,  baillifs  ,  seneschaux  ,  prevosts,  capi- 
taines, chefs  et  conducteurs  de  nos  gens  de  guerre, 
maistre  de  nostre  artillerie ,  capitaines ,  gouverneurs 
des  villes,  chasteaux  et  forteresses,  et  à  tous  nos  au- 
tres justiciers,  officiers  et  sujets,  qu'ils  et  chacun  d'eux 
luy  obeyssent ,  entendent  et  facent  obeyr  et  entendre 
diligemment  en  toutes  les  particularitez  dessusdictes, 

et  autres  concernais  nostredict  service  et  le  bien  de 
nos  affaires;  car  tel  est  nostre  plaisir.  En  tesmoin  de 
ce,  nous  avons  faict  mettre  nostre  seel  à  sesdictes 
présentes,  auividimus  desquelles,  faict  sous  seel  royal 
ou  collationné  de  l'un  de  nos  amez  et  féaux  notaires 
et  secrétaires,  foy  soit  adjoustée  comme  à  ce  présent 
original.  Donné  à  Sainct- Germain  en  Laye,  le  5- oc- 
tobre 1 557,  et  de  nostre  règne  le  septiesme.  » 


Patentes  du  Roy. 

François,  par  la  grâce   de  Dieu  10  y  de  France,  à 
nostre  amé  et  féal  cousin,  le  sieur  de  Brissac,  cheva- 
lier de  nostre  Ordre,  gouverneur  et  nostre  lieutenant 
gênerai  de  là  les  Monts,  salut  et  dilection.  Sçavoir  vous 
faisons  que  nous  inclinans  à  la  requeste  et  instance 
que  nous  a  faicte  nostre  très-cher  oncle  et  amy  le  duc 
de  Savoye,  et  voulans  en  cest  endroict  le  gratifier  pour 
la  parfaicte  et  singulière  amitié  que  nous  luy  portons, 
à  iceluy  avons  accordé  et  accordons  de  grâce  spéciale, 
plaine  puissance  et  auctoi  ité  royale  par  ces  présentes , 
la  restriction ,  limitation  et  réduction  qu'il  désire  estre 
faicte  des  jurisdictions  et  finages  des  cinq  villes  et  places 
que  par  le  traitté  de  paix  nous   avons  retenues  et  ré- 
servées dans  ledit  pays  de  Piedmont,  lesquelles  juris- 
dictions et  finages  n'auront  d'oresnavant  autre  estendue 
que  celle  d'un  mil  piedmontois  seulement  à  la  ronde 
pour  chacune  desdites  villes ,  encores  que  toutes  les- 
dites  jurisdictions  et  finages  desdiles  cinq  villes  fussent 
délaissez  à  nos  vouloir  et  discrétion ,  comme  il  est  parlé 
par  ledit  traitté,  dont,  quant  à  te,  nous  avons  exempté 

et  dispensé,  exemptons  et  dispensons  ledit  duc,  à  la 
charge  toulesfois  que,  par  ses  lettres  patentes  expédiées 
en  bonne  et  valable  forme,  il  nous  promettra  et  asseu- 
rera  que  dans  un  mois,  ou  six  semaines  pour  le  plus 
tard ,  après  la  réquisition  qui  en  sera  faicte  à  luy  ou  à  ses 
ministres  par  nostre  lieutenant  gênerai,  ou  autre  ayant 
la  surintendance  et  la  garde  desdites  cinq  places  ,  il 
fera  fournir,  bailler  et  délivrer  au  commissaire,  ou 
commissaires  députez  de  par  nous  ou  nostre  lieute- 
nant gênerai,  telle  quantité  de  bleds,  vins  et  autres 
grains. et  munitions  en  espèces  de  vivres  qu'il  sera 
besoin  pour  la  fourniture  et  provision  desdites  cinq 
villes  et  places  et  les  forces  qui  seront  dedans;  c'est 
à  sçavoir  :  à  Thurin  trois  mille  bouches,  à  Quiers  trois 
mille  bouches,  à  Chivas  quinze  cens  bouches,  à  Pi- 
nerol  quinze  cens  bouches,  et  le  tout  pour  dix-huict 
mois  entiers  à  chacune  fois  que  lesdites  places  s'advic- 
tuailleront ,  ou  à  la  rate  du  temps  que  l'on  renouvel- 
lera lesdites  provisions  de  vivres,  qui  sera  de  neuf 
mois  en  neuf  mois,  sans  leur  en  laisser  avoir  aucune 
faute  ou  nécessité,  en  payant  le  tout  par  nous  raison- 
nablement selon  le  cours  et  prix  ordinaire  du  marché, 
sans  rien  engarier  ou  enchérir.  Aussi  permettra  ledict 
sieur  duc  aux  manans  et  habitans  desdictes  cinq 
villes,  de  faire  amener  ou  conduire  en  icelles  leurs 
bleds,  vins,  foins,  fourrages  et  autres  espèces  de  vivres 
de  leur  cru  et  héritages,  quelque  part  qu'ils  soient  si- 
tuez et  assis ,  en  payant  ceste  assignation  ;  ce  qu'ils 
feront  venir  de  leursdicts  héritages  dans  le  destroit  et 
jurisdictions  desdictes  cinq  villes,  outre  le  mille  de 
finage,  les  droicts  et  devoirs  anciens  et  accoustumez; 
et  de  ce  qui  sera  de  leurs  autres  héritages   situez   et 

assis  hors  lesdicts  destroicts  et  jurisdictions ,  payeront 
lesdicts  droicts  et  devoirs  à  l'esgal  des  autres  sujects 
dudict  Piedmont  :  et  semblablement  permettra  ledict 
sieur  duc  que  ceux  desdicts  manans  et  habitans   ac- 
tuellement résidents  esdictes  villes,  et  qui  ont  accous- 
tumé  d'exercer  le  commerce  et  faire  train  et  traffique 
de  marchandises  de  toutes  sortes,  et   mesmement  de 
chairs   dont  il  ne   se    fait  aucune  nourriture  audict 
Piedmont,  puissent  continuer  librement  leui dict  train 
et  traffic,  et  pour  cest  efFect  hanter  et  fréquenter  les 
foires  et  marchez  dudict  pays  de  Piedmont  et  autres 
circonvoisins,  y  mener  et  conduire  de  leurs  marchan- 
dises pour  les  y  vendre,  troquer  et  eschanger,  et  en 
amener  d'autres  esdictes  villes,  qu'ils  auront  achetées 
ou  trocquées  pour  pourveoir  icelles  villes,  en  payant 
par  lesdicts  marchands  ou  conducteurs  desdictes  mar- 
chandises sortans  desdites  villes  et  qui  y  seront  ame- 
nées, les  droicts,  subsides  et  devoirs  à  l'esgal  de  ses 
autres  sujects ,  horsmis  les  chairs  et  bestail  qui  se  pour- 
ront amener  du  Dauphiné  et  autres  nos  pays  circon- 
voisins ausdictes   cinq    villes  pour  les   provisions    et 
vivres   de  nos  soldats  et  gens  de  guerre  estans  à  la 
garde   dicelles ,   sur   quoy    ne    sera   mis   ny   imposé 
aucuns  nouveaux  subsides  et  daces,  mais  seulement 
seront  payez  les  droicts  et  devoirs  anciens  et  accoustu- 
mez.  Et  advenant  qu'il  fut  besoin  de  quelques  répa- 
rations esdites  villes  ou   aucunes   d'elles,  ledit  sieur 
duc  y  fera  venir  travailler  ses  sujects ,  s'il  est  néces- 
saire de  s'en  aider,  en  les  payant  raisonnablement  : 
aussi  là  ou  nous  voudrions  faire  mener  et  conduire 
de  nosdits  pays  aucunes  espèces  de  vivres  pour  en  ac- 
commoder nos  gens  de  guerre,  faire  le  pourront  Iran- 

chement  et  quittement  de  tous  droicts  et  devoirs  de 
péages  et  passages,  sans  qu'à  l'occasion  de  ceste  per- 
mission il  soit  fait  aucun  abus  par  les  conducteurs 
desdits  vivres,  sous  peine  d'estre  punis  comme  frau- 
dateurset  autrement,  selon  l'exigence  des  cas.  Si  vous 
commettons  et  enjoignons,  par  ces  présentes  signées 
de  nostre  main,  que  du  contenu  en  icelles  vous  faic- 
tes,  souffriez  et  laissiez  nostredict  oncle  jouir  et  user 
plainement  et  paisiblement,  sans  aucun  trouble,  con- 
tredict  ny  empeschement  quelconque,  aux  charges, 
quaïitez  et  conditions  neantmoins  cy  dessus  déclarées 
et  spécifiées,  et  ainsi  que  plus  à  plein  sera  porté  par 
les  lettres  patentes  que  nous  doit  fournir  et  bailler  nos- 
tredict oncle,  pour  l'observation  et  entretenement  d'i- 
celles  charges  et  conditions  ;  car  tel  est  nostre  plaisir. 
Donné  à   Paris  le  vingt-quatriesme  juillet ,   l'an  de 
grâce  i55o,,  et  de  nostre    règne    le   premier.  Ainsi 
signé,  François,  et  au  dessoubs  par  le  Roy,  la  Roine 
sa  mère  présente,  signé  au  bas  Duthjer  ,  et  scellé  de 
cire  jaune. 


Patentes  de  M.  de  Savoye. 

Emanuel  PuiLiBEitT,  par  la  jgrace  de  Dieu  duc  de 
Savoye  et  prince  de  Piedmont,  à  tous  ceux  qui  ces 
présentes  lettres  verront ,  salul.  Comme  à  nostre  prière 
et  requeste  il  ait  pieu  au  roy  tres-chrestien  nous  ac- 
corder,  par  lettres  patentes  du  24  juillet  dernier 
passé,  la  restriction,  limitation  et  réduction  que 
nous  desirions  estre  faicte  des  finages  des  cinq  villes 
et  places  que  Sa  Majesté  a  retenues  en  nostre  pays  de 

Piedmont,  lesquels  finages,  suyvant  le  contenu  aus- 
dites  lettres,  n'auront  qu'à  s'estendre  que  d'un  Inil 
piedmontois  seulement  à  la  ronde  de  chacune  des- 
dites villes,  encores  que  tout  le  territoire  et  finage 
d'aucunes  luy  fut  entièrement  délaisse',  et  des  autres 
à  sa  discrétion,  selon  qu'il  est  porte'  par  le  traicté  de 
paix,  dont  quant  à  ce  ledict  seigneur  Roy  nous  auroit 
exempté  et  dispensé  aux  charges  et  conditions  cy  après 
déclarées ,  surquoy  nous  luy  devons  fournit*  'de  nos 
lettres  patentes  en  bonne  et  vallable  forme,  ce  que 
présentement  nous  voulons  faire  pour  satisfaire  à  ce 
que  nous  en  avons  accordé  :  pource  est  il  que  nous 
avons  promis  et  asseuré,  promettons  et  asseurons,  par 
ces  présentes,  audict  seigneur  Roy,  en  bonne  foy  et 
parolle  de  prince,  que  dedans  un  mois  ou  six  semaines 
pour  le  plus  tard  après  la  requeste  qui  en  sera  faicte 
à  nous  ou  à  nos  ministres  par  son  lieutenant-general , 
ou  autre  ayant  la  surperintendance  ou  garde  desdites 
cinq  places ,  nous  ferons  fournir  ,  bailler  et  délivrer 
au  commissaire  ou  commissaires  députez  de  Sa  Ma- 
jesté ou  par  son  lieutenant-general ,  telle  quantité  de 
vins,  bleds  et  autres  grains  et  munitions,  en  espèces  de 
vivres  ,  qu'il  sera  besoin  pour  la  fourniture  et  provi- 
sion desdictes  cinq  villes  et  places  et  des  forces  qui  se- 
ront dedans  ;  c'est  à  scavoir  :  à  Thurin  trois  mille 
bouches ,  à  Quiers  trois  mille  bouches ,  à  Chivas 
quinze  cens  bouches,  à  Villeneuve  d'Ast  quinze  cens 
bouches ,  à  Pinerol  autres  quinze  cens  bouches  ;  et 
ce,  pour  dix-huict  mois  entiers  à  chacune  fois  que  les- 
dictes  places  s'avictuailleront ,  ou  à  la  ratte  du  temps 
qu'on  renouvellera  icelles  provisions  de  vivres,  qui 
sera  de  neuf  mois  en  neuf  mois,  pour  la  difficulté  qui 

se  pourroit  trouver  de  faire  tout  en  un  coup  l'entière 
fourniture  et  provision  desdicts  dix-huict  mois,  sans 
leur  en  laisser  aucune  faute  ou  nécessité,  en  payant  le 
tout  raisonnablement,  selon  les  prix  et  cours  ordi- 
naires du  marché,  sans  rien  engarier  ny  enchérir.  Et 
outreparcesdictes  présentes  permis  et  octroyé,  permet- 
tons etoctroyons  aux  manansethabitans  desdictes  cinq 
villes  de  faire  amener  et  conduire  en  icelles  les  bleds , 
vins,  foins,  fourrages  et  autres  espèces  de  vivres  de 
leur  cru  et  héritages,  quelque  part  qu'ils  soient  si- 
tuez et  assis  hors  lesdicts  destroicts  et  jurisdictions , 
en  payant,  c'est  à  sçavoir  :  de  ce  qu'ils  feront  venir  de 
leursdicts  héritages  situez  dans  les  anciens  destroicts 
et  jurisdictions  desdictes  cinq  villes,  outre  le  mil' 
piedmontois  de  finage,  les  droits  et  devoirs  anciens 
et  accoustumez  ;  et  de  ce  qui  sera  de  leurs  autres  hé- 
ritages, situez  et  assis  hors  lesdits  destroicts  et  jurisdic- 
tions, payeront  lesdits  droicts  et  devoirs  à  l'esgal  des 
autres  sujets  dudict  Piedmont.  Semblablement  nous 
avons  permis  et  octroyé,  permettons  et  octroyons,  vou- 
lons et  nous  plaist,  que  ceux  desdits  manans  et  habi- 
tans  actuellement  esdictes  cinq  villes  qui  ont  accous- 
tumé  d'exercer  le  commerce,  et  faire  le  train  et  traf- 
ique de  marchandise  de  toutes  sortes,  mesmement  de 
chairs  dont  il  se  faict  peu  de  nourriture  audict  Pied- 
mont,  puissent  continuer  ledict  train,  trame  et  com- 
merce, et  pour  cest  eflfect  hanter  et  fréquenter  les 
foires  et  marchez  dudict  Piedmont  et  autres  circon voi- 
sins, y  mener  et  conduire  de  leurs  marchandises,  poul- 
ies y  vendre ,  trocquer  et  eschanger ,  et  en  amener  d'au- 
tres esdictes  villes  qu'ils  auront  achetées  ou  trocquées 
pour  pourveoir  et  accommoder  icelles  villes,  en  payant 

par  lesdits  marchands  ou  conducteurs  desdictes  mar- 
chandises sortans  desdictes  villes  qui  y  seront  ame- 
nées, les  droicts,  subsides  et  devoirs  à  l'esgal  de  nos 
autres  sujets,  hormis  des  chairs  etbestaii  qui  se  pour- 
ront amener  du  Dauphiné,  et  autres  pays  circonvoi- 
sins  dudict  seigneur  Roy  esdictes  cinq  villes,  pour  les 
provisions  et  vivres  des  soldats  et  gens  de  guerre  sol- 
doyez  par  Sa  Majesté  pour  la  garde  d'icelles  :  surquoy 
ne  sera  par  nousny  autre  de  par  nous,  mis  ny  imposé 
aucuns  nouveaux  subsides  ny  daces,  mais  seulement 
seront  payez  les  droicts  et  devoirs  anciens  et  accous- 
tumez.  Et  advenant  qu'il  fust  besoin  de  faire  aucunes 
réparations  ausdictes  villes  ou  Tune  d'elles,  nous  y  fe- 
rons aller  travailler  de  nos  sujets,  s'il  est  nécessaire 
de  s'en  aider,  en  les  payant  raisonnablement.  Aussi, 
là  où  ledit  seigneur  Roy  voudroit  faire  mener  et  con- 
duire de  sesdits  pays  aucunes  espèces  de  vivres  pour 
en  accommoder  ses  soldats  y  estants,  advenant  qu'ils 
eussent  quelque  faute  ou  nécessité,  Sa  Majesté  le 
pourra  faire  franchement  et  quittement  de  tous  droicts 
et  devoirs  de  passages  et  péages,  sans  qu'à  l'occasion 
et  soubs  couleur  denostre  présente  permission,  il  soit 
faict  aucun  abuz  par  les  conducteurs  desdits  vivres , 
sur  peine  d'estre  punis  comme  fraudeurs  de  gabelle , 
et  autrement,  selon  l'exigence  des  cas.  Toutes  lesquel- 
les promesses,  asseurances  et  permissions  susdictes, 
nous  entretiendrons  ,  garderons  et  observerons  de 
poinct  en  poinct,  selon  qu'il  est  convenu  cy  dessus, 
en  mandant  et  enjoignant  à  nostre  lieutenant  gênerai 
et  gouverneur  audit  Piedrnont,  et  autres  nos  justiciers, 
officiers  et  ministres  dudict  pays,  et  à  chacun  d'eux 
icelles  de  leur  part  entretenir  et  faire  entretenir ,  gar- 

der  et  inviolablement  observer,  sans  enfraindre,  ne 
sur  ce  faire  ou  donner  aucun  trouble,  destourbier  ny 
empeschement,  directement  ny  indirectement  ,  en 
quelque  manière  que  ce  soit;  car  tel  est  nostre  plaisir 
et  vouloir.  En  tesmoin  dequoy  nous  avons  signé  ces 
présentes  de  nostre  main,  et  à  icelles  faict  mettre  nos- 
tre seel.  Donné  à  Reims  le  vingtiesme  jour  de  septem- 
bre, Tan  155g.  Ainsi  signé  Philibert,  et  au  dessous 
Rosfier,  et  seellé  du  seau  de  ses  armes  à  double  queue; 
et  plus  bas  :  Collation  est  faicte  au  propre  original,  par 
moy  secrétaire  d'Estat  des  finances  et  des  commande- 
mens  du  Roy,  le  27  septembre  i55().  Signé  Duthier. 


Autres  patentes  du  duc  de  Mantouè ,  sur  le  bon  traictement 
qu  il  promet  faire  à  tous  ses  sujets  qui  ont  servy  le  Roy, 

Margarita  Guilielmo,   duché  di  Manloa,   mar- 
chesi  de  Monferrato. 

Habbiamo  giudicato  sempre  essere  officio  de  be~ 
enigno  et  amorevole  principe  il  perdonare  j  il  che  hora 
tanto  piu  volontieri  faciamo  quante  chi  conosciamo 
tal*  esser  la  mente  d  elle  Maestade  christianissima  e 
catholica,  et  che  cosi  e  stato  maturamente  determi- 
nato  nella  sancta  pace  seguita  ,  per  conto  délia  quale 
ci  tenemo  loro  obligati  eternament'o  :  perb  volendo 
noi  con  quella  promptezza  che  conviene  a  divotissimi 
servi  ejfectuare  quanto  sappiamo  esser  stato  stabilito 
di  buona  volonta  di  loro  Maestade  nella  restitutione 
del  stato  nostro  di  Monferrato  che  si  ha  da  far  à  noi 
per  le  presenli  j  lequale  saramio  firmate  di  nostra 
propria  manoy  e  sigillale  del  nostro  sigillo  maggiore  , 


DE  DUVILLARS.    [l56o]  49^ 

dechiariamo  e  promettiamo  di  rimettere  et  perdonare  , 
et  cosi  in  effetto  rimettiamo  et  perdoniamo  à  tutti  y 
sudditi  residenti  e  habitanti  in  detto  nostro  stato  ,  et 
nom inatam ente  a  quelle  délia  nostra  civita  de  Casale 
ogni  di  subedienza ,  offesa  et  contravention >  chepuo- 
tessimo  pretender  contra  di  loro  per  aver  obedito  ,  se' 
guito  et  seivito  aile  due  Maestade  respectif  amente , 
loro  luoco  tenente  et  officiali,  senza  che  per  questo 
conto  si  possino  persequitare >  impugnare  >  mole  star  e  , 
ni  travagliare ,  ne  in  alcun  modo  che  si  sia  imputa re 
di  nulla,  ne  rinfacciare  nello  avenire.  Anzi  sottofede 
di  vere  principe  promettiamo  di  lasciargli  vivere  in 
pace  et  riposo  j  et  godere  de  loro  ben  senza  alcuno  im- 
pedimento ,  et  senza  che  possa  loro  esser  dimandata 
cosa  alcuna  delli  loro  ragionij  danari >  entrade  ,  ap- 
partenenza  ,  et  redditi,  et  contributioni  di  qualli  fos- 
sere  state  debitori  à  noi  sin  al  giorno  del  trattato  di 
questa  benedetta  pace,  de  quali  dechiariamo  che  detti 
subditi  debbino  restar  del  luto  quittati  et  scaricar, 
nonobstante  quai  si  voglia  cosa  che  facesse  in  con- 
trario. Di  M antoa  aile  19,  di  giugno  i55c).  Signate 
MarGARïTA  ,  duchessa  di  Mantoa  ;  il  duca  di  Man- 
toa,  et  di  sotto. 

Alvisius  Zampus ,  secretarius  mandatibus 
•illustrissimis  romanis. 

IOSABETIUS. 

Et  pourautant  que  les  familles]  vrayement  nobles  ,  et  celles 
aussi  de  bourgeoisie ,  reçoivent  à  singulier  plaisir,  et  à 
consolation  aussi  quand  ils  oyent  raconter  que  leurs  ma- 
jeurs, parens  et  amis  ont  glorieusement  etfidellement  seryy 
et  le  prince  et  la  patrie ,  mesmes  au  demeslement  de  la 
guerre ,  j'aybien  voulu  adjouster  a  ces  Mémoires  les  noms 
de  ceux  qui,  comme  capitaines  particuliers  ayant  charge 
de  fanterie  y  servirent  en  Piedmont. 


Le  sieur  de  Richelieu 

1  ais- 

enseignes. 

f 

né  ,    commandant 

aux 

De  Rouques. 

f 

deux  compagnies  coro- 

De  Ventabran. 

f 

nelles  de  M.  de  Bonni- 

De  Vieux-pont. 

f 

vet. 

f 

La  Val  de  Vivarets. 

f 

Montluc,  M.  de  cam 

p.     f 

La  Val  de  Provence. 

f 

La  Gastine. 

f 

Le    chevalier   de    Viet 

IX 

Berthevile. 

f 

Pont,  frère  de  l'autre. 

,  f 

Esquinson. 

f 

Pinzin. 

f 

Le  sieur  de  Rieux,  à 

deux 

Le  jeune  Lyoux. 

f 

enseignes. 

f 

Bluve  Fosse. 

f 

La  Charce. 

f 

Maz. 

f 

De  Marrun. 

f 

Baron  de  Chepic. 

f 

De  Meyrius. 

f 

Fontrailles. 

f 

Tilladet  l'aisné. 

f 

Licliaux. 

f 

Tilladet  le  jeune. 

f 

Charry.     „ 

f 

Bajourdan. 

f 

Le     sieur    de   Pequign 

y> 

Du  Murs. 

f 

deux  enseignes. 

f 

De  Bras. 

f 

Beauvais  Maugeron. 

f 

De  Villambis. 

f 

Montfort. 

f 

L'Isle. 

f 

Auga. 

f 

Gros. 

f 

De  Mantin. 

f 

Le  sieurde  iMoraize,à 

deux 

L'Estang. 

f 

Gironde. 

F     Marsillac. 

f 

Buvo. 

f    La  Casette. 

f 

Blanchet. 

•  i 

f    Vauguedemar. 

f 

Bargée. 

Baron  des  Adre 

ts. 

f    Beines. 
f 

f 

Gouverneurs  des  villes,  ay ans  chacun  une  compagnie  de 
fanterie  française ,  ou  de  cavalerie. 

D'Ossun ,   gouverneur  de  Conte  de  Beine.            c.  f 

Thurin.                  caval.  Briquemault ,   de   Sainct 

De  La   Motte  Gondrin,  à  Damian.                         f 

Villeneufve.               c.  f  La  Molle,  du  Busqué,     f 

De  Ligondes,  àCarignan.f  Terride,  de  Pinerol.        f 

De  Vassé,  du  marquisat  de  Mazin ,  de  Conan.            f 

Saluées.                         f  Salvaison ,  de  Casai.         f 

Gordes,  de  Montdevis.    f  Ludovic  de  Birague)  co- 

Loup,  de  Ceve.                  f  ronel,  en  l'absence  du 

Richelieu  ,     de     Courte-  seigneur    Strossy ,   des 

mille.                              f  Italiens,  et  gouverneur 

Lyoux,  d'Albe.                 f  de  Santia.                  c.  f 

Francisque  Bernardin  de  Montbazin,  d'Yvrée.        f 

Vimercat,  de  Quiers.  c  Carie   Birague,    de    Chi- 

Viconte  de  Gourdon,    de  vas.                                 f 

Saviglan.  f 

Fanterie  italienne. 

Le   marquis  de  Maseran,  André  Birague.                  f 

deux  compagnies  de    f  Scipion  Vimercat.         c.  ï 

Carie  de  Birague.              f  Alexandre  de  Cerret.        f 

Le  conte  Trivulat.            f  Frescare.                            f 

Camille  Artarie. 

f    Monterriar. 

f 

Le  chevalier  Birague. 

f    Alfonse  Lazaro. 

f 

De  Bresignolle. 

f    Pedre  Ange. 

f 

Georges  de  Gastelnau. 

f    Gregnet  Justinian. 

f 

Malvoisin. 

f     Venturo  d'Urbin. 

f 

Conte  de  Visque. 

f     Ardouin  de  Thurin. 

f 

Clieramont. 

f    Pontdesture. 

f 

Sampetro  Corse. 

f    Conte  de  Desane. 

f 

Coronels  suisses. 

Le  capitaine  Wilem  Fio-     Peter  Apro. 
lie 

M.k\j. 

Coronels  des  lansquenets. 

Le  sieur  de  Roquendolf.       Le  sieur  de  Rifflemberg. 
Le  sieur  de  Rocroth.  Le  baron  de  Hesven. 

Capitaines  de  chevaux  légers  mis  selon  leur  ancienneté. 


Francisque  Bernardin  de 
Vimercat  ,  milanois , 
cent  chevaux. 

Jeronime  de  Birague,    5o 

Theode  Mânes  et  Bedai- 
gne ,  albanois ,  cha- 
cun 5o 

Dampville,  200 


Chavigny,  100 

Sainct  Chaumont,  100 
Le  Peloux,  100 

La  Mothe  Gondrin,  5o 
Scipion  de  Vimercat ,  5o 
Bellegarde,  5o 

La  Cure'e,     5o  c.  5o  arg. 

